
			We are fascinated by the darkness in ourselves, 

			we are fascinated by the shadow, 

			we are fascinated by the boogeyman.

			– Anthony Hopkins 

			We stopped checking for monsters under our beds

			when we realized they were inside us.

			(In sommige bronne toegeskryf aan Charles Darwin)

			

		

	
Proloog

September

Tessa

“Dirkie!” Die reën en wind pluk die naam uit haar mond, gooi dit te pletter op die nat aarde.

“Dirkieeeeee!” Die bome raas die klank dood.

“Ag, Jirre, liewe Jirre, help my. Help my kind.” Tessa prewel dié keer want skree help nie en as Pastoor reg is, hoor die Here ook prewelinge. Selfs op ’n stormnag.

Maar dis Tweerivieren, al het dit lankal ’n ander naam. Weet die Here dat al twee riviere gelyk kan afkom? Ken Hy hierdie stuk aarde wat so mooi as wat dit is, ook so bitter wreed kan wees? Brande in die somer, vloede in die winter. Stormwinde wat dakke afwaai en bome omwaai. Moet wees. Pastoor sê mos die Here het die aarde gemaak.

“Dirkie-Dirk-Dirk!” Rammelende donderweer dreun bo-oor haar gil.

As sy net kan sien, maar die donker en gietende reën vreet aan die flits se ligstraal, sluk dit in. Here, stuur twee engele, asseblief. Een vir elke rivier. En nog twee na waar die riviere in die strandmeer uitloop.

Tweerivieren is soos ’n eiland, Here. Dis nou wanneer dit reën soos dit nou reën. Vier engele. Of meer. Asseblief. Dirkie is haaslip-dom-Dirkie, Dirkie met die kloutjiehand nadat die pofadder hom gepik het, maar hy is myne. Al wat ek het.

Waarom het sy nie seker gemaak hy is in sy bedjie nie? Waarom het sy nie seker gemaak die agterdeur is gesluit nie? Sy weet mos hy het nie oordeel nie. Weet mos hy kan partykeer sommer aan die dwaal raak. In enige weer. Op sewe kan hy nog nie meer as enkele woorde praat nie. En dis net sy wat hom verstaan. Net sy wat in daardie verlepogies kan sien wat hy dink asof dit in skoonskrif geskryf is. Maar sy het dié keer nie gesien ’n dwaal is aan die kom nie.

’n Weerligstraal blits. Tessa kyk verskrik op na die Here se handskrif teen die donker lug. Hulle ken nie eintlik donderweer hier nie.

Verblind struikel sy oor ’n stomp of ’n ding en voor sy kan keer, slaan sy vollengte neer. ’n Oomblik lank wil sy net daar bly lê. Al dieper en dieper in die modder wegsink. Want sy weet met ’n onheilige weet dat Dirkie nie gaan terugkom nie. Sy voel sy wegwees aan die leegheid van haar binneste.

Nee! Sy strompel orent, swaai die flitsstraal angstig heen en weer en stuit net betyds toe sy die malende water voor haar sien verbysied. Vaagweg kan sy opdrifsels na die strandmeer toe sien stroom. So hoog het die waters nog nooit gekom nie. As sy nie geval het nie was sy daarmee heen.

Nog ’n rammeling gevolg deur ’n bliksemstraal. In daardie breukdeel van ’n sekonde verbeel sy haar sy sien ’n gesig, ’n figuur, voor die donker weer toesak en die reën nog harder begin val. Was dit een van die engele wat sy opgeroep het? Maar engele het vlerke. Hulle kan vlieg. En hierdie een ...

“Dirkieeeee!”

Net die ruisende monster voor haar en die wind in die bome antwoord.

 




	
Een

Donderdag, 11 Augustus – sewe jaar later

Zaan

Die ontnugtering is pynlik. Sy moes geweet het brosjures lieg. Dat enigiets wat klink asof dit te goed is om waar te wees, inderdaad te goed is om waar te wees.

“Privaat, mooi uitsig, nie in suburbia nie én uitstekende sekuriteit? Nee, lovey, ek dink nie wat jy soek, kry ’n mens meer in Bientangsbaai nie,” verwoord Wena Erasmus Zaan se vermoede. Die eiendomsagent se te donker gekleurde hare is ’n warboel, haar lipstiffie soek die rookvoortjies van haar bolip op. Die swaar grimering verberg nie die meer as sestig somers wat weggekalwer het aan haar gelaatstrekke nie, aksentueer dit eerder.

Zaan kan sien Wena is geïrriteerd al hou sy steeds ’n vriendelike front voor. Sy sou seker ook die hel in gewees het as ’n klant nie van een van die vyf huise wat sy gewys is, hou nie. Nie eens wil ingaan nie.

“Daar word selfs in die grênde sekuriteitskompleks by die Bientangsbaai-gholfbaan ingebreek en gesteel. Nie dat jou huidige budget dit eers halfpad sal maak daar nie.”

“Dis daai rugbybaas wat hierdie vissersdorp in ’n rykgatdorp verander het. En die walvisse het natuurlik die toeriste gebring. Oorsese toeriste met oorsese geld. Misdaad het gevolg, al is dit nie naastenby so erg as daar bo in die noorde waar jy vandaan kom nie. Is jy seker jy wil nie eerder in Birkenshire of Perlemoenbaai kyk vir eiendom nie? Alhoewel, misdaadvry is dit daar ook nie meer nie.”

Vandat sy die eerste keer ’n bemarkingsbrosjure in haar e-pos oopgemaak het met foto’s van huise in Bientangsbaai, het Zaan gewonder hoe dit sou voel om heeltemal weg te breek van Pretoria af en hier te kom woon.

Miskien is dit omdat sy daardie eerste een oopgemaak het dat sy van toe af een ná die ander brosjure gekry het, maar dit het begin voel asof sy hierheen gelei word toe sy dit die nodigste gehad het. Dit was egter nie net die brosjures nie.

“Jy moet hier wegkom, Zaan,” het haar prokureur herhaaldelik gesê. “’n Nuwe begin maak.” Sy het geweet hy is reg. Geweet sy is nie veilig in Eduard se huis nie. Al het sy die alarmkodes en slotte verander. En tog het sy gebly. Tot sy gehoor het Hugo gaan van regspan verander. Dit was haar wakkerskrikoomblik ná sewe jaar in ’n dwaal.

“Is daar in Perlemoenbaai of Birkenshire plekke wat ten minste aan ’n paar van my voorkeure voldoen? Sekuriteit in die besonder?” Zaan probeer die paniek uit haar stem hou. “Ek bedoel werklik goeie sekuriteit.”

“Nou nie sodat jy sal agterkom nie. Die enigste plek met werklik goeie sekuriteit is Creeks Cove, maar dis so ’n ent uit Bientangsbaai uit op pad Birkenshire toe. Nie seeuitsig nie, dis langs die Kortrivier-strandmeer. Maar ...”

“Ek gee nie om as dit uit die dorp is nie.” Opwinding roer in haar. “Sal ’n mens ’n uitsig op die meer hê?” Haar enigste uitsig die afgelope een en twintig jaar was hoë mure met geëlektrifiseerde drade boaan. Die tuin was mals, maar plant en boom kon nie die hok waarin sy haar bevind het, wegsteek nie. En toe het die gevaar in elk geval nie van buite af gekom nie, maar van binne die familiekring.

“Water is omtrent al wat jy sien, maar soos ek wou sê ...”

“Is daar ’n huis te koop? Een wat dalk binne my begroting val?”

“Moontlik, en ek weet nie mooi van die prys nie, maar ...”

“Kan jy my gaan wys, asseblief?” Sy het gedink sy het ’n ruim begroting. Hoe moes sy weet huise hier rond is nog duurder as in die noorde? Dat die pragtige brosjures nie die ware prentjie geskilder het nie. Dat seeuitsig in haar prysklas beteken daar is ’n flentertjie blou van ’n balkon af te bespeur tussen die dakke van honderde ander huise deur. En sy wil juis wegbreek van ’n voorstedelike gevoel. Suburbia bly suburbia, of dit in Gauteng of by die see is.

“Ek kan my begroting rek vir die regte plek.” Wat help die spul aandele wat Eduard vir haar destyds as huweliksgeskenk gekoop het haar in elk geval? Lê net daar. Een dag meer, ander dag minder namate die pryse skommel.

Wena lyk vertwyfeld. Uiteindelik knik sy. “Daar is een huis wat dalk in die mark gaan kom. Ek sal net eers moet hoor of dit nou al beskikbaar is.” Wena kou ’n oomblik aan haar onderlip. Van haar lipstiffie bly op haar voortande agter. Dit duur ’n paar oomblikke voor sy haar slimfoon uit haar handsak haal en wegstap.

Zaan bekyk weer die meenthuis wat Wena haar pas gewys het. ’n Vierkantige stuk siersteen sonder enige atmosfeer. As sy so maklik by die bure se woonkamervenster kan inkyk, is die teenoorgestelde ook waar. En die sekuriteit bestaan uit ’n valhek met elektroniese toegang. Nie goed genoeg nie.

Wena beduie asof die persoon met wie sy praat haar kan sien. Zaan kan nie hoor wat sy sê nie, net enkele flardes woorde. Transvaler. Veertigs. Grênderig. Alleen. Weduwee. Sewe jaar.

Zaan frons. Hoe weet Wena sy is al sewe jaar ’n weduwee? Sy het net gesê haar man is ’n paar jaar gelede oorlede, nie dat sy sewe jaar lank probeer vasklou het aan wat nie meer hare was nie. Nee, wat nooit hare was nie. Hulle vriende was Eduard se vriende. Die huis, sý huis en die inhoud van die huis, drie Swiegelaar-geslagte se smaak. Sy kinders haar vyande.

Sy wonder of Hanli al in haar pa se huis ingetrek het. Want dis wat dit altyd was. Haar pa se huis. Haar pa se geld. En Zaan was haar pa se bimbo. Vir Hugo was Zaan sy pa se white trash bitch.

Sy het nooit ontken sy het met Eduard, veertien jaar haar senior, oor geld en gerief getrou nie, maar dit was nie die enigste rede nie. Eduard was vir haar die pafiguur wat haar nooit voorheen beskore was nie, iemand om haar te mentor in die fyner dinge van die lewe, in te wy in die soort lewe waarvan sy altyd gedroom het, maar veral iemand wat haar kon koester en beskerm.

En hy het haar beskerm. Uiteindelik met groot koste – emosioneel en andersins – ook teen sy kinders. Maar net tot op ’n punt, want teen haarself kon hy haar nie beskerm nie.

Sy het sy kinders van hom vervreem, maar nie moedswillig nie, nie omdat sy wou nie. In die begin het sy hulle guns probeer wen. Dalk op die verkeerde manier, maar sy het probeer. Tot sy agtergekom het Hugo kyk haar nie nét met minagting aan nie.

Daarna het sy haar van albei kinders onttrek. Dit was nie regverdig teenoor Hanli nie. Zaan weet dit. Sy kan jonkheid pleit. Sy is maar sewe jaar ouer as Hugo, nege jaar ouer as Hanli.

Sy kan baie ander dinge ook pleit, maar op die ou end is daar net een ding wat tel: Sy is skuldig aan Eduard se dood.

Wena wuif haar na haar motor toe. Sy sit al agter die stuur toe Zaan inklim.

“Goed. Ek kan jou gaan wys. As die plek jou aanstaan, is daar egter ’n hele rigmarole wat gevolg moet word voor jy eers toestemming sal kry om ’n aanbod te maak, nè. Mense wat in Creeks Cove wil inkoop, word streng gekeur. Maar kom ons gaan kyk maar net eers of jy belangstel voor ek jou onnodig opsaal met al die dinge.”

Wena se bestuurvermoëns laat Zaan wens sy het eerder met haar eie motor gekom, maar dié staan nog by die gastehuis waar sy oorslaap. Wena het gesê dit sal dinge net bemoeilik as hulle met twee motors rondry.

“Hoe het jy geweet ek is al sewe jaar ’n weduwee?” vra Zaan, meer om haar aandag af te lei van die kort volgafstande wat Wena op die besige pad uit Bientangsbaai uit handhaaf as enigiets anders.

Wena kyk vlugtig na haar. “Hoe nou, lovey?”

“Ek het net gehoor jy sê iets van weduwee en sewe jaar.”

“Nee, donner, ek het nie geweet nie. Dis sewe jaar gelede sedert die vorige eienaar ... daar weg is.”

Verbeel sy haar of wou Wena iets anders gesê het? “Hoe bedoel jy weg?”

Wena roer haar skouers en verander onnodig van rat toe sy verby ’n stadiger motor skiet. “Die huis het sewe jaar leeg gestaan, maar Estian het daarna omgesien. Dis nie verwaarloos nie.”

“Estian?”

“Estian Roth. Hy is die eienaar van Crystal Crags, ’n landgoed wat by Duiwel-se-snoet aan weerskante van die pad tussen Bientangsbaai en Birkenshire lê. Creeks Cove is die deel van die landgoed wat aan die meer se kant van die pad lê. Daar is vyf huise. Villas, noem hy dit. Aan die bergkant van die pad lê die grootste deel van die landgoed. Dis waar Estian bly. In Crystal Manor.” Sy verminder spoed.

“Hier begin die landgoed nou. Alles agter die wildwerende heinings is Estian s’n. Sy oupagrootjie het die plek in die vroeë 1900’s gekoop en die oorspronklike Crystal Manor gebou. Estian se oupa het verder aangebou in die 1940’s en die pa het later nog verbeterings aangebring. Nuwe badkamers en so. Estian het ook glo daaraan laat werk, maar sedert hy die septer daar swaai, het bitter min mense nog die Manor gesien. Dis ook nie sigbaar van die pad af nie.”

Wena beduie na ’n gebou aan die linkerkant in ’n inham buite die wildwerende heining en trek die motor ietwat onverskillig van die pad af. “Dis ook Estian s’n. ’n Padstal en galery.”

“Maar dis ...”

Wena lag. “Nee, dis nie ’n murasie nie. Estian het dit maar net geverf dat dit so lyk.”

Zaan kyk weer mooi. Wena is reg. Dis ’n doodgewone, langwerpige gebou met ’n stoep voor en ’n prieel daaroor. Of dit sou gewees het as die buitemure nie driedimensioneel beskilder was om te lyk asof stukke pleister afgeval en dele inmekaar gestort het nie. Op die symuur lyk dit asof daar ’n gat deurgebreek is en mens binnetoe kyk na ’n toonbank, ’n tafel met vier stoele waarvan een omgeval het en rakke met padstalitems daarop uitgestal. Spinnerakke hang in die hoeke en ’n verslete gordyn hang voor ’n gebreekte venster. Alles illusie.

“Dis regtig soos dit binne lyk. Of sou gelyk het as dit wel ’n murasie was. Hy noem die verfwerk een of ander Franse naam.”

“Trompe l’oeil. En dis ontsettend goed gedoen.” Die sinsbedrog is amper ontstellend.

“Wat ook al. Hier verkoop hy alles wat op die landgoed gemaak, verbou of deur die inwoners verbruik word. Crystal Crags is feitlik heeltemal selfonderhoudend. Water uit hulle eie oog. Sowel die Manor as die Creeks Cove se villas het sonkraggeisers en gasstowe. Beide het ook moerse generators wat krag voorsien as Eskom sy streke uithaal. Daar is groentetuine en vrugteboorde en wie weet wat nog. Vister voorsien selfs vis en seekos.”

“Vister?”

“’n Bruin man wat in die vissershut woon. Ken die meer en die strande weerskante van die meermonding soos die palm van sy hand. Al die visgate.” Wena trek weer weg. “Hier is die eerste van twee bruggies. Links is die Kortrivierberge. Daai rotsagtige gedeelte word Duiwel-se-snoet genoem. Sien jy die snoet? In die reënseisoen is daar gewoonlik watervalle weerskante daarvan, maar dit was tot dusver droog vanjaar.”

Zaan knik. Die “snoet” is die natuur se weergawe van sinsbedrog. Dit lyk werklik soos ’n snoet, maar eerder soos dié van ’n vark as die duiwel s’n.

Die omgewing is van die mooiste wat sy nog gesien het. Land se kant toe steier berge wasig teen die blou lug uit en seekant toe lê die strandmeer uitgestrek. Bloekombome troon klos-klos uit oor plate fynbos as simbool van die minagting wat mense desjare vir die inheemse gehad het.

“As dit nou baie reën, nè, dan kom die water van die watervalle baie sterk af en soek loopplek meer toe. In die droë seisoen is dit skaars twee spruitjies wat onder die bruggies deur loop, maar in die reënseisoen is die pad tussen Bientangsbaai en Birkenshire dikwels gesluit omdat die spruitjies oorstroom en tydelik riviere word. Twee jaar terug was hier ’n vyftigjaarvloed en vir dae lank kon niemand in of uit Crystal Crags nie.

“Jy sien, Crystal Crags se grense loop van so vyf honderd meter duskant die eerste bruggie tot so vyf honderd meter anderkant die tweede een. Toe dit nog ’n plaas was, voor die Roths gekoop en besluit het dis ’n landgoed, was die naam hoeka Tweerivieren. Oor die twee honderd hektaar.”

Wena skakel haar flikkerlig aan en draai regs na ’n ingang tussen twee klippilare in. Aan die oorkant van die hoofpad is die ingang se tweeling, sien Zaan uit die hoek van haar oog. Dié moet na die gedeelte gaan waar Crystal Manor is. Sou dit regtig ’n kasteel of ’n herehuis wees?

Wena hou stil voor ’n onverbiddelike staalhek. ’n Sekuriteitswag kom aangestap. Sy laat gly die venster oop. “Hallo, Wesley. Ek bring iemand om na nommer vyf te kyk. Estian weet.”

“Môre, Mevrou. Ja, meneer Estian het gesê Mevrou bring iemand. Fooi. Gaan arig wees as daar nou iemand in Miss Jane se huis gaan intrek. Ek het hoeka by meneer Steyn gehoor sy is nou dood verklaar. Is mos sewe jaar al vandat ...”

“Die hek, Wesley.”

“Ja, Mevrou. Goed, Mevrou.” Hy loer verby haar by die venster in en knik vir Zaan. “Dag, Mevrou.”

“Wesley, die hek. Ek is haastig.” Wena klink kortaf.

“Ja, Mevrou.” Hy mik met ’n afstandbeheerder in die rigting van die hek en dit begin bibberend oopskuif.

Wena gee ’n suggie. “Dié Steyn van wie Wesley praat, is die eienaar van Villa 1. Steyn Tredoux. Jane Summers was sy verloofde.” Sy trek weg voor die hek nog heeltemal oop is. “Die ander eienaars is Megan Dalton, ’n vegetariër wat ’n klap van New Age weg het in Villa 2. Tertia van Rensburg is in Villa 3. Sy is ’n bietjie van ’n tert, maar het ’n goeie hart. Lalie Lategan, my vriendin, is in Villa 4. Sy maak die mooiste kwiltgoed wat jy nog gesien het.”

Zaan hoor skaars wat Wena sê. Weerskante van die tweespoorpad is die fynbos net effens getem, verder staan dit ruig. Daaragter kan sy die meer sien glinster.

Wena hou stil waar die pad ’n vyftandvurk maak. “Elkeen het sy eie paadjie van hier af. Nommer 3 is reguit aan. Nommer 5, die villa waarheen ek jou neem, is heel regs.” Sy trek heel besadig weg. Van hier af is die paadjie nouer en hobbelriger en kronkel meer.

Zaan ruk haar asem onwillekeurig in toe die meer in al sy glorie voor hulle lê. Links van hulle strek ’n houtkaai ’n ent die water in. Net duskant ’n sandbank halfpad na die ander kant gooi ’n plaat flaminke, eenbeen en nekkronkelend, ’n pienk skadu oor die water. Die oorkantste oewer lê dynserig en bebos in die verte.

Wena hou stil en klim uit. Zaan volg haar in ’n dwaal toe sy met ’n voetpaadjie tussen struike deur aanstap. ’n Rietdak steek punterig teen die blou lug af, die huis nog buite sig tot die struike oopmaak en uitloop op ’n grasperkie met blombeddings.

Zaan steek vas toe die huis in sig kom. Kliptrappe lei na ’n stoep onder ’n prieel, en van daar af na die hout-en-brandglasdubbeldeur van ’n tweeverdiepingkliphuis wat aan Cotswold-of dalk Tudor-argitektuur herinner. ’n Enorme venster, vermoedelik die woonkamer s’n, moet ’n lieflike uitsig op die meer bied.

“Ek wil die huis hê.”

Wena gee haar ’n kyk. “Jy was nog nie eens binne nie.En dis waarskynlik ’n bietjie duurder as waarvoor jy begroot het. Estian moet die prys nog by die eksekuteur bevestig.”

Zaan stap teen die kliptrappe op, draai om en kyk na die uitsig van die stoep af. Anderkant die tuin lê die kaai reg voor haar en daaragter honderd en tagtig grade strandmeer en blou lug.

Die ander vier villas se rietdakke is sigbaar, en hier en daar blink ’n venster, maar elkeen is privaat sonder dat heinings nodig is. Die een naaste aan die oewer, waarskynlik Villa 3, kan sy die duidelikste sien, maar net die agterkant en net dele daarvan. ’n Oopte tussen die huise en die meer sorg dat elkeen ’n lieflike uitsig het.

“Ek wil die huis hê,” herhaal sy.

“Kom ons gaan kyk maar eers binne.” Wena druk die koperhandvatsel af. “Estian het die skoonmakers gevra om te kom oopsluit. Die villas het hulle eie span. Elke villa word een keer per week skoongemaak. Dit val op dieselfde dag as die tuinierspan sodat jy so min as moontlik verontrief word. Jy mag nie personeel van buite gebruik nie. Net lede van die Roos-familie wat inwoon op Crystal Crags word toegelaat. Ter wille van sekuriteit, maar dis ook deel van die selfonderhoudingsplan.”

Zaan luister net met ’n halwe oor. Sy stap verby Wena die ruim woonvertrek binne. Voor is die sitkamergedeelte, daaragter ’n eetkamertafel met stoele en heel agter ’n oopplankombuis.

Gedagtes en waarnemings kom en gaan in ’n stortvloed. Houtvloere, tans bedek met grasmatte. ’n Oop kaggel links, regs ’n stofiekaggel met ’n glasdeurtjie. Ruimte, maar nie oordonderend groot nie. Nie al die mure is klip nie, sommige binnemure is ruweg gepleister. Foto’s van voëls daarteen opgeplak. ’n Sasol-plakkaat, ook van voëls. Meubels lyk maar afgeleef. Maar die huis, o, die huis. ’n Kliptrap met relings van dryfhout kronkel na bo.

“Ek wil die huis hê,” sê sy vir die derde keer, dié keer is dit ’n fluistering, amper soos ’n gebed.

Wena sug weer. “Ek is bevrees dis nie net vir hê nie. Estian het volle seggenskap oor wie mag koop. En Estian is streng. Het baie voorwaardes. Reëls. En as jy weer wil verkoop, sal die koper ook eers weer goedgekeur moet word.”

“Wena? Probeer jy die huis verkoop of nie?”

Zaan swaai om toe sy die diep stem agter hulle hoor. Haar oë dwaal vlugtig oor die man in sy middel veertigs.

Lank. Sexy. Aantreklik op ’n verromantiseerde sigeunermanier. ’n Swart langmouhemp by swart jeans en stewels versterk die beeld. Donker hare met hier en daar ’n silwer glinstering in ’n poniestert vasgevang. Widow’s peak. Gebeitelde wangbene. Adellike neus. Hoë voorkop. Sterk ken.

Hy tree nader en steek sy hand na haar toe uit. “Estian Roth. Ek neem aan jy is Zaan Mentz?”

Zaan knik en steek haar hand uit. Sy greep is ferm en koel. Sy oë donker, intens en geheimsinnig, omraam deur lang wimpers.

“Welkom op Crystal Crags.” Hy grinnik. “Voorlopig in elk geval.” Sy Afrikaans is foutloos, maar daar skemer tog ’n Engelse aksent deur.

“Dag, Estian. Gedink jy sal Zaan wil kom deurkyk.” Daar is iets weerspannigs aan die manier waarop Wena na hom kyk voor sy na Zaan draai. “Die meubels is nie ingesluit nie. Dit was Jane s’n en is deel van haar boedel. Bo is twee en suite-slaapkamers en ’n studeerkamer met sy eie toilet. Hier onder ’n gastetoilet. Die mezzanine kan as ’n studio of nog ’n kuierkamer dien.” Sy verskuif haar blik na Estian. “Praat julle prate. Ek gaan gou by Lalie inloer. Zaan kan vir my ’n SMS stuur as julle klaar is.”

Voor Zaan kan kapsie maak, is Wena by die deur uit. Nie dat sy noodwendig wou kapsie maak nie. Sy kyk weer op in die donker, amper hipnotiese blik. Die kraaispoortjies om sy oë dra eerder by tot sy aantreklikheid as wat dit afbreuk doen.

Die hol kol op haar maag moet van hongerte wees. Sy is immers klaar met mans. Veral gevaarlik aantreklike mans.

Lalie

Toe die agterdeur ná ’n betekenislose kloppie oopvlieg, weet Lalie dit kan net Wena wees wat so ongenooid hier uitval. Een van die ander het haar seker laat inkom. Dalk Steyn wat so onverwags hier opgedaag het.

“Raai wat?”

Lalie gee die sop nog een roer, skud die houtlepel teen die rand af, sit dit in die lepelbordjie neer en druk die deksel terug op die kastrol. “Wat, Wena?”

“Ek dink ek het dalk ’n sale. Jy kry dalk ’n buurvrou.”

“Gelu...” begin Lalie meganies en frons dan. Wena verkoop gereelderig eiendomme en kom kondig dit aan, maar ’n buurvrou? “Hier? Villa 5?”

“Het dadelik gesê sy wil dit hê toe sy dit sien. ’n Weduwee glo,” knik Wena.

“’n Buitelander?” Hopelik ’n swallow wat net in die somer hier kom bly as dit dan moet. Dis ondenkbaar dat daar weer ’n permanente inwoner in daardie huis sal intrek.

Wena skud haar kop. “Transvaler. Lyk la-di-da, maar is vriendelik genoeg.”

Sy moes seker verwag het dat die huis nie vir ewig sal leegstaan nie, maar sy het nie. Seker omdat sy nie eens die moontlikheid wou oorweeg dat ’n vreemde hulle binnekring sal binnedring nie. “Weet sy van die vloede? Dat die plaas soms afgesluit is van die buitewêreld?”

“Ek het haar gesê die paaie is toe as albei die riviere afkom.”

“Wena, weet sy van die vloede?”

“Ek het haar gesê daar was twee jaar terug ’n vyftigjaarvloed.”

“En die honderdjaarvloed sewe jaar gelede?”

“My donner, Lalie. ’n Honderdjaarvloed is ’n honderdjaarvloed. Sy gaan nie nog honderd jaar leef nie. Ek skat haar so ’n entjie in die veertig.”

Wena behoort te weet die natuur hou nie by getalle nie. “Weet sy van Jane?”

“Net dat dit haar huis was.”

“En Tessa? Het jy haar gesê van Tessa?”

“Hoekom sou ek?”

Lalie gee haar ’n kyk. “Weet sy van Dirkie?”

“My magtag, Lalie, ek het die vrou gebring om te kom kyk. Lyk my sy wil die plek hê en ek het alles verduidelik wat sy moes weet. Hoekom sal ek haar nou vertel van rampe, paaiboelies, bygelowe of dat Tessa nie lekker is nie? Jy behoort bly te wees jy kry weer ’n buurvrou. Dis nou as sy dit kan bekostig. En as Estian haar toelaat.”

Lalie sak op die naaste kombuisstoel neer. “Wena, jy moes haar gesê het. Ten minste van Dirkie. Dit het feitlik op haar drumpel gebeur. En jy weet Tessa gaan soek hom daar elke keer as dit reën. En jy weet Tessa kan ...”

“My donner, Lalie, dis nie asof Tessa haar oor die kop gaan slaan nie.”

Daar is erger dinge, weet Lalie, as om oor die kop geslaan te word. Veral hier waar feitlik elke soort boosheid vastrap gekry het. Soms dink sy Crystal Crags is nie net ’n plaas nie, maar ’n entiteit met sy eie wille en giere.

Om te dink sy het destyds hierdie stukkie aarde, weg van die Manor, gekies vir haar nuwe tuiste omdat sy gedink het sy sal hier in vrede kan lewe. Haar ewewig kan kry.

Wegkruip vir die lewe is Wena se definisie van Lalie se stil bestaan. “Daar is survive en dan is daar survive, Lalie,” het sy al by herhaling gesê. “Jy haal dalk asem, maar jou soort survive is net ’n ander soort dood.”

En Wena mag dit seker vir haar sê. Sy dra immers self swaar aan letsels wat die lewensmeul op haar gelaat het. Een man aan die dood afgestaan, en een aan ’n poppie veel jonger as sy. Tog gaan sy deur die lewe asof dit ’n lied is. Maar Wena is Wena en Lalie is Lalie. En Wena weet nie alles van Lalie nie. Nie naastenby nie.

“Jy moenie nou kom spanners in die werke gooi nie, Lalie. Ek het daardie kommissie nodig. En die vrou is hoeka vol dinge – baie puntenerig oor veiligheid en uitsig.”

Lalie knik, kyk af na haar hande asof sy daar antwoorde kan kry. Lelike hande. Die eelte verstaan sy, maar wanneer het die ouderdomsvlekke gekom? En die artritisknop aan haar middelvinger. Êrens tussen vyftig en sestig seker maar.

Sy kyk op na Wena. “Het sy kinders? As sy het, Wena, sal jy haar moet vertel van Dirkie voor sy hierheen kom.”

“Geen spoor van kinders nie, maar die onderwerp het nou ook nie eintlik ter sprake gekom nie. Net gesê sy is ’n weduwee. Fancy kar. Duur juweliersware. Bly in een van die luukser gastehuise. Haar ryk geërf, as jy my vra.”

“Wat wil die vrou hier kom doen?”

Wena skakel die ketel aan. “Sy was vaag. Net iets gesê van rustig lewe en haar stokperdjies beoefen.”

“Stokperdjies? Hopelik nie iets wat raas nie.”

“Ek weet nie watse stokperdjies sy beoefen nie. Dit kan enigiets wees van joga tot jodel, nè. Estian sal wel seker maak. Met ’n bietjie luck skryf sy vir ’n kwiltkursus in. Jy kla hoeka jy het te lanklaas jou sakgeld aangevul gekry.”

“Die hele wêreld hekel en brei nou. Niemand stel meer belang in kwilt nie. Nie crazy quilting nie, in elk geval. Dis glo te tydrowend.” Wena hoef nie te weet dat Estian haar in elk geval te besig hou om nog werkswinkels ook aan te bied nie. Wat in die Manor aangaan, bly in die Manor.

“Wie weet? Miskien het sy die geduld.”

Lalie skud haar kop. “Ai, Wena. ’n Nuweling op Crystal Crags gaan nie ’n goeie ding afgee nie. Veral nie ’n weduwee nie. Jy ken vir Estian. Jy weet hoe dit is met Estian en vroumense.”

“Ja, toe nou. Dis hulle eie skuld as hulle vir hom wil val. Terloops, met die oorstap het ek gesien daar staan ’n bakkie by Villa 1. En Wesley het iets gesê van Steyn. Is hy terug? Hy het dan ná Jane se verdwyning gesê hy sal nooit weer sy voete hier sit nie.”

“Mense sê baie dinge as hulle harte seer is. Hy wil seker afsluiting kry oor Jane noudat haar eksekuteur haar kon laat dood verklaar.”

“Het Steyn toe ooit uitgevind van Douw? Van dié se affair met Jane?” Wena sit Lalie se gunstelingbeker voor haar neer en trek die beker wat sy as hare beskou nader.

Lalie proe-proe aan die warm koffie. “Ek twyfel. By wie? Dis net ons hier rond wat geweet het.” Sy sit die beker neer. “Dis regtig nie ’n goeie ding wat nou hier gebeur nie, Wena. Jy moet die vrou afraai om hier te koop. Die laaste ding wat ons nodig het, is ’n inkomeling. Veral ’n vrou en boonop enkellopend. Met Steyn terug, kan daar baie wurms uit gate kruip. En Tessa raak al hoe erger. Boonop beleef Tertia ook ’n krisis. Sy het lanklaas van Avril gehoor. Te lanklaas om nie ekstra bekommerd te wees nie. En sy was juis so bly toe Avril laas gesê het sy wil terugkom.”

“Tertia sal wel haar krisis wegdrink, soos sy met al haar krisisse maak. Avril het haar seker gebel terwyl Tertia besope was en finaal besef daar is geen salf aan haar ma te smeer nie. En Tessa is harmless. Mal, maar onskadelik.”

Lalie snork liggies. “Sê jy.” As Wena maar weet. Maar hier word nie uitgepraat nie. Nie eens teenoor jou beste vriendin nie. Hier kry geheime ’n polsende lewe van hulle eie, maar word nie aan buitestanders toevertrou nie. Dit kan hulle hele bestaan hier vernietig.

 




	
Twee

Zaan

Aan enige ander man kon die swart hemp met die fyn rygplooitjie bokant die mansjette dalk verwyf gelyk het, maar nie aan Estian Roth nie. Dit bevestig eerder sy manlikheid kan nie bedreig word nie.

Hy beduie graag, kom sy agter terwyl hulle deur die huis stap. Sterk hande, maar amper delikate vingers.

“Jy is gelukkig wat die weer betref. Dit kan baie koud en nat word hierdie tyd van die jaar,” sê hy toe hulle weer onder kom.

Sensuele mond wat hy het. Tande net-net nie wit of egalig genoeg om nie eg te wees nie.

Die impak wat die man op haar het, laat haar onthuts. Sy het haar die laaste paar jaar afgesluit van enigiets wat naastenby met mans te doen kan hê. Sy het haar les op die duurste manier denkbaar geleer.

“Die winters is lank hier in die Overberg en die storms erg.”

Zaan haal haar skouers op. “Weer kan ’n mens gewoond raak.”

“’n Mens kan seker.” Sy glimlag is effens skepties. “Goed, ek dink jy het nou ’n goeie idee van hoe die huis lyk. Stel jy werklik belang om te koop? Indien wel, is daar baie wat ek jou moet vertel en waarteen ek jou moet waarsku. As jy hier koop, koop jy nie net ’n huis nie. Jy koop in Crystal Crags as konsep in.”

“Ek stel werklik belang.” Eufemisme van die jaar.

“Ek word soms gespot dat ek my eie klein republiek hier geskep het. Dis nie ver van die waarheid nie. Wena het jou seker gesê die landgoed is sover as moontlik selfonderhoudend. Almal wat hier bly, baat daarby, maar moet ook saamwerk. Daar is reëls, soos in enige sekuriteitskompleks, maar ons s’n is dalk ietwat strenger en meer uitgebreid. Die eerste reël waarteen jy dalk gaan skop: Geen troeteldiere word toegelaat nie. Nie eens ’n goudvis nie.”

Zaan sug heimlik. Sy wou juis so graag ’n kat gekry het. Met Hanli se allergie was dit nooit moontlik nie.

“Dis ongelukkig ononderhandelbaar. Hier is kleinwild en dis ’n voëlparadys. Ek wil dit so natuurlik as moontlik hier hou.”

Zaan knik net.

“Geen lawaai ná tien in die aand nie, selfs al is die villas redelik ver uitmekaar.

“Geen motorbote nie en ‘jetski’ is hier ’n vloekwoord. Niks wat deur ’n enjin aangedryf word, word hier van ons kant af op die meer toegelaat nie. Die enigste uitsondering is geluidlose elektriese enjins. Jy is egter welkom om ’n kano of trapboot of iets dergeliks aan te skaf.

“Geen vure op die oewer of enige ander plek behalwe in kaggels of die braaikaggels wat reeds geïnstalleer is nie. En as ek iemand vang wat ’n sigaretstompie neergooi of enigiets doen wat ’n brand kan laat ontstaan, is daar groot moeilikheid. Die fynbos is hoogs ontvlambaar en as die wind waai, kan die hele plek in ’n ommesientjie afbrand. Veral met die rietdakke. Jy het sekerlik gehoor wat in St. Francisbaai gebeur het.”

Zaan knik net.

“Privaatheid van die ander inwoners moet ten alle tye gerespekteer word. Die villas is voorsien van interkomstelsels na die Manor, en ook na mekaar toe. As ’n inwoner enige probleme in of om ’n villa ondervind, skakel hulle deur Manor toe. Die interkom word egter hoofsaaklik gebruik om by ’n ander inwoner te hoor of ’n besoek welkom sal wees of nie.

“Die hekke word 24/7 bewaak. Elke gas moet persoonlik toestemming kry om in te kom voor hulle arriveer en die hekwag moet betyds ingelig word hoe laat die gas aankom. As die gas binne ’n halfuur nog nie by die hek is nie, moet daar van nuuts af met die hekwag gereël word.”

Dit klink darem ’n bietjie erg. Nie dat sy beoog om ’n toeloop van gaste te kry nie.

“Bespeur ek ’n bietjie skeptisisme?” Hy glimlag voor hy weer versober. “Zaan, ons is een honderd persent misdaadvry hier. Dit verg beplanning en reëls en regulasies om so te bly. Dit klink miskien vir jou onnodig streng, maar dit werk. Hier was in twintig jaar nog geen diefstal nie, laat staan inbraak. As vrou alleen sal jy hier veiliger wees as op enige ander plek in die wêreld.”

Dis eintlik al wat sy wil hoor.

“Daar is ook ’n paar ander dinge wat jy moet weet. Ons selfoonopvangs is nie baie goed nie en kan soms ure lank nie beskikbaar wees nie of net sporadies. Ons het geen Telkom-dienste nie, dus geen landlyne nie. Ons het wel internet en toegang is gratis, maar ook daar is baie onderbrekings. Die berge, vermoed ons, speel ’n rol daarin. Dit wat elektronika betref.

“Volgende is die natuur. Hier is storms, af en toe rukwinde en soms vloede. As jy hier koop, maak seker jou huis en inhoud is goed verseker daarteen. Hier is ook slange. Wees veral in die somer op die uitkyk wanneer jy stap of in die tuin werk.

“Wat die inwoners betref, Vister Roos en sy uitgebreide familie woon al dekades lank hier en word beskou as deel van Crystal Crags. Ons praat maar van ‘die Roose’, al het van hulle natuurlik ander vanne.

“Vister se oupa het my oupagrootjie meer as ’n eeu gelede gehelp om hierdie plek uit die wildernis op te bou. Sedertdien is die Roose ons werkerskorps en ook die enigste werkers wat hier toegelaat word. Hulle moet met respek behandel word. Hulle was hier lank voor ons en sal ná ons nog hier wees.

“As jy koop, sal jy die mense van die ander vier villas met verdrag leer ken. Elkeen het sy geite en dinge en hier het al ’n paar persoonlike tragedies afgespeel, maar op Crystal Crags is ons soos familie. Ons sien na mekaar om en wat op Crystal Crags gebeur, bly op Crystal Crags.

“Hierdie huis en nommer 1 was vir lank nie bewoon nie. Lalie, Megan en Tertia was alleen hier en die vriendskappe loop diep, al is daar soms onderonsies en verskille. Villa 1 sal moontlik ook binnekort verkoop word. Wie ook al daar koop, sal dieselfde stel reëls en regulasies moet onderteken as jy. Dis nou as jy nog wil koop.”

“As ons oor die regte prys kan ooreenkom, wil ek steeds koop.”

Die som wat hy noem, is aansienlik meer as waarvoor sy begroot het, maar sy huiwer nie ’n oomblik nie. “Ek sal dit neem.”

“Stadig nou. Daar is ook ’n maandelikse heffing. Dit sluit sekuriteit in, asook skoonmaak-en tuindienste, gratis kaggel-en braaihout, water en elektrisiteit en ’n hele paar ander voordele. Soos byvoorbeeld gratis groente en vrugte na gelang van die seisoen, plante en saailinge uit ons kwekery, melk elke tweede dag, en so meer. Jy besluit self waarvan jy gebruik wil maak. Reël met Soufie. Sy is aan die hoof van die skoonmaakspan en tuindienste.”

Die heffingsbedrag wat hy noem, klink vir haar billik vir die omvang van die voordele. Om die waarheid te sê, dit klink vir haar relatief min, al sou dit haar in ’n vroeër fase van haar lewe na haar asem laat snak het.

“Ek is heeltemal gelukkig daarmee.”

“Gaaf. Nou sal jy my net moet toestemming gee om seker te maak ek is heeltemal gelukkig met jou as moontlike nuwe inwoner.”

“En dit behels?”

“Ek gaan in jou persoonlike geskiedenis rondkrap om te kyk of jy ’n misdaadrekord het, of jy kredietwaardig is, of daar enigiets is wat jou diskwalifiseer. As jy dus ’n geraamte in die kas het, of familieskandes of enigiets wat teen jou kan tel, moet jy liewer nou vir my daarvan sê.”

Zaan se moed sak in haar skoene. Sy moes dit seker verwag het ná sy verduidelikings oor sekuriteit, al die voorwaardes, reëls en regulasies, maar sy het nie.

“Daar is ’n geraamte,” erken sy teensinnig.

Estian lig sy wenkbroue.

“My stiefseun is die beskuldigde in ’n sloerende moordsaak.”

“Weet jy of hy skuldig is?”

Sy kyk uit oor die meer – ’n uitsig wat sy nou vermoed haar tog nie soggens gaan begroet nie. “Dit was noodweer.”

“Hoe weet jy?”

Die winterson maak van die meer deinende brons. “Ek was ooggetuie.”

“Wie is vermoor?”

Zaan kyk terug, vas in sy donker, geheimsinnige oë. “Sy pa. My man. Eduard Swiegelaar.”

Hy bly lang oomblikke stil. Iets gebeur in daardie oë. ’n Skuif wat gemaak word en sy aanvanklike oordeel oor haar wysig. Wat die gewysigde oordeel is, kan sy nie peil nie.

“Zaan Mentz is dus eintlik Lezanne Swiegelaar wat aanvanklik deur mense wat vanuit leunstoele oordeel vel, verdink is van medepligtigheid aan haar skatryk man se moord?”

“Ek het my nooiensvan teruggeneem ná Eduard se dood en word nog altyd as Zaan aangespreek.” Die laaste deel is nie heeltemal waar nie, maar waar genoeg. Sy het ná haar ma se dood besluit om Zaan te word. “Die koerante het begin met Lezanne en daarmee volgehou.” Hugo het haar altyd oor haar naam getreiter. Volgens hom is Lezanne een van daardie sogenaamd deftige name waarmee kommin mense hulle kinders opsaal. Hy het haar Le Sannie genoem. Le Sannie Whitetrash.

Estian Roth se oë is onleesbaar. “Maar jy is nooit van medepligtigheid aangekla nie.”

Sy skud haar kop. Nee, sy is nie aangekla nie. Nie amptelik nie.

’n Beweging op die meer trek haar oog. Iets moes die flaminke laat skrik het. Hulle styg soos ’n pienk wolk op voor hulle ’n ent verder weer hulle staan in die water kry.

Zaan glimlag suurderig. Die droom was mooi, al was dit so kortstondig. “Ek sal nie jou tyd verder mors nie, Estian. Ek sal wel ’n ander wegkruipplek kan kry.”

Hy kyk vlugtig op sy polshorlosie. ’n Rolex. Wat anders? “Ek sal jou binnekort laat weet wat ek besluit het.”

Zaan onderdruk ’n siniese grinnik. Ja, don’t call us, we’ll call you. En dit sonder dat hy haar foonnommer het.

Steyn

Hy moes nie hierheen teruggekom het nie. Hy moes Wena gevra het om Jane se huis te laat ontruim en te verkoop. En syne. Ja, hy moes die laaste stuiptrekking van sy droom om hier ’n serene, ongejaagde lewe te lei en hom uit te leef in sy fotografie, aan iemand anders toevertrou het.

Dit het hy besef toe hy Estian se swart viertrek sien staan het. Swart soos Estian se oë, sy alewige swart hemde en broeke. Swart soos die gat waar Estian Roth se gewete veronderstel is om te sit.

Hy het vir Estian per e-pos gevra om hier weg te bly terwyl hy hier kom regmaak en oppak. Toe hy die voertuig deur sy mezzanine se venster aangery sien kom, het hy gedink Estian het hom nie daaraan gesteur nie, dat hy op pad hierheen was. Maar dis na Jane se villa waarheen hy koers gekry het. Eers toe hy Wena na Lalie sien oorstap, het Steyn besef wat aangaan. Jane se eksekuteur het nie gras onder sy voete laat groei nie. Jane is minder as ’n week gelede eers amptelik dood verklaar.

Steyn staar na die kaai voor Jane se huis. Daar waar haar kano altyd vasgemeer was. As hulle nie die stukke van die kano tussen opdrifsels aan die oorkantste oewer van die meer gekry het nie, sou hy aanvaar het dit was ’n slinkse set. Dat Jane en Douw saam verdwyn het om ’n nuwe lewe aan te pak. Jane kon nog altyd lig reis – ook emosionele bagasie kon sy maklik van haar benerige skouers afskud.

Maar hy het self die oorblyfsels van die kano as hare uitgeken. Douw se kano het hulle nooit gekry nie. See toe, het die polisie geraai. Die mond het immers daardie nag oopgespoel.

Het Douw geweet dat hy net so ’n groot fool soos Steyn Tredoux was? Dat Jane uiteindelik net nog een van Estian se verowerings was? Het hy dalk ook soos Steyn Tredoux elke greintjie vertroue in sy medemens verloor danksy Estian Roth? En het Douw dalk besluit die lewe is nie meer die moeite werd nie?

’n Mens kan immers nie werklik leef as alles in jou verpletter is nie. As alles waarin jy geglo het verkeerd bewys is, as jou hart uit jou geruk en eenkant toe gesmyt is, raak die lewe afgestomp tot ’n meganiese soort bestaan.

Dis nie iets wat Jane op haar eie sou kon regkry nie. Hy was lief vir haar, ja. Hy het gedink sy is die beste ding wat ooit met hom gebeur het. Dit was ’n moerse skok om van haar ontrou uit te vind. Maar dit was die verlies van die kind, die ongebore kind wat saam met haar gesterf het, wat die kameel se rug gebreek het. ’n Kind wat hy reeds liefgehad het met ’n passie wat hom verbyster het. Hy het met die kind gepraat, vir haar musiek gespeel, deur die gladde maagvel gesoen. Die skoppende voetjies getroetel. En toe moet hy uitvind hy is dalk nie die biologiese pa nie.

Tog het die liefde wat hy op die ongebore baba uitgestort het voor hy van Jane se verraad gehoor het, steeds die verlies van die kind sý verlies gemaak. Hy het steeds oor die kind getreur asof dit syne was, al was die biologiese pa dalk Estian of Douw.

“Meneer Steyn?”

Hy ruk van die skrik toe ’n sagte brystem agter hom praat en swaai vervaard om. Dit neem hom ’n hele paar oomblikke om haar te herken. “Tessa?”

“Meneer Steyn is terug.” Sy het so maer geword. Haar oë lyk enorm in die skraal gesig. Pluishaartjies staan in alle rigtings. Verwaarlosing staan oor haar geskryf. Hy kan amper nie glo dis die Tessa van voor Dirkie se dood nie. Mooi Tessa met haar wulpse lyfie en bokkie-oë het behoorlik in ’n voëlverskrikkertjie verander.

“Net vir ’n rukkie,” ruk hy hom reg.

“Meneer Steyn het nie dalk vir Dirkie êrens gesien nie?” Die bry het ’n sagte lispel bygekry. Vanweë die passion gap, besef hy.

“Nee, Tessa. Dirkie is dood, onthou?”

Tessa skud haar kop. “Miss Jane het hom mos gaan soek. Die klein rakker is darem alte ongehoorsaam.” Sy kyk na die kaai voor Jane se huis. “Ek sien Miss Jane is ook terug. Maar sy lyk anders. Alte deftig geraak. Miskien het sy hom toe gekry. Ek wil by haar gaan hoor, maar Estian wil nie hê ek moet soontoe gaan nie. Toe kom vra ek maar by Meneer.”

“Dis nie Jane wat terug is nie, Tessa. Sy is ook dood.”

“O ja. Wie is die vrou dan? Dink Meneer sy het dalk vir Dirkie gesien? Sal Meneer haar vra?”

“Ai, Tessa.” Hy weet nie wat om verder te sê nie. Niks dring deur tot die wêreldjie waarin sy haar afgesluit het nie.

Sy slaan haar hand voor haar mond, begin giggel. “Ai, ek is darem dom. Ek onthou nou net, Avril van mevrou Tertia het vir Dirkie by haar. Lekker dag verder, Meneer. Groete vir Miss Jane.”

Hy kyk haar agterna, hoor hoe sy in ’n skor stem begin sing. “Dirkie, kom huis toe, jou mammatjie wag vir jou. Dirkie, kom huis toe, die plaas is leeg sonder jou.”




	
Drie

Maandag, 15 Augustus

Zaan

Toe Wena gesê het sy moenie die kar voor die perde inspan nie, mens weet nooit met Estian nie, wou Zaan moed kry, maar dis nou vier dae later. Vier dae waarin sy Bientangsbaai platgeloop het, in Birkenshire gaan kyk het wat daar aangaan en toe ook in Perlemoenbaai. Niks wat sy gesien het, kom eens naastenby by Villa 5 in Creeks Cove nie.

Sy wens sy het foto’s van die villa en die omgewing geneem. Miskien sou sy dan nie meer gedink het dis so perfek as wat sy dit onthou nie. Foute begin raaksien het.

Hier van die balkon van haar gastehuiskamer af het sy ’n lieflike uitsig oor die see. To die for, sou Hanli as tiener gesê het om haar pa te treiter. Hy kon gemengde taal nie verduur nie.

Hanli, die prinsessie wat van haar troontjie afgestoot is voor sy haar sit behoorlik gekry het. Zaan was aandadig, of dit nou uit onnoselheid was of nie. Sy het help stoot om die troontjie te laat omkantel. En aan die ander kant van die omgekantelde troontjie is daar ’n vrou wat ’n knou weg het.

Eers later het Zaan besef haar sonde was nie dat sy te jonk was vir Eduard nie. Sy was te jonk vir sy kinders.

’n Walvis breek ineens deur die swaar deining, plons terug, verdwyn onder die water voor ’n fonteintjie die lug in geblaas word.

Beslis to die for. En tog is dit die uitsig oor die strandmeer wat haar bybly, al weet sy die kanse is feitlik nul dat dit haar uitsig sal word.

Miskien moet sy eers êrens huur. Dalk maar haar verwagtinge afskaal. Vrede maak met ’n voorstedelike huis en ’n gebrek aan uitsig solank dit veilig is.

Sy kan seker ’n ander kusdorp gaan soek, maar sy wil graag relatief naby aan die Kaap wees. Nie te naby nie, maar naby genoeg om daarheen te ry vir ’n show of ’n ding. Daar is juis binnekort ’n opera op Kunstekaap se program.

Dis Eduard wat haar van opera leer hou het. Soos hy haar so baie dinge geleer het. Toe hulle mekaar ontmoet het, het sy niks geweet nie. Nie van uiteet of hoe om stylvol aan te trek nie. Laat staan dinge soos opera, teater, kunsuitstallings, klassieke musiek, letterkunde.

Eduard het haar opgevoed. Sy het kultuur en kuns in alle gedaantes soos ’n spons geabsorbeer.

Sy het gedink sy vorder daarmee tot sy Irene Krause – nie te sag nie – hoor fluister het van niets wat iets probeer wees. Dit het haar laat besef dat sy in Eduard se geledere altyd as die bimbo beskou sal word, tensy sy hulle op oortuigende wyse verkeerd kan bewys.

Sy het skooluitgawes van Shakespeare gelees, vertalings van die Russe en van Franse swaargewigte, die vernaamste Britte en Amerikaners. Ietwat toevallig ’n fan geword van Yeats en Oscar Wilde. Gesorg dat sy ook byhou met nuwe publikasies deur groot name. En skelm gelees waarvan sy eintlik hou.

Sy het haar nie net by letterkunde bepaal nie. Jung het vir haar sin gemaak, en Victor Frankl. Freud en Nietzsche nie. Ook nie Goethe nie. Nie dat sy hulle publikasies gelees het nie, maar wel baie oor hulle.

Argitektuur, kuns, musiek en ’n paar ander belangstellings het ook hulle beurt gekry.

Fake it till you make it, het Hugo sarkasties gesê. Uiteindelik was dit nie meer nodig om te fake nie, maar sy het dit ook nie gemake nie. Sy was steeds in almal se oë die bimbo wat met haar agterent in die botter geval het en haar nou skielik probeer slim hou.

Die selfoondeuntjie ruk Zaan terug na die werklikheid. Wena, sien sy op die skerm. Sy trek die seelug diep in haar longe voor sy antwoord.

“Hallo, Wena.”

“Kan jy die dokumente kom teken, lovey? Vanmiddag nog. By my kantoor. Dis ’n malhuis hier. Ek kan my nie draai nie.”

“Ekskuus?”

“Die dokumente. En maak jou maar reg vir baie parafering. Estian het ’n moerse addendum by die standaardkontrak aangelas. Hy sê hy het alles met jou bespreek. ’n Prokureur het dit net amptelik op skrif gestel.”

“Ek kan die villa koop? Villa 5?” vra sy asemloos, te bang sy het dalk verkeerd verstaan.

“Maar my donner, lovey, dink jy ek sal jou nou vir ’n ander huis laat staan en teken? Toe, kom sommer nou deur dat ons kan klaarkry. O, en by the way, Steyn is glo bereid om Jane se goed dadelik te ontruim. As jy wil, kan jy intrek sodra hy alles daar uit het. Ek reken oor so twee weke, maar dalk gouer. Jane was nie ’n opgaarder nie.”

Dis seker ’n bietjie laat om nou te wonder oor haar voorganger, maar noudat die onwaarskynlike gebeur het, wil sy weet. “Ek verbeel my die hekwag het gesê sy is dood verklaar. Hoe so?”

“’n Week of wat gelede, ja. Sy het sewe jaar terug in haar kano op die meer verdwyn. O, en Zaan, jy sal occupational rent en natuurlik die levy moet betaal tot die dag van oordrag toe. Daarna net die levy. Moet gaan. Bye.”

Steyn

Jane se huis is binne nog presies soos hy dit onthou.

Sy het nie parfuum gedra nie en sy het geurlose deodorant gebruik, maar hy kan sweer hy ruik nog haar gunstelinghanderoom. Baie vaagweg, maar tog daar. ’n Bietjie soos groen tamaties, net effens soeter. ’n Vars Jane-geur. Dit moet egter sy verbeelding wees. Dit was immers verlede jaar Villa 5 se beurt om uitgeverf te word.

Hy trek die voordeur agter hom toe en laat sy oë oor die meubels dwaal. Die eksekuteur, een van die vennote by die prokureursfirma wat haar testament opgestel het, het gevra dat hy na goeddunke van die inhoud van die huis ontslae raak aangesien daar nie veel van waarde is nie.

Jane was inderdaad nie iemand vir fieterjasies nie. Die rusbank waarop hulle soms liefde gemaak het, is gemaklik maar nie ’n pronkstuk nie. Die koffietafel waarop hulle hakskene gerus het as hulle saam fliek of sport kyk, wys die merke. Die tafeltjie waar hulle in die winter legkaart ná legkaart gebou het, soms strip poker of skaak gespeel het, is ietwat mankoliekig.

Die meubels is eintlik die minste van sy probleme. Die Roos-seun wat volgens Soufie nou die dag getroud is, kan vir hom kom kies wat hy en sy bruid nodig het en daarna kan die ander Roose kom kyk wat hulle wil hê. Wat oorbly, indien enigiets, neem hy na hospice of Animal Welfare se winkels toe.

Dis die persoonlike goed waarteen hy die meeste opsien, maar hy wil nie hê die skoonmaakspan moet kom inpak soos Estian in sy e-pos voorgestel het nie. Hy wil self deur haar goed gaan. Besluit wat hy vir wie wil gee. Jane finaal uit sy sisteem werk.

Kartonbokse. Hy moet kartonbokse gaan haal. Dalk is daar by die padstal. Ja. Eers bokse. Sodat hy eers weer kan asemhaal sonder om Jane te ruik.

Plain Jane, het sy haarself genoem, na haarself verwys as ’n LBJ. Sy moes aan hom verduidelik dis voëlkenners se afkorting vir little brown jobs – valerige voëltjies wat almal omtrent dieselfde lyk.

Jane was inderdaad nie ’n skoonheid nie, maar vir hom was sy mooi. Haar grimeringlose gesig. Haar steil vaalblonde poniestert. Haar wakker ligbruin oë altyd op soek na ’n fladdering in die bome. Dis by haar wat hy voëlname leer ken het.

Sy het hom die verskille geleer tussen die LBJ’s tot hy kon onderskei tussen ’n plain-backed pipit en ’n African pipit, ’n grey-backed cisticola en ’n Levaillant’s cisticola en ’n magdom ander. Die Afrikaanse name was soveel mooier, maar al kon Jane Afrikaans min of meer verstaan, kon sy dit nie praat nie. Hy het later eers uitgevind die pipits is koesters en die cisticolas tinktinkies. Ook dat die vleitinktinkie ’n uitsonderlike mooi klank uit die piepklein keeltjie voortbring.

“As jy LBJ’s uit mekaar kan ken, leer jou oë ook om die voëlspesies wat makliker onderskeibaar is soveel beter en vinniger te eien,” het Jane verduidelik. “Dit maak ook jou voëlwêreld soveel groter oop.”

’n Selferkende twitcher was sy. Fanaties oor voëls. Net jammer sy het nie by die geveerde spesies opgehou nie.

Lalie 

Verkrummel. Dis hoe sy van binne voel. As dit lappies was, kon sy dit aanmekaargewerk het. Maar dis korrels menswees wat nie met haar akkordeer nie. En ook nie met ander nie.

Behalwe Wena. Dalk omdat sy haar eie verkorrelde binneste het, al wys sy dit nie.

A match made in heaven, sê Wena altyd van haar eerste huwelik – nou nog met die seerkry vlak in haar oë. Die klein fortuintjie wat Wena geërf het toe haar man dood is, kon hom nie vervang nie, nie eens troos nie, maar sy kon darem haar eerste eiendomsagentskap daarmee begin.

En toe trou sy vyf jaar later weer. En skei vyf jaar daarna. Man nommer twee was besonder vrygewig in sy haas om tog net by sy poppie uit te kom. Vrygewig genoeg dat Wena ’n tak van haar agentskap op Birkenshire kon oopmaak en deur nog harder te werk, haar hart en ego kon probeer heelmaak.

Ná die egskeiding het Wena haar lewe aanmekaargestik met transaksies. Sy het goed gedoen, veral in die vroeë 2000’s. Die alleenmandaat op die huise hier op Creeks Cove het gehelp en die Kapenaars het pas Birkenshire ontdek.

Lalie se gedagtes dwaal terug. Sy het moeilik daarmee vrede gemaak dat Estian besluit het om benewens haar huis nog vier villas te bou. Maar sy het.

Die nuwe inwoners het aanvanklik goed oor die weg gekom. Tertia, haar dogter Avril en ’n bietjie later haar houman Douw. Steyn en Jane wat mekaar geleidelik op meer as vriendskaplike voet gevind het. Selfs Megan het toe nog met die ander gemeng.

Elke naweek as die weer dit toelaat, was hulle almal op die water. Met piekniekmandjies in die kano’s oorkant toe geroei om te gaan braai. Teen mekaar resies geswem. Vlugbal of pluimbal gespeel. Soms tot laatnag gepraat en gelag.

Dit het Lalie nie gepla nie. Dit het haar net laat verlang. Wens. Beny.

Maar ná Dirkie se dood het alles verander.

Nee, eintlik het dit reeds begin verander toe Douw ook in voëls begin belangstel het. ’n Paar maande voor Dirkie se dood. En toe skielik Estian ook. En toe word dit duidelik dat Jane verwag. En toe verdrink Dirkie. En toe verdwyn Jane en Douw gaan soek haar en kom nie terug nie. En Steyn loop sommer net weg en los alles net so.

En Tessa raak vermis en Avril gee pad. Tessa kom weer te voorskyn en weet te vertel dat sy Dirkie in ’n grot gekry het, maar dat die engel hom weggevat het.

Ja, dis toe dat alles vir die res verander het, maar vir Lalie het alles reeds sedert Dirkie se geboorte, nou veertien jaar terug, verander.

Lalie staan op en kyk deur die venster aan die meer se kant na die kaai wat Jane nog laat bou het, laat haar oë oor die uitgestrekte stuk water dwaal. Water wat kan skitter en blink, kan rustig maak, maar ook kan insluk.

Vister en die Roose praat van die Duiwelsdriehoek. Die punte van die Driehoek is Bientangsbaai en Perlemoenbaai se seegrotte en die grot bokant Duiwel-se-snoet. Dit sluit Crystal Crags in sy geheel in, ’n groot deel van die meer, ’n stuk onbewoonde aarde wat aan een of ander natuurbewaringsdepartement behoort, en ’n stuk see.

Of Vister al van die Bermuda Triangle gehoor het, sal sy nie kan sê nie, maar hy blameer die Duiwelsdriehoek vir die TV-en selfoonseine wat op Crystal Crags so kom en gaan. Die internet wat so onbetroubaar is. Kompasse wat nie altyd werk nie. Dis ook hoekom so baie ongelukke op die pad tussen Bientangsbaai en Birkenshire plaasvind, sê hy. So baie skepe naby Perlemoenbaai vergaan het.

Hy beweer selfs dis in die stuk see wat in die Driehoek val waar Die Vlieënde Hollander se kaptein vier honderd jaar gelede staan en astrant raak het met die Here – nie by Kaappunt nie. Volgens Vister was Van der Decken eintlik op pad na die suidelikste punt van Afrika daar naby Agulhas wat seelangs nie te ver is hiervandaan nie. Dis die punt wat hy gesê het hy sál verbysteek al moes hy vaar tot die Oordeelsdag toe. En dis waar hy sy ouma vir ’n eendvoël aangesien het toe die Here hom gewip en die skip verdoem het om vir ewig die wilde waters te bevaar. Vister het glo self in sy jong dae die gloeiende rooi spookskip gesien toe hy nog met tjakkies uitgegaan het.

Vister weet te vertel die Driehoek is ook verantwoordelik vir ander mense wat verdwyn het, lank voor Jane, lank voor die villas gebou was. Estian se ma was een van hulle. Tessa se ma nog een. Ja, Vister en sy Driehoek-stories.

Lalie gaan sit weer by haar werkstafel en voel-voel na haar vingerhoed wat êrens tussen haar lappies verdwyn het.

Alles gaan weer verander as ’n nuwe vrou hierheen sou trek. Al die ou spoke sal weer begin loop. Verandering was nog nooit ’n goeie ding hier op Crystal Crags nie, sê Vister altyd.

Dit kan sy beaam. Dis asof verandering hier bonatuurlike kragte stimuleer en aktiveer – die immer broeiende ongeluksvoël se ongebore kuikens aan die eiers laat pik om uit te kom.

Zaan

Wena het nie oordryf nie. Zaan se hand is skoon lam van die omblaai en parafeer. Sy het later nie eens meer behoorlik gelees nie.

Dit voel onwerklik, maar Villa 5 te Creeks Cove is so te sê Zaan Mentz s’n. Haar finansiële adviseur het reeds begin geld losmaak, al het hy vertwyfeld geklink oor die groot gat wat dit in haar bates maak.

En hier sit sy in Bientangsbaai se grotrestaurant met die beste bottel sjampanje wat hulle beskikbaar gehad het pas oopgemaak en kyk na walvisse wat in die baai speel.

Die lewe is ’n lied. Vir die eerste keer in haar vier en veertigjarige bestaan.

Zaan Mentz is ’n gemaakte vrou en reg vir die lewe wat sy nog altyd wou lei. Selfstandig, onafhanklik van enigiemand. Sy het haar soewereiniteit duur gekoop, maar nou is dit hare.

Le Sannie Whitetrash is dood. Lezanne Swiegelaar is dood. Lank lewe Zaan Mentz.

En tog is dit asof die vreugde nie werklik wil deurbreek nie. Asof sy nie weet hoe om haar bevryding aan eie lyf te voel nie. Asof sy van buite af waarneem, nie van binne af beleef nie. Asof haar kop haar iets vertel wat haar binneste nie glo nie, asof haar onderbewuste haar bewuste heimlik uitlag.

Jojo 

“Valk?” Jojo se hartklop dreun in haar ore soos elke keer as haar eksman haar bel. Die man wat sy dom genoeg was om te laat staan. En wat gebeur? Sy sit poepholalleen in Benoni aan die rand van Boksburg in die skadu van mynhope. En hy? Hy het vir wonderlike Irene aan sy sy en woon in die Overberg, tussen die berge in ’n dorp met ’n rivier – ’n klipgooi van die see af. Boonop het hy amper tien jaar gelede al uit die polisie bedank, saam met rykgat Irene ’n sogenaamde privaatspeuragentskap begin en is so gelukkig soos die spreekwoordelike vark in Palestina.

“Dag, Jojo. Net gewonder hoe besig is jy.”

“Ek doen navorsing vir Cara en Kevin, en ook vir Stas.” Dis deesdae omtrent nog net haar skrywerskliënte wat haar aan die lewe hou. Mense het nie meer geld om hulle biologiese ma’s op te spoor of seker te maak hulle eggenote is getrou of om hulle skuldenaars op te spoor nie. As sy nie binnekort ’n navraag kry vir ’n ordentlike ondersoek of navorsingsprojek nie, gaan Juliana Beatrix Wilhelmina Richter haar spekvet derrière sien. Maar dit sal sy nooit teenoor Valk erken nie. “Hoekom vra jy?”

“Dis ’n bietjie ingewikkeld, maar kom ek begin by die begin. Irene het so ’n ruk terug deur ’n paar cold case files gegaan oor twee verdwynings op die strandmeer wat nooit behoorlik opgelos is nie. Die een was ’n verwagtende vrou, Jane Summers, wat op ’n kano die meer in is en nooit teruggekeer het nie. Stukke van die kano is aan die oorkantste oewer gevind en uitgeken as hare.”

“Dit klink nie baie belowend as julle haar nou wil soek nie.” Eintlik klink dit voor die hand liggend. Die vrou se kano het omgedop en sy het verdrink. Lyke word dikwels nie in water gevind nie. Buitendien, wat soek ’n verwagtende vrou in ’n kano? Nee, dis seker deesdae ’n outydse vraag. Seksisties boonop. ’n Meer relevante vraag sal wees wat dit nou eintlik met haar uit te waai het.

“Nee, sy is reeds dood verklaar, maar daar kon dalk vuilspel betrokke gewees het en jy weet hoe is Irene.”

Nee, sy weet nie en eintlik wil sy ook nie weet hoe die wonderlike Ie-ree-ne is nie. Hulle het laas saamgewerk en saam om Valk se hospitaalbed gestaan en gedink dit gaan sy sterfbed wees. Dit was genoeg.

“Sy los mos nie ’n ding uit nie. Ieder geval, dit gaan ook nie soseer oor die Summers-vrou nie. Irene het vanmiddag by die eiendomsagent deur wie ons ons huis hier gekoop het, gehoor dat sy, dis nou Wena Erasmus, nou juis dié Jane Summers se huis vandag verkoop het.”

Hoera vir Wena. “En?”

“Sy het dit aan ’n vrou verkoop wat haarself bekendgestel het as Zaan Mentz.”

“Kom by die punt uit, Valk.” Haar Comfortjie het dringend ’n hervul nodig.

“Toe hulle nou die dokumentasie en dinge invul en dit by ID-nommers en sulke goed kom, blyk dit dat sy nie altyd Zaan Mentz was nie. Tot ’n paar jaar gelede het sy bekend gestaan as Lezanne Swiegelaar.”

“Nè? Dis nou die vrou wat ooggetuie was toe haar stiefseun sy pa doodgeskiet het? Volgens die staat moord, volgens die verdediging noodweer?” Dit was destyds hoofopskrifte in die koerante en dop steeds kort-kort uit. “Hugo Swiegelaar, dink ek was die seun se naam?”

“Einste.”

“’n Liefdesdriehoek is ’n bitch. Maar as ’n pa en seun met mekaar moet meeding vir gunste en gawes van die pa se tweede, jong, baie mooi, baie sexy vrou, is dit ’n super bitch.”

“Ek kan hoor jy weet baie van die saak en die skinderstories daar rondom. Jy weet seker ook die saak sloer al jare, sogenaamd as gevolg van swak polisiewerk en forensiese bevindings wat nie ooreenstem nie, maar ook omdat die verdediging telkens uitstel vra vir allerhande dinge.

“Wat jy miskien nie weet nie, is dat Hugo Swiegelaar kort gelede ’n nuwe regspan aangestel het. Dis net mooi toe dat die stiefma die Swiegelaar-huis en haard vir die stiefdogter gee en gatskoonmaak.”

“Aha.” Sy glo nie in toeval nie en al sê Valk soms die rol van toeval word dalk onderskat, weet sy hy glo dit nie werklik nie.

“En vandag het sy Jane Summers se huis vir ’n hele paar miljoen rand gekoop.”

“Nou waarom kom jy met die cold case file-draai as dit eintlik oor Lezanne Swiegelaar gaan?” Jojo skud die ysblokkies in haar glas rond en drink die laaste waterige oorblyfsel van haar Southern Comfort. Sy dink sy weet wat die antwoord is. Valk weet sy is van weetgierigheid aanmekaargesit. Hoe nuuskieriger hy haar maak, hoe makliker word sy omgepraat om haar in ’n saak te begewe.

“Ek het gewonder of jy nie wil leer kwilt nie.”

“Wil wát?” Het sy verkeerd gehoor of het die man skielik seniel geraak?

“Kwilt. ’n Vriendin van Wena bied glo kwiltklasse aan op die einste landgoed waar Lezanne Swiegelaar alias Zaan Mentz pas Jane Summers se huis gekoop het. Die plek is Fort Knox tot die soveelste mag. Kwiltklasse by Lalie Lategan sal jou toegang gee tot die een deel van die Crystal Crags-landgoed wat bekend staan as Creeks Cove.”

“Maar kwilt, Valk?” Sy kan nie eens ’n knoop aanwerk nie. Valk moes syne self vaswerk as een afgespring het en hare ook, anders het die wat-ook-al knooploos gebly. “Buitendien, wat help dit ek gaan werk stukke lap aanmekaar en kan dalk nie eens naby Zaan Mentz kom nie? Want ek neem aan dis wat jy wil hê ek moet doen. Iets by haar uitvis.”

“Jy neem reg aan. Zaan Mentz se villa is langs Lalie s’n en as daar iemand is wat ’n mens aan die praat en bieg kan kry, is dit jy. Verder, kom tyd kom raad. Jy is mos goed met planne maak. Ek wil hê jy moet al bietjie ingeburger daar wees voor sy daar intrek. Dit sal minder opsigtelik wees.”

“Verstaan ek reg, dit gaan oor Zaan Mentz, nie Jane Summers se verdwyning nie?”

“Zaan Mentz is op die oomblik prioriteit, maar ons hoop jy sal dalk ook meer kan uitvind oor die Summers-raaisel. Soort van twee vlieë met een klap. Ons sal verduidelik wanneer jy hier kom.”

Ja, seker op ’n need-to-know basis. “Solank jy weet dat julle vir elkeen van die twee vlieë ’n aparte rekening sal kry.”

“Het ons jou al ooit ingedoen?”

Nee, hulle het nie. Die teendeel is eerder waar.

“En wie betaal julle nogal vir hierdie twee bra uiteenlopende ondersoeke?”

“Oor waar ons die geld vandaan kry, hoef jy nie jou kop te breek nie. Ons betaal jou direk uit ons eie besigheid.”

“Nou goed, maar jy weet wat my fooi is. Ek val nie weer vir standaardfooi soos laas nie. En jy betaal alle kostes wat ek aangaan ook.”

“Ek weet, Jojo. En dis skreiend dat jy mense so uitbuit, maar ...”

“Uitbuit? Ek buit g’n niemand uit nie. Weet jy hoe hard werk ek vir daardie geld? Dink jy ...”

“Jojo! Stadig. Ek maak ’n grap.”

Jojo blaas haar asem stadig uit. “En van wanneer af het jy ’n sin vir humor ontwikkel?”

“Vandat ek uit die Diens is, die werk doen wat ek wil doen en hoe ek dit wil doen en daar nie meer voortdurend op my kop gekak word deur manne met hoër range en minder ondervinding nie.”

“Wel, gebruik ’n bietjie van jou nuutgevonde vrye tyd om uit te vind wat ware humor behels.”

Valk gee net ’n diep sug. Sy kan amper hoor hoe hy sy oë rol.

“O, en waar bly ek?” Sy loop eerder op haar hande en maak wawiele in die middel van Benoni se hoofstraat as wat sy by Valk en Irene bly.

“Irene ken iemand wat ’n plekkie in een van Bientangsbaai se buitewyke as selfsorgeenheid uitverhuur. Jy kan daar bly. Dis nie baie luuks nie, maar gerieflik. Nou toe, Irene sal ’n voorskot in jou rekening inbetaal. Sorg jy net dat jy jou gat in Kaapstad kry. Ek of Irene sal jou by die lughawe kom haal. En ek sal sorg dat jy hier vervoer het. Oukei?”

“Ek het nie ’n gat nie. Ek het ’n derrière.”

“Jammer, Jojo. Goed, Jojo. Praat later weer, Jojo.”

Jojo druk die foon dood en smyt dit op die rusbank neer voor sy ’n goeie drievinger-Comfortjie vir haar skink en net effens blus met tonic.

’n Eksman is ’n bliksem. Een wat dolgelukkig getroud is met sy nuwe jong vrou is ’n bliksem van ’n bliksem. Veral as jy nog lief is vir hom. Hom mis asof hy ’n ledemaat is wat jy self afgesaag het.

 




	
Vier

Dinsdag, 16 Augustus

Zaan 

Villa 5 is hare. Dis die eerste gedagte wat Zaan te binne skiet toe sy haar oë oopmaak. Haar tweede gewaarwording is dat haar wange nat is. Dit het lanklaas gebeur.

Sy probeer onthou wat sy gedroom het, maar die detail bly vaag. Sy weet net dit was van Eduard. Van die manier waarop hy na haar kon kyk. Asof sy die wonderlikste ding is wat nog ooit met hom gebeur het.

Zaan skuif hoër op teen die kussings en vee haar wange met die punt van die laken af.

Seks was die een ding waarvan Eduard by haar kon leer, maar selfs al het dit die eerste twee jaar op daardie gebied goed gegaan, was dit van die derde jaar af ’n stadige afdraande. Die laaste sewe jaar van hulle huwelik was hy impotent. Iets met sy bloeddrukmedikasie te doen gehad. Tog het hy haar steeds só aangekyk. Met liefde en verwondering. Dit was vir haar genoeg. Meesal.

En toe kom Hugo terug van Australië. Sonder sy vrou en sy Australies gebore seuntjie en dogtertjie. Hy kom nie net kuier nie. Hy wil permanent terugkom Suid-Afrika toe. By hulle bly tot hy sy sake in orde het.

Eduard kon sy seun se versoek nie weier nie. ’n Ouer help sy kind, al is dit ten koste van homself. Ten koste van sy jong vrou.

En hier sit sy sewe jaar later in ’n gastehuis in Bientangsbaai in vrees vir haar stiefseun as direkte gevolg van daardie besluit. Maar dit beteken nie die lewe gaan nie voort nie. Sy is nou in ’n splinternuwe fase van haar lewe en daarvan moet sy die meeste maak.

Jojo 

Kwilt? Nee, magtig. Sy kan skaars ’n garedraad deur ’n naald steek. Daar moet ’n ander plan wees.

Jojo staar na die olieverwarmer wat sy naam nie waardig is nie. Maar die ding is ook al stokoud. Soos alles in haar negentienvoertsek-rooibaksteenhuis met sy rooi sinkdak en rooi stoep oud en afgeleef is.

Aanvanklik wou sy die eerste die beste vlug Kaap toe kry, maar Donderdag se vlug was aansienlik goedkoper en sy het toe maar vir haar plek daarop bespreek. Al betaal Valk se besigheid, kon sy dit nie oor haar hart kry om hom onnodig geld uit die sak te jaag nie. Of miskien was dit eerder tyd koop om haar te pantser, maar dit sal sy net aan haarself erken.

Dit klink in elk geval nie asof geld ’n kwessie is nie. Sy sou wat wou gee om uit te vind presies hoe Valk en Irene se sogenaamde speuragentskap werk.

Op die oog af is dit ’n privaatspeuragentskap wat oor ’n baie wye en effektiewe netwerk beskik. Irene het egter laas met die Von Fürstenberg-saak baie teensinnig erken hulle is ook deel van ’n groep oud-Dienslede wat losweg saamwerk aan sake wat – dikwels voor forensiese vooruitgang – nie opgelos is nie. Ook aan sake waarmee daar aangejaag is, hetsy deur die polisie of deur verdagte regspleging.

Pleks van subsidie, kry hulle samewerking van die SAPD in al die vertakkings. Wanneer daar nie naasbestaandes is wat vir die ondersoek betaal nie en ’n saak het meriete, het hulle borge wat sekere ondersoeke subsidieer.

Wie die borge is, wou sy nie sê nie. Net dat lede mekaar help met spesialiskennis en inligting. Hulle werk met die minimum burokrasie en red tape, en maksimum kommunikasie. ’n Paar van die lede is steeds in die Diens en werk aan die cold cases in hulle vrye tyd. Hulle is gewoonlik in posisies wat ondersoeke kan bevoordeel. Onder meer in verskillende forensiese afdelings.

Irene het ten sterkste ontken dat hulle vigilantes is toe Jojo haar daaroor getart het. Hulle neem nie die reg in eie hande nie en bly streng binne die wet. Hulle sorg net dat die regte inligting by die regte ore uitkom. En dit was al wat sy bereid was om te sê.

Die implikasie was dat Jojo beslis nie deel van die groep was of sou word nie. Sy verrig maar net vir Valk en Irene dieselfde taak as toe sy ’n Kategorie-C-reservis was vir die polisie. Behalwe dat haar dienste nie nou meer gratis is nie en ook nie altyd vrywillig soos toe sy nog vir die polisie navorsing gedoen het oor wat hulle ook al van haar verlang het nie.

Maar wat haar posisie is of nie is nie, die twee vlieë met een klap waarvan Valk gepraat het, hinder Jojo. Goed, Jane Summers se verdwyning is ’n cold case, maar wat sou hulle belang wees by die Hugo Swiegelaar-saak? Dink hulle daar is iets onderduims aan die gang? Dink hulle Zaan Mentz is dalk tog aandadig, al is sy nie vervolg nie? Sou iemand hulle as privaat speurders gehuur het of is dit deel van ’n groepsondersoek? En wie betaal dan?

Nou ja, dit gaan haar seker nie aan hoe haar eksman en sy vrou hulle brood verdien nie, solank hulle haar betaal. Sy probeer hulle ten minste geld spaar en dit gee haar boonop twee dae om aan ’n ander plan as kwiltklasse te dink. En om solank meer inligting in te win. Dis immers haar kos. Inligting.

Jojo trek haar skootrekenaar nader en google Zaan Mentz.

Zaan 

Die herinneringe wil haar nie los nie. Selfs onder die stort kom foeter beelde van daardie dag tussenin, al wil sy eintlik net dink aan die wonderwerk dat sy uiteindelik selfstandig en self in beheer van haar sake is. Dat sy nou die eienaar is van Villa 5.

Sou alles anders verloop het as sy Eduard vroegtydig vertel het wat Hugo in die eerste plek laat besluit het om Australië toe te emigreer? Dat Hugo wou hê sy moes van Eduard skei en hom ’n kans gee om te bewys hy kan haar gelukkiger maak as sy pa. Dat sy geweier het, en sy Hugo toe gedreig het om vir Eduard en sy toe nog aanstaande skoonpa te vertel hy probeer hom aan haar opdring?

Maar dan sou sy van die heel begin af vir Eduard moes gesê het Hugo val haar aanhoudend lastig met sy attensies.

En sy sou ook moes bieg sy het op lyflike gebied nie onverskillig teenoor Hugo gestaan nie. Dat sy erotiese drome oor Hugo gedroom het. Dat haar lyf by tye na Hugo gesmag het, al verafsku sy hom met haar verstand.

Zaan klim uit die stort en droog haar af. Sy vermy die spieël. Sy wil nie die verraderlike lyf sien wat soveel tragedie in soveel mense se lewe veroorsaak het nie.

Jojo

Haar internetsoektog na Zaan Mentz lewer net mooi niks op nie. Met Lezanne Swiegelaar vaar sy beter, maar dis asof die vrou skaars bestaan het voor haar man vermoor is. Geen Facebook-profiel nie. Geen Twitter-of Instagramrekening nie, niks. Dêmmit, dis jammer. Sosiale media is gewoonlik ’n skatkis van inligting.

Jojo kliek op Images.

’n Foto van ’n lieflike huis in ’n lowerryke rykmansvoorstad van Pretoria duik onder die eerstes op. ’n Pyl ontsier die foto. Dié wys na wat sy uit die koerantberigte van destyds as die studeerkamervenster onthou. Dis daar waar Eduard Swiegelaar doodgeskiet is.

In een stadium was daar ’n skinderstorie dat dit Lezanne was wat haar man geskiet het en dat haar stiefseun, uit verliefdheid op haar, die skuld op hom geneem het. Die stiefdogter se verklaring het dit weerspreek en daar was ook geen forensiese getuienis teen Lezanne nie. Nie dat dit die skindertonge stilgemaak het nie. Veral nie toe dit amper twee jaar geduur het voor Hugo aangekla is en daarna nog amper ’n jaar voor die saak die eerste keer voor die hof gekom het nie.

Jojo gaan op die Netwerk24-webblad in en verfris eers haar geheue.

In die hof het Hanli getuig daar was ’n argument tussen pa en seun in Lezanne se teenwoordigheid. Hanli het daar aangekom nadat die eerste skoot afgegaan het, maar dit was duidelik dat Hugo waarskynlik Zaan se lewe gered het.

Hy kon die gedagte dat hy sy pa per ongeluk doodgeskiet het nie verduur nie en wou homself ook skiet. Lezanne het van skok net doodstil bly staan, hom nie probeer keer nie. Hanli het egter haar broer omgepraat om nie homself skade te berokken nie. Die tweede skoot het volgens haar per ongeluk afgegaan, maar gelukkig is niemand getref nie.

Lezanne se getuienis het lig gewerp op die aard van die argument. Daar was ’n misverstand. Eduard het naamlik gedink Hugo het op ’n onbehoorlike manier toenadering by sy stiefma gesoek. Dit was egter nie die waarheid nie en hulle het dit dan ook ontken.

Humeure het ontvlam. Ongelukkig het Hugo se pistool op die lessenaar gelê. Eduard het dit vir Hugo gebêre terwyl dié in Australië was en die wapen die oggend uit die kluis gehaal om dit terug te gee. Eduard het dit opgetel en eers sy seun gedreig en toe vir Zaan.

Hugo het sy pa probeer kalmeer en uiteindelik oortuig om vir hom die vuurwapen te gee. Net toe Hugo die pistool met die kolf eerste by hom neem, het Eduard van plan verander en weer daarna gegryp. Hugo het agteroor gestruikel, die sneller in die proses getrek en Eduard is noodlottig getref. Zaan het van skok gevries. Dis toe dat Hanli daar aangekom het. En die res van die noodlottige gebeure het verloop soos Hanli dit uiteengesit het.

Die staat koop dit nie. Hulle forensiese getuienis bots met die verdediging se weergawe van die gebeure.

Die staat beweer Hugo Swiegelaar het sy pa willens en wetens geskiet. Nie uit selfverdediging nie, maar met voorbedagte rade. Eduard Swiegelaar wou naamlik sy testament verander, sy seun onterf, en die seun was nou nie juis mal oor die gedagte nie.

Lezanne Swiegelaar het van skok, ja, maar ook uit vrees vir haar lewe, gevries. Hugo wou nie homself skiet nie, maar vir Lezanne. Hanli se tussenkoms het moontlik haar lewe gered. Albei verdraai die waarheid uit vrees vir Hugo.

Volgens die verdediging was Hugo nie eens daarvan bewus dat sy pa hom wou onterf nie. Hulle hou vol die noodlottige skoot het afgegaan toe Hugo die pistool by sy pa wou afneem. Hugo het homself en sy stiefma bloot probeer beskerm. Dit word gesteun deur die feit dat Hugo in ’n oomblik van skok oorweeg het om homself uit die weg te ruim. Sy suster se binnekoms het rede laat terugkeer. Hugo het nooit Lezanne se lewe bedreig nie, Eduard wel.

Die staat vra baie vrae. Hoe weet Hanli wat gebeur het? Sy het eers ná die skoot gevuur is daar aangekom. Hoekom sou Eduard ’n pistool wat aan Hugo behoort nou juis daardie oggend uit die kluis gehaal het as Hugo al twee dae tevore daar aangekom het? Waarom sou Eduard ’n pistool op Hugo rig as hy sy seun reeds uit sy lewe gestuur en uit sy testament geskryf het? En as hy dit wel in ’n woedebui gedoen het, waarom het hy nie geskiet nie? Ook nie toe hy die pistool op Lezanne gerig het nie? En hoekom sou hy eers instem om die wapen vir Hugo te gee en toe van plan verander?

Die staat beweer Hugo het gewapen die vertrek binnegekom, want as die wapen werklik op die lessenaar gelê en Eduard dit eerste opgetel het, maak baie dinge nie sin nie.

Die misdaadondersoekspan het bepaal dat Eduard agter die lessenaar gestaan het toe hy geskiet is. Dis ’n groot lessenaar. Zaan het oorkant Eduard gesit. Dus met haar rug na die deur waar Hugo ingekom het.

As Hugo om die lessenaar geloop het om sy pa te ontwapen kon dit nog sin gemaak het dat hy die pistool kon afneem, maar dis nie wat volgens die misdaadondersoekspan en die staat se forensiese getuies gebeur het nie.

Een forensiese getuie vir die staat het dae lank verduidelik wat die vasgestelde trajek van die koeël impliseer. Die uiteindelike bevinding was dat die skoot van oorkant die lessenaar na Eduard gevuur is. Die aard van die wond het dit bevestig.

Daar is egter geen teken dat Hugo verby Zaan bo-oor die lessenaar geleun het nie. Die skinkbord met teegoed was byvoorbeeld nie versteur nie – geen koppie wat omgeval het nie en geen melk het uit die melkbeker gespat nie.

Die verdediging se forensiese getuie sê egter Hugo kon wel oor die lessenaar geleun het sonder om iets te versteur aangesien hy ’n lang man is en sy pa aanvanklik ingestem het om vir hom die pistool te gee.

Die staat hou vol dis onmoontlik. As daar ’n skermutseling was oor besit van die wapen, is dit ook te betwyfel dat Eduard so presies in die voorkop geskiet kon wees.

Jojo gaan terug na foto’s van Lezanne. ’n Foto van haar op pad hof toe die dag toe sy getuig het, is onduidelik.

A! ’n Foto van Lezanne en Eduard by een of ander funksie. Hy lyk maar valerig. Lyf wat die middeljare al gewoond is. Bril. Grys hare, aan die yl kant. ’n Paar sentimeter korter as sy vrou. Langs hom lyk Lezanne soos ’n model. Of ’n trofeevrou. Lank, slank, sexy. Donkerbruin hare met sonstrepies is in ’n stylvolle mediumlengte snit gesny. Oë lyk groen-bruinerig. Seker wat mens hasel noem, maar ’n bietjie ligter. Wenkbroue donker en gevleuel.

Nie popmooi nie. Nie klassieke gelaatstrekke nie. Interessant mooi. Vol mond met ’n effense gaping tussen die twee voortande. Hulle sê mos so ’n gleufie beteken daar is geld in jou toekoms. Wel, daarvoor het Lezanne se voordelige huwelik gesorg.

Iets straal uit haar uit, iets wat verraai waarom sy ’n gesiene, skatryk en veel ouer ekonoom kon inkatrol en sy seun op hol gehad het. Dis nie net dat sy aantreklik is nie. En sexy is sy beslis, maar dis nie al nie. Sy het “dít”. Die X-faktor.

Zaan

Sy kan die spieël nie vermy nie. Nie as sy wil grimeer nie. Die gesig wat na haar terugkaats, is bleek. Die fyn plooitjies om haar oë was nie sewe jaar gelede daar nie.

Die oggend ná Hugo se terugkoms uit Australië het hy die kombuis binnegekom terwyl sy koffie maak.

Hy was sy vermakerige self. Sonder om te blik of te bloos het hy erken hy is geskei en het teruggekom omdat hy haar wil hê. Daar was ’n dwingendheid in sy oë, iets wat aan desperaatheid grens.

“Ek dink nie Zaan wil jou hê nie, Hugo.” Eduard het in die deur gestaan, in sy geruite kamerjas met pantoffels aan sy voete, sy oë minagtend op Hugo, ’n wit rand om sy mond.

Hugo was onkant betrap, maar het hom gou reggeruk. “Jy kan jouself bluf, Pa, maar white trash is net agter twee goed aan. Geld en seks. Ek kan haar albei gee. Jy nie.”

Eduard het met verstommende selfbeheer na haar toe gedraai. “Zaan, wil jy my seun hê?”

“Nee.” Sy het dit hard en duidelik gesê. En dit bedoel, al kon sy nie die uitwerking wat Hugo steeds op haar lyf gehad het, ontken nie. Nie teenoor haarself nie.

Eduard het na Hugo gekyk. “Daar het jy jou antwoord. En terloops, jy kan haar in elk geval net seks bied. Jy het so pas gesorg dat jy onterf word en jou eie geld, weet ek, het jy nie. Uit my huis uit. Nou.”

Hugo het hom ongelowig aangekyk. “Jaag Pa my uit my eie ouerhuis uit? Uit ’n huis wat al drie geslagte lank in die Swiegelaar-familie is? Dreig Pa om my te onterf oor Zaan?”

Eduard was onversetlik. “Oor Zaan en oor jou agterbaksheid. Ek is skaam om jou my seun te noem.”

Hugo het sy hatige blik tussen hulle verdeel.

“Your loss, Le Sannie,” hoor sy nog die woorde asof Hugo dit pas uitgespreek het.

As sy maar geweet het wat hy regtig bedoel het. As sy ten minste toe vir Eduard alles vertel het. As sy hom maar afgeraai het om sy testament te verander.

Maar sy het nie. Sy was verlig dat Hugo se teistering uiteindelik in die ope was. Sy wou hom uit hulle lewe hê. En toe is dit Eduard wat die lewe laat.

Steyn

Hy het gister redelik goed gevorder. Die nuutste Roos-egpaar het hy gehelp om die meubels wat hulle wou hê na hulle huis toe te neem. Die bietjie wat oor was, het die ander Roose opgeraap.

Vandag sal hy die onaangenaamste deel agter die rug moet kry. Jane se klere en persoonlike goed deurgaan. Besluit wat die Roose dalk kan gebruik, wat hospice toe moet gaan en wat eerder net weggegooi moet word.

Steyn moet homself dwing om Jane se kamer binne te gaan. Sy hande bewe toe hy haar klerekas oopmaak. Jane se geur slaan op uit die slordige hopies klere in die rakke. In die hanggedeelte is daar min goed. Jane was nie ’n rokmens nie. Daar hang net twee. En ’n paar toeknoophemde. Haar jeans is opgevou in die rakke saam met haar kortbroeke, T-hemde en truie.

Hy skud ’n PicknPay-sak oop en vee die onderklere in die middelste rak met een beweging daarin. Woolies-katoenpanties en ’n paar bra’s. Hy het nie eens geweet sy het bra’s nie. Kan nie onthou dat sy ooit een aangehad het nie. Was ook nie nodig nie. Haar borsies was klein en stewig. Tot dit begin swel het met haar swangerskap. Maar daaraan wil hy nie dink nie. As hy dan moet onthou, moet dit die Jane wees van voor haar swangerskap.

Hy knoop die sak toe en skud nog een oop. ’n Paar vaalgewaste onderhemde uit die boonste rak beland daarin. Die sak ruk effens aan sy hand toe iets swaars saam met die onderhemde daarin val. Steyn frons, grawe tot onder en voel ’n harde voorwerp.

Die selfoon lyk klein en outyds in vergelyking met deesdae se slimfone. Dis ’n baie goedkoper produk as die BlackBerry wat Jane destyds gebruik het. Die BlackBerry wat sy by hom vergeet het een aand ’n rukkie voor haar verdwyning. Hy het eers agtergekom dit lê op die bedkassie toe dit lui. Douw se naam het op die skerm verskyn. Miskien wil Douw hulle oornooi vir ’n nightcap, het hy nog gedink en die groen knoppie gedruk.

“Hi, you sexy woman you. I’m hot for you. Is the coast clear?” het Douw gesê voor Steyn nog ’n woord kon uitkry.

Steyn onthou hy het oomblikke lank net bewegingloos en gedagteloos bly staan voor begrip en woede hom geslaan het. “Nee, Douw, die coast is nie clear nie.”

“O, fok,” was al wat Douw gesê het en toe het hy afgelui.

SMS’e het die res van die verhaal vertel. Nie net oor Jane en Douw nie, maar ook oor Jane en Estian. Dit was nie ’n liefdesverhaal nie. Dit was erotika wat aan porn grens. Jane was die hoofkarakter. Die een wat met uitlokkende tekste en foto’s haar twee lyfruiters opgewerk en aangevuur het.

Steyn kyk af na die foontjie in sy hand. Onwillekeurig druk hy die knoppie om dit aan te skakel. Geen reaksie nie. Natuurlik nie. Die battery sal pap wees ná sewe jaar. Die foon werk waarskynlik nie eens meer nie.

Hy voel-voel dieper in die rak in. Agter nog ’n paar onderhemde kry hy die laaier.

Besluiteloos bly hy staan. Hoekom sal hy wil weet waarom sy hierdie tweede foon gehad het? Hoekom hom dalk aan nog ’n skok of skokke blootstel? Om homself nog verder te martel? Verdere bewys te kry van hoe onnosel hy was? Om afsluiting te kry?

Dit kon seker haar vorige foon gewees het. Voor sy ’n kontrakfoon gekry het. Of dalk was sy eers by ’n ander selfoonmaatskappy. Maar so oud soos die foon moet wees, lyk dit nie asof dit eintlik gebruik is nie. Geen krapmerke op die skerm nie, die knoppies nie verweer nie, die letters steeds helder.

In die kombuis druk hy die laaier in die muurprop en die pennetjie in die foon voor hy terugkeer na die klerekas en koffers van die boonste rak afruk. Hopelik is die battery in sy moer.

“Vir jou pak ek nou finaal in, Jane Summers,” prewel hy terwyl hy klere in die eerste koffer begin gooi. “Ek gaan jou wegpak en oor jou verraad en jou dood kom. Ek gaan vry word. Weer ’n lewe kry. Fok jou!”

Lalie

Steyn is mal om Jane se goed self in te pak. Dit gaan weer al die rowe afpluk. En hy erf glo nie eens iets nie. Nie dat hy geld nodig het nie. Hy is immers ’n Tredoux.

Lalie wring haar hande inmekaar. Daar kom reën. Haar seer litte profeteer dit. Tog voel sy skaars die pyn. Selfs die paniek waarmee dit haar gewoonlik laat, dring nie werklik deur nie. Haar vrees dat sy binnekort nie meer haar kwiltwerk sal kan doen nie, dat haar vingers nie meer die fyn stekies sal kan maak nie, haar oë dit nie meer lank gaan hou nie, is vandag op die agtergrond. Daar is te veel ander vrese wat haar gedagtes besig hou.

Vir sewe jaar het Jane se huis toegestaan nadat ’n paar polisiemanne vlugtig daardeur is. Net die skoonmakers gaan af en toe daar in om af te stof en vensters blink te maak. En die verwers toe dit Villa 5 se beurt was om geverf te word.

Die polisiemanne wou eintlik net seker maak of sy nie dalk uit eie wil daar weg is nie. Hulle het bloot gaan kyk of haar klere en toiletgoed nog daar is. Die soort goed wat ’n mens saamneem as jy weggaan. Dit was voor hulle die kano se wrakstukke gekry het. Daarna het hulle aanvaar sy is dood, maar geen lyk is gekry nie, nêrens het enigiets uitgespoel wat bewys dat sy dood is nie. Ten minste nie iets wat iemand raakgesien of opgetel en die polisie laat weet het nie. Maar dit sê niks. Die meer se oewers is kilometers der kilometers lank.

Later het sy gehoor die polisie het Jane se bankrekeninge dopgehou. Sy het glo net voor haar dood ’n groterige bedrag getrek en haar debietorders het deurgegaan, maar niemand het geld getrek of haar kaarte gebruik ná die dag voor haar verdwyning nie. Dit het soveel meer gesê as die kano se wrakstukke.

Lalie het nie eens geweet Jane het ’n ma in Engeland nie. Jane het nooit van haar gepraat nie. Jane se prokureur het die vrou glo gekontak en laat weet haar dogter is vermis. Die storie loop dat die ma gesê het dit gaan haar nie aan waar Jane is of nie is nie. Sy het glo die familie disgrace. Maar dit kan ’n skinderstorie wees. Lalie weet net geen ma of familielid van Jane het ooit hulle voete hier gesit nie.

Hoe kan ’n ma ’n kind wat sy self grootgemaak het net so afskryf? Selfs Tessa wat nie by haar volle verstand is nie se ma-instink het haar ná al die jare nog dwalende.

Maar nou ja, daar is baie dinge wat sy nie verstaan nie. Soos ’n volwasse man wat ’n onskuldige meisiekind van vyftien kan vat sonder om te vra. En toe ...

Lalie gryp ’n stuk fluweel en druk haar wang daarteen. Sy het haar lappe, haar garings, haar borduurraam. Sy het haar kwiltwerk. Dit verstaan sy. Al verstaan mense nie wat haar kwilte sê nie. Besef hulle nie elke kwilt vertel ’n storie nie. Sonder prentjies. Crazy quilting se geheim lê in die manier waarop lap aan lap, en lap op lap, aanmekaarkom; in die kombinasie van soorte lap wat sy gebruik. In die stekies wat sy maak. Satynsteek, kettingsteek, komberssteek, Kretensiese steek, chevronsteek ... Stekie op stekie.

Steek, stukkend, stukkendste. Dis hoe dit vir haar was. Tot sy lappe ontdek het. Geleer het dat steke ook kan heelmaak. Dat stukkies wat aanmekaargewerk word, ’n nuwe soort heel is. Mooier as voor elke flentertjie net deel van ’n groter stuk lap was.

Jojo

Met ’n vars beker koffie byderhand kyk Jojo verder deur die foto’s. Op die volgende een wat haar interesseer, staan Lezanne langs haar stiefdogter. Dit moet ’n hele paar jaar terug wees, dalk nog voor hulle huwelik. Lezanne is hier nog nie die gepoleerde produk van die vorige foto nie. Hier is sy plein sexy. Hare veel langer, swaarder gegrimeer en die cleavage wys. Die arme dogter is vaal soos haar pa. Draadjies aan die tande boonop. En plomp.

Sy tik “Hugo Swiegelaar” in die soekblokkie.

“Wow,” sug Jojo onwillekeurig. Hy is alles wat sy pa en suster nie is nie. Lank, aantreklik verby. Kom-bed-toe-oë. En in ’n onlangse foto is hy nog aantrekliker as destyds. As sy reg onthou, is hy sewe jaar jonger as Lezanne, maar mens kan sommer sien dis nie iets wat hom sou keer nie. Daar is iets baie volwasse, iets kennelik dinamies aan hom.

Lezanne’tjie, dink Jojo stilweg, ek kan nou nie goedpraat dat dit tot jou man se dood gelei het nie, maar as jy vir hierdie knaap geval het ... Ek dink nie eens die pous sal jou verkwalik nie.

Jojo wil net die blad toemaak toe sy ’n foto raaksien van Hugo saam met sy suster by dié se troue. Jojo bring die tablet nader aan haar oë. Die suster het toe nie heeltemal so ’n lelike eendjie gebly nie. Mooierig geword op ’n konserwatiewe manier, maar beslis sonder die X-faktor.

Jojo kliek op die skakel langs die foto om na die berig te gaan waarin dit verskyn.

Hanli Swiegelaar, in die huwelik bevestig met André Duvenhage, aktuaris.

H’m. Hanli Duvenhage. Jojo laat haar vingerpunte weer werk. Facebook.

A! Daar is ’n paar Hanli Duvenhages, maar net een Hanli Swiegelaar-Duvenhage. Die dekfoto is een van Hanli en haar man saam met ’n seuntjie van so tien en ’n dogtertjie wat Jojo so agt skat. ’n Gelukkige foto. En as Jojo dit nie mis het nie, geneem in die tuin van haar pa se huis. Jojo rol ondertoe. Die foto, sien sy, is enkele dae gelede die dekfoto gemaak. Dit en verjaardagwense ’n ruk gelede, is al wat sigbaar is as mens nie haar Facebook-vriend is nie.

Jojo kies een van haar bestaande aliasse en stuur ’n vriendskapversoek. Dis altyd ’n omslagtige besigheid, maar dit bied darem anonimiteit. Hanli sal op Bekka Benade se profiel lees sy is ’n onderwyseres en lief vir tuinmaak. Wie weet, dalk val onse Hanli daarvoor.

Zaan 

Sy sal moet meubels koop. Nie alles op een slag nie, maar darem die noodsaaklikste. ’n Bed. ’n Rusbank. ’n Tafel en stoele. Sy wil kyk vir ’n paar ou goed ook. Dalk ’n wastafeltjie of ’n mooi buffet.

Sy het niks uit Eduard se huis geneem nie. Net haar klere en persoonlike goed. En natuurlik haar mosaïekgereedskap.

Die afgelope sewe jaar het sy ’n paar soorte stokperdjies probeer. Om met teëltjies en stukkies glas en allerhande ander voorwerpe ’n ontwerp te maak waarmee haar oë tevrede is, geniet sy die meeste.

Voor haar geestesoog sien sy Villa 5 se stoep onder die prieel. Met mosaïekwerk kan sy daardie stoepvloer omskep in iets uitsonderliks. Sy wens net sy kan oor haar afkeer kom om die spasies tussen teëltjies met bry te vul. Sy gril daarvoor.

Bry laat haar dink aan die tekstuur van die slap Maltabella-pap wat sy elke goddelike oggend as kind en tiener moes afwurg. Sonder suiker. Sonder melk.

Ten minste het sy iets in haar maag gehad voor sy skool toe is. Van die ander kinders in haar buurt sou vuis geslaan het vir so ’n bord pap. Party van hulle het by saalbyeenkoms flou geword. Of opgegooi.

In die somer het die Bloekomboom-kinders twee dae per week elkeen ’n glas melk by die skool gekry. In die winter was daar ’n sopkombuis.

So groot as wat die genade van daardie melk en sop was, so vernederend was dit om geroep te word vir die aalmoese. En dit was hel om in die begin van elke jaar deur die skooldragbank te moet gaan om te kyk of daar iets is wat haar pas.

Bloekomboom is vernoem na die enkele boom wat versuf agtergebly het nadat ’n plaat huise as deel van ’n subekonomiese behuisingskema in die 1960’s aan die rand van ’n beskeie voorstad opgerig is. Die skool was in die beskeie voorstad. Die kloof tussen Bloekomboom-kinders en die res was te diep om met melk, sop en tweedehandse skoolklere oorbrug te word.

Haar ma was ’n haarkapperassistent en het dit tot die dag van haar dood gebly. Haar pa was ’n rep en was selde tuis. Toe sy in standerd ses was, het hy sy goed gevat en geloop.

Later het haar ma ’n boyfriend gekry. En van daar af wil Zaan nie onthou wat saans in die Bloekomboom-huis aangegaan het nie.

Ná matriek het sy ook by die haarkapper begin werk. Anders as haar ma het sy vinnig vordering gemaak.

Een aand het haar ma haar kamer toe geroep waar sy met ’n sigaret in die hand lê en hoes het.

Die eerste boyfriend was toe al lankal vervang met ’n ander een, maar van dié was daar daardie aand geen spoor nie. Hy het die hasepad gekies oor die nuus wat haar ma daardie dag gehoor het. Dat sy longkanker het en te lank gewag het voor sy dokter toe is.

Zaan maak haar oë toe. Sy is weer in daardie benoude kamer, hoor haar ma se rokerstem.

“Ek het nie baie tyd oor nie. Daarom wil ek vanaand vir jou ’n ding vertel wat ek nie gedink het ek jou ooit sal vertel nie.

“Ek was ook mooi op my dag. Net ’n ander soort mooi as jy. Ek was ’n promotion girl. Vir ’n drankmaatskappy. ’n Paar van ons is na ’n gholfding toe gestuur wat ’n week lank aangehou het. Ons was deel van die cowboy bar. Ons was topless. Hulle kan maar sê van my wat hulle wil, maar ek het ’n mooi lyf en mooi tieties gehad en ek was trots daarop.

“Ek weet nie wat sy naam was nie. Hulle het byname gehad. Was op hulle kepse geborduur. Klomp rykgatte. Hy het by my aangelê. Was al grys, maar steeds ’n looker. Ring aan die vinger. Hy was ’n vroumensdokter. Van êrens in die Kaap af gekom, dink ek.

“Teen die tyd dat ek uitgevind het ek is op die paal, was hy natuurlik missing. Jou pa, die een wat jy Pa genoem het, het toe al om my gedraai. Maar toe jy so slim is, veral toe jy skool toe gaan, toe weet hy. Nie een van ons kon eens matriek haal nie.”

Die gekrys van seemeeue bring Zaan terug hede toe.

Enkele weke daarna is haar ma dood. Sy het nooit weer oor die ginekoloog gepraat nie.

Zaan skud haar kop. Nou hoe op aarde het sy van haar afkeer aan grouting by die ginekoloog uitgekom?

Steyn

Die muur sal oorgeverf moet word, besef hy nadat hy die foto’s afgetrek het en sien die wondergom het hier en daar stukkies verf saam getrek.

Vir ’n oomblik oorweeg Steyn om van die foto’s wat hy geneem het te hou. Een is nogal ’n foto van ’n purple gallinule wat ’n prys gewen het. Grootkoningriethaan, word die pragtige voël met sy juweelkleure in Afrikaans genoem.

Dis werklik ’n uitsonderlik goeie foto, maar nee, hy wil niks oorhou wat hom aan Jane herinner nie. Nie eens haar uitgebreide versameling voëlboeke nie. Dié sal hy aan die biblioteek skenk. Of aan een van die voëlkykerklubs.

Aanvanklik kan hy die pienggeluid wat uit die kombuis opklink, nie plaas nie. Die selfoon, besef hy dan. Die battery moet werk en nou gelaai wees. Hy wik en weeg ’n oomblik, stap toe tog daarheen en tel dit op. Ná nog ’n oomblik se huiwering druk hy die knoppie. Die skermpie vra die PIN.

Verligting trek vlugtig deur hom. Hy hoef nie uit te vind waarom sy ’n tweede foon gehad het nie. Tensy ... Jane was nie goed met syfers onthou nie. Al haar bankkaarte het dieselfde PIN gehad. Dit het begin met die omgekeerde volgorde van haar geboortejaar. Hy weet dit omdat sy soms vir hom gevra het om vir haar geld te trek. Hy tik in: 7491.

Die verwelkomingsdeuntjie speel blikkerig. Kon Jane nie net een keer oorspronklik gewees het nie? Gekeer het dat hy nou die keuse moet maak of hy wil weet of nie?

Nog ’n pieng van die foon laat hom skrik. Hy word ingelig dat hy ’n SIM-kaart in die foon moet sit. Hy skakel die foon af en maak die rugkant oop. Daar is ’n SIM-kaart in.

Waarom dit nie werk nie, weet hy nie, maar dis beter so.

Die sakke met onderklere gooi hy in die asblik. Die koffers laai hy in sy bakkie om hospice toe te neem.

Genoeg vir vandag. Môre sal hy verder gaan. Verder die spoke van die verlede in die oë kyk. Kyk of hierdie terugkeer na Crystal Crags toe tog die katarsis sal bied waarop hy gehoop het.

Jojo

Nou toe nou. Hanli Swiegelaar-Duvenhage het Bekka Benade se aansoek aanvaar. Sy het honderd en drie vriende. Jojo gaan loer. Haar broer is nie een van hulle nie. Tensy hy ’n skuilnaam gebruik.

Die res van die Facebook-inskrywings wat Jojo nou kan sien, is ’n teleurstelling. Prentjies van katjies en hondjies, bemoedigende aanhalings, foto’s van Hanli en haar kinders. Geen verwysings na haar broer se hofsake nie. Ten tye van haar pa se dood was sy nog nie op Facebook geregistreer nie. Een inskrywing bevestig egter wel dat sy en haar gesin nou woon in die huis wat haar pa s’n was.

Nou moet sy net aan ’n plan dink om by die vrou uit te kom voor sy Kaap toe vlieg. Dus vandag nog. Die kanse is seker skraal, maar no harm in trying.

Telkom se witbladsye verskaf ewe vriendelik ’n landlynnommer en adres, nog onder haar pa se naam, E.H. Swiegelaar.

Gaaf, sy vorder. Maar sy kan kwalik net aanklop en begin vrae vra. Hoe gaan sy Hanli Duvenhage sover kry om met haar te praat?

Meer in die besonder, vir wie sal Hanli vertrou as sy genader word oor meer inligting oor haar pa se weduwee? Nie ’n joernalis nie. Nie ná die opspraak wat die moord verwek het nie.

Eers toe Jojo gestort en aangetrek het, kom die antwoord na haar toe. Hanli hoef haar nie te vertrou nie. Hanli moet net ’n goeie rede hê om wel inligting te gee.

Zaan 

Met ’n lys oudhede-en ’n verskeidenheid ander winkels in haar handsak, voel Zaan opgewasse vir die taaklys wat sy gisteraand gemaak het.

Opwinding stu deur haar. Vir die eerste keer in haar lewe gaan sy haar stempel op ’n eie woonplek kan afdruk. Vir die eerste keer in haar lewe is sy ’n huiseienaar en gaan sy dit self meubileer. Elke koppie en bord self kies.

Voor sy Eduard ontmoet het, het sy die huis gehuur waarin sy grootgeword het. Geld om die plek mooier te maak was daar nie. Tyd ook nie. Bedags het sy in die haarkappersalon gewerk en saans as kelner. Teen die tyd wat sy in die bed gekom het, kon sy skaars op haar mishandelde voete staan.

En toe stap Eduard Swiegelaar, saam met die man wat hom uitgeneem het vir ete, haar lewe binne.

Zaan het hulle bedien, salig onbewus daarvan dat hy ’n bekende ekonoom uit ’n baie vooraanstaande familie is. Hy was nie die soort man wat aandag trek nie. Die grys snyerspak sou net aan ingewydes verklap het dat dit duur en van perfekte snit is. Sy was nie ’n ingewyde nie.

Vir haar was hy net ’n onopvallende outoppie in ’n suit. Hy was vriendelik teenoor haar terwyl sy hulle bedien het en ernstig wanneer hy en sy metgesel gesels.

Drie aande later was hy weer daar. Hierdie keer alleen en in ’n grysblou pak met ’n donkerblou das.

Nog twee aande later het hy in chino’s en ’n oopnekhemp opgedaag. Vir die eerste keer het sy besef dat hy nie heeltemal so oud is as wat sy gedink het nie. En ook nie heeltemal so vaal nie. Hy het gevra hoe laat haar skof eindig en sy het gesê sy werk tot die laaste klant weg is.

Hy was die laaste klant en het gevra of sy saam met hom iets wil gaan drink. Sy het ingestem. Dit was die eerste aand van die res van haar lewe.

En vandag is weer die eerste dag van die res van haar lewe. ’n Lewe wat soveel anders gaan wees as die afgelope een en twintig jaar. En ’n heelal verwyder is van die eerste drie en twintig jaar van haar lewe.

Daarom moet sy nou ophou pieker oor wat was en aangryp wat is.

Steyn

Die internet het gisteraand verklap waarom Jane se PAYG SIM-kaart nie werk nie. Nommers word ná ’n sekere periode van onbruik herbenut. Daar kan dus geen inligting op die foon wees nie, behalwe as Jane nommers op die foon se geheue pleks van op die SIM-kaart gestoor het.

Steyn staar na die foon in sy hand. Om te kyk of nie te kyk nie.

Teen sy beterwete skakel hy tog weer die selfoon aan en tik die PIN in.

Net twee selfoonnommers wys op die kontaklys, albei sonder name, net ’n voorletter. Die een wat M as naam het, begin met die Suid-Afrikaanse kode; J, die tweede een, met +44. As hy dit nie mis het nie, is dit die kode vir die Verenigde Koninkryk. Maar Jane het alle kontak met haar familie in Engeland verbreek toe sy Suid-Afrika toe gekom het?

Hy kon aflei sy is onder ’n wolk daar weg, maar sy wou nooit daaroor praat nie. “I believe in letting bygones be bygones, darling,” was al wat sy ooit oor haar lewe daar gesê het.

Steyn druk die foon in sy broeksak en maak die kombuiskaste oop. Jane was nie vreeslik gepla met kosmaak nie. Daar is die paar goedkoop borde en kleinbordjies waaruit hulle altyd geëet het, ’n bietjie messegoed, ’n groot pan, ’n kleiner een en drie kastrolle. Verder net die mees basiese kombuis-parafernalia. Drie kartonbokse later is hy klaar gepak. Hospice toe daarmee.

Die koskas lewer net ’n paar blikkies op met vervaldatums wat lankal verby is. Die skoonmaakspan het seker die meer bederfbare goed destyds weggegooi of self gebruik – met Estian se toestemming natuurlik.

Nog net die studeerkamer en badkamers en dan kan Estian maar die verwer en skoonmaakspan instuur.

Hy kyk op sy horlosie toe sy maag ’n grom gee. Dis al ná twee. Geen wonder hy is honger nie. Miskien net gou die badkamers, dan kan hy vanmiddag die studeerkamer takel.

Die handdoeke is te verslete vir die hospice, sien hy. ’n Paar ekstras soos ’n koekie seep, ’n buis tandepasta nog in sy boksie en ’n nuwe houer met babapoeier sit hy by die goed wat die skoonmaakspan maar kan neem as hulle dit wil hê.

Alles wat halfpad gebruik is, gooi hy weg. In die badkamerkassie bokant die wasbak kom hy op ’n spul pille af. Steyn frons. Hy kan nie onthou dat hy Jane ooit sien medikasie gebruik het nie, buiten dalk ’n hoofpynpil. Hy kyk vlugtig na die etikette. Dis uitgemaak aan Jane, maar hy het nie die vaagste benul waarvoor die goed bedoel is nie. Hy google die eerste die beste naam op sy slimfoon. Antidepressante. Die tweede is vir angs. Die derde ’n slaappil. En die vierde onder meer vir prikkelbaredermsindroom.

Het hy Jane dan waaragtig nie geken nie? Dis dan juis haar happy-go-lucky-geaardheid wat hom na haar toe aangetrek het. “I’m one of those easy going, fly by the seat of my pants girls, Steyn,” het sy vir hom aan die begin gesê. “And lazy to boot.”

En nou lyk dit asof dit al die tyd pille was wat haar easy going gehou het.

Jojo

“Ek is jammer. Ek staan geen onderhoude toe nie.” Hanli Duvenhage klink kil oor die interkom by die sekuriteitshek. Sy het seker ook maar net tot dusver geluister omdat sy onkant betrap was toe Jojo met die deur in die huis geval en gesê het sy werk aan ’n biografie oor Zaan.

“Maar, hartjie, ek wil juis hê jy moet ’n kans kry om jou kant van die saak te stel. Ek dink dit sal onregverdig wees as net Zaan se weergawe aan die lig kom. Ek glo daar moet ewewig wees as mens iemand se lewensverhaal oordra. Dis my plig om die waarheid te laat seëvier.” Jojo hou haar asem op.

“Ek is jammer, maar ...”

“Hartjie, ek mag nou eintlik nie uitpraat nie, maar ek dink jy moet weet in my onderhoude met Zaan teken sy nie ’n baie positiewe prentjie van haar stiefkinders nie. Hugo kan mens verstaan, maar ek dink sy is ’n bietjie gemeen teenoor jou.”

“Hoe so?” kom dit vinnig, amper ongelowig.

“Hartjie, ek kan nie hier by die hek in ’n interkom staan en praat oor sulke goed nie. En ek voel ’n bietjie onveilig. Jy weet mos hoe gaan dit in hierdie land van ons.”

Daar is ’n kort stilte. “Ek kan net ’n halfuur afstaan. Ek moet die kinders vieruur by hulle onderskeie nauurse bedrywighede gaan haal.”

Ná ’n klikgeluid begin die elektroniese hek met ’n geratel oopskuif. Jojo wikkel haar terug in die motor en ry in die boomryke laning op.

Die wit huis met sy leiklipdak en dakvensters is veel groter as wat dit op die foto’s gelyk het. Die tuin met sy groot grasperk is onberispelik. Hier durf ’n grashalmpie nie te lank of te kort wees nie, laat staan geel word. Of dit nou winter en droogte is of nie. Die blomme word seker uitgebreek nog voor hulle kan dink aan verlep raak.

Jojo hou onder ’n boom stil en klim uit. Sy het haar besadigste kaftan gekies en haar hare ’n bietjie probeer tem, maar voel steeds soos ’n wandelende kleurontploffing te midde van al die statigheid. Hier word “less” beslis beskou as “more”, maar understatement was nog nooit haar ding nie. As jy dit het, wys dit. As jy dit nie het nie, of te veel daarvan het, verbloem dit. So kleurvol as moontlik. Dis wat sy glo.

Die teekoppie is eenvoudig en wit, maar lig soos ’n veertjie. Kos seker ’n plaas se prys, soos al die ander goed in hierdie deftige huis. Jackie Onassis sou waarskynlik tuis gevoel het hier.

Vir Jojo lyk die spulletjie egter maar saai. Feitlik alles is in skakerings van beige, en beige is nie haar kleur nie. Eintlik is beige glad nie ’n kleur nie. Dis ’n houding. ’n Bleek, kleurlose, vervelige houding. Dis nou in haar beskeie opinie.

Hanli Duvenhage is ook bleek en kleurloos. Of sy vervelig is, kon Jojo nog nie agterkom nie, net dat sy selfs teenoor onwelkome gaste hoflikheid en etiket handhaaf. Sy het beleef gegroet toe die huishoudster Jojo na hierdie grênde sitkamer gebring het en selfs tee aangebied.

So van aangesig tot aangesig is dit nie meer so maklik om haar te “hartjie” nie. Pretoria-adel straal uit haar.

“Dis dus ’n uitgewer wat u genader het om die skrywer te wees, nie Zaan self nie?” Hanli se koppie rinkel effens in die piering.

H’m. Nie so cool, calm and collected as wat sy wil voorgee nie. “Dis reg.”

“Maar Zaan het ingestem?”

“Sy het, al was dit aanvanklik teensinnig. Sy voel sy wil haar saak aan die wêreld stel. Sy wil laat blyk wat werklik tussen haar en jou broer aan die gang was.”

Hanli se oë rek.

“En ek moet net weer herhaal,” vervolg Jojo vinnig, bang sy het dalk haar hand oorspeel. “Wat ek jou hier vertel, is baie vertroulik. As dit uitlek dat ons haar biografie wil uitgee, spring ’n ander uitgewer ons dalk voor met ’n ongemagtigde soortgelyke boek. Geen mens weet wat in so iets kan uitbroei nie.”

“En wie is u uitgewer?”

“Jammer, dis ook vertroulik.” Jojo kan sien sy weifel. “Net om jou gerus te stel, Zaan sal nie by my hoor wat jy van haar sê nie. Om die waarheid te sê, ek wil jou vra om nie eens vir haar te sê dat ek hierdie onderhoud met jou voer nie. Ek wil eers al my inligting bymekaarkry en dan sover moontlik ’n gebalanseerde beeld gee.”

Hanli se kaak verstyf. “Ons praat in elk geval nie met mekaar nie. Selfs toe sy besluit het om haar vruggebruik op te skort en die huis te verlaat, het alles deur ’n prokureur geskied.”

“Dit kan ek nogal begryp,” lieg Jojo en slaak heimlik ’n sug van verligting. Sy het gewonder wat sy gaan doen as Hanli vir Zaan oor die boek uitvra. ’n Boek wat natuurlik nooit geskryf gaan word nie. Tog is dit eienaardig dat daar wrywing tussen die twee is. Hanli se weergawe van die gebeure veral, het Zaan van alle moontlike blaam onthef. Sy moet Zaan dus goedgesind wees en Zaan behoort haar dankbaar te wees.

“Sy was ’n bimbo en kon ’n bitch wees as sy die dag lus was.” Hanli kyk haar stil aan asof sy wag om te sien of Jojo geskok is.

So much for goedgesind. Jojo knik net aanmoedigend.

“My pa het so hard daaraan gewerk om haar op te voed dat sy hom nie in die skande steek nie, dat hy nie eens daaraan gedink het om aandag aan my te gee nie. En sy het so hard probeer om my pa te beïndruk en sy geld uit te gee dat sy skaars geweet het ek is daar.”

Jojo maak ’n aantekening in ’n boekie wat sy uit haar handsak gegrawe het. Hanli het geweier dat sy die gesprek opneem.

“Julle het nie voltyds by jou pa gebly nie.” Dit raai sy, maar wil dit nie soos ’n vraag laat klink en verklap hoe min sy eintlik weet nie.

“Nee, ons het by my ma gebly, maar min of meer elke tweede naweek en tweede vakansie hierheen gekom. Dis nou ek. Hugo was maar min hier voor hy by my pa begin werk het.”

“En voor jou pa met Zaan getrou het? Het hy toe meer aandag aan julle gegee?”

Hanli kyk weg. “Hy was toe ook maar altyd besig.” Sy kyk terug. “Maar hy het ten minste meer aandag aan ons gegee as ná Zaan hier ingetrek het.”

Jojo kyk die meisiekind peinsend aan. “Jy het netnou gesê sy wás ’n bimbo en ’n bitch. Dink jy nog so?”

“Sy kom uit ’n armblanke-agtergrond, maar sy het haar daaruit gelig. My pa het die rigting aangedui, maar dis sy wat die harde werk moes doen. Daar is so ’n bietjie van Pygmalion in haar storie.” Hanli glimlag suurderig.

“Pig wat?”

“Pygmalion van Bernard Shaw? Die musiekblyspel waarop die film My Fair Lady gebaseer is?”

“Natuurlik. Kon net nie mooi hoor nie. Ek het ’n bietjie van ’n dowe oor.” Kon die meisiekind nie maar net van My Fair Lady gepraat het nie? “Dit klink amper asof jy waardering het vir die feit dat sy haar uit haar agtergrond kon lig.”

“Ek het haar aanvanklik gehaat, maar daar was ’n ruk toe dit redelik goed tussen ons gegaan het. Toe ek op universiteit was en Hugo omtrent nooit hier gekom het nie. Maar my broer het my pa doodgeskiet oor haar. Per ongeluk. Hoe kan ek waardering vir haar hê?” Dit lyk amper asof sy regtig die antwoord by Jojo soek.

“En toe moes jy boonop keer dat jou broer selfmoord pleeg.”

Hanli se blik sak te vinnig na haar skoot.

Jojo se intuïsie-antenna begin teen ’n stink spoed vibreer. Iets is baie vrot in die staat van Denemarke. Sy weet dalk nie van Pygmalion nie, maar sy het Hamlet in matriek as voorgeskrewe werk gehad.

Hanli staan op en druk ’n knoppie teen die muur. “Jammer, mevrou Richter, maar nou moet ek my kinders gaan haal. My huishoudster sal jou deur toe vergesel. Ek moet die een en ander nog bymekaarkry.”

Jojo weet sy is nou op die punt waar sy nie verder moet aandring nie. Sy skryf haar selfoonnommer neer, skeur die bladsytjie uit, kom orent en glimlag breed. “Ek waardeer die tyd wat jy aan my afgestaan het. Hier is my nommer as jy later dalk bereid voel om meer by te dra tot die biografie.” Sy sit die nota op die koffietafel neer, gooi die bande van haar handsak oor haar skouer en voel hoe dit in haar vel invreet. Cara noem dit haar Mary Poppins-sak, maar Jojo glo sy moet vir alle moontlike gebeure voorsiening maak.

“Veroorloof my net nog een vragie. Weet jy dalk waarom jou broer van regspan verander het?”

“Mevrou het gelui?”

Jojo kyk om. Die huishoudster wat vir haar oopgemaak en haar sitkamer toe gelei het, staan in die deur.

“Vergesel mevrou Richter asseblief na haar motor toe, tannie Krige, en maak die veiligheidshek agter haar toe.” Sy glimlag styf vir Jojo. “Jammer, maar ek is nou werklik haastig.”

“Nogmaals dank. Totsiens, hartjie.” Jojo hoop sy stap met waardigheid agter die Krige-vrou aan en dat die verontwaardiging wat sy voel, nie wys nie. Maak die hek agter haar toe, nogal. Wat dink die klein bog? Dat sy gaan terugsluip en die spreekwoordelike familiesilwer steel?

“Verskoon haar maar,” kom dit sag van die huishoudster toe hulle in die gang afstap. “Sy is onder baie druk.” Sy skud haar kop simpatiek. “Ook nie ’n maklike lewe gehad nie.”

Jojo herken ’n gaping as sy dit sien. Sy wag tot hulle by die stoeptrap af is voor sy gaan staan en kastig haar motorsleutels in haar sak begin soek, al weet sy presies in watter sysakkie sy dit altyd bêre, juis sodat sy nie deur alles hoef te grawe nie.

“Foeitog, ja. ’n Poor little rich girl as ek al ooit een gesien het.” Jojo hou aan grawe, haar oë op die inhoud van haar handsak.

“Ware woorde.”

“En die seun het seker ook swaargekry.” Jojo loer op terwyl haar hand doenig bly. Die huishoudster se gesig is die ene pruim. “Nie?”

“Ek werk al dertig jaar hier, mevrou Richter. Hanli was maar vyf en Hugo sewe toe ek aangestel is. Ek praat nie uit nie.”

“Ek verstaan.” Jojo laat sak haar stem. “Ek het gehoor hy is ’n vreeslike pierewaaier, maar dis seker net skinderstories.”

“Pierewaaier? Hy is ’n ...” Sy knyp haar lippe opmekaar.

Jojo gee haar handsak ’n skud. “En tog wou hy uit berou selfmoord pleeg. Mens verstaan dit nie.”

Sy snork. “Hugo het g’n ...” Sy slaan haar hand voor haar mond.

Jojo haal haar sleutels met ’n geklingel uit. “A! Hier is dit. Skuus, ek het nie mooi gehoor nie? Die sleutels het so geraas. Mos bietjie doof ook.”

Krige kyk haar strak aan. “Kyk, mevrou Richter ...”

“Jojo. Noem my Jojo.”

“Ek is Rika. Kyk, Jojo, ek praat nie uit hierdie huis uit nie, maar ek is verskriklik bekommerd. Zaan het dalk ietwat van ’n sloerie hier aangekom, maar sy het ’n lady hier weggestap. Sy was altyd goed vir my. My meer soos ’n ma as ’n werknemer behandel. Net voor sy hier weg is, het sy my juis weer Bronkhorstspruit toe laat gaan vir die geboorte van ’n kleinkind. Sommer ’n week lank, en dit terwyl my verlof reeds opgebruik was.

“Ek het gehoor jy vra van die nuwe regspan. Laat ek jou sê, Hugo se nuwe advokaat sal Barry Roux en Gerrie Nel albei vir brekfis opeet. Veral teen die fortuin wat hy betaal word. En as hy die moordaanklag teen Hugo uitgegooi kry soos hy reken hy kan doen, glo ek is Zaan nie haar lewe seker nie.”

Jojo kyk haar gemaak skepties aan.

Rika Krige se wange vlek pienk. “Hoekom dink jy het Zaan gevlug? Hanli het nie gekeer dat Hugo selfmoord pleeg nie. Sy het gekeer dat hy Zaan skiet.”

Steyn

Steyn staar na sy foon. Doen dit en kry klaar, sê een deel van hom. Moenie slapende honde wakker maak nie, sê ’n ander deel.

Hy pons die Britse nommer in. Hopelik is daar nie antwoord nie.

Daar is. Ná net drie luie. Die groet aan die ander kant is hoog Brits. ’n Vrou. Sy gee nie haar naam nie.

“Goeiemôre, met wie praat ek nou?” ’n Irriterende vraag, aangesien dit hy is wat skakel, maar ’n vraag wat hy moet beantwoord kry. “Ek is nie seker of ek die regte nommer geskakel het nie,” probeer Steyn vergoed.

“Jane Summers wat praat.”

Steyn laat val amper die gehoorstuk.

“En jy is?”

Sy stembande wil nie werk nie.

“Hallo?” Dis nie Jane se stem nie. Bietjie soos hare, maar ouer, swaarder.

“Steyn,” kry hy dit uiteindelik uit. “Steyn Tredoux.”

Daar is ’n lang stilte aan die ander kant. “Meneer Tredoux, as dit in verband met my dogter is, mors jy jou tyd. Ek stel werklik nie belang nie.”

Weet sy nie wat met Jane gebeur het nie? Nee, sy moet weet. Die eksekuteur sou haar gekontak het. Maar dalk weet sy nog nie wat die afloop was nie.

“Jane is ’n week of wat gelede dood verklaar, mevrou Summers.”

“Ek is in kennis gestel.” Daar is ’n kort stilte. “Jy was haar verloofde.”

“Ek was, ja,” antwoord hy al was dit nie ’n vraag nie. “Het Jane jou van my vertel?”

“Jane het af en toe ’n SMS gestuur. Meer om my te kasty as om my in te lig. Ek neem aan sy het jou nie van my vertel nie, anders sou jy nie die vraag gevra het nie.”

“Nee, sy het nie.”

“Hoe lank het jy haar geken?”

“Amper vier jaar, waarvan ons die laaste jaar en ’n half verloof was.”

“En in vier jaar het jy nie uitgevind Jane is ’n slet nie? Jy moet óf dom óf baie goedgelowig wees.”

Steyn bly stil. Wat sê hy in elk geval?

“Ek hoop nie jy treur al vir sewe jaar oor iemand wat dit nie werd is nie.”

Hoe kan ’n ma só oor haar dogter praat? “Ek het uitgevind sy het my verneuk. Kort voor haar verdwyning,” erken hy teensinnig.

“Ek sien. Meneer Tredoux, jy moenie dink dat ek nie simpatie met Jane gehad het nie. Die depressie, die selfmoordneigings; haar pa was ook so. Dit was eintlik nie ’n verrassing toe hy wel selfmoord gepleeg het nie, net dat dit nie vroeër gebeur het nie.

“Aanvanklik het ek gedink Jane se promiskuïteit is haar verweer teen die depressie. Die wete dat sy mans kan verlei, al is sy nie aantreklik nie, het ek vermoed, is soos ’n dwelm wat haar laat goed voel oor haarself.

“Sy het egter die finale grens oorgesteek toe sy my tweede man verlei het. Daarom het ek haar deel van haar pa se erflating aan haar laat uitbetaal en verder alle bande met haar verbreek.”

Geen wonder Jane wou nie oor haar lewe in Engeland praat nie. “Mevrou Summers, ek moet erken ek is ’n bietjie stomgeslaan. Ek het tot gister toe geen rede gehad om te vermoed sy ly aan depressie nie. Van selfmoordneigings weet ek niks.”

“Jane moes haar rol besonder goed gespeel het. En daardie spesifieke rol geniet het. Dis wat sy nog altyd by elke man gedoen het. Vir elkeen was sy iemand anders. En sy kon hulle bluf omdat sy self in haar rol geglo het tot dit haar begin verveel. Dis waarom ek nie oortuig is sy is dood nie. En ek sal nie oortuig wees tot haar liggaam gevind en geïdentifiseer is nie. Sy lieg en bedrieg so ver sy gaan. Sy is ’n patologiese leuenaar in die volste sin van die woord.

“Moet my asseblief nie weer kontak nie, tensy Jane se liggaam gevind is. Totsiens.”

Hy wou nog groet, maar sy gun hom nie die geleentheid nie.

Kan ’n mens werklik iemand vir meer as vier jaar bluf? Miskien tog. Hy was soms vir ’n maand of meer op toer om foto’s te neem vir die koffietafelboeke wat sy passie geword het. Dikwels het hy ná net ’n week of twee hier weer begeester geraak met ’n nuwe tema.

Tog was sy bereid om aan hom verloof te raak. Bereid om ma te word. En toe vind hy uit van Douw. En Estian. Het sy afwesigheid haar dalk soos ’n handskoen gepas? Die geleentheid gebied om sonder sy medewete met haar klandestiene verhoudings voort te gaan? Of het dit juis daartoe aanleiding gegee dat sy hom verneuk het?

Sê nou haar ma is reg en sy het net besluit om ’n nuwe lewe te begin? Sonder hom. En sonder reperkussies. Sy kon self die kano aan stukke gekap en in die meer gegooi het. Of Douw kon haar die volgende dag gehelp het om dit te doen, en weg is hulle. Saam.

Dit sal baie verkiesliker wees as die ander moontlikheid. Dat Jane ná hulle uitval besluit het om selfmoord te pleeg.

Zaan

Sy is gereed vir haar tweede dag van inkopies toe Zaan besef sy het in haar opgewondenheid oor Villa 5 en met die herinneringe wat haar so beproef, nooit daaraan gedink om Estian te bedank nie.

Sy kry sy selfoonnommer by Wena saam met die waarskuwing dat hy nie altyd antwoord nie. Veral nie vreemde nommers nie en al is haar selnommer op die kontrakte, het hy dit waarskynlik nie op sy foon gebêre nie.

“Hallo, Zaan,” groet hy egter ná net twee luie.

“Jy het reeds my nommer op jou foon?” vra sy verras. “Hallo, Estian.”

Estian gee ’n laggie. “Ek doen dinge deeglik.”

Dit laat haar ongemaklik voel dat hy selfs aan so ’n klein detail gedink het, maar sy skud dit van haar af. “Ek bel eintlik net om dankie te sê dat ek Villa 5 kan koop. Ek kon dit skaars glo toe Wena my bel met die nuus. Veral met my geskiedenis.”

“Ons het almal ’n geskiedenis, Zaan, en ek kan nie aan een mens dink wie s’n vlekkeloos is nie. Sover ek kon agterkom, het die lewe jou maar redelik stief behandel. Jy verdien die geleentheid om van nuuts af te begin.”

Hoeveel sou hy werklik weet? Wat het hy alles uitgevind toe hy in haar agtergrond gaan grawe het? “Ek waardeer dit, Estian.”

“Ek sal vanoggend nog die sleutels en die sekuriteitskaart waarmee jy by die hek kan inkom by Wena los. Jy sal seker wil vensters meet vir gordyne en so aan. Jy kan enige tyd van die vier-en-twintigste af intrek.”

“Dis wonderlik. Baie dankie.”

Estian bly ’n oomblik stil. “Ek sien uit daarna om jou beter te leer ken, Zaan.” Sy stemtoon het ’n aks gesak.

Dit voel asof ’n goggatjie teen haar rugstring afloop. “Ek is maar ’n privaat mens.”

Hy lag. “Toemaar, moenie skrik nie. Ek sal nie ’n oorlas van my maak nie. Ek bedoel net, jy lyk vir my na ’n interessante mens. Ek glo ons gaan lekker saamwoon op die Crags. Jy kan die sleutels so net ná elf gaan afhaal. En dit beteken ek moet wikkel. Lekker dag.”

“Dankie. Vir jou ook.”

Zaan bly ’n rukkie net so staan nadat sy afgelui het. Sy moet ophou om so agterdogtig te wees. Dinge in mense se woorde te lees wat nie daar is nie. Ophou bang wees vir mans net omdat hulle aantreklik is. Net omdat sy vermoed hulle vind haar aantreklik. Dis eintlik verwaand. Sy is vier en veertig. Die blush of youth het haar lankal verlaat.

Sy is beslis nie meer die drie en twintigjarige vrou wat kort voor sy en Eduard getrou het langs sy swembad in haar bikini gelê en Hugo vir die eerste keer ontmoet het nie. Hy was sestien – sy jare duidelik vooruit, maar steeds net ’n hoërskoolseun. Aanvanklik het sy bewonderende blik haar op ’n manier gevlei laat voel. Tot sy dieper as die bewondering gesien het.

Dit was egter maklik om hom af te maak as ’n amper man met ’n konkoksie van hormone wat nog nie mooi hulle plek of ’n uitlaatklep gevind het nie. Sy het gemaak asof sy nie bewus is van sy intense blikke nie. Gedink hy sal wel oor sy beheptheid kom. Gedink hy hét toe hy beledigings oor waar sy vandaan kom en wie en wat sy is, na haar begin slinger het.

Natuurlik het dit haar ontstel, maar dit was in ’n sekere sin ’n verligting. Sy het nie besef sy gemene woorde was die ekwivalent van ’n seuntjie wat ’n dogtertjie se vlegsel pluk eintlik om haar aandag te trek nie.

Nee, bog. Dis nou genoeg.

Zaan gryp haar handsak en motorsleutels. Dis nog nie elfuur nie, maar sy kan solank ’n koppie koffie êrens gaan drink voor sy na Wena toe gaan.

Jojo

Sy sit nou al heeloggend en wik en weeg of sy haar vlug moet uitstel of nie. Die taxi kom haar oor ’n uur haal. Die lughawe is skaars ’n klipgooi van hier af. ’n Taxi is goedkoper as om haar kar daar te los.

Gaan sy regtig meer by Zaan kan uitvind as hier bo? Hier kan sy weer probeer om Hanli aan die praat te kry. Of sy kan vir Rika Krige probeer bearbei om meer te vertel, al het sy die huis ingestorm ná haar skokkende erkenning van wat werklik daardie dag in Eduard Swiegelaar se studeerkamer gebeur het.

Hoekom het Hanli getuig dat Hugo wou selfmoord pleeg as dit vir Zaan was wat hy wou skiet? Waarom sou sy daaroor lieg? Of lieg Rika Krige dalk? Maar hoekom sou sy?

Jojo trommel op haar lessenaar. Uiteindelik pluk sy die gehoorbuis van haar landlyn uit sy mik en tik Hanli se landlynnommer in. As sy nog ’n afspraak kan kry, bly sy.

“Die Swiege... Die Duvenhage-woning, goeiemôre.”

Dêmmit. Rika Krige. “Hallo, Rika, dis Jojo hier. Jojo Richter. Ek wou net ...”

“Jammer, mevrou Richter, maar mevrou Duvenhage is nie beskikbaar nie.”

“Rika, asseblief, ek kan help om reg en geregtigheid te laat geskied.”

“Nee, sy is nie op die oomblik hier nie.”

Hanli is natuurlik binne hoorafstand. Dêmmit maal twee. “Kan ek en jy dalk bymekaarkom, Rika?”

“Mevrou Duvenhage het niks meer vir u te sê nie. Laat haar en die res van die familie nou asseblief alleen.”

“Is jy deel van die familie, Rika?” Jojo hou haar asem op.

“Dis korrek.”

Sy sug stilweg. “Rika, ek het my foonnommer daar gelos. As Zaan Mentz regtig in gevaar is, bel my. As sy iets oorkom, gaan dit op jou gewete rus.”

“Totsiens,” is al wat Rika Krige te sê het en dood is die lyn.

Zaan

Zaan is van voor af in vervoering toe sy parkeer waar Wena laas stilgehou het. Dis ’n koue, winderige dag en dit wil-wil reën, maar dit bly vir haar die wonderlikste uitsig wat sy al gesien het. Die see is mooi, maar onrustig. Hierdie uitsig oor die meer is sereen met ’n misterieuse ondertoon.

Toegerus met maatband, notaboek en pen, stap sy die kronkelpad af.

Sy verlustig haar weer in die verskillende golwende gradiënte wat die rietdak maak, die ruwe tekstuur van die klipmure wat onderbreek word met groot vensters. Sy skrik effens toe sy sien daar is ligte aan in die huis. Die grou dag verklaar waarom dit aan is, maar wie is daar binne? Die skoonmaakspan?

Sy toets die voordeur. Dis nie gesluit nie. Dis die veiligste plek in die wêreld, troos sy haar aan Estian se woorde.

“Hallo?” roep sy toe sy ingaan.

Voetstappe klink op van die trap se kant af. Dis nie ’n lid van die skoonmaakspan nie, besef sy toe ’n paar drafskoene onder denimbroekspype afgestap kom. ’n Lang man, sien sy toe hy onder kom, maar nie so lank soos Estian nie. ’n Bietjie ouer as Estian. En waar Estian donker van hare en oë is, is dié een grysblond met skelblou oë wat lyk asof dit dikwels op skrefies getrek word. Die sonbruin van sy vel, selfs nou in die winter, verraai dat hy ’n buitelugmens is.

Sy grys kabeltrui het al beter dae gesien. Sy jeans ook. Sy voorkop is in ’n frons saamgetrek.

“Ja?” Die ongeduld waarmee hy dit vra, verras haar.

“Dis eintlik wat ék moet vra. Ek is Zaan Mentz, die nuwe eienaar.”

Die frons verslap nie. “Steyn Tredoux. Estian het gesê ek het tot die drie-en-twintigste toe. Om Jane se goed hier uit te kry.”

“Ek wou net die vensters kom meet. En ’n lys maak van meubels wat ek gaan benodig.” Die man van Villa 1. Hy was verloof aan Jane Summers, het Wena gesê. Dit moet vir hom moeilik wees om haar plek te ontruim. Deur haar goed te gaan. “Maar ek kan môre terugkom as dit jou beter pas. Of later vandag.”

Sy frons ontspan effens, maar die botheid in sy oë bly. “Ek is amper klaar. Die studeerkamer is ’n nes. Ek sorteer nog goed uit. Dis dalk beter as jy nie sien hoe dit nou daar lyk nie.”

“Gee jy om as ek dan net die woonvertrek en die hoofslaapkamer se venstermate neem?” Sy het reeds die wasige wit materiaal uitgesoek en die vrou wat die gordyne gaan maak, het onderneem om minstens die slaapkamergordyne te probeer klaarkry voor sy intrek.

“Gee vir my jou maatband en foonnommer. Dan meet ek vir jou en sms dit deur.”

Hy neem seker nog afskeid van sy verloofde, wil nog alleen wees met sy herinneringe aan haar. Sy is mos eers nou onlangs amptelik dood verklaar.

“Dankie. Dit sal gaaf wees.” Zaan gee vir hom die maatband, skryf haar nommer neer in haar notaboekie en skeur die bladsy uit. “Ek is jammer oor jou verloofde.”

Hy neem die nommer by haar voor hy met onleesbare oë na haar kyk. “Jy is waarskynlik die enigste een.”

Zaan staan nog met haar mond effens oop, toe trek hy al weer halfpad met die trap op.

Lalie

Van die mezzanine se venster af sien Lalie hoe die nuwe vrou weer terugstap na haar motor toe. Moeilikheid. Die vrou gaan net moeilikheid hier kom veroorsaak. Sy het nie teeblare op die bodem van ’n koppie nodig om dit te kan voorspel nie.

Sy maak seker daar is ’n sein voor sy Wena bel.

“Hier het ’n vrou by Jane se huis aangekom. Is dit die een wat wil koop?”

“Hallo, Lalie. Groet jy nie?”

“Is dit?”

“Nee, Lalie. Sy wil nie koop nie, sy het reeds gekoop. Jy sal moet vrede maak daarmee. Al die papiere is geteken. Sy trek die vier-en-twintigste in.”

“En sy weet seker nou nog nie van die paaiboelie nie? Van die Duiwelsdriehoek?”

“Dink jy dit sou haar afgesit het? Lalie, jou wêreld is te klein. Crystal Crags is nie ’n heelal op sy eie nie. Jy het te veel tyd om oor die verlede te broei. Jy begin neuroties raak. Jy moet meer uitkom. Zaan Mentz het nie ’n saak met ’n danige paaiboelie nie. En die kastige Driehoek is ’n klomp twak.”

“Jy verstaan nie, Wena, en jy sal nooit verstaan nie. Crystal Crags ís ’n klein heelal op sy eie. ’n Mens moet hier bly om dit te begryp. Weet wat in die verlede gebeur het om die hede te verstaan. Verstaan van die Driehoek.”

“En Estian is seker daardie heelal se opperwese.”

Sy haat dit as Wena sarkasties raak, maar ignoreer dit. “Dit het lank voor Estian begin. Met sy oupa, dalk sy grootjie al.”

“Bog, Lalie. En dis die een-en-twintigste eeu. Daardie danige Driehoek is net ’n spookstorie uitgedink deur oningeligte oumense wat nie genoeg het om te doen nie. Of te veel tyd het om twak uit te dink, al is hulle hande dalk besig. Of dalk om booshede toe te smeer.”

“Wag maar, Wena. Wag totdat jy eendag die paaiboelie in die oë kyk. Dan sal jy besef wat jy aangevang het, maar dan sal dit te laat wees.”

“Dirkie is al sewe jaar dood, Lalie. Dis baie gaaf dat die Roose hulle krose ná donker in die huise kan hou deur hulle met Dirkie te dreig. Dit werk seker vir hulle om van hom ’n paaiboelie te maak, maar ’n spook is hy nie – dié bestaan nie. En die storie dat hy aan Jane en Douw verskyn het voor hulle verdwyn het, is snert. Hoe weet enigiemand wat die twee gesien of nie gesien het nie voor hulle verdwyn het?”

“Jane het vir Tessa gesê sy het Dirkie gesien en gaan hom soek. Dit het Tessa self vir my gesê. En dit was die aand voor Jane die oggend vroeg hier uit is met die kano en nooit weer teruggekom het nie.”

“Tessa was oorstuur, Wena, soos sy al was sedert Dirkie se geboorte. Wat mens kan verstaan. Vyftien jaar oud en skenk geboorte aan ’n baba sonder verhemelte. Min meisiekinders sal daarmee kan cope. Nietemin. Jane het haar waarskynlik probeer troos en gesê sy sal die lykie gaan soek en Tessa het dit verdraai. Buitendien, het Dirkie altemit aan Tessa se ma ook verskyn? Nee, want hy was toe nog nie gebore nie. Tessa was immers toe self nog ’n baba. En tog het Tessa se ma ook verdwyn. Nes Estian se ma jare tevore.”

“Juis, Wena. En nee, dit was nie destyds Dirkie nie, maar die Duiwelsdriehoek het met elke geslag sy eie weë. Onthou, hulle het ook verdwyn net ná stormweer. Vister sê ...”

“Vister is ’n kens ou man wat hom te pletter suip. Die kanse dat hy sy eie dogter bygekom het terwyl hy gesuip was, dat hy Tessa se pa is, is uitstekend. En ek sweer hy het Tessa se ma help verdwyn toe sy dit wou uitblaker en toe probeer hy stories opmaak om homself te verontskuldig.”

“Dis nie so nie. Vister het sy dinge, maar hy sou nie aan sy dogter geraak het nie. Nie só nie. En hy sou ook nie sy dogter ...”

“Ek het nie tyd hiervoor nie, Lalie. Zaan Mentz het gekoop en klaar. Daar is niks wat jy nou meer daaraan kan doen nie en as jy ’n klomp snert teenoor haar wil kwytraak, is dit jou saak. Ek het werk om te doen. Baai.”

Lalie sit die foon met ’n sug neer. Die moeilikheid het klaar begin. Dis die eerste keer dat Wena so lelik met haar is.

Sy sal maar ’n lopertjie maak wat pas by die plekmatjies wat sy nou die dag vir Wena as verjaardaggeskenk gegee het. Miskien sal dit weer hulle vriendskap aanmekaarlas waar dit nou effens losgetorring het.

Jojo

Jojo is steeds nie seker of sy die regte ding gedoen het nie, maar hier sit sy nou op die vliegtuig en Kaapstad moet reeds onder hulle lê, want hulle is aan die daal. Al kan mens niks sien agter die wolklaag nie.

Irene kom haar haal, het Valk vanoggend laat weet. Dit sal nie wees omdat Irene Jojo nie alleen by Valk vertrou nie. Irene het nie ’n druppel jaloesie in haar nie. Daarvoor is sy te selfversekerd. En Valk gee haar natuurlik ook nie rede nie. Valk is mos onkreukbaar. En doodgelukkig saam met sy ekskollega, tien jaar jonger as hy. En dan is sy nog mooi ook. En maer. En sy het hulle besigheid gefinansier. Boonop sal Jojo haar oogtande gee om hulle soort werk te doen. Verkieslik saam met Valk. Sonder Irene.

Sy moet seker dankbaar wees dat Valk haar nou en dan betrek vandat hulle saam aan die Von Fürstenberg-saak gewerk het, maar dis so bleddie onregverdig. Hy het ’n ryk, opwindende, jonger vrou gekry en sy sit alleen soos pietsnot en boer agteruit wat alles betref – geld, werksmoontlikhede, geluk, lewensvreugde. En dan word sy binnekort nog sestig ook.

Jojo skrik toe die vliegtuig se wiele die aarde met ’n stamp tref. Die mis is so dig, sy kan skaars die lughawegeboue sien.

Sy kam met haar vingers deur haar krulle wat sy gister weer ’n ekstra hupstoot met auburn kleursel gegee het en sit haar bloedrooi lipstiffie aan. Nou toe. Laat sy Irene Richter gaan face. Die knop op haar maag wat pynlik inmekaar trek, probeer sy ignoreer.

Gelukkig rook Irene ook. Sy sal verstaan dat sy eers ’n dampie wil slaan voor hulle in die kar klim. En Irene moet maar net daarmee vir lief neem dat sy êrens by ’n drankwinkel moet stop. Sy het net ’n halwe bottel Southern Comfort oorgehad en dit sou ’n taai gemors afgegee het as dit in haar tas sou uitlek.

Jojo gaan loop eers ’n draai voor sy haar tas gaan inwag. As die mense net nie almal soos beangste ape vlak by die vervoerband staan en loer asof hulle hul bagasie kan hipnotiseer om vinniger by hulle uit te kom nie, sal sy dalk kan sien of die tas al op pad is. Maar nee. En as mens 1,53 meter lank is, is dit nou nie juis maklik om oor mense se koppe te sien nie. Al gee haar wighakboots haar ’n hele paar sentimeter voordeel.

Die bloedrooi tas is gelukkig maklik om te eien en sy sien dit tussen die lywe deur aankom. Maar moenie dink die beangste ape gee haar ’n gaping nie. Sy gee ’n jong lunsriem vol tatoeëermerke ’n stamp met haar elmboog. Hy gee haar ’n vuil kyk voordat hy padgee en sy die tas wat amper so groot soos sy is van die vervoerband kan afsleep. Tref nog amper haar tone ook. Kon die rooi naellak getjip het. Dit was juis op special. Sal nie lank hou nie.

Dankie tog vir tasse met wieletjies. Jojo druk haar handsak stewiger oor haar skouer, skik haar rooi poncho oor haar bont kaftan reg en mik na die uitgang.

Wieletjies ofte not, haar arm is lam toe sy by die glasdeure uitstap. Geen Irene nie. Jojo kyk weer. Irene is langerig, dit behoort maklik te wees om haar raak te sien.

’n Tik op haar skouer laat haar omswaai. Sy kyk teen ’n pens vas. Die pens druk teen ’n wit-en-ligblou tjekhemp aan. Oor die tjekhemp span kruisbande. Oor die kruisbande hang ’n tweedbaadjie.

Jojo kyk op. In ’n baard vas. ’n Gryserige baard. Bokant die gryserige baard is grysblou oë, gryserige wenkbroue en ’n bos spierwit verwaaide hare.

“Is jy juffrou Richter?” vra hy in ’n rammelende stem, so diep, dit klink asof hy van kleins af skeermeslemmetjies geëet het.

Jojo knik. Wie de hel is hierdie gomtor en hoe weet hy wat haar van is?

“Gedink Irene oordryf toe sy praat van ’n spektakel. Toe nie. Nou toe, kom ons ry. Ek het nie heeldag tyd nie.” Hy buk en probeer haar tas by haar oorneem.

Jojo klou so al sy kan. “Sie jy my tas los! Wie dink jy is jy?”

Hy gee ’n diep sug. “Kyk jy nie na jou SMS’e sodra jy van ’n vliegtuig afklim nie? Toe, gee nou die tas dat jy kan kyk terwyl ons stap. Tensy jy Bientangsbaai toe wil duimry.”

Hy weet wat haar van is, wat Irene se naam is, en hy weet sy is op pad Bientangsbaai toe. Jojo laat los die handvatsel van haar tas en grawe agter haar selfoon aan. Teen die tyd dat sy dié uit het, trek die ongeskikte ploert al doer.

Sy is uitasem toe sy hom uiteindelik inhaal. Sy kry hom aan die arm beet. “Staan stil, dêmmit. Ek kan g’n my selfoon aan die gang kry terwyl ek aan die hardloop is nie.”

Hy slaan sy oë op na die hemelhoë plafon en sug diep.

Jojo se hande bewe so, sy kry skaars haar PIN ingetik. Waaragtig. SMS van Irene. Sorry Jojo, kan dit nie maak nie. Joachim kom jou haal. Groot man grys hare & baard. Daar is ’n selnommer by.

As daar nou een ding is waaraan sy tien kleintjies dood het, is dit mense wat haar verdomp rondshunt. Is sy nou veronderstel om te raai wie en wat de bliksem Joachim is?

Sy kyk op na Vader Krismis gone wrong. “Joachim.” Wie noem ’n kind Joachim?

“Dis ek. Joachim Weyers.” En daar trek hy weer soos die kat met die sewemyllaarse. En haar “laarse” kan ten beste skaars ’n halwe meter op ’n slag baasraak.

Sy mal ant Tillie se woer-woer, besluit sy en stap verder teen ’n tempo wat haar pas. Hy kan nie sonder haar daar anderkant aankom nie. Êrens sal hy vir haar moet wag. Hopelik in die koue.

Hy wag. In die koue. En klop sy pyp teen sy skoen se hak uit net mooi toe sy buite kom. En daar trek hy weer.

“Hei!”

Hy gaan staan en kyk om. “Joachim, nie ‘Hei’ nie.”

“Ek wil eers ’n sigaret rook.”

Sy gesig trek suur. “Siesa.”

“Wat siesa jy? ’n Pyp is siesa.” Jojo ruk haar pakkie sigarette uit haar sak en pluk een uit. Teen die tyd dat dit by haar lippe is, is daar ’n Zippo-vlam voor haar gesig.

“Maak net gou. En ’n pyp is nie siesa nie, want dit stink nie soos ’n asblik nie.” Die Zippo klik toe.

Jojo trek behaaglik die rook in en blaas stadig uit. “’n Pyp stink veel erger as ’n asblik. Dit stink na ou man.” Wil haar mos ’n spektakel noem.

Joachim wend sy oë hemelwaarts. Nie teatraal nie. Lyk asof hy regtig dink sy hulp kan dalk daarvandaan kom. “Dit gaan ’n lang trip wees, sien ek sommer.”

Hy kyk weer na haar. “Laat ons mekaar nou sommer uit die staanspoor mooi verstaan. Jy bly in die cottage. En ek bedoel bly daar. Jy kom pla my nie vir elke bakatel nie. My huis is off limits vir jou. En jy bel net as dit doodsake is. Soos in ’n moordenaar wat met ’n mes in sy hand staan. Ek wil nie gebodder wees nie. Ek werk van my huis af en net wanneer die gier my pak. Soms staan ek drieuur die oggend op en soms eers drieuur die middag. As jy my durf wakker maak wanneer ek ook al slaap, skop ek jou uit. Oukei?”

Jojo se mond het oopgesak. “Op die aarde waarvan praat jy?”

“Die cottage. Waar Irene my gesmeek het om jou te huisves. En wat ek net doen omdat Valk my al ’n paar gunste bewys het.”

Jojo stik amper. “Ek kan g’n by jou gaan bly nie!”

“Nee, jy kan g’n. Dis hoekom jy in die cottage bly. Bly, nè?” Hy beduie na die halfgerookte sigaret. “Toe, maak dood dat die nagmerrie kan begin en hopelik gou end kry.”

 




	
Sewe

Steyn

Hy hoor ’n beweging agter hom net toe hy die sleutel in die voordeur se slot draai. Hoekom hy skrik, weet hy nie.

“Megan. Wat maak jy hier?” In die winter sien mens haar omtrent nooit nie en nie veel meer in die somer nie, onthou hy van desjare. Die bleek vel getuig steeds daarvan en lyk nog bleker in kontras met die pikswart gekleurde hare wat steil langs haar gesig afhang, die swart enkellengterok en die kohl om haar oë.

Die rits silwer armbande klingel teen mekaar toe Megan ’n bont sak in die lug hou. Een van Lalie se kleiner crazy quilt-produkte. Op die rugkante van haar hande krul en draai hennatatoes. “Ek kom maak die huis skoon vir die nuwe intrekker.”

“Maar die skoonmaakspan ...”

Sy skud haar kop. “Nie daardie soort skoonmaak nie. Ek kom verdryf die evil spirits en Jane se onsigbare plasma wat agtergebly het. Ek wou jou nie pla terwyl jy hier aan die werk is nie, maar dit lyk my die huis is nou leeg?” Die silwer knopie in haar tong flits terwyl sy praat. Dis asof ’n vuurvliegie sy sit daar gekry en toe versteen het.

Hy knik. “Dis leeg, maar een muur moet nog geverf word.” Hy het hom oor ’n mik gewerk, maar alles is inderdaad opgepak en weggeneem. Hy wil nie weer daardie vroumens hier raakloop nie.

“Dis oukei. Dit sal net my cleansing versterk. Ek sal die sleutel vir jou bring wanneer ek klaar is.” Sy haal ’n perlemoenskulp uit die sak en sit dit op die boonste stoeptrap neer. In die skulp sit sy droë takkies en blare in ’n bondeltjie gebind.

“Kan jy nie liewer môre kom nie?” probeer hy keer.

Sy skud haar kop. “Ek moet vanaand cleanse. Dis volmaan. Die cleansing werk op sy beste met vol-of donkermaan. En ek moet dit doen voor die High Priestess van haar eie goed hierheen bring.” ’n Sakkie met pienk soutkristalle en ’n veer kom ook uit die bont sak te voorskyn.

“High Priestess?”

“Dis haar tarotkaart. Tweede kaart in die Major Arcana. Baie sterk kaart. Net onder die Magician.” Sy skink ’n hopie soutkristalle in die skulp.

Megan bedoel dit seker goed, maar hy voel tog ongemaklik om die sleutels vir haar te gee.

“By the way, jy is die Emperor wat die Hermit geword het.” Sy skud haar kop. “Jy kan weer die Emperor word, maar jy sal eers die Hermit se pad moet loop om weer by die Emperor uit te kom.” Sy hou haar hand uit.

Met ’n onderdrukte sug gee Steyn vir haar die sleutels. Hy het waaragtig nie krag vir kakpraatjies nie. “Kom gee dit net vanaand nog by my af, asseblief.”

“Thanks, ek sal. En Steyn, Douw was die Wheel of Fortune. Jy moes hom maklik kon getroef het. Estian is ’n ander saak. Mens troef nie sommer die Magician nie.”

Steyn draai ergerlik weg. Megan moenie met haar abrakadabra by hom kom nie. Veral nie vandag nie. Eers die oproep Engeland toe. Jane Summers senior wat antwoord en alles wat sy te sê het. En toe daardie vroumens met haar simpatieke oë en sexy, sexy lyf.

Met vroumense is hy klaar en hy is ook klaar met Crystal Crags en al die hokus-pokus wat hier aangaan.

Hy sal dalk nog die ander nommer op Jane se selfoon bel wanneer hy die moed bymekaarskraap en hy sal sy huis regruk, ontruim en in die mark sit. Daarna maak hy gat skoon.

Toe Megan eentonig, maar met ’n suiwer stem begin sing, loer hy oor sy skouer. In haar hand hou sy die perlemoenskulp waarin die droë kruiebondel nou lê en rook. Met die veer versprei sy die rokerigheid, neem ’n paar soutkristalle uit die skulp en strooi dit oor haar skouer voor sy weer die kruierook aanwakker met die veer. Al singende begin sy om die huis stap.

Lalie 

Strooi maar jou soutjies en brand jou wierook, Megan. Tweerivieren se spoke laat hulle nie so gou verjaag nie. Die boosheid is hier ingeburger. In die topografie van hierdie stuk aarde ingebed en gevoed deur die boosheid wat in die bloed van die eienaars loop – bloed wat in die grond versink het.

Die boosheid kom nie net van die Roths af nie. Die voorvaders van die Roose het dit al hier aangebring nog lank voor Estian se grootjie sy voet hier gesit het. Die Roths het egter die boosheid kom versterk. Met hulle eiegeregtigheid, hulle grootheidswaan, hulle donker luste en behoeftes. Hulle minagting vir enigeen wat nie ’n Roth is nie – al was grootjie Roth die uitgeworpene van sy familie oor die water. Al het sy kinders by sy vrou as Roths grootgeword, terwyl die kinders gebore uit sy en sy nasate se indiskresies die Roose geword het.

Nee, Megan, die sonde van die vaders brand jy nie sommer net met wierook weg nie.

Zaan

Getrou aan sy woord kom Steyn Tredoux se SMS deur net nadat sy ’n Woolies-slaai vir aandete geëet het. Benewens die venstermate is daar geen boodskap by nie. Net slaapkamer sus en woonkamer so.

Dankie, ek waardeer dit, sms sy nietemin. Sy verwag nie ’n antwoord nie, en kry dit ook nie.

Dis duidelik dat die man steeds emosionele pyn ervaar, al is dit al sewe jaar ná sy verloofde verdwyn het. Dit verras haar nie, sy weet maar alte goed hoe herinneringe kan bly klou en selfverwyt aanhou draal.

Op die oog af is hy presies die soort man wat haar nog nooit aangetrek het nie.

Dit was nog altyd die gevaarlike tipe wat haar hormone aan die gang gesit het. Die riskantes, die bad boys. Op skool al. Dié wat skelm rook en drink, vat waar hulle weet hulle nie veronderstel is om te vat nie. Wat tong uitsteek vir konvensie en verbode vrugte pluk juis omdat dit verbode is. “Verbode” was ’n woord wat luste aangehits het en hitsig was sy gewis.

Toe sy en Eduard getroud is, het sy gedink sy het dit ontgroei. ’n Paar jaar later het Hugo ongelukkig die teendeel bewys. Ná Eduard se dood het sy gedink sy het finaal haar les geleer, immuun geraak. En wat gebeur?

Een kyk in Estian Roth se oë en dis weer terug. Daardie opwinding wat net ’n gevaarlike man in haar opwek. En gevaarlik, dié is Estian. Daardie donker, hipnotiese oë spreek daarvan. Die glimlag en frons wat mekaar so maklik afwissel, bevestig dit, die stramheid in die kaak wanneer iets hom nie aanstaan nie, die manier waarop hy laat blyk dis sy reg om te domineer. Sy weet net nie tot watter mate en in watter opsigte hy gevaarlik is nie. En sy gaan waaragtig nie probeer uitvind nie. Dis genoeg om te weet hy spel gevaar.

Sy kan haar nie weer blootstel nie. Die opwinding wat dié soort aangetrokkenheid bied, is nooit die gevolge werd nie. Selfs al loop dit nie op geweld uit nie, volg daar altyd een of ander soort seerkry. Buitendien, sy het Villa 5 gekoop om tot in lengte van dae daar te bly. ’n Mens bemors nie jou voorstoep nie.

Jojo

Die pad Bientangsbaai toe is vrek besig. Die padwerke help ook nie. En dan hou die ploert streng by die spoedgrens ook. Sy wou nog vra watse gunste Valk vir hom gedoen het, maar die eerste woord was skaars uit of sy word meegedeel die ploert klets nie terwyl hy bestuur nie.

Twee ure in stilte kan baie lank wees, kom sy agter. Gelukkig het die mis verdwyn toe hulle eers oor Sir Lowryspas is en kan sy haar nou aan die omgewing vergaap. Die berge, die dale, die geel canola-lande in die verte, die riviermonding ’n entjie voor Bientangsbaai, die see. Sy is ’n Gautenger in murg en been, maar sy moet erken hierdie mense bly in die hemel self. Sy wonder of hulle dit werklik waardeer.

“Ek wil by ’n drankwinkel uitkom,” sê sy toe hulle Bientangsbaai uiteindelik binnery.

Hy gee haar ’n vlugtige kyk. “Vir wat?”

“Wel, sekerlik nie om ’n hotdog daar te koop nie. En van kos gepraat, ek sal seker iets moet kry om te eet ook.” Die vliegtuigkos is lankal ’n vae herinnering. Gelukkig het sy genoeg sigarette.

“Irene het vir jou lasagne in die yskas gesit en daar is ’n mikrogolf om dit warm te maak. Daar is ’n bottel wyn ook. Jy kan môre gaan shop. Ek wil by die huis kom.”

“Het Irene vir my Southern Comfort, tonic en ys ook daar gelos?” Sy weet sy is nou moedswillig, maar die ploert ontlok dit in haar.

“Nee. Maar Valk het. Toe hulle die bakkie vir jou daar aangebring het.”

“Gaaf, dan hoef jy nie ’n verdere minuut op my te vermors nie.” Valk het onthou. Dit laat haar op ’n snaakse manier hartseer voel.

Die ploert sug diep. “Kyk, juffrou Richter ...”

“Ek is nie ’n onderwyseres nie. Noem my Jojo, aangesien jy klaarblyklik nie besef dat me Richter die aangewese aanspreekvorm is nie.”

“Waar kom jy aan so ’n verspotte naam?”

Haar kop ruk na sy kant toe. “Vra jy wat Joáchim heet?”

“Niks verspot aan hoe ek heet nie. Dis ’n statige naam. My oupa s’n.” Hy skakel sy flikkerlig aan en moet wag om te kan regs draai.

Jojo snork net en kyk by die venster uit. Dis al sterk skemer. Bientangsbaai se mense glo klaarblyklik nie in enkelverdiepinghuise nie. Dis die een paleis op die ander.

“Wat ek wou sê,” vervolg hy nadat hy sy gaping in die verkeer benut het en in ’n stil straat afdraai. “Ons het dalk op die verkeerde voet weggespring.” Hy hou stil by ’n stopstraat. “Ek was nie lus vir ’n gas nie, ek is in die middel van ’n ... projek waarmee ek ’n bietjie sukkel, maar Irene het my arm gedraai. En jy is nie wat ek verwag het nie.” Hy draai links in ’n klein straatjie in.

“Ek dag Irene het jou gewaarsku ek is – en ek haal aan – ’n spektakel.”

Sy mondhoeke vertrek in iets wat dalk ’n glimlag wou word. “Ek het gedink sy oordryf.”

Jojo rol haar oë. “Jy was ten minste gewaarsku terwyl ek ewe onder die indruk was Irene kom my haal en daar is ... jý.”

“Daar was kennelik geen rede om jou te waarsku nie.” Hy draai by ’n inrit in.

Geen hemelhoë hekke nie. Geen geëlektrifiseerde doringdraad op mure nie. Die huis is mediumgrootte, wit geverf en met ’n golwende rietdak. Van die boonste vensters wat onder rietkuiwe uitsteek, lei sy af daar is ’n dakkamer, maar dis nie heeltemal ’n dubbelverdieping nie. Hy parkeer voor ’n toe garagedeur. Tussen die huis en die motorhuis deur sien sy die kothuis dieper die erf in. Ook wit met ’n rietdakkie, houtskuiframe en ’n glas-en-hout-voordeur.

Die aandlug is koel en ruik na seewier, al kan sy nie die see sien nie. Wel hoor, kom sy agter toe die motordeur agter haar toegeklap het.

Joachim kry haar tas uit die kattebak terwyl Jojo haar poncho regskud en haar handsak oor haar skouer swaai.

’n Grasperkie met beddings rondom skei die hoofhuis van die kothuis en ’n keisteenpaadjie verbind dié met die oprit. Joachim moet die sware tas dra omdat die wieletjies vashaak. Jojo wil-wil sleg voel, maar dis sy eie skuld as hy ’n klippad wil staan en maak.

Hy is effens uitasem toe hy die deur oopsluit en wys sy moet voor stap.

Jojo gaan in en bly ’n oomblik staan voor sy stadig in die rondte draai. Dis kleinerig maar perfek. ’n Dubbelbed met twee bedkassies weerskante. ’n Oop deur wat na ’n badkamer lei. ’n Sithoek met twee leunstoele. ’n Smal, hoë boekrak. Sonder haar leesbril kan sy nie mooi sien nie, maar sy herken ’n paar van Kevin Ryan se boeke. En Rose-Anne Lockwood. Andrew Brown. Mike Nicol. Die meeste is egter van ... Sy skreef haar oë. Lyk soos Jock Wade. Die naam is vir haar onbekend.

Haar oë dwaal na die bos vars blomme in ’n blou vaas op ’n wakis wat as koffietafel dien. Die koffiebekers aan hake onder die boonste kas van die piepklein kombuishoekie eggo die blou van die staldeur langsaan.

“Die sleutels vir die Corsa wat Valk hier vir jou gelos het.” Hy beduie na die trossie wat op die toonbank lê. “Die bakkie staan in die garage en die garagesleutels is ook daaraan. Vir die sydeur en die remote vir die roldeur.”

Joachim stap om haar en sluit die blou staldeur oop. “Jy sal dit seker nie gebruik nie, maar hier is ’n ingeboude braai op die stoepie.”

Die “stoepie” is ’n lieflike patio wat op ’n tuintjie uitloop. Dis aan die agterkant van die kothuis en heeltemal privaat. ’n Houttafel met vier stoele en ’n spul skulpgoed wat van die afdak se balke afhang, maak dit gesellig.

“Dis wonderlik.” Sy kyk op na die beer van ’n man. “Dankie, Joachim.”

Hy lyk effens ongemaklik. “Maar jy rook nie binne nie, nè? Jy kan hier op die stoep sit. Dis beskut en onderdak. Daar is ’n asbak.”

Net toe sy amper dink hy kan dalk nie heeltemal ’n ploert wees as hy so ’n lekker plek vir gaste kan skep nie. “Ek weet darem dis deesdae oral die reël.”

“Die blomme is van Irene af,” sê hy toe hulle weer binnetoe stap.

“Ek sal vir haar dankie sê. Vir die lasagne ook.” Al sal dit tandeknersend wees. “Het Irene jou gehelp om die plekkie so mooi in te rig?”

“Nee. My vrou.”

Natuurlik. Hoekom dit nie by haar opgekom het dat hy getroud is nie, weet sy waaragtig nie. Miskien omdat hy so ongeskik is en ontroubaar lyk. Sy vrou moet ’n engel wees of stomonnosel. Of dalk was sy net baie hard up om getroud te kom.

“Dit was haar projek. Ek moes net help met die goed aandra en ophang en so. En ek het die afdak gebou.”

“Wel, komplimenteer haar asseblief namens my. Sy het werklik ...”

“Sy is dood. Vandag vyf jaar, sewe maande en vier dae gelede. Nag, juffrou Richter.”

Die voordeur klik agter hom toe.

Steyn

“Dankie, Megan.” Steyn neem die sleutels by haar. Hy hoop nie sy verwag hy gaan haar innooi nie.

“Ek dink die plek is nou van Jane gecleanse, maar ek voel nog ’n teenwoordigheid daar aan.” Megan lyk bekommerd. “’n Donker een. Maar ek kan dit nie pinpoint nie. Net woede.”

Steyn laat ratel die sleutels ongemaklik.

Megan skud haar kop. “Ek het verwag om Dirkie daar te kry, maar dis nie ’n kind nie.” Sy kyk op na hom toe. “Weet jy dalk wie voor Jane daar gebly het?”

“Niemand nie. Jane was die eerste inwoner. Die plek was nog splinternuut. Estian het al vyf huise tegelyk begin bou, maar toe almal dakhoogte was, eers Lalie se huis klaargemaak. Toe joune en daarna myne, Jane en Tertia s’n. Jy behoort te onthou. Hulle het nog aan Jane se huis gebou toe jy hier ingetrek het.”

“Natuurlik. Ek onthou nou.” Sy bly ’n oomblik nadenkend staan voor sy weer opkyk. “Dalk is dit op ’n graf gebou.”

“Ek twyfel. Die ou begraafplaas is mos teen die voet van die berg, daar waar Tessa se huisie is. Al die Roths en Roose lê daar begrawe.” Apart, natuurlik. Die Roths se grafte met ornate kopstene hoër op sodat die dooies ’n uitsig kan hê, die Roose s’n laer af en net met eenvoudige kruise gemerk. “Megan, jy sal my moet verskoon. Ek het kos op die stoof.”

“Oukei. Sorry ek het gepla. Sien jou.” Sy draai weg en lig haar hand in ’n groet maar aan die kanteling van haar kop met die lang swart hare wat soos ’n lanfer vlag deur die bries gelig word, is dit duidelik dat sy ongasvryheid nie onopgemerk verbygegaan het nie.

Tot daarnatoe. Steyn druk die deur toe en sluit. Natuurlik is daar nie kos op die stoof nie, net ’n dinner-for-one wat in die mikrogolf gedruk moet word. Hy is net nie lus vir Megan of enigeen van die mense van Creeks Cove nie. Eintlik vir niemand nie.

Hy het amper begin dink hy is oor die ding. Die afgelope twee jaar het hy nou en dan weer meisies begin uitneem, uitnodigings na sosiale geleenthede begin aanvaar. En toe kom die oproep dat Jane dood verklaar word. Sy ekwilibrium waaraan hy so hard gewerk het, was eensklaps daarmee heen. Hy het nie besef hoe broos die keerwal tussen die verlede en die hede steeds is nie.

In die verbystap sien hy weer Jane se tweede foon op die eetkamertafel lê. Hy huiwer, maar tel dit tog op. Kyk weer na die tweede nommer. Die Suid-Afrikaanse een. Dis toe nie ’n selnommer nie, sien hy nou eers. Die eerste drie syfers is 028, die plaaslike kode, en nie 082 soos sy oë hom vroeër bedrieg het nie. Die drie daaropvolgende syfers verklap dis ’n Birkenshire-nommer.

Nee, hy sien nie nou kans nie. Die dag het al klaar te veel opgelewer. Hy sit die foon neer, druk die bak kitsklaarkos in die mikrogolf en skakel dit aan. Hy staar na die om-en-om-beweging agter die glas terwyl die zoeiende klank in sy ore eggo.

Miskien moet hy Megan vra om sy huis ook te kom cleanse. Van sy ou self se plasma. Van Jane se teenwoordigheid in sy herinneringe. Dalk sal hy dan minder soos ’n zombie voel. Meer soos ’n man met ’n doelstelling.

Hy wens Zaan Mentz het eerder sy huis gekoop. Dan was hy ontslae daarvan. En hopelik van die verlede ook. Maar hy weet ook die verlede sit nie net aan die huis vas nie, roer nie net in die kraak van die bed wat hy met Jane gedeel het of die rusbank wat nog die vorm van haar boude onthou of in die grein van die tafel waar hulle saam geëet het nie. Dit kleef aan hom asof hy in kleefplastiek toegedraai is. Versmoor hom waar hy ook al gaan. Hier kan hy dit net nie ignoreer nie.

 




	
Agt

Vrydag, 19 Augustus

Jojo

Sy het net met haar koffie en sigarette op die patio gaan sit toe daar ’n klop aan die voordeur is. Jojo klik haar tong vererg. Sy is nog in haar kamerjas. Dis skaars agtuur. Kan die man nie by sy eie verdomde reëls hou nie?

Nie dat dit saak maak wat hy van haar dink nie, maar só face sy hom nie. Haar hare is gekam en haar tande geborsel, maar daar is nie ’n kleurseltjie op haar gesig nie. Sy wou eers koffie drink voor sy gaan stort.

Jojo stap moerig voordeur toe. Net ’n vae figuur is sigbaar agter die riffels van die gekleurde glas. “Wat is dit?” vra sy sommer ongeskik.

“Môre, Jojo. Irene. Maak oop.”

Nog erger. Sy wil nie soos ’n uitgewaste vadoek lyk voor Valk se jong blaar nie.

“Irene, ek is op pad om te gaan stort. Kan jy dalk later terugkom?”

“Fokkit, Jojo. Dink jy ek het heeldag tyd? Ek het al klaar gewag dat dit agtuur moet word. En onthou, jy’s nie met vakansie nie. Maak oop.”

Jojo kners op haar tande. Nee, sy is nie met vakansie nie. Sy werk vir Valk en Irene. Hulle betaal haar. Sy het eintlik bietjie vergeet.

Die sleutel is skaars gedraai of Irene druk die deur oop, ’n dik lêer onder haar arm vasgeknyp. Sy is nog slanker en mooier as wat Jojo onthou. En tog kan sy sien dat die ouderdom Irene nie oorgeslaan het nie. Definitief meer plooitjies om die oë.

“Koffie?”

“Ja, dankie. Melk, twee suikers.”

Jojo skakel die ketel aan, al het dit pas gekook. “Dankie vir die lasagne en die blomme en die res. Dit was gaaf van jou.” Die woorde kom maar moeilik. Sy het ’n sigaret nodig en sy het dit nou nodig.

“Plesier. Ek stap solank stoep toe.” Irene wag nie vir ’n antwoord nie.

Toe Jojo met die beker koffie buite kom, rook Irene al.

“Jy was toe nie heeltemal op pad stort toe nie.” Irene beduie lakoniek na Jojo se koffie en die sigarette wat daarnaas lê.

Jojo skuif die beker voor Irene in en steek ’n sigaret aan. “My siel en liggaam moet altyd eers bietjie met mekaar opvang ná ek gevlieg het.”

“Hoekom het jy so lank gewag om te kom? Valk het mos gesê ons wil jou ingeburger hê voor Zaan Mentz intrek.”

“Ek het julle geld gespaar deur ’n goedkoper vlug te neem. En die tyd is nie verkwis nie. Ek was by Hanli Duvenhage.” Jojo neem ’n sluk van haar koffie wat intussen lou geword het.

“Ek het jou nie gevra om geld te spaar nie. En hoekom jou tyd daar gaan staan en mors? Die lot lieg almal soos tandetrekkers. Ek wil uit die perd se bek hoor wat daardie dag in die Swiegelaar-huis aangegaan het.”

Dan is dit waaroor dit eintlik gaan. “Wat is julle belang daarby? Dis immers nie ’n cold case nie.”

“Dis my projek. Valk het nie eintlik belang nie. Jy werk dus direk vir en saam met my.”

Behoede haar. Waarom het Valk nie so gesê nie? Dan het sy liewer mooitjies tuisgebly en was sy die ellende van Joachim ook gespaar. Joachim met die hartseerkwaad in sy oë toe hy haar ingelig het presies hoe lank gelede sy vrou dood is.

“Dis ’n persoonlike ding, Jojo. Vir my in elk geval.” Irene vermorsel haar sigaret in die asbak en steek dadelik nog een aan, teug diep. “Met sy nuwe regspan en die nuwe invalshoek wat hulle beplan, is die kanse goed dat die moordklag teen Hugo Swiegelaar uitgegooi gaan word. So het ek vertroulik verneem.”

Dit klop met wat Rika Krige gesê het.

“En dit net toe dit begin lyk of die staat hom vas het. Ek sou nie betrokke geraak het nie, solank hy ten minste vir een misdaad sit. Maar ek kan nie toelaat dat hy dalk loskom nie.”

Jojo frons. “Ten minste een misdaad? Was daar meer?”

“Waarskynlik ’n hele klomp. Hugo is ’n vark van formaat. Maar net een is op my agenda.” Irene se gesig vertrek effens toe sy ’n slukkie koffie neem. Proe seker daar is drie pleks van twee lepels suiker daarin. Maar sy wil mos sommer net hier instorm.

“Ek luister?”

“Soos jy weet is ek ’n oud-Pretorianer. En ek dink jy weet ook my ouers was ryk, vooraanstaande mense daar.”

Jojo onthou maar te goed waar Irene vandaan kom. ’n Rykmanskind wie se ouers haar bloot universiteit toe gestuur het om ’n BA, maar veral ’n man te vang – ’n man uit die elitekring, natuurlik – sodat haar lewe as sosiale vlinder daarna kon koers kry. Toe studeer sy kriminologie, kry ’n meestersgraad daarin, en sluit by die polisie aan uit rebelsheid teen haar ouers se planne.

Dis met haar erfgeld wat sy Valk uit die polisie kon kry en hulle ’n privaatspeuragentskap van stapel kon stuur. En dis waarskynlik haar erfgeld, of liewer ’n klein deeltjie van die rente daarop, wat Jojo se fooie en onkoste betaal.

“Wat jy dalk nie weet nie, is tot watter mate hierdie soort elite hulself en mekaar beskerm. Baantjies vir boeties, nepotisme en al daardie dinge. My ouers was deel van die binnekring van hierdie ... noem dit ’n kliek, ’n koterie, of wat ook al.”

Koterie. Mooi woord. Jojo liasseer dit in haar geheue. Sy hou van groot woorde.

“Huberta Swiegelaar, dis nou Eduard se eerste vrou en Hugo en Hanli se ma, is ook deel van hierdie binnekring. Hugo en Hanli is uiteraard baie jonger as ek, seker omtrent dertien en vyftien jaar onderskeidelik, dus het ek nooit met hulle te doen gekry nie. My sussie Diana is egter ’n jaar jonger as Hugo. Sy is ’n laatlam wie se opwagting my ma tot die dag van haar dood laat bloos het. Haar naam ook. Sy is gebore net voor prinses Di op die radar gekom het, maar is uiteindelik beskou as een van die horde Dianas wat ewe plebberig na Haar Hoogheid vernoem is.

“Nietemin, Diana se vriendin Amanda was Hugo se date vir sy matriekafskeid. Soos my sussie, was Amanda sewentien en in graad elf. ’n Onskuldige meisiekind en moerse gevlei dat Hugo haar gevra het. Amanda se ouers was stinkryk, maar nie deel van die binnekring nie. Daarvoor was hulle geld te nuut. Hugo, daarenteen, was nie net ’n Swiegelaar nie, maar ook die hotste van die hotties in die eliteseunskool waar hy skoolgegaan het. Diana was nog vrek jaloers dat sy nie na daardie matriekafskeid genooi is nie, laat staan deur iemand soos Hugo Swiegelaar.

“Hoe ook al. Alles het klaarblyklik goed gegaan, tot die spulletjie na ’n afterparty toe is. Daar was glo baie drank.

“Amanda het die volgende oggend wakker geword in die huis waar die afterparty gehou is. Sy het ’n moerse hangover gehad en kon niks van die laaste deel van daardie aand onthou nie. Wat haar egter die meeste bekommer het, is dat daar bloed aan haar binnedye was en dat dit jy-weet-waar seer was.

“Amanda was te skaam om vir haar ma te sê sy was dronk en sy dink sy is verkrag. Nog banger dat sy dalk ingestem het en dit net nie kan onthou nie.”

“Dit klink meer soos Rohypnol,” onderbreek Jojo haar.

“Dit was my afleiding ook. Dit het destyds nog nie uitgekom met die groen coating wat dit deesdae herkenbaar maak wanneer dit oplos nie. Amanda het egter niks van date rape drugs geweet nie.

“Toe die meisiekind ophou menstrueer, was sy ook te bang om vir haar ma te sê sy verwag dalk. Sy het geweet die skande sal nog groter wees, aangesien haar ouers parvenu’s was. ’n Bewys dat geld nie kommingeit kan wegvat nie.

“Die aborsiewet het in die begin van daardie jaar verander, maar Amanda het dit nie geweet nie. Sy is net ná haar laaste eksamenvraestel, sonder om enigiemand te sê, die agterstrate in. Dit het nie goed afgeloop nie. Gelukkig het die vrou wat die aborsie gedoen het haar by ’n hospitaal afgelaai, maar toe natuurlik gatskoongemaak. Die dokter het Amanda se ouers in kennis gestel en die hele storie het uitgekom. Raai wat het haar ma vir haar gesê?”

Jojo skud haar kop.

“‘Ek het jou gesê daardie rok se hals is te laag.’”

Jojo knyp haar oë toe.

“Anyway. Nadat Amanda ontslaan is, is hulle Jeffreysbaai toe en my sussie is saam. Amanda was ’n enigste kind en het Diana dikwels saamgenooi na hulle strandhuis toe. Benewens die ouers was Diana ook al een wat geweet het wat gebeur het. Die verwyte wat rondgeslinger is, was glo iets verskrikliks. Die ma was skynbaar banger dat iemand uitvind van die aborsie as wat sy bekommerd was oor haar dogter se gemoedstoestand.

“Toe Diana en Amanda uitgenooi word na vriende by ’n vakansieoord so ’n uur se ry van Jeffreys af, het hulle sonder die ouers se medewete die beach buggy gevat. Nie een het natuurlik ’n lisensie gehad nie, maar ek het Diana toe al lankal leer bestuur.

“By die vriende aangekom, het Amanda te veel te vinnig gedrink. My sussie het haar daar weggevat. Op pad terug het Amanda gesê sy is naar en wil opgooi. Diana het langs die pad stilgehou. Sy was toe al moedeloos met haar pel en het agter die stuur bly sit.

“Eers toe sy besef Amanda bly te lank weg, het sy uitgeklim en haar begin soek. Dis toe dat sy besef het hulle is net ’n paar honderd meter van ’n brug af. Van Stadensbrug.”

Irene steek nog ’n sigaret aan. “Diana was te laat om die meisiekind te keer, maar ongelukkig nog betyds om te sien hoe Amanda spring.” Irene vee met ’n rukkerige beweging oor haar oë en laat ’n maskarastreep agter. “Diana was nooit weer dieselfde nie. Sy het gevoel dit was haar skuld. Eers het sy haar oorgegee aan drank. Later drugs. Toe is dit godsdiens. Eers ’n charismatiese kerk. Toe ’n End of Days-sekte. Ek het tien jaar laas van haar gehoor.”

Irene kyk na Jojo. “Maar Diana se ellendes het eers later ingeskop. Ná Amanda se dood het die skinderstories ruig geloop. Die aborsie het op die lappe gekom met die nadoodse ondersoek. Al het Amanda se ma gesê sy is verkrag, is dit afgemaak as ’n ma se poging om haar kind se eerbaarheid te verdedig. Te veel mense wat by die afterparty was, het gesien dat sy buite weste dronk was. Die meisiekind is verguis, al was sy dood. Haar ouers het uiteindelik weggetrek uit Pretoria. Nugter weet wat van hulle geword het.”

Irene bly ’n oomblik stil, haar oë broeiend. “Daar was wel fluisteringe oor Hugo Swiegelaar en Amanda by daardie afterparty, maar Huberta Swiegelaar het korte mette daarmee gemaak. Volgens Huberta was Hugo relatief vroeg by die huis, vies dat Amanda te veel gedrink en haar naam weggegooi het. Dit moes volgens haar dus een van die ander by die afterparty gewees het wat Amanda swanger gemaak het. Of dit ooit verkragting was, het sy gesê, weet net die persoon of persone met wie Amanda seks gehad het.

“Huberta Swiegelaar is een van die elite van die elite. ’n Oudeersteminister se niggie en haar vriendekring sluit ministersvroue en die destydse president se vrou in. Huberta se weergawe is aanvaar. Ook deur my ma.

“Diana was woedend. Sy het volgehou Amanda kon dalk nie onthou wat presies gebeur het nie, maar die laaste wat sy wel onthou het, was dat sy en Hugo saam was. My ma het haar verbied om verder daaroor te praat. ’n Paar jaar later, ná my sussie se hoeveelste rehab, is my ma ontnugter en gebroke dood aan ’n beroerte. My pa kort daarna aan ’n hartaanval.”

Irene drink dorstig aan haar koffie wat seker al yskoud moet wees.

“Dit was Hugo Swiegelaar wat die domino’s aan die val gesit het, dit glo ek met my hele hart, maar hy het skotvry daarvan afgekom. Daar is geen manier waarop ek hom aan die pen kan laat ry vir wat hy aan Amanda en indirek aan Diana gedoen het nie. Maar die fok weet, ek gaan probeer sorg dat hy ten minste boet vir die moord op sy pa.”

“Maar volgens Hanli ...”

“Fok, Hanli. Ek sal my laaste sent wed sy lieg. Sy het dalk gesorg dat Lezanne Swiegelaar nie aangekla word vir iets wat sy nie gedoen het nie, maar sy het steeds haar fokken broer beskerm.”

“Maar hoekom? Dis immers haar pa wat doodgeskiet is?”

Irene se gesig vertrek. “Fokken elite ways, Jojo. Hulle beskerm mekaar ten koste van enigiets.”

Van elite ways weet die Jojo Richters in hierdie lewe boggherol. “Dink jy nie dis dalk vrees nie? Hanli het kinders, ’n man.”

“O, vrees is beslis deel daarvan. Sy is skytbang vir Hugo en met rede, maar dis tog logies dat sy en haar gesin soveel veiliger sal wees as hy in die tronk sit. En sy kon gehelp het dat hy in die tronk beland. Vir lank.”

“Hoe lank? En hoe lank voor hy op parool kan uitkom?” speel Jojo duiwelsadvokaat. “En sê nou die hof aanvaar hy het sy pa uit noodweer geskiet, al sê sy wat? Dan sit hy dalk glad nie. Jy weet sekerlik hoe dit die afgelope jare in die howe gegaan het waar mense of families met geld en aansien betrokke was. Bob Hewitt is ’n uitsondering. Dalk was lieg die enigste manier om haar en haar gesin se veiligheid te koop.”

Irene gee ’n snork, staan op en stap die tuin in. Sy gaan staan hande in die sye en haal ’n paar keer diep asem voor sy weer onder die afdak inkom. “Newwermaaind Hanli. Ek wil hê jy moet by Lezanne Swiegelaar, of wat sy haarself ook al noem, uitvind wat die waarheid is. Wat regtig daardie oggend van Eduard Swiegelaar se moord gebeur het.”

“Sy is self in gevaar, Irene. Die Swiegelaars se huishoudster het in soveel woorde vir my gesê as Hugo loskom, is Lezanne ... Zaan haar lewe nie seker nie.” Sy moet aan die vrou begin dink as Zaan Mentz, anders gaan sy haar verspreek. As sy ooit by haar uitkom, bygesê. “Rika Krige het vir my gesê Hanli het nie gekeer dat haar broer selfmoord pleeg nie, sy het gekeer dat hy Zaan skiet.”

“Wát?”

Jojo vertel haar kortliks van haar besoek. “Maar Rika Krige sal waarskynlik ontken sy het enigiets vir my gesê. Die spul is angsbevange, Irene. Ek dink jy staar jou vas teen die elitefaktor en kyk die vreesfaktor mis.

“Die kliekmentaliteit speel waarskynlik ’n rol, maar ek dink hulle probeer veral hulleself, en in Hanli se geval haar gesin, beskerm. En selfs al het hulle intussen besef hulle moes eerder van die begin af eerlik gewees het, die hof vertrou het, is hulle nou in hulle eie leuens vasgedraai.”

Irene bly lank stil, staar net onsiende na die stoeptafel se blad. Toe sy weer opkyk, is daar ’n verbetenheid in haar blik. “Jy sal Zaan moet oorreed om die waarheid te vertel, Jojo. Of sy haarself nou gaan impliseer of nie. Of sy self met haar gat in die tronk kan beland of nie. Hugo Swiegelaar is laer as kreefkak op die seebodem. Zaan moet aan die verstand gebring word dat sy, deur Hugo te beskerm, elke vrou met wie hy in aanraking kom, in gevaar stel.”

Sy stoot die lêer wat sy saamgebring het na Jojo se kant toe. “Hierin kry jy alles wat ek weet van die Swiegelaar-saak asook die goings on op Crystal Crags. Dis waarskynlik die puntjie van die ysberg in albei gevalle, maar dis wat ek tot dusver kon agterkom. Dis egter Hugo se kop wat ek eerste soek, Jojo. Op ’n skinkbord.”

“Dis ’n tall order, Irene.”

“Dit is, maar as jy dit regkry, belowe ek jou nou, hoef jy nooit weer te werk nie. Ek sal vir jou ’n huis koop waar jy ook al wil bly en vir die res van jou lewe finansieel na jou omsien. No strings attached.”

Jojo skud haar kop en wil nog iets sê, maar Irene hou haar hand op.

“Jy word sestig hierdie jaar, Jojo. Hoe lank dink jy kan jy aangaan soos nou? Jou metodes is al klaar in hulle moer in verouderd. Jy sal ook nie kan bybly met die tegnologiese ontwikkeling nie, al wil jy. En wie gaan vir jou sorg as jy nie meer die werk kan doen wat jy nou doen nie? Dink daaroor.”

Sestig. Sy probeer juis so hard daarvan vergeet. Maar Irene is reg. Wie gaan na haar omsien? Sy het nie kind of kraai nie en Valk het geen verpligting teenoor haar nie. Buitendien, hy is self afhanklik van Irene.

“Maar hoekom kan jy nie self by Zaan uitvind wat jy wil weet nie?”

“Want Zaan ken my. Ek was op Zaan en Eduard se troue. Ek was een van dié wat haar afgemaak het as ’n bimbo. Wat haar agter haar rug uitgelag het oor haar pogings om ‘iets’ te word. Ek het miskien uit rebellie teen die elite ways by die polisie aangesluit en in vele opsigte my rug op die koterie gedraai, maar dit het my nie in my hart der harte minder van ’n snob gemaak nie. Sy sal my nooit vertrou nie.”

Jojo kyk Irene nadenkend aan. “Darem baie toevallig dat sy haar juis nou, juis hier wil kom vestig?”

“Nie so toevallig nie. Wena spits haar bemarking toe op die elite in die noorde. Ek het haar ’n lys name gegee van mense wat ek dink dalk sou belangstel.”

“Maar hoe het jy geweet Zaan Mentz wil trek en wil ...”

“Jojo, moet die boer nie die kuns afvra nie. Al wat ek vir jou gaan sê, is dat ek en Eduard se prokureur, nou Zaan s’n, saam op universiteit was. Ek het ’n lewe voor Valk gehad, nè? En die elitefaktor het sy voordele.”

“Jy het die arme vrou hierheen gemanipuleer?”

“Die ‘arme vrou’ is haar hele lewe lank al ’n opportunis van formaat. Die kanse dat sy ’n verhouding met haar vark van ’n stiefseun gehad het, is uitstekend. En sy wou in elk geval uit Pretoria wegkom.

“Dis eers nadat sy die aas gevat en by Wena begin navraag doen het dat ek gehoor het Jane Summers se plek gaan in die mark kom. Ek het dadelik besef ek kan dalk twee vlieë met een klap slaan. Dis toe dat ek vir Wena aangesê het om vir haar aanvanklik ’n paar goorderige overpriced plekke te gaan wys voor sy haar na Jane se huis toe neem.

“Sy het daarvoor geval en nou is sy boonop ons toegang tot Creeks Cove, waar daar vreemde dinge gebeur het – jy sal sien wat ek bedoel wanneer jy deur die inligtingstukke gaan. Dinge wat ek as ’n tweede agenda ondersoek wil hê. En dis nie asof Zaan te na gekom word nie. Sy het ’n lieflike huis te koop gekry in ’n sekuriteitsontwikkeling waar sy veiliger as op enige ander plek in Suid-Afrika sal wees. Waar selfs Hugo Swiegelaar haar nie kwaad sal kan aandoen nie.”

“Jy reken dus die doel heilig die middele?”

“Ek het haar nie geforseer om enigiets te doen nie. Ek het haar nie hierheen aangery nie. Ek het nie die koopkontrak namens haar geteken nie. Ek het ’n blom geplant en die by het self daarheen gevlieg. As dit nie gebeur het nie, sou ek ’n ander plan moes bedink, sou ek jou agter haar aangestuur het, waarheen sy ook al getrek het, maar nou het dit so uitgewerk dat sy feitlik op my drumpel is.”

Dis die eerste keer dat Jojo hierdie kant van Irene sien. Sy wonder of Valk weet sy vrou is ’n marionetmeester van formaat.

“Moenie só vir my kyk nie. Zaan is darem ook nie die eerste of enigste een op die lys wat ek vir Wena gegee het wat suksesvol deur haar genader is nie. En onthou, ek kan jou pensioen wees.” Irene swaai om en stap weg.

Net voor sy by die agterdeur ingaan, kyk sy om. “Diana was die begaafde een. Uitstekend in gimnastiek en atletiek. Slim ook en boonop kunstig. Sy kon enigiets geword het waarop sy haar wou toelê. Haar lewe is verwoes as gevolg van een onheilige vark se gewetenloosheid. Haar vriendin het besluit die dood is ’n beter opsie as die lewe. Albei my ouers se dood is met jare vervroeg.

“Iemand moet êrens die balans herstel. Ek is al een wat oor is. Ongelukkig het ek ’n prostese nodig. Die rol is jou aangebied. Teen buitengewoon goeie vergoeding. Take it or leave it.” Die deur klap agter haar toe.

En as sy dit “take”, besef Jojo, is sy sommer ook uit Valk se lewe. Dan het hy nie meer nodig om aalmoese in die vorm van werk aan sy eksvrou aan te bied nie. Sy sal immers nooit weer hoef te werk nie, het Irene belowe.

Nog twee vlieë met een klap as alles goed verloop. Hugo Swiegelaar boet en Jojo Richter is uit die pad.

“Jy weet hoe is Irene,” het Valk gesê.

Nee, sy het nie geweet nie, maar sy is baie vinnig aan die uitvind.

 




	
Nege

Steyn

Die mis wat vroegoggend uit die meer opgeslaan het, het gelig, sien Steyn toe hy op sy stoep uitstap. Blou lug verdryf die laaste wolkslierte. Dis op sulke oggende dat hy weer onthou waarom hy hier gekoop het. Die misterie van die omgewing weer in hom voel vibreer. Die hoorbare stilte weer werklik inneem. ’n Stilte wat gepaardgaan met voëlgeluide, die ligte aanslag van die meer op die oewer, ’n bries deur die boomtakke.

Geen geronk van stadsverkeer soos in die Seepunt-woonstel wat hy die afgelope sewe jaar huur om bloot as basis te dien nie. Geen gereutel van mensestemme nie. Selfs die seemeeue klink hier anders. Vryer. Minder paniekerig.

Maar in sy woonstel lê daar nie ’n foon wat hom beloer nie. Daar word sy roetine nie onderbreek deur teenstrydige behoeftes nie. Enersyds wil hy die dêm foon in die meer gooi. Andersyds wil hy weet wie se nommer Jane op daardie foon gestoor het. En waarom.

Die foon is die laaste tasbare herinnering aan Jane. Is hy bereid om uit te vind aan wie die foonnommer behoort voor hy van die foon ook ontslae raak?

Nee, die vraag is of hy bereid is om vir die res van sy lewe daaroor te wonder. As hy uitstel, knaag dit net nog langer aan hom. Hy moet klaarmaak. Dit oor en verby kry. Óf die foon wegsmyt óf die nommer bel.

Vanaand, besluit hy, sal hy bel. Mense is nie altyd deur die dag tuis nie. Hy gaan nie die moed hê om twee keer te bel nie.

“Steyn?”

Sy kop ruk na regs waar die stem vandaan kom. Hy herken haar omtrent net aan die gebleikte hare en die sigaret wat lyk asof dit aan haar geelgevlekte vingers vasgegroei het. Sy het nog altyd ’n gesig gehad wat te veel son gesien het, te veel nikotien en alkohol beleef het, maar sy lyk twintig jaar ouer as sewe jaar gelede.

“Tertia.”

Sy stap nader, maar steek by die stoeptrap vas. “Ek wou vroeër kom hallo sê, maar ek het nie geweet of jy my wil sien nie.”

“’n Mens kan nie sewe jaar lank vir iemand kwaad bly omdat haar partner ’n vark was nie.” Nadat Douw agter Jane aan is, het Steyn haar verwyt omdat sy die parasiet hier aangedra en toegelaat het dat hy floreer, maar eintlik het hy net sy woede jeens Douw op haar uitgehaal. Teen die tyd dat hy dit besef het, was Douw ook vermis en Tertia nie in ’n toestand om haar op enige betekenisvolle wyse om verskoning te vra nie.

“Ek sal baie bly wees as jy nie meer vir my kwaad is nie.” Die diep rokersgroewe om haar mond versag toe sy skeefweg glimlag. Haar tande is gelerig. Daar het werklik niks van haar aantreklikheid oorgebly nie. Sy was nooit ’n skoonheid nie, maar sy het iets baie sexy aan haar gehad en haar gesig was amper mooi. Die soort gesig wat mooi moes gewees het, maar dis asof iets die mooi bederf. Dalk die mond met die ongedefinieerde lippe, of die neus wat effens te plat is.

“Ek is nie meer kwaad nie. Nie vir jou nie.” Dis die waarheid, maar hy wil ook nie die vriendskapsbande optel nie. Te veel herinneringe is geknoop aan sy vriendskap met Tertia en Douw, en die goeie herinneringe is amper pynliker as die ramp waarop dit uitgeloop het.

“Dan is ek regtig bly. Trek jy terug?”

Steyn skud sy kop.

Tertia teug diep aan haar sigaret en blaas die rook uit die hoek van haar mond. “Dis miskien maar beter. Dinge het baie verander vandat jy hier weg is. Creeks Cove het ’n tronk geword met Estian as bewaarder. Lalie is vol dinge, Tessa maller as ooit en Megan nog meer van ’n freak. Ek dink nie die nuwe vrou in Villa 5 besef waarvoor sy haar inlaat nie.”

“Gelukkig is dit haar probleem, nie myne nie. Maar hoe bedoel jy Lalie is vol dinge? Ek het haar nog nie met ’n oog gesien vandat ek hier aangekom het nie. Sy was nog altyd die bestendige een.”

“Sy het ná Dirkie se dood baie verander. Sy het nou ingekoop in Vister se stories oor die Duiwelsdriehoek. Sy glo Dirkie se spook verskyn aan mense voor hulle doodgaan. Sy skrik vir haar eie skaduwee. Wena sê sy is in ’n toestand oor die nuwe vrou.”

Lalie, of MaLalie, soos die Roose haar noem, was maar altyd ’n enigma. Van haar kwiltwerk hang in galerye en pryk in die deftigste huise, maar volgens haar werk sy maar net lappies aan-en opmekaar, borduur bietjie tussenin.

“En jy? Hoe gaan dit met jou? En met Avril?” Hy wil nie eintlik weet wat Lalie deesdae glo of wat Wena sê nie. Dis al erg genoeg dat Megan bose geeste probeer verjaag.

Tertia sug en vermorsel die sigaretstompie voor sy dit in haar jeans se agtersak druk. “Avril is kort ná jou hier weg. Sy bel af en toe, maar van ’n privaat nommer af. Ek moet maar ewe geduldig wag tot sy die gier kry. Toe ons laas gepraat het, het dit geklink asof sy uiteindelik wil terugkom, maar dit was twee maande gelede. Nou weet ek nie meer nie.

“Sy het nou wel gesê sy het ’n paar goed om uit te sorteer voor sy kan terugkom, maar dit freak my uit dat ek nog nie weer van haar gehoor het nie.”

“Hoekom is sy hier weg?” Hy moet Tertia seker nooi om te kom sit, maar dan moet hy iets te drinke aanbied en hy wil regtig nie weer aanleiding gee tot ’n oor-en-weer-gekuier nie.

“Ons het ’n moerse uitval gehad. Oor sy geweet het Douw verneuk my met Jane, maar niks gesê het nie.” Haar skewe glimlag is bitter.

Avril was destyds so by die twintig, onthou hy. Haar ma se mooi lyf gehad en op so ’n broeierige manier ’n mooierige gesiggie ook. A sultry little spoilt bitch, het Jane haar genoem. Tog het Jane en Avril dikwels agteraf getjie-tjie. Soms saam gaan roei ook. En kort voor daardie onheilsnag het hy Avril al hoe meer na Jane toe sien oorstap.

“Anyway, Douw is tot vandag toe soek en my kind bel my net wanneer sy lus het. Kry mos vandat sy mondig geword het ’n moerse toelaag uit haar pa se familietrust en het my nie meer nodig nie. Nou sit ek hier in my alleenheid en krepeer met Lalie Laslap aan die een kant, Morbid Megan die goth ghostbuster aan die ander kant en die Black Knight wat af en toe kom gesig wys om my uit te kak as ek dalk net ’n sigaretstompie êrens laat val het.”

Steyn kan nie help om te glimlag nie. Tertia kon nog altyd mense raak benoem. “En wat vang jy met jouself aan?”

“Worry oor Avril, maak bietjie tuin, gaan stap nou en dan en kyk of ek iets êrens op ’n oewer kan kry wat sal verklaar wat van Douw geword het. Probeer Tessa sover as moontlik vermy. Verder lees, suip en rook ek.”

“Hoekom gaan jy nie hier weg nie?”

“Dis bekend. Dis veilig. Ek word volgende jaar vyftig en lyk sewentig. Geen man gaan meer in my belangstel nie en soos jy weet, was mans half my stokperdjie voor Douw die Donnerwetter hier by Tertia die Tert ingetrek het.”

Tertia oordryf nie. As daar nou ooit ’n merry widow was, was dit sy. Sy het destyds toe sy hier ingetrek het so vinnig deur mans gegaan, hy kon nie byhou nie. Tot Douw deel van haar lewe geword het. En toe, bloedsuier wat hy was, aan haar gekleef en haar stadig leeg gesuig het.

Dit het Douw natuurlik uitstekend gepas dat Tertia se oorlede man haar so goed nagelaat het – klaarblyklik eerder danksy ’n enorme lewenspolis wat ná sy dood uitgekeer het as die familiegeld. Ou geld gaan nie na weduwees toe nie – veral nie as die weduwee al uit die staanspoor nie die familie se goedkeuring weggedra het nie. Tertia was ’n verleentheid vir die vername Van Rensburgs en hy sal nie verbaas wees as Avril bloot die toelaag by hulle kry om haar en haar ma uit hulle lewe te hou nie.

“Het jy enige benul waar Avril kan wees?” vra hy eerder as om op haar stelling kommentaar te lewer.

“Êrens in die Vrystaat, dis al wat ek weet. En ook maar net omdat Avril haar een keer verspreek het toe sy iets gesê het van die Vrystaatse koue wat deur murg en been dring.”

“Maar wat sou sy daar gaan soek het?”

Tertia haal haar skouers op. “Dit weet geen mens nie. Was mos maar altyd ’n eienaardige kind. Enersyds vol fiemies en eise en andersyds die sagste hartjie denkbaar. Altyd aan die underdog se kant.” Sy raak aan die hoes. ’n Diep roggelende rokershoes.

Haar oë traan toe die hoesbui uiteindelik oor is en sy snuit haar neus in ’n snesie wat sy uit haar trui se mou wriemel. “Anyway, laat ek my loop kry. Kom groet voor jy weggaan, Steyn the Saint?”

“Ek sal so maak.” Hy het al vergeet dat sy hom so genoem het. Dis nou een bynaam waarmee sy die pot misgesit het. ’n Saint is hy allesbehalwe.

Haar skouers is gekrom, sien hy toe sy wegstap, en haar jeans hang slap om haar sitvlak – ’n sitvlak wat op sy tyd enige man se oog sou getrek het. Ouderdom is ’n bitch, maar vyftig is nog nie so oud nie. Nee, dis nie ouderdom wat Tertia, die selferkende tert, afgetakel het nie – dis ’n ongesonde lewenstyl en te veel verliese wat so maak.

Zaan

Zaan se mond raak droog, haar maag maak ’n draai en fyn sweet slaan oor haar lyf uit. Sy staar verstar na die woorde. Dink jy regtig jy kan ver genoeg vlug? Dat ek jou nie kan opspoor nie? Afhandel wat ek laas nie kon afhandel nie? Die e-posadres is hahaha@gmail.com. Daar bestaan by haar geen twyfel oor wie dit gestuur het nie. Met hande wat om die muis bewe, blokkeer sy die adres en skakel haar skootrekenaar af.

Minute lank bly sy net doodstil sit voor sy haar selfoon optel.

Estian antwoord ná twee luie.

“Estian, dis Zaan.”

“Ek sien so.” Sy stem is tergerig.

“Natuurlik. Jammer. Ek bedoel ... Luister, is daar enige kans dat ek vroeër in my villa kan intrek?”

“Steyn het laat weet hy is klaar daar, maar my mense kan eers Maandag vir jou uitverf. Een van die mure is beskad...”

“Nee, asseblief. Ek sal self uitverf. As dit nodig is. Ek wil dadelik intrek. Vandag nog, as dit kan.”

“Zaan, wat gaan aan? Jy klink paniekerig.”

“Ek wil nie daarop ingaan nie.” Sy kan die aflewering van haar bed en sitkamermeubels hopelik vervroeg. Yskas ook. Dis al wat sy voorlopig nodig het.

Hy bly ’n rukkie lank stil. “Goed, ek sal die skoonmaakspan vandag instuur, maar ek sal regtig verkies dat jy tot môre wag.”

Zaan haal diep asem. Sal Hugo regtig tussen vandag en môreoggend by haar kan uitkom? Sy sien weer die swart oog van die pistool se loop sekuur op haar gerig. Sy pa het op die vloer in ’n plas bloed gelê, maar daar was nie ’n beduidenis van ’n bewing in die hand wat om die kolf gevou was nie. Sy kon net stokstil bly staan – ’n vlakhaas in die koplig vasgevang.

“Zaan?” Estian se stem ruk haar terug na die hede.

Hugo kan nie weet waar sy is nie. Niemand weet nie. Nie haar selfoon of haar rekenaar verklap waar sy haar bevind nie. Sy het baie seker gemaak sy skakel die funksie af. Maar hoekom haar nou e-pos? Vir sewe jaar weet hy presies waar sy woon en ondanks al haar vrese het hy haar nie een keer gekontak nie.

“Zaan?”

“Skuus. Ja. Goed. Hoe laat kan ek intrek?”

“Maak dit elfuur. Volgens kontrak moet die huis in perfekte orde wees wanneer ek dit oorhandig. Ek sal een van die verwers kry om môre vroeg in te kom. Dis gelukkig net een muur. Jy gaan net met die reuk sit en versigtig moet wees vir die nat verf.”

Sy gee nie ’n hel om wat die kontrak sê nie, solank sy net veilig kan voel. “In die haak. Dankie. Baie dankie, Estian.”

“Sê gerus as ek jou met iets anders kan help, Zaan. Enigiets.” Daar het weer intimiteit in sy stem ingesluip.

“Net die hek. Toestemming gee dat aflewerings gedoen kan word al weet ek nie presies hoe laat wie met wat daar gaan aankom nie.” Sy probeer haar verbouereerdheid wegsteek, maar kan die bewing nie uit haar stem weer nie.

“Ek maak so, maar elke aflewering sal geverifieer moet word.” Hy klink weer saaklik. Sy moes haar verbeel het dat daar meer agter sy woorde lê.

“Dankie, ek waardeer dit.” Sy groet en lui af. Haar bene voel soos rubber en sy gaan sit op die bed se rand.

Daardie e-pos is presies die soort ding waarvoor sy bang was nadat haar prokureur haar laat weet het Hugo gaan van regspan verander.

Vier en twintig uur. Oor vier en twintig uur is sy veilig. Of minstens so veilig as wat enige mens kan wees. Hoe Hugo van haar wil ontslae raak sonder dat ’n vinger na hom wys, weet sy nie. Sy weet net Hugo sal wel ’n plan kan bedink.

Lalie

Die ligte kloppie aan die deur is die skoonmaakspan s’n, weet sy. Vrydae is haar villa se beurt. Toe sy die deur oopmaak, is dit egter net die voorvrou van die skoonmakers wat voor haar staan.

“En nou?” Lalie kan nie haar naam onthou nie, kan lankal nie meer onthou wie is wie nie. Die Roose lyk vir haar deesdae almal eners. Ouer en jonger, langer of korter, ’n groter of kleiner gaping waar die voortande moet wees, hare minder of meer gekroes, maar verder is daar min onderskeid.

“MaLalie, meneer Estian het nou net met die fountjie saam laat weet dat ons eers Villa 5 moet skoonmaak. Ek het net kom sê ons sal eers laatmiddag na MaLalie toe kan kom. Sal seker ook net ’n lick en ’n promise kan wees. Dis mos nou ’n groot skoonmaak noudat die meubels uit Miss Jane se plek is. Bless her soul.”

“Maar Vrydae is my beurt.” Lalie haat verandering in roetine. Sy haat verandering. Punt. “En die vrou trek mos eers volgende week in?”

“Nie meer nie. Sy kom nou môre glo. Skies, MaLalie, maar hoe gouer ons daar begin, hoe gouer kom ons by Ma uit.” Sy begin wegdraai.

“Maar Vrydae ...” Lalie voel die paniek in haar opstoot.

“Vanmiddag is nog steeds Vrydag, MaLalie.” Dié keer stap sy met besliste treë weg, haar boude soos twee speenvarke in ’n meelsak. Hier op Crystal Crags word daar goed gesorg vir die Roose.

Lalie maak die deur toe en sak op die naaste stoel neer. As sý so voel oor verandering, hoe gaan die geeste en kragte hier in die Duiwelsdriehoek nie reageer nie. Sy kan hulle voel roer om haar. Knorrig en rusteloos.

Zaan

Dit het nou wel ekstra geld gekos maar die aflewering van die yskas, wasmasjien en ander toestelle wat sy al uitgesoek het, is gereël vir môreoggend. Die rusbank, twee leunstoele en ’n kelim word ook môre gestuur. Net die eetkamertafel en stoele is ’n probleem. Dié het sy by ’n oudhedewinkel gekoop en hulle afleweringswa is by die paneelkloppers. Hulle kan nie sê wanneer die aflewering sal kan plaasvind nie.

Zaan huiwer ’n oomblik, maar bel dan tog vir Wena.

“Zaantjie, hoe gaan dit?” Wena klink gelukkig heel opgeruimd.

“Goed, dankie. Ek wil ’n guns vra. Jy weet nie dalk van iemand met ’n bakkie wat my kan help om ’n paar meubelstukke vandag of môre na Villa 5 te neem nie? Ek sal uiteraard betaal.”

“H’m. Ek sal bietjie rondhoor. Maar waarom die haas?”

“Die huis is nou leeg en ek het sommer net haastig geraak. Dit sal baie gaaf wees as jy aan iemand kan dink. En weet jy dalk van ’n wassery wat ’n stel nuwe linne kan was en stryk voor môreaand? ’n Stel handdoeke ook. Was, bedoel ek.”

“Jip. Om die draai van jou af.” Wena gee haar die adres. “Sê ek het jou gestuur. Ek ken die eienares. Sy sal sorg dat dit betyds klaar is as sy enigsins kan. Buite seisoen is hulle nie so besig nie.”

“Jy is dierbaar. Dankie, Wena.”

Teen die tyd dat Wena ’n halfuur later terugskakel, is Zaan se wasgoedprobleem reeds opgelos.

“Lovey, ek het ’n vriendin gebel wat ’n bakkie het. Iemand anders leen dit glo, maar dié is bereid om jou te help. Sy kom tel jou oor ’n uur by die gastehuis op. As jy saam met haar Creeks Cove toe gaan, spaar dit jou sommer ook om reëlings met Estian te tref. Jy kan mos self in en uit by die hek.”

Zaan loer op haar horlosie. Halfeen. “Dankie, Wena. Weet sy waar die gastehuis is?”

“Ja, my vriendin het mooi aan haar verduidelik. Moet gaan. Tata.”

“Wat is haar naam?” vra Zaan nog, maar Wena het reeds afgelui. Estian sal darem seker nie omgee as sy die tafel en stoele vandag al daar aflaai nie.

Jojo

Asof sy nou lus is om bleddie meubels aan te ry, maar Irene is seker reg. Dis ’n uitstekende geleentheid om Zaan Mentz te leer ken. Sonder dat sy lappies aanmekaar hoef te probeer werk in die hoop om Zaan êrens van aangesig tot aangesig raak te loop.

As sy moet raai, is hierdie Wena-vrou op Irene se payroll om oor elke handel en wandel van Zaan Mentz te rapporteer. Maar dis Irene se sake.

Dis darem nog ’n goeie vyf en veertig minute voor sy by die gastehuis moet wees en dis glo nie ver van hier af nie. Jojo maak die lêer waarin sy al heeloggend rondblaai toe.

Dis dalk ’n tweede agenda, maar nadat sy hier en daar iets oor die Crystal Crags-plek raakgelees het, is haar nuuskierigheid behoorlik geprikkel. ’n Kind met ’n haaslippie wat verdrink en toe die paaiboelie word. Mense wat verdwyn nadat hulle die kind, of seker sy spook, gesien het.

Boonop maak dit alles deel uit van die storie oor die nasate van ’n swartskaap wat uit sy superryk, superelite Britse familie geskop is omdat hy geweier het om die familietradisie van endogamie voort te sit. Pleks dat hy met iemand van sy stand en met die regte stamboom in die huwelik getree het, is hy met ’n sweefstokarties van ’n Hongaarse sirkus getroud. Die gevolg was dat hy summier weggestuur is om die skande te verbloem en selfs sy van moes verander.

Dis glo die Hongaarse vrou wat ’n vloek oor die Roths en die hele landgoed uitgespreek het. Haar woede het moontlik iets te doen gehad met die bruin Roose wat glo die Roth-swartskaap se nakomelinge is.

Maar Crystal Crags se dinge sal moet oorstaan vir later. Zaan Mentz is prioriteit, veral noudat Irene haar gebel het met die opdrag – let wel nie ’n versoek nie – dat sy Zaan Mentz moet gaan help meubels aanry.

Ten minste sal sy ’n gevoel vir die plek kry, en al sal Zaan sekerlik nie sommer net bieg oor wat in haar lewe aangegaan het nie, is daar darem nou ’n konneksie gemaak. Irene het beslis ’n geluksengel aan haar kant.

Nou sal Jojo Richter moet uithaal en wys. Staaf dat sy die bekwame Irene se vertroue waardig is. Al is paaiboelies, vloeke wat uitgespreek is en geheimsinnige verdwynings baie opwindender as die cliché van ’n ou bok wat met ’n jong blaar trou en toe sy moses teenkom.

Sy sal veel eerder wil uitvind waarom dit lyk asof Irene dink daar was vuilspel betrokke by Jane Summers en Douw Vorster se verdwyning. Watse soort vuilspel?

Jane het met die kano gaan kyk of die haaslipkind se lykie êrens uitgespoel het. Die meer is glo yslik groot, maar sy het dit goed geken. Die twee strome van Duiwel-se-snoet af lê ’n hele ent uitmekaar en van die kaai af wat sy gebruik het, sou dit nie ’n baie groot effek op haar kano gehad het nie.

Die Kortrivier, aan die ander kant van die meer, het wel begin afkom, maar Jane was ’n ervare kanovaarder, bewus van die gevaar en sy het geen rede gehad om naby die deel te kom waar die rivier in die meer uitmond nie. En die meer se monding na die see toe het in daardie stadium nog nie oopgespoel nie.

Jane het glo douvoordag weggetrek, maar nooit teruggekeer nie. Die volgende oggend toe dit skaars lig was, is Douw Vorster op sy beurt op sy kano uit om haar te gaan soek. Die twee was glo lovers, al was hulle betrokke by ander partners. Wat Douw nie besef het nie, is dat die mond tussen die meer en die see toe wel deur die nag oopgespoel het, danksy die Kortrivier wat teen daardie tyd in volle vloed was.

Daar word aanvaar dat hy nie teen die sterk sleurstroom kon wen nie en dat die kano die see in is. Maar nêrens spoel ’n lyk van enigeen van die twee uit nie en ook nie die haaslipkind s’n nie. Dis asof die meer sy prooi ingesluk het.

En dan is daar Dirkie se ma wat ná hy verdrink het ook verdwyn het. Volgens Irene se aantekeninge het Tessa Roos ’n paar dae ná die tragiese gebeure soek geraak. Ongeveer ses maande later het sy weer haar opwagting gemaak.

Die polisie het die vermistepersoonsaak afgesluit. Volgens die transkripsie van die verduideliking wat Tessa ná haar terugkoms aan die polisie gegee het, en wat Irene wie weet waar in die hande gekry het, het Tessa gesê: “Ek het my kind gaan soek. En toe ek Dirkietjie in die grot kry, was ek so bly. ’n Engel het vir ons kos en water gebring. Maar toe gaan Dirkietjie weg.”

Daarna het sy begin sing. Op die wysie van Sonja Herholdt se “Jantjie”, maar met haar eie woorde. Iets soos “Dirkie, kom huis toe ...”

Jojo kyk op haar selfoon hoe laat dit is en spring op. Sy sal moet wikkel as sy Zaan Mentz halftwee by die gastehuis wil ontmoet.

 




	
Tien

Zaan

Zaan sug verlig toe sy die bakkie in die parkering van die gastehuis sien intrek en draf ondertoe. Die afgelope tien minute was sy benoud haar karweier gaan nie opdaag nie.

Die bestuurderskant se venster gly oop toe sy naderstap.

“Zaan Mentz. Ek neem aan jy is my samaritaan?”

Die vrou wat agter die stuur sit, mag soos ’n koddige paradysvoël lyk, maar haar oë skitter intelligent en haar mond lyk asof sy heeltyd wil lag.

“Beter bekend as Jojo Richter. Hallo, Zaan. Kom spring in. Jammer ek is laat. Irene het gesê jou gastehuis is naby my blyplek en sy het nie gejok nie, maar sy het nie gesê Bientangsbaai het eenrigtings nie. Ek het my skoon dronk gery.”

“In die haak, ek is net bly jy is bereid om my te help.”

Dié Irene moet Wena se vriendin wees, lei Zaan af terwyl sy omstap passasierskant toe. Die naam hou nie aangename herinneringe in nie, maar Irene Krause met ’n tong so skerp sy sal vis daarmee kan vlek, sal sekerlik nie hier rond bly nie. Daardie Irene kom uit ’n invloedryke familie in Pretoria. Daarom was sy een van die genooide gaste toe Eduard besluit het om weer te trou. Dié keer nie met een van hulle soort nie, inteendeel, met ’n bimbo uit die gopse. Omtrent al die gaste wat uitgenooi is, het die uitnodiging aanvaar. Dit kon dalk uit respek vir Eduard gewees het, maar Zaan twyfel. Eerder uit nuuskierigheid.

Irene Krause se smalende glimlag toe Zaan op hulle troudag met die gangetjie in die kerk afgestap gekom het, was een van baie, maar besonder spottend. Later het Eduard verduidelik haar trourok se halslyn was net effens te gewaagd om in goeie smaak te val, al was die rok deur een van die voorste ontwerpers ontwerp. Haar hare was ook te lank en te bruiderig gestileer om stylvol te wees, al was die haarkapper een van die gesogste in Pretoria. Haar grimering was glo ook te swaar aangewend en haar naels te lank. Later het Zaan selfs begin wonder of die ontwerper, haarkapper en grimeerkunstenaar dit moedswillig gedoen het. Dis hoe paranoïes sy geraak het.

Ironies genoeg het sy gedink sy lyk baie mooi. Tot sy die hoon om haar aangevoel het.

Zaan klim in die bakkie en trek die deur agter haar toe asof sy só die verlede kan afsluit. Hopelik bestuur Jojo beter as Wena. Dit lyk asof sy skaars oor die stuurwiel kan sien, al sit sy op ’n kussing.

Jojo tru egter heel bekwaam en gly moeiteloos in ’n gaping tussen die aankomende verkeer in. “Van hier af moet jy beduie. Ek ken nie hierdie wêreld nie.”

“Met vakansie?” vra Zaan nadat sy die eerste paar aanwysings gegee het.

Jojo draai eers by die straat in waarheen Zaan haar beduie het voor sy antwoord. “Soort van. Tussen projekte. Kyk nou eers die kat uit die boom uit en vat intussen ’n brekie. Toe dink ek die Oosrand is nie die plek om ’n brekie te vat nie en toe kom ek maar hierheen.”

“Watse werk doen jy?” Sy kan haar indink dat die Oosrand nie juis vakansiemateriaal is nie.

Jojo wag eers weer tot sy in die hoofstraat ingedraai het voor sy antwoord. “Was jare lank ’n onderwyseres, maar die afgelope paar jaar doen ek navorsing vir skrywers en so.”

Verbeel sy haar of het Jojo eers mooi nagedink oor haar antwoord? “Dit moet baie interessant wees. Watter skrywers?”

“Kevin Ryan, die krimiskrywer, en ook Cara van der Linde,” antwoord Jojo dié keer geredelik. “Noudat hulle saam daardie Linda Lind-reeks skryf, hou hulle my veral baie besig. En dan is daar Stas Stassen wat die biografie oor Nils van der Sluijs, die vetvrouskilder, geskryf het en tans werk aan nog ’n boek. Jy kan nie glo wat ek al vir die lot moes uitvind nie.”

“Wat ’n uitsonderlike en interessante werk om te doen. Ek ken Kevin Ryan se krimi’s. En Hindsight van Cara van der Linde is nou al lankal op my leeslys.” Nie boeke wat Eduard sou goedgekeur het nie, maar hy sou waarskynlik geïnteresseerd gewees het in Nils van der Sluijs se biografie, al kon hy nie die man se skilderye uitstaan nie. “Ek sal ’n bietjie op die uitkyk wees vir die Linda Lind-reeks.”

Jojo hou haar oë op die pad. “Dis baie lighartig geskryf. Bietjie soos die Romancing the stone-flieks van desjare.”

“Klink na lekker ontspanning.” Zaan dink ’n oomblik na. “Het Cara van der Linde nie eers onder die skuilnaam Mignon Maydon geskryf nie? Ek kan nie onthou dat ek al een van die boeke gelees het nie, maar was daar nie een of ander skandaal by betrokke nie?”

Jojo verander van rat en kyk in die truspieël, voor sy ’n stadig bewegende motor verbysteek. Selfs toe sy verby is, lyk dit asof sy nog besluit wat om te sê.

“Daar voor is die winkel, links,” beduie Zaan ’n oomblik later. Verbeel sy haar of lyk Jojo verlig?

Jojo

Dit kom nou daarvan as mens nie jou storie behoorlik agtermekaar het nie. Eers glip Irene se naam uit en toe moet sy boonop agterkom hoe belese en ingelig die vrou is. Sy is veronderstel om ’n ryk man se trofeevrou te wees, dêmmit. Of trofeeweduwee. Of wat ook al. ’n Bimbo wat haar stiefseun se lover was en haar verbeel sy is iets wat sy nooit kan wees nie.

Allesbehalwe. Zaan se grootste sonde was waarskynlik nie dat sy ’n bimbo was nie. Haar sonde was dat sy ’n mooi, sexy, maar veral ’n intelligente bimbo was. Nie dat ’n mens nou meer op die oog af sal kan raai dat sy een was nie.

Haar hare is langer as op die internetfoto’s. Sy lyk op ’n manier sagter. Selfs verfynder en skerpsinniger. Asof sy nou eers werklik in haar elegansie en sofistikasie ingegroei het, dit nie meer aangeplak is nie. Asof haar intelligensie goed geslyp is.

Jojo glimlag ekstra breed vir Zaan. “Nou toe, kom ons kry jou meubeltjies gelaai.”

Zaan keer haar met ’n ligte aanraking op die arm toe Jojo wil uitklim. “Was dit nie ’n identiteitsdiefstalding nie? Iemand wat die Mignon Maydon-identiteit by Cara van der Linde probeer steel het nie?”

“So iets. Sal nou nie eintlik weet nie. Ek doen maar net die navorsing wat van my gevra word.” As Zaan agterkom hoe Jojo oorspronklik by die skrywers vir wie sy navorsing doen betrokke geraak het, sit Jojo Richter se turf. Zaan sal gou besef hulle het almal een ding gemeen – werklike moorde wat hulle direk geraak het. Van daar af verg dit net een gedagtesprong om Jojo Richter as verdag te beskou. Veral aangesien Zaan self ’n agtergrond van ’n vermoorde eggenoot het.

“Jammer, Zaan, maar ek sal jou ’n bietjie moet aanjaag. Ek het nog ’n paar draaie om vandag te ry.”

Zaan lyk dadelik boetvaardig. “Natuurlik. Jy het sekerlik nie beplan om gedurende jou blaaskans agter ’n vriendin se vriendin se klant aan te ry nie.”

Sy het ’n ongelooflik mooi glimlag. Haar hele gesig word sag daarvan. En tog is daar ’n onmiskenbare trek aan die oë selfs wanneer sy glimlag. Kan hartseer wees, maar vir Jojo lyk dit amper meer soos waaksaamheid. Vrees wat voorlopig op die agtergrond geskuif is.

Amper soos ’n hondjie wat nie weet waar of wanneer die volgende skop vandaan gaan kom nie. Amper, want die hondjie is nie verwese nie. Agter die vrees is daar iets anders. ’n Waarskuwing wat sê skop my, maar onthou my tande is skerp.

“Dis daardie greinhouttafel daar,” beduie Zaan. Sy glimlag weer toe die eienaar aangestap kom. Die effek is opsigtelik. Die X-faktor ontsien geen man nie. Die arme ding weet nie hoe hy dit met homself het nie.

Dit verras Jojo nie. Wel die keuse van die tafel. Sy sou dink ’n ornate, antieke ding met kerfwerk of komieklike pote wat uit een of ander antikwaar se oorsese versameling kom, is eerder rykmansmaak. Of liewer rykweduweesmaak. Die tafel is egter net van ouerige oregon pine en sonder fieterjasies, die blad selfs effens ongelyk.

H’m. Sal haar leer om vooraf aannames te maak oor vroue wat as bimbo’s uitgekryt word.

Zaan

Dis ’n gesukkel om die tafel gelaai te kry met die bakkie wat aan die klein kant is, maar met meet en pas kry hulle dit darem in, gelukkig die stoele ook. Die eerste meubelstukke wat sy self gekies het, gaan binnekort staan kry in die eerste huis wat sy ooit besit.

Sy kan die tafel al sien staan met die ses spilrugstoele, gemaak in 1910, rondom gerangskik. Bo-op die blou keramiekbak wat sy gister gekoop het waarin sy lemoene of granate of rooi appels kan sit.

Nie eens die opwinding van haar toekoms wat vorm aanneem, kan egter die ongemaklikheid wat Jojo Richter by haar veroorsaak, keer nie. Sy is gaaf genoeg, maar iets aan die flambojante vrou pla haar. ’n Skerpheid in die blik wanneer Jojo na haar kyk, asof sy heeltyd evalueer en herevalueer.

Al weer die agterdog! Sy moet end kry daarmee. En tog ...

Jojo vleg in stilte deur die verkeer. Eers toe hulle om die laaste sirkel in die dorp is, loer sy vlugtig na Zaan. “En watse werk doen jy, Zaan?”

“Ek was vroeër ’n haarkapper, maar werk al die afgelope paar jaar nie meer nie.” Een en twintig jaar om presies te wees, maar dit hoef Jojo nie te weet nie. “Toe my man nog geleef het, wou hy nie hê ek moet werk nie en vandat hy oorlede is ... Wel, ek het nie nodig om te werk nie. Ek is baie lief daarvoor om goed met my hande te maak en het ’n klomp kursusse gedoen in allerhande crafts. Mosaïek en so aan.”

“Dis goed om jou besig te hou, maar jy’s darem jonk om ’n weduwee te wees? Foeitog. Dis seker baie eensaam. Is hy onlangs oorlede?”

Zaan skud haar kop. “’n Paar jaar gelede.” Dis een van die dinge wat haar van Jojo gepla het, besef sy. Dat sy voorheen nie die soort vrae gevra het wat sy nou vra nie. Die soort vrae wat mens van nature sou vra as jy iemand ontmoet. Dis amper asof Jojo gevoel het sy hoef nie te vra nie aangesien sy weet wat die antwoorde is. “En jy? Is jy getroud?”

Jojo skud haar kop. “Al amper langer geskei as wat ek getroud was. Sewentien jaar al.”

“Nooit weer aan trou gedink nie?”

Jojo kyk haar skuinsweg aan. “Hartjie, jy het nie dalk ’n bril nodig nie?”

Ineens ontspan Zaan. Sy het haar misgis. Jojo is skadeloos. Dis net sy wat haar paranoia op alles en almal wil afdwing. “Nee, ek het nie. Ek dink jy sal ’n wonderlike vrou vir die regte man wees.”

“Aha! Daar lê jy nou die probleem bloot. Die regte man. Hulle, my ding, het saam met die Knights Templar uitgesterf.”

Vir die eerste keer in ’n baie lang ruk lag Zaan spontaan. Lag sy asof sy werklik ’n nuwe begin sal kan maak. Werklik ’n toekoms voor haar het.

Asof Hugo nie sy tande vir haar slyp nie.

Lalie

Van die mezzanine se venster af sien sy die bakkie met die tafel en stoele agterop parkeer en twee vroue wat uitklim. Die nuwe vrou stap na die villa toe terwyl die kort, veelkleurige enetjie wat bestuur het ’n sigaret aansteek.

Oomblikke later kom die skoonmaakspan uit en begin die meubelstukke aflaai en die huis indra. Lalie voel haar hart saamtrek. Nou is dit regtig.

Jane is regtig dood. Haar huis is regtig verkoop. Die nuwe vrou trek regtig in.

Aan die bewing in haar binneste weet sy die geeste lig hulle koppe. Ontwaak uit sewe jaar se hibernasie. Die Driehoek begin rek en ril, neem sy viskeuse vorm aan. Kamp hulle van voor af in.

’n Rukwind vee oor die meer soos ’n reusebesem. ’n Seemeeu gil. In die verte kom ’n misbank uit die see uit aangerol.

Dit het begin en sy kan dit nie keer nie.

Jojo

“Jy kan nie glo hoe mooi daai huis is nie, Irene. So op die rand van die meer. Net jammer dit het begin misreën. Gelukkig was daar baie hulp en kon ons die tafel en stoele binne kry voor dit te nat word.” Jojo verskuif die selfoon na die ander hand en tel haar Comfortjie op.

“Newwermaaind die huis, Jojo. Zaan Mentz. Wat het jy uitgevind?” Die ongeduld tril in Irene se stem.

“Dié goed vat tyd, Irene. Die girl is nie onder ’n klip ontvang en gebore nie. Jy kon my gerus gewaarsku het, by the way.” Dis juis hoekom sy nie Zaan se aanbod van koffie aanvaar het nie. Sy wou nie oorywerig lyk nie en sy moet ook eers haar stories mooi agtermekaar kry. Maar sy het aangebied om Zaan enige tyd te help as sy die bakkie of ander hulp nodig het. Toe vra Zaan of Jojo vir haar ’n paar goed by ’n ander winkel asook haar linne by ’n wassery kan gaan optel en môre deurvat aangesien sy by haar nuwe huis wil wees wanneer die ander aflewerings gedoen word. Dis ’n goeie begin.

“Waarteen gewaarsku?” stuur Irene haar gedagtes terug na hulle gesprek.

“Dat sy so intelligent en belese is. Baie skerper en baie verfynder as wat ek gedink het. Ek ...”

“Fokkit, Jojo. Verfynd? Die ‘girl’ was ’n haarkapster op haar dag. Sy het in Bloekomboom grootgeword. Ingeval jy nie weet nie, Bloekomboom laat Danville na ’n spogbuurt lyk. En net omdat sy mooi is en die vernislagie al hard geword het, beteken dit nie sy is nie daaronder nog steeds Bloekomboom se white trash nie.”

Dis asof Jojo eensklaps weer in haar hoërskooldae beland. Nie dat Irene seker ooit ’n gewone gemengde goewermentskool bygewoon het nie, maar Jojo sien weer die “in” meisiekinders voor haar. Die soort meisiekinders wat Jojo op skool soos gif vermy het en hulle vir haar. Die een maerder en langer en mooier as die ander. Sonder byname, tensy dit iets ouliks is soos Loeloe of Toekie of Pippa.

Sy was kort en dik. Haar bynaam was Roly-poly. Nie dat Juliana ’n veel beter naam was as Roly-poly nie. Die seuns het natuurlik gedink dis skreeusnaaks dat haar van Koekemoer was.

Hoe oorleef mens ’n kombinasie soos Roly-poly Koekemoer wat soms Poep-op-die-grond geword het en later sommer Poepemoer?

Jy sorg dat jy onderskeidings kry en maak asof jy jou verhewe ag bo die gepeupel – al is jou pa ’n boilermaker wat geboard is en jou ma ’n huisvrou wat nooit verder gedroom het as om ’n man te hê wat vir haar sorg nie. Al is jou ouer broer ’n shunter op die spoorweë. Dis nou tot hy tussen twee treinwaens papgedruk is.

Jy rook. Jy skuil agter bont klere en ’n hardegathouding. Vee jou gat af aan onderwysers. Jy maak asof niks jou traak nie.

Jy survive, al is jy nêrens welkom nie. ’n Boilermaker se dogter is immers nie veronderstel om in die A-klas te sit nie. Om onderskeidings te kry nie. Om selfs beter punte te kry as die dokter se dogter en die prokureur se seun nie. Dit het haar gedistansieer van sowel haar sosiale gelykes as die rykes, invloedrykes en ander slimmes. Sy was ’n frats. ’n Kort, vet, slim frats.

Bitterheid stoot soos gal in haar op. Amper sestig en dit maak waaragtig nog saak. En dit maak jou roekeloos.

“Jy weet, Irene, jy was reg vanoggend. Jy is nog steeds deur en deur ’n walglike snob. En van snobs wil ek waaragtig niks weet nie. Met Zaan Mentz is daar op die aarde niks verkeerd nie, of sy nou oorspronklik van Bloekomboom, Danville of Putsonderwater af kom. ’n Mens het nie ’n sê in waar jy gebore word nie. Ek dink sy’s great. En ek gaan haar nie onderkruip en belieg en bedrieg net omdat jy dink sy is white trash en daarom kan jy maar oor haar loop nie.”

“Kom nou, Jojo. Enigiemand wat grootgeword het soos sy ...”

“Irene, weet jy wat? Druk jou job in jou gat. Diep.”

Jojo smyt die foon op die bed neer, gryp haar sigarette en stap buitetoe met die Comfortjie wat oor haar bewende hand mors. Sy stamp die agterdeur met geweld toe, struikel in die proses. Die glas spat uit haar nat hand, kletter aan stukke op die sementvloer. Voëls swerm op van ’n voerplekkie wat sy nou eers raaksien, maar ook nie raaksien nie. Sy sak op die stoel neer. Haar sigaretaansteker val van die boksie af en gly onder die tafel in. “Fok jou, Irene Krause-Richter!” kry sy dit krysend uit voor die trane kom.

Jojo laat sak haar kop op haar arms en huil vir die eerste keer in jare soos ’n kind. Snotterig en nat, hikkerig met kermgeluide wat uit ’n diep seer kom.

“Wat de fok gaan hier aan?” bulder Joachim se stem van die hoek van die huis af.

Jojo huil net harder.

Sy voetstappe knars oor die glasstukke. “Het jy seergekry? Liewe donner, wat het gebeur? Het iemand ingebreek? Jou aangerand?”

Ja, dink sy. Iemand het ingebreek en my aangerand. Net daar waar dit nie wys nie. In my diepste binneste wat ek so hard probeer wegsteek.

“Jojo, wat de moer gaan aan?”

“Net ’n glas laat val. Gaan weg. Dit het ... niks met jou ... te doen nie.” Die woorde kom moeilik tussen die snikke en snuiwe deur.

“Alles wat op my donnerse eiendom gebeur, het met my te doen.”

“Sal nie meer lank hier wees nie.”

“Hoe nou?”

Sy skud net haar kop.

“Jojo, kyk op. Praat met my, toe?”

“Ek kan nie opkyk nie. Ek is te snotterig.”

Sy hoor die blou deur oopgaan. Joachim kom terug en druk ’n handvol papierservette in haar hand. “Sorry. Ek het nie ’n sakdoek by my nie.”

Hy trek een van die stoele nader en gaan sit. Sy voel sy liggaamshitte naby haar. Ruik pyp en man en iets soos skriksweet.

“Jojo?” Sy hand rus liggies oor haar rug. “Is iemand dood?”

Sy blaas haar neus en skud weer haar kop. Sy vat nog ’n servet en vee dit onder haar oë. Pikswart strepe bly op die papier agter. Nog ’n snik ruk deur haar.

“Wat is dit dan?”

“Ek het myself gefire.”

“Hoekom?”

Sy kyk op, weet sy moet soos ’n beskadigde Picasso-skildery lyk, maar skielik gee sy nie ’n hel om nie. “Oor ek van voor af besef het ’n white trash-etiket bly vir ewig kleef. Ek het begin dink mens kan dit van jou afskud, maar jy kan nie.” Jojo vat-vat na haar pakkie sigarette, onthou dan van die aansteker onder die tafel en probeer dit met haar voet bykom.

Joachim buk en tel dit vir haar op, maak vlam. “Kan ek een by jou bum?” vra hy toe hare brand.

“Jy kan, maar ek dag dis siesa.”

“Dit is, maar ek het geskrik en ek het nie my pyp by my nie.”

“Jammer ek het jou laat skrik.” Sy gee ’n hees laggie. “En nou laat ek jou seker verder skrik. Lyk seker soos die wreck of the Hesperus.”

“Kon nog nooit die gesegde kleinkry nie.”

“Wreck of the Hesperus?”

Hy knik. “Dis mos ’n gedig. Tragiese storietjie oor ’n pa en sy dogter. Wat het dit te doen met hoe mens lyk?”

“’n Gedig?”

“Ja. Longfellow.”

“Ek het nie geweet nie.” Jojo sug diep. “White trash weet nie van Longfellow nie. Jy weet net van goed wat op skool aan jou opgedis is. ’n Mens kan nooit opvang of inhaal nie. En selfs al gaan jy universiteit toe, kan jy maar net konsentreer op jou studies, want as jy nie goed vaar nie, kry jy nie volgende jaar nog ’n TOD-beurs nie.

“Jy word ’n onderwyseres, maar jy dra hierdie aura van white trash met jou saam. Jy kan dalk nog die laer middelklas flous, maar van daar af boontoe tel die radar van die Suid-Afrikaanse weergawe van die kastestelsel jou sonder moeite op.”

“Het iemand jou white trash genoem?” Die blou oë lyk bewolk.

“Nee. Irene het só na iemand anders verwys. Toe lose ek dit bietjie.” Sy het geen benul hoeveel hy weet van waarom sy hier is nie. Of hoe goed hy Irene en Valk ken nie. Of hy weet wat hulle agter die skerms doen nie.

Jojo druk haar sigaret dood. “Jy sal my moet verskoon. Ek het ’n gesig om te herstel. Dankie, vir jou ... deernis.”

“Jammer ek het eers op jou geskree. Ek het regtig geskrik.”

“Dis oukei.”

“Kan ek vir jou ’n Southern Comfort skink? Ek neem aan dis wat die taai gemors tussen die glasstukke op die stoepvloer is.”

“Solank dit ’n dubbel is. En jy maak dit net skrik met die tonic, oukei?”

Hy glimlag net skewerig, kyk weg en trek ’n laaste teug aan die sigaret.

Zaan

Estian, sien Zaan toe haar foon lui.

“Hallo?”

“Ek is hier onder. Ek neem jou vanaand uit vir ete om jou nuwe woonplek te vier. Daar is ook iets waaroor ons moet praat.”

Haar hart gee ’n ruk. Sy is nie seker of dit van skrik of van opwinding is nie. “Ek is jammer, maar ...”

“Jy het ’n kwartier. Ek wag vir jou in ontvangs.”

“Ek ...” Hy het reeds afgelui. Sy kan hom bel en beslis weier of sy kan hom net eenvoudig laat sit en wag. Of sy kan gaan en ten minste uit die benouing van vier mure kom. Haar nuwe huis vier. Hoor wat hy op die hart het. Hopelik nie ’n komplikasie nie.

Sy kam haar hare, vee blosser oor haar wange en ooglede, sit lipstiffie en maskara aan en spuit parfuum agter haar ore. Sy wik en weeg ’n oomblik, maar hou haar swart jeans en wit hemp aan, kry net ’n swart fluweelbaadjie uit die kas en vervang haar pantoffels met swart stewels.

Estian staan by ontvangs en gesels met die eienares. Dié se wange is pienkerig. Sy lyk egter bekaf toe hy haar amper ingedagte groet, na Zaan toe stap en vir haar glimlag asof sy die enigste vrou op die planeet is.

“Jy lyk pragtig. Dankie dat jy my die eer aandoen.” Hy hou sy arm na haar uit.

Zaan gaan staan. As daar nou een ding is wat sy leer verafsku het, is dit dié soort valsheid. Sy huiwer, maar die ergernis stoot net te sterk in haar op om stil te bly. Buitendien, in haar nuwe lewe geld háár reëls. “Estian, ek doen niemand ‘’n eer’ aan nie.”

Sy oë vernou voor hy met ’n laggie vir haar die voordeur oophou en beduie dat sy moet voor stap. “Is dít darem toelaatbaar?”

“Goeie maniere is, valsheid nié.”

Hy hou die deur van ’n swart sportmotor ook vir haar oop. Sy is bly sy het nie ’n rok aan nie. Die motor is plat en die sitplek laag. Toe sy in is, huiwer hy voor hy die deur toemaak. “Jy weet net hoe, Zaan. Jy weet net hoe.”

Sy kyk vraend op na hom. Van waar sy sit, toring hy oor haar uit. “Hoe wat?”

“Hoe om die aandag te prikkel, die hoogspringlat te lig, die uitdaging daar te stel en die jagtersinstink wakker te maak.” Hy druk die deur sagkens toe.

 




	
Elf

Jojo

Jojo voel weer soos ’n mens toe sy haar gesig op het. Sy trek ’n kam deur haar hare en gooi ’n warm tjalie oor haar skouers, sommer bo-oor die poncho. Dis kouerig buite, al is die stoep windbeskut, maar as sy wil rook, sal sy die koue maar moet trotseer.

Sy gluur na die selfoon op die bed. Sy het dit hoor lui, maar nie eens gekyk wie bel nie. Nuuskierigheid kry die oorhand. Twee oproepe, sien sy, en stempos. Die eerste oproep was van Irene en die tweede van Valk. Van wie die stempos is, sal sy nie kan raai nie.

Hulle agterente. Sy laat haar nie vanaand verder ontstel nie.

Sy is verras om te sien Joachim wag haar op die stoep in, sy pyp in die een hand, ’n glas wyn in die ander. Die meeste van die glasstukke op die vloer is opgevee en haar Comfortjie staan reg.

“Ek sal môre die tuinman vra om die taaiheid te kom afspuit.”

“Dankie, Joachim.” Sy neem ’n slukkie van haar drankie en knik. “Dis heerlik.” Sy beduie na die wynglas in sy hand. “Ek dag ’n gekuier oor en weer is nie toelaatbaar nie?”

“Ek het klaar gesk... gewerk vir die dag. En ek het gedink jy het miskien ’n bietjie geselskap nodig ná jou ontsteltenis. Dalk ’n bietjie morele ondersteuning.”

’n Vreemde rilling trek deur haar. Sy kan nie onthou wanneer laas iemand omgegee het hoe sy voel nie. “Dis gaaf van jou, maar ek is gewoond daaraan om op my eie reg te kom.”

“Dis nou vandat jy van Valk geskei is?”

“Eintlik lank voor dit al. Valk was maar selde by die huis.” En sy moes haar al die jare daarteen staal dat sy dalk eendag ’n oproep of besoek van sy bevelvoerder of ’n kollega gaan kry en hoor Valk is beseer of dood. Dit laat mens skanse opbou. Ook tussen mekaar. “Hoekom het jy Valk ’n guns geskuld?” probeer sy wegkom van die persoonlike goed.

Joachim lyk bietjie ongemaklik, suig aan sy pyp en kyk weg. “Sommer inligting wat ek by hom gekry het.”

“Inligting oor?”

“Polisiegoed.”

“Om wat daarmee te maak?” Stadigaan begin daar vir haar ’n liggie opgaan.

“Dis nie ter sake nie. As jy goed genoeg voel om ’n inkwisisie te hou, gaan ek maar liewer.” Hy klop sy pyp uit.

“Jy is nie dalk ’n misdadiger wat die boer die kuns afvra nie?” tart sy.

Hy kyk op na die spaansriet waarmee die afdak bokant hom afgerond is en sug. Toe hy weer na haar afkyk, glimlag hy skewerig. “Nou hoe het jy dit geraai? Jy sien, ek is eintlik iemand wat moor vir ’n lewe. En noudat jy weet, is jy jou eie lewe nie seker nie.”

“Ek sien.”

“Wat sien jy?”

“Die boekrak. Kevin Ryan. Rose-Anne Lockwood. Mike Nicol. Andrew Brown. Almal mense wat moor vir ’n lewe. Jock Wade seker ook, al het ek nog nie van sy boeke gelees nie.”

“Jy sal dit ook nie wil lees nie.”

“En hoekom nogal nie?”

“Jock Wade skryf – en ek haal aan – ‘romanticised whodunit trash only someone on an oilrig might want to read and then only if there is nothing else’.”

“En wie haal jy nogal aan?”

“’n Resensent wat vir P.D. James en Dennis Lehane en ’n paar ander literêre misdaadskrywers nie genoeg kan ophemel nie.”

“Hoe goed verkoop Jock Wade se boeke?”

“Hy is nie werklik bekend nie, nie soos Lee Child of Ian Rankin nie, maar verkope is relatief oukei.”

“En verkoop dit net aan mense wat op oilrigs werk?”

Hy skud sy kop en maak sy wyn klaar. “Nag, Jojo.”

“Nag, Jock Wade.”

Hy grinnik. “My naam is Joachim.”

Zaan 

Die restaurant het geen atmosfeer nie. Die stoele se chroomrugleunings glim kil. Wit damastafeldoeke knak oor die rande van vierkantige tafels wat eweredig gespasieer is sonder enige privaatheid en die dekor is minimalisties. Daar is min gaste en hulle sit wyd versprei.

Die spyskaart spog egter met fynproewersgeregte. Geen pryse op die een wat voor haar neergelê is nie. Behoed tog ’n dame die bekommernis oor hoeveel ’n gereg kos. Sy sal waarskynlik vlugsout nodig hê.

Estian het reeds vir hulle ’n bottel Franse sjampanje bestel. Toevallig een van haar gunstelinge. Eduard het hulle altyd daarmee bederf op verjaardae of herdenkings. Die res van die tyd het hulle middelprysklaswyn gedrink.

Zaan blaai deur die spyskaart sonder om werklik op die disse te let.

“Ons is nie haastig nie. Kom ons kyk later wat ons wil bestel.”

Die uitdrukking in Estian se oë is intens toe sy opkyk. Oë wat die res van die wêreld uitsluit en net vir haar raaksien.

“Jy het nie geantwoord op die stelling wat ek gemaak het nie.”

Sy het nie. Sy het oorweeg om uit die motor te klim, maar voor sy kon besluit, het hy agter die stuur ingeskuif en in stilte na die restaurant net ’n paar blokke verder gery.

“Ek het nog nooit doelbewus enigiemand se jagtersinstink probeer wakker maak nie. Ook nie joune nie. Ek wou net hê jy moet weet waar jy met my staan. Ek het genoeg gehad van valshede in my lewe. Van hoogdrawende uitsprake. Van voorgee en aansit.” Sy verras eintlik haarself, maar dis presies hoe sy voel. Haar nuwe lewe gaan nie bederf word deur die goed waaronder sy in haar vorige lewe gebuk gegaan het nie. Dit het sy haar voorgeneem toe sy besluit het om Bientangsbaai toe te kom op soek na ’n nuwe tuiste. Sy het net nie gedink sy sal sommer net so reguit daaroor kan wees nie.

Die sjampanje daag op voor hy kan antwoord. Hy knik toe die bottel vir hom gewys word en voel of dit koud genoeg is. Sy blik keer weer na haar terug. Dit bly op haar terwyl die bottel kundig oopgemaak, die prop geruik en sjampanje geskink word.

Hy lig sy glas toe die kelner verdwyn. “Op jou nuwe huis, Zaan Mentz, en op jou verblyf op Crystal Crags.”

“Dankie.” Hulle klink glase, drink elkeen ’n slukkie en steeds bly sy oë op haar gevestig. Hy weet kennelik dit het ’n verlammende uitwerking – dié stip blik. Sy kan dit sien aan die voldane trek om sy mond.

“Goed, jy is moeg van valshede. Kom ons vergeet van die romantiese spel en hou dit eerlik. Dit maak dinge in elk geval soveel makliker. En op ’n manier opwindender. Ek weet nie of dit voorbedag of dalk instinkmatig is nie, Zaan, maar jy lok wel die jagtersinstink uit. Ek is redelik immuun teen womanly wiles, voorbedag of nie, maar ek moet bieg, nie teen jou nie.”

Zaan sit haar glas neer, oorweeg dit om op te staan en uit te stap. Maar as daar nou een ding is waaraan sy nog ’n groter afgryse as aan valsheid het, is dit om ’n scene te maak.

“Is jy al teen my gewaarsku?” Sy mond terg, maar nie sy oë nie. “Het Steyn jou in die oor gefluister dat ek mooi vroue vir brekfis opvreet?”

Sy skud haar kop. “Dis ook nie nodig nie. Ek ken ’n gevaarlike man as ek een sien, Estian. En dit was werklik ’n fout om saam met jou hierheen te kom. As jy nie omgee nie ...”

“Ja, ek gee om en nee, dit was nie ’n fout nie. Jy herken ’n gevaarlike man omdat gevaarlike mans jou lok soos die kersvlam die mot lok. Jy herken die gevaar, die donkerte in ander, omdat jy dit verstaan. En jy verstaan dit omdat jy self die donkerte in jou het. Self gevaar inhou vir ander. Tegelyk mot en vlam is. Nie omdat jy dit besluit het nie. Omdat dit deel is van jou aard. Daardie aard wat – soos myne – veroorsaak dat jy graag op die lem loop.”

Zaan stry teen die hipnotiese effek van sy oë, sy persoonlikheid. Dis asof hy in die tydjie wat hy haar so deurdringend aangekyk het, ’n Röntgenfoto van wie en wat sy is, gemaak het.

“Steyn of Tertia of Megan sal jou wel nog teen my waarsku. Hulle sal vir jou sê dat ek my nie steur aan konvensie nie. Dat ek vat wat na my kant toe kom, of dit nou volgens ander reg of verkeerd is. Hulle sal vir jou sê ek het verhoudings met Jane en Megan en Tertia gehad. En met vele ander vroue. Getroud of ongetroud, jonk of oud, maak nie saak nie.

“Dis leuens. Ek het geen verhoudings gehad nie. Ek het wel met hulle seks gehad. So dikwels as wat die geleentheid hom voorgedoen het, maar net totdat hulle my begin verveel het.

“Ek is enkellopend – as hulle nie is nie, is dit hulle probleem. Ek het ’n hoë libido. As hulle my daarmee kan help, wie is ek om te stry? Veral as hulle telkens terugkom vir nog en só bewys hulle geniet dit.”

Hy drink van sy sjampanje. Zaan neem ook ’n sluk maar proe dit skaars. Dié soort eerlikheid het sy nie verwag nie. Sy weet ook nie mooi wat om daarmee te maak nie. Enersyds laat die bekentenis haar gru, andersyds is soveel openlikheid van ’n man wat weet hy kan vroue met gemak verower, prikkelend. Dalk omdat dit duidelik is hy probeer nie spog nie. Dis bloot feite wat hy meedeel.

“Ek het begin dink daar is nêrens ’n vrou wat werklik my portuur is nie. Nou begin ek wonder.”

Zaan hou aan die glas vas asof dit ’n anker is. ’n Anker teen daardie magnetiese oë, Estian se manier om jou te laat voel asof jy werklik die uitsondering op die reël is, maar veral ’n anker teen die rou sensualiteit wat uit hom straal. Die soort bad boy-sensualiteit wat nog altyd ’n verwoestende uitwerking op haar gehad het.

“Jy sien, Zaan, die vampier in my het die vampier in jou herken. Die weerwolf in my, die weerwolf in jou. Maar ek kan sien jy het nog nie vrede gemaak met die donkerte in jou nie. Jy het nog nie jou aard in sy volle omvang omhels nie.”

Haar hande klem nog stywer om die sjampanjeglas. “En ek hoop dit gebeur nooit nie. As daar soveel donkerte in my skuil, hoop ek om dit te laat balanseer met lig eerder as om die donkerte te laat oorneem.”

“Kan jy op hierdie oomblik ontken dat jy my net soveel begeer as ek vir jou?”

Sy kan nie. Begeerte pols deur haar lyf, dawer in haar bekken, klim teen haar ruggraat op. Maar erken sal sy dit waaragtig ook nie.

Hy leun nader. “Ek wil jou kaal en wild en ongebreideld sien, Zaan. Ek wil saam met jou kaal en wild en ongebreideld wees. Ek wil elke sentimeter van jou voel en proe en ruik en hoor en sien. Ek wil in jou natheid ingly, jou dieptes om my voel sluit. Ek wil saam met jou ...”

Die geluid van glas wat breek, ruk haar terug uit die beswyming waarby hy haar ingetrek het. Haar hande is nat, haar duim brand. ’n Kelner kom vinnig nader.

Zaan kyk af na die stukke glas op die tafel wat oomblikke gelede nog ’n sjampanjeglas in haar greep was.

Toe sy opkyk, speel daar ’n tevrede glimlag om Estian se mond.

Die kelner wil nog met ’n servet haar hande en die snyplek droogdruk, maar sy skud haar kop. “Dankie, ek gaan sommer my hande in die ruskamer was. Jammer oor die glas. Dit was lomp van my.” Sy vat haar handsak en volg die diskrete aanwysing na die toilette toe.

Gelukkig is daar niemand binne nie. In die spieël sien sy die hoogrooi vlekke op haar wangbene, die koorsigheid in haar oë. Voel die vrees en seksuele opwinding ’n stryd in haar voer. Sy was haar hande, koel haar nek af met ’n nat papierhanddoek en druk ’n droë een teen die snytjie aan haar duim.

Toe sy weer in die spieël kyk, het die vampier en die weerwolf in die skadu’s teruggetree. Sy lyk kalmer, maar sy weet hulle is steeds daar en Estian weet presies hoe om hulle nader te roep en op te rui.

Vergeleke met Estian was Hugo ’n penkop.

Sy skep ’n handvol water onder die kraan en spat dit teen haar heup. Op die swart denim is dit nie eintlik sigbaar nie, maar op haar wit hemp sit die vlekke duidelik. Sy glip by die ruskamers uit, prewel iets by ontvangs van droog aantrek en beduie na haar hemp.

Buite is dit koud en mistig en winderig. Sy trek die fluweelbaadjie styf om haar, maar die koue dring met gemak deur. Dis soos balsem vir haar siel.

Voorlopig, in elk geval. Want môre trek sy in die weerwolf se nes in. Waar sy veilig verskans teen die buitewêreld sal wees. Net jammer sy kan nêrens heen trek waar sy haar teen haarself kan beskerm nie. Want dis nie Estian wat sy hoef te vrees nie, weet sy. Sy is self haar grootste vyand.

Steyn

Sesuur het hy besluit hy sal seweuur bel. Die mense eet dalk vroeg. Seweuur het hy hom voorgeneem om agtuur te bel, want dalk is dit hulle etenstyd. En nou is dit al ná agt. As hy langer wag, raak dit ongeskik laat om te bel.

Alles in Steyn is op ’n knop getrek terwyl hy luister hoe die foon lui – êrens op ’n plek waar daar iets of iemand is wat Jane klaarblyklik geheim wou hou.

“Hallo?” ’n Vrou wat antwoord. In die agtergrond praat ’n manstem. ’n Kind skree. ’n Baba huil. Die kakofonie van ’n groot huishouding.

“Hallo? Wie is dit?” ’n Bruin vrou, hoor hy aan haar uitspraak.

“Goeienaand,” kry Steyn sy stem terug. “Jammer om te pla. Met wie praat ek nou?”

“Wie is dit, Mary?” hoor hy ’n ongeduldige manstem in die agtergrond.

“Sharrap, dis ’n meneer wat bel. Ekskuus tog, Meneer. Dis Mary. Is dit oor die ...”

Die ouer kind skree harder. Die baba se huil gaan oor in ’n gil.

“Maar sie julle stilbly! Ek sê mos dis ’n meneer wat bel.”

Steyn hou die foon ’n entjie van sy oor af. Mary se stem is nog skriller as die lawaai in die agtergrond.

“Jammer, Meneer. Is dit met Alrode wat Meneer wil praat? Oor die advertensie wat my dogter op die Facebook-groep gesit het?” Die baba se geskree bereik ’n nuwe desibelrekord.

“Dirkie, nee! Fok, Alrode, vat die kind by hom. Hy hou haar te styf vas. Jy weet mos hy weet nie van beter nie. Sorry, Meneer. Alrode is ’n goeie bouer, Meneer.”

Steyn moet homself tot kalmte dwing. “Ek sal graag vir Alrode wil ontmoet. Kan ek môre deurkom? Sommer na julle huis toe.”

“Nee, jittetjietog, Meneer, jy sal nooit die plek kry nie. Die Skema het mos nie straatname nie. Alrode kan Meneer by die garage op die hoek kry. Soos mens nou in Birkenshire inkom mos.” Nog ’n gil klink op. “Alrode, vat daai kind by Dirkie, magtag!”

“Hoe laat, Mary?”

“Skuus, Meneer. Hoe laat, Alrode?”

“Sê vir die man negeuur,” hoor hy Alrode roep; te oordeel na die bravade in sy stemtoon nie nugter nie.

“Negeuur, Meneer,” herhaal sy asof sy nie besef hy kan alles aan hierdie kant hoor nie. “Jirre, Meneer, ons het geld bitter nodig. Hy bou goed, Meneer, al is hy nou vanaand so ’n bietjie ongeskik.”

“Negeuur. By die vulstasie. Dankie, Mary.” Steyn lui met moeite af. Sy duim bewerig. Hy vee sweet af wat op sy voorkop uitgeslaan het, al is dit koud en al het hy nie vanaand kaggel gemaak nie.

Nee, hy is laf. Daar moet honderde Dirkies in die omgewing wees.

Maar hoeveel ma’s of familie van Dirkies se foonnommers sal op Jane se geheime foon gestoor wees?

Zaan

Selfs die verwarmer kry haar nie warm nie. Ook nie die kombers wat sy in die kas gekry en oor haar gegooi het toe sy in die leunstoel kom sit het nie. Gaan Estian bel? Gaan hy hierheen kom?

Sy wurm haar weer onder die kombers uit en skakel die ketel aan. Gooi ’n teesakkie in die beker. Bibber terwyl sy wag vir die water om te kook. Maak tee en kruip weer onder die kombers in.

Halfpad deur haar tee kondig haar selfoon ’n SMS aan. Estian.

Soos ek gesê het, jy stel die dwarslat hoog, Zaan. Maar glo my, ek gaan daaroor seil. :-p Lekker slaap. Droom van my.

Sy is lus en gooi die selfoon teen die muur stukkend, maar sy maak net haar oë toe. Van die vlam in die pan vol vet. Dis waar sy beland het.

En dis haar eie skuld.

Jojo

Jojo druk ’n kontinentale kussing agter haar rug in, trek die duvet tot hoog teen haar keel en blaai na die eerste hoofstuk van die Jock Wade-boek wat sy uit die rak gehaal het. Klaarblyklik die eerste in ’n reeks.

Dis nou eers net ná nege, maar dis te koud om buite te sit en as sy in ’n stoel sit, is sy te lus vir rook. En hier lê sy ten minste heerlik knus op die hitte van ’n elektriese kombers.

Sy druk haar leesbril hoër teen haar neus op, maar laat sak dan weer die boek.

Môre sal sy die Corsa-bakkie moet teruggee en dan kan sy nie haar beloftes aan Zaan nakom nie. Sy sal hier moet uittrek. Betaal vir haar verblyf, ’n vliegtuigkaartjie terug koop en op een of ander manier by die lughawe uitkom.

Miskien moet sy maar na die stempos luister en hoor hoe die wind waai.

Met ’n sug steek sy haar hand na haar selfoon uit.

Twee stemboodskappe. Die eerste is van Irene. “Jojo, bel my verdomp terug.”

Die tweede is Valk se stem. “Jojo, bel een van ons. Ek is bekommerd oor jou. Dis nie hoe jy is nie. Kom ons praat die ding uit. Bel.”

Dis nie hoe jy is nie. Jojo snork. Hoe sal hy weet hoe sy is? Hy het haar skaars verstaan terwyl hulle getroud was en hy het haar beslis nie in die laaste sewentien jaar beter leer ken nie.

Sewentien jaar. Dit voel skielik asof sy vir elkeen van daardie jare net watergetrap het. Wat het sy uitgerig?

’n Paar vermiste persone wat meesal nie opgespoor wou word nie, help opspoor. ’n Paar eggenotes die wonderlike nuus meegedeel dat hulle mans hulle wel verneuk soos hulle vermoed het – iets wat sy ná die derde keer geweier het om weer te doen. ’n Vrou se biologiese ma opgespoor, maar dié was reeds oorlede. Vir ’n ma haar biologiese seun opgespoor wat toe in elk geval geweier het om enigiets met haar te doen te hê. Goed by ’n eksman opgespoor vir ’n vrou wat gesê het hy het dit gesteel en toe uitgevind dit was in die eerste plek syne. Cara en Kevin gehelp. Stas en Frieda ’n bietjie bygestaan. Lanie en Roux gehelp vanuit die agtergestoeltes.

Sy het ’n neseier opgebou – hoofsaaklik danksy Cara – maar dis nie naastenby genoeg om haar deur haar oudag te sien nie. En die oudag begin amptelik wanneer sy sestig word. Oor ’n bietjie meer as ’n maand.

Irene kon haar finansies ’n goeie hupstoot gegee het as Jojo Richter net haar mond gehou het. Selfs al sou Irene nie haar belofte om haar pensioen te wees nakom nie. Al wat sy moes doen, was om uit te vind wat op die dag van Eduard Swiegelaar se dood gebeur het. En Zaan is op ’n skinkbord aan haar aangebied. Sy hoef haar net aan die praat te kry.

En daar gaan staan en wip sy haar oor haar eie kleinserigheid. Cut your nose to spite your face. Ja, dis wat sy gedoen het. Stupid. Dis wat sy is.

En tog. Dit voel net nie vir haar reg om Zaan te belieg en te bedrieg nie. Sy het swaar gehad. Nou is sy dalk ryk, maar al die letsels sit nog aan haar binnekant. Nes dit nog aan Jojo Richter se binnekant sit, die rowe broos. En sy werk vir ’n vrou wat net mooi boggherol omgee vir ander se seer. Wat neersien op mense bloot oor waar hulle vandaan kom. Iets waaraan hulle geen skuld het nie. Dis maar net hoe die dobbelsteen geval het.

Aan die dobbelsteen se eerste val kan mens niks doen nie, maar jy kan dit optel en weer skommel en ná elke verkeerde val nog ’n keer probeer. Is dit nie verdomp dapperder as om met die silwer lepel in die mond gebore te word en jou plek in die sosiale hiërargie as vanselfsprekend, as jou goeie reg, te aanvaar nie?

Die foon kondig ’n SMS aan. Onbekende nommer. Sy maak die boodskap oop.

Ek hoor by ’n gemeenskaplike kennis jy help skrywers met jou navorsingsvernuf. Jy sien nie dalk kans om navorsing vir Jock Wade te doen nie? Hy is dalk ’n vrot skrywer, maar hy het darem al die afgelope 26 jaar 30 boeke geskryf.

Jojo voel ’n warmte deur haar trek wat niks met die elektriese kombers te doen het nie. Maar nee, dit sal nie deug nie. Jock kan my nie bekostig nie en hy het in elk geval vir Valk.

Dit duur ’n rukkie voor die volgende boodskap deurkom. Ander soort navorsing. O.m. oor die Duiwelsdriehoek waarbuite Jock se huis net-net val. Hy sal verblyf en vervoer verskaf. Kan onderhandel oor die fooi. Hy verneem jy het jouself onlangs gefire.

Crystal Crags val binne die sogenaamde Duiwelsdriehoek, onthou Jojo. ’n Plek waar mense verdwyn en kinders spook. H’m. Sal daaroor slaap. Moet ook môre eers hoor hoe gefire ek is.

OK. Sal Jock sê. Lekker slaap, Jojo.

Daar is die dobbelsteen wat eerste val en dan is daar die dobbelstene wat jy self in die hand neem. En dan is daar soms ’n engel of ’n duiwel wat skelm ’n dobbelsteen tussenin gooi. Hierdie keer is dit die engel se dobbelsteen, weet sy sommer. Dis nie te sê sy hoef die engel se dobbelsteen te aanvaar in die spel nie, maar ’n backup is altyd lekker om te hê.

Jojo sit die boek net so ongelees op die bedkassie neer, skakel die lig af en maak haar oë toe. Met ’n glimlag om haar mond wag sy die slaap in wat sy weet nou makliker sal kom.

 




	
Twaalf

Saterdag 20 Augustus

Zaan

Honger nadat sy die vorige aand niks geëet het nie, is Zaan op die kop seweuur by die ontbyttafel. Sy het krag nodig vir die dag. Die dag waarna sy so uitgesien het en nou bederf is.

Sy weier egter dat Estian Roth haar die plesier van haar besitterskap ontneem. Die villa is dalk deel van sy landgoed, maar dis haar huis en haar lewe en sy gaan nie toelaat dat hy inbreuk maak daarop nie.

Ná Eduard se dood het sy haarself belowe sy sal haar nooit weer in die posisie stel waar sy voorheen was nie. Een waarin ’n sexy man haar lewe versuur en uiteindelik feitlik verwoes. Sy sal daardie belofte aan haarself gestand doen.

Gisteraand was ’n fout. ’n Teruggly in die persona wat sy verban het, al kan dit seker nooit heeltemal vernietig word nie. Soos ’n mens oorgeërfde gene nie kan verander nie, maar self kan bepaal hoe jy die uitwerking daarvan hanteer.

’n Mens maak foute, maar jy maak reg waar jy kan en gaan aan. Sy was nie op haar hoede nie. Het nie die direktheid van Estian se aanslag verwag nie. Dit het haar kwesbaar gemaak. Nou weet sy van beter.

Die afgelope sewe jaar het sy sterk geword. Niks en niemand gaan weer haar onafhanklikheid ondermyn nie.

Sy weet waar hierdie swakheid van haar vandaan kom. ’n Groot deel daarvan is aangeleer en daarom kan dit afgeleer word. Sy weet selfs presies waar dit begin het.

Sy het weeksmiddae ná skool by ’n winkel gewerk vir sakgeld, maar sy is vroeër as gewoonlik huis toe omdat sy huiswerk gehad het om in te haal. Dit was ’n Maandag en die haarkappersalon waar haar ma gewerk het was toe.

Die deur was gesluit soos gewoonlik, maar sy het haar eie sleutel gehad. Sy het geluide in die sitkamer gehoor. Geskrik. Gedink haar ma het iets oorgekom.

Sy het, maar dit was nie iets wat sy nie wou oorgekom het nie. Zaan se eerste sig van die eerste boyfriend was sy kaal boude met haar ma se bene om sy middel vasgestrik.

Skok en afsku was haar eerste reaksie, maar ’n donkerder reaksie het ook in haar lyf losgeruk. Sy het stokstil bly staan en gekyk tot hulle klaar was en die man van haar ma afgerol het. In haar bekken het iets wat oer is, geklop asof dit wou uitkom. Alles aan haar lyf was warm en sensitief en hitsig.

Haar ma het uitasem op haar rug bly lê. Die man het Zaan eerste gesien, regop gesit, sy geslag nog geswel. “Wil jy ook ’n beurt hê?” het hy met ’n walglike glimlag gevra.

Toe eers het sy omgedraai en weggestap. Sy het gaan stort, maar die hitsigheid wou nie bedaar of afwas nie. Afsku aan wat sy gesien het, het verander in afsku aan haarself, aan haar liggaam se reaksie en haar onvermoë om die smeuling in haar lyf geblus te kry.

Die boyfriend het kort daarna ingetrek. Hy het haar een aand in haar kamer kom besoek toe haar ma al gaan slaap het. Sy het nie gekeer nie, nie nee gesê nie. Sy het ’n honger dier in haar gehad wat gevoed moes word. En so walglik as wat die boyfriend was, het hy daardie dier stil gekry. Voorlopig. Tot die volgende keer.

Dis eers saam met Eduard dat sy besef het seks en afsku en walging hoef nie noodwendig hand aan hand te gaan nie. Maar die residu van haar eerste kennismaking met seks het altyd maar gebly. En terwyl seks met Eduard aangenaam was, kon Hugo selfs sonder om aan haar te raak daardie residu stook tot haar lyf in vlamme wou uitslaan.

As daar ’n pil was daarteen sou sy dit geneem het. As daar ’n operasie was waarmee dit uitgesny kon word, sou sy dit ondergaan het. Maar al wat sy gehad het, was haar wilskrag. En haar wilskrag is verder ondermyn toe Eduard impotent geraak het. Sy kon sonder seks saam met Eduard klaarkom, maar teen dit wat met haar liggaam gebeur wanneer Hugo naby haar gekom het, die afsku en tegelykertyd hitsigheid wat deur haar gepols het, was dit moeilik om weerstand te bied.

Ongelukkig het Hugo dit geweet. Soos Estian, het hy daardie onbeskryflike, walglike lus in haar herken. En hy kon dit herken omdat dit wat verbode is, dit wat taboe is, wat teen elke grein ingaan, dit wat afskuwekkend is, ook die dier in hom wakker gemaak het.

Hy het dit gehaat om haar te begeer nes sy gehaat het om hom te begeer en deur hom begeer te word, maar wellus is soms selfs sterker as haat, en haat kan op sy beurt wellus aanvuur.

Die gelui van haar foon klink asof dit van ver af kom, al lê dit by haar elmboog. Sy knyp haar oë toe, skud haar kop in ’n poging om haar gedagtes helder te kry voor sy die foon optel.

Estian. Nee. Nie nou nie. Nie met al die opruiende beelde uit die verlede nog voor haar geestesoog nie. Sy moet kalm en sterk wees wanneer sy weer met hom praat. In beheer van haarself.

Sy stap met die luiende foon op die stoep uit sodat dit die ander gaste in die eetkamer nie pla nie. Dooddruk kan sy nie. Hy sal dit weer lees as uittarting. Die foon moet sy lui klaar lui. Sy kan sê sy was in die stort. Of het dit in haar kamer vergeet. As sy enigsins ’n verduideliking hoef te gee.

Uiteindelik raak dit stil. ’n Piep volg kort daarna. Stempos. Sy haal diep asem voor sy luister.

“Zaan, jy is vir my verskriklik sexy, jy boei my, maar ek verstaan darem die woord nee – al is dit nie hardop gesê nie.”

Die mis en reën het verdwyn, besef sy toe sy die foon in haar baadjiesak druk. Dis koel, maar dis ’n stralende dag.

Het sy werklik nie hardop “nee” gesê nie? Nie eens een keer nie?

Jojo

Dis presies agtuur toe die foon lui. Jojo weet sommer dis Irene nog voor sy kyk. Net Irene wat nie daaraan sal dink dat dit Saterdagoggend is nie.

Jojo dra haar sigarette en die koffie wat sy so pas gemaak het saam met die selfoon uit stoep toe voor sy antwoord.

“Môre, Irene. Pragtige dag, is dit nie?” Sy lieg nie eens nie, sien Jojo toe sy gaan sit en die blou gewelf anderkant die afdak sien.

“As jy so sê. Ek neem aan jy het jou gat nou klaar gewip en ons kan weer soos grootmense praat.”

“Ons kan praat op voorwaarde dat jy nooit weer die woorde white trash gebruik nie.” Lekker om vanuit ’n gerugsteunde posisie te kan stelling inneem. Sy het immers nou ’n ander opsie, danksy Jock Wade. Jojo steek haar sigaret aan en trek die rook welbehaaglik in.

“As dit jou gelukkig sal maak, maar ek kan dink wat ek wil.”

Jojo antwoord liefs nie.

“Anyway. Jy hét nou ’n gap by Zaan gekry en ons kan maar netsowel klaarmaak wat ons begin het.”

Hardegatmerrie. Moenie dink Irene sal haar verwerdig om enigiemand om verskoning te vra nie. Gelukkig beteken dit ook sy hoef nie om verskoning te vra dat sy Irene ’n walglike snob genoem het nie.

“Ek sien Zaan vandag, maar dit sal maar ’n deurmekaar spulletjie wees. Sy trek in en ek ry net vir haar ’n paar goed aan. Ek sal probeer sorg dat ek haar daarna weer te siene kan kry, maar sodra ek voel ek of jy kom haar dalk te na, is ek uit.”

“Moenie jou staan en heilig hou nie, Jojo. Deel van jou job is om te lieg en bedrieg. Dis hoe jy inligting uit mense kry. En jy is goed daarmee. Jy kan nie nou skielik koue voete kry nie.”

“Daar is lieg en lieg. En bedrieg en bedrieg. Sekere goed is ek bereid om te doen, soos die waarheid verdraai en só mense uitlok om te praat, of stilbly oor dinge om ’n wanpersepsie te skep. Ek besluit self hoe ver ek bereid is om te gaan met wie, hoe ver my gewete my toelaat.”

“Whatever. Solank jy uitvind wat daardie dag gebeur het. Ek laat die ‘hoe’ aan jou oor.”

Dis te hope. “Van die os op die jas. Hoeveel weet Joachim van my en wat ek hier kom doen het?”

“Hy dink jy win inligting in oor Jane Summers se verdwyning as deel van navorsing wat jy vir Kevin Ryan doen. Ek help jou net. Hy weet nie wie Zaan in werklikheid is nie. Volgens hom is sy net jou skuiwergat om by Crystal Crags in te kom. Hou dit so.”

Jojo wil nog antwoord, maar Irene gee haar nie kans nie.

“Genoeg van beuselagtighede. Daar was ’n verwikkeling. Dis belangriker as ooit dat jy Zaan se weergawe kry. ’n Kontak het my laat weet wat Hugo Swiegelaar se nuwe storie waarskynlik gaan wees. Ek het nie al die detail nie, maar die kruks van die saak is erg genoeg.”

“Ek luister.”

“Hugo gaan sy verweer van noodweer laat vaar. Hy gaan erken hy het meineed gepleeg en is skuldig aan regsverydeling, maar gaan enige aandadigheid aan sy pa se moord ontken.”

“Wát?”

“Hy gaan sê toe hy die studeerkamer binnegegaan het, het Zaan daar gestaan met die pistool in haar hande, die loop op Eduard gerig. Voor hy kon keer, het sy die sneller getrek en sy pa koelbloedig doodgeskiet. Toe sy Hugo sien, het Zaan die pistool in sy hande gedruk.

“Voorheen was hy onder die indruk sy het Eduard geskiet omdat sy ’n nuwe toekoms saam met hom, dis nou Hugo, wou aanpak. Alhoewel hy geskok was, het hy geglo sy het dit uit liefde vir hom gedoen. Daarom wou hy haar beskerm, al was dit vir hom onbegryplik waarom sy nie eerder net van Eduard geskei het nie. Nou besef hy egter dit het vir Zaan bloot oor die erfporsie gegaan.

“Net ter agtergrond: Volgens Eduard se oorspronklike testament erf Zaan slegs ’n vyfde en die kinders elk twee vyfdes van die totale boedel. Dis die geldige testament. Volgens ’n nuwe testament, wat ongeldig is omdat dit nie deur getuies geteken is nie, sou sy en Hanli elkeen helfte van die totale boedel gekry het en Hugo niks. Dus sou Zaan aansienlik beter daaraan toe gewees het.

“Dié testament is opgestel ná ’n onderonsie tussen Eduard en Hugo waar Zaan by was. Die dag voor die moord.” Irene laat haar woorde ’n oomblik lank insink.

“Terug by Hugo se bewerings: Hugo ontken hy het van die nuwe testament geweet, maar erken hy was ontsteld oor die onderonsie. Hy het die vorige aand vir Zaan gesê hy wil sy gewete skoonkry en gaan by sy pa bieg dat hy en Zaan al lankal ’n seksuele verhouding het – reeds sedert sy hoërskooldae toe sy hom die eerste keer verlei het.

“Zaan, bewus van die nuwe testament en onder die indruk dat dit reeds geldig is, was bang Eduard onterf haar heeltemal as Hugo met die waarheid vorendag kom. En dis waarom sy Eduard daardie oggend geskiet en toe die blaam op Hugo probeer plaas het.”

Jojo kom agter haar mond hang oop. “En wat nou van Hanli se getuienis? En die kwessie dat hy kastig wou selfmoord pleeg toe hy besef hy het sy pa per ongeluk doodgeskiet?”

“Hugo sê Hanli het nie gesien dit was Zaan wat sy pa geskiet het nie. Hy weet nie hoekom sy gedink het hy wil selfmoord pleeg nie, miskien omdat Zaan die vuurwapen pas in sy hande gedruk het toe Hanli die studeerkamer binnekom. Hy het nie mooi geweet wat om daarmee te doen nie. In sy verbouereerdheid het hy per ongeluk ’n skoot laat afgaan, maar gelukkig is niemand getref nie.

“Rika Krige het intussen ook daar aangekom en gedink hy wou vir Zaan skiet, ’n afleiding wat totaal van die waarheid ontbloot is. Hy weet nie waarom sy haar deuntjie daarna verander het om by Hanli en Zaan s’n te pas nie. Moontlik uit lojaliteit teenoor een of albei.”

“Hy ondervang dus sommer ook wat Rika vir my gesê het.”

Irene knik. “Hy sê verder hy het simpatie met Zaan omdat hy weet waar sy vandaan kom, maar hy is nie meer bereid om die skuld te dra vir ’n daad wat hy nie gepleeg het nie.

“Die laaste strooi wat die kameel se rug gebreek het, was toe sy soos ’n dief in die nag uit die Swiegelaar-huis getrek en vir haar ’n paleis van ’n huis in Bientangsbaai gekoop het waar sy sekerlik haar strikke vir die volgende ryk man gaan stel. Hy kan nie toelaat dat daar dalk nog onskuldige bloed vloei nie.”

Jojo se kop draai behoorlik. “Dit klink asof hy aan alles gedink het,” sê sy half verslae.

“Wel, hy weet presies wat die staat se siening en forensiese bevindings is, en wat Hanli in haar verklaring en ook as getuie in die hofsaak gesê het. Hy kon dus sy storie netjies daarby aanpas.

“Hierdie nuwe weergawe sal sin maak van die misdaadondersoekspan se bevindinge. Dit verskaf ’n rede waarom daar nie tekens van ’n fisieke struweling tussen Hugo en Eduard was nie. Hugo het immers nie die pistool by Eduard afgeneem nie.

“Zaan het ook voorheen al aangedui waar sy gestaan het toe Eduard geskiet is, naamlik aan die ander kant van die lessenaar. Dit is ’n posisie van waar sy Eduard in die voorkop kon tref. Dit stem ook baie beter ooreen met die trajek van die koeël en die aard van die koeëlwond.

“Hugo is dus slinks verby. Of ...” Jojo hoor Irene sug. “Of hy praat uiteindelik die waarheid. Iets wat my natuurlik glad nie sal pas nie, maar ’n mens kan nie die moontlikheid buite rekening laat nie.”

Jojo weet nie wat om te sê nie. “En vingerafdrukke op die wapen?” vra sy uiteindelik.

“Al drie s’n was daarop – Eduard, Zaan en Hugo s’n. Sover ek onthou, is daar vroeër in die saak gesê Zaan het die pistool in opdrag van Eduard uit die kluis gaan haal en vir Eduard gegee om dit aan Hugo terug te besorg.

“Daar is net twee mense wat werklik weet wat daardie dag gebeur het, Jojo. Hugo en Zaan. Hanli en Krige het after the act daar aangekom. Ons weet nou wat Hugo beweer. Nou moet ons uitvind wat Zaan se storie is. Dus, roer jou gat en kry Zaan se weergawe. Sodat ons weet wat klop en wat nie.”

“Mag ’n mens dan sommer net ’n nuwe pleit aanteken? Of wat mens dit ook al noem.” Dit klink darem te maklik.

“Die beskuldigde en sy regspan kan enige tyd voor vonnisoplegging vertoë aan die Direkteur van Openbare Vervolging rig. Dis onderworpe aan die goedgunstigheid van die DOV, maar in effek, ja.”

“En dis vir hierdie DOV wat hulle die nuwe liegstorie gaan spin?”

“Hulle sal by die DOV aandring dat Hugo se nuwe weergawe ondersoek word. Indien die DOV dink die versoek het meriete, begin die hele konsert van voor af. Maar my informant dink hulle gaan ook aandring dat Zaan in hegtenis geneem word. Daarom moet jy jou gat ekstra vinnig roer. Voor sy aangekla word van moord. Want daarna kan ons maar vergeet om agter die kap van die byl te kom.”

Jojo frons toe sy aan iets anders dink. “Wie betaal Hugo se regskoste? ’n Nuwe span moet ’n yslike gat in enige budget maak en tot daar onomstootlik bewys is dat hy nie bloed aan sy hande het nie, mag Hugo mos nie sy erfgeld gebruik nie?”

Irene bly ’n oomblik stil. “Dis ’n bleddie goeie vraag, Jojo. Ek sal uitvind en laat weet.”

Jojo vra liewer nie waar Irene aan al haar inligting kom nie, sy gaan net weer aangesê word om nie die boer die kuns af te vra nie. Maar as dit deel is van elite ways, is daar ’n netwerk, ’n wêreld in ’n ander dimensie, waarvan die Jojo Richters van die lewe net mooi niks weet nie.

En as sy die saak so bekyk, staan die Zaan Mentze van die lewe nie ’n kans teen daardie geheime orde nie. Of hulle nou skuldig of onskuldig is.

Steyn

Vir die soveelste keer kyk hy op sy horlosie. Dis al kwart oor nege en steeds is daar geen teken van Alrode nie.

Die vulstasie is bedrywig so op die Saterdagoggend, maar hy staan eenkant langs sy bakkie. Enigeen moet kan sien hy wag vir iemand. Hy, daarenteen, kan nie bepaal wie van die mans wat om die vulstasie en die kafee rondhang moontlik Alrode kan wees nie.

Steyn gaan die kafee binne, maar daar is niemand wat lyk asof hy Alrode kan wees nie. Hy koop ’n botteltjie water, druk die twintigrandnoot wat hy terugkry sommer in sy hempsak en gooi die handvol munte in die NSRI-skippie.

By die naaste petroljoggie steek hy vas net toe dié brandstof in ’n motor begin tap. “Ek wag vir ’n ene Alrode. ’n Bouer. Ken jy hom dalk?”

Die man kyk nie op nie, skud net sy kop.

Die vrou wat die motor se ruit aan die was is, laat sak die squeegee in haar hand. “Maar man, Alrode was dan flussies hier. Hy is nog brood in die hand hier weg. Julle is dan drinkebroers.”

“Nie gesien nie,” brom die joggie steeds kop onderstebo.

“Die meneer het nie gevra of jy hom gesien het nie. Hy’t gevra of jy hom ken.” Sy klik met haar tong. “Skuus, Meneer. Die man het seker weer laas nag gesuip. Hulle se koppe raak voos. Alrode kan nog nie te ver wees nie. As Meneer nou hier afry in Daneel...”

“Sie jy jou bek hou!” Die man gee haar ’n vernietigende kyk. ’n Boodskap flits tussen die twee.

Sy haal haar skouers op en was verder. “My seker verbeel, Meneer. Nee, noudat ek beter onthou, dit was toe nie Alrode nie.”

Steyn probeer nie eens verder uitvis nie. Hy draf na sy bakkie toe, maak ’n U-draai en ry in Daneelstraat af in die rigting van die bruin woonbuurt.

’n Ent verder, waar die woonbuurt begin, word die teerpad grondpad. Aanmekaargeflanste hutte wissel redelik netjies geboude huise af. Hier en daar selfs ’n dubbelverdieping. Feitlik nêrens ’n sprietjie gras of ’n boom nie, laat staan tuine. Rommel langs die pad. En kinders. Baie kinders.

Hy ry verby twee jongerige mans, maar nie een het ’n brood in die hand nie. Drie vroue met bont kopdoeke lag uitbundig terwyl hulle dorp se kant toe stap.

Steyn hou langs hulle stil. Hulle lag verdamp toe hy die venster laat oopgly. “Môre. Jammer om te pla. Ek soek vir Alrode. Die bouer. Ek het ’n joppie vir hom.”

Hulle kyk na mekaar, een skud haar kop.

“Mary sê dan hulle het die geld so bitter nodig?” probeer hy weer.

Een snork minagtend.

“Het hulle nie geld nodig nie?” vra hy sonder om werklik ’n antwoord te verwag.

“Sal nie nodig hê as Alrode ophou suip en af en toe hande uit die moue steek nie. Bly dan is so ’n grênde huis.” Dis die jongste een wat praat. Sy wys met haar ken na die oorkant van die grondpaadjie ’n entjie vorentoe. “Daar sit hy en wegkruip.”

Steyn skreef sy oë teen die skerp lig. ’n Man sit gehurk met sy keps oor sy oë getrek, sy gesig weggedraai. Hy sou hom skaars raakgesien het as hy nie uitgewys is nie. “Dankie.” Steyn laat rol die bakkie vorentoe. Die bande knars op die grond.

Die man loer om, spring op en lê oop. Steyn ry agter hom aan.

Alrode swenk in ’n nog nouer straatjie vol spelende kinders in. Hulle steur hulle nie aan die bakkie nie. Steyn rem, sluit die enjin af en ruk die handrem op. Op die laaste nippertjie onthou hy om die sleutel uit te pluk. Hy los die bakkie net daar en hardloop agter Alrode aan.

Hy is net betyds om te sien hoe Alrode om nog ’n hoek verdwyn. Toe hy daar kom, is die man skoonveld.

’n Opgeskote seun kyk hom met ’n slu trek in die oë aan. “Wat soek jy hier, wit man?”

“Ek soek vir Alrode. Hy het nou net hier verbygehardloop.”

“Jy sal hom nie kry nie.”

“Waar is sy huis?”

“Hoekom wil jy weet?”

Steyn probeer sy asem terugkry en sy gedagtes herrangskik. “Mary het my hulp gevra. Sy sê sy het geld nodig.”

“Ga! Waar het hulle geld so danig nodig? Gee eerder vir my geld.”

“Ek wil hoeka eers sien of sy regtig geld nodig het. Ek het net ’n twintig by my.” Hy besef dadelik sy fout toe die seun sy hand uitsteek. “Dis in my bakkie hier in die ander straat. As jy my na Mary se huis toe vat, sal ek dit vir jou gee.”

Die knaap knik, kom lui-lui nadergeslenter en val langs Steyn in. “Antie Mary traai haar bes, maar Alrode is ’n dronkgat. Dis sy skuld dat sy die sopkombuis toegemaak het. Haar besteel en bedonner om drank en boom te koop.”

Toe hulle in die straat kom waar hy stilgehou het, val ’n swerm kinders giggelend en holderstebolder uit sy bakkie se kajuit en hardloop ’n ent weg. ’n Seuntjie begin ’n dogtertjie jaag en die spelery hervat.

Die jong man klim in aan die passasierskant en sit oor die CD-speler en streel toe Steyn agter die stuur inskuif. Die houertjie waarin hy sy kleingeld vir fooitjies hou, is dolleeg, merk hy op.

Plek vir omdraai is daar nie. Steyn druk die toeter en begin versigtig tru. Die kinders steur hulle nie veel aan hom nie. Die knaap laat sak die venster en skree iets op hulle. Dit werk soos Moses se staf op die Rietsee.

Uiteindelik kan Steyn sy draai maak en weer vorentoe ry terwyl die knaap beduie. Dis ’n doolhof van straatjies sonder name. Die armoede om hulle is iets verskrikliks.

“Oukei, hou hier stil.”

Steyn kyk om hom. “Watter huis?”

“Ons is nog nie by Alrode se huis nie. Jy moet my eers daai twenty gee voor ek verder wys.”

Steyn kyk hom skuinsweg aan. “En dan gryp jy dit en hol weg?”

“Jy sal maar jou kanse moet vat.”

Voor hierdie mannetjie haal hy beslis nie sy beursie uit nie. Hy vroetel die twintigrandnoot uit sy hempsak, maar hou dit in sy vuis toegevou.

“As jy weghol, kan ek nie vir antie Mary help nie.”

Die knaap se oë bly net op die vuis.

“Kyk vir my.”

Hy lig sy oë teensinnig.

“Ek sê, as jy weghol ...”

“Ja, ek het gehoor. Dan kan jy antie Mary nie help nie.”

“En as ek haar nie help nie, kan sy nie weer die sopkombuis oopmaak nie.” Steyn hou die skigtige oë sover hy kan. Hy vou sy vingers oop.

Die seun gryp dit blitsig en die deur vlieg oop. Hy is uit voor Steyn kan beweeg. Tog laat spaander hy nie. Hy buk om by die venster in te kyk, maar bly op ’n veilige afstand. Hier is almal die vyand of potensiële vyand, besef Steyn.

“Daar voor. Draai links. Die double story wat so eenkant op die rand staan. Dis antie Mary. Pasop maar vir Alrode. Hy het ’n flick knife. En jy sê g’n ek het jou gewys waar hulle bly nie.”

“Ek ken dan nie eens jou naam nie.”

“Ek weet, maar nou vergeet jy my gesig ook of ek kom modify joune. Ek ken jou mouterkar en jou registration.”

Teen die tyd dat Steyn weer die bakkie in rat het, is daar nie ’n spoor van die mannetjie te sien nie. Hy draai links waar hy beduie is en parkeer voor die dubbelverdieping. Geen bure hier nie. Die huis staan heeltemal eenkant.

Dis ’n groot huis, maar baie verwaarloos. In jare nie ’n leksel verf gesien nie. Geen sprake van ’n tuin nie, al is die erf met verroeste draad afgekamp.

Hy neem dalk sy lewe in eie hande ter wille van ’n bisarre behoefte om iets te probeer uitvind wat eintlik niks met hom te doen het nie, maar omdraai is nie ’n opsie nie.

Hy ril toe hy ’n draadhekkie oopstoot en die skarnier skree asof daar ’n bose gees in die vagevuur beland het. Die voordeur staan effens oop, hang skeef aan die kosyn.

Steyn klop. Niks gebeur nie. Hy klop weer. Niks nie.

“Hallo!” roep hy hard binnetoe.

Die volgende oomblik kerm die deur oop.

Voor hom staan ’n kind van omtrent veertien. Sy ogies hang verlep, sy slapperige mond is effens vertrek waar sy haaslip reggemaak is. Die hand wat aan die deur vashou, is ’n kloutjie. ’n Hand wat vermink is toe ’n pofadder hom gebyt het, weet Steyn.

Dirkie Roos. In lewende lywe. Net sewe jaar ouer.

Hy hoor die beweging agter hom ’n oomblik te laat. ’n Hou tref hom dawerend teen sy agterkop. Die onwerklike wêreld met Dirkie daarin, kantel ’n oomblik voor alles swart word.

 




	
Dertien

Zaan

Die villa is blinkskoon en die muur geverf. Op haar greinhouttafel staan ’n bottel sjampanje met verskillende soorte sjokolade rondom gerangskik, die hele kaboedel in sellofaan toegedraai. Daarnaas is ’n ruiker fynbos in ’n kobaltblou keramiekpot. Op die kaartjie in die mik van ’n lang stokkie wat deel van die ruiker maak, staan net Welkom!

’n Mooi gebaar – as sy dit kan vertrou.

’n SMS het haar ingelig die een deel van haar meubels sal op die vroegste halftwaalf hier kan wees. Die ander lot het nog nie van hulle laat hoor nie.

“Môre, Mevrou.”

Zaan swaai om. In die deur staan een van die vroue wat gister die eetkamertafel help indra het.

“Soufie, mos. Meneer Estian het gesê ek moet kom kyk of ek kan help. Ek sien Mevrou se four-by-four is hoeka tjok en blok gepak.”

“Hallo, Soufie. Dankie, dit sal gaaf wees as jy vir my die goed uit die motor kan begin aandra. Dan kan ek solank deur die kaste gaan en besluit waar om wat te pak.”

“Maak so, Mevrou.”

Zaan is halfpad met die kaste inpak toe een lot meubels aankom. Dié is skaars afgelaai en op die regte plekke neergesit toe die volgende afleweringswa aankom en aflaai.

“Het Mevrou dan net mooi alles nuut gekoop?” vra Soufie waar sy die nuwe eetstel aan die was is aangesien die skottelgoedwasser nog nie geïnstalleer is nie.

Zaan knik en begin afdroog.

“Die huis gaan baie mooier lyk as toe Miss Jane hier gebly het. Sy het nie eintlik gebodder met mooi nie. Ek dink dit gaan nou die mooiste een van die villas word. Mevrou Tertia se goed is vol krulle en draaie, en oe, die upholstery is ’n pes om skoon te hou. Pienk nogals. So fluwelerig. MaLalie se goed is nou weer alles ouderwets. Sulke donker meubels met leeupote. En meneer Steyn se plek lyk maar soos ’n man se plek. Al wat mooi is, is die foto’s. Honderde van hulle. Voëls en diere en mense en die son wat ondergaan en opkom, die maan. Hy is mos ’n fotograaf. Maak boeke van plekke. Sulke grotes.

“Ek het gekyk in die een van Namibië. Ek weet darem nie of mens daar kan leef met soveel sand nie. Waar maak hulle groente? En daar is sulke swart vrouens wat hulle besmeer met sulke rooi klei. Loop halfkaal rond. Niks bo aan nie. Sal seker vrek van die koue in die winter. Sulke klei in hulle se hare.”

’n Klop aan die deur wat nog oopstaan, onderbreek genadiglik die stortvloed woorde. Zaan draai om.

’n Vrou wat lyk asof sy pas uit ’n gotiese rillerfliek gestap het, kyk Zaan met groot kohlomringde oë aan. Vreemde oë. Silwergrys.

“Hi. Ek is Megan.” Silwer armbande klingel teen mekaar toe sy haar hennagetatoeëerde hand in ’n groet lig. Om haar nek hang drie snoere met verskillende soorte kristalle.

“Hallo, Megan.” Zaan droog haar hande af en stap nader. “Ek is Zaan.”

Megan hou ’n perlemoenskulp na haar toe uit. In die skulp is stukkies hout en pienk soutkristalle. Bo-op lê ’n tarentaalveer. “Jy moet hierdie houtjies saans brand – elke aand voor jy gaan slaap. Versprei die rook met die veer. Ek het die veer gebless. Dit sal haar rustig maak.”

“Ekskuus?” Zaan neem onwillekeurig die skulp by haar. ’n Eienaardige, maar aangename geur slaan daaruit op.

Megan haal ’n boksie uit haar rok se kantsak. “Hier is so ’n paar ekstra.” Sy sit dit bo-op die ander goed in die skulp neer. Silwer ringe glinster aan omtrent elke vinger. “Palo Santo. Holy wood. Dis incense. Die Himalyan salt rocks sal verder help. Dit cleanse jou huis van evil spirits. Ek het klaar ’n sage cleansing gedoen, maar sy is te verknog aan hierdie plek. Nou moet jy haar maar net rustig hou en jouself teen haar beskerm.”

“Wie moet rustig gehou word?”

“Die evil spirit. Ek weet nie wie sy is nie. Sy is baie geheimsinnig. Kry maar vir jou ’n paar protection crystals ook.”

Die silwergrys oë kyk haar ernstig aan. “Moenie vergeet om elke aand te brand nie. Veral in die begin. Dalk raak sy jou gewoond. En as jy vuur maak, brand dennebolle. Vra Soufie dat die mense wat jou kaggelhout kom aflewer, saambring. Daar is nie dennebome op Crystal Crags nie, maar vir twintig rand bring hulle ’n groot sak vol.”

Zaan kyk af na die skulp in haar hand. Die pienk soutkristalle glinster. Die veer roer liggies. Toe sy opkyk, trek Megan al ’n ent weg.

“Alles swart in haar huis. Oral kristalle en kerse en goed wat rook. Party ruik lekker, ander stink. Mos haar se mammie verloor toe sy sewentien was. Met die goëlgoed deurmekaar geraak omdat sy haar se mammie wou kontak agter die doodsgordyn. Wou vra hoekom sy haar eie lewe geneem en Megan alleen agtergelos het.”

Zaan kyk om na Soufie.

“Luister maar na haar, mevrou Zaan. Kan nie kwaad doen nie. Hierdie plek het meer as een soort boosheid. Ek sal vir Mevrou reël vir dennebolle.”

Jojo

“Maar ek sê dan vir jou ek het toestemming om in te gaan. Jy’t my mos gister ook saam met haar gesien.”

Die man by die hek skud sy kop. “Mevrou kan nie ingaan as die nuwe mevrou nie self vir my gesê het nie. Elke keer. En sy moet my van die nommer af bel wat ek van haar het sodat ek kan seker wees dis sy.”

Met ’n sug haal Jojo haar selfoon uit en bel Zaan. “Hulle wil my nie laat inkom nie, Zaan. Jy moet glo self vir hulle bel en sê.”

“O gits, ek het vergeet. Jammer, Jojo. Ek bel Wesley gou.”

Jojo trommel op die stuurwiel.

Wie voorheen vir Hugo se regskoste betaal het, is nie duidelik nie, maar Hugo se eksskoonpa betaal vir sy nuwe peperdure regspan, het Irene so pas laat weet. Hoe maak dit nou sin? Veral met die ma wat klaarblyklik rol in die ou geld. Huberta. Wat ’n naam. Selfs Joachim klink mak in vergelyking daarmee. Was daar nie ’n wegloopseekoei wat ook Huberta genoem is nie?

“Mevrou kan maar deurry.”

Jojo gee die hekwag net ’n kyk en trek weg. Mag ’n mooie, veilige plek wees, maar dit maak dit nie minder van ’n tronk nie. Hou mense dalk buite, maar dit lyk al asof die lot binne ook maar binne gehou word.

Steyn

Sy kop wil bars toe hy weer bykom. Hy is in ’n kamer met turkoois mure wat afdop. ’n Groot houtkruis hang skeef teen een muur.

Uit die hoek van sy oog sien hy iemand sit in ’n stoel langs die hol bed waarop hy lê. Hy draai sy kop effens. Pyn skiet deur sy nek na sy voorkop.

“Meneer?” ’n Groot vrou met ’n yslike boesem leun nader. “Ag, dankie tog, Meneer is wakker. Kan nie glo Alrode gaan staan en haak so uit nie.”

Die stem klink bekend.

“Mary?” Sy stem kraak asof sy keel van hout aanmekaargesit is.

“Ek is Mary, ja, Meneer. En Meneer is?”

Steyn hou sy kop met een hand vas en probeer regopper skuif met die ander.

“Steyn.”

“Is dit altemits Meneer wat gisteraand gebel het?”

Hy knik effentjies. “Wat maak Dirkie Roos hier by julle?”

Die ligbruin oë begin blink. “Ai, Meneer. Ek het so gehoop Meneer sal nie weet van Dirkie nie.”

“Ek het julle nommer op Jane Summers se foon gekry. Sy was my verloofde.”

Mary druk die punt van haar voorskoot teen haar oë. “Dan was Alrode tog reg. Hy het gesê Meneer lyk soos moeilikheid.”

“Wat gaan hier aan, Mary? Hoe het Dirkie hier beland? Waarom het julle die kind van sy ma af weggevat? Haar laat dink hy het verdrink? Tessa soek hom nou nog.”

“Maar dit was mos Miss Jane se plan om Dirkie te red. En daar kom sy toe om met die teruggaanslag.”

Steyn swaai sy bene van die bed af, maar bly net so sit toe sy kop van voor af begin dawer.

“Vertel my, Mary.”

“Ek weet nie alles nie. Miss Jane het gesê sy sal nog mooi kom verduidelik, maar toe verdwyn sy mos.”

“Vertel my wat jy weet.”

Sy sug diep. “Dit het met die sopkombuis begin. Nee, eintlik voor dit. Miss Jane het hier by Birkenshire op die Kortrivier kom roei. Voëls gekyk en so. En toe sien sy een van die kinders is in die moeilikheid. Daar by die slipway waar hulle altyd swem. En die maatjies dink hy sit aan of dis deel van die speletjie en los hom. Miss Jane het hom gered. Vra toe een van die ander belhamels om haar te wys waar die kind woon. En toe stap sy al die pad Skema toe met die kind in daardie maer arms.

“En daar is die ma en die pa onkapabel. Was ’n Sondagmiddag, sien. En toe verêre sy haar verskriklik. Ek het toe nog so ’n paar huise ver van die kind se huis af gebly. Een van sy boeties kom haal my toe. Ek het gedink dis seker maar omdat ek omtrent die enigste een in die Skema was wat nie gesuip was nie, maar later het Miss Jane laat val sy het by Soufie van my gehoor en sy was in elk geval op pad om met my te kom praat. Maar dis ’n ander storie.

“Ons het die kind wat amper verdrink het na my huis toe gevat. Miss Jane wou die welsyn op die ouers sit, maar toe sê ek dit gaan nie dinge vir die kind beter maak nie. Toe vra sy of ek my oor die kind sal ontferm. Toe sê ek vir haar dit trek maar swaar met ons saam, maar ek sal wel ’n oog hou.

“’n Paar dae later kom sy hier aan met die plan van die sopkombuis. Sy het vir my ’n bankrekening oopgemaak, elke week genoeg inbetaal sodat ek vir die hongerste kinders kan sop gee of wat ek ook al aanmekaargeslaan kan kry.

“Sy het ’n vrou hier aangebring om vir my te leer van gesonde kos maak. Nie boeliebief en blikkies en sulke goed nie. Vars groente en so. Hoenderaftreksel. En sy het ’n man gekry om ons te help groentetuin maak.” Mary sug. “Dit was goeie dae.

“En toe daag sy later weer hier op en sê daar is ’n ander kind wat in die moeilikheid is. Dat dit is wat sy eintlik die eerste keer hier kom maak het. Om te kom kyk hoe betroubaar ek is. Sy sal vir ons ’n huis bou en elke maand geld gee as ons die kind vat.”

“Het sy gesê watse moeilikheid?”

Mary skud haar kop. “Alrode bou toe vir ons hierdie huis met die geld wat sy gegee het en ons trek in. Tesame met my kinders en hulle se kinders. Ons het alte grênd gevoel en hoe moeilik kan dit nou wees om nog ’n kind in ’n huis vol kinders groot te maak as ons geld daarvoor kry? So het ons gedink. Nie besef jaloersheid gaan maak dat ons verstoot word nie. Ook nie geweet dis nie sommer ’n gewone kind nie.

“En toe bel Miss Jane my die aand van die storm en sy sê sy bring die kind die volgende dag. Met die kano van die meer se kant af. Ons moet haar by die slipway kry. En ek sê nog vir haar die rivier gaan enige oomblik afkom met al die reën, maar sy sê sy kan nie langer wag nie en sy het ’n enjintjie agterop die kano.

“Ons kry haar toe daar by die slipway wat al toe was onder die water met die rivier aan die styg. En toe is die kind Dirkie die domkoppie met die haaslippie en die slanghandjie. En Alrode sê hy soek nie die kind nie. En Miss Jane sê ek moet hom grootmaak want sy ma kan nie behoorlik na hom kyk nie en hy is in lewensgevaar.”

“Lewensgevaar? Het sy gesê waarom? Wie sy lewe bedreig het?”

“Nee, Meneer. Ek het ook nie eintlik kans gesien vir die domkoppie nie, maar ons kon die kind nie weer saam met haar terugstuur nie. Die rivier was te hoog, enjintjie ofte not. Ek het Miss Jane ook probeer ompraat om liewer nie met die bootjie terug te gaan nie en eerder iemand te kry om haar hier te kom haal.” Sy sug diep. “As ek maar harder probeer het, maar sy wou niks weet nie. Net gesê sy sal kom inloer wanneer sy kan. En sy’t gesê sy het reeds geld in my bankrekening oorgeplaas om na hom te kyk en daar sal nou elke maand geld oorbetaal word.”

“En toe verdwyn sy.”

Mary knik. “Maar sy het haar woord gestand gedoen. Elke maand is daar geld oorbetaal.”

Moet ’n debietorder wees wat sy geaktiveer het voor haar verdwyning. Wie ook al in haar afwesigheid na haar geldsake omgesien het, moes natuurlik daarmee volhou die afgelope sewe jaar. Wat gaan gebeur noudat sy dood verklaar is, kan hy nie raai nie.

“Maar Meneer sien, dinge het die afgelope jare so duur geword. Die geldjie stop nie meer al die gate toe nie. Dirkie is ook gou om siektes op te tel. Ek moes die sopkombuis toemaak.”

“Maar daar is genoeg geld vir Alrode om te drink?”

Sy kyk af na haar hande wat op haar skoot verstrengel lê. “Alrode laat hom nie keer nie, Meneer.”

“Hoekom het hy my oor die kop geslaan?”

“Hy is bang iemand kom vat Dirkie weg en dan hou die geldjie op.”

“Maar hoe gaan dit hom help om my oor die kop te slaan? Ek weet mos nou waar julle bly. Ek het mos nou vir Dirkie gesien.”

“Hy drink al van vroegoggend af weer, Meneer. As hy drink, dink hy nie. En die dagga help nie.”

“Waar is hy nou?”

“Weggehol toe ek hom met die sambok wou bykom.” Sy kyk steeds nie na hom nie.

“As dit nie vir jou was nie, sou hy my aanhou slaan het, doodgeslaan het, of hoe? Dan sou ek mos vir niemand kon sê nie.”

’n Traan drup op haar skoot. “As hy nie drink nie, is hy ’n goeie mens, Meneer.” Haar wange is nat toe sy opkyk. “Meneer gaan hom nou seker aangee? En vir ons oor Dirkie en als.”

“Ek weet nog nie wat ek gaan doen nie. My kop is te seer om te dink. Maar jy besef julle is skuldig aan menseroof?” Of so iets.

“Miss Jane het gesê Dirkie se ma is nie kapabel om na hom om te sien nie. Sy het Dirkie gekry waar hy amper in die water beland het met die storm. Sy was net betyds. Het hom toe in haar huis weggesteek en vroegoggend na ons toe gebring.”

“Wat dink jy het met haar gebeur? Met Jane.”

“Niemand sal weet nie, Meneer, maar ek dink die rivier het haar omgedop en sy het verdrink.”

“Maar die stukke van haar kano het op die meer se oewer uitgespoel, nie die rivier nie.”

“Water in vloed doen snaakse goed.”

Steyn sug diep. Dis waar. Een troos, as Jane van plan was om vir Dirkie te sorg en belowe het om gereeld in te loer, klink dit nie asof sy selfmoord beplan het nie. Net Dirkie se verdwyning.

Hy vryf die kloppende knop agter op sy kop. Noudat hy daaraan dink, dit was Jane wat begin het met die storie dat Dirkie moes verdrink het. Sy het gesê die laaste keer wat sy Dirkie gesien het, was toe sy deur die mezzanine se venster gekyk het. Hy het op die rand van die spruit wat van Duiwel-se-snoet af aan die afkom was, gestaan. Net ’n paar meter van haar huis af. Sy het die kind gaan soek, maar hy was weg.

En toe Tessa vertel sy het op soek na Dirkie self ook amper in die rivier beland, het dit sin gemaak. Nie dat enigiemand kon sin maak van Tessa se verdere gebrabbel oor engele sonder vlerke nie.

“Hoe is dit dan dat die polisie nie by iemand gehoor het Dirkie is hier nie? Julle het nie eens sy naam verander nie. En ’n haaslipkind, boonop een met ’n slanghandjie, is mos opvallend.”

“Meneer, die mense het hulle se ruggens op ons gedraai vandat ons begin bou het. ’n Hele ruk voor Dirkie hier aangekom het al. En daarna het ons Dirkie maande lank goed weggesteek. Buitendien, dinge wat aan die ander kant van die strandmeer gebeur, traak ons nie dié kant nie. En die Roose meng nie met ander nie. Hulle het mos alles wat hulle nodig het op Crystal Crags. Hierdie kant van die meer en daardie kant van die meer is twee verskillende wêrelde. En koerantlesers is onse mense mos ook nou nie eintlik nie.”

Die polisie het ook nie veel verder gesoek as in die omgewing van die spruitmonding nie, onthou Steyn, en ook net aan die Creeks Cove-kant van die meer. Daar was ook geen rede om te dink dat Dirkie aan die oorkant van die meer kon wees nie, laat staan naby Birkenshire.

“Meneer?” Mary kyk hom met nat oë aan. “Asseblief, moenie dat hulle Dirkie hier wegvat nie. Ek het lief geword vir die kind.”

En sonder die inkomste wat Dirkie bied, gaan sy nog swaarder trek met ’n man soos Alrode, las hy in sy gedagtes by.

“Jane is dood verklaar. Ek weet nie of julle nog die toelaag gaan kry nie. Tensy dit in haar testament staan en dit betwyfel ek.”

Mary laat sak weer haar kop.

“Mary, as Alrode sy nonsens laat staan, sal ek kyk hoe ek kan help. Maar net as julle hierdie huis regruk en netjies maak. Jane het sekerlik vir die huis betaal sodat Dirkie ’n ordentlike tuiste moet hê. As Alrode ’n bouer is, sal hy weet van verf en ander onderhoud ook. Dit lyk my hier bly baie mense by julle. Jou kinders en hulle kinders, het jy gesê. As almal help, kan julle ver kom. Ek is bereid om vir verf en sulke goed te betaal. En wat het van julle groentetuin geword? Kry dit weer aan die gang, al is dit dan net vir eie gebruik.”

Mary kyk weer met ’n betraande gesig op. “Meneer, julle wit mense verstaan nie en sal nooit verstaan nie. Alles hier rondom ons ... dis soos roes. Dit vreet in mens se ordentlikheid in. Die mense hier rond haat ons al klaar omdat ons in ’n groot huis bly. Dis beter dat dit lyk asof ons soos die ander is. En ’n groentetuin sal nie ’n week hou nie. Mense is honger en hulle is afgunstig.”

“En as jy weer ’n sopkombuis kan begin? In plaas daarvan dat julle al hoe meer soos die res raak, kan julle ’n baken van hoop word.” Selfs in sy eie ore klink sy laaste woorde opgeblase.

Sy roer net haar skouers.

“Maak vir my ’n lys van goed wat julle dink julle nodig het, dan praat ons weer.”

“Meneer verstaan nie onse mense nie.”

“Miskien het jy nie genoeg vertroue in jou medemens nie, Mary. En ook nie in jouself nie.”

“Ja, Meneer.” ’n Betekenislose antwoord, net om hom tevrede te stel.

“Wag Alrode my hier buite in?”

Sy skud haar kop.

“Iemand anders?”

“Nee, Meneer. Alrode het Meneer se wallet gekry en is seker al klaar by die drankwinkel.”

Steyn gryp na sy gatsak. Geen beursie nie. Hy klap-klap teen sy broeksak. Geen selfoon nie. “Ek soek my selfoon en kredietkaarte terug, my bestuurderslisensie en alles wat in daardie wallet is. Die geld kan hy hou.” Daar was nie veel in nie. Twee honderd, dalk drie honderd rand. “As ek dit nie terugkry nie, kla ek hom aan van aanranding en roof.”

“Meneer hoef nie te dreig nie.” Sy staan op en stap na ’n mankolieke laaikassie, sukkel om die boonste laai oop te kry en kom met sy motorsleutels, beursie en selfoon aangestap. “Ek het dit vir Meneer gehou. Hy het net die geld uit die wallet gehaal en dié eenkant toe gegooi. Die selfoon het uitgeval toe ek en Dirkie Meneer hier ingedra het. Die sleutels was nog in Meneer se hand.”

Steyn neem die sleutels, selfoon en beursie by haar. “Dankie, Mary. Jammer ek het gedreig. Dis net ... Dis ’n helse gesukkel om kredietkaarte te laat vervang en als.”

“Jammer oor die geld, Meneer. En dankie dat Meneer nie polisie toe gaan nie.”

“Jy het moontlik my lewe gered, Mary. Dis ek wat vir jou moet dankie sê.” Hy kom versigtig orent. Darem nie te duiselig nie. “Ek sal julle volgende week een of ander tyd kom sien.”

“Miskien sal dit beter wees as Meneer maar liewer nie weer hierheen kom nie. Dis gaaf dat Meneer ons wil help en als, maar ek dink nie dit gaan werk nie.”

Steyn sug. “Dink ten minste daaroor.”

Mary stap saam met hom voordeur toe. So ver as wat hulle loop, sien hy net verwaarlosing en verval. Agter toe kamerdeure hoor hy mense beweeg en saggies praat. As ’n paar van hulle dit in hulle koppe kry om klaar te maak wat Alrode begin het, staan hy nie ’n kans nie.

“Totsiens, Mary.”

Sy knik net, ’n verlatenheid in haar oë.

Sy rug is hol terwyl hy na sy bakkie toe stap. Hy klim in en sluit dadelik die deure.

Eers toe hy net buite die Skema weer die teerstraat vat, ontspan hy effens.




	
Veertien

Jojo

Terwyl Zaan op haar selfoon praat en die Soufie-vrou die linne bêre, glip Jojo op die stoep uit vir ’n vinnige sigaret.

Met Soufie hier sal sy nie met Zaan oor die dag van die moord kan praat nie, al sou sy aan ’n manier kon dink om dit aan te voor. Sodra die res van die goed van haar bakkie afgedra is, sal sy die pad moet vat.

Hoe de hel gaan sy sorg dat sy weer genooi word? Dit lyk nie asof Zaan nog goed aangery sal wil hê nie. Haar Prado is nou leeg en sy sal self kan regkom.

Dit het darem nie geklink of die oproep wat sy gekry het van iemand af is wat gaan oorvertel wat Hugo se nuwe strategie is nie. Geklink asof dit gaan oor gordyne.

Jojo kyk weer oor die meer uit. Die weidse uitsig verstom haar steeds. Al het die blou lug van vanoggend weer slierterig geraak en die bries opgetel. Hierdie plek het waaragtig meer seisoene in een dag as die res van die land in ’n jaar, maar mooi bly maar mooi. En dié soort mooi is net rykes beskore. Geen wonder mense moor vir geld as dít is wat geld kan koop nie.

Steyn

Hy het pas gestort en met moeite sy seer kop gewas gekry toe hy Tertia van buite af sy naam hoor roep. As sy nie so angstig geklink het nie, sou hy haar geïgnoreer het.

Steyn stap op die stoep uit en kan dadelik sien daar is groot fout. Maskarastrepe maak ’n makabere masker van Tertia se gesig.

Hy draf nader en slaan sy arm om haar skouer. “Tertia?”

Sy druk haar gesig teen sy skouer. Snikke skeur deur haar. Hy hou haar rukkende lyf vas en sus haar saggies. Dit duur ’n ewigheid voor die ergste verby is en daar net nou en dan nog ’n siddering deur haar trek.

“Wat het gebeur, Tertia?” Hy hoop nie dit het iets met haar dogter te make nie.

“Dis Avril,” bevestig sy egter.

Sy begin weer huil en hy lei haar binnetoe, laat haar op die rusbank sit en maak vir haar suikerwater aan. Hy skakel die ketel aan om dit op te volg met tee, maar help haar eers uit die glas drink.

Hy gaan sit oorkant haar op die koffietafel. “Wat het gebeur?”

Sy vroetel ’n pakkie sigarette en ’n aansteker uit haar broeksak en probeer ’n sigaret aansteek, maar haar hande bewe so dat sy nie die vlam by die tippie kan uitkry nie. Hy neem die aansteker by haar en kry die sigaret aan die brand. Sy suig daaraan asof dit suurstof is vir iemand met asemnood.

“My kind is dood, Steyn. Dood.” Haar onderlip begin onbedaarlik bewe. “Al meer as ses weke gelede. Sy is al begrawe. Hulle het nie geweet of sy familie het nie. Hulle het glo elke nou en dan ’n paar van die nommers op haar foon gebel om haar naasbestaandes te probeer opspoor. Vandag eers by my uitgekom.”

Sy laat sak haar voorkop in haar hand. ’n Lang stuk as val op die mat. Toe sy weer opkyk, stroom die trane. “Sy het dit onder ‘Ze Tert’ gesave. Dis hoe sy partykeer na my verwys het. Met so ’n aangedikte, kastig Duitse aksent. Net om my te terg, verstaan? Dit was die laaste nommer op haar kontaklys.”

Steyn vryf vertroostend oor haar maer rug. Wat sê mens? Tertia raak weer aan die snik. In die kombuis skakel die ketel af. Hy gaan maak tee en bring die twee bekers deur. Tertia sit met haar arms om haar lyf gevou asof sy haarself bymekaar probeer hou, maar die snikke het effens bedaar.

Hy gaan sit weer op die koffietafel. “Hoe is sy dood, Tertia?”

Haar gesig vertrek. “Doodgesteek in haar huis. En dit net vir ’n klompie goed wat die fokkers gesteel het.” Sy druk haar hand oor haar bewende lippe, skud haar kop.

“Dis verskriklik. Ek is so jammer, Tertia.” Hierdie fokken land. Dis hoekom hulle hier in ’n tronk sit. Dis hoekom honderde duisende mense hulself moet toesluit terwyl die skelms en moordenaars en kapers hulle gang gaan en die giggelende president en sy trawante net voortfok met hulle korrupsie en kleptokrasie.

“Wie is die ‘hulle’ wat jou gebel het?”

“’n Vrou wat naby haar gebly het of iets.”

Steyn frons. “Maar hoekom het die polisie jou nie opgespoor nie?”

Tertia skud weer haar kop, probeer haar emosies in bedwang kry. Hy gee vir haar die tee aan wat hy ook met suiker gedokter het.

Sy sluk eers versigtig, toe dorstig.

“Alle dokumente wat haar kon identifiseer of hulle by my sou kon laat uitkom, is gesteel. En jy kan jou indink hoeveel Van Rensburgs daar in die land is. Sy het ook daar bekendgestaan onder haar tweede naam. Annette. En die polisie steur hulle glo nie vreeslik aan misdade in die buurt waar sy gebly het nie. Doen net die nodige.”

“Maar sy moes tog êrens gewerk het? En daar moes dokumentasie gewees het?”

“Sy het nie gewerk nie. Nie amptelik nie. Sy het glo net ’n paar kinders opgepas. En dis die ander ding, Steyn. Ek het ’n kleinkind. Al ses jaar oud.”

Liewe donner. Sou dit dalk Douw se kind wees? Of Estian s’n? Is dit hoekom sy hier weg is?

“Die vrou wat my gebel het, versorg die outjie op die oomblik, maar dit klink my hulle sukkel finansieel. Sy naam is glo Sylvester.” Sy maak die tee klaar. “Ek moet hom gaan haal.”

“In die Vrystaat?”

Sy knik. “Een of ander gehuggie. Wild iets. Wildfontein, dink ek.”

“Wil jy hê ek moet saamgaan? Jou daarheen neem?” Hy dink vlugtig aan sy belofte aan Mary, maar Tertia is nou belangriker.

Tertia skud haar kop. “Ek waardeer dit, maar liewer nie. Ek wil alleen gaan. Ek het tyd nodig om te dink, my kop reg te kry. Die ver ent se ry sal hopelik help. En ek weet nie wat ek daar gaan uitvind nie. Sal dalk ’n rukkie moet bly om dinge uit te sorteer.”

Sy lyk effens meer in beheer van haarself toe sy opstaan. “Ek het ’n voorgevoel gehad toe Avril so lank nie bel nie. Ek het vermoed dit kan net beteken daar is groot fout, al het ek myself probeer oortuig ek jaag spoke op.” Sy sluk ’n paar keer en haar oë vul weer met trane. “’n Ma voel sulke dinge aan. Maar ek het nooit gedink aan moord nie.”

“Sê as daar iets is waarmee ek kan help, oukei? Enigiets.” Hy twyfel of die volle implikasie van Avril se dood en die manier waarop sy dood is al werklik tot Tertia deurgedring het. Die ware pyn, die soort pyn wat te diep is vir trane, sal haar waarskynlik eers oor ’n rukkie regtig slaan. Hopelik nie terwyl sy op die pad is nie. “En as jy van plan verander, ry ek saam met jou.”

“Dankie, Steyn,” kry sy dit hees uit. “Ek is obviously nie nou in ’n toestand om te ry nie, maar ek gaan môreoggend vroeg wegtrek. Dis glo so nege, tien ure se ry. As jy dalk net vir my die kar kan nagaan, sal ek bly wees. Olie en water en bande tjek en so.”

“Met graagte. Ek sal vir jou gaan brandstof ingooi ook, dan kan jy darem ver kom voor jy weer hoef in te neem.”

Haar glimlaggie is bewerig. “Dankie, Steyn. Jy weet nie wat dit vir my beteken dat daar darem iemand is na wie toe ek nog kan gaan nie.”

Hy slaan sy arm om haar en gee haar ’n drukkie voor hy saam met haar na haar villa toe stap om die motorsleutels te kry. Hy is net dankbaar hy kan iets tasbaars doen, want troos kan niemand haar gee nie.

Zaan

Zaan kry vir Jojo waar sy op die stoep staan en rook, haar oë op iets in die verte vasgenael.

“Jojo?”

Sy kyk om. “Ek dink iets skort daar anderkant.” Jojo beduie met haar kop in die rigting van die oopte voor die huis naaste aan die oewer. Villa 3.

Zaan hou haar hand oor haar oë om die skerp lig af te keer. Steyn stap arm om die skouer met ’n blonde vrou wat sy nie ken nie. Haar hande bedek haar gesig. Iets aan haar liggaamshouding spreek van verslaenheid. Sy loop amper strompelend.

“Ek het die man, Steyn Tredoux, al ontmoet toe ek wou kom gordyne meet. Hy het hier opgeruim. Sy verloofde Jane Summers was die vorige eienaar van my huis.”

“En die vrou?”

“Kan dalk Tertia van Rensburg wees, die eienaar van Villa 3.” Sy kyk weer na Jojo toe hulle uit sig verdwyn. “Ek wil jou ’n yslike guns vra.”

Jojo kyk haar vraend aan.

“Ek het gewonder of ek jou nie kan vra om my gordyne vir my te gaan optel by ’n dekorwinkel in Bientangsbaai nie. Die slaapkamer s’n is gereed, het ek so pas gehoor. Ek wil nie graag nou hier weggaan nie en sal bitter graag die gordyne vandag nog wil hang.” Vandat Megan hier was, ril sy elke keer as sy daaraan dink dat sy voorlopig sonder gordyne moet klaarkom. Nie dat sy haar steur aan Megan se voorspooksels nie, maar dit bly grillerig om te dink iemand kan inkyk en elke beweging wat sy maak, dophou.

“Maar natuurlik.” Jojo druk haar sigaret in die braaiplek dood. “Ek het juis die oggend vry gehou om jou te help waar ek kan. So ’n intrekkery is mos maar ’n pes van ’n ding.”

Verbeel sy haar of is Jojo Richter darem net te gretig om te help? Hulle het nog nie eens oor vergoeding gepraat nie. Zaan skuif haar wantroue op die agtergrond. “Dis baie gaaf van jou, Jojo.”

“Ag wat, dis vir my lekker om te kan uithelp.” Jojo vroetel in haar yslike handsak en kom met ’n notaboek en pen te voorskyn. “Gee maar net vir my die adres. En die foonnommer, ingeval ek verdwaal.”

Zaan skryf dit neer en verduidelik kortliks hoe om te ry.

Sy kyk Jojo agterna toe dié koers kry na die Corsa toe. Iets is nie lekker nie, maar sy het nie nou die tyd of krag om te probeer uitwerk presies wat haar hinder nie.

Jojo

Sy wag semigeduldig dat die hekwag die bakkie se kajuit deurkyk. Die mense hier is behoorlik paranoïes.

’n Beweging in die truspieël trek haar aandag. ’n Silwer BMW het so pas agter haar stilgehou. Die man wat sy netnou nog in die verte gesien het, sit agter die stuur. Steyn Tredoux. Jane Summers se verloofde wat ná haar verdwyning van Creeks Cove af weg is. Sy laat gly albei die vensters oop.

“En as Meneer nou met mevrou Tertia se motor ry?” hoor sy die hekwag vra.

Sy hoor nie die antwoord nie. Dit was dus Tertia van Rensburg – volgens Irene se lêer ’n vrou van amper vyftig. Was getroud met ’n man uit ’n ryk familie. Die familie het nie veel sin in haar gehad nie en ná sy voortydige dood moes sy en haar dogter Avril, wat toe so elf jaar oud was, self opsnork. Gelukkig het die man goed voorsorg getref en Tertia is baie gerieflik daaraan toe. Douw was haar houman voor hy agter Jane Summers aan is en ook verdwyn het.

“Mevrou kan maar ry.”

Jojo skrik toe die hekwag langs haar praat. “Ek kom nou-nou weer terug. Ek moet vir Zaan net haar gordyne gaan haal.”

“Mevrou Zaan sal maar net weer moet bel om toestemming te gee dat Mevrou inkom.”

Jojo kners heimlik op haar tande, maar kry darem geglimlag. “Nou hoekom is Steyn dan nou in Tertia se motor?” vra sy die ene onskuld.

“Hy gaan vir haar petrol ingooi. Sy moet môre glo ver ry.”

“Nou waarheen dan?”

“Meneer het nie gesê nie.” Hy druk die afstandbeheerder en beduie sy moet ry.

Steyn volg op haar hakke in die BMW.

Aantreklike mannetjie, sien Jojo in die vinnigheid toe hy haar op die hoofpad verbysteek, maar hy lyk bra stroef. Seker logies as mens se verloofde ná soveel jaar dood verklaar word.

Sy soek rond in haar geheue. As sy dit nie mis het nie, is hy ’n fotograaf. Ook uit ’n ryk familie, volgens Irene se lêer. Ook vervreem van hulle.

Noudat sy daaraan dink, dit klink asof die hele lot uit ryk families kom, maar van hulle vervreem of deur hulle verwerp is. Wyle Jane Summers ook. Familie in Engeland glo. En Megan Dalton – die New Age-een – kom ook uit ’n ryk familie as sy reg onthou, maar haar ma het selfmoord gepleeg toe die meisiekind sewentien was. ’n Ander soort verwerping.

Almal behalwe Lalie Lategan, Wena se vriendin wat die kwiltklasse aanbied. Oor haar het Irene maar min inligting. Geen verwysing na ryk familie nie. Sou sy soveel geld uit haar gekwilt maak om ’n huis in daardie dure plek te kan bekostig?

Creeks Cove is so in 2001 rond al gebou, maar selfs toe sou die villas nie ’n appel en ’n ei gekos het nie.

Lalie klink na die uitsondering tussen die klomp, en uitsonderings verklap soms meer as gemene delers. Dalk is daar nog inligting oor haar verderaan in die lêer. Sy is nog nie eens halfpad deur die ding nie.

By die sirkel net voor Bientangsbaai draai Steyn Tredoux na links af. Op die ingewing van die oomblik ry Jojo agter hom aan. Feitlik onmiddellik daarna draai hy by ’n vulstasie in. Jojo trek ook langs ’n petrolpomp in. Kan maar netsowel volmaak, al het die naald nog skaars gesak.

Steyn gee haar ’n fronsende kyk toe hy uitklim. Jojo glimlag net. Hopelik lyk sy onskuldig. Maar dis mos nou ook nie asof dit só vreemd is dat twee mense wat van dieselfde plek af wegry, by die naaste vulstasie stop nie.

Sy hoor hoe hy opdrag gee dat die petroljoggie volmaak en die banddruk toets voor hy die enjinkap lig en begin olie en water nagaan.

Sal sy die kans waag om ’n geselsie met hom te probeer aankoop? Of sal dit verdag lyk? Maar waarvan kan hy haar verdink? Dat sy ’n neusinstekerige ou vrou is?

’n Tweede petroljoggie maak sy verskyning by haar venster.

“Maak maar vol, asseblief.” Sy grawe haar beursie uit haar handsak.

Toe sy weer opkyk, staan Steyn langs haar. Hy laat sy hand op die dak rus en buk om deur die oop ruit na haar te kyk. “Môre. Steyn Tredoux.”

“Jojo.”

Steyn Tredoux vee oor sy oë. Hy lyk moeg. “Ek verstaan nie mooi nie, Jojo. Ek sien jou by Zaan se villa, hoor by Wesley jy vra waarom ek in Tertia se motor is asof jy ons albei ken en nou sit jy hier en hou elke beweging wat ek maak dop.”

Jojo kan vir ’n oomblik waaragtig nie dink wat om te sê nie. Sy kan toeval die skuld probeer gee, maar die blou oë is te intelligent. “Kyk, ek en jy moet praat, maar nie hier en nie nou nie. Ek moet vir Zaan gaan gordyne optel voor een.”

“En waaroor moet ons nogal praat?”

“Jane Summers, onder andere.” Dit was nie ’n goeie roep nie, sien sy aan die manier waarop sy kaak verstyf. “Maar ek wonder ook waarom Tertia van Rensburg so ontsteld gelyk het.”

Dit verbeter die saak hoegenaamd nie, sien sy dadelik.

“En waarom sal ek nogal met jou oor een van die twee wil praat? Ek ken jou van geen kant af nie.”

“Ek kan verduidelik.”

“Is jy ’n joernalis?”

Sy skud haar kop. “Nee, beslis nie. Ek stel voor ons ontmoet mekaar by jou villa, dan verduidelik ek daar. Maar nie vandag nie. Ek het nog ’n paar draaie om te ry nadat ek by Zaan was.” Dit gee haar ten minste nog ’n keer toegang tot die plek en ook tyd om Irene se lêer beter te bestudeer.

“Hoe laat?” Hy lyk maar bra teensinnig.

“Môre? So tienuur se kant?”

“Ek sal met die hekwag reël.”

Jojo knik. “In die haak. Gee my jou selnommer, net ingeval.”

Hy huiwer eers, maar gee dit dan tog. Sy tik dit op haar foon in.

“Goed, sien jou dan môre.”

Hy knik net.

In die truspieël sien sy hoe hy haar agternakyk toe sy ’n rukkie later wegtrek. Wat de hel sy vir die man gaan sê, hoe sy gaan verduidelik, weet nugter. Maar met tyd kom raad.

En sy is mos goed met lieg en bedrieg. Dis net dat sy nie meer regtig wil nie. Nie met mense soos Zaan en Steyn in die prentjie nie. Mense wat kennelik pyn en verraad ken en nie verdien om nog pyn en verraad aangedoen te word nie.

Tensy sy haar dalk met een of albei heeltemal misgis. Wat natuurlik ook moontlik is. Dit sal nie die eerste keer wees nie.

Kyk maar net hoe het sy aangejaag toe sy daardie arme Suzette-kind aanvanklik reguit in die strik gelei het wat Ludolf von Furstenberg gestel het. En dan praat sy nie eens van die navorsing wat sy vir Carmen, Ludolf se huishoudster, gedoen het en die ramp waarop dít vir ’n paar ander jong mense uitgeloop het nie.

Dis waarom dit deesdae vir haar soveel beter is om vir Cara, Kevin en Stas navorsing te doen. Sy bevredig haar weetgierige geaardheid sonder om enigiemand te na te kom. Net jammer dis nie heeltemal so opwindend nie. En natuurlik nie so lonend nie.

Jojo hoor ’n SMS deurkom, maar sy kyk eers toe sy voor die gordynplek stilhou.

Irene. Jojo sug, maar maak die boodskap tog oop. Hoe vorder jy? Ek hoor Hugo en kie sien Maandag al die DOV. Daarna is dit net ’n kwessie van tyd voor die brander Zaan gaan slaan. Jy MOET uitvind wat die dag toe Eduard geskiet is, gebeur het VOOR sy dalk in hegtenis geneem word.

Donnerwetter. Sal haar leer om haar aandag te laat aftrek van wat sy eintlik moet doen. En in hierdie stadium voor betaal word.

Nuwe verwikkeling op CC. Sien Steyn môre, sms sy terug.

Op die oomblik is Zaan jou prioriteit, Jojo!

“Ja, oukei,” mompel Jojo. Soms wens sy sy het meer as een middelvinger gehad.

Steyn

Steyn sug ergerlik toe hy by Creeks Cove se hek indraai. Hy het ’n fout gemaak om die vrou te konfronteer. Dit het eerder sy kommer verklap as wat dit haar oorreed het om haar neus uit hulle sake te hou. Dit kon hy aan die flikkering in daardie skerpsinnige bruin oë sien.

Hemel, sy moet nou nie op verkeerde plekke gaan grawe nie. Geen mens weet waarop sy ontdekking dat Dirkie nog leef, gaan uitloop nie.

Hopelik kan hy môre uitvind wat haar saak is met Jane en Tertia. En hoe dit skakel met haar besoeke aan Zaan Mentz. Hy hoop net die feit dat sy Tertia ook genoem het, beteken haar belangstelling in Jane het niks met Dirkie te doen nie.

Hy sal maar net môre moet probeer red wat daar te redde is. Haar sover kry om Crystal Crags en sy inwoners – lewend en dood – met rus te laat.

Nou moet hy net eers weer vir Tertia face.

Tertia is egter nêrens te siene toe hy langs haar huis stilhou nie. Sy antwoord ook nie toe hy aanklop nie.

Steyn los haar motorsleutels op die stoeptafel. Die arme vroumens. As sy op hierdie oomblik haar sorge verdrink en niemand wil sien nie, kan hy haar nie verkwalik nie.

Jojo

Sy betaal die parkeerwag toe die gordyne ingelaai is, maar ry nie dadelik nie.

’n Man wat niks het om weg te steek nie, konfronteer nie sommer iemand wat by dieselfde vulstasie stilhou nie. Haar optrede was dalk ’n bietjie agterdogwekkend, maar syne ook. Steyn Tredoux het net te bekommerd gelyk oor te min. Ook toe sy Tertia se naam genoem het.

Jojo grawe Tabby3 uit haar handsak en tik Tertia van Rensburg in die soekvenster. Dié nuwe tablet wat Cara Kersfees vir haar present gegee het, is lekker vinnig.

Niks noemenswaardigs duik egter tussen die eerste resultate op nie. Sy tik Avril van Rensburg in. ’n Bruin meisie wat ’n belastingkonsultant is, kom op. En ’n Annette van Rensburg wat êrens in die Vrystaat vermoor is.

Jojo ril. Hierdie moorde ... Jojo frons toe sy die YouTube-skakel sien. Dis geplaas deur VolksbladNuus. Naasbestaandes van vermoorde vrou gesoek, is die opskrif. Die skermgreep is die foto van ’n blonde meisiekind met ’n kind op die heup. Onderaan is daar net ’n klein stukkie teks: Annette van Rensburg se liggaam is Vrydagmiddag 8 Julie ...

Hoekom sou ’n websoektog na Avril van Rensburg ’n berig oor die moord op ’n ene Annette van Rensburg uitwys? Is dit maar net omdat Google in al sy wysheid dink sy het die naam verkeerd gespel?

Die filmpie is ’n skrale minuut en vyf en vyftig sekondes lank. Daarin word hoofsaaklik gesê ’n vrou wat as Annette van Rensburg bekendgestaan het, het aan messteekwonde beswyk gedurende ’n rooftog in haar huis. Al haar identiteitsdokumente is in die noodlottige rooftog gesteel. Dis onbekend waar sy oorspronklik vandaan kom. Sy word oorleef deur haar sesjarige seuntjie Sylvester.

Jojo laat die film stol toe die foto wat haar aandag getrek het, opkom. Dit wys ’n mooi jong vrou. Die seuntjie op haar heup moet Sylvester wees. Die kind sit met sy rug na die kamera en moes beweeg het toe die foto geneem is. Dis te dof om die detail mooi uit te maak.

As dit Tertia van Rensburg se dogter is, is dit geen wonder die vrou het gelyk asof sy in ’n toestand is nie. Sou sy dalk onlangs uitgevind het? Is dit hoekom sy op pad is, waarheen ook al? Dit moet ’n verskriklike skok wees om te hoor jou dogter is vermoor. Dis sekerlik nie iets waaroor ’n ma ooit sal kom nie.

Jojo wik en weeg ’n oomblik voor sy Irene e-pos. Weet nie of dit enigsins verband hou met enigiets nie, maar het ’n vae spesmaas een van Creeks Cove se inwoners se dogter is dalk vermoor.

Sy verduidelik kortliks en voeg ’n paar internetskakels by. Irene moet maar self besluit of sy daarop wil ingaan of nie.

Zaan

Dis nou eers seweuur, maar tamheid ná al die gewerskaf begin haar inhaal.

Die mure van haar slaapkamer is nog kaal, maar die nuwe bed met die nuwe linne lyk mooi en ná vandag se harde werk alreeds verwelkomend.

Die gordyne is egter ’n enorme teleurstelling. Dit lyk mooi en skep die wasige effek wat sy wou gehad het, maar die ellendige goed is maklik twintig sentimeter te kort. Presies die hoogte tussen die bokant van die venster en die gordynstok, soos Jojo aan haar uitgewys het.

Dié het diep ingedagte gelyk die kort rukkie wat sy gebly het. Net die koeldrank wat sy aangebied het, gedrink en toe saam met Zaan gaan kyk toe Soufie hulle roep oor die probleem met die gordyne.

Die misverstand is waarskynlik haar eie skuld. As sy reg onthou, het sy vir Steyn gevra om die vensters te meet, nie die hoogte van die gordynstok af nie. Dalk het hy gedink sy wil blinders laat maak.

Sy hoop nou net nie die vrou wat die gordyne maak, het dalk al die sitkamer s’n ook klaar gesny en dieselfde probleem duik daar op nie.

Dis egter Maandag se probleme. Vanaand wil sy haar net verlustig aan haar nuwe huis. Haar veilige huis. Al is dit nog maar ’n leërige huis. Daar is nog geen meubels in die studeerkamer, gastekamer of op die mezzanine nie.

Zaan stap met die trap af, maar gaan staan ’n paar trappe van onder af om haar te verwonder aan wat hulle vandag alles uitgerig het. Hiervandaan lyk dit al gesellig.

Die greinhouttafel lyk perfek, al is die blou keramiekbak daarop nog leeg. Die ruiker in die blou blompot wat sy langs die bak neergesit het, vergoed darem daarvoor. En daar is vrugte in die bak op die koffietafel.

Die rusbank, oorgetrek in sandkleurige linne, wil sy opkikker met strooikussings wat die kelim se kleure eggo. Poublou, dowwe wynkleur, suurlemoengeel.

Sy gaan ondertoe, maak die yskas oop en voel aan die bottel sjampanje waarmee sy verwelkom is. Ja, dis al lekker koud. Uit die kas kry sy ’n sjampanjeglas. Eers een glasie hier drink voor sy vir haar die slipperbad gaan voltap en die moegheid uit haar lyf probeer wegweek.

En sy gaan nié daaraan dink dat die sjampanje klaarblyklik van Estian afkomstig is nie. Sy gaan nié gisteraand in herinnering roep nie. Sy het haar grotvrou oorwin en Estian het die boodskap gekry. Dis die einde daarvan.

Die perlemoenskulp met die Palo Santo-wierook en veer wat op die pienk soutkristalle lê, trek haar oog. Jojo het net haar kop geskud toe sy gevra het wat dit is en Zaan verduidelik het.

Heilige hout, het Megan gesê. Brand dit elke aand voor jy gaan slaap. Dit sal die spirit rustig hou. ’n Evil spirit wat verknog is aan haar huis. Net wat sy nodig het.

Zaan lig haar glasie en laat haar oë nog ’n keer oor haar nuwe tuiste dwaal. “Wel, evil spirit, ek drink op ons. Mag ons lank en gelukkig en in vrede saam hier lewe.” Haar stem klink nog effens hol. Seker oor die leë vertrekke bo en die gebrek aan gordyne. Zaan neem ’n slukkie van die sjampanje. Dit bruis op haar tong, laat haar smaakkliere van plesier saamtrek.

Sy gaan sit op haar nuwe bank. In die dag sal sy ’n uitsig hê oor die meer. Nou is die venster ’n donker spieël wat haar beeld bleek en onduidelik na haar terugkaats.

Buite baklei die wind met die bome en struike. Reën suis op die rietdak neer. Êrens drup water eentonig. Verder is dit stil. Doodstil. Geen verkeer is hoorbaar nie, laat staan loeiende sirenes of treine of vliegtuie op pad na onbekende bestemmings.

Niks om haar is bekend nie. Niks om haar te herinner aan die verlede nie. Sy is vry. Sy is alleen. En skielik eensaam. Maar daaraan is sy gewoond en hier is sy ten minste eensaam in haar eie, eie huis. Dis soveel beter as eensaam in die Swiegelaar-herehuis.

Toe haar glasie leeg is, hervul sy dit en neem dit boontoe. Die geur van haar badsout is darem bekend. Sy lê lank in die bad, teug byna gedagteloos aan die sjampanje tot die water sy hitte verloor.

In haar nagklere neem sy die glas ondertoe en kry vir haar water om saam te neem bed toe. Sy steek vas by die skulp. Die veer roer effens. Zaan staar lang oomblikke daarna voor sy die sogenaamde heilige hout aan die brand steek. Dié maak ’n klein vlammetjie voor dit begin smeul en ’n soeterige geur daaruit opstyg. Sy huiwer, maar tel dan tog die veer op en waai dit oor die rookspiraaltjie, kyk hoe dit wyer versprei.

Sy kry lag vir haarself, maar dit keer haar nie om die skulp saam te neem boontoe nie.

Hopelik weer dit Estian se broeiende oë uit haar drome.

 




	
Vyftien

Sondag 21 Augustus

Jojo 

Steyn het woord gehou. Die hekwag laat haar deur toe sy op die kop tienuur daar aankom.

Irene se lêer het relatief min oor Steyn opgelewer.

Gebore in 1970 en getoë in Constantia. Getroud in 1998 en geskei in 2002. Sy vrou het die egskeiding aanhangig gemaak op grond van onoorkomelike verskille. Sy is ’n stadsmens en hy wil op ’n afgesonderde plek gaan bly, word daar onder meer in die skeidokument uitgestippel. Hy is ook feitlik nooit tuis nie, en sy weier om saam met hom na die afgeleë plekke te gaan waar hy foto’s vir sy koffietafelboeke neem.

Sowel die Tredouxs as die Steyns aan sy ma se kant is baie gegoede families. Sy ouer broer sterf toe ’n bus hom raakry. Steyn was in matriek. Ondanks ’n paar onderskeidings gaan hy nie universiteit toe nie, maar skryf by ’n tegnikon in vir ’n diploma in fotografie. Vermoedelik op eie onkoste, want hy werk sedert sy eerste jaar al as assistent by ’n professionele fotograaf in die Kaap.

Hy raak snaaks genoeg nie betrokke by die Tredouxs se familiebesigheid nie – iets met wyn in-en uitvoer te make. ’n Neef van hom word egter wel in die familiebesigheid opgeneem en opgelei om oor te neem.

Met sy moeder se afsterwe, kort ná sy egskeiding, word Steyn die hooftrustee van die Steyn-familietrust wat vir hom en sy broer bedoel was. Dis dié substansiële trust wat hom klaarblyklik in staat stel om onder meer sy huis op Creeks Cove te koop. Aan die einde van daardie jaar trek hy permanent in sy villa in.

Ná die oupa se dood erf Steyn ’n klomp aandele, maar geen eiendom of iets wat aan die familienaam gekoppel is nie. Daarna verbreek Steyn se pa alle kontak en onterf hom.

’n Paar jaar later raak hy verloof aan Jane. Ná haar verdwyning bly hy in ’n woonstel in Seepunt wat klaarblyklik net as basis dien terwyl hy die Suidelike Halfrond vol toer agter foto’s aan. En nou is hy terug op Creeks Cove, maar blykbaar net om op te ruim voor hy sy huis in die mark sit.

En dis dit. Daar is sekerlik baie tussen die reëls te lese, maar dis die feite tot haar beskikking.

Jojo hou langs ’n ouerige Hilux-bakkie stil waar Villa nommer 1 se paadjie doodloop. Steyn kom aangestap en maak die Corsa se deur vir haar oop.

“Môre, Jojo.”

“Dag, Steyn,” groet sy terug toe sy haar uit die Corsa gewikkel gekry het.

“Kom in.”

Sy volg hom tot op die stoep. “Kan ons sommer hier buite ons prate praat? Dis so ’n mooi dag.” Alles lyk vars ná die reën van die vorige nag en die meer glinster in die winterson. Dis nie eens te vrek koud nie.

Hy knik en trek vir haar een van die stoepstoele uit. “Koffie?”

“Sal lekker wees. Gee jy om as ek rook?”

Hy skud sy kop en gee vir haar ’n asbak aan wat op die symuurtjie van die stoep gestaan het.

Asof hy alles in gereedheid gehad het, is hy blitsig terug met twee bekers koffie, ’n kartonnetjie melk en ’n koppie gevul met suiker. “Skuus. Ek is nie eintlik gewoond aan gaste onthaal nie.”

Jojo skep vir haar drie lepels suiker in en wys die melk van die hand.

“Dis regtig mooi hier.” Jojo beduie in die rigting van die meer waar ’n vlagie wind die oppervlak versteur. Die riffels blits en skitter.

Hy knik. “Oukei, noudat ons al die small talk getalk het wat ons moontlik kan, hoekom het jy my gister agtervolg?”

Jojo neem ’n slukkie van haar koffie voor sy na hom kyk. “Ek het jou nie agtervolg nie. Ek het gehoor hoe die hekwag vra waarom jy in Tertia se motor ry. Vra toe die hekwag dieselfde ding en hy sê jy help haar omdat sy ver moet ry. Toe wonder ek waarheen sy gaan en ek wonder hoekom sy kort tevore hier by jou so ontsteld gelyk het. Ek het julle oor die oopte sien aanstap na haar huis.” Paai mense eers met die waarheid voor jy begin lieg, het sy al uitgevind in haar omwandelinge. “Toe jy my nou op die pad verbysteek, was ek ingedagte en het half per ongeluk agter jou aangery.” Dis darem nie te ver van die waarheid af nie.

Steyn sit sy beker neer en vou sy arms. “Sover ek verstaan, het jy Zaan help meubels aanry en gister vir haar die gordyne gaan haal. Jy het bloot toevallig oor haar pad gekom omdat Wena die vrou ken by wie jy die bakkie leen. Dis hoe jy toegang verkry het tot Creeks Cove.”

Dus het hy navraag gedoen, besef Jojo. Waarskynlik by Wena Erasmus. Gaan nie help om dit te ontken nie, al klink sy “bloot toevallig” baie sarkasties. Sy knik.

Hy laat sak sy elmboë op sy knieë en leun effens vorentoe terwyl hy haar stip in die oë kyk. “Jojo, met alle respek, moenie vir my kom vertel perdedrolle is vye nie.”

“Ek praat die waarheid, Steyn. Ek het nog net nie vir jou vertel hoekom ek so graag toegang wou verkry dat ek bereid was om Vrydag en Saterdag op te offer om ’n vrou te help wat ek nie ken nie.”

Steyn sit weer terug, ’n siniese glimlaggie om sy mond. “The suspense is killing me.”

“Die eienaar van die bakkie is ’n vriendin. Soort van. Eintlik meer die vriendin van die man by wie ek ’n kothuis huur.” Nou moet sy versigtig trap. “En die man by wie ek huur, is ’n krimiskrywer. Hy het my gevra om vir hom inligting in te win oor die Duiwelsdriehoek vir sy volgende whodunit en daarom wou ek by Creeks Cove inkom. Ek neem aan jy weet van die legende.”

“Ek weet van die bogstories wat hier rondlê oor ’n danige Driehoek, maar dis skaars ’n legende. Hoogstens ’n fabel. Maar hoekom het hy nou juis vir jou gevra om vir hom inligting in te win? Ek kan hoor jy kom van die Transvaal af.”

“Dis my werk. Ek doen navorsing vir skrywers. Hulle betaal my reiskoste, dus maak dit nie saak hoe ver ek agter inligting moet aanry nie.”

Hy vryf nadenkend oor sy ken. “Ek sien. Maar wat ek nie sien nie, is wat die Duiwelsdriehoek met Tertia en Jane uit te waai het. Jy het immers gesê dis oor hulle wat jy met my wil gesels.”

“Tertia was maar net belangstelling omdat ek gesien het daar skort iets. Daar loop egter ’n storie dat Jane se verdwyning aan die Driehoek te wyte is. Dis die soort goed waarin my skrywers belangstel. Goed wat hulle in aangepaste gedaante in hulle stories kan gebruik. Mens kan amper sê ek speel so ’n bietjie die muse vir hulle.”

“Zaan was dus jou Trojaanse perd.”

“Ek dink dit was makliker om Troje binne te dring as Creeks Cove.”

Hy grinnik. “Ek sê jou wat. Ek vertel jou alles wat jy wil weet van die Duiwelsdriehoek in ruil daarvoor dat jy Troje nie weer binnekom nie.”

Dis nou wat die Engelse calling your bluff noem.

“Ek kan nie net een bron gebruik nie. Ek wou hoeka met al die inwoners daaroor praat, hoor wat elkeen se weergawe is.” Dit is dalk nie die waarheid nie, maar dit klink in elk geval na ’n goeie plan.

“Dit sal oral hoorsê wees. Jou beste bron sal Vister wees, maar hy praat nie graag nie. Veral nie met vreemdelinge nie. En hy is ook glo nog nie terug van sy laaste walkabout nie. Dit het ek gehoor toe ek ’n paar dae gelede probeer uitvind het of hy dalk ’n spaarvissie het.”

Hulle is aan die skaak speel, besef Jojo. Maak jou skuif, dan maak ek myne. En ruilhandel. Jou inligting vir my inligting. “Walkabout? Soos die Aborigines?”

“Min of meer. Hy kry so af en toe ’n bevlieging. Gaan oes glo wilde boegoe in die Clanwilliam-omgewing. Dis blykbaar die beste soort vir maagaandoenings, prostaat en dies meer. Die vis is aan die min raak, nou maak hy ’n boegoe-aftreksel wat hy verkoop. Die Roose is goeie klante.”

“Dan sal ek maar moet wag tot hy terug is en intussen op ander se hoorsê staatmaak. Buitendien, ek het Zaan belowe om van hulp te wees. Ek hou van haar en niemand gaan my keer om haar te help nie. Ook nie jy nie. En so terloops, jy het drooggemaak met die afmetings vir haar gordyne. Die goed is heeltemal te kort.”

Hy frons. “Sy het nie gevra dat ek vir gordyne meet nie. Net om venstermates te neem.”

“Tipies mansmens. Waarvoor dink jy het iemand wat nuut in ’n huis intrek venstermates nodig? Maar dit moet julle maar self uitsorteer.” Hopelik het sy nou sy aandag ’n bietjie afgetrek. Sy kom regop. “Dankie vir die koffie.”

“Ek dag jy wil hoor van die Duiwelsdriehoek?”

Toe nie. “Ek wil, maar nie as dit met ’n voorwaarde gepaardgaan nie.”

“Jammer, Jojo, maar ek glo nie jou storie nie. Waarom probeer jy jou werklik hier op Creeks Cove inwurm? Of is dit dalk by Zaan self?”

En dan sê hulle mans het nie intuïsie nie. Jojo weet sy kan haar hieruit probeer lieg. Maar sy is moeg gelieg. Moeg om mense ’n rat voor die oë te probeer draai. Tog kan sy ook nie met die hele mandjie patats vorendag kom nie. Dit het niks met Steyn uit te waai wie Zaan werklik is nie. Nog minder wat sy by Zaan moet probeer uitvind. Of hoekom.

“Jojo?”

“H’m?” Sy het eintlik vir ’n paar oomblikke vergeet waar sy is. Al weer. Sy hoop nie dit is ’n teken van ouderdom nie.

“Behalwe dat jy my nog ’n antwoord skuld, hoekom lyk jy so half kwaad, half hartseer?”

“Want ek is kwaad vir myself en hartseer dat ek my in ’n ding laat inpraat het.” Die waarheid glip net uit. Sy ruk haar reg. “En ek skuld jou niks. Ook nie ’n antwoord nie. Nes jy my nie ’n antwoord skuld nie, maar ek sal graag wil weet wat jou belangstelling in my doen en late motiveer.”

“Alles aan jou is verdag. Jy omseil antwoorde net te maklik en dit maak my ongemaklik.”

“Sal dit help as ek jou sê ek het geen kwade bedoelings nie? Dat ek net my werk probeer doen?” En sy wil Zaan graag probeer help, besef Jojo. Sy het haar dalk hierin laat manipuleer en ja, sy doen dit vir geld, maar sy kan waaragtig nie glo dat Zaan haar man willens en wetens kon doodgeskiet het nie. Elke greintjie intuïsie wat sy het, skop daarteen.

Of trek sy maar net party vir iemand wat, soos sy, haar opgewerk het uit haar white trash-agtergrond?

Steyn antwoord nie, maar sy gesigsuitdrukking verklap skeptisisme.

“Totsiens, Steyn. Jy hoef nie saam te stap nie. Ek het klaar gesien jou ma het jou mooi maniere geleer.”

“My nanny.”

“Ekskuus?” Jojo kyk op in daardie paar onthutsende blou oë.

“Oftewel my bruin grootmaakma. Karolina wat my, en ek haal aan, ‘met groot moeite en verdriet grootgebring het’. My ma het nie tyd of die inklinasie gehad vir kinders grootmaak nie. Sy het haar plig gedoen deur my en my broer onderskeidelik nege maande lank te dra en toe te baar.” Hy grinnik. “Miskien interesseer feite uit die werklikheid jou fiktiewe skrywer.”

“My skrywer skryf fiksie, maar hy is nie fiktief nie.”

“En het hy ’n naam?”

“Natuurlik, maar dis vertroulik.”

“A!”

“Ek sê jou wat, gaan kyk agter in die nuutste Kevin Ryan-boek wie hy bedank. Nie dat ek op die oomblik vir Kevin werk nie, maar dis bewys van my nering. Oukei?” So lekker om ’n troefkaart te kan speel.

“Ek maak so.” Hy lig sy hand in ’n groet. “O, en Jojo? As ek jou kan raad gee, hou liewer jou neus uit Crystal Crags se sake uit. Hoe eerbaar jou bedoelings ook al mag wees. Dit kan jou duur te staan kom.”

“Is dit ’n dreigement, Steyn?”

Hy skud sy kop. “Net baie goeie en goedbedoelde raad. En nog ’n stukkie raad: Moenie dat Estian agterkom jy grawe nie. Die Roths se familiegeheime en alles wat hier op Crystal Crags die afgelope meer as honderd jaar gebeur het, is ’n duister doolhof en Estian wil dit ten alle koste so hou.”

As Steyn probeer om haar af te skrik, misluk hy klaaglik. Al haar intuïsie-antennas staan op aandag.

Steyn

Hopelik is die Duiwelsdriehoek-snert inderdaad al waaragter Jojo aan is en het haar inmengery niks te doen met Dirkie nie, maar vrae teister hom van voor af nadat Jojo gery het.

Waarom het Jane die kind na Mary-hulle toe geneem? Hoekom het sy gedink hy is in lewensgevaar as hy by Tessa sou bly? Waarom juis Mary?

Die enigste mens wat vir hom antwoorde sou kon gee, is moontlik Avril. Dis nou as hulle getjie-tjie kort voor Jane se verdwyning ooit iets daarmee te doen het. Maar nou is Avril vermoor. Sy soektog op die internet na berigte oor haar dood het net ’n paar nuwe feite aan die lig gebring.

Op Wildfontein het Avril en haar seuntjie in afsondering in die onderdorp gelewe. Sy het drie ander kleuters opgepas. Gratis. Bruin kinders. Die ma’s is huishulpe in die bodorp. Volgens hulle het niemand geweet waar sy vandaan kom of haar goed leer ken nie.

Die verrassendste stukkie inligting was egter ’n klein beriggie waaruit dit blyk dat Sylvester ook bruin is. Dus is hy nie Douw of Estian se kind nie. Is dit dalk waarom sy hier weg is? Gaan wegkruip het? Oor die bruin kind?

As sy somme reg is, moes Avril reeds swanger gewees het teen die tyd dat sy hier weg is. Sylvester se pa kan dus een van die Roose wees, maar nie noodwendig nie.

Het sy dalk uit vrees vir die pa gevlug? En het hy haar toe tog opgespoor?

Wat hom weer laat wonder waarom sy juis daardie dorp gekies het en waarom sy in die onderdorp weggekruip het as sy ’n stywe bedrag per maand uit haar trustfonds kry.

Dit was nie moeilik om uit die trant van die berigte af te lei dat ’n wit vrou met ’n bruin kind nie welkom was in die konserwatiewe gemeenskap nie. Nie in die wit deel nie, in elk geval. Maar daar is tog ander plekke waar sy en haar kind aanvaar sou word. Waar sy in ’n ordentlike omgewing sou kon woon.

Êrens moet daar ’n verband wees met iemand wat daar woon of gewoon het. Iets wat haar laat besluit het om juis daarheen te gaan.

Jojo

Waar die vyf paadjies na die onderskeie huise bymekaarkom, bring Jojo die bakkie tot stilstand.

Bel sy vir Zaan en vra of sy kan kom inloer? As dié ja sê, pak sy die bul by die horings? Of ploeter sy net aan en probeer eers Zaan se vertroue wen? Met valshede, verswyging en leuens.

Maar wil sy regtig voortgaan om Zaan te verpes? Indien wel, sal dit beslis nie ter wille van Irene wees nie. Ook, snaaks genoeg, nie meer ter wille van die geld nie.

Raak sy nou sag op haar oudag? En dit nadat sy amper twee dekades gelede besluit het sy sien nou net om na Jojo Richter en dié se behoeftes en boggher die res.

Sy is nie van nature ’n altruïs nie, maar ondanks die selfvertroue wat Zaan uitstraal, is daar ’n weerloosheid aan haar wat tot Jojo spreek. ’n Weerloosheid wat sy verskuil agter ’n gesofistikeerde front. Miskien spreek daardie weerloosheid tot haar omdat sy weet dat ’n agterbuurtjeug jou lewe lank ’n albatros om jou nek sal bly, al is jy hoe slim. En in Zaan se geval, al is jy hoe mooi. Wil sy eintlik maar net ’n white trash-hand uitsteek na nog ’n white trash-hand?

Nee, hel. So edel is sy nou ook weer nie. Die agie in haar wil weet wat regtig gebeur het. As sy Zaan dalk kan help – op watter manier ook al – sal dit ’n bonus wees. Maar dit sal ook ’n bietjie kan vergoed vir die gelieg en bedrieg. Vir verkeerde keuses wat sy voorheen uitgeoefen het in die Ludolf von Furstenberg-saak.

Nie dat sy weet hoe de hel sy Zaan van hulp kan wees nie, maar sy kan ten minste probeer.

Zaan

Sy is nie seker hoekom sy vir Jojo ja gesê het nie. Sy kan haar nie indink wat dié by Steyn gaan maak het of waarom hy haar sou inlaat nie. En eintlik wil sy alleen wees. Sy het baie werk wat voorlê. Vanoggend het sy ’n ellelange lys gemaak van wat alles nog gedoen moet word.

Maar die koeël is deur die kerk. Sy kan Jojo reeds aangery hoor kom. Van die stoep af kyk sy hoe Jojo met haar kwikkiestappie aangestoom kom, die kaftan wapperend en ’n purper poncho soos ’n koninklike toga bo-oor die bontheid, die enorme handsak wat aan die ronde skouer rem.

“Môre, Zaantjie! Lieflike dag, nè?”

“Hallo, Jojo. Ja, ek is gewaarsku oor die nat winters hier, maar nie ingelig dat sulke sjampanjedae ná ’n storm volg nie.”

Jojo kom effens uitasem op die stoep tot stilstand. “Darem lekker geslaap so op jou eerste aand in die nuwe huis?”

“Ek moet nog maar gewoond raak aan al die nuwe geluide en die gevoel van die plek. Die nuwe bed seker ook.” Sy het onrustig geslaap. Haar heeltyd verbeel sy hoor fluisteringe. In daardie toestand tussen nie heeltemal slaap maar ook nie wakker wees nie, het sy haar selfs verbeel sy hoor iets op die stoep beweeg. Seker te doen gehad met die reën op die rietdak en die wind in die plantegroei om die huis. En natuurlik Megan se evil spirit-praatjies. Ten minste het Estian nie haar drome binnegedring nie. “Koffie?”

“Nou net by Steyn gehad. Alhoewel, ’n tweede koppie kan nie skade doen nie.”

“Cappuccino? Espresso? Latte? Gewoon?”

“Begin jy ’n coffee shop hier?” Jojo volg haar binnetoe.

Zaan gaan staan by die nuwe DeLonghi. “My man was lief vir cappuccino. Ek het gewoond geraak om self ook my koffieverslawing op verskillende maniere te voed. Sit gerus.”

Jojo trek een van die spilrugstoele uit, laat sak haar handsak tot op die vloer en gaan sit. “Ek drink gewoonlik kitskoffie, maar as ek myself treat, is ’n cappuccino bo aan die lys. As jy kan maak, sal dit lekker wees.”

“Met plesier. Ek is ook lus vir een.”

“Jou plek lyk al pragtig, Zaantjie. Ek kan amper nie glo jy het soveel net in een dag vermag nie.”

Zaan maal die bone, skink die water en melk in, en druk die regte knoppies voor sy na Jojo draai. “Ek het goeie hulp gehad. Maar daar is nog so baie wat gedoen moet word.”

“En dan kom pla ek jou ook nog.”

Zaan wik en weeg ’n oomblik. As sy Jojo affronteer, is dit tot daarnatoe. “Jojo, jy het my baie gehelp en ek is dankbaar, maar mag ek vra waarom jy so bereidwillig is om jou tyd aan my af te staan terwyl jy eintlik met vakansie is?”

Jojo laat sak haar blik na haar skoot. Die pofferhandjies met die skelrooi naellak wat al begin afdop het, vroetel met die poncho se fraiings.

Toe sy opkyk, is die bruin oë ernstig. “Kyk, Zaantjie, ek kan nou vir jou sê dis uit die goedheid van my hart. Ek kan aanhou om jou te belieg en bedrieg. Voor te gee ek is maar net ’n hulpvaardige mens. Maar ek is moeg vir voorgee. Ek weet net nie mooi waar om te begin vertel wat ons paaie nou eintlik laat kruis het nie.”

“By Wena wat jou vriendin Irene gekontak het? Die een wat die bakkie vir jou geleen het?” As dit dalk tog Irene Krause van Pretoria is, kan dit ’n ramp afgee.

Jojo skud haar kop. “Dit het voor ...”

Zaan kyk geïrriteerd na die foon op die greinhouttafel wat begin lui het. Sy is op die punt om dit net af te skakel toe sy die naam op die skermpie sien.

“Jammer, Jojo, ek moet die oproep neem. Dis privaat.”

Jojo knik. “Ek sal op die stoep wees.”

Zaan antwoord die foon. “Net ’n oomblik?”

Sy wag tot Jojo die deur agter haar toegetrek het en sy deur die venster sien hoe sy ’n sigaret aansteek voor sy haar rug op haar draai en die foon met ’n bewende hand teen haar oor druk.

“Hanli?” Hulle het sedert hulle getuies was in Hugo se hofsaak nog nooit weer gepraat nie. Waarom bel sy juis nou?

“Zaan, ons het groot moeilikheid.”

 




	
Sestien

Jojo

Hier kom pêre, soos haar pa altyd gesê het. Dit weet Jojo sonder insae in enige kristalbal. Sy het dalk ’n leesbril nodig om ’n boek of ’n koerant te kan lees, maar nie om ’n naam op ’n selfoonskerm te herken nie.

As die meisiekind net ’n uur later gebel het, sou sy haar bieg kon gebieg het. Zaan dalk nog kon oortuig het van haar opregtheid.

Nou is dit waarskynlik te laat. As Hanli laat val dat Jojo Richter haar voorgedoen het as die skrywer van Zaan se sogenaamde biografie, gaan Zaan niks meer glo wat sy vir haar sê nie. Dan kan sy maar netsowel haar goedjies pak en teruggaan Benoni toe waar die Augustuswinde die mynhope se stof oor haar huis laat sif. Geen inkomste, geen pensioen nie, alles tevergeefs.

Van navorsing oor Duiwelsdriehoek vir Jock Wade alias Joachim Weyers, sal daar ook niks kan kom nie. Steyn sal haar nie weer toelaat nie en Zaan nog minder.

Nie dat Joachim weer sy aanbod herhaal het nie. Sy het hom nog nie sedert Vrydagaand weer gesien of van hom gehoor nie. En vanoggend was sy kar nie in die garage nie.

Maar newwermaaind Joachim. Een wetterse oproep op die verkeerde tydstip en nou is dit klaar met kees. Jojo Richter het jammerlik gefaal.

Veral as Hanli dalk uitgevind het wat Hugo se nuwe regspan in gedagte het. Sy en Zaan sal saam ’n nuwe storie kan bekonkel en die waarheid nog verder vertroebel.

Jojo rook al haar tweede sigaret en haar kop is reeds voos van die selfverwyt toe die deur agter haar oopgaan.

“Jojo?” Zaan se mooi gesig is stram, haar oë gevul met iets tussen kwaad en bang. “Ek dink jy skuld my ’n verduideliking.”

Jojo knik en druk haar sigaret dood. “Jy’s reg.”

Zaan draai om en gaan binnetoe.

Jojo gaan sit weer op die outydse stoeltjie en wag terwyl Zaan vars cappuccino’s maak, dit saam met ’n bakkie biscotti neersit en toe aan die kop van die tafel gaan sit.

“Ek verneem jy skryf my biografie. Dis iets waarvan ek graag baie meer wil uitvind. Maar eers wil ek weet wie jou gawe vriendin is wat die bakkie vir jou geleen en namens jou aangebied het om my te help.” Die agterdog broei in die groenbruin blik.

“Irene. Irene Richter.”

Die gevleuelde wenkbroue wip. “Familie van jou?”

“My eksman se vrou.”

Die wenkbroue wip nog hoër. “Dit interesseer my dat haar naam só uitgespreek word. Ek het dit nog net een keer teengekom.”

“Daar is ook prinses Irene van Nederland wie se naam so uitgespreek word, maar ek weet waarheen jy mik.” Jojo strooi bruinsuiker oor die cappuccino en neem ’n slukkie voor sy weer na Zaan kyk. “Ek wil jou alles vertel. Al wat ek vra, is dat jy my van hierdie oomblik af glo, al het ek voorheen baie losweg met die waarheid omgegaan.”

“Hoekom sou ek? Jy het my nie net van die begin af belieg nie. Jy het ook agteraf gaan snuffel by Hanli. En Rika Krige.”

“Dit is so. Maar ek wil nie meer lieg en voorgee nie. Dit het ek reeds vir jou begin sê voor Hanli ons so wreed onderbreek het. Gun my die geleentheid om my sê nou klaar te sê en daarna kan jy glo wat jy wil, verwerp wat jy wil.”

“Goed en wel, maar wat is dit wat jy van my wil hê?”

“Die waarheid oor jou man se dood.”

Zaan vou haar arms, haar koffie nog onaangeraak. “Beskuldig jy my daarvan dat ek gelieg het?”

“Ek is seker jy het jou redes gehad. En Hanli ook. Hopelik edeler redes as Hugo.”

Zaan verbleek. “Begin by die begin.”

“Oukei. Ek is gehuur deur Irene Richter, wat jy sal ken as Irene Krause. Een van die snobs wat jou lewe moeilik gemaak het nadat jy met Eduard getrou het.”

“Moeilik gemaak? Dis eufemisties gestel. Maar wat het Irene hoegenaamd hiermee uit te waai? Hoekom het sy jou gehuur?”

Jojo begin vertel. Van Irene se sussie en dié se vriendin. Toe sy Huberta Swiegelaar se naam noem, bult Zaan se kaak, maar sy onderbreek Jojo nie.

“Met ander woorde, Irene wil Hugo aan die pen laat ry vir jou man se dood om daarvoor te vergoed dat hy nooit tot verantwoording geroep is vir sy wandade teenoor Amanda en indirek Irene se sussie nie,” sluit sy daardie deel van die storie uiteindelik af en drink dorstig aan die koffie wat intussen afgekoel het, maar steeds soos die hemel self smaak.

“En toe doen jy jou voor as die skrywer van my sogenaamde biografie. En melk sommer ook vir tannie Rika vir inligting op so ’n slinkse manier dat sy uitlatings maak wat haar nou so berou dat sy vanoggend vir Hanli vertel wat sy vir jou gesê het.”

“Dis jammer dat sy berou oor die waarheid het, pleks van oor die leuens. Hoekom het jy en Hanli en Rika Krige gelieg oor wat daardie dag gebeur het, Zaan?”

Zaan bly lank stil. “Om te oorleef,” kom dit uiteindelik sag.

“En nou backfire dit.”

“Ons vermoed dit gaan. Hugo het nie verniet ’n nuwe regspan aangestel nie. Die staatsadvokaat het hom in ’n hoek. Hy wil ontslae raak van die swaard wat nou al sewe jaar oor sy kop hang. En ons dink hy gaan daardie swaard só draai dat ons in die slag bly.”

“Hy gaan.”

Zaan se oë rek.

“Dit klink asof hy Hanli nog gaan beskerm, maar jou kop gaan rol as die hof hom glo. Hy gaan Maandag saam met sy regspan die Direkteur van Openbare Vervolging sien. Hy gaan sê dis jy wat Eduard geskiet het.”

Zaan sluk swaar. “Dis nie waar nie.”

“Vertel my wat waar is, laat ek dit as ’n video opneem op my tablet.”

“Vertel my eers wat sy nuwe liegstorie is.”

Jojo skud haar kop. “Dan kan iemand êrens sê jy het net ’n nuwe storie bedink om syne te weerlê in die volle wete van wat hy nou skielik te sê het.”

Zaan laat sak haar kop in haar hande en bly ’n ruk lank so sit voor sy opkyk. Desperaatheid spreek uit haar blik. “Gee my een goeie rede waarom ek jou moet vertrou, Jojo? En dit terwyl jy vir Irene Krause van alle mense werk.”

“Ek het niks om te wen of te verloor nie. Ek gaan ook nie Irene se betaling of ander beloftes aanvaar nie. Deur jou te probeer help, wil ek my gewete skoonmaak van ander dinge waarmee ek drooggemaak het. Ek wil my integriteit herwin. Mens kan dit net met die waarheid doen. Maar of dit jou uit Hugo se kloue gaan loskry, weet ek nie en ook nie of dit jou uit die tronk gaan hou nie. Ek weet net die waarheid is altyd ’n goeie begin.”

Zaan bly lank stil. “Ek moet ’n draai gaan loop. Gaan rook solank ’n sigaret.”

Jojo kom regop, maar bly staan. “Gee jy om as ek jou selfoon by my hou?”

’n Glimlaggie pluk effentjies aan die gul mond. “Nou hoekom het ek nie daaraan gedink dat ek Hanli kan bel en vinnig ’n nuwe storie bekook nie?”

Jojo grinnik. “Trust in God but lock your BMW. Ek glo in voorsorg.”

Zaan versober. “Die ding met Amanda ... Dis verskriklik. Ek onthou nog die stories oor haar, maar nêrens het ek Hugo se naam gehoor nie. Miskien omdat ek nie deel van die binnekring was nie, maar dis ondenkbaar dat hy hom so maklik daar kon uitwikkel.”

“Jy glo hy is tot so iets in staat?”

“Sonder twyfel. Daar is iets wilds aan hom. Waar dit vandaan kom, kan ek nie raai nie. Beslis nie sy pa nie. En Huberta is ... wel, Huberta. ’n Kouer vis kan jy nie kry nie. Haar hooghartigheid is ’n yslaag oor ’n gletser.”

Jojo huiwer. Sy wil nie hê Zaan moet te veel afleidings kan maak nie. “Sê my,” vra sy dan tog, “het jy dalk enige benul waarom Hugo se eksskoonpa bereid sal wees om sy nuwe regspan te betaal? Huberta is tog sekerlik in staat om dit te doen? Sy kom tog uit ou geld?”

“Huberta se ‘ou geld’ is lankal iets van die verlede. Sy leef op die onderhoud wat Eduard sedert hulle egskeiding aan haar betaal en sy seker nou nog kry. ’n Reusebedrag waartoe hy ingestem het omdat sy andersins nie van hom sou geskei het nie, maar dit sal nie daardie soort regskostes kan dek nie. En voor jy vra, hulle was reeds geskei toe ek Eduard ontmoet het.” Sy skud haar kop. “As sy eksskoonpa vir hom betaal, is dit omdat Hugo ’n houvas op hom het.”

Dis nie nou die tyd om te vra wat die houvas kan wees nie. Een ding op ’n slag. “Nou toe. Gaan loop jou draai, ek gaan intussen buitetoe.” Sy het beslis ’n sigaret nodig.

Zaan

In die badkamer sak sy op die rand van die slipperbad neer. Haar bene wil haar eenvoudig nie dra nie.

Sy moes haar instink oor Jojo vertrou het. En tog glo sy haar nou. Glo sy dat Jojo goed bedoel. Word sy weer mislei? Is sy hopeloos te naïef?

Maar selfs al is Jojo nou werklik eerlik en al bedoel sy goed, sien sy kans hiervoor? Om elke derm uit te ryg? Daardie dag weer te herleef soos dit was? Nie soos sy en Hanli die feite verdraai het nie?

As sy hierdie video laat opneem, stel sy haar bloot aan vervolging. Kan mens tronk toe gaan vir meineed? Vir regsverydeling?

Een troos, as Jojo die waarheid praat, sal Irene ten minste nie aan Hugo verklap waar sy bly, soos sy aanvanklik gevrees het nie.

Zaan staan op, gaan staan voor die wasbak en kyk in die spieël. Het jy die guts, Zaan Mentz? Is jy bereid om werklik die waarheid te praat? Jou aandeel te erken? Te erken dat Eduard ...

Is dit dalk die enigste manier om haar te suiwer van haar skuldgevoelens? Kan sy só van hierdie gevoel van aandadigheid ontslae raak of dit ten minste in die oë kyk en vrede probeer maak daarmee?

Maar hoe verduidelik sy aan goeie, ordentlike mense dat daar ’n grotvrou in haar leef? Dat sy haar verafsku, maar nie van haar ontslae kan raak nie? Teen haar stry soos Vrydagaand, maar soms voor haar geswig het?

En dat lieg vir haar van kindsbeen af maklik kom. Vir onderwysers oor waarom haar ma nie oueraande toe kom nie of waarom daar nie tyd vir huiswerk was nie. Later vir haar ma oor die boyfriends. Vir enigeen, as die situasie daarom vra, kon sy oopoog lieg. As ’n mens nie respek vir jouself of ander het nie, is dit maklik om nie respek te hê vir die waarheid nie. Lieg word ’n oorlewingsmeganisme.

In haar getroude lewe was dit nou weer voorgee wat haar help oorleef het. Voorgee dat die nydigheid van Eduard se vriendekring haar nie traak nie. Voorgee dat Hugo haar koud laat. Voorgee dat sy nie omgee dat Eduard nie haar seksuele behoeftes kan of wil bevredig nie. En voorgee is maar net ’n ander soort lieg.

Maar dis in elk geval ’n verloor-verloor-situasie. Of sy aanhou lieg of die waarheid praat, sy kan tronk toe gaan. As hulle haar nie glo nie, dalk vir die res van haar lewe. En selfs al praat sy die waarheid en hulle glo haar, sal Hugo sorg dat sy boet, dalk met haar lewe. Daarvan was sy e-pos duidelike bevestiging.

Zaan was haar hande, kam haar hare en sit vars lipstiffie aan.

Jojo kyk Zaan vraend aan toe sy onder kom. “En?”

Die tablet is reeds teen die blou bak gestut en as video-opnemer opgestel. ’n Glas water staan langsaan.

“Jy is reg. Die waarheid moet uitkom.” Alles in haar trek in ’n angsspasma saam. Maar dit kan nie anders nie. Een of ander tyd sal sy haarself moet verdedig teen wat ook al die nuwe leuens is wat Hugo aan die hof wil opdis. Net die waarheid kan sy leuens teenwerk, neutraliseer soos ’n alkali suur neutraliseer. Hier in Jojo se teenwoordigheid is dit ten minste beter as in ’n polisiekantoor of in die hof.

“Oukei. Sit daar oorkant, kyk na die skerm en maak seker jy is in beeld.”

Zaan gehoorsaam terwyl ’n lamheid haar lyf betrek.

“Begin deur te sê wat jou naam is, dat jy in my teenwoordigheid is, dat jy vrywillig ingestem het tot die video. Gee ook die datum, tyd en plek en die rede waarom jy met die waarheid vorendag wil kom. Daarna vertel jy soos dit na jou toe kom, maar probeer dit op die man af hou. Ek gaan nou begin opneem.” Jojo druk met haar wysvinger op die kamera-embleempie.

Vir ’n oomblik kan Zaan net verwese na haar eie gesig staar. ’n Gesig wat ineens vir haar vreemd is. Wie is hierdie vrou? Sy maak haar oë ’n paar oomblikke toe, haal diep asem en kyk haarself weer in die oë.

“Ek is gebore as Lezanne Mentz. My van het Swiegelaar geword toe ek met Eduard Swiegelaar getroud is, maar ná sy dood het ek weer my nooiensvan teruggeneem. Ek staan nou bekend as Zaan Mentz.” Zaan gee die datum en tyd. Haar stem klink vreemd in haar eie ore. Robotagtig.

“Ek is in die teenwoordigheid van Jojo Richter wat voorgestel het dat ons hierdie video opneem om die waarheid aangaande Eduard Swiegelaar se dood aan die lig te bring. Ek het ingestem en doen dit vrywillig. Ek doen dit omdat ek nou besef reg en geregtigheid moet geskied. En dit kan net gebeur as die waarheid openbaar gemaak word.” Zaan kyk vlugtig na Jojo.

Jojo knik bemoedigend.

Zaan skep diep asem. “Om sin te maak van die gebeure op die dag van Eduard se moord, moet ek die agtergrond skets.” Sy gee net die basiese feite kortliks weer. Hoe sy Eduard ontmoet het, die klasverskille, die bevooroordeeldheid jeens haar onder sy portuurgroep. Sy vertel vlugtig van die gespanne verhouding tussen haar en Eduard se twee kinders. Hoe dit later beter gegaan het tussen haar en Hanli, maar dat sake versleg het tussen haar en Hugo.

“Hugo het my nie net gehaat omdat ek uit ’n beskeie agtergrond kom of omdat ek met sy pa getrou het nie. Hy het my veral gehaat omdat hy seksueel tot my aangetrokke gevoel het, al het hy op my neergesien. Hy het my voortdurend beledig, maar my ook seksueel begin teister. Aanvanklik met innuendo’s, later met aanrakings. Hy het my getart waar en wanneer hy kon. Hy het my lewe hel gemaak.”

Zaan kyk desperaat na Jojo. Sy kan nie verder nie, sy kan net nie.

“Zaan, was die aangetrokkenheid wedersyds?” vra Jojo in ’n egalige stemtoon.

Die manier waarop Jojo die vraag vra, so sonder oordeel of vooroordeel, amper simpatiek, laat haar effens ontspan. Zaan skud haar kop. “Nie aanvanklik nie. Hy was ’n hoërskoolseun, later ’n student. Maar hy het ’n baie aantreklike man geword op ’n bad boy-manier. Ek kan nie ontken dat ek nie kon verhelp om dit raak te sien nie.”

“Het jy hom ooit aanleiding gegee?” vra Jojo toe sy seker te lank stilbly.

“Nee. Beslis nie. Nie bewustelik nie.”

“Was julle in ’n verhouding? ’n Seksuele verhouding.”

“Nee. Daar was egter ’n insident.” Haar keel trek toe. Haar oë brand.

Jojo gee vir haar die glas water aan. Zaan sluk dorstig.

“Zaan, het die insident betrekking op Eduard se moord?”

Sy staal haar. “Op ’n manier was dit die aanloop, al is Eduard eers sewe jaar later geskiet.” Haar stem raak skor.

“Dan sal jy ongelukkig moet vertel wat gebeur het.”

Zaan dwing haarself tot kalmte. “Dit was my en Eduard se sewende huweliksherdenking. Ons het dit tuis gehou. ’n Aansitete vir ons as gesin. Hanli, Eduard se dogter, het saam met haar destydse verloofde opgedaag. Hugo het nie ’n metgesel saamgenooi nie. Aan tafel het Hanli se verloofde al hoe minder aandag aan haar gegee en al hoe meer aan my. Hugo het smalend teenoor hom geraak. Gevra of hy nie white trash ken as hy dit sien nie. ’n Argument het ontstaan. Die verloofde het Hugo ’n opstopper gegee.

“Eduard het tussenbeide gekom. Hanli en haar verloofde is daar weg. Sy het die verlowing daardie aand nog verbreek en my en haar verhouding het daarna aansienlik versleg.

“Ná Hanli-hulle daar weg is, het Eduard Hugo gewaarsku dat hy sy houding sal moet verander as hy ooit weer by ons aan huis toegelaat wil word. Hugo is by die voordeur uit. Ek het aanvaar hy het gery. Eduard is na ons slaapkamer toe. Ek was te ontsteld om hom te volg en het begin opruim.” Sy trek haar asem sidderend in.

“Ek was in die kombuis toe Hugo weer ingekom het. Hy het my vasgegryp en begin soen. Aanvanklik het ek my teëgesit. Om redes wat ek nie kan verklaar nie, het dit ...” Sy sluk swaar. “Dit het verander in ... Ek weet nie hoekom nie. Ek het hom teruggesoen.” Sy hande oor haar borste. Oor haar lyf. Die dringendheid, die desperaatheid het haar opgerui. Die verbode vrug, terwyl haar en Eduard se vrugtemandjie toe al leeg was. “Dit was eroties. Ek was pas dertig en is op seksuele vlak deur my man afgeskeep. Dit was dom van my om toe te laat dat Hugo ... Maar ek kan dit nie ontken nie, ek het Hugo in daardie oomblik fisiek begeer.”

Sy wring haar hande. “Ek het byna toegegee aan ons passie, maar van êrens af het rede na my toe teruggekom. Ek het Hugo weggestoot, hoe moeilik dit ook al vir my was. Toe hy my nie wou laat gaan nie, het ek hom weggestamp. Gesê dit kan nie gebeur nie, ek sal myself nooit kan vergewe nie, Eduard nooit weer in die oë kan kyk nie.

“Hugo het my weer vasgegryp, my rok van my bolyf afgeskeur. Ek kon om hulp geskree het, maar ek wou nie hê Eduard moes ons só sien nie. Hugo was buite beheer, maar ek het ’n aandeel daaraan gehad. Hy het my ’n cockteaser genoem. Ek het hom geklap, losgeruk en weggehardloop. Ek het my in een van die gastebadkamers toegesluit.” Sy haal diep asem. “Daar het ek my geskeurde rok in ’n laai gedruk en een van die gastejaponne aangetrek. Toe kon ek net wag.

“Hugo moes tot sy sinne gekom het. Ek het later sy motor met skreeuende bande hoor wegjaag.”

“En Eduard het niks gehoor nie? Niks agtergekom nie?”

“Die insident het in die kombuis plaasgevind. Ons kamer was in ’n ander vleuel, op die derde verdieping. Dit was Eduard se gewoonte om saans ’n slaappil te drink. Ek twyfel of hy eens sou hoor as ek geskree het. Hy het vas geslaap toe ek bo kom.”

“Jy het hom ook nie daarna vertel nie?”

“Nee. Hugo het ’n paar dae later na my toe gekom en gesê ons hoort by mekaar. Hy wou hê ek moet van Eduard skei. Ek het vir hom gesê wat tussen ons gebeur het, was ’n enorme fout, tydelike waansin en ’n eenmalige gebeurtenis wat nie herhaal gaan word nie. Ek het Eduard lief. Dit was net my ... noem dit maar hormone ... wat met my weggehardloop het.”

“En daarna?”

“Ek het Hugo sover as moontlik vermy. Waar hy kon, het hy met sy teistering volgehou, maar dit was subtieler en ek het my les geleer. Ek het gesorg dat ons nooit weer alleen saam is nie. Ongeveer twee en ’n half jaar later het hy ’n meisie swanger gemaak. Daar was groot druk op hom om met haar te trou aangesien sy ook uit ’n vooraanstaande familie kom.

“Hy het my eendag ingewag toe ek terugkeer van ’n inkopiesentrum. Dit was ons huishoudster se vry oggend en sy sou die middag kruideniersware vir die huis gaan koop het, soos haar gewoonte was. Ek was dus heeltemal alleen in die huis. Hy het my gesmeek om saam met hom weg te gaan, Australië toe. Ek het geweier. Hy het my weer probeer soen. Ek het die paniekknoppie gedruk. Hy is daar weg. Ek het vir die alarmmense gesê ek het die knoppie per ongeluk gedruk. Kort daarna is hy met die meisie getroud en is hulle Australië toe.” Zaan neem nog ’n sluk water.

“En toe skei hy ’n paar jaar later en kom hy terug,” por Jojo aan.

Sy knik. “Twee dae voor Eduard se dood.” Sy vertel kortliks wat die oggend ná sy aankoms gebeur het. Van Eduard se dreigement om Hugo te onterf.

“Die volgende oggend het Eduard my gevra om na sy studeerkamer toe te kom. Hy het vir my gesê hy het die saak goed deurdink.

“Eduard het ...” Zaan haal diep asem. Nee, dit raak te veel. Sy kan nie ...

“Wat het hy gesê, Zaan?” Daar is simpatie in Jojo se blik.

Zaan maak haar oë ’n oomblik lank toe. Kyk dan weer na die skerm. Hiervoor sal sy maar moet vergewe word. “Hy het erken dat hy al die jare bewus was van die onderstromings tussen my en Hugo, maar hom liefs blind gehou het daarvoor. Hy was bang hy gaan my verloor.

“Eduard het my gevra of ek van hom wou skei. Hy weet dis vir my moeilik vandat sy medikasie hom impotent gemaak het. Hy was bereid om vir my ’n goeie skikking te gee, ondanks ons voorhuwelikse kontrak, en sou dit nie teen my hou nie.” Haar onderlip begin bewe en sy moet dit ’n rukkie vasbyt voor sy weer beheer het.

“Ek het vir hom gesê hy is steeds my beste vriend, die man saam met wie ek wil wees. Ek mis die seks, maar ek kan daarsonder. Ek sien egter nie kans vir ’n lewe waarvan Hugo deel is nie. Dit sou onmenslik wees om hom te vra om tussen my en sy seun te kies, maar die huidige situasie is vir my ondraaglik.

“Hy het vir my gesê hy het Hugo reeds onterf in sy nuwe testament en gaan ook ’n interdik teen hom aanvra waarvolgens hy nie naby my mag kom nie. As ek regtig by hom wil bly, sal Hugo nie meer deel van ons lewe wees nie.

“Ek het gesê ek wil regtig by hom bly as hy doodseker is hy wil sy seun uit sy lewe skuif en seker is hy sal my nie later daaroor verwyt nie. Eduard het gesê hy verwyt hom eerder daaroor dat hy my vir so lank in so ’n moeilike posisie geplaas en niks daaraan gedoen het nie.” Haar hand bewe toe sy die glas optel en weer ’n slukkie water neem.

“Dis toe dat Hugo met ’n pistool in sy hand ingestap gekom het. Ons het nie eens geweet hy het die huis binnegekom nie. Hy en Hanli het nog altyd hulle eie sleutels en afstandbeheerders vir die hek gehad.

“Ek en Eduard het albei opgespring en toe gevries. Die pistool was op my gemik. Ek het net doodstil bly staan terwyl Eduard op Hugo geskree het. Gevra het of hy nou heeltemal mal geraak het.”

Zaan knyp haar oë vir ’n oomblik toe, dwing die trane terug. “Hugo ...” Sy maak keel skoon. “Die loop het na Eduard toe geswaai. Hugo het niks gesê nie. Vandat hy ingekom het, nie ’n dooie woord nie. Hy het Eduard net koelbloedig in die voorkop geskiet en toe vir my gekyk. ‘Gee my een goeie rede waarom ek nie weer die sneller moet trek nie, Le Sannie Whitetrash?’ het hy met ’n glimlag gesê.

“Dis toe dat Hanli vanuit die deur gepraat het. Sy moes die situasie baie vinnig en baie goed opgesom het. Ek was so angsbevange, ek weet nie presies wat sy gesê het nie.

“Daar is in die hofsittings en media baie daarvan gemaak dat ek ‘kastig’ gevries het. Ek hét gevries. Ek het gevries omdat daardie pistool heeltyd op my gerig was. Ek het hulle hoor praat, maar min het tot my deurgedring. Ek kon net na die loop staar. Dit was asof my hele lewe op daardie oomblik bestaan het uit daardie swart kol wat my wil insluk. Ek neem aan Hanli het vir my lewe gepleit. Moontlik omdat sy bang was dat sy volgende sal wees.”

“Op grond waarvan dink jy sy het vir jou lewe gepleit?”

Zaan skrik effens, sy het amper vergeet van Jojo. Die vraag betrap haar onkant. Vir ’n oomblik weet sy nie wat die antwoord is nie, tot die herinneringe terugkom.

“Ek onthou vaagweg sy het een of ander tyd gesê dat hy my nie ook nog kan skiet nie. Ook dat sy alles in haar vermoë sal doen, sê wat hy ook al wil hê sy moet sê, om almal te oortuig dat hy Eduard nie willens en wetens doodgeskiet het nie. Ek het aanvaar sy pleit vir ons albei se lewe.” Het sy ooit? Zaan probeer terugdink, maar daardie deel is wollerig in haar geheue.

“En toe?” vra Jojo.

“Dié deel onthou ek beter. Hugo het vir haar gesê as sy haar man en kinders liefhet, sal sy maak soos sy belowe het. Hy het die loop van die pistool weggeswaai en nog ’n skoot afgetrek. Dit het die gesinsportret getref wat Eduard toe onlangs van hom en my, Hanli en haar gesin laat skilder het. Net mooi in die middel van haar seuntjie se voorkop.

“Tannie Rika het geskree dat Hugo die pistool moet neersit. Ek is nie seker in watter stadium sy daar aangekom het nie. Sy en Hanli het skuins agter my gestaan. Die loop het na haar geswaai en toe weer na my gewys. Hanli het iets gesê, maar ek kon weer eens net die swart kol van die loop sien. Alles wat ek kon hoor en sien, alles buiten daardie loop, was uit fokus. Ek onthou wel Hugo het die pistool laat sak, na Hanli gekyk en gesê: ‘Sorteer dit uit.’

“Toe kom die alarmmense die huis binne. Tannie Rika het glo die stil alarm gestuur onmiddellik nadat sy die eerste skoot gehoor het. Kort daarna het die polisie ook daar aangekom. Alles was deurmekaar. Hanli het haar arm om my skouer gesit, gesorg dat ek langs haar staan toe sy blitsig haar storie vertel het. Een wat Hugo verontskuldig. Dis die storie waarby ons in essensie gehou het al het ons dit later tussen ons verfyn. Tannie Rika het waarskynlik nie geweet wat werklik gebeur het nie, maar ek dink sy het haar vermoedens gehad. Hanli moes haar oorreed het om by haar weergawe te hou. Te sê dat Hugo homself in naberou wou skiet. Ons moes die tweede skoot kon verduidelik en Hugo sover moontlik in ’n goeie lig stel.”

Zaan sug diep. Sy het dit gesê. Dis uit in die ope. Amper soos dit gebeur het. “Die kruks is: Hugo het sy pa koelbloedig doodgeskiet. Toe wou hy my skiet. Hanli het gekeer en my lewe gered. In ruil daarvoor moes ek sorg dat my weergawe van die gebeure haar en haar gesin veilig hou. En in ruil daarvoor het sy die vermoede dat ek dalk medepligtig kon wees die nek ingeslaan.”

Jojo staar ’n rukkie stip na haar. “Hugo het dus in die eerste plek ’n pistool by hom gehad. Hy het dan ook met voorbedagte rade na die studeerkamer toe gekom.”

Zaan knik. “Ons het gesê die pistool het op die lessenaar gelê, sodat dit kan klink asof dit in ’n oomblik van desperaatheid gebruik is. Inderwaarheid het Hugo die aand van sy aankoms uit Australië al die pistool teruggevra. ‘In hierdie misdaadnes van julle moet mens jouself kan verdedig’ was sy woorde nog. Eduard het my gevra om dit uit die kluis te gaan haal. Ek het en het dit vir hom gegee aangesien Hugo op daardie tydstip in die badkamer was. Ek is daar uit voor Hugo terug was, maar Eduard moes dit vir hom gegee het.”

“Dus ongeveer ’n dag en ’n half voor die moord gepleeg is.”

Zaan knik.

“Met ander woorde die staat se weergawe, hulle afleiding oor wat werklik gebeur het, is in die kol.”

“Ja, as mens die detail buite berekening laat.”

“Julle het dus almal meineed gepleeg sodat Hugo nie aanspreeklik gehou kan word vir meer as noodweer nie.”

“Ons het meineed gepleeg ... Nee, blatant gelieg, om te kan oorleef. Om Hanli en haar gesin veilig te hou. En vir my en tannie Rika. Toe ek ’n rukkie gelede hoor Hugo kry ’n nuwe regspan, het ek vermoed hy gaan sy storie verander. Ek vermoed ook dat hy van my gaan probeer ontslae raak. Hy glo dis my skuld dat sy pa hom uit sy testament wou skryf. Hy glo dis my skuld dat hy sy pa geskiet het en dat hy nou al sewe jaar lank met ’n swaard oor sy kop loop. Alles, volgens hom, is my skuld. En ek dink Hanli dink in haar binneste ook so.”

“En jy? Dink jy alles is jou skuld?”

Zaan bly ’n oomblik stil. Tot onlangs was sy bang dis waar, maar dit was voor sy daardie finale besluit geneem het om ’n nuwe begin te maak. “Nee, dis nie alles my skuld nie. Ek het sotlike foute gemaak. Ek was te jonk om deel te wees van die opvoeding van twee kinders wat net ’n paar jaar jonger is as ek. Ek het my een aand amper laat verlei deur my stiefseun en my eie onvervulde drange. Dit klink siek en dit is siek. Ek het geen verskoning daarvoor nie.

“Maar ek glo Hugo sou presies dieselfde mens gewees het of ek nou in sy lewe was of nie. Een of ander tyd sou die tydbom wat hy nog maar altyd in hom gedra het, ontplof het. Hanli sou in enige ander situasie ook vir hom geskerm het. Eduard sou een of ander tyd die feit in die oë moes kyk dat sy seun ’n gewetenlose geweldenaar is en sy dogter, soos haar ma, enigiets sou doen om die familienaam te beskerm.

“Ek sal Hanli ewig dankbaar wees dat sy my lewe gered het, maar ek dink nie dit was my lewe wat vir haar die belangrikste was nie. Ek verstaan dat sy haar gesin in daardie oomblik wou beskerm, maar ek verstaan nie dat sy daarna nie die reg sy gang wou laat gaan nie. Dat sy nie vertroue in die waarheid of die reg gehad het om haar en haar gesin te beskerm nie. Later het ek besef haar vrees vir Hugo was maar een kant van die saak. Sy wou nie ’n broer in die tronk hê, een wat skuldig bevind is aan moord nie. Die skande sou te groot wees en haar kinders sou in die skadu van daardie skandvlek moes grootword.”

Zaan laat sak haar kop in haar hande, ineens net oneindig moeg. Sy sit ’n paar oomblikke so voor sy haar kop traag lig en na Jojo kyk. “Ek dink dit dek omtrent alles.”

Jojo skakel die videofunksie af. “Dit was baie dapper van jou, Zaan.”

“Nee, dit sou dapper gewees het as ek van die begin af eerlik was.” Of eerlik was in elke opsig, maar dit kan sy nie vir Jojo sê nie. “Jou vraag van netnou ... Oor Hugo se eksskoonpa. Werner Havenga.”

Jojo kyk haar vraend aan.

“Hanli het, toe sy netnou gebel het, onder meer vir my gesê Hugo en sy eksvrou is ’n ruk terug weer versoen. Ek glo egter nie dis waarom Werner Hugo se regskoste vir hom betaal nie. Hugo weet iets van hom waarin die MRK glo baie sal belangstel. Ek weet nie presies wat nie, maar ek dink dis Hugo se houvas op hom. Werner sal alles in sy vermoë doen om sy skoonseun skotvry te kry. En Jojo, Werner is ’n harde man, was glo ’n recce op die Grens. Hy ontsien niks en niemand nie. Hy het kontakte oral. Hy en sy gesin haat my. En Hugo sal nie skroom om Werner se hulp in te roep om klaar te maak wat hy in Eduard se studeerkamer begin het nie.”

“Hugo hoef jou nie te vermoor of te laat vermoor nie, Zaan. Hy gaan immers sê jy was die een wat Eduard geskiet het. Omdat jy gedink het die nuwe testament is al geldig. As hy in sy doel slaag, sal jy waarskynlik lewenslank kry.”

Zaan sluk swaar. “Wat presies behels sy nuwe weergawe?”

Sy luister in stilte terwyl Jojo haar vertel wat Irene uitgevind het.

“Dit sal dus klop met die staat se huidige forensiese getuienis, al was hy die skieter en nie ek nie.” Zaan skud haar kop moedeloos. “My hande is nie vir kruitstof getoets nie. Daar is geen bewys dat ek nie daardie pistool afgevuur het voor dit sogenaamd in Hugo se hande beland het nie. My vingerafdrukke is op die wapen en Hugo s’n ook, maar hy erken hy het die tweede skoot afgevuur. Dus, al is sy vingerafdruk op die sneller, gaan Hugo daarmee wegkom.”

“Zaantjie, die DOV moet nog eers instem dat Hugo se nuwe weergawe ondersoek word. En moenie vir Irene onderskat nie. Onthou dis nou elite teen elite. Nie meer elite teen plebs nie. Die video gaan na haar en Valk toe. Hulle sal dit ten beste inspan.”

Zaan glimlag moeg. “Dit sal baie ironies wees as Irene tot my redding kom, Jojo, maar ek het nie veel hoop nie. Eerstens, Irene is nie meer deel van die nukleus van die binnesirkel nie. Tweedens, hoekom dink jy het die saak teen Hugo so lank gesloer?”

Jojo frons en skud haar kop.

“Die regter het elke liewe uitstel wat Hugo se eerste verdedigingspan versoek het, toegestaan. Bykomende getuienis, nuwe getuies, uitstel omdat ’n getuie nie op ’n sekere dag daar kon wees nie en elke ander truuk in die boek. Die staatsadvokaat het al beswaar daarteen aangeteken, maar daar het niks van gekom nie.

“Jy sien, die regter kan nie toelaat dat die staat die saak wen nie. Huberta en die regter is deel van dieselfde binnekringe. Hulle ken mekaar dalk nie persoonlik nie, maar die eer van sy soort is op die spel.”

 




	
Sewentien

Zaan

Die huis is te klein vir haar nadat Jojo weg is. As sy nog een keer in haar gedagtes weer deur alles moet gaan wat sy op daardie video-opname gesê het, wroeg oor wat sy liewer moes gesê het, wat sy nog kon gesê het, wat sy dalk eerder moes weggelaat het, gaan sy mal word.

Aan Hugo se nuwe weergawe van gebeure wil sy nog minder dink.

Die weer is aan die draai. Dit lyk asof daar ’n misbank op pad is en die wind raak sterker, maar binne kan sy nie bly nie. Sy kies koers al langs die meer af na Bientangsbaai se kant toe.

Ongeveer vyftig tree van haar huis af kom sy af op een van die twee spruitjies wat glo van Duiwel-se-snoet af loop. Sy kan amper nie glo dit kan ’n rivier word wanneer dit reën nie. Op die oomblik is dit skaars kuitdiep. Net ’n entjie hoër op kry sy ’n plek wat ’n natuurlike klipdriffie vorm. Met ’n bietjie versigtig trap op die klippe is sy droogvoets daardeur.

As Wena reg is, is Crystal Crags se grensheining so vyf honderd meter van hier af.

Seesand omsoom die meer links van haar, regs is rotse en plantegroei. Sy stap weer oewer se kant toe waar die terrein makliker begaanbaar is. Sommige rotse loop wel in die meer in, maar sy kan maklik oor-of omstap.

Dis toe sy oor nog so ’n rots kom dat sy die vissershuis ondertoe sien. Dit lyk soos dié op foto’s van Waenhuiskrans se Kassiesbaai. Met rotse aan weerskante en ’n rotskoppie daaragter is die huis beskut en kyk uit op sy eie baaitjie. ’n Kaai met ’n skuit daaraan vasgemeer, strek ’n entjie die meer in.

Voor die huis, aan die meer se kant, sit ’n ou man in net ’n kakiekortbroek op sy hurke en stook ’n konka. ’n Vrank reuk kom na haar toe aangedraal.

Hy spring op toe hy haar sien. Sy borskas is ingeduik van die maerte en sy vel verplooi. ’n Kroeserige baard bedek sy gesig. Sy seningrige arms waai soos spane deur die lug terwyl hy naderkom. Sy bly versteen staan.

“Hei, dis die fokken Roos-kant dié!” Hy het een tand bo en twee onder. Al drie besonder lank en geelbruin.

“Ekskuus?”

“Tussen die heinings en die duiwel se snot. Dis vir die Roose. Julle het genoeg fokken grond.”

“Jammer. Ek het nie geweet nie.”

Hy gaan staan voor haar en druk sy klouagtige vuiste in sy sye. “Ja, daar is baie fokken dinge wat jy nie weet nie.” Sy asem ruik na ouderdom, onverteerde woede en twak.

Zaan retireer, struikel oor ’n rots, maar sy kry darem weer haar ewewig. “Is jy Vister? Die man wat vis vang om te verkoop?”

“Hoekom wil jy weet?”

“Ek sal graag ’n vars vis in die pan wil gooi.” Nie dat sy geld by haar het nie en ook nie dat sy beplan het om vis te koop nie, maar die man maak haar verbouereerd.

“Ek het niks. Vis is skaars omdat daar nou al jare lank met die mond geneuk word. As hy die jaar nie oopmaak nie, maak hy fokken nie oop nie. Jy los hom fokken uit. Jy neuk nie met fokken masjiene om oop te maak nie. Die meer weet wanneer en waar hy moet uit. Maar nee, wit mense weet mos beter. Nou sit ons met die fokken gemors en die fokken vis is weg.”

“Ek verstaan.” Sy retireer nog ’n entjie, versigtiger dié keer.

“Verstaan? Jy verstaan fokken niks. Nie een van julle hier verstaan fokken enigiets nie.” Hy swaai om en stap bakbeen na sy huisie toe, hurk by die konka en stook dit verder sonder om weer na haar te kyk.

Jojo

“Ek het ’n video waarop Zaan vertel wat werklik daardie dag gebeur het, Irene. Ek het ’n kopie gemaak op ’n memstick. Jy kan dit by my kom haal.” Dit voel vir Jojo asof sy deur ’n wringer is. Die emosies wat sy in Zaan se oë gesien het, die pyn wat sy so opsigtelik moes herleef, haar vrees, was amper erger as die feite wat sy oorgedra het.

“Jy het wát?” Irene se stem skril in haar ore.

“Jy het my gehoor.” Jojo lui af. Sy is net eenvoudig emosioneel te uitgeput om verder te praat. Nou het sy eers ’n Comfortjie en ’n hele pak sigarette nodig.

Sy is skaars op die stoep met haar glas toe sy die klop aan die voordeur hoor.

“Jojo?” Joachim se stem.

“Nie nou nie, Joachim!” roep sy van die agterdeur af.

Oomblikke later klink sy voetstappe op en loer hy om die kothuis se muur.

“Watter deel van ’nie nou nie’ verstaan jy nie, Joachim Weyers?” Jojo gaan sit en gryp na haar aansteker.

“Wat gaan aan?”

“Ek is moeg en nie lus vir geselskap nie.”

“Tough. Ek wil weet wat aangaan.”

“Jy sal meer spesifiek moet wees. Wat aangaan waarmee? ’n Duisend dinge gaan aan.”

“Hoekom bel ’n ene Steyn Tredoux my en vra of jy my navorser is vir ’n nuwe boek?”

Donnerwetter. Nie dit ook nog nie. En hoe het Steyn geweet wie om te kontak? Sy het beslis nie Joachim of Jock Wade se naam genoem nie.

“Hoe het hy by jou uitgekom?”

“Hy het iemand wat by die biblioteek werk, gebel. Die biblioteekmense ken hom omdat hy altyd ’n eksemplaar van sy koffietafelboeke skenk en hulle ken my omdat ek dieselfde doen. Hy het gevra hoeveel skrywers bly in Bientangsbaai. Daar is ’n hele paar, maar ek is die enigste een wat misdaadfiksie skryf. Voilà.”

So maklik. Sy sal voortaan in gedagte moet hou dis kleindorp hier, nie stad nie.

“Wat het jy vir hom gesê?”

“Ek het gesê jy doen inderdaad vir my navorsing.”

“Nou maar dan is die saak mos opgelos.”

“Nee, nie heeltemal nie. Eerstens is dit ’n leuen. Jy het nooit ingestem nie. Ons het geen ooreenkoms nie. En ek haat dit om te lieg. Tweedens, hoekom waarsku hy my om liewer ’n ander storie te skryf as die een wat die Duiwelsdriehoek betrek? Hoekom sê hy vir my jy soek moeilikheid as jy verder gaan grawe?”

“Dit moet jy eerder vir hom vra.”

“Derdens, hoekom vermoed hy jy gebruik jou kastige navorsing vir my net as ’n front vir iets anders – hy weet net nie mooi wat nie?”

“Nooit gedink mans skinder ook nie.” Sy trek diep aan haar sigaret.

“Dis nie skinder nie, dis baie duidelik dat die man bekommerd is oor jou veiligheid. En nou is ek ook.”

“Liewe bliksem, Joachim! Wat het my veiligheid met hom of met jou uit te waai? Buitendien, ek het gekry wat ek daar gesoek het. En nee, ek kan en gaan jou nie vertel wat dit is nie aangesien ook dit niks met jou te make het nie.”

“Dan is ek bly, want jy sit waaragtig nie weer ’n voet daar nie, verstaan?”

“En wie het jou nogals my baas gemaak?”

“Jy. Jy het immers aan ander verkondig jy werk vir my.”

“Maar nou verbied jy my om jou navorsing te doen nog voor ek begin het. Kortste werksooreenkoms in menslike heugenis. Loop nou, Joachim, ek is doodmoeg.”

Dit lyk asof hy iets soek om te sê, staan dan net onwennig daar. “As jy nou gekry het wat jy gesoek het, beteken dit dan jy gaan terug boontoe?”

Daaraan het sy nog nie eens gedink nie. “Ja, seker maar. Ek glo so.” Soos sake tans staan, is daardie tweede vlieg wat geklap moes word neusie verby. Vir haar in elk geval.

“Maar darem seker nie sommer dadelik nie? Soos in môre of oormôre nie?”

Sy kyk skuinsweg op na hom toe. “Ek sou dink jy kan nie wag om weer jou privaatheid terug te hê nie.”

Hy lyk onkant betrap. “Ja. Ja, natuurlik. Dit is so. Dis net ... Miskien is jy lus om een aand voor jy teruggaan saam met my te gaan uiteet?”

Jojo kyk hom ongelowig aan. “Joachim? Vra jy my uit op ’n date?”

Sy kan sweer hy bloos agter die baard. Hy pluk sy broek effens op, al doen die kruisbande hulle werk heeltemal goed genoeg. “Is jy nou laf? Ek wil net hoor hoe jy navorsing doen vir Kevin Ryan. Ek hou nogal van sy boeke.”

“O, ek wou net sê. Want ek date nie.” Bloot omdat sy in dekades nog nie op ’n date uitgevra is nie, maar dit hoef hy nie te weet nie.

“Ek ook nie. Dis te senutergend. Ek weet nooit wat om te sê nie.”

“Nou goed, ons kan gaan uiteet. En oor Kevin Ryan en sy boeke gesels. Maar beslis nie vanaand nie. Ek sal by Irene hoor hoe lank sy my nog hier nodig het. Sy is op pad hierheen.”

“Ek kan ook nie vanaand nie. Kom ons maak dit Woensdagaand.”

“As ek nog hier is.”

“Sorg dat jy nog hier is.” Hy lig een van daardie yslike hande en voor sy weet wat hy beplan, vryf hy haar hare deurmekaar soos mens met ’n kind of ’n hond sal doen. “Bye, Jojo.”

Sy wil nog haar verontwaardiging laat blyk, maar hy verdwyn om die hoek en daar is ’n klop aan die voordeur.

Irene moes haar malle moer los gejaag het. “Jy lieg nie vir my nie?” vra sy nog voor Jojo kan groet.

Jojo haal die memstick uit haar kaftan se sysak. “All yours. En Irene, jy kan vir die kothuis en my vliegkaartjies betaal, maar verder wil ek nie vergoeding hê nie.”

“Hoe nou?”

“Newwermaaind, ons kan dit môre of oormôre uitsorteer. Gaan kyk jou video. Daar is ’n paar goed wat ek moet byvoeg, goed wat gesê is ná ek die video afgeskakel het, maar ek sal dit vir jou e-pos wanneer ek weer my kragte terug het.” En dis altyd lekker om bietjie hefkrag te behou.

Zaan

Die onderonsie met Vister het haar amper meer ontstig as Megan en haar evil spirit-praatjies. Spoke kan sy nog toeskryf aan iemand se vrugbare verbeelding, maar die venyn in Vister se oë was eg en brandend.

Maar sy gaan waaragtig nie toelaat dat die mense met wie sy die landgoed deel, haar die plesier van haar nuwe woonplek ontneem nie.

As sy dan almal in die toekoms moet vermy, is dit ook goed.

Sy gaan ook nie verder oor die video-opname wroeg nie. Sy het niemand daarmee te na gekom nie. Inteendeel.

En Hugo moet doen wat hy wil. Die belangrikste deel van die waarheid is op die tafel. Kom tyd, kom raad.

Zaan sit ’n CD in die musieksentrum wat sy tot haar verbasing self gekoppel gekry het en laat die lawende stem van Andrea Bocelli oor haar spoel. Sy gaan haar nie daaraan steur dat Eduard sy neus vir die blinde sanger opgetrek het nie.

Vanaand gaan sy haar eerste eie huis geniet. Sy gaan vir haar ’n glas wyn skink en vir haar een van haar gunstelingdisse maak. En sy gaan haar gedagtes van al haar bekommernisse aftrek met ’n lekker liefdesroman – die soort boek wat Eduard apopleksie sou gegee het.

Sy is veilig hier en sy sal verdomp sorg dat sy ook hier gelukkig is. Hoe kortstondig dit ook al mag wees.

Maandag 22 Augustus

Jojo

Die stilte van Irene en Valk se kant af is effens onrusbarend. Het sy dalk drooggemaak? Dis al tienuur en sy het nog niks van hulle gehoor nie.

Sy het nou al elke die nuusberigte op Netwerk24 ingehaal en toe uit pure ongedurigheid ook ’n brokkie inligting in ’n obskure plaaslike koerantjie opgespoor oor Annette van Rensburg se moord.

Een van die vroue wie se kinders sy opgepas het, het die Vrydagmiddag haar kind daar gaan haal. Annette was vriendelik, soos gewoonlik, al was die ma ’n bietjie laat. Die ander ma het toe al haar kinders kom haal.

Die ma se kind het bly neul dat Sylvester by hom kom speel. Annette het ingestem en gesê sy sal hom oor ’n uur kom haal.

Twee ure later het sy nog nie opgedaag nie en ook nie haar foon geantwoord nie. Die ma het Sylvester teruggeneem en toe op Annette afgekom waar sy bebloed in haar voorportaal gelê het met verskeie steekwonde aan haar lyf. Sy was reeds dood.

Jojo wip van die skrik toe haar selfoon begin lui. Irene. Uiteindelik.

“Hallo, Irene.”

“Drie goed. Een, Valk sê jy moet die oorspronklike video vir ons gee. En dit sou beter gewees het as daar nog ’n getuie by was. Twee, dit is toe Tertia van Rensburg se dogter wat vermoor is. Daar is nog nie ’n enkele verdagte nie. Jy het seker die internet al gefynkam oor die ander goed, dus gaan ek nie my asem mors nie. Wat daar staan, is al wat nog bekend is. Drie, Hugo Swiegelaar het nie vir sy afspraak met die Direkteur van Openbare Vervolging opgedaag nie. Hy moes sy regspan by hulle kantore ontmoet om saam na die DOV toe te gaan, maar Hugo was ’n no show. Dis al wat ek tot dusver weet.”

Jojo se kaak pyn al soos sy kners. “Een, die oorspronklike video is op my tablet. Dié kry julle nie tot die hof dit aanvra nie. En waar sou ek skielik nog ’n getuie vandaan gekry het? Zaan het so hittete geweier en ek kon nie enigiets waag wat haar dalk van plan sal laat verander nie. ’n Dankie, terloops, sal nie onvanpas wees nie. Twee, dink jy Avril se moord hou verband met die onheilighede op Creeks Cove? Drie, hoekom dink julle het Hugo nie opgedaag nie?”

“Een, dankie, Jojo. Ook vir die e-pos wat jy gestuur het oor Werner Havenga en die res. Ek dink jy het jou in die omstandighede relatief goed van jou taak gekwyt. Of Zaan nou uiteindelik werklik die waarheid gepraat het of nie.”

Relatief goed se gat, wil Jojo sê, maar los dit liewer.

“Twee, ons weet nie, maar dit klink ’n bietjie vergesog. Drie, ook dit weet ons nie. Miskien het hy second thoughts oor die nuwe weergawe wat hy aan die DOV wou opdis noudat Krige haar mond verbygepraat het.”

“Wat gebeur met die video?”

“Ons hou dit voorlopig stil. Ons wil eers kyk wat Hugo gaan aanvang.”

“Ek neem aan jy benodig nie meer my dienste nie? Of wil jy nog hê ek moet daardie tweede vlieg help klap? Ek weet net nie hoe ek weer toegang gaan kry tot Creeks Cove nie.”

“Ons sal maar moet sien. Bly maar nog eers hier tot ek jou laat weet. By the way, watse nonsens is dit wat jy gister kwytgeraak het oor jou vergoeding?”

“Jy kan my onkoste betaal, maar ek wil nie vergoeding hê vir die taak wat ek ‘relatief goed’ uitgevoer het nie. Moenie vra waarom nie, jy sal nie verstaan nie. Aanvaar dit maar net so.”

“Your loss, maar ek moet sê jy kan my met ’n veer omtik.”

So maer soos wat sy is, kan sy waarskynlik wel met ’n veer omgetik word. Om Jojo Richter omgetik te kry, sal ’n hele hoender verg. Dalk eerder ’n makou.

“Maar van hierdie oomblik af betaal jy my weer wat my toekom of ek nou werk aan vlieg nommer twee of sit en duime draai.” Êrens in die agtergrond lui ’n foon en word toe weer stil.

“Oukei. Dit laat my beter voel. Ek dag jy het dalk êrens op jou kop geval.”

“Ek ...”

“Hou net aan,” val Irene haar in die rede. Die klank word dof asof Irene haar hand oor die spreekbuis gesit het. In die agtergrond kan sy Valk hoor praat. “Wát?” hoor sy Irene uitroep. Valk sê weer iets.

“Jojo, ek bel jou nou-nou weer.” Sy klink skoon uitasem.

“Wat het gebeur?”

“Hugo Swiegelaar is dood in sy meenthuis aangetref. Bel later.”

Steyn

Eers toe Steyn die derde keer kort ná mekaar bel, is daar antwoord.

“Ja?” Mary klink dikbek.

“Môre, Mary. Dis Steyn Tredoux.”

“Môre, Meneer.”

“Mary, daar is ’n paar goed wat my pla. Ek hoop jy kan my help.”

“Ek het Meneer alles vertel wat ek weet.” Nog steeds dikbek.

“Maar nie hoekom Jane juis vir jou uitgekies het om Dirkie in te neem nie.”

“Sy het gesien Dirkie sal beter af by my wees as by enige van die ander mense hier rond.”

“Maar hoekom het sy gedink iemand wil hom dood hê? En as Dirkie werklik in gevaar was, hoekom het sy nie die polisie betrek nie?”

“Ek weet nie daardie dinge nie, meneer Steyn.”

Steyn sug. “Nou maar goed. Het jy al ’n lys gemaak van die goed wat julle nodig het? Vir die sopkombuis en om die huis reg te ruk?”

“Ek wag maar eers tot Alrode terug is om te hoor. Help nie ek gaan staan en maak lyste voor hy gesê het ek kan weer aangaan met die sopkombuis nie. En ek dink nie hy sal alte danig daaroor wees om die huis weer netjies te maak nie.”

“Waarheen is Alrode dan nou?”

“Na sy se familie toe, Meneer. Daar is glo ’n krisis.”

Steyn onderdruk sy ongeduld. “Waar is sy familie? Wanneer is hy weg en wanneer sal hy terug wees?”

“Saterdagmiddag hier weg. In die Vrystaat in, Meneer. Ek weet nie wanneer hy sal terug wees nie.”

Steyn klem sy selfoon stywer vas. “Waar in die Vrystaat?”

“Klein dorpie. Meneer sal dit nie ken nie. Wildfontein.”

Steyn voel vir ’n oomblik duiselig. “Mary, wat is die krisis daar?”

“Alrode het nie gesê nie, Meneer. Hy praat nie graag oor sy familie nie. Ek weet net hy is een van Piet van Vuuren, ’n wit man van die bodorp, se basterkinders. Alrode het na Perlemoenbaai toe gekom agter perl... wel, om te kyk of hy nie beter werk hier kry nie. En om tussen bruin mense te wees met dié dat hy nou ligterig is. In die Vrystaat is die mense maar meesal donker, nè. En hulle trek glo hulle se neuse op vir witmanskinders. Dis hoe hy toe later ’n bouer geraak het hier in Birkenshire.”

“Mary, weet jy enigiets van Avril van Rensburg af? Of dalk ken jy haar as Annette van Rensburg.”

Mary bly stil. En hou aan stilbly.

“Mary?”

“Ek weet nou nie waar Meneer vandaan kom met daardie vraag nie, maar die vrou het eendag hier uitgeval. Ek was nie hier nie. Eers hier aangekom toe hulle klaar besigheid gepraat het. Sy en Alrode. Sy het vir hom geld gegee wat die vloek natuurlik vir my weggesteek het. Ek weet nie wat hulle besigheid was nie.”

“Wanneer was dit, Mary?”

“’n Hele ruk ná Miss Jane weggeraak het. Seker so vyf, ses maande daarna.”

“Jy het nie vir Alrode uitgevra oor hulle besigheid nie?”

“Alrode laat hom nie uitvra nie, Meneer.”

“Wanneer laas was hy by sy familie?”

“So ses jaar gelede, ’n ruk nadat die Van Rensburg-meisiekind hier was.”

“Nooit weer voor hy weer Saterdag daarheen is nie?”

“Net een keer, maar dit was kort. Begin van laas maand. Ek moet nou gaan, Meneer.”

“Mary?” Steyn kners op sy tande toe hy besef sy het reeds neergesit. Liewe donner, wat beteken dit alles? Hoe kom Jane en Mary se onderhandelings by Avril en Alrode se “besigheid” bymekaar? Daar moet ’n skakel wees.

Is Alrode dalk Sylvester se pa? Of is hy dalk Avril se moordenaar? Dalk albei?

Zaan

Haar moed sink in haar skoene toe sy Hanli se naam op die selfoonskerm sien. Het sy al klaar uitgevind van die video?

En sy het haarself juis vanoggend gelukgewens dat sy so op haar eentjie, en ondanks alles, gisteraand kon geniet en so lekker droomloos geslaap het. Asof die waarheid waarlik vry maak.

Zaan dwing haarself tot kalmte voor sy antwoord. “Hallo, Hanli.”

“Hy is dood, Zaan. En dis daardie Jojo se skuld. Ek weet hy was ’n vark, maar hy was my broer!”

Zaan staan versteen. Hoor sy reg?

“Hanli? Wie is dood?” vra sy, al is daar net een mens wat Hanli moontlik kan bedoel.

Hanli se snikke klink harder op in haar oor. “Hugo.”

“Wát? Hoe?” Dis nie moontlik nie. Dis net nie moontlik nie.

“Ek het hom vertel van tannie Krige. Wat sy vir daardie Jojo-vrou gesê het. Dat hy jou wou skiet. Ek dink dit was net te veel vir hom ná al die jare se spanning.”

“’n Hartaanval?”

“Nee, Zaan. Hy het selfmoord gepleeg.”

Alles om haar voel onwerklik. Die meer met sy digte laag mis wat vinnig naderrol, die geskree van ’n onsigbare seemeeu. Alles voel duisende kilometer van haar verwyder. “Wanneer?”

“Een of ander tyd laas nag of vroeg vanoggend. Dink hulle. Hy het nie volgens afspraak by sy regspan opgedaag nie. Toe bel hulle Werner Havenga en dié gaan soek hom by sy meenthuis. En toe kry hy hom in sy slaapkamer. Hugo het homself opgehang.” Sy begin weer snik.

Hugo? Selfmoord? Net oor Rika Krige se glips teenoor Jojo? Dit maak nie sin nie. Hugo is nie die soort mens wat sal selfmoord pleeg nie.

Zaan sak op die rusbank neer. “Hanli ...” Wat sê sy? Jammer die broer wat jou pa vermoor het en my lewe hel gemaak het, is dood?

“Dis jou skuld, Zaan. Dis jy wat jou sob story aan ieder en elk in jou danige biografie wil verkoop. Wat die Jojo-vrou hierheen laat kom het.”

“Maar, Hanli, ek het vir jou gesê daar is geen sprake van ’n biografie nie. Dat dit Jojo se slenter was om met jou te praat.”

“Hoe het sy dan by my uitgekom? En hoekom? Jy is die een wat vir my gelieg het, Zaan. Hugo se dood rus op jou gewete.”

Zaan bly met die dooie foon teen haar oor sit asof sy in ’n matrys gegiet is. Hugo dood. Voor hy haar kon beskuldig van sy pa se dood. Voor hy haar uit die weg kon ruim.

Sy is vry. Sy is nou regtig vry. Die gedagte bring geen vreugde nie. Sy sien hom voor haar. Die sexy lyf. Die aantreklike gesig. Die broeiende oë. Hy het alles gehad. Die regte gene, die voorkoms, ryk ouers, intelligensie, vrou en kinders. Alles waarvan ander mense kan droom. Tog skiet hy sy pa dood en hang homself sewe jaar later op.

Zaan sit uiteindelik die foon langs haar neer, staar na die grysheid wat nou alles behalwe die naaste plantegroei verberg, die meer ingesluk het. Mis so dig soos sy nog nooit gesien het nie.

Sou alles anders verloop het as sy een en twintig jaar gelede Eduard se uitnodiging van die hand gewys het? Ja, dit sou. Maak dit haar skuldig aan alles wat daarna gebeur het? Nee, nie aan alles nie, maar wel aan ’n hele klomp goed. Soos Eduard se dood. En ja, ook Hugo s’n.

Jojo

“Selfmoord?” vra Jojo ongelowig. Dis die laaste ding wat sy vermoed het terwyl sy op hete kole sit en wag het vir Irene se oproep.

“Dit lyk glo so, maar ons sal moet wag vir die uitslae van die outopsie.”

“Dink jy hy kon uitgevind het van die video, Irene? Dat dit is hoekom hy selfmoord gepleeg het?”

“Geen manier nie. Nog net ek en Valk het daarna gekyk. Terloops, Hugo het in ’n sekuriteitskompleks gebly. Een met redelik goeie veiligheidsmaatreëls, maar daar was vanoggend vroeg glo probleme. Daar het kort-kort sonder rede ’n alarm afgegaan en vir ’n ruk was daar geen beeld op die kameramonitors nie.”

“Nè? Net mooi toe hy besluit het om sy eie lewe te neem?”

“Net mooi toe.” Sy kan hoor Irene glimlag.

“En julle dink nog steeds dit was selfmoord? Wag nog vir die outopsie se uitslae?”

“Presies wat ek vir Valk gesê het, maar die polisieman in hom is nog nie dood nie. Hy sê ons kan nie sommer net aanneem daar was vuilspel nie. Eers wag vir die outopsie en daarna kan ons na die res kyk.”

“Hoe lank voor die uitslae bekend sal wees?”

“Hopelik teen Woensdag. Maar of hy nou selfmoord gepleeg het of nie, ek dink daar is vandag een baie vrolike weduwee in die omte. Of daar sal wees sodra sy uitvind.”

Zaan. Sou sy al weet? “Ek dink nie so nie,” sê sy mymerend. “Ek dink nie Zaan is die soort mens wat bly sal wees oor ’n ander se dood nie. Al is dit die man wat haar lewe byna verwoes het.”

“Wel, sy het alle rede. Die man wat haar van sy pa se moord wou beskuldig, is padaf. Sommer net so tjoef-tjaf en op so ’n gerieflike tydstip. En raai wat? As alles goed gaan, erf sy boonop ’n persentasie van Hugo se erfdeel. How lucky can you get.”

“Jy sê nie wat ek dink jy sê nie?”

“As dit nie selfmoord was nie, sal daar baie mooi gekyk word na waar sy was, watse oproepe sy gemaak het, wie sy in Pretoria ken en ander maniere waarop sy met huurmoordenaars in aanraking sou kon kom.”

“Maar hoekom sou sy Hugo nou van alle tye wil dood hê? Noudat sy uiteindelik sover gekom het om die waarheid te praat?”

“Miskien sodat hy nie haar storie met feite kan weerlê nie?”

“Maar dan sal Hanli dit ook kan doen.”

“In daardie geval sou ek baie versigtig wees as ek Hanli was.”

“Bog, Irene. Zaan het die waarheid op daardie video vertel. Ek was by. Ek kon sien hoe ’n stryd dit vir haar was. En ’n moordenaar is sy nie.”

“Ek gaan twee woorde vir jou nié sê nie, want jy het my verbied. Maar dink maar mooi waar sy vandaan kom. Lieg is tweede natuur vir hulle.”

“En as jy my kon sien, sou ek vir jou een vinger gewys het. En dis nie my duim of my wysvinger, fielafooi of my pinkie nie.” Jojo druk op “end call” asof sy die foon kan deurboor.

Sy sit nog net so toe ’n SMS deurkom. Irene. Ek weet jy kom ook uit – wat Zaan noem – ’n beskeie agtergrond. Maar geen vergelyking tussen jou soort agtergrond en die gopse waaruit sy kom nie, Jojo. Sy en haar ma het boyfriends gedeel, om een vb te noem. Ons het een opgespoor. Hy het dit erken. Laat sak daai langeraatmiddelvinger en dink mooi. Glo jy regtig sy het nie by Hugo geslaap nie?

Jojo antwoord nie. Sy skakel Zaan se nommer, maar die foon gaan dadelik oor na stempos.

Zaan

Vier en twintig uur is êrens heen, maar sy weet nie waarheen nie. Sy onthou dat sy haar foon afgeskakel het kort ná Hanli se oproep, maar daarna is alles wollerig.

Dit voel asof die digte mis wat gister vir die grootste deel van die dag oor Creeks Cove gehang het, ook haar kop ingeneem het. Sy weet sy het lang tye geslaap. Asof haar liggaam besluit het dis die enigste manier om haar vir rukke te help vergeet. Van Hugo. Van Hanli. Van die feit dat sy die ongeluksvoël is wat soveel tragiek vir die Swiegelaars veroorsaak het.

Vanoggend is dit steeds bewolk, maar sy kan weer die meer sien. Sy weet sy kan nie vir ewig hier sit en weier om te hoor wat intussen gebeur het nie, maar sy het ook nie die moed om weer haar foon aan te skakel nie. Nie nou al nie.

Die geluid van ’n klop aan die voordeur ruk deur haar.

“Zaan? Dis Estian. Ek wil net hoor of jy oukei is.”

Sy maak die voordeur op ’n skrefie oop. “Hallo, Estian. Ek is fine.” Vandag het sy broeiende oë geen effek op haar nie. Miskien is haar emosies net te afgestomp. Miskien is die grotvrou uiteindelik te hard met ’n knuppel oor die kop geslaan.

Hy kyk bekommerd na haar. “Ek het probeer bel, maar jou foon is af.”

“Ek sal nou-nou weer my foon aanskakel. Ek was net baie moeg ná al die gewerskaf.”

Estian skud sy kop. “Ek weet dis nie al nie, Zaan. Jy het seker gister reeds gehoor. Dit moes ’n groot skok gewees het. Hugo Swiegelaar se selfmoord is vanoggend voorbladnuus.”

Natuurlik sal dit wees. Hoekom het sy dit nie besef nie? “Ek wil nie daaroor praat nie.”

Hy knik. “Laat weet as daar enigiets is wat ek kan doen. Maar ten minste is jy nou uiteindelik veilig. En moenie skuldig voel nie, Zaan. Joernaliste is op soek na sensasie. Hulle stuit vir niks.”

’n Vuis klem om haar maag. “Wat sê hulle?”

Hy druk ’n koerant deur die gleuf wat sy tussen hulle toegelaat het. “Net sodat jy weet waarop om jou voor te berei. Bel my of roep my oor die interkom as jy nie alleen wil wees nie.” Estian se houding is simpatiek en tog is sy nie seker of hy dit heeltemal sonder bybedoelings sê nie.

Sy neem die koerant, al wil sy nie eintlik nie. “Dankie, maar ek is fine. Ek weet in elk geval nog nie hoe die interkom werk nie.”

“Vir die Manor, druk net nul. Ek of ’n hekwag sal antwoord. As dit ’n hekwag is, vra net om met my te praat. Ek help graag. Enige tyd. Dag of nag.” Daar gloei weer ’n intimiteit in sy oë.

“Dankie, Estian.” Zaan druk die deur toe. Sluit dit. Daarvan kan hy maar maak wat hy wil.

Eers toe hy met die stoeptrap af is en agter die struike verdwyn, vou sy die koerant oop. ’n Foto van haar en Hanli voor die hof, geneem met Hugo se eerste verskyning, is langs ’n foto van Hugo. ’n Foto wat hom op sy aantreklikste uitbeeld. In ’n kleiner foto lyk Eduard nog saaier en valer as wat hy in die werklike lewe was.

Haar oë vlieg oor die woorde, neem net hier en daar iets in tot hulle vassteek by een van die spekulasies oor Hugo se selfdood.

’n Gesinsvriend wat anoniem wil bly, beweer Hugo het voor sy selfdood laat blyk sy nuwe regspan het hom oorreed om uiteindelik met die waarheid vorendag te kom. Veral aangesien die staat se forensiese getuies sy vorige weergawe verkeerd bewys. Hierdie getuienis dui duidelik daarop dat Eduard koelbloedig van oorkant die lessenaar geskiet is. Hugo het erken dit was die geval. Die enigste verskil is dat dit nie Hugo was nie, maar Lezanne Swiegelaar wat die sneller getrek het.

Hugo kon dit vermoedelik nie oor sy hart kry om die vrou wat hy liefhet aan die pen te laat ry vir die moord op sy pa nie en het homself eerder opgehang.

Die koerant val uit haar hande. ’n Diep, diep donkerte vou oor Zaan, begin haar wurg tot sy na asem moet hyg en duiselig op die bank neersak.

Hugo is dood, maar wat Eduard betref, wys die vinger nou direk na haar. Hugo gaan nog steeds sy sin kry.

Jojo

“Steyn, dis Jojo.”

Hy bly ’n oomblik lank stil. “Ek dag ons het klaar gepraat.”

“Ons het. Maar jy is al een wat ek kan bel. Het jy vanoggend se Burger gesien?”

“Nee. Ek vermy koerante waar ek kan.”

“Wel, gaan kyk op die internet. Netwerk24. Jy kan ’n paar artikels gratis lees as jy registreer. En dan gaan jy na Zaan toe. Haar foon is al sedert gister af. Sy moes toe al uitgevind het. Ek bekommer my morsdood oor haar en soos jy weet, kan ek nie by haar uitkom sonder dat sy die hek bel nie.”

“Jojo, met alle respek, ek het nie tyd om ...”

“Respek se gat. Gaan lees die voorblad. Nou. En onthou, nie ’n woord van die vent se insinuasie is waar nie. En jy bel my om my te laat weet of Zaan oukei is. Jy het nou my nommer.” Sy druk die foon dood en bel Irene.

“Hi, Jojo.”

“Wat de donner besiel daardie wetterse joernaliste? Dis dan nog nie eens bevestig of hy selfmoord gepleeg het nie! Is daar enige nuus daaroor?”

“Hulle sal op die vroegste môreoggend die outopsie kan doen. Tot daar bewyse is dat hy nie selfmoord gepleeg het nie, kan niemand die joernaliste of hulle dusdanige bronne keer om te spekuleer nie. Nie terwyl daar woorde soos ‘beweer’ en ‘vermoedelik’ bestaan nie.”

“Wie ís die kastige gesinsvriend wat daardie snert oor Zaan ewe gerieflik anoniem kwytgeraak het?”

“Sal nie weet nie. Troos jou daaraan, as die outopsie bewys dit was nie selfdood nie, verval die argument. Ongelukkig sal hulle dan spekuleer oor die moontlikheid dat Zaan agter sy moord sit.”

“Wat absolute twak is. Wat nou van die video?”

“Valk wag eers om te sien hoe dinge uitwerk. Hy reken as ons dit op die verkeerde tydstip beskikbaar stel, kan dit meer kwaad as goed doen. En by the way, hy glo haar ook.”

“Dis darem een troos. Wys jou die man het darem ’n greintjie mensekennis.”

“En ek nie?”

“Jy het te ryk en bevoorreg grootgeword om behoorlik mensekennis op te doen. No hard feelings. Sal jy my asseblief laat weet sodra julle hoor van die outopsie?”

“Hoekom sou ek, Jojo? No hard feelings, maar ek is niks aan jou verskuldig nie.” Dood gaan die foon.

Steyn

Die wêreldjie waarin hy hom die afgelope sewe jaar afgesonder het, het eensklaps ’n gekkehuis geword.

Eers vind hy uit Dirkie leef. Toe moet hy hoor Avril is vermoor. En dit op Wildfontein waar Alrode grootgeword het. Nou vind hy boonop uit sy nuutste buurvrou is Lezanne Swiegelaar – ’n naam wat selfs sy koerantlose lewe binnegedring het – en dis dalk sy wat haar man vermoor het. Dalk oor haar wat haar stiefseun nou selfmoord gepleeg het.

En Jojo wil hê hy moet gaan kyk of sy oukei is? Liewe fok tog.

Hy vergroot die foto van Zaan en haar stiefdogter wat ’n paar jaar gelede by die hof geneem is. Sy is bedees aangetrek en tog kan niemand miskyk dat sy sex appeal in megawatts uitstraal nie. Hy gaan na die foto van Hugo. Arrogante klein kak, maar dat vroue oor hom moes geswymel het, is nie te betwyfel nie. Waar die arme vaal Swiegelaar aan sy seun gekom het, is ’n raaisel. Minder van ’n raaisel waarom Zaan vir Eduard geval het. Bankbalanse maak enige man minder vaal.

En daar val hy ook vir die subteks, besef Steyn. Hy wat van beter behoort te weet. Sy koffietafelboeke wemel van subteks. Die foto van ’n vrou met ’n glas sjampanje in haar hand by ’n Namibiese rykmansoord langs een van ’n Himba-vrou wat met ’n handvol grasspriete voor haar hut vee, sê baie meer tesame as die twee foto’s apart.

Sit ’n foto van sexy Zaan en een van Hugo wat met sy come-to-bed-oë onder sy kuif uitloer langs een van vaal Eduard en die leser maak sy eie storie op sonder dat hy dit eens besef.

Die vroumens moet in ’n toestand wees, maar bliksem, hy het nie lus om betrokke te raak nie. Hoe harder hy sy lewe hier probeer afsluit, hoe meer gekompliseerd raak alles.

’n SMS piep deur. Jojo. Is jy al by Zaan?

Steyn gee ’n grom. Hy laat hom nie manipuleer deur ’n kabouter met rooi krulle, een wat lieg soos ’n tandetrekker nie.

Nog ’n SMS. Asseblief, Steyn?

Fok tog. Soos ’n bleddie druppende kraan. Hy gee ’n diep, diep sug voor hy sms. Oukei. Op pad.

Lalie 

Eers Estian en nou Steyn. Wat gaan aan by Villa 5?

En Tertia is Sondag vroegoggend hier weg en nog nie terug nie. Dit bekommer haar die meeste van alles. Tertia is nie rondryerig nie.

Lalie laat sak die gordyn toe Steyn met die stoeptrappies opstap en buite sig raak. Vrydag lê nog ver. Sy sal dan eers by die skoonmaakspan kan uitvind wat aangaan. Die Roose weet mos van ’n ding nog amper voor dit gebeur het.

Sy moet met Vister praat. Daar was Maandagoggend ’n bottel boegoe-aftreksel op haar stoep, dus is hy terug.

Toe die mis so dig toegetrek het Maandag kon sy nie help om te wonder wat die Duiwelsdriehoek wil wegsteek nie.

Vrees knaag aan haar. Skimme uit die verlede skuif voor haar geestesoog verby. Jane. Douw. Dirkie.

Nog verder terug roer Tessa se ma in die skemerte van haar geheue. Theresa. Waar sy haar mooite vandaan gekry het, sal niemand weet nie.

Die vrou met wie Estian se pa getrou het, tril in die spinnerakke wat om nog ’n onthou gespin is. Elizabeth. Wat Sebastian Roth besiel het om so ’n effentjies mens as vrou te vat, weet nugter. So ’n volbloedhitsige man. Geen wonder ...

Nee, sy wil nie verder onthou nie.

Lalie tel die kleremakerskêr op, knip die fluweelvierkant in onewe driehoeke en pas die organzalappies daaroor om te sien hoe dit gaan lyk. Ja, dit werk. Sy ryg gare deur die naald en glip die vingerhoed oor haar vinger. Lalie Laslap, noem Tertia haar glo. Lalie glimlag in haar enigheid. Ja, Lalie las lappies. Lalie maak heel wat stukkend gemaak is.

Steyn

Sy geklop het geen reaksie opgelewer nie. Deur die gordynlose venster kan hy sien sy lê in ’n fetusposisie opgekrul op die sitkamerbank, haar hare ’n sluier oor haar gesig.

“Zaan!” Hy klop aan die venster. Sy roer nie. “Zaan, dis Steyn Tredoux. Maak oop, asseblief?” Geen reaksie nie.

“Zaan, Jojo het my gestuur. Sy is bekommerd oor jou.” Niks nie. Hemel, is die vrou bewusteloos? Dood dalk?

“Ek kan sien die sleutel is aan die binnekant van die deur. Ek gaan een van die panele breek om in te kom.”

“Gaan weg.”

Hy slaak ’n sug van verligting toe hy die woorde dofweg hoor. “Ek tel tot vyf. As jy nog nie vir my oopgesluit het nie, breek ek die paneel. Een ...”

“Gaan weg!”

“Twee ...”

Sy vee haar hare uit haar oë en kyk na hom. “Los my net uit, asseblief.”

“Nee. Drie ...”

Sy swaai haar voete van die bank af. Haar gesig lyk soos ’n doodsmasker – bleek met donker kringe om die oë, die hare ’n warboel.

“Fokkof, Steyn, fokkof net.”

“Vier ...”

Sy staan op en gooi haar hande in die lug. Beduie met een hy moet voertsek, en verberg haar gesig met die ander.

“Vyf.”

Steyn kyk rond, gaan met die stoeptrap af en tel een van die spoelklippe wat ’n beddinkie afbaken op. Toe hy by die deur kom, net toe hy sy arm lig, klik die slot oop.

Hy sit die klip neer en druk die deur oop. Sy staan met haar arms styf om haar lyf gevou, ’n verbryselde uitdrukking in die oë wat feitlik toegeswel is. Haar voete is kaal, die skraal tone opgekrimp van spanning.

En tog is sy steeds een van die mooiste vroue wat hy nog gesien het. Gewone blou jeans en ’n wit hemp wat los oor haar heupe hang, lyk steeds soos haute couture aan haar.

“Het jy geen respek vir ’n mens se privaatheid nie? Se behoefte om net verdomp alleen te wees?” Haar stem is hees. “Wat de hel wil jy van my hê?”

“Dat jy vir Jojo bel sodat sy my kan ophou verpes oor haar bekommernis oor Zaantjie. En ’n koppie koffie terwyl jy dit doen, sal nie te vrot afgaan nie.”

“Ek wil met niemand pr...”

“Zaan, sy gee om. Jojo is regtig bekommerd. Jy behoort dit te waardeer dat daar minstens een persoon is wat glo die insinuasie in daardie koerantberig is snert.” Hy wys na die koerant wat op die vloer lê.

Zaan kyk hom net weerspannig aan.

“Gee jy om as ek vir my koffie maak? Dalk vir jou ook?” Hy begin aanstap na die oopplankombuis toe. Hoeveel keer het hy nie hier vir hom en Jane koffie gemaak nie? Gin en tonics geskink. Bloody Marys vir ’n hangover aanmekaargeslaan. En tog is dit asof dit ’n vreemde huis is. Zaan het reeds baie duidelik haar stempel afgedruk. ’n Baie elegante en tog gesellige stempel.

“Steyn ...”

Hy kyk om, sien die onderlip begin onbeheers bewe. Sy druk haar oë met haar hand toe, lyk asof sy inmekaar gaan sak. Hy is binne drie tree by haar, vou sy arms om die rukkende skouers en trek haar teen hom vas, haar wang teen sy bors. “Huil maar, dis oukei.”

Hy ruik die vars geur van haar hare. Die vae geur van seep op haar vel. Hy kan nie onthou wanneer laas ’n vrou hom so ontroer het nie.

Zaan

Sy arms is koesterend, troostend om haar. Sy kan sy hartklop tussen haar snikke deur hoor. Sterk en egalig.

Is dit moontlik dat iemand wel omgee? Dat Jojo wat haar aanvanklik belieg het, haar tog oor Zaan Mentz bekommer, al ken sy haar nie van ’n kant af nie? En genoeg omgee om hierdie man na haar toe te stuur?

En Steyn? Hy kon omgedraai en weggeloop het, maar hy het nie.

Iets raak los in haar. Iets wat styfgespan in haar binneste gesit en gif maak het.

Steyn wieg haar effens. Streel nou en dan oor haar hare. Fluister sinlose trooswoorde. Sy huil tot daar nie meer trane is nie, snik tot daar nie meer snikke is nie. Vir lang oomblikke bly hulle nog net so staan.

“Beter?” Sy stem vibreer deur haar. Sy knik teen sy bors.

“Koffie?”

“Asseblief.”

Hy verslap sy greep, kyk af en druk ’n ligte soen op haar voorkop. Soos ’n broer met sy suster sal doen, of ’n pa met sy kind. “Gaan was jou gesig, dan maak ek solank vir ons.”

Sy bly ’n oomblik nog net so staan. “Dankie, Steyn. Jy weet nie wat jy vanoggend vir my beteken het nie.”

“Ons het maar almal nou en dan ’n hug en ’n vashou nodig. As ek eendag een nodig het, kom klop ek aan jou deur.” Hy glimlag skeef.

Sy glimlag bewerig terug, draai uit die koestering van sy arms en gaan met die trap op. Onder hoor sy hoe hy kasdeure oop-en toemaak, die ketel volmaak.

Miskien het sy nie nét vyande nie. Miskien is die wêreld nie so ’n slegte plek soos dit kort tevore nog gelyk het nie.

Steyn

Hoekom hy gedink het Zaan sal haar koffiemaakgoed op dieselfde plekke as Jane bêre, weet geen mens nie. Gelukkig is haar kaste baie beter georden en kry hy ná ’n paar probeerslae wat hy soek. Die koffiemasjien het hy net een kyk gegee. Lyk heeltemal te ingewikkeld.

Terwyl hy wag vir die ketel om te kook, probeer hy sy ekwilibrium terugkry, maar daardie gepynigde oë bly hom by. Die weerloosheid wat daaruit spreek. Hy het selde iemand so ontredderd gesien. Hy weet nie of hy die beeld daarvan ooit sal kan uitwis nie.

Hy hoop nie die feit dat die vent dood is, is die rede nie. Of dat sy besef haar game is uitgespeel en sy sal nou moet boet vir die gebeure van sewe jaar gelede nie.

En tog, of sy skuldig is of nie, is die deernis wat hy vir haar voel oorweldigend. Dis egter die uitwerking wat Zaan op sy lyf gehad het terwyl hy haar vasgehou het wat hom werklik van balans af het.

Hoe kan ’n man se lyf só reageer op ’n vrou wat totaal buite weste is? Een wat jy probeer troos. Aanvanklik bloot uit medemenslikheid. Maar toe hy daardie soen op haar voorkop gedruk het, was dit om te keer dat hy haar omdop en daar en dan met haar liefde maak. Nee, liefde het niks daarmee uit te waai nie. Seks te hê. Ten beste, om haar met sy lyf verder te troos. Of bloot omdat hy ’n man is, en ’n man ’n bliksem is.

Vir ’n minuskule breukdeel van ’n sekonde kon hy selfs ’n greintjie simpatie hê met Hugo Swiegelaar. Dit moes hel gewees het om só ’n stiefma te hê. Om gereeld met haar te doen te kry. Haar lieflike lyf te begeer en te weet dit word op ’n ouer man, op jou pa boonop, vermors.

Dis in oomblikke soos dié dat hy van voor af besef hoe dun die vernislaag oor die dierlike aard van homo sapiens geverf is. En dan praat mense van beskawing. Ba!

Zaan

Veel kan sy nie aan haar geswelde rooi oë doen nie. Maar ’n borsel deur die hare en lipglans maak darem ’n klein verskil. Uiterlik.

Sy voel soos ’n wynvat wat leeggetap is. Die inhoud, die ergste desperaatheid is weg, maar die magteloosheid sit nog soos die geur van die wyn in die hout vas.

Toe sy onder kom, staan haar koffie reg en drink Steyn al aan syne.

“Jy moet maar self melk en suiker bygooi.” Hy gaan sit by die greinhouttafel.

“Dankie.” Sy help haarself, sit die melk terug in die yskas en gaan sit oorkant hom.

“Beter?” vra hy, maar dis al asof hy haar nie in die oë kan kyk nie.

“Stukke beter as ’n uur gelede.”

“Ek het vir Jojo ’n SMS gestuur om te sê ek is by jou. Gesê jy sal haar bel wanneer jy reg is. Sy stuur groete.”

“Ek sal netnou my foon aanskakel. Ek sien nog nie nou al kans nie. Ek sal haar later bel.”

“Ek verstaan ek is die oorsaak dat jou gordyne te kort is.”

Die verandering van onderwerp betrap haar onkant, maar pas haar. “My skuld. Ek het gevra dat jy die vensters meet.”

Hy kyk vir die eerste keer weer na haar. “Neem jy altyd so maklik die skuld op jou?”

Sy kyk hom verras aan.

“Dit was ’n dom fout wat ék gemaak het, Zaan. Ek moes verder gedink het as wat my neus lank is. Ek sal betaal vir nuwe gordyne.”

“Bog, Steyn. Ek sal wel ’n plan maak.” Dit voel ietwat irreëel om oor gordyne te sit en praat terwyl Hugo êrens in ’n lykshuis lê en haar aandadigheid aan die moord op Eduard asook Hugo se desperate daad seker op hierdie oomblik dwarsdeur Suid-Afrika bespreek en beskinder word. “Dis nou as ek nie aangekla word van moord op my oorlede man nie.”

Sy kyk hom reguit in die oë. “Ek waardeer dit dat jy my aandag probeer aflei, maar dit help nie om die olifant in die kamer te probeer miskyk nie.”

“Het jy jou man doodgeskiet?”

“Nee.”

“Dan sien ek nie enige olifant raak nie.”

“Maar as dit nie vir my was nie, sou Hugo geen rede gehad het om sy pa te skiet nie. Om homself op te hang nie.”

“Jy kan nie verantwoordelikheid neem vir ander mense se besluite en optrede nie, Zaan. Ons is gewoonlik self skuldig aan heeltemal te veel dinge om nog die skuld van ander ook op ons te neem. Vra my, ek weet.”

Verwys hy na Jane? “Ek vra.”

Sy blik dwaal meer se kant toe. “My broer is dood omdat ek aan die verkeerde kant van die straat vir hom gestaan en wag het. Ons sou gaan fliek het. Hy was geïrriteerd omdat hy my gesoek het en nie kon kry nie. Toe hy my uiteindelik gewaar, het hy nie mooi gekyk voor hy oorkant toe hardloop nie. ’n Bus wat om die draai gery gekom het, het hom getref. Hy is later in die hospitaal dood.”

Steyn kyk weer na haar. “Ek het myself lank verkwalik. My ouers het ook. Dit het niemand iets in die sak gebring nie. As ek aan die regte kant van die pad gewag het, het die tragedie nie plaasgevind nie – dit is so – maar uiteindelik moes my broer sy padreëls nagekom en die busbestuurder meer bedag gewees het in so ’n besige straat. Dit was ’n sameloop van omstandighede wat op ’n tragedie uitgeloop het. My aandeel daaraan was maar een aspek van die som van die gebeure wat daardie dag plaasgevind het.”

“Het jou ouers dit uiteindelik ook só ingesien?”

“Nee. Jy sien, my broer was die uitverkorene om die familiebesigheid by my pa oor te neem. Hy was perfek daarvoor. Meer my pa se kloon as sy kind. Ek was die wildewragtig. As hulle dan nou ’n kind moes verloor, sou ek ’n beter kandidaat gewees het. En toe hulle my wou dwing om my broer se plek vol te staan, verkieslik my broer te word, toe weier ek boonop. Dit, veral, het hulle my nooit vergewe nie.”

“Ek is jammer.” Dit klink so ontoereikend voor soveel eerlikheid.

“Ek vertel jou net sodat jy weet ek verstaan alles van selfverwyt en naberou. En ek weet hoe futiel dit is. Geen mens kan die verantwoordelikheid aanvaar vir ’n ander se keuse of optrede nie. As Hugo Swiegelaar besluit het om sy pa te skiet en later sy eie lewe te neem – om watter rede ook al – bly dit besluite wat hý geneem het. Niemand anders nie. Enigiemand wat jou verkwalik oor ’n besluit wat hy op sy eie geneem het, is ’n doos. En as jy jouself daaroor gaan aanhou kwalik neem, is jy ook een en eintlik vrek arrogant.”

Hy kom regop, neem haar beker en sit albei in die wasbak. By die voordeur huiwer hy. “Jy het my nommer. Saam met die verdoemende bewys dat ek jou die verkeerde mates gestuur het. Bel my as jy iemand nodig het om mee te praat. Oukei?”

“Al is ek ’n arrogante ... em ... doos?”

Steyn grimlag. “Ek hoop dis net ’n fase. Dat jy die lig sal sien.” Hy druk die deur saggies agter hom toe.

Zaan hoor hoe die waaisand op die stoep onder sy sole knars. Sien hoe hy teen die trappies afdraf en agter die struike verdwyn.

Sy het nog nooit ware, opregte vriende gehad nie. Allermins ’n manlike vriend. Maar vandag was Steyn vir haar alles wat sy haar kan indink ’n vriend moet wees. Of sien sy te veel in sy optrede? Was dit dalk blote medemenslikheid wat net in ’n krisisoomblik oorgeneem het?

Zaan staan op en skakel haar foon aan. Dit begin feitlik onmiddellik piep en kry nie end nie. Sy sit dit op die tafel neer en gaan tel die koerant op, vou dit so klein as wat sy kan en druk dit diep in die kombuisasblik.

Toe die foon ophou piep, SMS sy Jojo, stel haar gerus en bedank haar dat sy Steyn gestuur het. Daarna eers kyk sy na al haar boodskappe.

Meesal vreemde nommers. Waarskynlik joernaliste. Hulle sal maar hulle berigte moet afsluit met “Lezanne Swiegelaar kon nie vir kommentaar bereik word nie”.

Benewens Jojo, het Estian twee keer gebel, maar dit was voor hy vir haar die koerant gebring het. En Hanli.




	
Negentien

Woensdag 24 Augustus

Jojo

Jojo frons toe sy sien dis Valk wat haar bel.

“Dag, Jojo.”

“En waaraan het ek die eer te danke?’

“Aan jou wat my vrou die hoenders in gemaak het, en aan haar manier om baie maklik haar gat te wip.”

“En waaroor het sy haar gat nou eintlik gewip? Omdat ek gesê het sy het nie soveel mensekennis soos jy nie?”

“So iets. Sy sê jy sien neer op haar omdat sy ryk en bevoorreg grootgeword het.”

“Dís ’n nuwe een.”

“Irene is nie regtig so hardegat as wat sy lyk nie, Jojo. Dis grotendeels ’n verdedigingsmeganisme. Sy het ook ’n paar knoue in die lewe weg. Soos jy weet. Sy het jou immers van haar sussie vertel. En soos jy ook behoort te weet, vrywaar rykdom en bevoorregting mens nie teen die lewe en sy trieks nie.”

Jojo kou aan haar onderlip. Dis seker waar. “Oukei. Sê vir haar ek is jammer.”

“Dit sal jy maar self moet doen. Ek is nie julle boodskapper nie. Ek voel egter dat jy ná die skitterende werk wat jy met die video gedoen het, verdien om op hoogte te bly. Ook omdat dit goed sal wees as jy die agtergrond het – so volledig as moontlik – vir die volgende fase van die ondersoek.”

Skitterende werk? Dis nogal ’n entjie verwyder van “relatief goed van jou taak gekwyt”.

“Wat bedoel jy met die volgende fase? Ek dag my taak is afgehandel?”

“Die deel wat jy vir Irene gedoen het, ja. ’n Ekskollega het my egter genader toe hy agterkom ons sit met ’n klomp inligting oor Swiegelaar en die saak. Ons is nou amptelik betrek en sal moontlik vorentoe ook van jou dienste wil gebruik maak. Maar meer daaroor later. Alles is nog ’n bietjie vaag.”

Sou die “ons” hy en Irene wees, of die geheimsinnige groep waarvan hulle deel is? Sal nie help om te vra nie, weet sy sommer. “Enige nuus oor Hugo se outopsie?”

“Nog niks gehoor nie. Hopelik later vandag. Ons het egter uitgevind wie anoniem met die teorie vorendag gekom het dat Hugo selfmoord gepleeg het omdat hy dit nie oor sy verliefde hart kon kry om Zaan aan die pen te laat ry nie. Dis toevallig ook dieselfde man wat op Hugo se liggaam afgekom het. Werner Havenga.”

“Wat? Die eksskoonpa?”

“Einste.”

Gedagtes en redenasies tol deur haar kop. “Maar Valk, dis mos nie logies dat Havenga Hugo se regskoste betaal, en nou boonop vir hom party trek, as hy geweet het Hugo was – ondanks die versoening tussen hom en sy eksvrou – kastig nog verlief op Zaan nie?”

“Met sy teorie gee Havenga ’n emosionele motief vir Swiegelaar se besluit om sy eie lewe te neem en plaas terselfdertyd vir Zaan in die gereg se visier ten opsigte van Eduard se moord. Dis nie ’n slegte strategie nie.”

“Dink jy dis Havenga wat van Hugo ontslae geraak het?”

“As daar bewys kan word dit was nié selfmoord nie, sal hy waarskynlik een van die hoofverdagtes wees. Iets wat glad nie in sy guns tel nie, is dat een van die swetterjoel maatskappye waarby hy betrokke is, ’n sekuriteitsfirma is. Hy kon dus, teoreties gesproke, geweet het hoe om die sekuriteitsisteem te saboteer.”

“Maar as dit wel selfmoord was, waarom wil Havenga die skuld op Zaan pak?”

“Hy het rede om sy mes in te hê vir Zaan. Hugo Swiegelaar het immers van Havenga se dogter geskei omdat hy steeds ’n obsessie met Zaan gehad het. Of hy praat dalk net die waarheid.”

Jojo snork. “Met ander woorde, Hugo sien voor sy eie twee oë hoe Zaan sy pa doodskiet, maar besluit om die skuld op hom te neem omdat hy haar liefhet. Dis nou daar in die studeerkamer waar sy pa in ’n plas bloed lê. Sewe jaar later verander hy sy storie en sê dit was Zaan. Net mooitjies toe dit lyk asof die staat kan bewys hy het gelieg. En toe hang hy homself op omdat hy eintlik tog maar nie wil sien dat Zaan aan die pen ry nie. Dis mos bog, Valk.”

“Obsessionele liefde en belustigheid is ’n snaakse ding, Jojo. Vra maar enige sielkundige. Of selfs enige waarlik verliefde man. Of vrou.”

“Glo jý Havenga se verklaring?”

“Nie vir ’n oomblik nie, maar die hof is ook ’n snaakse ding.” Valk sug hoorbaar.

“Die hele lewe is ’n snaakse ding, Valk. Nietemin, laat weet my asseblief wat die lykskouing oplewer.”

“Maak so. En Jojo, maak dinge reg met Irene, asseblief. Jy weet ek kan nie enige vorm van atmosfeer verduur nie. Al sms jy haar net.”

“Sal sien.” Jojo lui af. Ja, sy weet hy kan nie “atmosfeer” verduur nie. Hy het altyd sommer net pad gevat as hulle meningsverskille gehad het. En met die terugkom alles doodgeswyg, asof daar niks gebeur het nie. Nooit die goed uitgepraat nie. Dalk sou sy nou nog aan sy sy gewees het as hy wel goed wou uitpraat.

Wat haar laat wonder of sy regtig vir Valk wil terughê, selfs al was Irene uit die prentjie. Maar dis akademies. Irene sit boots and all midde-in die prentjie. Tans dikbek.

En dit laat haar om geen spesifieke rede nie wonder of Joachim nog van hulle afspraak, wat nie ’n date is nie, onthou. Sy het hom nog nie weer gesien nie. Hulle het ook nie ’n tyd afgespreek nie.

Miskien sal dit beter wees as hy daarvan vergeet het. Haar lewe is al gekompliseerd genoeg.

Steyn

Tertia se motor staan op sy gewone plek, sien Steyn toe hy buitetoe gaan om sy kombuis se vullissak in die groot asblik te gooi. Sy moes óf deur die nag gery het óf gisteraand êrens op pad terug oorgeslaap en baie vroeg gery het.

Hy huiwer ’n oomblik en stap dan tog daarheen. Die swaar gordyne is toegetrek. Daar is geen reaksie op sy klop aan die deur nie. Miskien slaap sy. Hy sal haar ’n bietjie later sms om te hoor of sy oukei is. Relatief oukei, in elk geval. Sy sal waarskynlik nooit weer regtig oukei wees nie.

Hopelik is Zaan ook relatief oukei. Hy het nog niks weer van haar gehoor nie.

Ná die droom wat hy gisteraand van haar gehad het, sal dit beter wees as hy haar liewer nie vandag in die oë hoef te kyk nie. Sy lyf roer al klaar weer net by die gedagte aan die beelde wat sy onderbewuste opgetower het.

Hy verstaan dit nie. Sy is presies die teenoorgestelde van Jane. En dinge met Jane het sleg skeefgeloop, maar hy was regtig lief vir haar. Juis omdat sy was soos sy was. Nou nie die verraderlike deel nie. Maar Jane se behoefte om eenvoudig te leef, al het sy geld, al kom sy uit ’n ryk huis; om niks aan haar plain Jane-voorkoms te doen nie, dit net te vat soos dit kom, was vir hom ’n groot aantrekkingskrag.

Miskien omdat sy eksvrou so geld-en statusbehep was – iets wat sy weggesteek het in die drie maande wat hulle mekaar geken het voor hy in ’n waas van verliefdheid die jawoord gevra het. Maar aan haar dink hy selde. Sy het geen merk op hom gelaat nie. Hy was verlig toe sy wou skei.

Met Jane het dit lank geduur voor hulle vriendskap in romanse ontaard het. Hy het haar aanvanklik glad nie in ’n romantiese lig gesien nie, dalk omdat sy ’n plain Jane was, maar geleidelik het hy agtergekom sy is op haar eiesoortige manier sexiër as baie vroue wat ooglopend sexy probeer wees.

Zaan daarenteen, is sonder dat sy probeer enige man se vergestalting van ’n erotiese droom. Selfs geklee in goiing sal sy nooit ’n plain Jane kan wees nie. Geen man kan daardie X-faktor miskyk nie. Maar daar is ook ander opsigte waarin Jane en Zaan hemelsbreed verskil.

In teenstelling met Jane, kom Zaan uit ’n arm huis en het minstens gedeeltelik vir geld getrou. Dit het gisteraand duidelik geword uit sy Google-soektog na koerantberigte oor Lezanne Swiegelaar. Aan haar klere en meubels kan hy sien sy is dalk nie uitspattig nie, maar hou van mooi goed en kwaliteit terwyl Jane geen waarde aan aardse goed geheg het nie.

Nee, dêmmit. Hy het belangriker dinge om te doen as om Zaan en Jane teen mekaar op te weeg. Of te probeer uitwerk hoekom hy dit in die eerste plek doen. Waarom die vrou so ’n indruk op hom gemaak het. Nie net haar lyf nie – sexy soos dit is. Haar kwesbaarheid en tog ook ’n soort innerlike krag wat telkens deurskemer, boei hom amper meer.

Daar gaan hy al weer en dit terwyl alles hier afgehandel moet word sodat hy uiteindelik kan uittrek en Creeks Cove se stof van sy voete kan afskud.

Heel eerste moet hy die Dirkie-kwessie probeer uitsorteer. Met Zaan se dinge het hy amper daarvan vergeet. Hopelik kan hy by Mary uitvind hoe Alrode en Avril se stories verband hou. Of het Tertia dalk agtergekom hoe die vurk in die hef steek?

Dalk het Tertia nog vir Alrode op Wildfontein raakgeloop en doodgewone oplossings vir al die raaisels gevind.

Yeah right. Dis mos hoe maklik die lewe is. Veral hier op Crystal Crags.

Zaan

Sy sal Hanli moet bel, maar die vet weet waar sy die moed vandaan gaan kry. Sy het nog nie eens die moed gehad om Jojo te bel soos sy belowe het nie. Sy wil met niemand praat nie. Haar kop is nog te deurmekaar.

Die gesprek met Steyn en sy empatie het haar uit haar stupor gelig, maar ná hy weg is, het al die vertwyfeling en vrees geleidelik begin terugsluip. Haar enigste verweer daarteen was om verder nes te skrop.

Die nagmerries wat haar gisteraand gery het, was seker die weerwraak van haar onderbewussyn. Deurmekaar beelde van Estian en Eduard en Hugo en selfs Steyn het na willekeur gewissel, haar die hele nag geteister. Een deel was besonder helder. Iemand jaag haar en sy dink dis Hugo, maar toe is dit Eduard en net daarna verander Eduard in Estian. Steyn staan aan die ander kant van ’n afgrond, hou sy hand uit na haar, maar die afgrond is te wyd. En in die diepte van die afgrond sweef Megan in die mis met ’n perlemoenskulp in haar hand terwyl Vister agter ’n klip uitloer.

Nee! Sy wil nie die droom onthou nie. Wil nie weer voel hoe angs soos digte mis om haar vou en haar begin versmoor nie.

Die enigste respyt wat sy van haar wriemelende angsgedagtes gehad het, was toe Crystal Crags se nutsman gister haar skottelgoedwasser, wasmasjien en tuimeldroër kom koppel het.

Sy het net ’n bondel nuwe handdoeke in die wasmasjien gesit toe die foon vir die soveelste keer lui. Dié keer is dit nie ’n vreemde nommer nie.

Hanli.

Haar duim huiwer oor die “end call”-blokkie, maar uiteindelik druk sy dit nie. Laat dit ook maar net verbykom.

“Hallo, Hanli.”

“Zaan! Ek was bekommerd. Hoekom het jy nie jou foon geantwoord nie? Nie ten minste teruggebel nie?”

“Sodat jy my verder kan verwyt oor iets waaraan ek waaragtig nie skuld het nie?”

“Ek is jammer. Ek was so ontstig. Ek het nie helder gedink nie.”

Zaan sug. “Wat is dit, Hanli?”

“Jy het seker gesien wat oom Werner in die koerante kwytgeraak het.”

“Dit was hý?”

“Ja. Zaan, as ons hierdie nagmerrie wil oor en verby kry, sal ons ons storie moet aanpas. Ons weet albei die nuwe regspan se weergawe is leuens wat Hugo aan hulle opgedis het. Ongelukkig pas sy storie perfek by die bevindinge van die staat se forensiese getuies. Ek wil nie hê jy moet tronk toe gaan vir iets waaraan jy nie skuld het nie, maar ek wil ook nie die Swiegelaar-naam verder deur die modder gesleep hê nie. Ek het mooi daaroor nagedink. Ons kan sê jy het my pa uit noodweer geskiet. Dat hy jou en Hugo saam gesien ...”

“Hanli, ek is seker ek hoor jou nie reg nie. Jy weet voor jou heilige siel ek het nie jou pa geskiet nie.”

“Hoe weet jy wat ek gesien of nie gesien het nie? Toe ek daar aangekom het, het jy met jou rug na die deur gestaan. Jy weet nie eens presies op watter oomblik ek ingekom het nie. Ek het jou probeer help, Zaan. Ek hét jou gehelp. En nou kry ek stank vir dank?”

“Jy sal die Swiegelaar-naam op ’n ander manier moet probeer beskerm. Sterkte daarmee. Wie my ook al vra, ek sal erken ek het in die hof gelieg en ek sal sê wat werklik gebeur het. As dit beteken ek moet tronk toe gaan vir meineed, dan is dit maar so. En dis finaal.” Die gedagte aan tronkstraf laat haar duiselig.

“Dit sal my woord teen joune wees, Zaan, en ek sal onder geen omstandighede laat blyk dat ’n Swiegelaar willens en wetens sy eie pa geskiet het nie. Nooit nie!”

“Dan moet jy maar aanhou lieg, Hanli, want jy weet dis presies wat gebeur het.”

“Dis waar jy verkeerd is. Toe ek ingekom het, was die pistool op jou gerig, ja, maar ek het nie gesien dat Hugo my pa skiet nie. Vir al wat ek weet, het hy uiteindelik die waarheid gepraat. Het hy in ’n oomblik van skok oorweeg om jou te skiet omdat hy gesien het hoe jy my pa skiet. Hy kan homself dalk nie meer verdedig nie, maar sy woorde is op skrif. Hy het voor sy dood ’n volledige beëdigde verklaring afgelê. Ek wou jou help, maar nou veg ek vir die Swiegelaar-naam. Totsiens, Zaan.”

Jojo

Dis weer Valk wat bel. Miskien het haar eenwoord-SMS jammer, nie die ding vir Irene gedoen nie.

“Oukei, ons het van die lykskouer gehoor.”

“En?”

“’n Frustrerende uitslag. Die lykskouing lewer geen uitsluitsel nie.

“Die outopsie moes onder meer vasstel of Hugo lewend was toe die tou om sy nek gesit is of nie. As hy dood was voor die tyd, is die antwoord maklik. Moord. As hy gelewe het, kon dit hyself gewees het wat hom opgehang het of iemand anders kon dit gedoen het. Maar as dit iemand anders was, sou daar logies gesproke tekens wees dat Hugo hom teëgesit het, of dat hy buite aksie gestel is voor hy opgehang is. In albei gevalle behoort daar dus kneusings of beserings wat daarop wys aan sy liggaam te wees.”

“Ek neem aan daar was nie ander beserings of kneusings nie?”

“Jy neem reg aan. Nie dat hy vlekkeloos is nie, maar niks uitsonderliks nie. ’n Paar vingernaels het sy rug beetgekry – waarskynlik in ’n oomblik van passie – maar rofies het reeds gevorm. Dis al ’n paar dae oud.

“Daar is ook prikgaatjies in sy een voet, maar dis nie deur ’n naald van enige aard gemaak nie. Ons het bietjie kopgekrap daaroor tot ons in sy badkamer se asblik op ’n paar duwweltjies afgekom het. Ons neem aan dit het onder sy drafskoene vasgesit en afgeval toe hy dié uitgetrek het. Terwyl hy kaalvoet in die badkamer rondgeloop het, moes hy daarop getrap het, dit uit sy voetsool getrek en in die asblik gegooi het.”

“Ek sou dink die goed is al in die stede uitgeroei? Veral tuine in meenthuiskomplekse in grênd buurte?” frons Jojo.

“Hy was baie fiksheidsbewus en het glo elke dag lang ente gaan draf. Soms buite die stad. Maar om op te som sonder om tegnies te raak, daar is ’n paar goed wat sonder twyfel vir die lykskouers sal aandui dat hy geleef het voor die tou om sy nek gesit is. Ongelukkig is nie een van daardie aanduidings daar nie. Maar die afwesigheid van daardie aanduidings bewys nie noodwendig dat hy nadoods gehang is nie. Soms is die aanduidings nie daar nie, al het ’n persoon homself gehang. Die lykskouer kan dus nie uitsluitsel gee op grond daarvan nie.”

“En bloedtoetse?”

“O ja. Die voorlopige toksikologieverslag dui daarop dat daar heelwat alkohol in sy bloedstroom was, maar in ’n fikse jong man beteken dit nie noodwendig dat hy nie daartoe in staat sou gewees het om homself te hang nie. Nog toetse word gedoen vir ander middels, maar dit sal ’n ruk neem.”

“Weet julle al ongeveer hoe laat hy dood is?”

“Vroeë oggendure. Iewers voor ses die oggend, maar ná middernag.”

Die hekse-ure. Wanneer depressie dikwels toeslaan. Diewe ook. En moordenaars. “Hoe laat het die sekuriteitstelsel se probleme begin?”

“Ongeveer halfeen die oggend. En ek weet jy gaan nou vra wanneer dit uitgesorteer is. Net voor halfdrie die oggend.”

“Hoe gerieflik.”

“Dit was nie die eerste keer dat dit gebeur het nie, Jojo. En dis nie ongewoon dat sulke goed in sekuriteitskomplekse of daardie tyd van die nag gebeur nie.”

“Enige nuus oor Werner Havenga?”

“Hy ontken ten sterkste dat hy naby Swiegelaar was voor hy op die liggaam afgekom het. Volgens hom het hy Swiegelaar die vorige dag laas gesien toe hulle saam met Swiegelaar ná kerk by Huberta Swiegelaar gaan middagete eet het.”

“Hoe het Havenga in Hugo se meenthuis ingekom?”

“Hugo het ’n paar maande gelede in dieselfde sekuriteitskompleks ingetrek. Havenga woon net in ’n ander deel, die deel met mansions, terwyl Swiegelaar in die meenthuisafdeling was.”

“Nogal gerieflik.”

“In meer as een opsig. Nietemin. Havenga is na Swiegelaar se plek toe nadat dié nie opgedaag het vir die afspraak met die DOV nie. Swiegelaar se motor het in die oprit gestaan. Havenga het bekommerd geraak toe niemand die deur oopmaak nie. Hy het die hoof van die sekuriteit by die kompleks gevra om hom toegang te gee. Dié het gesê hy mag dit nie doen nie, maar is saam met Havenga na Swiegelaar se huis toe. Toe kom hulle agter die agterdeur is nie gesluit nie. Hulle het na Swiegelaar geroep, maar daar was nie antwoord nie. Hulle is binnetoe en het hom in sy slaapkamer gekry. ’n Eetkamerstoel het op sy sy gelê. Swiegelaar het aan ’n balk gehang. Dis glo een van daardie moderne plekke sonder plafonne.”

“Waaraan het hy gehang?”

“Dunnerige, maar sterk tou. Sinteties. Ongeveer so dik soos ’n vrou se pinkie. Baie effektief om jouself of iemand anders mee op te hang.”

“Was daar nog van dieselfde soort tou in die huis of motorhuis?”

Valk bly ’n oomblik lank stil. “Nee, daar was nie.”

“Hy het dus ’n stuk tou gehad wat presies reg was vir die taak en net mooi lank genoeg. Wat natuurlik baie handig te pas kom as mens ongeveer een-, tweeuur die nag in ’n staat van besopenheid besluit om jouself op te hang.”

“Ek stem saam daar is nog baie vrae, Jojo, maar die feit bly staan, die V-merk om sy nek stem ooreen met iemand wat gehang is, dit wil sê nie vooraf gewurg nie. As hy verwurg is, sou daar horisontale merke om sy nek gewees het. En hy is ook nie dood aan verwurging of versmoring nie en het ook nie daarin geslaag om sy nek te breek nie. Hy is feitlik onmiddellik dood aan vagal inhibition. Skuus, die lykskouer is Engels en ek weet self nie wat die Afrikaans is nie. Dit kom glo daarop neer dat die suurstoftoevoer van een van die harsingsenuwees afgesny is met die hangslag. As jy meer wil weet, sal jy moet gaan google of die lykskouer vra. Ek het nie die tyd of die lus om te verduidelik nie.

“Die punt is, dit bewys weer eens nie of dit selfdood of moord was nie. Dit kon in albei gevalle gebeur het. Om die waarheid te sê, daar was ’n voorval waar ’n man sy meisie ’n speelse knypie aan die nek gegee het, net mooi op die verkeerde plek, en sy het net daar morsdood neergeval. Nogal op ’n dansbaan, as ek reg onthou. Nou moet jy my verskoon.

“En Jojo, maak vrede met Irene of los dit, maar ek kan nie heeltyd agter jou aanbel nie.”

Lalie

Wena kom op haar gewone holderstebolder manier in, maar sy lyk nie soos gewoonlik nie. Haar oë is wyd gesper en sy is bleek, selfs onder al die grimering.

“Lalie, ’n bose ding het so pas met my gebeur.”

“Ek kon hoor jy is ontsteld toe jy my van die hek af gebel het. Wat is dit dan, Wena?” Lalie skakel die ketel aan.

“Ek was op pad Birkenshire toe. En net voor ek oor Crystal Crags se tweede bruggie gaan, dis nou aan Birkenshire se kant, toe sien ek hulle.”

“Vir wie?”

“Tessa en ...” Sy slaan haar hand oor haar mond. “O hemel, Lalie. En vir Dirkie.”

Die beker wat sy pas uit die kas gehaal het, glip uit Lalie se hand en spat aan stukke op die vloer. “Wena?”

“Dirkie. Ek het vir Dirkie gesien. Die paaiboelie. Hand aan hand met Tessa waar hulle agter die heining na die pad staan en kyk.”

“Jy moes jou verbeel het. Dis seker een van die ander Roos-kinders. Hier is ’n swetterjoel en op haar goeie dae pas Tessa van hulle op.”

“Hoeveel Roos-kinders het haaslippies, Lalie? Hè? Hoeveel?”

“Hoe kon jy dit raaksien in die verbyry? Jy jaag soos die duiwel self.” Nee, daar is nie nog Roos-kinders met haaslippies nie. Dit weet sy sonder twyfel.

“Ek het agter ’n lorrie vasgesit. Dié het teen slakkegang gery en daar was ’n lang, soliede streep verkeer van voor af.”

“En Dirkie se slanghandjie? Kon jy dié sien?”

Wena skud haar kop. “Tessa het hom aan daardie hand beetgehad.”

“En toe?”

“Toe maak ek ’n U-draai so gou as wat die pad my toegelaat het en ek jaag terug, maar hulle was weg asof hulle nooit daar was nie. En toe kom ek dadelik hierheen.” Haar onderlip begin bewe. “Hemel, Lalie, dink jy dit was ’n voorteken? Dink jy ek gaan doodgaan?”

“Wena, jy glo dit mos nie.”

“Ja, maar jy glo dit. Jy het my gewaarsku. Nog gesê ‘Wag maar tot jy Dirkie in die oë kyk’. En nou het ek. ’n Kind wat sewe jaar terug dood is. En hy lyk nog steeds omtrent sewe jaar oud, Lalie.”

 




	
Twintig

Zaan

Dis asof Hanli se oproep iets in haar laat uitkristalliseer het.

Sy weier om verder deur die Swiegelaars gemanipuleer en misbruik te word. Dis erg genoeg dat sy Hugo se teistering moes verduur. Nog erger dat sy Eduard toegelaat het om van haar ’n proefkonyn te maak. By Hanli trek sy nou finaal die streep.

Dis ook hoog tyd dat sy aan haarself erken dat die liefde en bewondering wat sy in Eduard se oë gesien het, niks te doen gehad het met die liefde van ’n man vir sy vrou nie. Dit was trots. Trots dat ’n vaal man soos hy ’n mooi, sexy vrou aan sy sy gehad het, maar nog veel trotser dat sy eksperiment geslaag het. Nie om haar aanvaar te kry nie, maar wel om van haar ’n stylvolle, belese, gesofistikeerde vrou te maak. Op die oppervlak, in elk geval.

Miskien is dit hoekom die seks tussen hulle doodgeloop het. Toe sy nog die onomvormde Zaan was, was hy sterk tot haar aangetrokke. Sterk genoeg om haar net vir homself te wil hê, en trou was die aangewese manier om sy kleim af te steek. Toe sy egter onder sy leiding tot ’n kloon van sy portuurgroep muteer het, was sy maar soos al die ander. Die enigste verskil was dat hy haar maker was.

Daar was geen sprake dat hy die leemte in hulle sekslewe wou aanspreek nie. Hy het geen poging aangewend om ’n alternatief vir sy medikasie te probeer kry, of om te kyk of Viagra dalk kan werk of probeer om enige ander oplossing te vind nie.

Nooit het hy haar op enige manier seksueel probeer bevredig nie. Saans het hy sy slaappil gedrink en geslaap. Haar nooit eens vasgehou nie. Waarom hulle nog ’n bed gedeel het, weet nugter.

Wat haar laat wonder of hy haar ná haar transformasie dalk eerder as ’n soort dogter gesien het, nie as ’n vrou nie. Die gedagte laat ’n klewerige mislikheid om haar vou. ’n Selfwalging.

Sy is nie ’n selfgemaakte, selfstandige vrou soos sy haarself probeer wysmaak nie. Sy is die produk van Eduard se proefneming. En natuurlik haar ambisie. ’n Ambisie waarvoor sy haar identiteit prysgegee, haarself verloën het. Want nadat sy uitgevind het haar pogings om aanvaar te word is futiel, het sy hoofsaaklik haar kennis verruim om die snobs ’n punt te steek. Nie ter wille van intellektuele selfverryking nie.

Eduard was haar universiteit en die klasgelde het sy eers met seks, toe met inskiklikheid en selfopoffering, maar uiteindelik met voorgee betaal.

Nou het sy haar eie huis. Sy het geld. Maar eintlik is sy in ander opsigte niks beter daaraan toe as toe sy nog vroue se hare geperm of borde kos in ’n restaurant aangedra het nie.

Die skil het verander, maar die vrug daaronder is voos. En sy het tot die voosheid bygedra deur haar masker aan te pas by maskers wat haar in die eerste plek nie aangestaan het nie.

Hugo was reg. Sy is steeds Le Sannie. Op vier en veertig is sy niks wyser as een en twintig jaar gelede nie. Net beter ingelig, beter versorg en ’n beter aktrise.

Jy kan die vrou uit die grot haal, maar nie die grot uit die vrou nie.

“Miss Jane! Miss Jane!”

Dit voel vir Zaan asof sy van ’n diep, donker plek af weer boontoe dryf. Sy stap na die venster toe.

Op die stoep staan ’n rietskraal vrou met pluiserige hare. Die rok wat sy aanhet, is verbleik en verslete, die trui uitgerek en gaterig. Haar breë glimlag wys ’n yslike passion gap. Aan haar hand is ’n seuntjie. Hy lyk bedees, sy ogies flouerig. Die haaslippie is reggemaak, maar trek steeds een kant van sy mond in ’n onderstebo V wat ’n tandjie blootlê.

Zaan maak die deur oop.

“Hallo?”

“Miss Jane, ek het ...” Die vrou bly stil, kyk haar op en af, haar glimlag iets van die verlede.

“Ek is jammer. Jane woon nie meer hier nie. Lankal nie meer nie.”

“Ek wou net vir Miss Jane kom sê het ek was reg. Dirkietjie leef. Ek het mos vir haar gesê hy is nie dood nie.” Sy haak haar wysvinger aan haar onderlip, dink ’n oomblik na en glimlag weer. “Nee, dis vir Avril wat ek dit moes kom sê het. Is Avril hier?”

Zaan skud haar kop.

“Seker by mevrou Tertia. As Mevrou vir Miss Jane sien, sê vir haar Tessa het Dirkietjie teruggekry. Sal Mevrou?”

Zaan weet nie wat om anders te doen as om te knik nie.

“Piesang hê.” Die seuntjie wys na die vrugtebak op die koffietafel.

Zaan gaan haal twee piesangs en gee vir elkeen een. Die seuntjie ruk sy hand los uit Tessa s’n, trek die skil dadelik af en prop die piesang in sy mond.

“Dankie, Mevrou.” Tessa kyk haar weer op en af. “Moenie vir Estian sê van Dirkietjie nie, nè? Moet regtig nie vir hom sê nie.” Sy swaai om, kry die kind aan die skouer beet en daar trek hulle.

Zaan staar hulle agterna. Waarin het sy haar begewe toe sy besluit het om hier te koop? Megan wat evil spirits kom besweer. Vister wat haar snouend wegjaag. En nou hierdie jong vrou met die haaslipseuntjie. Om nie eens te praat van die eienaar van die plek nie.

Maar dis nou die minste van haar probleme. Haar ware probleme lê in Pretoria gedokumenteer en op iemand se lessenaar gestapel. By die persoon of persone wat moet besluit of hulle haar gaan arresteer of nie. Of reeds besluit het.

Jojo

Laat sy tog nou om hemelsnaam vrede maak met Irene en klaarkry. Jojo tel haar foon op.

Irene vat haar tyd, maar uiteindelik antwoord sy tog. “Ja?” Ewe kortaf.

“Ek het gesê ek is jammer en ek bedoel dit, Irene. Nie dat ek weet hoekom jy jou so gruwelik vererg het nie. Dit was nie bedoel as ’n belediging nie.”

“Wel, ek het beledig gevoel.”

Miskien omdat sy weet sy het inderdaad nie soveel mensekennis nie? Jojo weet dis die laaste ding wat sy Irene nou moet vra. “Kan ons nou vergewe en vergeet en weer die drade optel?”

“Ons kan, maar nie nou nie. Ek het ’n oproep op hold wat ek eers moet afhandel.”

“Oukei. Dan wag ek maar tot jy my bel.”

Jojo kyk weer na die deel in die lêer wat sy gelees het voor haar oproep na Irene toe. Zaan Mentz se agtergrond voor haar huwelik met Eduard. Dis nou nie juis ’n mooi storie nie en Irene is dalk ’n klein bietjie reg. Daar is agtertangs en daar is agtertangs.

In die white trash-hiërargie staan die Jojo Richters darem so ’n treetjie hoër op die leer na beskaafdheid as die Zaans.

Haar jeug was ’n vulletjie teen Zaan s’n. Hulle huis was in ’n spoorwegbuurt, maar dit was nie heeltemal die gopse soos Bloekomboom klaarblyklik is nie. Sy het nooit honger gely nie en haar eie skooldrag gehad. Sy was haar ma en pa se biologiese kind en daar was liefde, al is dit nie altyd ewe suksesvol uitgedruk nie. Sy het ’n broer gehad wat haar as lastig beskou het, maar tog by tye vir haar party getrek of haar gehelp het teen boelies. Hulle was nogal op heel goeie voet ná hy uit die skool is, tot hy so skielik dood is.

Haar ouers kon soms soos kat en hond baklei en die breekware was nie altyd veilig nie, maar haar pa het nooit haar ma geslaan nie. Al kon hulle albei nogal goed drink. Haar pa het hulle ook nie net gelos nie. Nie dat Pa of Ma eintlik betrokke was by haar en haar broer nie, maar dit het hulle eintlik gepas. Hulle het meesal betyds etes gekry, is af en toe gevra of hulle huiswerk gedoen het en dit was dit. Die twee het getroud gebly tot die dag van haar ma se dood. Pa het ook nie weer getrou nie. Daar was nie tyd nie. Hy is ’n paar maande ná haar dood.

In vergelyking met Valk se jeug was hare egter goorderig. Hy het in ’n middelklashuis grootgeword. Sy ma was ’n teatersuster en sy pa ’n onderwyser, later onderhoof. Omdat Valk ’n enigste kind was, het hulle relatief goed geleef. Sy pa het baie aandag aan Valk en sy buitemuurse aktiwiteite gegee en sy ma was liefderik al was sy redelik afwesig wanneer sy aandskofte gewerk het.

En kyk wat het Zaan, wat uit ’n soveel swakker agtergrond kom, reggekry teenoor wat Jojo Richter vermag het. Maar dis nou maar tot daarnatoe. En ten minste is sy nog nooit van moord verdink nie.

Irene, sien sy toe die foon haar gedagtegang onderbreek.

“Sorry. Dit was Wena. Skoon oorstuurs omdat sy glo sy het die paaiboelie gesien. Dis Lalie Lategan wat ’n klomp twak aan haar verkoop het – daardie storie dat iemand wat die paaiboelie in die oë kyk, binne ’n paar dae sal dood wees. Ek moes net eers weer bietjie sense in Wena se kop praat. Dit moes natuurlik een van die ander Roos-kinders gewees het wat sy gesien het. Nietemin, waar was ons?”

“Valk het my vertel van Werner Havenga wat ondervra word en ook wat die outopsie toe opgelewer het. Eintlik seker wat dit nié opgelewer het nie.”

“Goed. Dan is jy min of meer op datum. Terloops, as dit moord was, het ek so ’n voorgevoel Havenga is ons man. As oud-Recce het hy al die kennis in pag om iemand stil-stil en vinnig dood te maak. Sekerlik ook om ’n moord na ’n selfmoord te laat lyk. Hy sal ook weet hoe om geen spoor of leidraad agter te laat nie.

“Hulle het ook in dieselfde kompleks gebly en Hugo sou waarskynlik selfs daardie tyd van die nag vir hom die deur oopgemaak het, daarom is daar geen tekens van inbraak nie. Havenga het ’n sekuriteitsmaatskappy en die kanse is dus goed dat hy weet hoe die kameras en goed werk en hoe om dit te saboteer – al gebruik die kompleks nie sy maatskappy nie. En as dit nie Havenga self was nie, het hy die kontakte wat dit namens hom sou kon doen.”

“Ek dag jy verdink Zaan?”

“Sê maar sy is nou tweede op my lys.”

“Jy kan haar maar afhaal, sê ek jou, maar jy sal my seker nie glo tot die waarheid uitkom nie.”

“Enige nuus van jou kant af? Oor Zaan en so?”

“Ek wag nog dat sy my bel. Ek het intussen verder deur jou lêer gewerk, maar daar het iets aan my geknaag. Dis daardie duwweltjies. Ek het ’n bietjie gaan google. Het jy geweet die Boesmans het duwweltjies met gif bestryk en daar gaan strooi waar hulle hoop hulle prooi gaan trap?”

“Ek dag hulle het pylpunte in gif gedoop en hulle prooi geskiet?”

“Hulle het, maar hulle het ook die duwweltjies gebruik. Dieselfde gif.”

“En jy weet seker ook wat die gif se naam is?”

“Google is my beste vriendin. Dit word van ’n struik gemaak wat heel voorspelbaar bekend staan as Boesmansgif. Acokanthera oppositifolia, as jy wil wetenskaplik raak. Die melkerige sap van die plant bevat glo iets wat hulle cardiac glycosides noem. Dis dodelik.”

“Dis bes moontlik so, maar hoe de hel dink jy gaan ’n sterk, jong man soos Hugo Swiegelaar doodgaan van duwweltjies waarin hy getrap het, al is daar gif aan? En hoe dink jy sou enigiemand dit regkry dat hy daarin trap?”

“Daarop het ek nie antwoorde nie. Ek dag ek sê jou maar net daarvan. Dalk kan hulle sy bloed toets vir daardie glycosides.”

Irene is ’n rukkie stil. “Boesmans, sê jy?”

“Ja. Eintlik praat my bronne van die San, maar ek het gehoor hulle verkies eintlik om Boesmans genoem te word.”

“Ek wonder of Havenga dalk in sy Recce-dae in die Grensoorlog te doen gehad het met Boesman-spoorsnyers.”

“So ver het ek nog nie eens gedink nie. Om die waarheid te sê, ek het gedink ek sit die pot skoon mis, maar nou wonder ek saam met jou.”

“Spel vir my daai gif se wetenskaplike naam. En die ding wat dit bevat ook.”

Jojo gehoorsaam.

“Oukei. Praat later.”

Haar selfoon pieng net toe sy dit neersit. Kom haal jou so seweuur se kant by die kothuis, oukei? JW.

Hy het toe nie vergeet nie. En nou bons haar hart skielik ’n two-step in haar borskas. ’n Baie benoude two-step. Wat kan sy nou eintlik vir Joachim vertel van haar navorsing vir Kevin Ryan? Hoe sal hy daaroor voel as sy erken sy werk vir Kevin nuwe maniere uit om moord te pleeg?

Steyn

“Meneer Steyn? Meneer Steyn?”

Steyn sug toe hy Tessa se stem hoor. Dis seker omdat daar ’n storm op pad is dat sy weer dwalende is. Daar word kwaai reën en sterk wind voorspel, sien hy op die internet. Begin vanaand en duur twee volle bleddie dae. Dalk langer.

Hy skrik toe hy die deur oopmaak en Tessa met die seuntjie aan die hand sien staan. Vir ’n oomblik kan hy sweer dis Dirkie. Hy knip sy oë en kyk weer. Die kind lyk waaragtig nes Dirkie sewe jaar gelede gelyk het.

“Sien meneer Steyn nou!” Tessa lag dat die spoeg deur haar passion gap spat.

Sy het nie altyd een gehad nie. As hy reg onthou, het sy haar voortande laat trek ’n rukkie voor hy hier weg is. Maar dit was in die tyd toe hy uitgevind het van Jane se verraad, ’n tyd toe sy kop so deurmekaar was dat een van die Roose wat hulle tande op ’n laat ouderdom laat trek het, skaars tot hom deurgedring het.

“Ek het mos gesê Dirkietjie is nie dood nie. Maar Miss Jane maak asof sy my nie ken nie. Toe wil ek vir Avril gaan wys. Ek het mos nog altyd gedink sy’t vir my gelieg oor Dirkietjie. Maar dis alles toegetrek daar by mevrou Tertia.”

“Waar het jy vir ... e ... Dirkie gekry, Tessa?”

“Mevrou Tertia het hom net vanoggend vroeg-vroeg daar by my huisie aangebring en gevra dat ek hom oppas. En toe sien ek, maar my vadertjie tog, dis dan Dirkietjie. Maar toe trek mevrou Tertia al wie weet waar. Kom toe agter hy onthou niks van die Crags nie. Nou wys ek hom weer van voor af alles hier rond.”

Moet Avril se kind wees, maar die vet weet hy lyk op ’n druppel water nes die regte Dirkie gelyk het. Behalwe vir die slanghandjie. Die handjies wat gretig ’n piesang afskil, makeer niks.

“Ek het myne maar vir hom gegee. Hy is lief vir piesangs, lyk dit my.”

Steyn gaan sit op die boonste stoeptrap. “Tessa, hoekom sê jy Avril het vir jou oor Dirkie gelieg?”

Tessa kyk hom skewekop aan, onbegrip soos ’n membraan oor haar oë.

“Vertel my van Avril en Dirkietjie, Tessa.”

“Dit was mos so paar dae ná Miss Jane Dirkie gaan soek het. Toe word ek so siek. En toe gee Avril my ’n ding om op te pie. En toe vat sy my die volgende dag ... of was dit daardie dag se oormôre ...? Ek kan nie onthou nie. Maar toe gaan ons na die grot toe. En toe bly ons daar vir maande lank en sy bring vir ons kos maar ek mag nie uitgaan nie. En toe ...” Sy haak vas en frons.

Sou dit dalk die grot bo in die berg wees wat vir bergklimmers as oornagplek ingerig was? Dis natuurlik voor Estian se wildwerende heinings opgerig is. Dié het eers gekom ná hy hier weg is. Hy en Jane het ook een nag in die grot oorgebly. Dit was basies, maar daar is vars water en ’n longdrop. Avril kon dit seker met verdrag redelik gerieflik vir haar en Tessa gemaak het.

“En toe, Tessa?”

“Ek het baie gehuil. Oor Miss Jane wat Dirkie gaan soek het, dink ek.” Sy kyk meer se kant toe, begin sing. “Dirkie, kom huis toe ...”

“Tessa?”

Haar kop ruk weer terug na sy kant toe.

“Wat het in die grot gebeur, Tessa?”

“Dirkietjie.”

Bedoel sy wat hy dink sy bedoel? “Wie het geweet van Dirkietjie?”

“Net ek en Avril, dink ek. En toe vat sy my ná die tyd weer na die dokter toe. Sy het gesê ek moenie meer kinders kry nie. En toe maak die dokter my seer. En toe vat sy my terug na my huis toe en Dirkietjie is nie daar nie. En ek wil in die grot na Dirkietjie gaan soek, maar sy wil nie. Sy sê Dirkietjie is saam met Dirkie in die hemel. En toe gaan Avril ook weg.”

“Het enigiemand jou ooit ná die tyd gevra waar jy was? Die tyd toe jy in die grot was?”

“Oupa Vister. Hy het gesê ek moet vir niemand sê nie. Hy het gesê die duiwel sal my kom haal.”

“Het jy Dirkietjie al vir hom gaan wys?”

“Nog nie. Ek is bietjie bang vir Oupa. Hy het snaaks geraak. En ek is bang hulle vat weer vir Dirkietjie weg.” Sy spring op. “Hier kom reën. Ek moet Dirkietjie gaan toemaak in my huis. Nie weer die deur oop vergeet nie. Hom hierdie keer mooi oppas. Sê maar net vir mevrou Tertia ek sal baie mooi na hom kyk.”

Tertia het nog nie ’n voet by haar deur uitgesit nie. Ook nie sy SMS beantwoord nie.

“Kom, Dirkietjie.” Tessa kry hom weer aan die hand beet en druk ’n soen daarop. “Meneer Steyn, het jy gesien sy slanghandjie het in die hemel heel geword?” Sy lig die kind op, swaai hom deur die lug en sit hom weer neer. Die mannetjie skater. “Net jammer van die mondjie. Maar hy is slimmer ook. Hy kan woorde sê. Baai, meneer Steyn!”

“Baai, Tessa.” Hy kyk hulle agterna, hoor hoe sy weer begin sing. “Jesus min my, salig lot ...” Die bries waai die res weg.

Lalie

Sy het geweet daardie vrou van langsaan gaan moeilikheid bring. Gaan weer die spoke laat loop. En kyk nou!

Lalie staan met haar hand oor haar mond geslaan soos sy al staan vandat sy Tessa en die kind sien oorstap het van die nuwe vrou af na Steyn toe. Haar hart is nog net so hard aan die klop soos toe sy hulle gewaar het.

Noudat sy hulle van voor af sien, verstaan sy waarom Wena gedink het dit is Dirkie. Maar dit is nie. Natuurlik is dit nie. Dirkie is dood. Sewe jaar al. Buitendien, die kind se handjies is normaal.

Maar die haaslippie. Die verlepogies.

Lalie sak op die naaste stoel neer en verberg haar gesig in haar hande. Waarom, o, waarom moes Wena van alle mense die paaiboelie raakgesien het? Wena wat nie ’n ding sal los nie. Wena wat deesdae snuffel in alles wat met Crystal Crags te doen het.

Hoeveel keer het sy nie vir Wena gesê sy moet uitlos wat niks met haar te doen het nie. Dat Crystal Crags omsien na Crystal Crags.

Estian het haar hoeka ’n ruk terug kom aanspreek oor haar vriendskap met Wena. Gesê dis moeilikheid soek om vriende te wees met iemand van buite af. Dat hy nie daarvan hou dat Wena so baie hier kom nie. En Estian is juis die laaste tyd so buierig.

Lalie sug diep. Miskien het Vister ’n oplossing. Miskien kan hy die paaiboelie se wraak nog omkeer.




	
Een en twintig

Jojo

Daar lê al vier kaftans op haar bed. Nie een voel reg nie. Sy haal ’n vyfde een uit haar kas. Die spieël aan die binnekant van die kasdeur trek haar oog kortstondig, maar sy klap dit toe.

Sy wil g’n sien hoe sy lyk met net haar onderklere en ’n spencer aan nie. Haar spekrolle en dimpeldye hoort onder lap. As sy nou net die regte lap kan kies. Eintlik is sy lus vir die een waarin rooi oorheers, maar sy is bang dis dalk te uitspattig vir Joachim. Die woord “spektakel” maak ’n nare draai in haar kop.

Mense met blou oë hou van blou. Joachim se oë is nou wel so grysblouerig, maar ... Maar te donder met waarvan hy hou, Jojo Richter! En wat die kleur van sy oë is. Maak jou eie oë oop. Die hele plek is vrot van die blou. Sy vrou se keuse. Hy sal van blou hou. So what.

Jojo gooi die blouerige een eenkant toe en pluk die een met die meeste pers in oor haar kop. So ja. Nou is dit klaar. Pers opaak broekiekouse. Pers wighakboots. Cerise poncho. Daar’s hy. Hoe moeilik was dit nou?

Sy pluk die kasdeur oop, staar na haar beeld. Spektakel. ’n Pers-en-cerise een.

Sy klap die kasdeur weer toe.

We go through this life but once ... Why not get noticed. Dis wat sy glo en basta.

Steyn

Dis die tweede keer in twee dae dat hy oorweeg om ’n paneel in ’n voordeur te breek omdat ’n vroumens nie die deur vir hom wil oopmaak nie.

“Tertia!” roep hy en klop weer hard. “Maak verdomp oop! Nou!”

Uiteindelik hoor hy iets aan die ander kant. Klink soos sloffende voetstappe. Die sleutel draai en die deur swaai oop.

Die drankreuk slaan hom soos ’n vuis op die neus. Tertia kan skaars op haar voete staan. Sy lyk soos die dood – nie eens opgewarm nie. Versonke wange, blou kringe om die bloedbelope oë. Benewens die drankwalms slaan ’n sweetreuk op uit haar klere.

“Kyk maar. Trek maar jou neus op. Só, Steyn Tredoux, lyk die ma van ’n kind wat vermoor is. ’n Ma wat vir ses jaar lank belieg is. Is jy nou tevrede?” Die s’e sleep, haar mond hang pap. Sy wieg heen en weer.

“Wanneer laas het jy geëet?”

“Weet nie. Nie honger nie. Los my uit.” Sy begin die deur weer toemaak.

Hy druk vinnig sy voet in die gaping en stoot die deur verder oop. “Nee, jy sluit nie weer nie. Jy moet kos in jou lyf kry. En jy moet in ’n stort kom. Dêmmit, Tertia, ek weet jy moet deur hel gaan, maar dit help nie jy suip jou te pletter nie. En hoe kan jy die kind in Tessa se sorg laat?”

“Dis haar kind. Sy moet maar opsnork.”

“Hoe weet jy dis haar kind?”

“Jy’t seker oë in jou kop?” Sy waggel gevaarlik.

Steyn kry haar aan die arm beet en laat sit haar in een van die afgryslike pienk leunstoele. Die plek ruik na rook en drank en braaksel. Hy gaan tap vir haar ’n glas water onder die opwasbak se kraan in. Langsaan staan een leë en een halfvol vodkabottel.

Hy hou die glas teen haar lippe. “Drink, Tertia.”

Sy neem ’n paar slukke, maar die meeste water drup weer by haar mondhoeke uit.

“Naar.”

Hy trek haar weer uit die stoel en kry haar darem net betyds in die gastetoilet. Toe sy klaar opgegooi het, help hy haar om haar gesig met ’n waslap skoon te kry.

Met moeite kry hy haar bo en tot in haar slaapkamer. Nou moet sy maar net eers haar roes afslaap. En hy sal moet bly om haar van die drank af weg te hou. En skeermeslemme.

Foktog.

Jojo

Dis nou eers halfsewe en hier sit sy al gestewel en gespoor en wag.

Haar hand bewe toe sy haar sigaret aansteek. Die Comfortjie moet nou sy werk doen. Nie dat sy enige benul het hoekom sy skielik senuweeagtig raak oor ’n date wat beslis nie ’n date is nie.

Ruk jou reg, Jojo Richter. Julle gaan net gesels oor Kevin Ryan en die goed wat jy vir hom nagevors het en dit gaan julle toevallig doen terwyl julle in ’n restaurant eet. Dis al. Kry dit in jou kop.

Miskien bewe sy maar net van die koue. Die stoep is beskut, maar dis koud en dis duidelik daar is groot reën aan die kom. Nie dat sy maklik koud kry nie. Die speklae het darem sy voordele ook.

Noudat sy aan Kevin dink, miskien kan sy vir hom laat weet van die Boesmans en die giftige duwweltjies. Dalk kan hy dit in ’n storie gebruik.

“O, hier sit jy.”

Jojo wip van die skrik. “Wat bekruip jy my so, Joachim?” vra sy ergerlik – meer van skrik as iets anders. Hy lyk uitgevat. Sy baard is netjies geknip.

“Ek bekruip jou g’n. Ek het geklop, maar al wat oopmaak, is jy. Ek dag toe jy het my gedrop.”

“Gedrop waarmee?” Ai, sy wil nie hê die man moet weet sy sit al so vroeg voor die tyd opgedress nie. Dit lyk darem so oorgretig.

“Die ete. Het jy vergeet?”

“Nee, ek het nie vergeet nie, maar ...” Sy kyk op haar polshorlosie. “Genade, is dit al so laat? Ek is bevrees ek het my skoon misgis met die tyd. Alhoewel, jy is vroeg. Ek wou nog iets anders aangetrek het. Gee jy om as ek sommer net so gaan?”

Hy kyk haar agterdogtig aan, glimlag dan effentjies. “Nee wat, jy lyk heeltemal presentabel.”

Nou nie die mooiste kompliment wat ’n vrou kan kry nie, maar presentabel is sekerlik beter as spektakel.

“En jy ruik baie lekker. Amper soos ’n vrou wat onlangs uit die bad geklim het.”

Sy hoop tog nie die warmte in haar wange wys nie. Waar dit vandaan kom, weet geen mens nie. Dis mos nie asof sy nie daaraan gewoond is om kluitjies te bak nie. Al probeer sy nou die smaller weg bewandel wat dit betref. “Seker maar van vanoggend af.”

“H’m. Nou toe, kom ons gaan. My maag knor al.”

Jojo drink die laaste slukkie van haar drankie en druk haar sigaret spytig dood. Sal seker eers weer ná die ete by enetjie uitkom. Verdomde rookwette. “Ek kry net my handsak.”

Hy stap agter haar aan, sluit die agterdeur toe en die voordeur oop.

Jojo glip by die badkamer in, sit vars lipstiffie aan en pluk-pluk aan haar krulle. Presentabel se gat. Sy lyk gorgeous.

Steyn

Steyn plak die bevrore dinner-for-one, ’n halwe bottel whisky en twee blikkies soda wat hy by sy huis gaan haal het op Tertia se kombuistoonbank neer. Nie dat hy nou kan staan en geswaai raak terwyl hy wag vir Tertia om hopelik nugterder wakker te word nie, maar vaderweet, hy het versterking nodig.

Hy kry ys uit Tertia se vrieskas en skink ’n beskeie dop voor hy hom op die pienk rusbank tuismaak. So tuis as wat hy hom kan maak, in elk geval. Die ornate ding is bleddie ongemaklik.

Hy neem ’n groot sluk, sluit sy oë en stut sy kop teen die rugkant.

Avril en Tessa. Avril en Jane. Twee Dirkies. Wildfontein. Avril wat weg is kort ná Jane verdwyn het. Avril se kind wat eintlik Tessa s’n is – dit kan mens inderdaad nie miskyk nie, of daar nou bewys is of nie.

Nee, begin by die begin.

Jane neem die regte Dirkie na Mary toe omdat sy vir sy lewe vrees. Toe verdwyn sy. Kort daarna besef Avril Tessa is swanger – dis nou as hy reg aflei uit Tessa se gebrabbel. Sy neem Tessa na die bergklimmersgrot. Dit sou nie die een by Mensvreterspoel gewees het nie – dié is te naby aan die Manor en die ander een was min of meer ingerig vir verblyf. Daar bly hulle tot die kind gebore is.

Avril en Jane moes kop in een mus gewees het, want Avril het klaarblyklik geweet waarheen Jane vir Dirkie nommer een geneem het. Sy gaan daarheen, moontlik in die hoop om Dirkie nommer twee, oftewel Sylvester, ook daar te los, maar Mary is nie daar nie. Alrode wel. En Alrode kom van Wildfontein af. Sy familie bly daar. Hy kry geld by Avril.

Avril gaan Wildfontein toe waar sy ongeveer ses jaar in die onderdorp bly met die bruin kind wat sy voorgee hare is.

Alrode is Wildfontein toe ongeveer dieselfde tyd as Avril. Dalk het hy haar nog daarheen geneem. Toe is hy weer daar, ongeveer dieselfde tyd as wat sy vermoor is. En nou weer toe Tertia die kind gaan haal het. Alrode wat suip. Alrode wat hom oor die kop gemoer en moontlik sou doodgeslaan het as Mary nie gekeer het nie. Alrode wat glo ’n flick knife het. En Avril is dood aan messteekwonde.

Alrode sal antwoorde op baie vrae hê, maar het hy die moed om Alrode te konfronteer ná hulle vorige onderonsie? Sy lewe is dalk miserabel, maar ’n death wish het hy nie.

Eers by Tertia hoor wat sy alles kon uitvind. Van daar af kan hy verder besluit wat hom te doen staan. Geduld is voorlopig die enigste opsie.

Zaan

Zaan skrik toe ’n rukwind ’n deur êrens laat toeklap. Seker haar badkamerdeur. Sy het die venster op ’n skrefie oopgelaat.

’n Paar vet druppels slaan teen die kombuisvenster vas. Daaragter lyk dit asof ’n verwoede dier die struike in sy bek beethet en rondskud. Verbeel sy haar of hoor sy donderweer brom? Hier? Sy dag hier is nie donderweer in die Kaap nie.

Die blits wat volg, weerspreek die veronderstelling.

’n Rilling trek teen haar ruggraat af. Die opbou van die storm is nie net sigbaar en hoorbaar nie, dis aanvoelbaar. Dit laat haar dink aan die outydse spookstories wat so dikwels begin het met: It was a stormy night ... Of: The door creaked open ...

Zaan skakel die stoofplaat af onder die arrabiatasous wat sy aanmekaargeslaan het en gaan hurk voor die kaggel. Vanaand het sy ’n kaggelvuur nodig. Een wat sy met baie dennebolle gaan stook. Soos Soufie gesê het, dit kan nie kwaad doen om Megan se raad ter harte te neem nie. En miskien help dit ook teen selfkastyding en nare beelde van tronke.

Jojo

Jojo se hare voel klam en verwaaid, al het Joachim haar eers reg voor die restaurantdeur afgelaai voor hy gaan parkeer het. Om haar lyk dit asof amper al die tafels vol is. ’n Gesellige gemurmel van stemme meng met asemrowende geure uit die kombuis.

’n Kelnerin kom glimlaggend nadergestap. “Goeienaand! Het u bespreek?”

“Naand. As daar ’n bespreking is, sal dit onder Weyers wees.”

Die glimlag word breër. “Joachim? Natuurlik. Ek het sy gewone tafel uitgehou. Dis in die rokersafdeling. Gee u om?”

“Gee ek om? Hartjie, ek is lus en val jou om die nek.”

“Gaaf!” Die meisiekind lei haar dieper die restaurant in.

Die afgeskorte vertrek is toe nie eens so ’n afskeepplek soos dié wat gewoonlik aan die rokers afgestaan word nie. Op die tafel is ’n glaspotjie met ’n regte, egte affodil. In die hoek straal ’n piepklein kaggelstofie net genoeg hitte uit. ’n Paar tropiese visse dwarrel in ’n vistenk – klaarblyklik steeds springlewendig ondanks die uitworpelinge wat hulle sonde hier mag pleeg.

Joachim se hare is nat en druppels lê donker op sy baadjieskouers toe hy ’n paar minute later oorkant haar kom sit. “Sjoe, die wind word net al hoe sterker. Welkom in die Kaap van Storms.”

“Ten minste is dit nie ’n donderstorm soos ons op die Hoëveld kry nie. Dis ’n lieflike restaurant, Joachim.”

Hy knik. “Lekker kos ook.”

“Dis ’n verligting dat daar nog plekke is waar mens binne mag rook.” Jojo buk en wikkel haar pakkie sigarette uit haar handsak.

“Wyn? Of drink jy net Southern Comfort?” Hy hou sy aansteker se vlam na haar toe uit.

Dit voel wragtag nes ’n date, dink Jojo terwyl sy die sigaret aan die brand teug. “Wyn is gaaf.”

“Rooi? Wit? Rosé? Droog of semisoet?”

“Enigiets behalwe rooi. Ek het nog nie ’n smaak daarvoor ontwikkel nie.”

“Wat van ’n kompromis? ’n Droë rosé?”

“Klink goed.” Nou voel dit nog meer soos ’n date. Hanna-hanna-praatjies tussen twee mense wat mekaar skaars ken, maar tog so tegemoetkomend teenoor mekaar probeer wees. Sy hoop net nie die wyn laat haar kiewe inmekaar trek nie.

’n Spyskaart is gelukkig ’n handige ding. Terwyl Joachim en die kelnerin beraadslaag oor die wyn, blaai sy daardeur. Die pryse laat amper haar oë uitpeul. Sy hoop nie Joachim is geëmansipeerd genoeg om te verwag sy moet die helfte betaal nie. Dis nou een ding wat Woman’s Lib waaragtig verkeerd gekry het. En dis hoeka nie ’n date nie.

“Weet jy al wanneer jy teruggaan, Jojo?”

Sy kyk op. Die allerbelangrike besluit oor die regte wyn is blykbaar geneem. “Wil jy my uit jou kothuis hê?”

“Nee, Jojo. Ek soek ’n aanknopingpunt sodat ons soos grootmense kan gesels pleks van twee stooges wat nie weet wat om vir mekaar te sê nie.”

“Ek sien. Nee, Joachim, ek weet nog nie wanneer ek teruggaan nie. Maar seker binnekort.”

Jojo is verlig toe die wyn aankom en eers geskink word. Sy proe versigtig. Nogal lekker, kom sy agter. Nie soet nie, maar ook nie soos Kalahari-stof op die tong nie.

“Gesondheid.”

Joachim hou sy glas na haar toe uit, ’n skewe glimlag om sy mond. Moes seker eers glase geklink het voor sy proe. Nou te laat om haar daaroor te verknies.

“Tjeers.” Die tweede sluk is nog lekkerder.

Joachim begin sy pyp stop. “En toe, watse soort navorsing doen jy vir Kevin Ryan?”

“Hoe om moorde te pleeg.” Hy lyk nie geskok nie, eerder geïnteresseerd. “Op ander maniere as om net met ’n skerp voorwerp gesteek, met ’n stomp voorwerp oor die kop geslaan of geskiet te word,” vervolg sy. “Ek soek ook vir hom bronne op oor hoe die moordenaar uitgevang kan word met byvoorbeeld DNS, of selfone wat hom verklik of vingerafdrukke, voetafdrukke, vesels en sulke goed.”

Joachim knik nadenkend. “Daai storie waarin die vrou vir haar man pomelo voer, welwetende dat dit lewensgevaarlik is as hy dit saam met sy medikasie gebruik ... Ek het gedink dis baie slim. Het jy dit vir hom uitgedink?”

Jojo skud haar kop. “Dit het werklik gebeur. Cara, sy geliefde, se pa se dood is só verhaas. Ek het net die detail gaan navors wat vir sy doeleindes belangrik was.”

“Sowaar? Wie het haar pa se dood so verhaas?”

Jojo skud haar kop en drink nog ’n slukkie wyn. “Dis vertroulik. Cara was destyds my kliënt en ek praat nie uit oor persoonlike kliënte nie.”

“Wat bedoel jy met ‘persoonlike’ kliënt? En ek dag Kevin Ryan is jou kliënt, maar jy praat uit oor hom?”

Jojo kan haar tong afbyt. Dis die bleddie wyn se skuld. Haar glas is al amper leeg. “Net oor sy skryfgoed en ook net oor wat reeds gepubliseer is.”

“Omdat hy nie jou ‘persoonlike’ kliënt is nie?” Die grys wenkbroue is soos twee ruspes wat oor die frons heen aan mekaar ruik.

“Oukei. Voor ek vir Kevin-hulle met die boeke begin help het, het ek ander soort navorsing gedoen. Persoonlike goed. En basta nou.” Dit kom daarvan as mens gewoond is aan lieg en dan probeer ophou.

“Nee, g’n gebasta nie. Hier is ’n slang in die gras. Byvoorbeeld, as jy net ’n paar feite nagaan oor Jane Summers en Douw Vorster vir ’n fiktiewe storie, hoekom sal Steyn Tredoux dink dat jy jou neus te diep in sake steek wat vir jou baie probleme kan veroorsaak?”

“Wie het jou aangestel as my inkwisiteur?”

Dit lyk nie eens asof Joachim gehoor het nie. “Daardie aand toe jy so ontsteld was, het jy gesê jy het jouself gefire. Oor Irene iemand white trash genoem het. Ek het gewonder daaroor. Toe besluit ek jy bedoel seker julle het ’n uitval gehad en nou wil sy jou nie meer help met inligting vir Ryan nie. Maar dit is nie so nie, is dit?”

Jojo kyk af in haar leë wynglas.

Joachim leun nader. “Jojo, jy en Irene het vir my gelieg. Jy werk vir g’n vir Ryan nie. Nie op die oomblik nie.”

Jojo sug. “Dis nie ek wat vir jou gelieg het nie. Jy het jou inligting by Irene gekry.”

“Maar jy het volgehou met die leuen. En hoekom sou julle wou hê ek moet glo jy win net inligting in vir Ryan?”

“Dalk omdat dit niks met jou te doen het waaraan ek werk nie? Dat niks wat ek doen enigiets met jou uit te waai het nie?”

Hy trommel ingedagte op die tafel, kyk in haar rigting, maar dis asof hy dwarsdeur haar kyk na ’n plek waar hy die waarheid soek.

“Los dit nou, Joachim.” Sy wou kwaai klink, maar dit kom amper pleitend uit.

Sy oë fokus weer op haar. “Tredoux was reg, nè? Jou danige navorsing vir Ryan is ’n front. Jy werk eintlik vir Irene en/of Valk. En Irene en Valk is privaat speurders. En hulle werk aan cold cases. Ook aan cases wat nie so cold is nie.”

“Jy is waarlik ’n gebore skrywer. Kan ’n storie maak rondom enigiets, hoe onskuldig ook al.” Sy moet hierdie gesprek in ’n ander koers stuur. Sy kan hom nie van Zaan vertel nie. “Hoe het dit gebeur dat jy begin skryf het?” Sy hou haar leë glas na hom toe uit, al is syne nou eers half. Maar biedêm ordentlik wees. Sy is lus vir nog wyn.

“Jy verander nou die onderwerp aspris. Maar goed, kom ons laat dit voorlopig daar.” Joachim vul haar glas. “Ek wou van kleins af skryf, maar dit het nie juis goed afgegaan by my ouers toe ek sê ek wil dit my beroep maak nie.”

“Hoe so?”

“My pa was ’n professor in Engelse letterkunde. Ek was veronderstel om ook akademies te presteer en ambisie te hê, maar al wat ek wou doen, was stories skryf. En toe hou ek tot my pa se ontsteltenis boonop meer van James Hadley Chase se soort stories as van James Joyce s’n. Verkies Sherlock Holmes bo Shakespeare. Ek het ’n doodgewone onderwyser geword om genoeg tyd te hê om te kan skryf. Ek was ’n teleurstelling en my ouers het dit baie duidelik laat blyk.”

Jojo kan die seer in sy oë sien, al speel daar ’n ironiese glimlag om sy mond.

“Moenie só vir my kyk nie, Jojo.”

“Hoe?”

“Asof jy my jammer kry nie.”

“Nee, dis nie jammerte nie. Eerder begrip. Ek verwonder my telkens aan al die maniere wat die lewe uitdink om mense wat dit nie verdien nie seer te maak.”

Hy laat sak sy blik eerste. “Ek kan die snoekpatee as ’n voorgereg aanbeveel. Maar die volstruis-carpaccio is ook iets besonders. As hoofgereg is hulle catch of the day altyd aan te bevele. Ek sien op die swartbord dis vanaand geelbek, oftewel Cape salmon. Dis nog lekkerder as kabeljou, as jy my vra.”

Sy het ook die swartbord gesien. En wat die vis kos. Jojo weifel ’n oomblik. Nee, eerder eerlik wees. Dis mos nou haar nuwe credo. “Joachim, die goed kos ’n plaas se prys. Omdat dit nie ’n date is nie, wonder ek nou of ek die helfte van die hele rekening sal moet betaal of net vir my aandeel.”

Hy lyk verras toe hy opkyk. “Ek het jou dan genooi? Natuurlik betaal ek die hele rekening.”

“Niks natuurliks daaraan nie. Dis duidelik dat jy nie weet hoe die wêreld deesdae werk nie.”

“Wel, dis hoe dit in my wêreld werk. Dit was my voorstel dat ons kom eet. Ek betaal.”

“Al is dit nie ’n date nie?”

Joachim neem ’n diep teug aan sy wyn en sit die glas onsag neer. “Oukei, Jojo. Kom ons laat staan die nonsies. Ek het eintlik vrede met wat jy vir Kevin Ryan navors. Dis nou wanneer jy wel vir hom navorsing doen. Ek wil jou beter leer ken. Dit is dus ’n date.”

Iets warms vou om haar hart. “O.”

“O wat?”

“O, oukei.”

“Gaaf.”

“Fine.”

Die stilte is dawerend. Jojo moet met alle mag en krag ’n senuweeagtige giggellag wat sy voel aankom, onderdruk. Joachim, daarenteen, lyk ernstig.

“Jojo, toe ek jou daar op die lughawe uitgestap sien kom ... Irene het niks gesê van ’n spektakel nie. Sy het net gesê jy is kort en trek bont aan, ek sal jou dadelik herken. En daar kom jy aangestap en ja, jy is kort en bont aangetrek. En daar staan en slaan my hart bollemakiesie. En toe’s ek kwaad. Want ek kan nie onthou wanneer laas ... óf my hart al ooit bollemakiesie geslaan het nie.”

Jojo kom agter haar mond het oopgesak.

“En nou is ek heeltemal buite my vaarwater. Ek weet nie hoe om te werk te gaan met dates en mekaar beter leer ken nie. Het nog nooit geweet nie. Ek was my hele lewe ’n oujongkêrel. Te besig om aan my boeke en stories te werk om ’n ernstige verhouding aan te knoop. Daar was vroue, maar dit was altyd so half in die verbygaan. Ek was al vyftig toe ek en Heila getroud is. En ook maar net omdat sy my half in ’n troue ingeboelie het.”

Jojo sluk. “Was julle gelukkig getroud?”

“Ek weet nie juis wat dit beteken om gelukkig getroud te wees nie. Beteken dit dat jy elke dag idillies gelukkig is? Dit was ons nie. Beteken dit dat dit vir albei min of meer goed uitgewerk het? Ja, dan was ons. Maar ek het nooit hartkloppings oor haar gekry nie.”

“Reg om te bestel?”

Jojo slaak ’n sug van verligting toe die kelnerin hulle onderbreek. Sê Joachim wat sy dink hy sê? Maar dis tog laf. Hulle ken mekaar skaars. En tog klop haar hart nou so in haar keel dat sy skaars kan asem kry.

“Jojo? Het jy al besluit?”

“E ... Daai goed wat jy voorgestel het. Volstruis watsenaam. En die Kaapse geel-dinges. Verskoon my, ek moet ’n draai loop.” Jojo gryp haar handsak en vlug vervaard in die rigting van die bordjie wat die toilette aandui.

 




	
Twee en twintig

Steyn

Sy gedagtes het nou al sulke wilde draaie geloop dat hy skoon duiselig voel.

Hopelik kry hy nog vanaand of môreoggend iets uit Tertia, maar eintlik moet hy by Mary uitkom terwyl Alrode nie nou daar is nie. Sy weet waarskynlik meer as wat sy tot dusver laat blyk het. Oor die tweede “Dirkie” ook.

As hy weet wat die konneksie is met Wildfontein, as hy weet wie almal geweet het Avril was daar, kan hy dalk die vermoede wat by hom opgekom het verkeerd bewys. Homself gerusstel dat Avril die slagoffer van gewone misdaad was – hoe verskriklik dit ook al is – maar dat dit ten minste nie verband hou met Crystal Crags nie.

Dit klink absurd. Maar dit klink ook absurd dat Jane dood is in ’n poging om Dirkie te red. Waarom het sy geglo hy is in lewensgevaar? Was sy net bang dat Tessa die kind nie behoorlik sal kan oppas nie en sy lewe weer in gevaar sal stel soos die aand van die vloed?

Maar hoekom tot sulke uiterstes gaan? ’n Huis vir Mary-hulle laat bou? Geld maandeliks in hulle rekening laat inbetaal? Die kind letterlik steel en in gevaarlike omstandighede by Mary-hulle besorg? Lieg en sê Dirkie het verdrink?

Was dit dalk ’n rol wat Jane vir haar geskep het, die rol van beskermengel? Haar ma het immers gesê Jane kon vir haar rolle skep en haar daarin inleef – daardie Jane wat hy nie geken het nie.

Voetstappe op die boonste verdieping laat hom regop sit. Oomblikke later word ’n toilet getrek. Verlig hoor hy hoe die stort oopgedraai word. Dit klink belowend.

Hy kyk op sy horlosie. Halfnege. Het Tertia lank genoeg geslaap om min of meer compos mentis te wees?

Steyn staan op, druk die dinner-for-one in die mikrogolf, maar skakel nog nie aan nie. Wel die ketel. Hy smag na nog ’n whisky, maar selfs al het hy nog soda gehad, is koffie ’n beter opsie. Hy moet nou al sy varkies bymekaarhou.

Jojo

Sy het haar besoek aan die toilet so lank as moontlik uitgerek, maar uiteindelik moet sy terugkeer.

Joachim sit by die venster en uitstaar toe sy uitkom. Agter die ruit sous dit en die bome in die parkeerterrein buig laag asof die wind ’n koninklike van die hoogste gesag is.

Dit lyk asof hy effens skrik toe sy haar stoel uittrek en weer gaan sit.

“Jy is diep ingedagte?”

Hy glimlag effens. “Dink na oor my onbesonnenheid. Nou het ek jou seker heeltemal verskrik.”

“Dit was ’n bietjie ... onverwags.”

“Wat was? Wat het jou laat skrik?”

Het sy hom dalk tog verkeerd verstaan? Oor sy hart wat bollemakiesie geslaan het? Het hy bedoel sý gee hom hartkloppings of het hy maar net gesê sy vrou het hom nooit hartkloppings gegee nie?

“Dat die date wat nie ’n date is nie toe wel een is,” bly sy aan die veilige kant.

“En dat ek jou beter wil leer ken?”

“Dit ook.”

“Maar jy het gesê dis oukei?”

“Dit is, maar Joachim, ek is te oud en te moeilik om betrokke te wil raak by ’n man op enige ander vlak as vriendskap. Dit moet jy ook weet.” Niks met oud en moeilik te doen nie. Alles met die feit dat sy weet waarheen dates moontlik kan lei en in haar dag des lewens nooit sonder klere gesien wil word deur enigiemand nie. Maar dit hoef hy nie te weet nie.

“Dankie tog. Ek voel dieselfde. Ek was bang jy het my dalk verkeerd verstaan.”

Sy kyk hom ondersoekend aan. Hy kyk weg. Toe kan hy ook maar lekker lieg. Goed om te weet.

“Vertel my van jou vrou.” Baie veiliger onderwerp.

Joachim vroetel met sy pyp, maar steek dit nie weer aan nie. “Sy was ’n jaar jonger as ek. Voorheen getroud, maar sy is geskei toe haar kinders klaar gestudeer en verkies het om die land te verlaat. Ek dink sy het finansiële sekuriteit gesoek, maar sy was ook eensaam. Sy het my as die oplossing vir haar probleme gesien.”

Nou nie juis die toppunt van romanse nie. Waarom dit haar laat goed voel, weet nugter.

“Sy was baie bedrywig. Boekklubs, leeskringe, VLU en sulke goed. Sy kon heerlik kook, die huis was altyd spiek-en-span, jy kon haar altyd deur ’n ring trek – alles wat mens van ’n bekwame vrou en goeie eggenoot kan verwag. Maar ek was gewoond aan alleen wees en werk wanneer die gier my pak. Sy het aanstoot geneem as ek vergeet om tafel toe te kom vir die drie maaltye wat sy elke dag voorberei het. Kon nie verstaan dat ek nie wou hê sy moet koffie agter my aandra nie, dat dit my konsentrasie soms op die slegste moontlike tye verbreek het nie. En daar was ander dinge ook.”

Kooidinge, lei Jojo af van die effens verleë manier waarop hy wegkyk. Kon hy nie? Of wou sy nie? Dis nie die soort ding wat mens vra nie, maar sy wonder.

“En toe word sy siek. Kanker. Drie weke nadat sy gediagnoseer is, is sy weg.”

“Ek is jammer. Dit moes ’n groot skok gewees het.”

Hy knik, maak sy keel skoon en kyk weer buitetoe, bly ’n rukkie so sit voor hy weer na haar kyk.

“En jy en Valk?” gooi hy onverwags die bal na haar kant toe.

“Volstruis-carpaccio?”

As dit van Jojo afhang, kry die kelnerin vanaand ’n reusefooi.

“Myne, dankie.” Die bord word voor haar ingeskuif. Dun velletjies rou vleis is kunstig daarop gerangskik. Rou volstruis? Sy eet selfs haar steak well done.

“En die snoekpatee vir jou, Joachim. Lekker eet.”

Jojo sluk swaar. Eet sal sy die goed moet eet. Dit kan nou nie anders nie. Sy kan nie erken sy het nie geweet wat carpaccio nou eintlik is nie. Buitendien, die goed kos meer as drie pakkies van haar gunstelingsigarette.

“Jojo? Alles reg?”

Sy knik – te vinnig, te oordrewe. Hopelik wys die afkeer wat sy voel nie te duidelik op haar gesig nie.

Joachim kyk haar ’n oomblik agterdogtig aan, kyk af na die carpaccio en toe weer terug na haar. Jojo byt op haar onderlip.

Sy gesig ontspan ineens. “Ek is nou skoon spyt ek het nie die carpaccio bestel nie. Dit lyk so lekker en ek is mal oor capers. Jy wil nie dalk ruil nie?”

Verligting stroom deur haar. “Wel, ek moet sê jou snoekpatee lyk nou weer vir my lekkerder.”

“Gaaf!” Hy hou sy bord na haar toe uit en knipoog toe hy hare neem.

Jojo kan nie onthou wanneer laas ’n man vir haar geknipoog het nie. Of een al ooit vir haar geknipoog het nie. Dit maak ineens haar knieë week.

“H’m, heerlik,” smak hy ná die eerste happie. “Wil jy proe wat jy nou misloop?”

Sy skud haar kop en kou eers klaar aan die stukkie melba wat sy behoorlik met die patee bepleister het. “Ek het jou gewaarsku ek is ’n pleb, Joachim. Ek het nie geweet carpaccio is rou vleis nie. Dankie dat jy dit vir my maklik gemaak het,” verras sy haarself met haar eerlikheid.

“Jy is nie ’n pleb nie. Jou Italiaans is maar net nie up to scratch nie.” Hy lig sy glas. “Op vriendskap.”

Jojo baai vir ’n oomblik in die warmte wat uit sy oë straal voor sy haar glas teen syne klink. “Vriendskap.”

Zaan

Die sitkamergordyne moet nou klaarkom. Die donker glas lyk soos ’n gat waardeur duisende oë na haar kan loer.

Zaan skakel die sitkamerlig af en demp die een bokant die eetkamertafel. Dis genoeg lig om by te sien en só voel sy darem nie heeltemal soos ’n vis wat in ’n akwarium rondswem terwyl toeskouers in die donker staan nie. Toeskouers wat sy weet nie daar kan wees nie, veral nie in dié weer nie, maar tog kan sy nie die gevoel afskud dat iemand vir haar kyk nie.

Sy gooi nog ’n paar dennebolle in die kaggel en gaan staan voor die venster. Alles net swart. Die verwoede roering van die wind in die struike is eerder hoorbaar as sigbaar. Sy skakel die buitelig bokant die voordeur aan. Dis beter, al kan sy steeds net ’n paar meter, hoofsaaklik die stoep, sien. Sy druk nog ’n skakelaar, een wat sy nog nie voorheen probeer het nie. Sagte lig gaan tussen die struike aan.

Zaan ruk van die skrik toe sy die gesig tussen die wapperende blare deur sien loer. Hy kyk haar reg in die oë. Die mond vertrek om die drie lang geel tande. Nie in ’n glimlag nie. Eerder soos ’n kat wat waarskuwend sis. En woerts, is hy weg.

Sy staan nog met haar hand op haar wildkloppende hart toe die lig van buite lyk asof dit effens sterker skyn. Haar buurvrou wat ook buiteligte aangeskakel het, besef sy net voor ’n hernude stortbui uitsak en binne sekondes selfs die naaste struike agter ’n grys sluier verberg.

Is Vister na Lalie toe? Het hy dalk kwade bedoelings? Vir ’n oomblik oorweeg sy dit om die interkom te gebruik. Net om vir wie ook al die interkom beheer te sê ... Wat te sê? Dat Vister wat al donkiejare hier bly dalk na Lalie toe is wat ook al donkiejare hier bly? In ’n plek wat beskou kan word as die veiligste in Suid-Afrika? Waar almal mekaar ken?

Maar Vister het haar beloer.

Steyn. Sy kan Steyn bel om te hoor wat hy dink sy moet doen.

Sy gaan haal haar selfoon en druk sy nommer. Geen luitoon nie. En ook geen sein nie, sien sy toe sy weer na die skermpie kyk. Die volgende oomblik verflou die ligte. Flikker. En ineens staan sy in die donker wat net dofweg deur die kaggelvuur verlig word.

Steyn

Donnerse elektrisiteit. Is dit nou die tyd om af te gaan?

“Fok!” hoor hy Tertia halfpad teen die trap af uitroep.

“Bly net daar staan, Tertia, voor jy daar afneuk. Waar is ’n flits?”

“Het nie een nie. Die kragopwekker sal nou inskop.”

Hy het vergeet van die kragopwekker. Estian het ’n reusagtige een vir Creeks Cove laat installeer toe beurtkrag begin lastig raak het. Hy weet dit ook net omdat hulle almal moes help opdok daarvoor. Soos vir die heinings en wat nog. Alles wat ná hy hier weg is skielik nodig geword het.

Sekondes word minute. Dit bly donker. “Lê hier dalk een van jou lighters rond?” roep hy in die rigting van die trap.

“Op die koffietafel dalk.”

Hy swets toe hy sy maermerrie teen iets stamp, voel-voel sy weg na die koffietafel toe, daarna oor die tafel. Vat ’n pakkie sigarette raak. Hy kry die aansteker wat langsaan lê beet. Die vlammetjie is flou, maar help. “Het jy kerse?”

“Op die kaggelrak.”

Vyf daarvan. Pienk. Hy steek almal aan, sit een op die koffietafel neer en stap met ’n tweede trap toe. Hy help Tertia af en tot by een van die sitkamerstoele waarin sy neerplons asof sy nie krag in haar bene oorhet nie.

“Bel Estian en hoor wat de fok aangaan.” Haar stem is kryserig.

Steyn haal sy foon uit en hou dit nader aan die kersvlam. “Geen sein nie.” Hy swets weer onderlangs.

“En die donnerse interkom sal ook nie sonder krag werk nie.” Tertia druk haar hand teen haar voorkop.

Steyn haal sy skouers op. Hy weet nie hoe werk die interkomstelsel nie. Dis ook geïnstalleer lank nadat hy hier weg is. “Hoofpyn?”

“’n Moerse een.”

“Kan ek vir jou pille êrens kry?”

“Daar behoort in die kombuis te wees. In een van die laaie.”

Steyn tel een van die kerse weer op en gaan soek. In die vierde laai wat hy ooptrek, spoor hy pille op. Hy skink ’n glas water en neem dit na Tertia toe. Sy sluk die pille en drink die glas dorstig leeg.

“Dankie, Steyn.” Sy laat rus haar kop teen die hoë rugleuning. “Vir alles.”

“Dis oukei.” Hy wens hy kan Zaan bel. Hoor of sy oukei is in die donkerte. Sy sal nog vreemd voel. Hy het darem vroeër gesien daar kom rook uit haar skoorsteen. Sy het dus ’n kaggelvuur aan die gang. En hy verbeel hom hy het ’n kers gesien toe hy laas daar was. So ’n vet witte, as hy reg onthou. Sy behoort oukei te wees.

Die koffie is darem nog redelik warm toe hy dit in die kombuis gaan haal. Die dinner-for-one sal moet wag tot krag weer aangaan. “Nou toe, behalwe vir die hoofpyn, hoe voel jy?”

“Soos gemaalde perlemoen wat ’n week lank in die son gestaan het.”

Vrotter kan mens seker nie maklik kry nie. “Sien jy kans om my te vertel wat in Wildfontein gebeur het?”

“Gatkant-van-die-aarde-plek en die onderdorp is van die armoedigste wat ek nog gesien het. Ek kan nie glo Avril het willens en wetens daar gaan bly nie. Die huis wat sy gehuur het, was darem nie heeltemal ’n krot nie, maar die plekke om haar ... Ek kan nie glo daar bly mense daar nie.”

“Waar was Sylvester?” por hy aan toe sy stilbly.

“By een van die netjieser huise, darem. Twee van die vroue, susters, wie se kleuters Avril glo opgepas het, deel dit met ’n swetterjoel kinders. Van laerskool-tot hoërskoolouderdom. Nie almal hulle kinders nie. Van pikswart tot amper wit. Grotendeels die nageslag van ’n paar wit bliksems wat swart vroue betaal het vir seks, maar vrede het met kondome.”

“Dié twee susters, het hulle dalk ’n bruin broer of neef of iets? So in sy veertigs? Een wat nie daar woon nie? Alrode is sy naam.”

Sy kyk verras na hom. “Hulle broer. Of seker halfbroer. Hoe het jy geweet?”

“Lang storie. Vertel jy maar eers klaar.” Hy wil nie oor Jane en Dirkie praat nie.

“Dis glo juis Alrode wat Avril daarheen geneem het. Avril het mos nog nie ’n bestuurderslisensie gehad nie. Blykbaar toe ook nooit een gekry nie. Anyway. Sover ek kan uitmaak, is sy aanvanklik daarheen omdat Alrode se susters bereid was om Sylvester groot te maak, teen vergoeding. Avril sou eers net ’n rukkie bly om toe te sien dat Sylvester aanpas en dat hy darem goed versorg sal wees. Sy wou seker maak dat hulle inderdaad die geld sal gebruik vir Sylvester.

“Moet sê die twee susters is goeie mense. Brandarm, maar hulle werk waar hulle kan en versorg hulle kinders, en die kinders wat hulle onder hulle vlerk neem, na die beste van hulle vermoë. Die vermoë, wat geld betref, is net baie beperk.”

Sy skud haar kop. “Hulle het snot en trane gehuil toe ek daar wegry met die kind. Hulle is lief vir hom, maar behalwe vir die geldprobleem is hy glo ook ’n bietjie afknouerig teenoor die ander kinders. Kan ook nie na die laerskool op die dorp gaan nie. Hulle het nie spesiale klasse nie.”

“Wat het Avril destyds laat besluit om hom nie net daar te los en terug te kom nadat hy tuis geraak het nie?”

Tertia sug en drink van haar koffie voor sy weer opkyk. “Sy het glo lief geword vir hom. Gesien hy sal nie genoeg sorg en aandag kry tussen soveel kinders nie. En natuurlik reeds begin agterkom ’n blomkool het ’n hoër IK as hy.”

Niemand kon Tertia nog ooit van sensitiwiteit of PK beskuldig nie.

“Avril was nie ’n maklike kind nie en sy was ’n terror van ’n tiener, maar, soos ek jou al gesê het, sy was nog altyd een wat haar by die underdog geskaar het.”

Goed en wel, maar ses jaar lank? “Het hulle gesê waarom sy wou terugkom?”

“Sy was moeg vir Wildfontein. Wat ek goed kan verstaan. Sy het glo Kaap toe verlang. Buitendien, Sylvester is nou ses. Hy moet skool toe gaan. Sy wou hom in ’n spesiale skool sit. Daar is glo een vir kinders met spesiale behoeftes in Birkenshire. Word privaat gerun.

“Alrode was reeds op pad Wildfontein toe om haar te gaan haal. Die kind sou saans by Alrode en sy vrou bly en bedags in die skooltjie wees. Avril sou vir alles betaal het.

“Toe Alrode daar aankom, hoor hy sy is vermoor. Hy wou nie die kind hê as daar nie geld in is vir hom nie en het Sylvester by sy susters gelos om self te sien kom klaar. Hy het hulle die dood voor die oë gesweer as hulle vir enigiemand sê waar Avril, of Annette soos hulle haar genoem het, vandaan kom of dat hy betrokke is. Hulle het aanvanklik besluit om die kind maar daar te hou, maar dit was uiteindelik vir hulle net onmoontlik. Dis toe dat hulle begin bel het.

“Toe Alrode nou hoor ek is op pad om die kind te gaan haal, laat waai die skynheilige bliksem weer daarheen en weet my te vertelle hy en sy vrou sal die kind versorg as ek hulle vergoed. Kon sommer sien hy is ’n suiplap en ’n kansvatter. En toe het ek natuurlik teen daardie tyd ook gesien die kind moet Tessa s’n wees. Lyk mos op ’n haar na soos oorlede Dirkie – net sonder die slanghandjie.”

Tertia weet dus nie Dirkie leef nog nie. En ook nie van Jane en Avril se samesweerdery nie.

“Dis toe dat ek besef Avril moes Tessa weggesteek het in daardie ses maande toe dié verdwyn het. Waar hulle was, weet geen mens nie. Sy moes die gesplete verhemelte ook êrens op ’n kol laat regmaak het. Alles sonder om ’n ding vir my te vertel. Alhoewel, ek was toe nog in so ’n toestand oor Douw dat ek waarskynlik niks werd was nie.”

“Weet jy dalk waarom Avril so desperaat was om die kind se bestaan geheim te hou?”

Tertia skud haar kop.

Die yskas maak ’n klikgeluid net voor die ligte weer aanflikker.

“Dankie tog.” Tertia kom orent. “Moet nou nie snaaks dink nie, Steyn. Ek waardeer dit baie dat jy my uit my drinking binge kom red het, maar ek is vrek moeg. Ek wil verder gaan slaap.”

Steyn staan ook op en kry sy bottel whisky. “Jy sal nie weer aan die suip gaan nie?”

Tertia skud haar kop. “Nie vannag nie, in elk geval. Ek dink ek kots as ek nou alkohol net moet ruik.”

“En jy gaan niks stupids aanvang nie?”

Tertia gee ’n suur laggie. “Soos wat, Steyn? Selfmoord? Selfs al sou ek dit oorweeg – wat nie die geval is nie – wil ek eers weet wie die fokker is wat my dogter vermoor het.”

“Het die susters nie ’n teorie nie?” Kon dit tog Alrode gewees het? Maar hoekom? Hy het dan juis gehoop om geld uit die nuwe deal te maak. Of het Avril se voorwaardes hom nie aangestaan nie?

“Hulle sweer hoog en laag dit sal niemand wees wat Avril geken het nie. Sy was gewild onder die mense van die onderdorp. Die bruines in die besonder. Sy het baie goeie dinge vir hulle gedoen. Hulle reken dit moes maar net ’n gemors van buite gewees het wat gedink het sy het geld in die huis.”

“En tog is haar selfoon nie gesteel nie?”

“Nee, die selfoon het ...” Sy sluk swaar. “Die susters het dit onder haar liggaam gekry toe hulle probeer kyk het of sy nog leef. Nooit vir die polisie gegee nie. Maar haar laptop en handsak is gesteel. En ander goed uit die huis. Goed wat maklik saamdra.”

En alles wat moontlik kon verklap waar sy oorspronklik vandaan kom, soos hy die saak verstaan. Alles behalwe die selfoon en op dié het die susters eers ses weke later Tertia se nommer gekry. Al het Alrode hulle die dood voor die oë gesweer.

Dit was ’n lang dag. Môre kan hy verder probeer dink. “Daar is kos in die mikro. Eet iets voor jy gaan slaap toe?”

“Dankie, Steyn. Vir als.”

Hy knik net en trek die deur agter hom toe. Sy “als” is so bitter min.

Jojo

Sy is amper spyt die ligte in die restaurant het weer aangekom ná die onverwagse kragonderbreking. In die kerslig was dit makliker om te gesels.

Sy het Joachim net so skramsweg vertel van haar en Valk toe hy weer gevra het. Dat hulle van mekaar af weggegroei het. Dat alles vir hom net oor sy werk gegaan het en hy nie kon verstaan sy het méér verlang nie. Joachim het op sy beurt gebieg dat hy en sy vrou ook nie eintlik belangstellings gedeel het nie. Dat sy vrou halfskaam was oor wat hy skryf en lees. Dat dit nie die soort boeke was wat haar boekklublede lees nie.

“Ek het nie geweet vis kan so lekker wees nie,” erken Jojo toe sy haar mes en vurk langs mekaar neersit.

“Ek is bly jy het dit geniet. Nagereg? ’n Irish coffee dalk?”

Jojo skud haar kop. “Ek kan nie meer nie. Dankie.” Die wyn is in haar kop in. Joachim het skaars ’n derde van die bottel gedrink met die verskoning dat hy moet bestuur. Sy het die res gepolish.

“Miskien is dit beter as ons maar ry. Dit klink al vir my die storm raak erger.” Hy beduie vir die kelnerin sy kan die rekening bring.

Toe Jojo sien hoe hy die honderdrandnote aftel, is sy maar bly sy het nie ingestaan vir die helfte nie.

Die kelnerin is die ene glimlaggies toe hulle groet. Seker ’n goeie fooitjie gekry. Sy hoop so. Sy hou van ’n man wat nie skaam is om fooitjies te gee nie, al is sy self nogal geneig om suinig te wees wanneer sy moet betaal.

Sy wag by die voordeur terwyl Joachim die motor gaan haal, maar is steeds die ene nat hoender toe sy inklim. Nie dat dit saak maak nie. Sy kan nie onthou wanneer laas sy ’n aand so geniet het nie. En dit maak haar bekommerd.

Miskien is dit maar goed dat sy binnekort weer moet teruggaan. Daar bo sal sy weer dinge in perspektief sien. Sin kan maak van die warboel emosies wat Joachim in haar wakker maak. Emosies wat sy waaragtig nie op haar ouderdom kan bekostig nie. Dit kan net haar lewe kompliseer en sy is nie een vir komplikasies nie.

Zaan

Sy is op pad om die buiteligte af te skakel voor sy boontoe gaan toe sy die geplas van voetstappe hoor.

Sy bly verstok staan tot sy Steyn deur die reënsluier sien aankom. Nog voor hy kan klop, maak sy die deur oop.

“Alles reg hier?”

“Noudat die ligte weer aan is, ja.” Sy hou die deur wyer oop. “Kom in.”

“Ek is nat.”

“Juis, kom in voor jy longontsteking kry.” Sy gaan haal ’n handdoek uit die gastetoilet en gee vir hom aan. Hy het reeds sy drafskoene uitgetrek en ewe bedagsaam net duskant die drumpel gelos, sien sy.

“Koffie? Of warmsjokolade?”

Hy vee sy gesig en hare droog. “Ek wou regtig net kom hoor of jy oukei is, maar warmsjokolade klink hemels.”

Zaan skink melk in ’n kastrol en sit dit op die stoof. “Eintlik kom jy of jy gestuur is,” sê sy toe hy naderstap en met sy sitvlak teen die toonbank leun. “Ek het Vister hier buite gesien en ek dink hy is daarna na my buurvrou toe. Is dit iets om oor bekommerd te wees? Hy het my nogal uitgeskel toe ek nou die dag gaan stap en op sy huis afgekom het.”

“Geen rede tot kommer wat Lalie betref nie. Hy maak vir haar kooksels vir haar artritis en sy gee vir hom eetgoed in ruil. Hulle kom al baie jare saam. Maar dit bekommer my dat hy aggressief was teenoor jou.

“Bly maar liewer uit sy pad uit, as ek jou kan raad gee. Vister is van nature bot en vol streke, maar dit lyk my hoe ouer hy word, hoe kwasteriger raak hy. Boonop hou hy nie van verandering nie en jy is natuurlik die grootste verandering wat in sewe jaar hier plaasgevind het. Dis nou benewens Tessa se tweede kind wat hier opgedaag het.”

“Wel, Vister kan my nie hier wegwens nie.” Sy skink warm melk oor die sjokoladepoeier, gee dit ’n klits en skuif sy beker oor na hom toe. “Ek neem aan Tessa is die een wat hier na Miss Jane kom soek het? Wat sê sy het haar Dirkie gekry? Of so iets – ek kon nie mooi uitmaak nie.”

“Ja. Tessa se seuntjie het sewe jaar gelede gedurende ’n vloed verdwyn. Almal aanvaar hy het verdrink, maar sy soek hom nog al die jare. Lalie beweer mense sien hom kort voor hulle sterf, en vir die Roose het hy die paaiboelie geword waarmee hulle hul kinders in die huis kry. En nou het Tessa se tweede kind uitgedop, die een wat ongeveer so oud is soos wat Dirkie was toe hy weg is en nes hy lyk.”

“En waar kom dié vandaan?”

“Tertia se dogter het hom klaarblyklik grootgemaak, maar dis deel van ’n lang storie wat ek jou dalk ’n ander keer sal vertel.” Hy gee ’n laggie. “Met al die dinge wat jy so met verdrag uitvind, laat dit jou nie wonder of jy jou ’n bietjie halsoorkop in Creeks Cove begewe het nie?”

“Ek moet erken ek het my bedenkinge, maar dis nou te laat daarvoor.” Sy wou dit nie eens aan haarself erken nie, maar ná die bang uur in die donker kom dit makliker. “Miskien sal dit beter gaan as ek almal net eers leer ken. Ek moet my seker ten minste aan my buurvrou gaan voorstel.”

“Lalie is nie eintlik sosiaal nie. Dis net Wena wat haar bietjie uit haar dop getrek kry. En lyk my deesdae ook al hoe minder. Wag maar eers voor jy haar opsoek. Laat ek liewer eers aanvoorwerk doen. En onthou tog as jy haar ontmoet, sy laat nie toe dat enigiemand aan haar raak nie. Sy skud nie eens hand nie.”

Zaan kantel haar kop. “Iemand het jou baie geleer van omgee.”

“As dit so is, is dit te danke aan Karolina. My bruin grootmaakma. Sy was ’n omgeemens. Sy het my geleer om my in ander mense se skoene te probeer indink voor ek ’n uitspraak maak of iets aanvang. Sy was my kompas. Van kleins af vir my stories met morele lessies vertel.”

“Jy was gelukkig om ’n Karolina in jou lewe te hê.”

Hy knik. “Ongelukkig het sy my nooit vertel dat stories goeie eindes kan hê, maar gebeure in die werklikheid gewoonlik nie.” Hy drink die laaste van die sjokolade.

“Wat het van haar geword?”

“Ongeveer ’n jaar ná ek uit die huis is, het sy longontsteking gekry en dit verwaarloos. Sy wat vir almal altyd omgegee het, het niemand gehad wat genoeg vir haar omgegee het om haar hospitaal toe te neem nie. Dis maar net nog een van my hekse-uur-verwyte – jy weet, wanneer mens drieuur soggens wakker word en jouself in die donkerte lê en verwyt oor alles wat jy eintlik moes gedoen, maar nagelaat het.” Hy spoel die beker onder die kraan uit en sit dit onderstebo in die wasbak neer. “Dankie, dit was lekker.”

“Dis ’n plesier.” Sy wurg die woorde uit, haar keel toegetrek. Haar oë begin brand.

“En nou?”

“Daar is so baie wat ek graag anders wou gedoen het. Ek kon dalk Eduard se dood voorkom het as ek anders opgetree het teenoor sy kinders. Dis nou weer een van my hekse-uur-verwyte.”

“Ek verstaan beter as wat jy dink. Ek het die afgelope ruk dinge van Jane uitgevind wat haar in ’n heel ander lig plaas as waarin ek haar gesien het sedert kort voor haar verdwyning. En ja, ek wonder self soms of ek haar dood kon verhoed het as ek vir haar daar was toe sy besluite moes neem waarvan sy my nie kon vertel nie omdat ek haar die rug toegekeer het.

“Dis dikwels juis die mense vir wie jy die meeste omgee wat jou die seerste maak en dis ook juis hulle vir wie mens, van jou kant af, soms die slegste in die steek laat.”

Zaan vee met haar palms oor haar nat oë, nie in staat daartoe om te antwoord nie.

“Ai, Zaan. Pleks ek jou opbeur ...” Hy skud sy kop. “Laat ek liewer koers kry voor ek jou verder in ’n depressie inpraat. Vergewe maar, ek het nie ’n goeie dag gehad nie.”

Sy hou hom dop terwyl hy deur toe stap, buk en sy skoene aantrek. Sy stap nader. “Steyn, jy het my nie in ’n depressie ingepraat nie. Jy laat my eintlik meer moed kry vir die mensdom. Solank daar mense soos jy is, kan ek glo dat die kwade en die goeie darem nog min of meer in balans is. En in hierdie stadium het ek ’n groot behoefte daaraan om dit te glo.”

Hy kom regop, kyk vir ’n oomblik net stil af na haar. “Moenie dink ek is edel nie, Zaan. Ek het al baie drooggemaak in my lewe. En ek het beslis onedele gedagtes oor jou.”

Sy blik hou hare. ’n Vlam lek ineens aan haar binneste. Nie ’n verskroeiende veldbrandvlam nie. ’n Kaggelvlam wat welkome hitte versprei.

“Ek is damaged goods, Steyn.” Haar stem kraak.

“Is ons nie maar almal nie?” Hy vee met die kussing van sy duim oor haar onderlip. Dis amper meer eroties as ’n soen. “Sleep tight, don’t let the bedbugs bite.” ’n Vlietende glimlag rond die groet af net voor hy uitgaan en die deur agter hom toetrek.

Zaan bly doodstil staan. Dít ken sy nie. Vretende hartstog ja, ’n oerdrang wat bevredig moet word as sy nie wil ontplof nie. Maar nie hierdie soet begeerte wat haar lyf geleidelik inneem nie. Nie hierdie onverwagse verlange om vasgehou, gekoester te word nie. Liefgehê te word, nie net in die lyflike sin nie, maar in alle opsigte. En tog, ja, die lyflike ook – net op ’n inniger, opregter manier as wat sy gewoond is. Deur ’n man vir wie sy respek het. Wat net die beste van wie en wat sy is, waardig is. Vir wie sy meer sal wil gee as haar lyf. Soveel meer.

Maar in haar situasie is dit onmoontlik. ’n Mens dink nie eens aan sulke dinge as jy weet jy kan binnekort gearresteer word nie. Nee, dit verdien ’n man soos Steyn Tredoux nie.

Steyn

Dis donker by Lalie toe hy verby haar huis draf. Hy het nog gedink om daar in te loer ná Zaan hom van Vister vertel het, maar hy gaan haar nie wakker maak nie. En hy wil in elk geval nie nou met enigeen praat nie.

Hy wil in die bed kom. Nadink oor wat hy dink hy dalk, net dalk, in Zaan se oë gesien het. Iets wat soos ’n soort wakkerword gelyk het. Asof sy hom vir die eerste keer werklik sien. Hou van wat sy sien. Of is dit blote wensdinkery?

Maar vanaand gun hy hom ’n bietjie wensgedagtes – voor die werklikheid môre weer toeslaan.

Jojo

Hulle is by die laaste sirkel voor die afdraai na Joachim se huis toe sirenes agter hulle opklink. Joachim trek van die pad af om eers twee polisievoertuie en toe ’n ambulans kans te gee om verby te jaag.

“Dis seker weer ’n ongeluk op die Birkenshire-pad. Dit word nie verniet hier rond pad van die dood genoem nie. Seker die spruite wat van Duiwel-se-snoet af afkom en oor die pad spoel.” Joachim swaai weer in die pad in toe die voertuie verby is.

By sy huis se oprit druk hy die afstandbeheerder. Die motorhuisdeur rol ewe gehoorsaam op. “Ek dink darem hier is ’n sambreel in die garage. Het skoon vergeet om dit saam te neem.”

“Jy hoef my regtig nie persoonlik by die kothuis te besorg nie, Joachim,” keer Jojo toe hy die sambreel oopslaan en sy sien wat sy plan is. “Jy gaan net nog natter word as wat nodig is.”

“Nonsens. Ek het jou daar gaan haal en dis waar ek jou terugbesorg. Netnou breek jy ’n enkel of ’n been.” Hy slaan sy arm om haar skouer en hou die sambreel só dat sy die meeste van die beskutting kry.

Op ’n drafstappie kies hulle koers na haar voordeur toe. Onder die afdakkie voor die voordeur kom hulle effens uitasem tot stilstand. Die sambreel het feitlik niks gehelp nie. Sy vroetel met die sleutel in die slot en kry die deur uiteindelik oop.

“Kan ek vir jou ’n handdoek kry?” vra Jojo toe sy haar handsak op die kombuis se werksoppervlak neerplak.

“Gaan niks help nie. Ek sal net weer van voor af nat wees teen die tyd dat ek by my huis in is.”

“Dankie vir ’n heerlike aand, Joachim,” sê sy ineens half ongemaklik.

“My plesier. En Jojo, dis koud en nat buite. Rook maar hier binne as jy wil. Dit was Heila se reël. Ek verhuur lankal nie meer die plek uit nie en jy sal net siek word as jy buite gaan staan en rook.”

“Is jy seker?”

Hy knik.

“Dankie, Joachim. Net terwyl dit nou sulke stormweer is.”

Iets flits in sy oë. Sy skouers roer in die tweedbaadjie. Dalk ril hy van die koue of dalk ...

Joachim buig vooroor en die volgende oomblik is sy bakhand agter haar kop en sy lippe op hare. Sagkens, effens talmend.

“Nag, Jojo,” fluister hy teen haar oor. Met drie lang tree is hy by die kothuis uit en klik die deur agter hom toe.

Jojo bly stokstil staan. Haar hand gaan na haar mond toe. ’n Mond wat voel asof dit smeul. En dis nie al wat smeul nie. Sy het vergeet wat ’n soen aan ’n mens kan doen. ’n Soen van ’n man wat eintlik meer sou wou doen as net soen.

 




	
Drie en twintig

Donderdag 25 Augustus

Jojo

Sy peins nog oor daardie soen terwyl sy koffie maak toe die foon lui. Kan Irene vandag nou waaragtig nie eens tot agtuur wag nie?

Jojo frons toe sy sien dis nie Irene nie, maar Valk.

“Valk?”

“Môre, Jojo. Jammer om so vroeg te pla, maar ’n lelike ding het gisteraand gebeur.”

Jojo se hart gee ’n verskrikte skop. Het Irene iets oorgekom?

“’n Goeie vriendin van Irene het gisteraand verongeluk.”

Jojo dink dadelik aan die ambulans en polisievoertuie wat gisteraand verby hulle gejaag het.

“Irene is baie ontsteld. As sy jou dalk bel, hou dit maar net in gedagte. Sy het allerhande wilde teorieë daaroor, maar dis net skok.”

“Wie is oorlede?”

“Die eiendomsagent deur wie ons ons huis gekoop het. Wena Erasmus.”

“Wát?” Wena wat vir Irene inligting oor Creeks Cove gegee het. Wat vir Zaan hierheen gelok het, danksy Irene se lys name.

“Die spruite wat van die berg af kom, het oor die pad gespoel. Die motor het gerol by die een naaste aan Bientangsbaai. Ons vermoed sy moes vir iets of iemand gerem en toe beheer oor die motor verloor het.”

“Wat is Irene se wilde teorieë?”

Valk sug. “Soos ek gesê het, dis net skok. Maar sy dink Wena se ongeluk was nie heeltemal ’n ongeluk nie. Sy gaan te kere oor iets van ’n paaiboelie. Dat Wena dié kort voor haar dood gesien het. En oor die Duiwelsdriehoek. Sy het deurmekaar gepraat, maar lyk my sy dink iemand van Creeks Cove kon iets met die ongeluk te make gehad het. Of bonatuurlike kragte.”

“Waar is Irene nou?”

“Hier by die huis. Ons is in die middernagtelike ure wakker gebel en sy het so ’n rukkie terug eers min of meer tot ruste gekom. Sy slaap gelukkig nou.”

“Maar waarheen was Wena op pad? In die aand en in so ’n storm?”

“Wie sal weet? Miskien na haar vriendin Lalie Lategan toe.”

“Zaan se buurvrou? Weet Zaan al? Sy het mos haar plek ook deur Wena gekoop.”

“Ek weet nie. Ek weet nie eens of die Lategan-vrou al weet nie. Anyway, ek moet aan die gang kom met hierdie dag, so moeg as wat ek is ná ’n helse nag.

“O, en Jojo, een van die forensiese manne wat die misdaadtoneel ná Hugo Swiegelaar se dood ondersoek het, het die teenwoordigheid van gees gehad om die duwweltjies te prosesseer. Ons gaan dit na ’n laboratorium stuur vir toetse. Sommer ’n privaat een sodat ons vinniger kan uitslae kry. Dis ’n long shot, maar Irene het daarop aangedring en sy is die een wat betaal, dus kry sy haar sin.”

Soos sy klaarblyklik altyd haar sin kry. In die meeste dinge, in elk geval. “Enige verdere verwikkelinge ten opsigte van Hugo se outopsie en die bloedtoetse?”

“Nee. Ons sal maar geduldig moet wees. Wat wel aan die lig gekom het, is dat hy laatmiddag ’n besoeker gehad het. Dié het die kompleks te voet binnegekom. Volgens die sekuriteitswag wat aan diens was, het Swiegelaar die besoek goedgekeur en die besoeker het ingeteken.

“Die naam is egter onleesbaar. Die kameras het nie veel meer opgetel as dat die persoon ’n baadjie met ’n kappie aangehad het nie. Aan die lengte lei hulle af dis moontlik ’n man, maar dis nie te sê nie. Die hekwag was nie van veel hulp nie. Kan glo nie onthou hoe die persoon gelyk het nie. Buitendien, dit was sesuur die aand, ure voor Swiegelaar se dood en die persoon is ongeveer ’n uur daarna weer vort. Dit kan ’n heel onskuldige besoek wees. Geen haan sou daarna gekraai het as Swiegelaar nie daardie nag dood is nie.”

“Is dit nie ongewoon dat iemand te voet sou inkom nie?”

“Nee. Daar is ’n tekort aan parkering in die kompleks en daarom parkeer besoekers buite die kompleks. Daar is nie kameras nie. Nou goed, praat later weer.”

Buite waai die wind nog of dit betaal word. Jojo kry Tabby3 uit en maak haarself gemaklik in een van die leunstoele. Dalk is daar al iets oor die ongeluk in die koerante.

Dankie tog, sy kan binne rook. Wat haar weer laat dink aan daardie soen gisteraand. Nee, dit was sommer net ’n nagsêsoen. So het sy haarself oortuig terwyl sy met ’n kloppende hart in haar bed gelê en ure lank gelê en wag het dat die slaap kom.

Sy maak Tabby3 wakker en wag eers dat die e-pos aflaai. Een van Irene trek dadelik haar aandag. Vroegaand gestuur. Dus voor sy van Wena gehoor het.

Hallo Jojo

Nou die dag met Wena gesels oor Lalie. Inligting oor haar was tot dusver maar skraps en Wena het voorheen nie veel oor haar te sê gehad nie. Maar lyk my sy en Lalie het ’n scrap gehad en nou het sy ’n bietjie meer oopgemaak. Sy het ook ’n bietjie meer oor Estian laat blyk.

Opgesom:

Lalie was die dogter van een van die groenteboere hier op Birkenshire. Desjare het die Kapenaars dit nog nie ontdek nie of hulle neuse daarvoor opgetrek. Dit was ’n arm gemeenskap. Die dorp het hoofsaaklik bestaan uit burgererwe waarop die eienaars groente verbou het.

Lalie se pa het met Sebastian Roth – Estian Roth se pa – ’n kontrak gehad om weekliks groente te lewer vir Crystal Crags. Lalie se ma het klere gemaak vir gegoede vroue met probleemfigure in Bientangsbaai, onder andere vir Estian se ma Elizabeth Roth. Dis by haar ma wat Lalie leer naaldwerk doen het.

Ná Lalie se ouers oorlede is, is die huis waarin sy grootgeword het onder haar uitverkoop om skuld te delg. Elizabeth Roth het haar oor Lalie ontferm. Elizabeth het intussen vir Estian gehad, maar was nie juis van moederliefde aanmekaargesit nie.

Lalie word toe deels kinderoppaster en deels kleremaakster in die Roth-huishouding. Hulle het haar goed behandel, selfs vir haar ’n kothuisie ’n ent van die Manor af gebou.

Estian was vyf toe sy ma Elizabeth op ’n dag net verdwyn. Sy het nooit op Crystal Crags ingepas nie en die vermoede is dat sy dit net nie meer kon verduur nie – veral nie haar man se rondlopery nie – en ’n nuwe lewe wou aanpak. Estian was meer verknog aan Lalie as aan Elizabeth, dus het dit nie ’n groot impak op hom gehad nie en sy pa was moontlik heimlik verlig. Elizabeth was die enigste kind en haar ouers al oorlede. Daar is dus nie juis uitgebrei na haar gesoek nie.

Estian was so twaalf of dertien toe Sebastian hom Engeland toe stuur om daar skool te gaan. Sebastian het Lalie lewensreg op haar kothuisie gegee en sy het op Crystal Crags aangebly. Dit was toe dat sy begin het met haar crazy quilting alhoewel sy ook ander pligte in die Manor gehad het.

Estian was sewentien toe sy pa naby een van die poele in die berg gegly, met sy kop teen ’n klip geval en bewusteloos in die water geval en verdrink het.

Estian het sy skoolloopbaan in Engeland voltooi, toe by Oxford gaan swot. Hy het ’n paar jaar later opgeskop, permanent teruggekom Crystal Crags toe en die plek begin opknap en regruk.

Aanvanklik sou hy net vir Lalie ’n groter, geriefliker huis langs die meer bou, maar het toe besluit om vier ekstra te bou. Vandaar Creeks Cove. Hy het Wena alleenmandaat gegee, maar self streng gekeur onder die kopers. Glo verskeie belangstellendes afgewys voor hy Steyn, Megan, Tertia en Jane goedgekeur het.

Ek hoop om Wena nog verder te pols, ek dink sy weet meer, maar dis al tot dusver.

Cheers

Irene

Jojo sit terug in haar stoel. En nou is die arme Wena saliger en kan nie meer gepols word nie. Irene is nie net ’n vriendin kwyt nie, maar ook ’n informant. En ’n medewerker.

Zaan

Herinneringe aan die vrou wat sy nie eintlik geken het nie, flits deur haar kop. Wena met haar dik grimering, die donker gekleurde hare. Wat haar “lovey” noem in haar rokerstem. Wena wat so onverskillig gery het. ’n Ongeluk wat wag om te gebeur, veral in ’n storm soos gisteraand.

As sy so hartseer voel oor die larger-than-life-vrou wat hierdie huis aan haar verkoop het, hoe gaan Lalie nie voel wanneer sy hoor sy het haar enigste vriendin verloor nie?

Sou sy al weet?

Ná al die gedagtes en botsende emosies wat haar gisteraand geteister het, is sy sku om Steyn te bel. Maar wie anders? Hy ken Lalie en sal die nuus ten minste simpatiek kan oordra.

Dit duur ’n rukkie voor hy antwoord.

“Zaan? Is daar fout?” Daar is iets tussen verrassing en kommer in sy stem.

“Ek is fine, maar ek is bevrees ek het vanoggend slegte nuus gekry. Dit raak jou ook. Dis Wena.”

“Wat van Wena?”

“Sy was gisteraand in ’n motorongeluk. Dit was noodlottig.”

“Jy bedoel ... Ag hel, nee. Wena is dood?”

“Ek is jammer, Steyn, maar ja. Haar sekretaresse het my gebel aangesien ek ’n onlangse kliënt was. Dis ongelukkig al wat ek weet. Net dat sy verongeluk het. Die ding is, ek het gedink aan Lalie.”

“Fok. Skuus. Ja, Lalie gaan verpletter wees. Dit ook nog. Asof die duiwel nie al klaar hier losloop en oopbek lag nie.” Hy sug diep. “Dankie dat jy laat weet het, Zaan. Nice van jou om aan Lalie te dink. Ek sal bietjie rondbel en hoor wat nou eintlik gebeur het voor ek na haar toe gaan.”

“Oukei. Sterkte. Bye.”

Sy beny Steyn nie sy taak nie. Sy ken Lalie nie, maar om ’n jare lange vriendin te verloor sal vir enigiemand ’n helse slag wees. Om sulke nuus oor te dra sal nie maklik wees nie.

Steyn

Sy weet reeds, besef Steyn toe Lalie die deur oopmaak. Dit verklap die rooi gehuilde oë en snesie teen haar neus.

“Môre, Lalie. Ek is so jammer oor Wena. Ek het so pas gehoor.”

“Môre, Steyn.” Haar mond woel en werskaf soos sy vergeefs probeer om die trane terug te hou.

Steyn keer homself net betyds toe hy haar ’n drukkie wil gee.

“Dis die paaiboelie. Sy het Dirkie gesien. Gister.”

“Kan ek inkom? Dis ’n bietjie koud hierbuite.” Die storm is min of meer uitgewoed, maar die wind waai nog vir die A-span en ’n misreën sak kort-kort uit.

Lalie knik en maak die deur wyer oop. Binne ruik dit muf. Na oumens en lap en kookkos. Nêrens is daar ’n venster oop nie.

Hy was sewe jaar laas hier. Lalie het agteruitgegaan. Die lang, regop figuur het geboë geraak, en plomper. Die kort sout-en-peper hare wat hy onthou, is nou ’n slorsige skouerlengte en spierwitgrys, haar hande vol ouderdomsvlekke, die plooie in haar vel ingewroet asof dit sneewerk is.

Wat het hier aangegaan dat almal soveel ouer lyk as wat hulle is? Meer as net sewe jaar ouer. Of sien hy maar net nie die verskil in homself ook raak nie?

Nee, darem ook nie almal nie. Megan het nie buitensporig ouer geword nie. Maar sy is darem ook tien jaar jonger as hy, as hy reg onthou. Sewe en dertig dus.

“As jy iets wil hê om te drink, moet jy maar self maak, Steyn. Ek het nie vannag ’n oog toegemaak nie.” Lalie sak op een van die kombuisstoele neer.

Wanneer sou sy dan gehoor het? En by wie? Daar was heelnag nie ’n sein nie. Of ten minste nog nie teen drieuur vanoggend nie. Dit weet hy omdat hy ook omtrent nie ’n oog toegemaak het nie en kort-kort op sy sel gekyk het hoe laat dit is. Die laaste keer drieuur.

“Ek sal maak. Koffie? Tee?” vra hy en stap na die ketel toe.

“Rooibos vir my.” Sy sug diep. “Wena was op pad na my toe, maar kon my seker nie in die hande kry om te sê hoe laat sy kom nie. Daar was mos al weer nie ’n selsein nie. Toe sy nie opdaag nie, het ek my daaraan probeer troos dat die hekwag haar seker nie wou toelaat sonder dat ek gebel het nie. Maar ek het eintlik geweet daar is groot fout. En ek verwag dit al vandat sy gister die paaiboelie gesien het.”

“Maar wat wou sy daardie tyd van die aand hier kom maak?” Die verkeerspolisie reken sy het om en by negeuur verongeluk, het hy uitgevind toe hy netnou gebel het, maar die polisie en ambulans is eers ’n rukkie later daarheen ontbied. Daar was min verkeer en niemand het die ongeluk sien gebeur nie.

“Koffie drink. Gesels. Sy het seker gister nog ’n huis verkoop. Sy kom gewoonlik na my toe om haar transaksies te vier.”

“Maar in sulke stormweer?”

“Wena het haar nog nooit deur weer laat afskrik nie.” Lalie skud haar kop toe hy twee bekers van hulle hake af lig. “Nee, nie daardie beker nie.” Trane vind weer hulle weg deur die voortjies in haar vel. “Dit is Wena s’n. Was Wena s’n. Sy het altyd daaruit gedrink.”

Steyn hang die beker terug aan die haak en kies ’n ander een. “Wanneer het jy gehoor van Wena?”

“Vister het my vanoggend douvoordag kom vertel. Hy het gisteraand die ambulans-en polisieligte gesien en gaan kyk wat gaan aan. Hy het haar kar herken. En toe sien hy haar daar lê. Hy wou nie dadelik kom sê nie. Gesê slegte nuus is nie ’n ding wat ’n mens in die nag wil hoor nie.” Sy begin saggies snik. “Wat gaan ek tog sonder Wena aanvang?”

Steyn sit haar tee voor haar neer. Hy kan nie eens waag om oor haar hare te streel of haar skouer aan te raak nie. “Weet Estian al?”

Lalie knik. “Ek het hom laat weet.” Sy kyk betraand op. “Hoe het jy gehoor?”

“Wena se kantoor het haar onlangse kliënte gebel. Ek het by jou nuwe buurvrou gehoor.”

Lalie se oë verdonker. “Dis sy wat die boosheid weer hier kom wakker maak het.”

“Lalie ...”

“Moenie my Lalie nie. Dit is so. Ek het Wena gewaarsku daar kan niks goeds van kom nie en kyk nou. Sy het selfs die paaiboelie uit sy watergraf laat opstaan.”

“Lalie, Wena het nie die paaiboelie gesien nie. Dis ’n lang storie, maar Tessa het nog ’n kind. Een wat lyk soos Dirkie. Dis vir hom wat Wena moes gesien het.”

“Het jý hom gesien?”

Steyn knik.

“In die oë gekyk?”

Hy knik weer.

“Wee jou dan ook, Steyn. Kry maar jou testament reg.”

’n Rilling kriewel teen sy ruggraat af. Hy weet dis nonsens, en tog ...

“En sê vir die vrou in nommer vyf sy moet ook maar. Hulle was by haar. Ek het hulle daar sien wegstap.”

“Maar dan het jy mos ook die kind gesien, Lalie?”

“Ek het, maar net van ver af. Ek het hom nie in die oë gekyk nie. Ek weet wat goed is vir my.”

Steyn kan aan niks dink om te sê nie. Lalie gaan nie oortuig word nie. Dit kan hy sommer aan die skroeiende lig in haar donker oë sien. Hy dink weer aan die seuntjie se ogies. Verlep ja, ’n gebrek aan intelligensie opsigtelik, maar dis oë waaruit onskuld spreek. Op hierdie oomblik kyk hy eerder in Sylvester se oë as in Lalie s’n.

Hy maak sy koffie haastig klaar en kom regop. “Is daar iets wat ek vir jou kan doen, Lalie? Iets waarmee ek kan help?”

Sy skud haar kop. “Niks sal vir Wena terugbring nie. En ek het nog nie eens vir haar die lopertjie gegee nie. Wou nog eers meer daarop borduur.”

Vir ’n oomblik wonder hy of dit sal help as hy Zaan aan Lalie sou voorstel. Sodat Lalie kan sien sy het niks van Zaan te vrese nie.

Nee, liewer nie nou nie. Dalk later. Eers as hy doodseker is Lalie is nie haar varkies aan die verloor nie.

 




	
Vier en twintig

Jojo

Sy moes vir Valk gevra het wat sy eintlik nog hier maak. Sy het Zaan se weergawe van daardie dag toe Eduard geskiet is, gekry. Sy het daarna insette gelewer wat moontlik op iets kan uitloop, maar sy het nie ’n verdere opdrag nie. En tog het nie Valk of Irene nog enigiets gesê van huis toe gaan nie. Ook nie van die tweede vlieg wat hulle geklap wil hê nie. Sy kan mos nie net hier rondhang om hulle klankbord te wees nie? Al betaal hulle haar. Hopelik.

Irene se belofte om na haar om te sien tot haar sterwensdag toe het natuurlik verval. Sy het nie gehelp om Hugo aan die pen te laat ry nie. Hy is dood – of dit nou selfmoord of moord is – en dis nie aan haar te danke dat hy sy straf gekry het nie.

Jojo verstyf toe sy die klop aan die voordeur hoor. Sy hoop tog net nie dis Joachim nie. Sy weet hoeka nie hoe sy hom ooit weer in die oë gaan kyk nie. Daardie soen is soos ’n berg tussen hulle. Sy weet waaragtig nie wat om daarvan te maak nie. Veral nie haar reaksie daarop nie.

“Jojo!” Die ergerlike stem is nie Joachim s’n nie. Dis Irene. Irene wat volgens Valk in ’n toestand is.

“Jojo! Maak oop!”

“Ek kom!” Jojo druk haar sigaret dood en gaan sluit die voordeur oop.

Misreën blink in Irene se deurmekaar gewaaide hare toe sy ingestap kom, haar gesig toon duidelike tekens dat sy gehuil het. Baie. Haar oë is egter stormagtig eerder as hartseer.

Jojo laat rus haar hand op Irene se skouer. “Ek is so jammer oor Wena.”

Irene skud haar hand ergerlik af. “Ek het nie simpatie nodig nie. Ek is befok, Jojo. Ek is heeltemal befok. Daardie onheilsnes ... Valk dink ek is van lotjie getik, maar fok hom. Ek sê jou nou, Wena se dood was nie ’n ongeluk nie. Ek gaan uitvind wat op daardie onheilige plek aangaan, al is dit die laaste ding wat ek doen. En jy gaan my help.”

“Waarmee dink jy kan ek jou help? Ek is persona non grata daar. Zaan het my nou nog nie teruggebel nie. Steyn het my so te sê gedreig.”

“Fok Steyn Tredoux. En hoekom wag jy dat Zaan jou bel? Jy kan haar mos bel.”

“Waaroor? Ek het my deel van die deal nagekom. Sy het vir ons vertel wat gebeur het. Schluss, klaar.”

“Hoekom dink jy hou ek aan om vir jou inligting te stuur? Hoekom dink jy het ek Wena gemelk vir inligting?”

Jojo sug. “Kom ek maak vir ons tee, dan kan ek in die teeblare kyk of ek ’n antwoord kry. Of ek maak vir ons koffie en dan vertel jy my.”

Irene blaas haar asem uit en vee oor haar gesig. “Oukei, ek het dalk nie heeltemal uitgestip waarmee ek aan die gang is nie.”

“Sit. Kry ’n sigaret. Ons mag hier rook. Jy kan praat terwyl ek koffie maak.”

“Ons mag hier rook? Heila sal in haar graf omdraai. Arme Joachim moes uit sy eie huis uitgaan as hy wou pyp opsteek. Tot hy sy voet neergesit het oor sy studeerkamer.”

“Heila kan maar draai as sy wil. Joachim het my persoonlik toestemming gegee om binne te rook as die weer dit nie buite toelaat nie.”

“Nè? Dis darem bitter gaaf van hom.” Daar is ’n sardoniese kyk in haar oë.

Jojo draai haar rug op Irene en tap die ketel vol. “Jy wou sê oor Creeks Cove? Ek neem aan dis die onheilsnes waarvan jy praat?”

“Nie net Creeks Cove nie, die hele donnerse Crystal Crags. As mens nie van beter geweet het nie, is die gedagte aan ’n Duiwelsdriehoek en bonatuurlike magte ’n verleidelike een. Ek het ná ek van Wena gehoor het amper self daarvoor geval. Met die paaiboelie-ding en alles.”

Jojo sê liewer niks. Gelukkig klink dit darem asof Irene tot besinning gekom het.

“Ek dink nie dis in die lêer nie, ek het meer op Jane Summers en Douw Vorster gekonsentreer, maar Wena het my op ’n kol ook vertel van ander verdwynings. Lank voor die paaiboelie, dis nou Dirkie Roos, se geboorte. In my e-pos van gisteraand het ek een genoem. Sebastian se vrou Elizabeth Roth, wat kastig net besluit het om te waai. Maar daar was nog een. Theresa Roos, Tessa se ma. En Theresa het nêrens gehad om heen te gaan nie en waarom sou sy haar kind agterlaat? Tessa was skaars ’n jaar oud, as ek reg onthou. Vier verdwynings op een plaas. Of landgoed of wat ook al. En dan is daar nog Sebastian se dood wat vir my alte verdag klink.”

“Wat was die datums?”

Irene haal haar tablet uit haar sak en begin daarop rondsoek. Sy steur haar nie aan die beker koffie wat Jojo op die tafeltjie langs haar neersit nie. “Elizabeth Roth verdwyn in 1977. Estian was vyf.”

Jojo gaan sit en steek haar sigaret aan.

“Theresa Roos, in 1987. Sebastian is dood in 1989. In 2009 het Dirkie Roos vermoedelik verdrink en Jane en Douw verdwyn.

“Dus oor ’n tydperk van twee en dertig jaar.”

“Nege en dertig jaar, as mens Wena bytel. Sewe eienaardige voorvalle. Dis nou waarvan ons weet. En dan is daar Avril van Rensburg.”

Jojo frons. “Maar dit was in die Vrystaat.”

“Ja, maar Avril kom van Creeks Cove af.” Irene kyk onsiende af vloer toe. Jojo kan haar amper hoor dink. Sy kyk weer op. “Dis te veel, Jojo. Iets is nie reg nie.”

Êrens lui ’n foon. “Myne.” Irene vroetel dit uit haar baadjiesak en kyk op die skerm. “Dis Valk. Sorry, dit kan oor Wena wees.” Sy staan op en draai haar rug op Jojo voor sy antwoord.

“Yes. Enige nuus?” Sy stap venster toe terwyl sy luister. “Wát?” Sy loer oor haar skouer na Jojo, draai dan weer weg en luister klaarblyklik na ’n lang relaas. “Ek sal haar sê. Ek is hier by haar ... Oukei ... Goed ... Ja ... Bye.”

Jojo kyk Irene vraend aan toe sy stilbly nadat sy afgelui het. “En?”

Irene skud haar kop. “Niks oor Wena nie. Dis oor die duwweltjies. Die laboratorium het ’n voorlopige, glo relatief eenvoudige, toets daarop gedoen. Dit het positief getoets vir cardiac glycosides. Dit sal ’n ruk vat voor hulle weet van watter gifstof dit presies kom, maar Valk reken ons kan voorlopig aanvaar die duwweltjies was deurweek van Boesmangif of iets soortgelyks.”

Jojo moet keer of haar mond val oop.

“Ons probeer nog uitvind waar en wanneer Werner Havenga op die Grens was. Hy gaan moeilikheid hê as hy daar te doen gehad het met Boesman-spoorsnyers.”

“Maar hoe kry mens iemand sover om op duwweltjies te trap?”

“Die duwweltjies kon strategies geplant gewees het. ’n Mens klim kaalvoet in en uit die stort en ook in en uit die bed.”

“Maar daar kon sekerlik nie genoeg gif aan gewees het om Hugo dood te maak nie?” Goed en wel dat sy met die idee vorendag gekom het, maar sy het nooit regtig gedink daar gaan iets van kom nie.

“Waarskynlik nie, maar cardiac glycosides laat glo die hart se sametrekkings toeneem. Dit kan so erg word dat die bloedvloei uiteindelik stop en tot die dood lei. Of dit kon ook bloot genoeg gewees het om hom te verlam of in so ’n toestand te kry dat hy homself nie kon verdedig nie, al wou hy.” Irene gee ’n laggie wat van alle humor ontdaan is. “Slim, Jojo. As dit nie vir jou gegoogle was nie, sou niemand enigiets wyser gewees het nie. Valk sê ek moet jou gelukwens met jou uitstekende instinkte.”

“Irene, moenie só klink nie.”

“Hoe?”

“Asof jy my kwalik neem dat Valk iets wat ek heel per ongeluk gedoen het, aanprys.”

“Ek neem jou nie kwalik nie, Jojo. En om wyd te soek as daar iets eienaardigs aan ’n saak is, is nie per ongeluk nie. Dit beteken jy doen jou job ordentlik. Ek is net in my moer in gatvol om te hoor hoe wonderlik jy is. Oukei?” Irene sug. “Maar kom ons vergeet nou daarvan. Die punt is Valk het vrede daarmee dat ek jou nodig het op Crystal Crags. Hy sê dit kan wag. Hy wil hê jy moet saam met hom Pretoria toe gaan.”

“Wát?”

“Hy is gevra om by te wees as Werner Havenga ondervra word. Oor sy kennis van die Grensoorlog in die algemeen en van Boesman-spoorsnyers in die besonder. En Valk wil hê jy moet by Hanli en Rika Krige uitkom, hoor wat hulle te sê het noudat Hugo dood is. Hy glo so tesame sal julle by die waarheid uitkom.”

“Maar wat nou van Crystal Crags se dinge?”

“Lyk my jy werk nie meer vir my nie. Lyk my jy is nou sý sidekick.” Irene smyt die tablet in haar handsak en druk haar foon weer in haar baadjiesak. “Good luck.”

“Wag net so bietjie, Irene Krause-Richter.” Irene steek vas toe Jojo op haar afgestap kom. “Het ek dalk ingestem?” Sy druk haar vuiste in haar sye. “Hè? Het ek? Of het ek nie ’n sê nie? Is ek nou ’n bleddie slaaf pleks van ’n vryskutnavorser?”

“Wow. You go, Jojo! Ek weet nie. Ís jy Valk se slaaf? Want myne is jy beslis nie. In actual fact ook nie my navorser nie. Want jy doen net wat jy fokken wil, net mooi wanneer jy fokken wil. En dan kry jy nog bliksemse resultate ook. Fok my!”

“Gaan gooi jou kinderagtige tantrum elders, Irene, liefs by Valk, en dan kom praat jy met my soos ’n grootmens. As ek nie van beter geweet het nie, het ek gedink jy is bleddie jaloers. Jy wat net mooi alles het.”

“Ja, tot jou eksman. Of so sê my huweliksertifikaat. For whatever that is worth.” Die deur klap agter haar toe.

Vir ’n oomblik hou Jojo haar asem op, bang die glaspanele gaan dit nie oorleef nie, maar dit hou gelukkig.

Irene is wragtag jaloers. En sy is waaragtig onseker. Veral oor Valk.

Zaan

Terwyl sy die laaste van haar klere in die inloopkas uitpak, bly haar gedagtes telkens teruggaan na Steyn se besoek gisteraand, in die besonder na die gevoelens wat hy by haar ontlok het.

Dié is veel skrikwekkender as enige wellus wat sy ooit gevoel het. Want wellus is bloot ’n behoefte aan fisieke bevrediging. Wat sy vir Steyn op daardie oomblik gevoel het, behels emosionele behoeftes. En daarvoor is sy nie toegerus nie. Dit maak haar heeltemal te kwesbaar. En dis die laaste ding wat sy nou kan bekostig.

Sy het pas die aantrekkamer se deur toegedruk, toe iemand aan die deur klop.

Dis Estian se silhoeët agter die glaspanele, sien sy toe sy met die trap afstap. Haar maag trek op ’n knop. Kontak per interkom voor jy een van die inwoners besoek, geld klaarblyklik nie vir hom nie. En vir Steyn ook nie. Ook nie die vrou met die kind nie. En toe sy die interkom nodig gehad het, was daar nie krag nie. Sy begin al hoe meer twyfel of Creeks Cove werklik die veiligste plek in die wêreld is.

Met onderdrukte misnoeë sluit sy die deur oop. “Hallo, Estian.” Buite is dit koud, winderig en nat, dus het sy nie eintlik ’n ander keuse as om hom te laat inkom nie.

“Môre, Zaan. Jammer om te pla.” Hy vee die misreëndruppels met sy swart baadjie se mou van sy gesig af voor hy die deur agter hom toetrek. Sy blik gaan oor haar. Dit voel asof hy die denim en ligblou wollerige trui, die dik kouse aan haar voete soos ’n fotostaatmasjien in sy geheue kopieer.

Sy nooi hom nie om te sit nie.

“Jy het seker gehoor van Wena?”

Zaan knik. “Ja, dis baie hartseer. Ek het van haar gehou.”

“Sy was baie bekwaam. Maar dis nie eintlik oor Wena wat ek wil praat nie, dis die paaie wat aanleiding tot die ongeluk gegee het. Ek dink ek het vir jou gesê dit gebeur van tyd tot tyd dat die paaie gesluit word as die spruite afkom. Dis tans weer die geval.

“Daar was ’n wolkbreuk in die opvanggebied en die water se volle krag het ons nou eers bereik. Jy kan dus nie uit nie en niemand kan in tot die paaie weer oop is nie.”

“Steyn het glo nog deurgekom aan die Birkenshire-kant, maar dis nou ook afgesper. Van jou mezzaninevenster af sal jy sien hoe sterk die spruit hier naaste aan jou ook in vloed is.”

“Ek het gelukkig nie beplan om êrens heen te gaan nie.”

“Dis nie die enigste probleem nie. Die Roose sit gestrand aan die ander kant van die spruit naaste aan Birkenshire. Die skoonmaakspan kan dus nie vandag inkom nie. Dis juis Donderdae jou beurt. Hulle sal opmaak daarvoor wanneer die spruite afgeloop is.”

“Dis in die haak. Die huis is nog heeltemal skoon genoeg. Woon ál die Roose dan tussen die spruite en die grensheinings?”

“Ja, behalwe Vister en Tessa, is almal se huise op die strook tussen die hoofpad en die meer, dus Creeks Cove se kant van die hoofpad. Birkenshire se kant toe. Vister woon in ’n vissershuis oorkant die spruit naaste aan jou en Tessa in MaLalie se ou kothuis ’n ent van die Manor af.”

’n Landgoed wat oor die twee honderd hektaar beslaan en die grootste groep mense woon in die kleinste deel daarvan? Geen wonder Vister het haar verjaag nie.

“Ek weet dit klink eienaardig dat die Roose so op ’n knop woon, maar dit was nog al die jare so en hulle verkies dit. Nou toe, laat ek wegkom, ek moet nog vir Lalie, Tertia en Megan ook gaan sê dit gaan nie help om enige planne te maak om êrens heen te gaan nie.”

“Hoekom laat weet jy ons nie net per interkom nie?”

“Die kragonderbreking gisteraand het êrens skade daaraan veroorsaak. Ek gaan netnou kyk wat ek daarmee uitgerig kan kry. En ek is jammer oor die kragopwekker. Ek hoor dit het nie outomaties ingeskop nie. Ek was nie bewus daarvan nie aangesien die Manor sy eie het en dié het gewerk. Ek sal na julle s’n laat kyk sodra ons nutsman weer hier kan uitkom.”

Zaan kyk by die venster uit oor die meer wat skaars sigbaar is agter die wasigheid van die misreën. Die enigste grens van die landgoed sonder heining. Sy kyk weer na Estian. “Hoe beveilig jy Creeks Cove teen enigiemand wat van die meer se kant af kom?”

“Trek jy my sekuriteitsmaatreëls in twyfel?” Iets naby aan ’n glimlag speel om sy mond.

“Ek trek nie enigiets in twyfel nie, ek vra maar net.”

“Die berg steek twee voete in die water net mooi waar die grensdrade aan albei kante die meer ontmoet en dit loop tot redelik diep die meer in. Die twee rotsstroke vorm ’n baaitjie wat deur Natuurbewaring gesoneer is. Soos ek vroeër reeds gesê het, mag daar geen kragvaartuie kom nie. Hoogstens bote met elektriese enjins. Mense van buite mag natuurlik op daardie voorwaarde die baai gebruik, maar die grond is privaat. Hulle mag dus nie hier vasmeer of uitklim nie. Vister en twee van sy kleinseuns moniteer die baaitjie en beskerm ons dus van die meer se kant af. Tevrede?”

Sy knik net.

“Maar hoekom is jy nog bekommerd, Zaan? Jy is mos nou ontslae van Hugo Swiegelaar.”

Iets aan die manier waarop hy dit sê, krap aan haar, maar sy kan nie mooi kleinkry waarom nie. Dalk omdat hy dit amper laat klink asof sy self van Hugo ontslae geraak het. Of dalk omdat dit so koelbloedig klink om te praat van “ontslae” wees.

“Soos ek gesê het, ek het maar net gewonder, maar dit lyk my jy het aan alles gedink.”

“Dis my verantwoordelikheid teenoor die mense van Crystal Crags om aan alles te dink.”

Sy kry dit reg om te glimlag. “Soos dit ’n goeie feudal lord betaam.”

“Eerder Lord of the Manor. Daar is ’n verskil tussen feodalisme en manorialism. Crystal Crags het ’n sosiaal-ekonomiese struktuur wat ooreenstem met manorialism, nie ’n polities-militêre een soos die feodale sisteem nie.”

Dit neem Zaan ’n sekonde of wat om te besef hy is doodernstig. Estian sien homself werklik as Lord of the Manor en beskou die res van hulle as sy persoonlike verantwoordelikheid. Of dalk sy eiendom? “Daarvolgens is ek dus jou leenman, of liewer leenvrou, en hierdie huis leengoed? En pleks dat ek die leenheer met dienste betaal soos in die Middeleeue, betaal ek met geld? Ook vir my beskerming?”

“Jy weet verrassend baie van die Middeleeue.”

“Ek was op skool goed in geskiedenis.”

Hy knik. “Ek dink jy som die sisteem hier op Crystal Crags goed op. Jy, Steyn, Tertia en Megan betaal met geld. Die Roose met hulle lojaliteit en dienste. Ek sorg dat almal versorg en veilig is.” Hy glimlag skeef. “Maar troos jou daaraan, gebruike soos jus primae noctis geld darem nie hier nie.”

Zaan verstyf. Enigiets met seks te doen is die laaste ding wat sy tussen hulle geopper wil hê.

“Oftewel Prima Noctum. Dis nou die reg van die lord om die bruide van sy onderdane op hulle huweliksnag te ontmaagd – alhoewel deflower darem vir my ’n bietjie genadiger klink.” Die manier waarop hy na haar kyk, amper asof hy haar uitdaag, sit waarskuwingsligte aan die flikker.

“Ek weet wat jus primae noctis beteken, Estian.”

Hy lig sy wenkbroue spottend. “Jou geskiedenisonderwyser het nogal baie gewaag om sulke onderwerpe met sy klas aan te raak?”

“Hy, of liewer sy, kan nie die eer daarvoor kry nie. Ek het Braveheart gesien. ’n Paar keer.” Die aande kon lank word in Eduard se huis, selfs voor sy dood.

“En die term so goed onthou? Maar dit sal in elk geval in hierdie tye nie prakties uitvoerbaar wees nie. Daar bestaan immers nie meer iets soos ’n maagdelike bruid nie. As ’n lord deesdae meisies sou wou deflower, sal hy hom tot minderjariges moet wend. Iets wat hom in die tronk kan laat beland.”

“En dis al wat jou verhoed om die gebruik toe te pas?” Sy kan haar tong afbyt toe die sarkastiese vraag uit is. Hoe gouer hulle van die onderwerp kan afstap, hoe beter.

“’n Man bly ’n man. Ons is die slagoffers van ons drange.” Hy kyk haar met ’n ironiese glimlaggie aan.

“Ek hoop van harte jy bedoel dit sarkasties.”

“Natuurlik. En nou moet ek by Tertia uitkom om haar oor die paaie te waarsku, hoeveel ek ook al daarteen opsien. Lords of the Manor het dit nie altyd ewe maklik nie.”

“Hoe so?”

“Sy het ’n paar dae gelede uitgevind haar dogter is al begin Julie vermoor. En sy het voor die tyd al ’n drankprobleem gehad. Ek wil nie weet in watter toestand ek haar gaan aantref nie.”

“Vermoor?” Geen wonder Tertia was so ontsteld nie. “Waar?”

“In die Vrystaat. Sien jy nou waarom ek my lordskap so ernstig opneem in ’n land so vervloek soos dié een?” Hy wag nie vir ’n antwoord nie. Glip net by die deur uit en druk dit agter hom toe.




	
Vyf en twintig

Steyn

Hy hoop die paaie is weer oop teen die tyd wat hy teruggaan. Hy moes mooi praat met die verkeerspolisie om hom te laat deurkom en dis seker net omdat sy bakkie hoog op sy wiele staan dat hulle hom wel op eie risiko laat deurry het. Hy was ook net-net betyds.

Oral staan plate water langs die pad. Net buite Birkenshire lê die Kortrivier breed en stroom onder die bruggie deur met nog net sentimeters te spaar.

Die Skema is baie stiller op ’n Donderdag as ’n Saterdagoggend, sien hy toe hy daar inry. Dis asof die Pied Piper hier deur is en die grootste gros van die kinders weggevoer het. Natuurlik in die skool. Daar is ook heelwat minder drentelaars. Die weer speel seker ook ’n rol.

Mary-hulle se huis lyk verlate. Kinders in die skool, volwassenes hopelik by die werk. Sou Mary bedags werk? Dan het hy verniet hierheen gekom. Maar iemand moet seker na Dirkie omsien? Al is hy nou reeds veertien, sal hy steeds toesig nodig hê, en geld vir ’n spesiale skool sal daar nie wees nie.

Die hekkie krys weer toe hy dit oopdruk.

Mary moes dit gehoor het. Nog voor hy kan klop, gaan die deur krakend oop. Dit hang steeds skeef aan die kosyn en sy moet dit effens lig om dit heeltemal oop te kry.

“Ek het gesê Meneer moet ons uitlos.”

“Ek sal, maar eers as julle ’n ordentlike grootwordplek vir Dirkie het.” Hy hou haar oë, so kwaai soos dié is. “Kan ek inkom? Ek wil net gesels. Hoor hoekom julle nie gehelp wil word nie.”

Mary sug oordrewe lankmoedig, swaai om en beduie hy moet inkom.

Sy neem hom deur na die kombuis wat ruik na kool en aanbrandsel. Die plek is egter relatief skoon, relatief netjies. Hy gaan sit op een van die verbleikte rooi kombuisstoele.

“Dis die laaste week van die maand. Die tee is op, die koffie lankal. Ek kan vir Meneer net water aanbied.”

“Dankie, Mary. Ek is nie dors nie.” Hy moes kruideniersware saamgebring het, besef hy. Dêmmit. Nie op sy voete gedink nie. Wou net hier uitkom. Karolina sou vir hom kopgeskud het.

Mary gaan sit oorkant hom, elmboë met diep kuiltjies op die tafel gestut. Sterk arms.

“Op pad hierheen het ek bietjie beter rondgekyk as laas. Hier is baie armoede, maar ek sien ook ’n klomp ordentlike huise. Dubbelverdiepings ook. Netjies versorg. Toe onthou ek wat jy gesê het van mense wat nydig is. Nou wonder ek, waarom is die mense nie afgunstig op ander mense se groot huise nie?”

Mary staar oomblikke lank af na haar hande voor sy opkyk. “Meneer sien, ander mense het groot huise omdat hulle hard daarvoor gewerk het. Of dit nou is omdat hulle bereid was om kanse te vat met perlemoen of omdat hulle ambagte het of opgelei is as vakmanne.

“Maar almal weet Alrode is nie ’n wafferse bouer nie en val maar sleg rond met die werkery. Boonop is hy ’n inkommer van die Vrystaat af wat in die begin agter ’n vinnige geldjie aan was met die perlemoen, maar net mooi niks van die see weet nie. Toe leer hy bou, maar hy is onbetroubaar. En as hy gesuip is, ongeskik.

“En toe het ons skielik geld en bou ons hierdie huis. Met twee badkamers nogals, soos Miss Jane gesê het ons moet. En toe begin die stories loop. Lelike stories. Oor Alrode en die wit vrou wat so gereeld hier kom. Dis nou Miss Jane.

“Maar dit was die jaloersheid wat die grootste skade gemaak het. Hulle kon nie verdra dat ’n luigat en suiplap soos Alrode soos ’n koning bly nie. En toe ek die sopkombuis moes toemaak, het hulle gedink ek was te suinig of te upstairs om die kinders nog aan te hou kosgee. Wou nie glo ek het net nie die geld gehad om aan te hou nie. Niemand wou ons meer ken nie.

“Toe dink ek as ons ook maar arm lyk, al is dit in ’n groot huis met badkamers, sal ons makliker aanvaar word. Maar dit het nie gebeur nie. Die armes is jaloers en dié wat goed doen vir hulleself, sien neer op ons oor Alrode wat so ongeskik is.

“Soos Meneer sien, staan die huis eenkant. Op gekoopte grond. Miss Jane wou nie hê ons moet tussen die shacks bly nie. Dis hoe ons nou ook is. Eenkant. Randeiers tussen onse eie mense.”

Steyn knik peinsend. Om anders te wees binne die sosiale stand waarin jy gebore is, maak van jou ’n randeier. Weet hy dit nie. Dieselfde geld as jy in ’n ander stand getrou het as waarin jy gebore is. Vra maar vir Zaan, vir Tertia.

“Maar sê nou jy begin weer die sopkombuis? Dink jy nie dit sal mense weer ’n keer laat dink nie?”

Mary skud haar kop. “Mense sal nie hierheen kom nie. Nie eens om kos te kry vir hulle en hulle se kinders nie. Ons is so goed soos die melaatsmense van die Bybel.”

Die kraak van die voordeur laat Mary verstyf.

“Mary? Wie se fokken bakkie staan hierbuite?”

Steyn spring op toe hy Alrode se stem herken. Die bliksem gaan hom nie weer van agter af oor die kop moer nie. Dié keer gaan hy terugbaklei.

Alrode steek in die deur vas toe hy Steyn sien. Sy oë flits na Mary.

“Wat soek die man hier?” Hy het twee Spar-sakke in elke hand en beduie met sy ken na Steyn toe. Hy is aggressief, maar lyk nie dronk nie.

“Bedaar, Alrode. Die meneer wil ons help om weer die sopkombuis te begin. Hy gaan nie vir Dirkie wegvat nie.”

Daarvan is Steyn nie so seker nie, maar die aggressie in Alrode se lyftaal verminder ’n aks.

“Nou vir wat sal jy wil neuk met ’n sopkombuis? Niemand het respekte vir ons nie. Hoekom moet ons hulle monde kosgee?” Hy plak die sakke met kruideniersware op die tafel neer. “Toe, nou kan jy ophou kla dat ek nie sorg vir kos in die huis nie.”

“Maar waar ...?” Mary gryp die eerste sak en loer in. Haar oë is nat toe sy opkyk. “Alrode? Hier’s dan tot vleis?”

“Die Tertia-vrou het vir Bettie en Kleintjie geld gegee toe sy die kind gaan haal het. Hulle het my uitgehelp.”

“Gaan ons die kind ...?” Sy kyk vlugtig na Steyn.

“Nee, die vrou is Maandag al daar weg met die kind. Sy wil niks weet dat ons help nie.” Hy draai na Steyn toe. “Jy gaan nie vir Mary ’n gat in die kop praat nie. Ons kyk agter Dirkie so goed ons kan met die geld wat ons vir hom betaal word. As jy wil help, sê vir die mense wat die geld in Mary se spaarrekening inbetaal dis te min.”

Steyn vou sy arms. “Dit sal dalk genoeg wees as jy nie drank daarmee koop nie.”

“As jy my lewe gehad het, sou jy ook drank nodig gehad het. Moenie kom high en mighty wees met my nie. Julle wit mense suip in elk geval net so baie. Ek sien mos hoe staan die wynbottels Maandae by die asblikke. Bokste vol. En hierdie is my huis. Jy kom staan en praat my nie sleg in my eie huis nie.”

“Jy’s reg. Dit is jou huis. En jy is reg. Wit mense suip ook, maar jy verwaarloos jou vrou en jou kinders as jy suip. En Dirkie is een van hulle en ek voel verantwoordelik vir hom. Daarom en net daarom wil ek help. Maar ek gaan julle waaragtig nie van die wal in die sloot help nie.”

“Vir wat voel jy nogal verantwoordelik vir Dirkie? Is hy dalk jou kind?”

Steyn skud sy kop. “Nee. Niemand weet wie die pa is nie. Jane het Dirkie hierheen gebring. Sy was my verloofde. Dis hoekom ek voel ek het ’n verantwoordelikheid.”

“Hoekom nou skielik?”

“Ons het almal gedink Dirkie is dood tot ek Mary se foonnommer op Jane se skelmfoon gekry het. Jy weet wat daarna gebeur het.”

“Ja, jy het jou neus kom indruk waar hy nie ingedruk moet wees nie.”

Kalm bly, maan Steyn homself. “Kyk, Alrode, ek kan die welsyn op julle sit. Die polisie. Dirkie is by sy ma gesteel en julle is medepligtig. Ek kan vir julle baie moeilikheid maak. Ek wil nie. Die ding is, die kind se ma is nie lekker nie. En om hom nou ná al die jare hier weg te vat na ’n vrou wat hy seker nie eens onthou nie en ’n plek wat vir hom vreemd sal wees, sal nie in sy beste belang wees nie.

“As julle my kan oortuig dat Dirkie vorentoe goed versorg sal word, in ’n netjiese huis waar hy genoeg en gesonde kos kry, sonder ’n dronk man wat mense oor hulle koppe slaan, kan ons praat. ’n Oplossing probeer kry. Maar as julle gaan hardegat bly, gaan ek ook hardegat raak.” Steyn haal die bakkie se sleutels uit sy sak en ook een van sy Tredoux Photography-visitekaartjies. “Ek gee julle twee dae om daaroor te dink. My selfoonnommer is hierop.” Hy gee die kaartjie vir Mary, swaai om en begin aanstap deur toe, maar steek daar vas.

Die twee kyk hom met stoïsynse gesigsuitdrukkings aan toe hy omkyk. “Waar is Dirkie, so terloops?”

“Hy slaap. Hy is grieperig. Ek het vir hom medisyne by die kliniek gekry wat hom vaak gemaak het.” Mary wys na ’n bottel hoesmedisyne op die rak.

“Kan ek hom sien?”

“Solank Meneer hom nie wakker maak nie.”

Steyn knik.

Mary stap voor hom uit in die gang af. Sy druk die tweede deur op ’n skreef oop. Steyn loer in. Dis ’n kleinerige vertrek, maar ruim genoeg vir die enkelbed en tafeltjie wat daar in is. Dirkie haal snorkerig deur sy mond asem. Hy lyk koorsig.

Steyn druk die deur saggies toe. “As hy erger raak, gaan dokter toe. Nie die kliniek nie, ’n dokter by ’n spreekkamer. Bel my. Ek sal betaal.”

“Niks fout met die kliniek nie. Hulle het goeie dokters daar.”

“Maar te veel pasiënte. Moet nou nie moeilik wees nie, Mary. Jy het self gesê hy word maklik siek.”

Mary sug. “Nou maar goed. Maar hy is al beter. Ek sal vir hom hoendersop maak. Alrode het mos nou kos gebring. Ek sien daar is hoender ook.”

Steyn grawe in sy agtersak, haal sy beursie uit en trek twee honderdrandnote uit. “Jy gee nie vir Alrode nie. Dis vir Dirkie. Vir nog kos. Oukei?”

Mary knik en druk die geld met ’n geoefende beweging in haar bra in. “Dankie, Meneer. Baie dankie.”

“Dink mooi oor alles wat ek gesê het, Mary, en praat met Alrode.”

Sy knik weer, maar haar oë is neergeslaan.

Met ’n sug stap Steyn voordeur toe. Meer kan hy op die oomblik nie doen nie.

“Meneer?” keer Mary hom net toe hy buite is. “Alrode sê vir my die kind wat by sy susters was, lyk nes onse Dirkie toe hy by ons aangekom het. Hy sê hulle moet boeties wees. Hoe het hy dan nou by die Van Rensburg-vrou uitgekom?”

“Ons probeer nog uitvind.” Dis die maklikste antwoord. “Het Alrode iets gesê oor Avril se moord? Weet hy dalk wie dit kon gedoen het?” Hy moes hom self gevra het, maar hy vertrou nie die man se opvlieëndheid nie.

Mary skud haar kop. “Hy kan nie dink wie dit sou doen nie. Maar, Meneer, sien Meneer nou? As hy nugter is, is hy ’n goeie man.” Sy druk die deur toe voor hy kan antwoord. Wat dalk maar beter is.

Jojo

Jojo rol haar oë toe daar weer ’n klop aan die deur is. Sy weet nie wat sal erger wees nie. Irene wat terugkom om haar verder uit te dinges of Joachim wie se soen nog op haar lippe brand. Wel, by wyse van spreke.

“Jojo?”

Joachim. Jojo haal diep asem voor sy die deur oopmaak.

“Hallo, Joachim.”

“Wat is aan die gang? Waarom het Irene soos ’n bat out of hell hier weggery? En ek verbeel my ek het ’n deur ook hoor slaan.”

“Dit was meer as ’n uur gelede. Hoekom wil jy nou skielik weet?”

“Kan ek inkom?”

Jojo maak die deur wyer oop.

Joachim bly in die middel van die vertrek staan. “Ek wou dadelik kom, maar toe dink ek jy gaan dink ek hou jou heeltyd dop. En toe probeer ek aan ’n ander verskoning dink om na jou toe te kom, maar ek kon nie aan een gedink kry nie.”

Jojo skud haar kop verward. “Irene se exit het waarskynlik nie eens die bure ontgaan nie. Hoekom sou ek dink jy hou my dop? En waarom het jy ’n verskoning nodig?”

Hy steek sy hande in sy broeksakke asof hy nie weet wat anders om daarmee te maak nie. “Want ek weet nie hoe jy voel oor gisteraand nie. En ek kan nie ophou dink daaraan nie. En ek is bang ek het jou nou heeltemal afgeskrik.”

“Maar Joachim, ons het mos net ’n lekker aandjie uit gehad?” Sy hoop sy klink so onskuldig as wat sy probeer klink.

“O.” Hy vee oor sy hare, druk weer sy hand in sy broeksak. “Oukei.”

“Maar dis netsowel dat jy hier uitslaan. Ek wil jou ’n guns vra. Kan ek ’n ding vir jou e-pos sodat jy dit vir my kan uitdruk? Jy het seker ’n drukker?” Hopelik is dit nou die einde van hulle ongemaklikheid, maar dit voel half oneerlik om te maak asof niks gebeur het nie terwyl sy al haar dae het met die bakvissie in haar.

“Ja, natuurlik. Wat is dit?’

“My vliegkaartjie.”

“Jou wat?”

“Ek vlieg saam met Valk Pretoria toe. Vanaand nog. Ons moet môre gaan onderhoude voer en so. Vir een van hulle sake.”

“Dan was ek reg. Jy werk eintlik vir hulle.”

Sy het eintlik vergeet sy wou hom onder die indruk hou sy werk nog vir Kevin Ryan. Dis die vervloekste bakvissie wat haar kop deurmekaar maak.

Jojo sug. “Ja, ek werk vir hulle. Maar dis vertroulik.”

“En nou gaan jy en Valk vanaand saam Pretoria toe. Is dit hoekom Irene so ontsteld was?”

“Onder andere. Sy wil hê ek moet eerder aan ’n ander saak werk as die een waarvoor Valk my wil gebruik.”

“En dis al? Sy is nie bekommerd dat jy en Valk alleen daar bo gaan wees nie?”

“Moenie jy ook nou begin nie. Ek en Valk is geskiedenis. Sewentien jaar al. En as jy insinueer dat ek iets met ’n getroude man te doen sal hê, is dit ’n enorme belediging.”

Joachim hensop met sy hande in die lug. “Moenie mý kop afbyt nie. Dis Irene wat vir my gesê het jy en Valk het nog gevoelens vir mekaar. Dat sy altyd tweede beste sal wees ná jou.”

“Grootste klomp twak wat ek nog gehoor het. Valk is versot op haar. Die werk wat hy my gee, is maar net ’n pleister op sy gewete.” Van hierdie onderwerp moet hulle so gou as moontlik afstap. “Terloops, ek het op iets afgekom wat ek dink nogal kan werk as ’n oorspronklike manier om ’n moord te pleeg. Stel jy belang?”

“Iets anders as kaalhand, vuurwapens, skerp en stomp voorwerpe of gif?” vat hy die aas en sy kan sweer hy lyk ’n bietjie verlig.

“Dis gif, maar uit die natuur. Acokanthera oppositifolia. Sover ek kan agterkom, word stukke van die boombas en wortels opgekook. Giftige insekte en allerhande ander nare goed word ook glo deel van die brousel. Die Boesmans het dit aan hulle pyle gesmeer.”

“A! Ek ken dit. Boesmangif. In Engels ‘winter sweet’. Ek het in een van my boeke Boesmantekeninge gebruik om ’n moord op te los. Heelwat navorsing gedoen daaroor. In die Kortrivierberg gaan kyk hoe die tekeninge regtig lyk. En daar is volop Boesmangifboompies ook, so terloops. Het jy geweet hulle het ook die gif aan duwweltjies gesmeer? Dan strooi hulle dit waar die prooi loop. Kan tot ’n buffel neertrek.”

Jojo voel ineens soos ’n geprikte ballon. “Ek wou die duwweltjies as verrassing hou en nou weet jy in elk geval.”

“Skuus.”

Jojo kan nie help om te lag nie. “Jy vra om verskoning omdat jy iets weet wat ek nie geweet het jy weet nie?”

Joachim grinnik. “Ek is seker daar is baie dinge wat jy weet waarvan ek nie weet nie. Dis toevallig net nie een van hulle nie.”

“En duwweltjies, Tribulus terrestris, groei dit ook hier in die omgewing?”

“Ek weet nou nie van die wetenskaplike naam nie, maar hier is duwweltjies, ja.” Joachim kom orent. “Hou die duwweltjiestorie verband met jou navorsing vir Kevin Ryan of iets anders? Want jy kan nie vir ons albei van dieselfde goed vertel nie, nè.”

“Natuurlik nie. Ek het Kevin nie daarvan vertel nie.”

“Met ander woorde dit hou verband met ‘iets anders’. Die ‘iets anders’ wat jy vir Valk-hulle doen.”

“Dis vertroulik.”

“H’m. Nou toe. Ek moet weer aan die werk kom.”

Jojo staan ook op. “Kan jy jou e-posadres vir my neerskryf? Vir die drukstuk?” Sy wys na haar notaboek en pen wat op die kombuistoonbank lê.

Die gemoedelikheid op sy gesig sak weg soos water in sand. “O ja. Die vliegkaartjie.”

Hy krabbel iets op die notaboek. “En kom jy terug?” vra hy toe hy na haar draai.

Daaraan het sy nog nie gedink nie. Die vliegkaartjie is nie retoer nie. Sy het aanvaar dis omdat hulle nie weet hoe lank hulle daar bo gaan besig wees nie, maar nou wonder sy.

“Ek weet nie. Dit hang seker af van wat daar bo gebeur en of Irene nog my dienste hier gaan nodig hê. Sy was maar ’n bietjie vies toe sy hier weg is.”

“So agtergekom. En sy is seker teen die tyd heelwat meer as vies. Die pad tussen Bientangsbaai en Birkenshire is op die oomblik gesluit vir verkeer. Oor die spruite wat afkom. Sy sou Caledon moes omry as sy in Birkenshire wou uitkom en dis ’n helse draai.

“Maar dis haar probleem. Jojo, kom terug hierheen, asseblief. Ek was ernstig toe ek gesê het ek wil gebruik maak van jou navorsingstalente. Ek trek al by die bladproefstadium met my laaste boek en begin binnekort werk aan ’n nuwe een. Die stories oor die Duiwelsdriehoek fassineer my al hoe meer.”

“Steyn het laas gesê ek moet met Vister daaroor praat – ’n ou man wat glo op Crystal Crags gebore is en al die jare nog daar bly. Hy weet blykbaar alles van die Driehoek. As jy self met hom praat, sal jy dalk meer uit hom kan kry as ek. Jy sal net moet toegang kry tot daardie tronk waarin hulle bly.”

“Ek sal dit in gedagte hou. Maar ek vra weer, kom terug, asseblief? Al is dit dan net vir ’n vakansietjie as jy nie vir my wil werk nie.”

“Ek sal sien, Joachim. Laat ek maar net eers hierdie ander saak agter die rug kry en kyk wat word.”

“Nou maar goed. Moet ek jou lughawe toe vat?”

“Nie nodig nie. Valk kom my optel. Halfses. Ons moet al seweuur op die lughawe wees. Hopelik is die pad weer oop.”

“As dit nie is nie, kan ek jou vat tot waar ook al Valk jou kan optel as hy Caledon moet omry.”

“Dis gaaf van jou, Joachim. Baie dankie.”

Joachim grinnik. “For you I killa de bull. Laat weet my maar. Sien jou later.”

Jojo staar nog lank na die deur nadat hy daar uit is. Vriende. Dis al wat hulle is. Dis mos hoe sy dit wil hê. Nou vir wat voel sy dan so bekaf dat hy haar nie gesoengroet het nie?

 




	
Ses en twintig

Zaan

Deur die mezzanine se venster kan sy sien wat Estian vroeër vandag bedoel het. Die spruit is nou ’n behoorlike rivier. Nie breed nie en seker nie te diep nie, maar dit vloei sterk. Toe sy die venster oopmaak, kan sy duidelik die roggeling van water oor klip en plantegroei hoor.

Steyn was reg, dink sy toe sy weer ondertoe stap. Sy het oorhaastig besluit om hier te koop. Sy het haar laat verlei deur die plek en die atmosfeer. Sy het nie in ag geneem dat dit werklik ’n republiekie is waar sy ingekoop het nie. Nee, nie ’n republiekie nie. ’n Middeleeuse leenpligsisteem. Met Estian aan die hoof daarvan.

Al die voordele moes haar al klaar twee keer laat dink het. Nog iets wat te goed was om waar te wees.

’n Meganiese wappergeluid onderbreek haar kwelgedagtes. ’n Helikopter? Klink so. Miskien die media wat foto’s van die vloede neem? Maar hier? Dalk die polisie wat die situasie dophou? Of is iemand dalk êrens in die berge vasgekeer?

Zaan gaan buitetoe, stap onder die prieel uit en moet bakhand oor haar oë maak teen die skerp lig. Dis nog bewolk, maar hier en daar wil-wil blou deurskemer.

Sy probeer agterkom waar die klank vandaan kom, sien vlugtig die helikopter net voor dit weer agter die huis se dak verdwyn. ’n Piepklein enetjie. Een wat lyk soos ’n seepbel met ’n stert en rotors. Seker eerder ’n girokopter.

Toe die geluid verdof en uiteindelik stil raak, gaan sy binnetoe en kry haar foon wat sy op die kombuis se werksoppervlak laat lê het om te laai. Daar was ’n oproep terwyl sy buite was. Jojo.

Sy skink vir haar vrugtesap in en skakel terug.

“Zaan. Is jy oukei?” Kommer slaan deur in Jojo se stem.

“Ja, hoekom?”

“Ek het net gewonder hoekom jy toe nooit teruggebel het nie en toe jy nie antwoord nie ... Met alles wat die afgelope tyd gebeur het, skrik ek maar maklik.”

“Ek het nie die foon hoor lui nie. Jammer. En jammer ek het jou nie teruggebel nie. Aanvanklik was ek nog te ontsteld en daarna het die een ná die ander ding gebeur. Maar dankie dat jy Steyn na my toe gestuur het. Dankie dat jy genoeg omgegee het.”

“Dit was die minste wat ek kon doen. Sê my, het jy dalk weer van Hanli gehoor?”

“Gisteroggend.” Dit voel soveel langer gelede.

“En?”

“Sy wil hê ek moet saam met haar lieg om die Swiegelaar-naam te beskerm. Sê ek het Eduard geskiet, maar uit noodweer. So iets. Ek het nie na haar hele storie geluister nie, geweier voor sy kon klaar praat. Sy het my duidelik laat verstaan dat ek nou self my graf gegrawe het. Hoekom vra jy?”

“Ek en Valk vlieg vanaand Pretoria toe om ’n paar goed daar te gaan uitsorteer. Ek wou net weet waar jy nou met Hanli staan voor ek haar kontak.”

“Wel, nou weet jy. Op ’n mespunt.”

“Hopelik sorteer dit homself binne die volgende paar dae uit.”

“Ek hoop werklik so. As ek net weet of ek gaan aangekla word van Eduard se moord of nie, sal dit ook al beter gaan. My senuwees is gedaan.”

“Ek verstaan, Zaantjie, maar ek glo die waarheid sal seëvier en daardie video sal sy werk doen.”

“Ek hoop werklik so. Ek sal bitter graag die verlede nou finaal wil kan afsluit. Een lot probleme ten minste afhandel voor ek die nuwes takel.”

“Nuwes?”

“Ek is ’n bietjie vertwyfeld of ek die regte ding gedoen het om hier te koop. Hier is heelwat eienaardighede op Creeks Cove,” hou sy dit liefs vaag.

“Praat jy nou van al die verdwynings oor die jare heen?”

“Ál die verdwynings? Ek dag dit was net Jane Summers wat verdwyn het.” Zaan probeer terugdink, maar kan nie onthou dat Steyn of Estian ander verdwynings genoem het nie.

“Nee, daar was minstens vier. Dis nou benewens Dirkie. Sy lykie is mos nooit gevind nie.”

Zaan voel ’n rilling teen haar ruggraat afloop terwyl sy luister toe Jojo vertel van Tertia se lewensmaat, Tessa se ma, Estian se ma, en ook sy pa.

“Ek het nou eintlik heeltemal uit my beurt gepraat. Maar dis dalk beter as jy weet, Zaantjie. Wees maar op jou hoede. Daar is inderdaad baie eienaardighede wat daar by julle aangaan.”

En Jojo weet nie eens van haar Middeleeuse leenheer se eienaardighede nie, maar oor Estian wil sy nie met haar praat nie.

“Forewarned is forearmed, sê ek altyd,” vervolg Jojo. “Maar as jy netnou nie van die verdwynings gepraat het nie, wat is die eienaardighede waarna jy verwys het? Die Megan-vrou met haar goëlgoed?”

“Dit ook, en Vister was naar teenoor my, maar daar is ook ’n jong vrou, Tessa, wat hier ronddwaal met ’n kind wat glo nes die Dirkie lyk wat verdrink het.”

“Hoe bedoel jy nou? Watter kind lyk soos Dirkie?”

“Steyn het net gesê dis Tessa se tweede kind, en Tertia se dogter het hom glo grootgemaak.”

“Tertia se dogter? Avril?” Jojo klink verras.

“Ek weet nie wat haar naam is nie. Steyn het gesê hy sal my later die storie vertel. En toe laat val Estian vanoggend dat sy klaarblyklik vermoor is.” Zaan ril.

“Daarvan het ek gelees, ja.” Jojo klink ingedagte.

“Ag, dis seker maar net die storms en die feit dat ons afgesny is van die buitewêreld wat alles erger maak. Moenie jou aan my steur nie.”

“Cheer up, jong. Dis dan so ’n mooi plek wat jy daar het. Maar bel my gerus enige tyd as jy eensaam voel. Nou sal ek net eers moet begin pak. Hou duim vas vir Pretoria. Hopelik is die hele storie binnekort opgelos.”

Dit kan nie gou genoeg gebeur nie, dink Zaan toe sy aflui. Maar sy het ’n vermoede Jojo is ’n bietjie optimisties.

Jojo

“Jy is darem baie stil, Jojo,” sê Joachim toe hulle ’n ent anderkant Bientangsbaai trek.

Die paaie is nog steeds gesluit en Valk het voorgestel dat Joachim haar Houwhoek toe neem waar hy haar sal ontmoet. Wat en waar Houwhoek ook al is.

“Jy het laas gesê jy klets nie terwyl jy bestuur nie.”

“Toe het ons nog niks gehad om oor te praat nie. Maar ek kan sien iets pla jou.”

“Iets? ’n Duisend goed pla my, maar ek het sit en dink aan wat Zaan vir my gesê het. Iets van ’n kind op Creeks Cove wat lyk soos die Dirkie-kind wat destyds verdrink het. Dis seker vir hom wat Wena gesien en toe gedink het dis die paaiboelie, oftewel Dirkie van ouds se spook. Geen wonder sy het haar oor ’n mik geskrik nie.”

Eintlik moet sy nou vergeet van paaiboelies en dinge en konsentreer op die Hugo-saak. Haar gedagtes bymekaarkry. Sy sal moet mooi trap as sy iets uit Hanli wil kry.

“Klink my jy is meer geïnteresseerd in Crystal Crags se dinge as die verwikkelinge in Pretoria.” Joachim loer na haar.

“Jy is reg, veral noudat ek en Zaan weer op speaking terms is.” Sy is regtig nie lus om nog verder uit te pluis aan die Swiegelaar-ding nie. Hugo het sy pa geskiet. Nou is hy ook dood en as dit nie selfmoord is nie, het Havenga dit waarskynlik gedoen. En dis dit. Daar is weinig wat sy nou nog kan bydra.

“En tog gaan jy saam met Valk.”

“Hy het te vinnig op my afgekom. Ek moes geweier het. Ek wil goed uitvind, nie toutjies knoop wat enigiemand anders ook kan knoop nie.”

“Jy sal in elk geval nie nou op Creeks Cove kan uitkom nie. Gaan knoop maar eers die toutjies daar bo en teen die tyd dat jy terug is, is die paaie weer oop.”

Hy wil regtig hê sy moet terugkom en hy is maar net te bly daar is ’n goeie rede dat sy sal wil. Jojo onderdruk ’n glimlag. Dis ’n lekker gevoel, hierdie een wat Joachim in haar losmaak.

“Hier is ons nou. Houw Hoek Inn. Die oudste herberg in die land. Is in ongeveer 1779 gebou. En die bloekomboom wat so amper voor die deur staan, is in 1848 geplant. Dis oor die elf meter in omtrek.”

“Dankie vir die geskiedenisles.”

“Een keer ’n onderwyser, altyd ’n onderwyser. Kom ons kyk of ons ’n vinnige glas wyn gedrink kan kry voor Valk aankom. Ons het ’n goeie kwartier.”

Is dit dalk hoekom hy gesê het hulle moet vroeër ry vir die wis en die onwis?

“Die wortels van die bloekom wat so maak,” verduidelik Joachim en hou haar aan die elmboog vas toe die paadjie wat voordeur toe lei baie ongelyk raak. “Kyk, die kaggel is al aangesteek in die kroeg.” Hy beduie na ’n flikkerende gloed deur een van die vensters.

So ’n mooi stem. So lekker om die hitte van sy hand op haar arm te voel. Hoe kon sy ooit gedink het hy is ’n ploert?

Die geflits van motorligte laat hulle gelyk omkyk.

“Valk,” eien Joachim die motor en sy voel sy sug hier teen haar. “Hy is vroeg.”

Hulle draai gedweë om en stap weg van die herberg en die belofte van ’n glas wyn voor ’n kaggel.

Valk het reeds sy kattebak oop toe hulle weer by Joachim se motor kom. Joachim kry haar bagasie uit en Valk sit dit in sy bagasieruim. Hy lyk bra befoeterd. Groet skaars.

“Nou toe, laat ons weg wees.” Valk maak die deur vir Jojo oop.

Sy kyk op na Joachim. “Sien jou wanneer ek jou sien.”

“Ek hoop dis gou.” Sy hand vou om haar agterkop. Hierdie keer is die soen nog talmender as gisteraand.

Jojo is effens duiselig toe sy inklim. Valk maak die deur effens te hard agter haar toe.

“Pas haar op, Valk. Sy is kosbaar,” hoor sy Joachim sê. Valk se antwoord is onhoorbaar.

Daar is ’n stram trek om sy mond toe hy agter die stuur inklim. Sy deur word met ’n nog harder klap as hare toegemaak.

Steyn

“Dankie tog, julle het darem nog ’n sein. Hallo, Zaan.”

“Hallo, Steyn. Dit kom en gaan maar weer vandag.”

“Dan moet ek gou praat. Ek was nou net weer by die padblokkade by die spruit. Die verkeerspolisie laat niemand deur nie. Dit lyk maar rof daar. Die water loop nog sterk en daar was boonop ’n kleinerige rotsstorting. Ek sal aan hierdie kant van die spruit moet oornag. Is alles oukei daar?” Hy probeer kalm klink, maar eintlik kan hy slange vang. Hy sit al die hele goddelike dag en wag vir die spruite.

“Ja. Die wind is nog sterk, maar dit reën nie meer nie.”

“Vister weer gesien?”

“Nee. Hy en die res van die Roose kan klaarblyklik ook nie oor die spruite kom van waar hulle bly nie.”

“O ja, natuurlik.” Een ding minder om hom oor te bekommer. Vister het nou wel sy skuit, maar die meer is niemand se maat in ’n storm of as die spruite afkom nie. “Nou goed, ek wou jou maar net laat weet ek is nie tuis nie en hoor of jy oukei is. Ongelukkig moet ek my foon se battery probeer spaar. Ek het nie my laaier by my nie. En ek moet Tertia ook nog gou bel. Maar as jy onrustig raak of iets jou pla, bel my. Al is dit net omdat jy iemand se stem wil hoor. Oukei?”

“Dankie, Steyn, dis bedagsaam van jou. En dankie vir die bel.”

Bedagsaam. Ja, ’n bedagsame buurman is presies wat hy vir Zaan Mentz wil wees. As sy donnerse lyf net die boodskap wil kry.

Jojo

“Is jou kop by môre se dinge of is jy doelbewus ongeskik met my?” vra Jojo toe sy Valk se stilstuipe nie meer kan verduur nie. Hulle trek al wie weet hoe ver en hy het nog geen sprak gesprook nie.

“Ek konsentreer, Jojo. Die pad is besig. En ja, my kop is by Havenga.”

“Nou maar gaaf, dan is dit goed. Mag ek in jou kar rook?”

Hy gee haar ’n kyk.

“As jy nie my aandag kan aftrek met ’n intelligente gesprek nie, raak ek verveeld en dan wil ek rook.”

“Nou rook dan. Maak net die venster oop, en jy mors nie as in die kar nie.”

“Ja, Valk. Dankie, Valk.”

Hulle trek al anderkant Sir Lowryspas voor hy vlugtig na haar kyk. “Wat is jy en Weyers so cozy met mekaar?”

“Ons is g’n cozy nie. Ons is net vriende.”

“Donners cozy gelyk, so ingehaak. En is dit hoe ‘vriende’ van mekaar afskeid neem?”

“Hy het my oor die ongelyk paadjie gehelp en dis hoe ons mekaar groet en basta nou, Valk. Wat het dit in elk geval met jou uit te waai?”

“Jy is op my payroll.”

Jojo stik amper. “En dit gee jou die reg om uitsprake oor my privaat lewe te maak?”

“As dit inmeng met jou werk, ja.”

“En hoe meng dit in met my werk?”

“Jy moet bedink hoe jy vir Hanli sover gaan kry om die waarheid te praat. Vir Rika Krige ook. Hoe jy die meeste inligting uit hulle gaan kry. Nie verdomde muisneste kry en ons almal se tyd mors nie.”

Jojo se mond val behoorlik oop. “Wie de hel het jou baas gemaak van wat ek mag en nie mag dink nie? En waar het ek enigiemand se tyd gemors?”

Hy antwoord nie, kyk net met geklemde kake voor hom in die pad.

Jojo vou haar arms en staar by die venster uit, haar skouer na hom gedraai.

Die stilte in die motor is dawerend.

Steyn

Hy sit reeds in ’n restaurant en wag vir sy steak om te arriveer toe Steyn onthou hy het toe nie vir Tertia gebel nie. Net heeltyd oor Zaan gepieker.

“Ja, sexy?” Tertia se tong sleep sleg.

“Tertia, ek kan nie lank praat nie. Wil jou net laat weet ek is in Birkenshire. Kan nie deurkom Creeks Cove toe nie. Alles reg by jou?”

“Jy bedoel behalwe dat my kind vermoor en ek poepdronk is?”

“Ja, behalwe dit.”

“So reg soos ’n hoer, ag, ek bedoel ’n roer, Steyntjie.” Sy giggel aamborstig. “Gehoor van die spruite wat afkom. Maar hoekom vra jy nie vir koning Estian om jou met sy gyrocopter te kom haal nie?”

“Sy wat?”

“Mos so ’n paar maande gelede gekoop. Splinternuwe Calidus uit die boks uit. Speel alte lekker daarmee. Vandag weer rondgevlieg oor sy koninkrykie.”

Hy vrek eerder voor hy Estian om hulp vra. En as Estian sulke peperduur speelgoed wil aanskaf, is dit sy eie saak. Waar hy aan die geld kom ook.

Sy steak word voor hom neergesit. “Tertia, ek moet aflui. Hou op drink, kry kos in jou maag en gaan slaap.”

“Ja, Pa. Goed, Pa. Nag, Pa.” Die lyn gaan dood.

Steyn sug. Hy het ten minste probeer. Seker nie hard genoeg nie, maar daar is perke aan wat mens kan doen vir mense wat daarop uit is om hulleself te vernietig.

 




	
Sewe en twintig

Jojo

“Besigheidsklas nogal?” Jojo kyk Valk met opgetrekte wenkbroue aan.

“Ja, ek het werk om te doen en was nie lus vir beknoptheid en kindertjies wat blêr nie. Toe, skuif in. Jy kan by die venster sit. Ek het beenspasie nodig.”

So ewe asof hulle nog getroud is. Hoe is dit moontlik? Maar sy skuif maar in. Dit help nie om te protesteer terwyl sy in elk geval die venstersitplek verkies nie. En dis darem heerlik ruim in vergelyking met ekonomiese klas.

Valk haal sy pen uit sy baadjiesak en verdiep hom onmiddellik in sy aantekeningboek. Hy gebruik waaragtig nog die soort met die spiraaldraadjie op die rugkant. A5-grootte. In sy hempsak is sekerlik ’n kleiner weergawe soos dié wat hy al die jare by hom gedra het. Tegnologie is steeds nie sy forte nie.

Jojo haal Tabby3 uit en maak seker dis in flight mode voor sy afskakel. “Het hulle al meer uitgevind oor die persoon wat by Hugo besoek afgelê het voor sy dood?”

Valk loer oor sy leesbril na haar, besluit seker ook maar die strydbyl is al te stomp. “Nie veel nie. Wat wel eienaardig is, is dat daar nie vreemde vingerafdrukke in die meenthuis was nie. Hugo s’n, natuurlik, en Havenga s’n. Dié het nooit ontken hy was by Hugo aan huis nie. Die huishulp s’n, en ’n paar ander wat maklik genoeg geïdentifiseer kon word. Maar nie een vingerafdruk wat aan ’n onbekende besoeker kon behoort het nie.

“Op kamera het hy hande in die sakke geloop, dus kon hy handskoene aangehad het, maar dis nie Europa nie. Min mense hou hulle handskoene aan in ’n huis. ’n Vrou nog, maar nie ’n man nie. Hugo sou dit vreemd gevind het.”

Jojo dink ’n oomblik na. “Dit was darem baie gerieflik dat Havenga so maklik toegang kon kry om Hugo se liggaam te ontdek. Hoekom was die agterdeur nie gesluit nie? Dis ’n sekuriteitskompleks, maar dis nie te sê mens los jou deur ongesluit nie. Nie in die nag nie.”

“As daar vuilspel was, het die moordenaar nie juis ’n ander opsie gehad as om die deur ongesluit te laat nie. Dit is nie ’n Yale nie, net ’n gewone slot. Omdat dit moes lyk soos selfmoord, sou dit verdag gewees het as die deur gesluit was en die sleutel aan die buitekant sit of weg is. Dus hoop hy maar daar word aanvaar Hugo het vergeet. Iemand wat op die punt is om selfmoord te pleeg, sal in elk geval nie aan beuselagtighede soos veiligheid dink nie.

“As Havenga betrokke was, en beplan het dat hy die een moet wees wat die liggaam ontdek, sou hy ook geweet het hy sal nie toestemming by sekuriteit kry om die meenthuis binne te gaan nie. Dit pas hom dus ook in daardie opsig dat die deur nie gesluit is nie. Dit het die bykomende voordeel dat dit in so ’n geval logies sal wees dat sy vingerafdrukke op die handvatsel of deur sal wees.”

“Jy glo dus Hugo is wel vermoor?”

“Hoe sou twee duwweltjies wat positief toets vir cardiac glycosides in die asblik beland het as daar nie vuilspel was nie? Ek vermoed die duwweltjies is gebruik om Swiegelaar te verlam. Dit sou die moordenaar in staat stel om hom op te hang en dit soos selfmoord te laat lyk. En ek vermoed die moordenaar was minstens twee keer in Swiegelaar se huis. Een keer om die duwweltjies te strooi en ’n tweede keer om sy vuilwerk klaar te maak. Swiegelaar te hang. Dis nou nadat hy met die sekuriteitstoerusting gelol het.”

Jojo draai effens skuins sodat sy Valk beter kan sien. “Maar daardie duwweltjies. Kan die gif werklik so sterk wees dat dit ’n fikse jong man soos Hugo verlam? Binne beperkte tydverloop? En is daar nie ander gevolge nie? Braking, konvulsies, sulke goed wat tipies is van vergiftiging. Daar sou tog tekens daarvan gewees het?”

“Niks wat die moordenaar nie kon regstel ná hy Hugo gehang het nie. Braking kon hy skoonmaak, tekens van konvulsies ook. Hy het waarskynlik ook heelwat meer as net twee duwweltjies gestrooi op verskillende plekke waar mens kaalvoet sou loop, selfs in die winter. Die oortollige duwweltjies kon hy ná die tyd optel. Hy het seker net nie besef Hugo het twee in die asblik gegooi nie. Maar hy was slim genoeg om die slaapkamer se ligte aan te los. Hugo sou homself immers nie in die donker kon ophang nie. O, en die stort het tekens getoon dat Swiegelaar dit in die loop van die aand gebruik het. Ons vermoed dis toe dat hy op die duwweltjies getrap het.”

“Maar hoe het die moordenaar geweet of en wanneer Hugo daarin getrap het, wanneer die effek daarvan ingetree het? Met ander woorde, of en wanneer hy dit weer in die meenthuis kan waag? Jy sê mos hy moes ’n tweede keer ingekom het om Hugo te hang.”

“Hy of ’n medepligtige sou Hugo moes dopgehou het. En terloops, ons het so ’n bietjie van ’n probleem met Havenga as verdagte. Sy vrou en dogter het in afsonderlike verklarings aangedui dat hy die hele aand by die huis was.”

“Sy dogter? Die een wat met Hugo getroud was?”

“Ja, sy en haar kinders het van Australië af hierheen gekom ’n ruk voor Hugo se dood. Daar was mos ’n sogenaamde versoening.”

“Sogenaamd?”

Valk haal sy skouers op. “Ek kan my nie indink dat ’n man met sy eks versoen raak en dan is daar geen teken dat sy ooit in sy meenthuis was nie. Nie ’n enkele vingerafdruk nie, laat staan ’n tandeborsel of ’n nagroompie. Volgens Havenga het sy voorlopig by hulle aan huis gebly en Swiegelaar het haar en die kinders daar besoek.”

“En sowel die dogter as haar ma sê Havenga was die hele aand by die huis,” herhaal Jojo nadenkend.

“Wat ons weer met die besoeker laat.” Valk grinnik. “Tensy die vrou en dogter albei lieg en Havenga nie heeltyd by die huis was nie.

“Wat ek jou nie gesê het nie, is dat daar ’n lang donker haar in die badkamer gevind is. Sonder follikel, dus kan dit nie DNS oplewer nie, maar Havenga se dogter het ... raai?”

“Lang donker hare?”

“In die kol.”

“En dit sê jy my nou eers?”

“Ek wou hoor watse soort vrae jy stel. Jou redenasies het nog altyd interessanthede opgelewer, Jojo. Selfs desjare was jy vir my ’n goeie klankbord. Nou is jy net soveel skerper.” Daar is ineens ’n warm lig in Valk se oë.

Jojo kyk vinnig weg. Die vliegtuigvenster lewer ’n verrassing op. Sy het nie eens agtergekom hulle is al vergete in die lug nie. Sy kan wraggies nie die aankondigings of veiligheidstoesprakie onthou nie. Nie eens die geluide en gevoel van opstyg nie. Dit was asof sy en Valk in ’n wêreldjie van hulle eie afgesluit was.

Lalie

Die foon gee net een lui. Niks volg daarop nie.

Sy hoef nie te kyk wie dit is nie. Dit sal ’n vreemde nommer wees. Iemand s’n wat uit die goedheid van sy hart bereid was om namens iemand anders ’n missed call van sy selfoon af te stuur. ’n Missed call wat nie beantwoord sal word nie. Dis nie nodig nie. Die boodskap is reeds oorgedra met daardie een lui.

Lalie verstel die lig met sy ingeboude vergrootglas effens sodat sy die fyn borduurwerk op Wena se lopertjie beter kan sien, druk die vingerhoed stywer oor haar vinger en werk verder. Stekie vir stekie. Dit gaan die mooiste loper wees wat sy nog ooit gemaak het en dit moet klaar wees voor Wena begrawe word.

Jojo

Irene is beslis nie suinig wanneer haar man moet weggaan nie. Die gehuurde motor is ’n BMW. Die gastehuis waar hulle ’n rukkie gelede aangekom het, is luuks verby. En baie akkommoderend. Hulle het selfs gereël dat daar vir hulle aandete is, al is dit al byna tienuur toe sy en Valk eers kan aansit.

“Dit was regtig nie nodig nie,” sê Jojo nadat Valk vir hulle wyn bestel het. “Ons het mos iets te ete gehad op die vliegtuig.” En in besigheidsklas is dit nie sommer net ’n snackie nie.

“’n Mens moet darem eers afwen ook. En Irene het gereël dat dit nie swaar kos is nie.”

Eintlik wens Jojo sy kan net op die stoepie voor haar mooi kamer gaan sit met ’n Comfortjie en haar sigarette, weer behoorlik nadink oor alles waaroor hulle op die vliegtuig gespekuleer het, maar die yskassie het in elk geval geen Southern Comfort opgelewer nie.

Sy kom skaars agter dat wyn gebring en geskink word, skrik eers uit haar gedagtes op toe Valk “Gesondheid” sê.

“Gesondheid.” Sy proe aan die wyn. Nie sleg nie, maar nie naastenby so lekker soos die wyn wat Joachim gisteraand vir hulle bestel het nie.

“Jy lyk baie ingedagte?”

Jojo sit die glas neer en staar ’n paar oomblikke daarna voor sy opkyk. “Daardie lang donker haar. Jy het gesê daar is geen vingerafdrukke van die dogter ... wat is haar naam?”

“Carien. Carien Havenga-Swiegelaar. Lyk my dis die nuwe gebruik om jou nooiensvan met jou getroude van te koppel. Veral as jy uit ’n vooraanstaande familie kom.”

Jojo rol haar oë. Sy was maar te bly om van die Koekemoer ontslae te raak. “Jy sê daar is geen teken dat Carien in Hugo se meenthuis was nie. Net die haar, en daar kan nie bewys word dis Carien s’n nie.”

“Sonder die follikel, nie deur middel van DNS nie.”

“Maar hoekom insinueer jy die haar kan Carien s’n wees?”

“Carien is lank. Aansienlik langer as die gemiddelde vrou.”

Die eienaar van die gastehuis kom aangestap en sit hulle borde met ’n sierlike polsbeweging voor hulle neer. “Salm met gestoomde groente. Sal daar nog iets wees?”

Jojo skud net haar kop. Valk maak ’n vinnige praatjie, maar sy luister nie.

“Jy dink dus Carien was die besoeker,” sê sy toe die man weg is. “Maar sy bly in die kompleks by haar ouers. Sy het in elk geval toegang van binne die kompleks. Waarom die eerste keer deur die hek kom?”

“As daar nie ’n besoeker was nie, wie sou ooglopend die skuldige gewees het?”

“Havenga. Al is dit net omdat hulle in dieselfde kompleks bly.” Jojo besin ’n oomblik. “Dus moet hulle sorg dat dit lyk asof daar iemand van buite was wat dit kon gedoen het as dit dalk tog op die lappe sou kom dat Hugo toe nie selfmoord gepleeg het nie.

“Carien doen haar voor as ’n besoeker, gaan na Hugo toe onder een of ander voorwendsel, strooi agter sy rug die duwweltjies, sorg dat die agterdeur ongesluit is sodat sy of haar pa weer kan inkom om hom te hang. Teoreties is dit moontlik. Maar hoe sou sy aan Hugo verduidelik waarom sy kastig as besoeker deur die hek by hom wou uitkom? Iets maak nie sin nie.”

“Dink ’n bietjie. Sy bly by haar ouers. Met haar kinders. Sy en Hugo wil kastig versoen raak, maar hy kom besoek haar net by haar ouers.”

Valk kyk haar afwagtend aan.

“H’m. Sy gaan uit die kompleks, bel hom en sê sy wil met hom praat, maar nie waar haar ouers by is nie. Sy wil nie eens hê haar ouers moet weet nie. Sy sê vir hom sy het nie haar ouers se sekuriteitskaart by haar nie, kan hy haar laat inkom. So iets?”

Valk knik. “So iets. Hy val daarvoor. Hy laat haar binne, hulle praat ’n rukkie, sy wil die badkamer gebruik, sê sy. Sy gaan strooi haar duwweltjies, maak seker die agterdeur is nie gesluit nie en sê sy moet nou gaan, anders sal haar ouers wonder waar sy is.

“Sy gaan weer by die hek uit. Ná ’n rukkie kom sy in – óf met haar sekuriteitskaart óf haar pa laat haar inkom. Nou wag hulle om te sien wat met Hugo gaan gebeur. Dalk bel hy hulle nog en sê hy het in ’n doring getrap en voel snaaks. Wie weet?

“Maar omdat die Havengas almal in cahoots is, kan hulle hom dophou deur sy vensters of hoe ook al. Geen buitestanders, byvoorbeeld een van Havenga se gure vriende wat hulle later kan afpers, is betrokke nie. Alles netjies in die familiekring. Koebaai, Hugo. En nou kan Havenga sommer ook vir Zaan impliseer om die aandag van hom en sy gesin af te trek. Behalwe vir twee duwweltjies in die asblik en ’n bleddie slim vrou wat êrens op die internet sien waarvoor Boesmans duwweltjies gebruik het.”

Jojo hoor skaars die kompliment. “Ek weet darem nie, Valk. Het julle al vir Carien ondervra?”

“Nee, ons wil eers vir Havenga ondervra. Miskien bieg hy nog.”

“En sê nou die Havengas het niks hiermee te maak nie? Sê nou dit is regtig ’n buitestander met sy of haar eie redes om van Hugo ontslae te raak?”

“Iemand wat toevallig weet van Boesmangif en duwweltjies?”

“Dis nie noodwendig net iemand wat ’n Boesman-spoorsnyer geken het wat daarvan weet nie. Joachim weet dan daarvan. En dis op die internet.”

’n Sarkastiese glimlag pluk aan sy mond. “En jy dink dis dalk Joachim wat van Hugo ontslae geraak het?”

Jojo gee hom ’n kyk wat ’n braambos aan die brand kan laat slaan en stoot haar leë bord weg. Sy kan nie onthou hoe die kos gesmaak het wat sy so tussen die pratery moes geëet het nie.

“As jy my sal verskoon, gaan ek nou in rus en vrede op my stoepie ’n sigaret rook.” Sy stoot haar stoel agteruit.

“Wag nou, Jojo. Moenie jou so gou wip nie.”

“Valk, ek is moeg. Dit was ’n lang dag. Ek sien jou met ontbyt. So halfagt se kant?”

Valk sug. “Maak dit seweuur. Die verkeer is soggens ’n nagmerrie. Dis nie vrek ver daarheen nie, maar ek wil nie laat wees vir die ondervraging nie.”

“En hoe kry ek my draaie gery?”

“As ek eers daar is, kan jy die kar vat. Ek sal jou bel wanneer ek dit weer nodig het.”

“Gaaf. Nag, Valk.”

“Nag, Jojo. En jammer ek was netnou sarkasties. Dis nie maklik om te sien hoe ’n ander man jou eksvrou soen nie.”

Jojo kyk hom ’n oomblik lank sprakeloos aan. “Ons is sewentien jaar lank al geskei, Valk. Jy is intussen weer getroud. Met ’n vrou wat alles feil vir jou het. Jy het geen reg om so ’n opmerking te maak nie.” En ook nie die reg om haar met sy opmerking te skud tot in daardie diep verborge plekkie in haar hart waar sy nog maar altyd, ondanks alles, gehoop en gewens het sy en Valk kan dalk eendag weer saam wees nie.

“Seker nie, maar dis die waarheid. Ek kon in daardie oomblik Joachim se kop van sy lyf af klap. Dit het gevoel asof hy iets wat ek nog maar altyd as myne beskou het by my steel.”

Sy was nog maar altyd syne, dit kan sy nie ontken nie. Dit verg al haar wilskrag om hom kwaai aan te kyk. “Valk, ek gaan die twee whiskies op die vliegtuig en wyn hier aan tafel die skuld gee. En ek gaan maak asof die laaste deel van ons gesprek nooit plaasgevind het nie. Nag.”

Steyn

Dit voel asof hy pas aan die slaap geraak het ná al sy rondrollery toe die foon hom wakker lui.

Zaan? Hy gryp die foon van die bedkassie af en sit regop. Nee. Onbekende nommer. Net voor twaalf, sien hy deur slaapbenewelde oë. “Steyn, hallo?”

Daar is ’n gegil in die agtergrond. Iemand skree iets wat klink soos ’n waarskuwing.

“Meneer Steyn! Meneer! Die huis. Onse huis brand!”

“Wie ... Mary?” Hy swaai sy bene van die bed af.

“Dis Mary. Die huis brand! En die wind maak dit erger en die brandweer kom nie uit nie!” Sy snik-skree so, Steyn kan net-net uitmaak wat sy sê.

“Is almal uit die huis? Jou kinders en die ander mense? Dirkie?” Hy gryp sy denim en probeer met een hand in die ding kom. Steier soos ’n dronk man in sy poging.

“Almal is uit behalwe Dirkie, maar Alrode het hom gaan soek toe ons dit agterkom. Kan Meneer nie asseblief die brandweer bel nie? Hulle luister nie vir ons Skema-mense nie.”

Die geluid van ’n ontploffing en Mary se skril gil kom tegelyk. Steyn pluk onwillekeurig die foon van sy oor af weg, druk dit weer vas. “Mary! Wat het gebeur? Mary!”

“O, liewe Jirre. O, liewe Jirre. Dis seker die gas. In die kombuis. O, liewe Jirre, Meneer, ek sien nêrens vir Alrode nie. En niemand kan nou naby kom nie. Dis asof die hel hier voor ons neergedaal het!”

“Ek kom!” Hy smyt die foon neer, pluk sy broek en hemp aan en gryp sy baadjie. Onthou die foon en motorsleutels en hardloop na sy bakkie toe. Die selfsorgeenheid wat hy vir die nag gehuur het, is ’n hele ent buite die dorp op ’n hoewe nader aan Creeks Cove as Birkenshire. ’n Goeie twaalf kilometer van die Skema af.

In die ry bel hy 10111. Hy ken nie die brandweer se nommer uit sy kop nie.

“Birkenshi...”

“’n Huis brand af in die Skema! Aan die suidoostelike kant. Stuur die brandweer en ’n ambulans! Onmiddellik!”

“Meneer moet self die brandw...”

“Meneer moet se moer! Sorg dat die brandweer en ambulans daar uitkom!” Hy smyt die foon neer en trap die petrolpedaal nog ’n ent dieper in.

Toe hy ná wat soos ’n ewigheid voel die Skema se grondpad vat, klink die geloei van ’n sirene agter hom op. Hy swaai uit sodat die brandweerwa kan verbyjaag. Kort daarna moet hy weer aftrek vir die ambulans.

Die gloed van die vuur sien hy van ver af. Die wind waai suidoos. Weg van die ander huise af, maar die veld agter Mary-hulle se huis is ook al aan die brand. Die huis is in ligte laaie.

Met bande wat op die grondpad gly, hou hy stil en spring uit. ’n Skaretjie mense staan en kyk in afgryse na die brandende huis terwyl die brandweermanne met die brandslang sukkel en paramedici by iemand op die grond buk.

Mary staan met haar arms om vier huilende kinders geslaan, haar oë op die inferno. Trane stroom oor haar wange, haar mond is oop asof sy geluidloos gil. Toe hy naderkom, ruik hy verskroeide hare.

“Mary?”

Sy draai haar kop na hom toe. In die lig van die vlamme sien hy ’n wond op haar wang, maar dit lyk nie asof sy bewus is daarvan nie.

Sy kyk af na die kinders. “Gaan na Mamma toe. Kyk, daar staan sy.” Sy du hulle in die rigting van ’n skraal vrou wat met haar vuiste teen haar mond gedruk staan.

“Liewe Jirre, Meneer.” Mary se hele liggaam begin ruk.

Steyn slaan sy arms versigtig om die groot lyf, bang sy het dalk elders ook wonde maar sy leun teen hom aan en druk haar voorkop teen sy skouer, rukkende en snikkende.

“Mary, het jy vir Alrode en Dirkie weer gesien voor ek hier aangekom het?” vra hy toe sy effens stiller raak.

Sy skud haar kop en huil weer harder.

“Meneer, is dit jou bakkie daai?”

Steyn draai sy kop in die rigting van die stem. Dis een van die ambulansspan.

“Ja, dit is.”

“Meneer, kan jy ons help? Daar is mense wat nie so ernstig beseer is nie, maar wat ons by die kliniek wil kry in Birkenshire. Hulle maak vir ons oop. Die ambulans is klaar vol en die ander een is by ’n ongelukstoneel anderkant Perlemoenbaai. Bientangsbaai se ambulanse kan nie deurkom nie. Die pad is toe. Ons sal Caledon om moet jaag met die pasiënte wat die kwaaiste beseer is.”

“Natuurlik. Moet ek die bakkie naderbring?”

“Nee, nou-nou draai die wind. Maak net die canopy vir ons oop. Ons sal kyk watter mense die dringendste is en hulle soontoe bring.” Hy draf weg en skree iets vir een van sy makkers.

“Mary? Ry jy saam?”

Mary staan weg van hom af en skud haar kop. “Ek moet by die kinders bly.”

“Maar jy is ook beseer.”

“Ek moet by die kinders bly.” Sy swaai weg en stap na die vrou met die vier kinders om haar gebondel. Hy pluk sy baadjie uit, haal Mary in en gooi dit om haar skouers, draf bakkie toe en sluit die kappie se deur oop.

Hy haal alles wat agterin is uit en pak dit op die grond. Jumper cables en ’n gereedskapskis, toue en ’n paar ander goed. Die ambulansman kom met twee roetbesmeerde mense aangestap, die een loop kruppel, die ander hou sy arm vas. Steyn help hulle inklim terwyl die paramedikus wegdraf om verder te identifiseer wie moet saam.

Steyn kyk om na die huis. Die brandweer maak nie hond haaraf teen die vlamme wat deur die wind gevoed word nie.

Kan dit nie verdomp nou maar weer reën nie? Maar dis in elk geval te laat, besef hy. Daardie huis is in sy moer in en as Dirkie en Alrode daarbinne vasgekeer is, leef hulle beslis nie meer nie.

“Meneer?”

Die vrou is so klein, hy kyk haar amper mis, al staan sy hier reg by hom. “Ons het nou net die een te spare, maar dit kan darem ’n mens wat seergekry het ’n bietjie warm hou.” Sy hou ’n verflenterde kombers na hom toe uit terwyl sy bibber in haar verslete sweetpakbaadjie.

“En die kinders moet uit die kouete kom. Meneer kan vir Mary sê hulle kan maar kom. Ons sal plek maak.” Sy beduie na ’n verroeste sinkkrot ’n blok en ’n half weg. Die naaste huis aan Mary-hulle. “My buurvrou maak al suikerwater aan.”

Steyn vertrou nie sy stem nie. Knik net en gee die kombers vir die twee agter in die bakkie aan voor hy vir Mary gaan sê daar is nog goedheid op die aarde. En as sy dan nou sien ’n volgroeide man kan ook huil, is dit tot daarnatoe.

 




	
Agt en twintig

Vrydag 26 Augustus

Jojo

“Môre.” Jojo sit haar handsak neer by die stoel oorkant Valk. Dié het reeds vir hom vrugte ingeskep.

“Môre.” Hy lyk nie in ’n goeie bui nie. Ook nie asof hy goed geslaap het nie. Die wit van sy oë is in rooi gekarteer.

Sy gaan haar nie aan hom steur nie. Gisteraand het sy genoeg gelê en wroeg voor moegheid haar ingehaal het. Oor wat Valk gesê het, maar veral oor hoe dit haar laat voel het. Die lekkerte wat dit in haar losgemaak het, al het die skuldgevoel spoedig in die spoor daarvan gevolg.

Wat in Valk gevaar het, kan sy nie kleinkry nie. Dis nie die onkreukbare Valk wat sy ken nie. Die Valk wat altyd vir Irene opkom. Die Valk wat net vir Irene raaksien. Die Valk wat nog altyd korrek en onberispelik bly, al tree hy nie altyd volgens die boek op nie.

Jojo stap met ’n stywe rug na die tafel waar die ontbytkos uitgesit is, kry vir haar vrugte en jogurt en gaan sit oorkant hom. ’n Kelner kom neem haar bestelling en die eienaar kom groet en knoop weer ’n praatjie met Valk aan.

Teen die tyd dat hulle klaar geëet is, is haar besluit geneem.

“Ek sal vandag met Hanli en Rika probeer praat en my bes doen om dit die moeite werd te maak. As dit daartoe lei dat ek dalk nog ’n dag of twee moet bly, sal ek dit doen. Ter wille van Zaan. Maar van Maandag af is ek nie meer in julle diens nie.”

“Ag, fok, Jojo. Dis nie nou die tyd om jou toys uit die cot te gooi oor niks nie.”

“My speelgoed is baie mooi bymekaar in die wiegie, Valk. Ek is net moeg vir jou en Irene se buie. Ek het die geld dalk nodig, maar my sielerus is ook belangrik.”

“En wat gaan jy doen? Ons stap aan in jare, Jojo. Jy sal moet begin dink aan ’n toekoms waarin jy nie meer kan doen wat jy nou doen nie.”

“Gaaf van jou om so bekommerd oor my toekoms te wees, Valk, maar ek sal regkom.”

“Hoe? Met Joachim trou en hom elke dag in die oë kyk vir geld?” Hy leun vorentoe. “As dit jou plan is, sal jy baie mooi moet dink. Vra vir my. Ek doen dit nou al die afgelope agt jaar en glo my, dis nie die ideale situasie nie.”

“Wie de hel het gepraat van trou? Jy het Joachim op jou brein.”

“Die man het planne met jou, Jojo. Hoor maar wat ek vir jou sê. En dis jou lewe, jy kan doen wat jou aanstaan. Al wat ek sê, is: dink baie mooi.”

Sy kyk hom ’n oomblik stil aan. “Ek dag jy en Irene is gelukkig saam.”

“Ons was aan die begin. Die eerste klompie jare. Ons het gebou aan ons besigheid, aan ’n ding waarin ons albei geglo het. Ons het saam teen die odds baklei. Ons het mekaar aangevul. Maar die afgelope twee jaar of wat ... Geld het Irene se septer geword.”

Afgelope twee jaar of wat? Het Valk dan geen gesonde verstand nie? Kan hy nie sien wat reg voor sy oë is nie? Dat dit ’n bietjie meer as twee jaar gelede is wat sy Valk gebel en só hulle prentjie betree het nie? Maar dit is iets wat hy maar self moet uitwerk. En al wat sy kan doen, is om te probeer red wat daar te redde is sodat sy nie met hierdie bleddie skuldgevoel hoef rond te loop nie.

“Geld is wat haar sterk hou, Valk. Dis die teenwig vir haar eie onsekerhede. Probeer haar ’n bietjie beter verstaan, en waardeer wat sy vir jou doen eerder as om jouself jammer te kry.” Sy staan op. “Kry jou by die kar.”

Zaan

Die wind het effens bedaar, maar die meer is nog lekker opgeklits. ’n Ligte branding kap-kap aan die oewer, opdrifsels maak ’n soom op die sandstrook en groot bruin kolle blom links in die water, seker om die monding van die spruit. As sy nog ’n hele dag in die huis moet sit en tob, raak sy van haar verstand af.

Zaan ruil haar wolpantoffels vir haar Nikes en trek haar baadjie aan. Die stoep lê vol sand en blare wat nie hulle lê kan kry nie, die struike lyk verwaaid. Sy mik na die kaai toe. Miskien kan sy van die punt af sien hoe die oewer loop, waar die spruit in die meer loop. En hopelik waai die sterkerige bries die morbiede gedagtes wat haar al hoe meer teister skoon uit haar kop.

Die kaai is effens verweer, maar stewig toe sy daarop uitstap. Dis langer as wat sy gedink het. Sy is nie seker of die kaai effens wieg en of dit maar net so voel omdat die water onderdeur beweeg nie.

Sonder die beskutting van struike pluk windvlae aan haar klere, waai haar hare oor haar gesig. Bokant haar veg ’n seemeeu sy eie stryd, gee moed op en seil windaf.

Op die kaai se punt is daar steil houttrappies wat ondertoe in die meer wegraak – amper soos ’n leer, maar wyer en met breër sporte. Sy gaan sit met haar voete op die eerste trap gestut. Aan die hoekpale hang metaalringe waaraan flenters tou nog fladder. Seker om kano’s aan vas te maak.

En dit beteken dis hier waar Jane Summers se kano vasgemeer gelê het. Dis van hier af wat sy gaan roei het. Dirkie klaarblyklik gaan soek en nooit teruggekom het nie.

Zaan kyk om toe sy die kaai onder haar voel vibreer.

Megan, herken sy die vrou met lang swart hare en wapperende baadjie. Sy hoop nie Megan kom weer met haar praat oor evil spirits in haar huis nie. Daar is genoeg waaroor sy alreeds pieker.

Zaan kyk op toe sy langs haar tot stilstand kom. “Môre.”

“Hi.” Megan kry haar sit langs Zaan, staar uit oor die watermassa voor hulle. “Het jy ook cabin fever?”

Zaan knik. “Ek is nie gewoond aan so baie wind nie. Dat dit so lank aanhou waai nie, bedoel ek.” En sy is ook nie gewoond aan die gedagte dat sy dalk haar lewe in ’n tronk kan slyt nie. Dis eintlik wat haar uit die huis gejaag het. Dit en herinneringe wat steeds kom en gaan. Eduard. Hugo. Hanli. Bakens in haar vermorste lewe.

“Dan is jy in vir ’n nasty surprise. Hier waai die wind omtrent altyd. Net minder of meer. Maar mens raak gewoond daaraan.”

Daarvan is Zaan glad nie seker nie. “Hoe lank bly jy al hier?”

“Iets soos veertien jaar.”

Zaan kyk haar verras aan. “Dan was jy seker bloedjonk toe jy hier gekoop het.” Veertien jaar gelede was sy dertig. Sy en Eduard was toe sewe jaar getroud. Die jaar toe alles begin skeefloop het. Dit voel soos ’n paar leeftye gelede.

Megan glimlag effens. “In jare was ek jonk, ja, maar ek was toe al oud voor my tyd. Ek het toe al te veel dinge beleef, geweet dat ek eintlik nie bedoel is vir hierdie shithole van ’n planeet nie.”

“En is jy gelukkig hier? Op Creeks Cove, bedoel ek.”

“Seker so gelukkig as wat ’n morbid mens kan wees. Hier gee niemand my crap nie. Hulle aanvaar my soos ek kom. Morbid Megan wat met New Age geklap is.” Sy glimlag effens en kyk na Zaan. “Dis Tertia se beskrywing van my. Een daarvan, in elk geval. Die ander een is Morbid Megan, die goth ghostbuster. Nogal ’n tongue twister.”

Zaan kan nie help om effens te lag nie. “Kom julle goed met mekaar oor die weg? Ek bedoel, almal wat hier bly.”

“Nie juis nie. Voor al die drama met Jane en Douw wat verdwyn het, het ons nog oor en weer gekuier, maar daarna ... elkeen doen maar sy eie ding.”

Dit klink ’n bietjie anders as Estian se weergawe. Dat die vriendskap tussen die drie vroue wat hier bly, diep loop. “Wat dink jy het met hulle gebeur? Douw en Jane?”

Megan gryp haar hare vas toe ’n ruk in die wind dit skep. “Ek dink Jane het die noodlot net te veel getart en Douw was bloot stupid. Die Duiwelsdriehoek vat jou as jy stupid goed doen of die noodlot tart.”

“Dus glo jy in die Duiwelsdriehoek?”

“Glo is dalk ’n sterk woord. Ek hou maar net daarvan om te dink daar is dalk nog geheimenisse, al is die Driehoek nou nie ’n nice voorbeeld nie. Maar ’n mens kan nie alles wat dalk magic kan wees, ignoreer en oogklappe aansit net omdat daar nice én not nice magic is nie. Dan gooi jy die nice magic ook weg.” Sy kyk vir die eerste keer direk na Zaan. “En daar is baie nice magic.”

Die kohlomringde oë is die kleur van kwiksilwer. Eintlik amper kleurloos. “Hier bo in die berg is daar ’n grot – die einste een wat glo die een punt van die Duiwelsdriehoek is. En net onder die grot is daar ’n poel. As dit so kwaai gereën het soos in die afgelope dae is daar ’n waterval wat bo-oor die grot in die poel in stort. Dit gebeur net so een maal elke paar jaar. As daardie water so oor die grot se bek val en die mis van die poel af opstyg, voel jy die magic sommer aan.”

“Klink skouspelagtig.”

Megan se oë begin glinster. “Lus om regtig jou cabin fever af te skud? Dan kan ek by Estian hoor of daar dalk nou ’n waterval is.”

“Ek weet darem nie. Ek ...” Megan is nie naastenby so skrikaanjaend soos sy gedink het ná die petalje met die wierook nie, maar sy is steeds nie iemand saam met wie sy te veel tyd wil deurbring nie. Of oordeel sy te vinnig? Soos sy nog altyd te vinnig geoordeel is? Takseer sy Megan bloot op haar voorkoms, soos sy self nog altyd daarop getakseer is?

“Wag, kom ek hoor eers gou.” Megan staan op en haal haar selfoon uit haar baadjie se sak. “Praise the Lord, ons het ’n sein.” Sy stap ’n entjie terug op die kaai.

“Yes, Estian. Weet jy dalk of daar nou ná die reën ’n waterval by die grot is?”

Sy luister ’n oomblik lank, kyk om na Zaan en rol haar oë. Estian sê nie wat sy wil hoor nie. “Nee, ek sal nie alleen daarheen gaan nie, ek wil dit graag vir Zaan gaan wys. En ’n ritual gaan doen. Om die spirits in die water te gaan pacify.”

Zaan kyk liewer weg. Sy weet waaragtig nie of sy betrek wil word by spirits wat gepacify moet word nie.

“Oukei, great. Yes, will do. Nee. Oukei. Sien jou nou-nou.” Megan druk haar selfoon in haar baadjiesak, ’n breë glimlag om haar mond. “Die Black Knight sê dis te gevaarlik vir ons twee om alleen te gaan, maar aangesien jy nuut hier is en darem ook die once-in-a-few-years treat behoort te sien, sal hy hom verwerdig om ons met sy four-by-four daarheen te neem.

“Gelukkig is daar niks fout met die deel van die hoofpad tussen die spruite nie. Die bergpad is ’n bietjie scary, maar hy ken al die tricks. Ons sal net van een punt af bietjie moet klim, maar dis nie te erg nie.”

“Megan, ek dink nie ...”

Die skraal, bleek gesig val. “Maar jy moet dit sien, Zaan! En hy gaan nie die moeite doen om my alleen daarheen te neem nie. Nie meer nie.” Sy kyk weg.

Selfs al het Estian dit nie daardie aand in die restaurant vir haar in soveel woorde gesê nie, sou Zaan kon geraai het dat Megan ook een van sy meer as gewillige slagoffers was tot sy hom begin verveel het. En volgens Soufie het Megan met die goëlgoed deurmekaar geraak omdat sy haar ma wou vra hoekom sy haar eie lewe geneem het en Megan alleen agtergelos het. Geen wonder Megan dink die aarde is ’n shithole van ’n planeet nie.

Zaan sug heimlik. Sy glo Megan het goed bedoel toe sy vir haar heilige hout en pienk soutkristalle aangedra het, ’n veer gebless het, maar sy moet darem na haarself ook omsien. “Megan, ek sou graag wou gaan, ook om jou onthalwe, maar ek wil nie meer met Estian te doen hê as wat werklik nodig is nie.”

“Holy shit, het hy jou al klaar bygekom?”

“Nie in die sin wat ek dink jy bedoel nie, maar ek wil hom liefs vermy.”

Megan kom sit weer langs haar. “Nou sien, dis net waar jy ’n fout maak. Hoe meer jy hom vermy, hoe aanlokliker raak jy. Hoe groter is die uitdaging. En hy thrive op uitdagings.

“Wees nice met hom en hy gaan gou verveeld raak. Vra maar vir my. Hoe nicer ek met hom was, hoe minder wou hy my hê. Toe raak ek bitchy met hom en daar wil hy my weer hê. Toe ek besef ek gaan vir die res van my lewe moet not nice wees, het ek vrede gemaak. Ek was nie lus om heeltyd te moet judge net mooi hoe not nice ek moet wees om hom geïnteresseerd te hou nie. Maar dit het nogal ’n klomp inner searching gevat.”

Megan is reg, besef Zaan. Dis wanneer sy teëpraat of Estian weerspreek wat hy reageer, dit interpreteer as uitlokking. Nou goed, van nou af gaan sy nice wees. Nice en vervelig.

“Ag, kom saam toe, Zaan? Pretty please.”

’n Waterval wat net elke paar jaar in ’n bergpoel val, moet ’n ervaring wees. “Sal alles nie verspoel wees nie?” gooi sy egter steeds wal.

“Laas toe ek daar was, het dit nog baie meer gereën as hierdie keer en dit was fine. Asseblief, man. Ek kom nooit uit die huis nie. Niks is vir my die moeite werd om uit te kom nie. Maar die waterval is.”

“Hoekom het jy gedink dit is vir jou die moeite werd om agter my aan te kom?” Die vraag is uit voor sy kan keer. Gaan sy dan nooit van haar agterdog ontslae raak nie?

“Ek het gesien jy skrik toe ek laas met my incense en spirit-praatjies daar by jou aankom. Ek wou juis vanoggend na jou toe oorstap en vir jou sê ek is darem nie heeltemal so ’n freak soos jy dink nie. Toe ek jou netnou hier op die kaai sien uitstap, toe dag ek dis ’n goeie geleentheid.” Sy kantel haar kop en haar lang hare word ’n flentervlag in die wind. “Is jy altyd so versigtig vir mense?”

Zaan glimlag half verleë. Megan is eksentriek en kom by tye amper kinderlik voor, maar sy is nie onnosel nie. “Ek is nogal, ja.”

“Jy lyk so glam, so seker van jouself, mens sou nooit kon raai jy het ook issues nie.”

“Glam?” Zaan lag. “In jeans?”

“Dis wat ek bedoel. Jy kan selfs jeans laat glam lyk.”

Die kompliment betrap Zaan onkant. Sy is nie gewoond daaraan nie. Veral nie van vroue nie. Eerder aan snedigheid. En komplimente van mans is meesal meer innuendo as iets anders.

“Ag toe, Zaan! Ek sal jou nie uitfreak nie. Net my ritual baie stilletjies doen. Ek het nie eens props nodig nie. Sal dit daar kry as dit so bedoel is. Maar die spirits op hierdie plek moet geappease word. Die fok weet hulle loop deesdae hier rond asof hier ’n spirit convention plaasvind.”

Zaan voel haar weerstand vermurwe. Sy het dalk haar bedenkinge oor die plek waar sy so oorhaastig ingetrek het, maar Megan het haar tot dusver net goed behandel, al is dit dalk op ’n ietwat eienaardige manier. En kyk hoe het Steyn hom oor haar ontferm. Al was dit aanvanklik in opdrag van Jojo.

Sy het self nog na niemand hier uitgereik nie en noudat daar na haar uitgereik word, trek sy kleinkoppie. Dit gaan nie werk as sy hier wil bly nie, hierdie plek werklik haar tuiste wil maak nie.

En met Megan by, sal Estian sekerlik nie sy streke uithaal nie. Veral nie as sy hom nie rede gee nie. As sy nice en vervelig is teenoor hom.

“Hoe lank sal ons weg wees?”

“Net ’n uur of so. Estian sal nie te veel van sy kosbare tyd afstaan nie. En daarvan gepraat, kom ons begin solank hek se kant toe stap.” Sy swaai om en begin wegstap nog voor Zaan ingestem of regop gekom het.

Om enigiets op die ingewing van die oomblik te doen sou nooit by Eduard opgekom het nie. Maar Eduard se houvas op haar is verbreek. Zaan voel ineens jonger as wat sy is. Amper roekeloos. Die lewe is immers daar om geleef te word en sy moet haar vryheid geniet terwyl sy nog kan.

Steyn

Eers toe hy onder die stort staan, kom hy agter hoe vuil hy is. Die water by sy voete is bruingrys met roet wat daarop dryf. Sy hare moet hy twee keer was voor die afspoelwater helder is.

Hy is so moeg, hy kan omtrent nie op sy voete staan nie. Hy het pas sy handdoek om sy heupe gedraai toe daar ’n klop aan die deur is.

“Meneer, ek het Meneer se brekfis hier,” kom ’n vrouestem van die ander kant af.

Hy maak die deur oop en neem die skinkbord half verward. Dis tog selfsorg, nie ’n B&B nie. “Ons het gehoor wat in die Skema gebeur het, Meneer, en Mevrou het gesê Meneer sal seker doodmoeg wees en Meneer sal seker wil slaap en Meneer kan nie op ’n leë maag gaan slaap nie.” Alles in een sin sonder om asem te skep.

“Baie dankie. Sê vir Mevrou ek waardeer dit baie.” Hy is vrek honger, kom hy nou eers agter.

“Meneer, ek hoor daar is mense dood in die brand.” Die bruin oë is wyd gerek.

Hy knik. Veral op kleiner dorpies waar almal mekaar beter of slegter ken, trek nuus vinnig. En daar is natuurlik WhatsApp.

“Die vrou wat altyd die sopkombuis gehad het se man en haar een seun, hoor ek.”

Hy knik weer. Hulle sal wel later hoor dat een van Mary se skoonseuns nog om sy lewe veg. Dat daar drie ander is wat ernstige brandwonde opgedoen het. Dat die ontploffing amper meer beserings by die toeskouers veroorsaak het as wat die inwoners in die brand opgedoen het.

“Dis darem alte treurig. Maar ai, hier staan ek Meneer se tyd en mors en die brekfis raak koud. Meneer kan die skinkbord net buite sit as Meneer klaar is en Mevrou het gesê Meneer kan so lank uitslaap soos Meneer wil, daar kom nie vandag ’n ander gas in nie.”

“Baie dankie.” Toe die langasemkriekie wegstap, lig hy die metaalkoepel van die bord af.

Spek en eiers en ’n varkworsie, gemaalde vleis op roosterbrood, gebraaide sampioene en tamatie. En Mary-hulle? Wat eet hulle vanoggend? Hy het vir haar al die note in sy beursie gegee voor hy die laaste paar mense kliniek toe gevat het, maar dit was maar iets soos vier honderd rand en daar is so baie van hulle. Nie net Mary en haar familie nie, maar ook die mense in die twee sinkhuisies wat deur die res van die nag na hulle omgesien het.

Maar hy moet prakties wees. Hy het kos in sy lyf nodig en hy kan hierdie oordadige ontbyt nie met hulle deel nie. Dis ook uit die goedheid van ’n vrou se hart vir hom voorberei.

Voor hy halfpad deur die kos is, begin sy oë vanself toeval. Hopelik is die paaie weer oop teen die tyd dat hy wakker word.

Hy kruip onder die duvet in en trek dit oor sy kop asof hy die beelde van die afgelope paar uur so kan uitsluit, maar daar is ’n mallemeule van vlamme en beseerde mense agter sy ooglede.

Selfs toe die slaap hom begin insluk, hoor hy nog die gille, die gehuil, die desperaatheid in mense se stemme. En hy hoor weer een van Mary se seuns huil-skree: “Ek het hom gesien! Daar was iemand by die venster. Ek het glas hoor breek. En dis toe dat dit begin brand het!”

Nie ’n kortsluiting of ’n gasplaat wat aan vergeet is nie. Iemand wat willens en wetens ’n huis vol mense aan die brand gesteek het.

 




	
Nege en twintig

Zaan

Estian kom aangery net toe hulle by die plek kom waar die vyf paaie na die onderskeie huise bymekaarkom.

Megan glip soos blits agter in die luukse viertrek toe hy langs hulle stilhou.

“Hallo, Estian.” Zaan se bedenkinge is terug toe sy in die broeiende oë kyk. “Is jy seker dis nie te veel moeite nie?”

“Seker.” Hy druk die passasiersdeur van binne af oop. “Klim, dat ons kan wegkom. Dit lyk asof daar later vandag nog reën aan die kom is.”

Zaan het skaars haar sit gekry toe Estian ’n U-draai maak en koers kry hek se kant toe.

Pleks van ’n sekuriteitskaart soos dié wat hulle almal het, het hy ’n afstandbeheerder wat die hekke ooptoor. Nie Wesley of sy aflos is te siene nie. Daar is ook niemand by die identiese Crystal Manor-hek aan die oorkant van die pad nie. Seker nie nodig met die paaie wat gesluit is nie. Die spruite werk selfs beter as hekke om mense uit, maar ook binne te hou.

“Welkom op die Manor-deel van Crystal Crags,” onderbreek hy haar gedagtes. “Min mense het die voorreg om hier te kom. Veral terwyl ek die Manor renoveer het, wou ek nie hê buitestanders moet sien wat ek doen nie.”

“Dis ongelooflik mooi hier.” Zaan verkyk haar aan die berghange wat voor hulle teen die grysblou lug boontoe beur, die wasigheid wat in die skeure en voue lê. Een deel van die bergkruin word belig deur die son wat sy weg tussen die wolke vind en kol-kol op die fynbosruigtes blink. ’n Ander deel is in die skadu’s van groter kranse gehul. Dit lyk werklik magies.

’n Ent van die hek af draai Estian van die geplaveide pad af op ’n grondpad wat bergop kronkel. Van hier af lyk dit vrek steil, maar die viertrek se kragtige enjin sal hulle seker daar kan uitkry.

Agter haar hoor sy Megan saggies begin sing. Haar suiwer stem en die melodie klink amper soos iets uit ’n ander dimensie. Die feëryk dalk. Magies. Betowerend.

Jojo

Sy was nogal verras toe Hanli ingestem het om haar te woord te staan op voorwaarde dat dit voor nege is. Makaber genoeg, dié keer in die studeerkamer waar Eduard die lewe gelaat het. Nou verstaan sy egter beter. Hanli wou net haar leuens aan Jojo afsmeer.

“Soos jy self kan sien, mevrou Richter, sou ek nie van die deur af kon waarneem presies wat gebeur het nie. Nie met Zaan wat met haar rug na my gestaan en my sig blokkeer het nie. Ek het Zaan se storie dat Hugo my pa per ongeluk geskiet het, aanvaar. Ek het geen rede gehad om toe te vermoed dis nie die waarheid nie.

“Eers toe Hugo nou onlangs met die volle verhaal vorendag gekom het, gebieg het dat hy Zaan wou beskerm, het ek besef sy het nie net my broer gemanipuleer om saam met haar te lieg nie, maar vir my ook.” Sy lyk nie besonder hartseer terwyl sy van haar broer praat nie. En dit net ’n paar dae ná sy dood?

“Jy sê Zaan het jou pa geskiet, maar Hugo het die pistool in sy hande gehad toe jy ingekom het?”

Hanli knik. “Dit moes pas in sy hande beland het, dit was nog so effens in haar rigting geswaai, maar nie spesifiek op haar gerig nie. Hy het geskrik toe hy my sien. Die tweede skoot het afgegaan, maar gelukkig niemand getref nie.”

“Net die lewensgroot gesinsportret van jou gesin saam met jou pa en Zaan.”

Hanli se oë flikker. “Toevallig, ja.”

“En dis ook bloot toevallig dat die koeël jou seun se beeltenis in die middel van sy voorkop getref het.”

Hanli ril. “Dit kan ek nie eens onthou nie. Die skildery is as bewysstuk geneem en ek het dit nooit weer gesien nie. En ek wil ook nie. Maar as dit die geval is, ja, dan was dit blote toeval.”

“Hugo het dus nie gedreig om homself te skiet uit naberou nie?”

“Nee. Daar kon immers nie naberou gewees het nie aangesien dit nie hy was wat my pa geskiet het nie.”

“Maar in daardie oomblik het dit vir jou so gelyk. Hoekom sou jy dit anders onder eed in die hof gesê het?”

“My pa het dood op die grond gelê, mevrou Richter. My broer het ’n pistool in sy hande gehad. Dink jy ’n mens dink in so ’n oomblik logies? Eers ná ek getuienis in die hof afgelê het, kon ek genoeg kalmeer om mooi te gaan terugdink. Ek het besef dit was tannie Krige wat die gedagte in my kop geplant het. Nie dat sy kwaad bedoel het nie. Maar dit het dalk vir haar in daardie oomblik gelyk asof dit is wat hy wou doen. Niemand kan hom indink in die verwarring wat daardie oggend hier geheers het nie.”

“Maar mevrou Krige het vir my gesê ...”

“Ek weet wat sy vir jou gesê het, maar jy moet onthou, sewe jaar het intussen verloop. Tannie Krige stap aan in jare. Sy het die laaste tyd vergeetagtig geword. Dalk is dit ’n vroeë stadium van demensie. En verder gaan ek my oor niks meer uitlaat nie.” Sy kom orent agter die lessenaar waar haar pa voorheen moes gesit het. “Ek het ingestem tot ’n onderhoud wat jy op baie kort kennisgewing aangevra het, verduidelik wat werklik gebeur het en nou is dit afgehandel. Ek is bevrees ek kan nie nog tyd hieraan afstaan nie.”

Hanli trek ’n koord en Jojo hoor ’n klokkie vaagweg lui. Amper nes Downton Abbey.

“Yes, M’am?” Dis weer die Sotho-vrou wat Jojo hierheen begelei het wat haar feitlik onmiddellik aanmeld.

“Please escort the lady to her car.”

“Is dit mevrou Krige se vry dag?” vra Jojo.

“Nee. Mevrou Krige het afgetree. Sy het onlangs vyf en sestig geword.”

“My wêreld! Sowaar? Waar het sy gaan aftree?”

“Dit weet ek ongelukkig nie. Totsiens, mevrou Richter.”

“Het jy dalk mevrou Krige se foonnommer vir my?”

“Ongelukkig nie. Aangesien sy nie meer in my diens is nie, het ek nie haar foonnommer gehou nie.”

Jojo kyk haar gemaak verras aan. “Jy wil nie kontak hou met die vrou wat jou help grootmaak het nie?”

Hanli se kaak verstyf, haar oë blits. “Mevrou Richter, jy is daarvoor verantwoordelik dat ek tannie Krige uit my lewe moes sny. Dis jy wat druk op haar uitgeoefen het met vrae waarop sy nie meer betroubare antwoorde het nie. Ek hoop jy besef wat ’n onreg jy ons albei aangedoen het.”

Die Sotho-vrou raak aan Jojo se arm. “M’am, shall we go?” Dis nie ’n vraag nie, dis ’n opdrag.

Jojo gehoorsaam ewe gewillig. Hier gaan sy immers niks verder uitrig behalwe nog leuens aanhoor nie.

Zaan

Estian hou stil waar die pad teen ’n enorme rots doodloop. “Van hier af moet ons stap.”

Zaan is verlig toe sy uitklim. Die laaste deel van die pad was nogal angswekkend.

Sy kyk al met die voetpaadjie langs op. Van hier af kan sy nie ’n grot of ’n poel of ’n waterval sien nie. En stap is beslis ’n eufemisme. Hulle sal moet klouter.

Estian vat die voortou. Megan beduie Zaan moet volg en val agter haar in.

Die rotse is nat en glibberig, die stukkies paadjie tussenin modderig. Estian gaan staan kort-kort om vir hulle te wag. Twee keer gee hy hulle kans om eers weer asem te skep. Tog vorder hulle relatief vinnig.

Die sagte gedruis van water word veraf hoorbaar, verraai dat daar tog iewers vorentoe ’n waterval is, al sien sy nog niks. Net toe Zaan wonder of haar kuite dit nog een tree gaan hou, is hulle ineens daar.

Onder die weerkaatsing van wolke en brokkies blou lug, lyk die poel diep en geheimsinnig. Dis min of meer ovaal, omtrent so groot soos ’n Olimpiese swembad. Die smallerige stroom water val ruim drie verdiepings hoog van die krans af. Halfpad tussen die boonste deel van die val en die poel steek die grot se bek weerskante van die watersluier uit.

Sy maak die skattings onwillekeurig terwyl haar sintuie die skouspel inneem. Die sproei teen haar gesig soos ’n ligte, webagtige aanraking. Die sagte gedruis oor die rotse en die klank van water wat water tref. Die geur van aarde en reën en geheimenisse.

Megan was reg. Dis ’n magiese plek.

Zaan kyk oor haar skouer om te sien waar Megan is. Dié staan gebukkend en soek tussen die rotse na iets. Toe sy regop kom, het sy ’n veer in die een hand en ’n spoelklip in die ander; haar oë bly egter soekend op die grond.

“Die Khoi, vermoedelik die Soussekwas, het geglo dis ’n heilige poel,” hoor sy Estian langs haar sê. “Hulle het waarskynlik die geloof oorgeneem by die San wat voor hulle hier was.” Hy staan en afkyk in die water terwyl hy praat. Amper asof die water hom mesmeriseer.

“Die maan was hulle godheid. Dis immers die maan wat die see beheer. Hooggety, laaggety, tussengety. Vrugbaarheid van vroue en onvrugbare tye. Vir hulle was die maan nie net in beheer van eb en vloed nie, maar ook van lewe en dood.”

Hy kyk na haar, sy oë onpeilbaar. “Hulle het geglo hulle kon in ’n jaarlikse ritueel hier die verkeerdheid van die lewe afwas. Die reiniging het egter teen ’n prys gekom. Dis onduidelik wat die prys was. Dalk was dit vir elkeen iets anders, afhangende van wat die verkeerdheid was. Volgens Vister is hier egter mense geoffer. En om dit nog ’n bietjie meer sinister te maak, het die eerste wit eienaars van die plaas – toe nog Tweerivieren – dit Mensvreterspoel genoem.”

Zaan ril.

Estian glimlag. “Kom ek gaan wys jou die grot.”

Sy kyk op na die linkerkantste deel van die grot se bek wat nie agter die waterval verskuil word nie. Die paadjie wat daarheen kronkel, lyk steil, maar darem klimbaar.

“Megan!” roep Estian en beduie sy moet naderkom. “Kom, ons gaan grot toe.”

Megan gehoorsaam dadelik.

Plek-plek moet hulle hande-viervoet beweeg, maar binne minute is hulle bo. Die sproei van die waterval is sterker hier en haar hare is binne oomblikke nat. Megan s’n ook, sien Zaan voor dié dieper in die grot in stap.

“In vervloë tye, toe die San nog hier gewoon het, het die sjamaans hulle transdanse glo hier in die grot gedans.” Estian moet harder praat om hom bo die geraas van die waterval hoorbaar te maak.

Dis skemer hier waar hulle net agter die watersluier staan. Dieper in raak dit al hoe donkerder. Zaan kan nie sien waar die grot ophou nie. Ook nie waar Megan nou is nie.

“Daar is natuurlik ’n hele paar ander grotte ook in die berg, maar hierdie een was die spilpunt vir die San se geloof en bygeloof, en ná hulle die Soussekwas s’n. Hier is offerandes gebring, danse gedans, kinders verwek. Hier is kinders gebore en mense doodgemaak. ’n Mens kan maar sê hierdie grot is die stut van die wipplank tussen lewe en dood, goed en boos.” Sy stem het ’n hipnotiese kwaliteit aangeneem.

Vanuit die donkertes van die grot klink Megan se soet stem op. Dis nie dieselfde liedjie wat sy in die viertrek gesing het nie, maar dit het dieselfde mistieke klank. Vir ’n oomblik wonder Zaan of sy dalk nog in haar bed in Villa 5 lê en droom. Alles hier voel so onwêrelds.

Estian beweeg na die lip van die grot en beduie sy moet naderkom. Zaan gehoorsaam huiwerig.

“Dis ongeveer hier waar my pa moes gegly het.” Hy wys ondertoe. “Hy moes hier teen die helling afgeval het.”

Sy gee ’n tree nader en loer oor die rand. Dis nie ’n loodregte val nie. Die rotse loop skuins tot in die poel, maar teen ’n baie steil gradiënt.

“Hy het sy kop waarskynlik teen een van die rotspunte gestamp en bewusteloos tot in die poel gerol waar hy verdrink het.”

“Dit moes vir jou ’n vreeslike skok gewees het.”

“Dit was. Ek was in Engeland op skool. Toe ek na die prinsipaal se kantoor geroep word, het ek gedink dis oor iets wat ek aangevang het. En daar moet ek hoor my pa is dood. Eers later het ek besef dit was, op dag en datum na, presies twaalf jaar nadat my ma verdwyn het.”

“Ek is jammer. Oor jou pa en ma.” Leë woorde ná soveel dekades.

“Daar was ’n gerug dat my pa my ma vermoor en haar lyk in hierdie einste poel gegooi het met klippe in haar sakke. Dat hy my ma se gees twaalf jaar later gesien het, geskrik en toe gegly het. Dat sy haar moord gewreek het.”

Van hier af lyk die poel nou nie meer net geheimsinnig nie, eerder ysingwekkend.

“Wat natuurlik ’n klomp snert was.”

Zaan tree terug, ineens effens duiselig. “Hoe diep is die poel?”

“Niemand weet nie. Vister sê sy voormense het gesê dit vorm ’n buis en kom op ’n ander plek in ’n ander land op ’n ander kontinent uit as ’n identiese poel.” Hy glimlag. “Miskien moet ek nog eendag aan die ander kant van die aarde gaan soek vir daardie uiteinde van die poel.”

Sy probeer haar voorstel hoe so ’n buis sou lyk. Waar dit sou uitkom.

“Maar Vister sê dis twak. Hy sê die poel is so diep soos die duiwel se penis lank is.”

Zaan flits ’n blik in sy rigting. Sy glimlag het uitdagend geword.

“Interessant,” is egter al wat sy sê. Nice en vervelig.

“Vister reken dis die duiwel se afkoelplek. In meer as een sin, natuurlik.”

“Lyk my Vister het ’n wonderlike verbeelding.” Zaan draai weg, gee ’n paar tree dieper die grot in en kyk of sy Megan kan sien. Met die geluid van die waterval hier by hulle kon sy haar nie meer hoor sing nie, maar nou is haar weemoedige stem weer hoorbaar en ook die eggo daarvan teen die klipwande.

Hoendervleis slaan oor haar hele lyf uit. Dis nie van koue nie. Sy wil hier weg. As hier geeste is, slaag Megan kennelik nie daarin om hulle te paai nie.

Steyn

Toe hy wakker word, is hy helder wakker. Hy het nie vrek lank geslaap nie, sien hy op sy horlosie, maar dit was ’n baie diep slaap. Hy weet sommer as hy nou omdraai en Morfeus weer nader probeer lok, gaan die drome kom en dit sal net nagmerries wees.

Hy gril effens toe hy sy vuil klere van die vorige aand weer moet aantrek. As die pad nog toe is, sal hy Perlemoenbaai toe moet ry om te gaan klere koop. En dit terwyl sy klerekas net sowat dertien kilometer van hier af vol skoon klere hang.

Sy foon is toe morsdood. As hy nou ’n fancy kar met fancy gadgets gehad het, sou hy dit kon laai, maar nou het hy nie een van die twee nie. Fancy karre het nog nooit die ding vir hom gedoen nie. Gadgets ook nie.

Hy spoel sy mond goed uit, maar sy tande voel nog maar wollerig. Hy hoop nie dit ruik soos dit voel nie.

Die eienaar van die selfsorgeenheid is buitengewoon gaaf toe hy daar aanklop, maar sy het nie ’n Samsung nie en dus kan hy nie sy foon daar laai nie. Die langasemkriekie het ook ’n ander foon.

Die res van die nuus is nie beter nie. Die Bientangsbaai-pad is nog steeds toe. Die brug voor Birkenshire is ook toegemaak.

Dis regtig nie wat hy wou gehoor het nie. “Dan moet ek maar Papiesvlei omry Perlemoenbaai toe.” Hopelik kry hy daar ’n laaier ook, benewens skoon klere.

“Dis nou as die grondpad begaanbaar is,” herinner sy hospita hom.

Zaan

Zaan gryp vir die soveelste keer na die handvatsel bokant die motordeur. So verlig as wat sy was toe Estian aangekondig het hulle moet terug, so angsbevange is sy nou. Af is toe baie erger as op en boonop het dit weer begin reën. Die viertrek se wiele klou waar dit nie lyk of daar klouplek is nie, maar gly hier en daar oor los klipgruis. Die geskud en gewaggel laat haar al soos ’n kind in ’n stampkar voel.

Estian se kake bult en sy greep op die stuurwiel is so styf, sy kneukels lyk soos sonverbleikte dolosse.

Halfpad ondertoe hou Estian stil en skud sy kop. “Nou raak dit te gevaarlik. Ons sal maar huis toe moet stap. Gelukkig is daar ’n kortpad Manor toe van hier af.”

Zaan kyk om na Megan. Dié maak net grootoë en druk die deur oop.

“Ek wil eerder direk Creeks Cove toe stap,” sê Zaan ongemaklik. Sy het genoeg van Crystal Crags en Estian gehad.

“Het jy jou sekuriteitskaart vir die hek?”

Zaan skud haar kop.

“Jy?” vra hy vir Megan. Dié skud ook haar kop. “Dan moet julle saamkom Manor toe om die spaar een te kry. En een vir die Manor-hek. Ek kan nie my remote vir julle gee nie, dit sluit ander hekke ook oop.” Hy swaai om en kry koers met ’n smal voetpaadjie langs.

Zaan wil protesteer, maar Megan het reeds agter Estian ingeval.

 




	
Dertig

Steyn

Die Papiesvlei-pad was ’n nagmerrie. Dat hy nie êrens vasgesit of die bakkie laat tol het nie, is ’n godswonder. Gelukkig kon die verkeersdepartement hom so pas verseker dat die Birkenshire-brug binnekort weer begaanbaar sal wees, al is hulle nie seker van die Bientangsbaai-pad nie.

Nou, met skoon klere aan wat na nuut stink, en ’n foon wat hy terwyl hy sy inkopies gedoen het by ’n selfoonwinkel laat laai het, kan hy sy aandag bepaal by belangriker sake.

Zaan se foon gaan onmiddellik oor na stempos. Tertia, Megan en Lalie s’n ook. Verdomde Crystal Crags met sy gebrekkige seine. Kan dit werklik net die berge wees? Net in daardie een kol? En hoekom kry hulle soms perfekte opvangs en ander kere glad nie? Hy weet daar is sekere areas waar selseine swak is, maar dan is dit konstant swak.

Daar is ’n toring, ewe kitsch vermom as ’n palmboom, tussen Creeks Cove en Bientangsbaai. Daar is nie berge tussen die villas en daardie toring nie. Hoe kan die seine dan so kom en gaan? En hy kan ook nie onthou dat dit in die verlede so was nie. Nee, sewe jaar gelede het hulle goeie opvangs gehad.

Zaan

Die sogenaamde kortpad voel beslis nie soos een nie. Kronkels en draaie neem hulle deur fynbos, teen bulte op en bulte af. Die paadjie word opsigtelik nie gereeld gebruik nie. Plek-plek is dit byna toegegroei.

Dit het intussen ophou reën en dit lyk selfs asof die lug effens ooptrek. Zaan is koud en nat en ongemaklik, maar die geure wat uit die fynbos opslaan, die mooiheid van die omgewing, vergoed ietwat daarvoor.

Sy steek onwillekeurig vas toe die paadjie oopmaak en sy ’n gebou ’n ent ondertoe aan die voet van die berg sien lê. Dis die murasie van ’n kolossale herehuis, maar steeds indrukwekkend. Dit laat haar aan die Erasmus-spookhuis in Pretoria dink, maar dis maklik dubbel die grootte en het ’n swetterjoel torings, skoorstene en balkonnetjies.

Estian het ook gaan staan en kyk om, beduie dat sy moet naderkom. Hy glimlag skeef. “Crystal Manor in al sy glorie.”

“Maar ...” Zaan skreef haar oë. Nee, dit is nie ’n murasie nie, al lyk dit so met die eerste oogopslag. Al die mure en spits dakke, die torings en balkonne, die alkowe en dakvensters is solied. Die tuine rondom lyk lowerryk en goed versorg.

Die padstal, onthou sy. Dis soos die padstalgebou met trompe l’oeil beskilder om soos ’n murasie te lyk.

“Wag tot jy die binnekant sien.” Megan se glimlaggie sê meer as haar woorde, maar haar woorde sê al genoeg.

Sy is blykbaar een van die min mense wat al die Manor gesien het. Van binne en buite. Hoekom dit haar ongemaklik laat voel, weet Zaan nie. Miskien omdat dit nie heeltemal klop met die strekking van Megan se woorde vanoggend op die kaai nie?

Wolke skuif weer voor die flou son in en hul die Manor in skadu.

“Kom, ek het dringend koffie nodig. Julle seker ook.” Estian se opmerking is so doodgewoon dat Zaan heimlik kopskud vir haar ongemak. Dis ’n eksentrieke huis met ’n eksentrieke eienaar wat eksentrieke gaste in sy huis onthaal, maar eksentrisiteit is nie teen die wet nie. En dis geen rede om alles wat sy hoor en sien onder verdenking te plaas nie.

Buitendien, sy sal op hierdie oomblik haar oogtande gee vir ’n koppie koffie.

Steyn

Mary-hulle se huis is ’n hoop swart puin met net hier en daar ’n stuk van ’n muur wat nog dapper regop staan.

Drie mans met oorpakke, sjirurgiese maskers en handskoene aan, beweeg tussen die oorblyfsels van die huis se inhoud rond. ’n Entjie weg staan ’n polisievoertuig langs ’n motor met ’n brandweerembleem. Polisielint is om die bouval gespan en wapper in die wind.

Steyn sluit hom aan by ’n paar Skema-mense wat die spulletjie vanaf ’n veilige afstand dophou.

“Kon hulle al uitvind wat gebeur het?” vra hy vir een van die ouer mans. Dié is netjies aangetrek en lyk soos iemand wat êrens ’n leiersposisie beklee.

“Die brandweer en polisie praat nie, maar daar was twee body bags – reeds weggeneem. Een van die mense wat in die huis was, het gesê iemand het petrolbomme of so iets by twee van die vensters ingegooi. Glo een in die kind wat doodgebrand het se kamer in en die ander een deur die venster van die een man wat so sleg verbrand het. Dié is glo van Bientangsbaai af met die helikopter Tygerberg toe gevat.” Die fris man kyk Steyn op en af, loer dan na sy bakkie. “Is dit nie Meneer wat gisternag hier kom uithelp het nie?”

Steyn knik. “Ek was hier en kon help om mense by die kliniek te kry, maar dis al. Dit was ná die gas ontplof het. Daar was nie veel wat enigeen kon doen nie.”

Die man sug. “Ja, die arme Alrode. Hy was ’n kalant, maar niemand verdien om dood te brand nie. En dit terwyl hy die kind wou gaan haal het. Hy het natuurlik nie besef die kind se kamer is een van die twee plekke waar die brand begin het nie. Ek skat dis toe hy die deur na daardie kamer oopgemaak het dat die vlamme uitgespring en die gas laat ontplof het.” Hy sug weer. “En nou sit arme Mary alleen met die gemors.”

“Waar is sy nou? Het sy al na haar wond laat kyk? Sy wou laas nag nie ’n voet van hier af versit nie.”

“My vrou het haar vanoggend kliniek toe gevat. Sy is nou by onse huis. Sy het my juis gevra om te kom kyk wat hier aangaan. Haar se hart is stukkend.”

Steyn wil hom nie eens probeer indink wat alles vandag deur daardie hart en kop moet gaan nie. “Een van haar seuns, of dalk ’n skoonseun, het gesê hy het die man wat die brand gestig het, gesien. Ek kon nie laas nag met hom praat nie, hy moes eers behandeling kry, en ek weet nie wat sy naam is nie. Jy weet nie dalk waar hy kan wees nie?”

“Mary se oudste seun. Hy het in die deur van die kamer gestaan waar die een bottel ingegooi is. Sy swaer – die een wat so sleg verbrand het – het met sy rug na die venster gestaan.

“Die seun het sy swaer daar uitgesleep en toe ook brandwonde aan sy arms opgedoen. Gelukkig nie te ernstig nie. Hy is nou by sy vrou en kinders in die shack hier oorkant.” Hy beduie na die sinkkrot waarvandaan die vroutjie gisternag gekom het om hulp aan te bied. “Ons werk daaraan om vir almal ’n plekkie te kry waar hulle voorlopig kan bly, maar die mense is traag om te help. Sê Mary-hulle was te upstairs om vriende te hê en kan nie nou verwag almal moet probeer help nie.” Die man skud sy kop. “En dit van mense wat hulleself Christene noem.”

“Dink jy dis iemand wat afgunstig was op Mary-hulle wat die brand gestig het? Miskien in dronkenskap?”

“Nee. Dan sou dit lank terug al gebeur het. Dis tog duidelik dat hulle jackpot, waar dit ook al vandaan gekom het, al lankal uitgeput is.”

Dit maak sin. “Ek sal graag vir Mary wil sien wanneer dit geleë is.”

“Sy sal voorlopig by ons wees. Jy is welkom om haar daar te besoek. Dis in Skoolstraat. ’n Blou huis.” Hy gee die straatnommer. “Maar gee Mary maar eers ’n bietjie kans. Minstens tot later vanmiddag.”

“Dankie, ek maak so.”

Waarom was Dirkie se kamer een van die teikens? Die vraag teister hom terwyl hy na sy bakkie toe stap. ’n Vraag wat hy te bang is om te antwoord. Al weet hy wat die waarskynlike antwoord is. Dat hy moontlik daartoe bygedra het dat wie Dirkie ook al in die eerste plek wou dood hê, die seun opgespoor en toe die taak wat sewe jaar gelede nie afgehandel is nie, nou voltooi het.

Jojo

Haar frustrasie ken nie perke nie. Rika Krige is ’n naald in ’n hooimied. Sy is nie op Facebook nie en daar is geen landlyn in Pretoria op haar naam geregistreer nie. Miskien is sy nie eens meer in Pretoria nie.

’n Oproep na Zaan toe het net stempos opgelewer. Hopelik bel dié terug en kan sy by haar uitvind waarheen Rika moontlik kon gegaan het. Dalk weet Zaan waar Rika se kinders bly. Dit sal ’n goeie vertrekpunt kan wees.

Valk is ook nie beskikbaar nie. Sy het ’n boodskap gelaat dat Hanli by haar storie hou, Rika Krige skoonveld is en gevra hy moet haar dringend bel, maar tot dusver was daar nog geen reaksie daarop nie. En as hy deel is van Werner Havenga se ondervragingsessie, kan dit ure duur voor hy terugbel.

Die enigste ander opsie is om vir Irene te bel. Te hoor of sy dalk iets van Rika Krige weet of êrens kan uitvind. Maar ná Valk se uitlatings gisteraand en haar verraderlike reaksie daarop, het sy nie die vrymoedigheid nie.

Zaan is in elk geval die beste opsie. Jojo bel weer. Geen antwoord nie.

Jojo staar na die blomlose jakarandas in die straat waar sy kom parkeer en Tabby3 aan die werk gesit het. Sy probeer terugdink of Rika enigiets oor kinders of familie gesê het. Iets van ’n kleinkind? Ja, Zaan het haar ’n ruk afgegee vir die geboorte. Waar nou weer? Êrens nie te ver van Pretoria af nie, verbeel sy haar.

Jojo maak Tabby3 weer wakker, gaan na Google Maps en soek dorpsname rondom Pretoria. Bronkhorstspruit! Die naam spring sommer reguit na haar toe.

Sy is op die punt om die kar aan te skakel toe daar ’n SMS deurkom. Valk. Kan nie nou bel nie. Weet niks van Krige. Havenga se dogter het hom hierheen gebring. Gehoor sy sê sy sal in die mall hier oorkant vir hom wag tot hy laat weet hy’s klaar. Ek whatsapp ’n foto. Dalk kan jy haar raakloop?

Bronkhorstspruit is so veertig minute se ry van hier af. Die winkelsentrum waarvan Valk praat, nie veel meer as tien kilometer nie en lê in elk geval in dieselfde rigting. Die besluit is maklik om te neem. Op pad, tik sy vinnig voor sy wegtrek.

Zaan

Miskien is dit omdat hulle die Manor van die sykant af nader, maar dis al asof sy nie mooi ’n geheelprentjie kan vorm nie.

Hoe nader hulle kom, hoe duideliker is dit dat daar niks met die struktuur skort nie en tog lyk dit ook al hoe meer na ’n ruïne namate die detail van die beskilderde mure sigbaarder word.

Dis egter nie net die trompe l’oeil wat sinsbegogelend inwerk nie. Die een oomblik dink sy ’n toring staan op een plek, en die volgende lyk dit asof dit op ’n ander plek is. Dieselfde met die balkonne en spul dakvensters.

Dis amper soos die Escher-skets van die gebou met die Penrose-trap, wat in Eduard se studeerkamer hang – ’n onmoontlike illusie.

Steyn

Die deur staan oop toe hy by die sinkhuisie aankom. Hy moet buk om in te kyk. Binne ruik dit bedompig, na te veel mense en minstens een kind se doek wat dringend geruil moet word. ’n Kakofonie van stemme begroet hom, maar word skielik stil toe hulle van hom bewus word.

“Middag, ek soek na Mary se oudste seun, asseblief?”

Steyn herken hom toe hy opstaan waar hy by een van die kinders gehurk het. Een hand en albei arms is in verbande toegedraai en daar is ’n pleister teen sy voorkop. “Meneer?”

“Kan ons dalk hierbuite praat?”

Die man moet mooi trap om deur die spul mense te kom. Hy trek sy asem diep in toe hy buite kom. “Magtag, maar so ’n kind kan stink skyt. En ons het nie meer doeke nie.”

“Ek is jammer oor jou pa en Dirkie.”

Mary se seun kyk in die lug in op. Sy oë swem ineens in trane. Hy snuif en vee ergerlik oor sy oë. “My pa was dalk nie ’n pa se gat nie, maar hy het sy eie goeiigheid gehad.”

“Hy het sy lewe opgeoffer om vir Dirkie te probeer red. Dit sê baie.”

Die man het weer sy emosies onder beheer. “Dit is so, maar Meneer weet so goed soos ek Dirkie was ook onse meal ticket.”

En nou is die meal ticket en die huis wat danksy Dirkie gebou is daarmee heen.

“Jy sê jy het die brandstigter gesien. Ken jy hom?”

’n Kopskud.

“Sal jy hom herken as jy hom weer sien? Hom kan beskryf?”

“Die polieste het my al gevra. Ek het vir hulle gesê wat ek gesien het, maar dis maar min. Dit was so skielik. So vinnig.”

“Lank of kort? Oud of jonk?”

“Ek verbeel my hy kon nie baie lank gewees het nie. En ek dink ouerig.” Hy skud sy kop vir die soveelste keer. “Ek wens ek het beter gekyk, maar die vlamme ... Ek onthou eintlik net die mond met tande. Sy lippe was so weggetrek soos ’n hond wat tande wys. Net drie tande.”

Steyn raak yskoud. Daar is seker ’n paar ouerige, korterige mans met net drie tande in die omgewing, maar hy weet van net een.

 




	
Een en dertig

Jojo

Die winkelsentrum is gelukkig ’n kleinerige een. Jojo twyfel of Carien aan die shop sal wees terwyl haar pa ondervra word.

Op die inligtingsbord word drie restaurante en twee koffiewinkels aangedui. Carien kom uit ’n ryk familie. Jojo twyfel of sy by ’n Wimpy sal wees. Dit laat vier. Dit lyk asof hulle naby mekaar lê.

Die WhatsApp-foto is ’n redelik duidelike een. Iets aan die manier waarop sy glimlag, laat Jojo dink sy is dalk ’n bietjie teruggetrokke. Op die foto is haar hare donkerbruin met brons sonstrepies, mediumlengte. Valk het gesê sy het lang donker hare.

Jojo bly bedag op die gesigte om haar terwyl sy stap, maar haar vermoede word reg bewys toe sy in die derde restaurant haar oë oor die klante laat dwaal en Carien Havenga-Swiegelaar eien. Haar hare is inderdaad langer en donkerder as op die foto. Sy lyk skaars dertig, moes bloedjonk gewees het toe sy verwagtend geraak en getrou het.

Sy sit eenkant met ’n verlore uitdrukking op haar gesig, haar liggaamshouding effens gekrom op ’n manier eie aan sommige vroue wat langer as gemiddeld is. ’n Leë bord staan voor haar. Selfoon en motorsleutels lê binne vatafstand.

Jojo rek haar uit tot haar volle lengte, en stap doelgerig op haar af.

“Carien?”

Die groenerige oë is verskrik toe sy vinnig opkyk. Jojo gaan sit sonder om te vra. “Ek het nooit gedink ek gaan jou in die sentrum raakgesien kry nie en hier is jy wraggies.”

“Ekskuus?”

“Ek is gestuur om te kom kyk of jy oukei is en ook te sê jou pa se ondervraging gaan nog ’n ruk duur. Ek is Jojo.”

“Hoe ken jy my pa? Hoe weet jy ...” Haar hand gaan na haar selfoon.

“Nee, ken ken ek hom nou nie. Maar ek was beskikbaar toe hy vir daardie Valk Richter gesê het hy antwoord nie nog ’n enkele vraag voor hy weet jy is oukei nie. En terwyl hy ondervra word, mag hy nie uitbel nie en hy weier om jou nommer te gee. Toe sê Valk ek moet jou kom soek.” Jojo haal haar foon uit. “Ek stuur net gou ’n SMS om te laat weet ek het jou gekry. Oukei?”

Carien kyk haar wantrouig aan. En met reg, Jojo weet haar liegstorietjie is maar yl. Miskien verloor sy haar slag met lieg en bedrieg. Dit sal nie deug nie.

Jojo tik vinnig ’n SMS vir Valk. Carien gekry. Sy lyk fine o/omstandighede. Stel WH gerus. Hoop o/vraging kan nou weer voortgaan. Sy hou die foon só dat Carien kan lees. “Kan ek maar stuur?”

Carien knik, maar lyk nog glad nie oortuig nie. Jojo stuur die boodskap en hoop maar net Valk sal tussen die reëls kan lees.

“Gee jy om as ek sommer ’n koffietjie saam met jou drink terwyl ek nou hier is?”

Die wantroue lig nie. “Dis nie hoe my pa is nie. Hy is nie die soort wat bekommerd is oor ander se welsyn nie. Allermins myne.”

Jojo waai vir ’n kelnerin en bestel ’n cappuccino. “Vir jou?” vra sy vir Carien.

“Net water.” Sy loer net skramsweg na die kelnerin. “Stil.” Nie ’n asseblief of dankie nie. Carien kyk weer na Jojo. “Waarom was jy daar? Beskikbaar?”

“Ek is ’n Kategorie C-polisiereservis. Dis nou spesialiste wat hulle dienste vrywillig en gratis aan die polisie lewer. Ek doen vir hulle navorsing oor allerhande dinge.” Dis ten minste wat sy was toe sy en Valk nog getroud was. Dis darem nie ’n te groot leuen nie. Net so sewentien jaar outdated. “Ek het ’n stuk navorsing gaan inlewer en my offisier ’n briefing daaroor gegee.” Dis in elk geval hoe dit destyds gedoen is.

“Navorsing oor my pa se saak?”

“Ek is bevrees dis vertroulik.”

“Hoe kan ek jou dan glo? Dit klink nie logies dat speurders iemand agter my sal aanstuur nie.”

“Ek dink jou pa het die ondervragingspan probeer manipuleer en hulle het hom uitoorlê.”

Die kelnerin se tussenkoms gee haar ’n paar oomblikke grasie.

Jojo trek haar koppie nader. “Wat ek wel vir jou kan sê, is dat my navorsing gaan oor ’n nuwe manier om ’n sekere item wat in Hugo se meenthuis gevind is te ontleed en te bepaal van wie af dit kom as daar nie ’n DNS-toets daarop uitgevoer kan word nie.” Nou moet sy net hoop sy verklap nie te veel hier nie.

Jojo kan duidelik sien hoe die stywe skouers ietwat ontspan.

“Dit sal ’n verligting wees as daar so ’n metode is, want ek was beslis nie in Hugo se meenthuis nie.”

“Al het julle versoen geraak voor sy dood?” Nie dat daar enige teken is dat sy haar eksman se dood as ’n tragedie ervaar nie. Gespanne, angstig selfs, dié is sy sonder twyfel, maar beslis nie in rou nie.

Carien kyk weg.

“H’m, gedink dit is nie regtig die geval nie.” Jojo leun nader en laat sak haar stem. “Hartjie, ek weet wie en wat Hugo was.”

Carien se oë rek. “Hoe weet jy? En wat?”

Jojo maak ’n tiekeloksgebaar voor haar mond. “Vertroulik.” Sy sit terug in haar stoel. “Ek weet egter hy was ’n skarminkel. Ek kon nie verstaan dat ’n oulike vrou soos jy sou wou teruggaan na hom toe nie. En dit nadat hy sy pa geskiet het om by Zaan Swiegelaar uit te kom.”

Carien se hand bewe toe sy water uit die botteltjie in die glas met ys en ’n stukkie suurlemoen skink. Sy byt hard op haar onderlip voor sy opkyk na Jojo. “Hugo het my emosioneel verniel. My kinders was bang vir hulle eie pa. Dis hoekom ek ná ons egskeiding nooit weer ’n man genoeg kon vertrou om ’n verhouding aan te knoop nie.

“My pa het my omgepraat om kastig met Hugo te versoen, maar dis net omdat ...” Sy bly verskrik stil.

“Omdat Hugo ’n houvas op hom het en dit moes lyk asof daar goeie rede is waarom jou pa sy regsonkoste skielik sou dra,” voltooi Jojo haar sin. “Ons weet, hartjie.”

Carien sluk. “My pa het belowe hy sal my help om ’n nuwe lewe te begin waar Hugo my nie kan opspoor nie, sodra Hugo onskuldig bevind is.”

“Jy weet wat die houvas is wat Hugo op jou pa gehad het, nè?” vra Jojo asof sy self weet.

Die meisiekind lyk na aan trane. “Net dat iets baie slegs in die townships gebeur het gedurende my pa se verpligte diensplig. Hugo het uitgevind omdat oom Eduard my pa se paaie help gelyk maak het toe die WVK die insident destyds ondersoek het.”

“Dink jy jou pa het besef hy sal nooit van daardie houvas kan ontslae raak solank Hugo leef nie?”

“Ek weet nie. Ek weet net Hugo was die gemeenste mens wat ek ken. Hy is my kinders se pa, maar ek is bly hy is dood. Nou het hulle dalk ’n kans om te herstel van die kwaad wat hy aangerig het.”

“Maar jy was nie betrokke by sy dood nie?”

Carien skud haar kop. “Dit sal ek met my hand op die Bybel sweer. En ek weet dit klink asof my pa rede gehad het, en ek dink hy sou dit selfs dalk kon gedoen het, maar hy het nie. Ons is die oggend kerk toe. Almal van ons. Die kinders en Hugo ook. Alles natuurlik vir die show. Daarna het ons by Hugo se ma gaan middagete eet.

“Hugo en my pa het vasgesit oor die regskoste en Hugo is vroeër as ons daar weg. Dis die laaste wat ons hom gesien het. My pa was die hele middag en aand en nag by die huis. En ek ook. Ek weet, want dit was een lang bakleiery.

“My pa het my verwyt dat ek in die eerste plek soos ’n slet by Hugo geslaap en toe boonop swanger geraak het. Hy het gesê as dit nie daarvoor was nie, het ons nie nou in hierdie gemors gesit nie. Ek was destyds negentien, Hugo ses en twintig, maar alles, net mooi alles is mý skuld. Ook dat ons waarskynlik bankrot verklaar sal word ná hy al die regskoste betaal het.” Carien druk ’n servet teen haar oë. “En nou word hy boonop van die moord verdink en daar is nie geld vir nog ’n uitgerekte hofsaak nie.”

“Jy glo dus Hugo is vermoor?”

Sy gee ’n snorklaggie en moet eers haar neus blaas voor sy kan antwoord. “Hugo sou nooit sy eie lewe geneem het nie.”

“En wie dink jy was dit?”

Carien vee weer haar oë droog en haal diep asem. “Ek weet nie. Ek weet net dit was nie my pa nie. En ek sê dit nie omdat hy my pa is nie. Hy is beslis nie die engel Gabriël nie. As dit nie vir my ma was nie, sou ek hom liewer nooit weer wou sien nie. Ek het dalk swanger geraak, maar dis my pa wat ons in die troue ingedwing het.”

“En tog bring jy jou pa vir die ondervraging, sit hier en wag vir hom, verdedig hom soos dit ’n goeie dogter betaam.”

“Ek het hom gebring omdat my ma my gesmeek het. Sy het nie self kans gesien nie. Maar sy is doodbang dat my pa ...” Sy lig en laat sak haar hande in ’n magtelose gebaar.

“My pa vrees die skande as hy skuldig bevind word aan daardie insident in die township, en veral ’n lewe in die tronk, meer as die dood. En nou word hy nog verdink van Hugo se moord ook.”

“Jy pas hom dus op.”

“Ek bly sy dogter.”

Jojo knik. Sy weet hoe dit voel om jou ouers lief te hê al hou jy nie van hulle nie. “Hoekom het jou pa probeer om die skuld vir Eduard se moord en Hugo se sogenaamde selfmoord op Zaan af te skuif?”

Sy het te ver gegaan, dit kan Jojo sien aan die verstywing van elke spiertjie in Carien se gesig. “Want uiteindelik is dit alles haar skuld.”

“Hoe so?” Die skuld op ander pak, loop klaarblyklik in die familie.

“Hugo was obsessief oor haar. Alles wat ek gedoen het, is altyd vergelyk met hoe Zaan dit sou gedoen het. Selfs in die bed.”

“Maar hoe kan dit haar skuld wees?”

“Want sy is ’n tert gebore en sal ’n tert doodgaan, al het oom Eduard hoe hard probeer om haar beskaafd te kry. Sy lok mans uit en stoot hulle dan weg. Tot my pa het behoorlik gekwyl wanneer sy in die omgewing was. Met Hugo het sy hot and cold gespeel tot hy wou mal raak daarvan. Sy was vir hom soos ’n dwelm. En sy kan maar sê wat sy wil, sy wou Hugo in haar bed hê. Hugo het dit geweet, oom Eduard het dit geweet, ons almal het. As hulle naby mekaar gekom het, kon jy amper die wellus tussen hulle ruik.”

Jojo moet haar inhou om Zaan nie te verdedig nie. “En dink jy Zaan het Eduard geskiet?”

Carien snuit weer haar neus. “Nee. Hugo het hom geskiet en hy sou Zaan ook geskiet het as tannie Krige nie daar aangekom het nie.”

“En hoe weet jy dit?”

“Hy het dit self vir my gesê toe hy my een aand weer gedreig het. Gesê het ek moet hom nie te ver dryf nie. As hy Zaan amper kon skiet, moes ek weet hoe maklik dit vir hom sou wees om my uit die pad te kry.”

“En tog probeer jou pa nou die skuld op Zaan pak? En jy bly stil?”

“Zaan verdien alles wat na haar kant toe kom. Ek hoop sy gaan tronk toe en bly daar tot die dag van haar dood.”

Jojo staar ingedagte in haar leë koppie af voor sy opkyk. “Want, ondanks alles, was jy lief vir Hugo. Al het hy jou verniel. En jou kinders ook.”

Die verbryselde uitdrukking in haar oë vertel haar storie. Êrens, onthou Jojo, het sy iets gelees van mans wat vroue haat en die vroue wat sulke mans liefhet. En hier voor haar sit een van daardie vroue. Die haat wat sy vir Hugo moes voel, het sy oorgedra op Zaan. Omdat Zaan gehad het wat sy self nooit kon hê nie. Hugo se aandag en selfs, op ’n siek manier, Hugo se liefde.

Twee SMS’e kom feitlik gelyk deur.

Jojo kyk vlugtig na haar foon. Valk en Joachim. Sy lees Valk s’n eerste.

Havenga in hegtenis geneem. Een van die ondervraers probeer aanrand. Hy bly hier, ten minste tot hy aangekla is. Sal waarskynlik daarna borgtog kry.

Carien luister stil toe Jojo die nuus oordra. Toe sy by die restaurant uitstap, lyk dit asof die wêreld op haar skouers rus.

Jojo antwoord Valk eers toe sy uit is. Carien is huis toe. Sit Havenga op suicide watch. BTW Carien te skraal om Hugo se dooie gewig te hanteer. Sou dit nie alleen kon gedoen het nie.

“Kan ek maar die rekening bring?”

Jojo kyk op na die kelnerin en knik gelate. Sy hoop Irene betaal nog haar onkoste, al is sy nou skielik Valk se sidekick.

Eers toe sy buite die BMW staan en rook, kyk sy na Joachim se boodskap.

Het ’n manier bedink om by Vister uit te kom, al is die paaie nog toe. Hopelik het ek binnekort weer ’n storie aan die kook. Mis jou baie. xxx

Die warm gevoel wat in haar opwel, betrap haar onkant. Dis heeltemal ’n ander soort lekkerte as die misplaaste lekkerkry, dalk nog leedvermaak, wat sy ervaar het toe Valk erken het hy gee nog om. Dis ook veel meer as net ’n bakvissiegevoel.

Êrens het ’n nuwe Jojo ontwaak. Een wat vir die eerste keer in baie jare weer behoorlik vrou voel. Op amper sestig. Bid jou dit aan.

Steyn

Die beskrywing pas Vister perfek. Nie lank van gestalte nie, hy is oud al is hy seningtaai en hy het net drie tande. Maar waarom de hel sal Vister Mary-hulle se huis afbrand? Die enigste verband wat hy tussen Vister en Mary-hulle kan trek, is Dirkie. Sy agterkleinkind. Hoekom hom doodmaak?

In die sewe jaar voor Dirkie verdwyn het, het niemand Dirkie enige kwaad aangedoen of bedreig nie. En vir sewe jaar ná sy verdwyning, terwyl Dirkie by Mary-hulle was, ook nie. Tot Jane se kommer oor die kind gisteraand reg bewys is. Maar nêrens het Mary Vister se naam eens genoem nie. Net Jane en Avril s’n. En verbeel hy hom of het sy eenkeer Soufie se naam genoem?

Miskien het hy nie lank genoeg geslaap nie. Miskien werk sy verstand nie soos dit moet nie, maar êrens kyk hy iets mis of hy is aan die mal word.

Zaan

Die lowerryke tuin hou geheimenisse van sy eie in, kom Zaan gou agter toe hulle deur ’n gotiese poortjie oorgroei met rankrose stap. Eers sien sy net eienaardige heuweltjies tussen die plante tot sy ineens die geheelindruk van een kry en die res ook eien soos sy aanstap. Vroue wat in ’n verskeidenheid posisies lê, gevorm uit die aarde en oorgroei met rankers, verskillende soorte grasse en mosse, duik oral op.

“Inspirasie gekry by Lost gardens of Heligan se mud maid,” sê Megan onderlangs. “Êrens in Skotland.”

Die begroeide grondvroue ontstig Zaan. Sou hulle die vroue uitbeeld wat hier verdwyn het? Die bries in die grasse laat dit lyk asof hulle beweeg. Asof die vroue hulle probeer losworstel uit die aarde.

Sy is dankbaar toe nog ’n poortjie voor hulle opdoem. Hopelik kom hulle nou by die huis uit, weg van die ingewroete vroue.

Die hoop beskaam nie. Aan die ander kant van die poortjie lê die Manor voor hulle. Zaan weet egter nie of dit haar laat beter voel nie. Die Manor kan direk uit ’n Stephen King-verhaal kom. Of dalk Bram Stoker.

Steyn

Die potblou huis is pynlik skoon binne en ruik na ontsmettingsmiddel. Die meubels is ouderwets, maar goed opgepas, die geverfde sementvloere blink.

Steyn staan onwennig in die sitkamer rond terwyl die vrou wat vir hom oopgemaak het, gaan hoor of Mary kans sien om met hom te praat.

Mary se oë is feitlik toegeswel toe sy binnekom. Die wond op haar wang is met gaas toegeplak, die hare aan daardie kant van haar kop geskroei.

“Middag, meneer Steyn.” Sy sak in een van die stoele neer en hy volg haar voorbeeld.

“Hallo, Mary. Ek is so jammer oor Alrode en Dirkie.”

Sy kyk af na haar hande wat in haar skoot wriemel. ’n Traan drup op haar duim. Nog een val en sink weg in die lap van die swart rok wat sy aanhet. Sy knik net.

“Mary, ek weet dis nie ’n goeie tyd nie, maar ek probeer verstaan wat laas nag gebeur het. Hoekom dit gebeur het.”

Sy vroetel ’n mansakdoek uit haar trui se mou, vee die trane van haar wange af en blaas haar neus. “Die waarheid sal moet uitkom, Meneer, ek weet dit. Moes al lankal, maar ek was te bang.

“Noudat die ergste gebeur het, is die bang eintlik weg. Net die hartseer en die kwaad bly oor. Die hartseer sal sy eie tyd vat, maar die kwaad moet uit.”

’n Opgeskote meisiekind kom stil-stil in en sit ’n skinkbord met ’n pot tee, ’n bekertjie melk, suikerpot en koppies op die koffietafel neer. Sy verdwyn net so stil weer.

Steyn neem die skinkery oor toe hy sien hoe Mary se hande bewe en gee haar koppie aan.

Mary neem ’n slukkie tee en sug diep. “Ek is ’n Roos, Meneer.”

Steyn kyk haar verras aan.

“Theresa, Tessa se ma, was my suster. Later het Soufie bygekom, ook my suster, maar ek het haar tot onlangs nie geken nie. My ma was oortuig ek was my pa se kind, maar ek vermoed Theresa was Sebastian Roth s’n. Van Soufie weet ek nie.”

Daar het nog altyd soveel stories rondgelê oor Sebastian Roth se vergrype, en sy pa s’n voor hom, dat Steyn nie hieroor verbaas is nie, al laat dit sy bloed kook.

“Hoe en hoekom het jy in Birkenshire beland? Die Roose trek mos nie weg van Crystal Crags nie?”

“Oor my se tande, Meneer. Ek het as kind sulke mooi tande gehad dat my ma dit nie wou trek nie.”

Steyn frons. “Hoe nou?”

“Meneer sien, as ’n Roos-ma geweet of vermoed het haar meisiekind is Sebastian s’n, moes sy die twee voortande trek as die kind so tien, elf is. Sien, dan maak dit nou wat julle noem ’n passion gap. As ’n meisiekind dan nou wel ’n passion gap het, dan weet Sebastian hy moenie lol nie. Maar as die tande nou nie getrek word nie, gee dit hom eintlik liksens om te lol, nè. En dit wil ’n Roos-ma ook nie hê nie. So is daar regte Roose wat ook met passion gaps rondloop al is hulle nie van Sebastian af nie, maar ’n paar meisiekinders moes maar opgeoffer word omdat selfs Sebastian nie vir elke Roos-meisiekind se geboorte kon gesorg het nie.

“My se ma wou my nie opoffer nie, maar oor ek nou mooi was met mooi tande wou sy my ook nie lelik maak nie. Onse mense dink mos nie soos die mense van die Cape Flats die passion gap is mooi nie. Ieder geval, ek was al amper twaalf, toe keer my ma vir Alida Lategan voor toe dié vir mevrou Elizabeth ’n rok bring saam met haar man wat die groente kom aflaai.”

“Lategan? Lalie se ma?”

Mary knik. “Een van die burgererwe in Birkenshire gehad. Die pa het groente gemaak vir die Roths en die ma rokke vir mevrou Elizabeth – Sebastian se vrou. Sy was so klein en fyn, sy kon nie klere in die winkels kry nie.

“My ma vra toe vir mevrou Alida of ek nie by hulle kan kom werk nie. Sy hoef net vir my kos en ’n bed te gee. Sy hoef nie te betaal nie. Sy het nie gesê dit was nou sodat Sebastian nie met my kan lol nie. Maar dit was ook nie al nie. My se ma het geglo daar was te veel Roth-bloed in die Roose se are en sy wou vir my iets beters gehad het. Sy wou hê ek moet eendag ’n man kry met nuwe bloed.

“Ieder geval, Lalie se ma was bly vir hulp. Sy kon aangaan met kleremaak terwyl ek in die huis skoonmaak en ek kon ook help met skoffel en so. Dis nou in die groentetuine. Daarvoor het Lalie haar neus opgetrek. Sy was so drie jaar ouer as ek.

“Die Lategans was goed vir my. So goed soos wat wit mense vir onse mense was in die sewentigs. In ’n buitekamer gebly, op ’n matras op die grond geslaap en ’n pispot en ’n skottel vir was gehad. Dis maar soos dit toe was. Lalie se ma het my darem leer lees en skryf en somme maak so tussen die werkery deur. En toe Lalie nou swanger raak toe sy skaars vyftien is en hulle haar moes wegstuur Kaap toe, het hulle my hulp nog nodiger gehad.”

Mary praat asof hy veronderstel is om te weet dat Lalie op vyftien swanger geraak het, terwyl hy nie die vaagste benul gehad het nie, maar hy wys haar liewer nie daarop nie.

“Maar nou moet Meneer my gou verskoon. Ek moet ’n draai gaan loop.”

“Jy gaan nie verdwyn nie?”

“Nee, Meneer. Ons gaan klaar praat.”

Zaan

Estian wag hulle in die ingangportaal in. Megan bly ook staan toe sy binne is.

Zaan kan nie kop of stert uitmaak van wat sy sien nie. Nog minder toe Estian die deur agter hulle toedruk. Sy staan in iets soos die Parthenon. Nie die vervalle een wat sy in geskiedenisboeke en reisgidse gesien het nie. ’n Griekse tempel soos dit moes gelyk het in vervloë Griekse tye. Sy weet sy is in die Manor, maar tussen rye pilare deur sien sy net see en golwende heuwels – geen mure, geen vensters, geen werklikheid nie.

Waar Estian die huis van buite soos ’n bouval laat lyk het, staan sy nou in ’n struktuur wat lyk soos die oorspronklike weergawe van die soort antieke geboue wat deesdae ruïnes is.

“Stap voor, Zaan,” nooi Estian met ’n halfverskuilde glimlaggie.

Sy kyk van hom na Megan. Dié staan openlik en lag.

Dis ’n uitdaging, weet sy. Sy draai stadig in die rondte. Dis ’n fout, want nou kan sy nie eens bepaal waar die deur is waar hulle ingekom het nie.

Sy kyk af na die vloer en word vir ’n oomblik duiselig. Dit lyk asof sy op die rand van ’n diep ravyn staan.

Reality is not what your eyes show your mind, but what your mind creates for your eyes to see, het sy êrens gelees. Hier sien sy dit in aksie.

“Die vloer het ek so ’n klein bietjie afgekyk by Julian Beever. Die krytkunstenaar wat sypaadjies in fantasmagorieë omskep deur perspektiefanamorfose in te span. Kurt Wenner het ook ’n invloed gehad. Die muurkuns hier in die voorportaal is beïnvloed deur Pierre Delavie.”

Zaan kyk op na die hoë plafon. Dit sluit aan by die tempeleffek, die panele driedimensioneel beskilder met sensuele tonele van Griekse gode en godinne.

Wat haar weer laat dink aan Megan se raad. Nice en vervelig. Dus, moet geen uitdagings stel of aanvaar nie. Sy skud haar kop. “Ek sal nie weet hoe om hier uit te kom sonder om eers elke sentimeter te bevoel vir ’n moontlike uitgang nie. Dis ongelooflik, Estian.”

“Nou toe, ek is te lus vir koffie om jou verder te treiter.” Hy glimlag, maar lyk effens geïrriteerd. Hy vee vlugtig oor een van die pilare. Die pilaar kraak in twee, word ’n deurgang na die majestueuse onthaalhal van ’n Middeleeuse kasteel.

Die eerste objek wat Zaan opval, is ’n enorme ronde tafel so reg uit die koning Arthur-legendes. Die tweede is die volledige wapenrusting van ’n ridder in die hoek. Die derde ’n bankie met eienaardige metaalratte daaraan gekonnekteer. As dit nie ’n pynbank of een of ander foltertoestel is nie, weet sy darem nie. Al is daar ’n pragtige kussing van die fynste kwiltwerk wat sy nog gesien het daarop, laat dit haar ril.

Haar oë dwaal na twee swaar antieke kaste, ornaat versier met sneewerk en koperinlegsels, wat teen die mure weerskante van ’n kaggel hurk. Of dit eg is of deel is van die muurskilderye, kan Zaan met die eerste oogopslag nie uitmaak nie.

“Ek weet dis ’n bietjie vreemd om die Middeleeue te gedenk in ’n Victoriaanse Art Nouveau Manor, maar die Middeleeue fassineer my. Ek het die dertiende eeu as inspirasie gebruik. Maar wag, nou eers koffie. Sit gerus.” Hy beduie na die Arturiaanse tafel, vee oor ’n muurskildery van ’n toernooi in volle gang. Die beeltenis van ridders op perde met lanse in hulle hande verdeel in twee en Estian stap deur. Die skildery word weer een voor Zaan mooi kan sien wat daaragter lê.

Zaan kyk oor haar skouer om te sien waar hulle ingekom het, maar daar is weer eens geen teken van ’n deur nie. Sy besef een van die muurskilderye bewaar die geheim, maar sy het geen benul watter een nie.

“Waar het Estian kuns studeer?” vra sy meer om die doodse stilte te verbreek as enigiets anders.

Megan plak haar by die ronde tafel neer. “Kunsklasse geloop vandat hy klein was, en in Engeland ook, maar hy het uiteindelik ingenieurswese geswot. Toe oorgeslaan na elektroniese ingenieurswese en toe opgeskop. Dit het hom verveel.”

’n Man met te veel talente. Zaan se blik gaan na die reusekaggel – as dit ooit regtig een is – aan die oorkant van die hal.

“Gory, nè?” Megan beduie na ’n ystermasker bokant die kaggelrak. “Dis ’n scold’s bridle. Vroue wat te veel gepraat, teengepraat, gestry of geredeneer het, moes dit dra. Dit klamp om die kop en ’n ysterplaat rus op die tong. Om die lippe is daar saagtandjies.” Sy ril opsigtelik. “Seker een manier om ’n vrou stil te kry.”

“Dan is dit hoe dit lyk. Ek het jare gelede in ’n boek van Minette Walters daarvan gelees.” Dit was al erg genoeg om haar te probeer voorstel hoe dit lyk. Die ware Jakob is egter veel skrikaanjaender as wat sy haar kon indink.

Sy gaan sit, nie omdat sy regtig wil nie, maar haar bene is lam. Van die klim en klouter, maar ook van ’n skielike benoudheid. Sy wil hier uit. Sy wil in haar eie huis wees, nie in hierdie surrealistiese hersenskim van ’n plek nie. Maar op haar eie gaan sy nooit die uitgang kry nie. Nie met al die sinsbedrog om haar nie.

Sê nou hy hou jou hier gevange, piep ’n bang stem in haar kop. Maar nee, Megan is ook hier. En hulle sal vermis word. Deur Steyn. En Jojo.

En tog, Estian se ma, en Tessa s’n ook, kon net verdwyn. Nes Jane Summers en Douw Vorster. Vir ewig vermis.

 




	
Twee en dertig

Steyn

“Ieder geval, daar gaan Lalie se pa dood toe ek so vyftien was,” vervolg Mary toe hulle weer hulle sit kry, elkeen met ’n vars koppie tee in die hande. “Drie jaar nadat Lalie terug is van die Kaap af – sonder kind. Sy het die kind vir aanneming afgeteken, het haar ma gesê.

“Van rokke maak alleen kon ons nie leef nie en die groenteboerdery was onmoontlik sonder Lalie se pa. Ek het gesorg dat ons darem genoeg groente het om van te leef en Lalie se ma het aanhou rokke maak, maar Lalie is ná haar se pa se dood Crystal Manor toe om vir Estian te gaan oppas en só ’n geldjie te verdien. Of so het haar se ma gesê.

“Twee jaar later is mevrou Alida ook dood. Lalie moes die huis verkoop. Ek het ander werk gekry en blyplek by mense in die Skema. Ek was sewentien, Lalie twintig. Lalie het nou vir mevrou Elizabeth rokke gemaak, nog steeds na Estian omgesien en die lewe het aangegaan.

“En toe verdwyn mevrou Elizabeth. My se ma wat so af en toe skelm by my kom kuier het, het vir my kom sê sy het nie sommer net weggeloop nie, maar Theresatjie, my se sussie wat toe so sewe jaar oud was, was by ons en Ma wou nie verder voor haar praat nie. Die klein muisie het groot ore en is te slim vir haar eie beswil, het Ma gesê en belowe om my later meer te vertel.”

Mary sug. “Dit was die laaste keer wat ek my se ma gesien het. Behalwe vir die hartseer toe sy nou dood is, het ek oor baie dinge gewonder. Het sy dalk te veel geweet van mevrou Elizabeth se verdwyning? Want Ma is snaaks dood. Êrens in die berg teen ’n krans afgeval. Ma wat bang was vir hoogtes. En ek kon nie eens begrafnis toe gaan nie, want as Sebastian agtergekom het my se ma het een van haar kinders van die plaas af weggevat sonder dat hy weet, was die hel los. Die Roths besit mos die Roose. Gelukkig was daar baie kinders op die plaas en op amper twaalf is ek nie vermis destyds toe ek na die Lategans toe is nie.”

“Het Lalie se ma dan nou saam met jou ma gelieg om jou te beskerm?” vra Steyn.

Mary skud haar kop. “Sy het nie geweet ek kom van Crystal Crags af nie. Ma het gesê ek is ’n Bientangsbaai-kind wie se ouers dood is, waarna ek by haar beland het.

“Maar ons was laas by Theresatjie. Sy was mos nou sewe toe my ma dood is. Ma het waarskynlik dieselfde plan gehad met haar as met my, maar ek kon haar nie toe daar wegvat nie. Sy was te jonk om te werk en ek kon haar nie op my eie versôre nie. Ma het nooit vir my gesê of Theresa nou eintlik my pa se kind of Sebastian s’n was nie en sy was toe in elk geval nog te jonk vir tandjies trek. Sy het ná Ma se dood so tussen die Roos-ma’s grootgeword en ek het gereken hulle sal weet wat om te doen.

“Ná Ma dood is, het ek lank nie kontak met Crystal Crags gehad nie. My se pa het Theresa verbied om eens van my te praat. Hy het my en my ma mos nooit vergewe dat ek daar weg is nie. Hy het my net afgeskryf. Toe ontmoet ek Alrode en ons is getroud.” Sy druk weer haar oë droog. “Ek sal myself altyd daaroor verwyt, maar ek het eintlik van Theresa vergeet. My eie lewe was moeilik genoeg.

“Eers toe Theresa eendag uit die bloute by my aankom en ek sien sy is in die annertyd, het ek besef ek het nie my susterlike plig nagekom nie. Sy was vyftien. Haar tande is nooit getrek nie. En ja, dit was Sebastian se kind. Die ou man wat sy hande nie van jong meisiekinders kon afhou nie, het weer toegeslaan. Dié keer op ’n meisiekind wat hy dalk self verwek het.”

Steyn maak sy oë toe, skielik skoon mislik.

“Theresa wou by my kom bly, maar my pa het haar kom haal. Dit was die eerste keer wat ek hom weer gesien het vandat ek weg is van die Crags. Hy het nie eens na my gekyk nie. Net vir Theresa weggevat.

“Só is Tessa toe gebore. Niks wat aan die buitekant wys nie, eintlik ’n lieflike kind, maar die verstandjie was nie lekker nie. Al wat Theresa wou doen, was wegkom van die Crags af, maar Sebastian het haar mos nou gekleim en het my se pa aangesê dat sy moet bly waar sy is.

“Tessa was ’n jaar oud toe Theresa verdwyn het. Niemand het haar ooit weer gesien of van haar gehoor nie. Party sê sy het skelm weggeloop. Ander sê sy sou nooit vir Tessatjie alleen agtergelaat het nie.

“Soos Theresa ná Ma se dood, het Tessa tussen die ander Roos-ma’s grootgeword. Ek het toe al self kinders gehad en hoe kon ek nou verduidelik waarom ek Tessa daar wil wegvat? Selfs al kon ek vir haar sôre, wat nie die geval was nie. En my se pa sou dit nooit toegelaat het nie.

Steyn frons. “Tessa het nog haar voortande gehad toe ek daar ingetrek het. Die Roos-ma’s het dus ook nie haar tande laat trek nie.”

“Ook nie nodig nie, het hulle seker gedink. Onthou, Sebastian is dood toe Tessa so twee was.”

“Maar daar word nou nog voortande getrek op Crystal Crags?”

Die vrou wat die tee gebring het, kom skugter binne. “Mary, ’n oproep vir jou.”

Mary knik. “Ek kom.” Sy kyk weer na Steyn. “So drie jaar nadat Estian teruggekom het van Engeland af, het dit weer nodig geraak.”

Zaan

Sy slaak ’n sug van verligting toe Estian met ’n skinkbord in sy hande en handdoeke onder sy arm binnekom. Megan se broeiende stilswye die laaste rukkie het haar al begin ontsenu. En hierdie grillerige vertrek met sy groteske meubelstukke help nie juis nie.

Megan trek die handdoeke onder sy arm uit en gee een vir Zaan aan. Dis amper nie meer nodig nie. Net haar Nikes is nog deurnat en haar baadjie klam.

Sy trek die Nikes uit, druk die boonste deel effens droog en sit dit onder haar stoel neer. Die wolsokkies sal wel aan haar voete droog word.

“Gelukkig het Soufie vir my van die bederfbare kos van die padstal af gebring toe ons hoor die pad word toegemaak. Ek het vir ons quiche warm gemaak.” Estian klink trots op wat hy vermag het.

Megan help hom om die dompelkan met koffie, die koppies en kleinbordjies van die skinkbord af te pak.

“Zaan, sal jy vir ons die quiche opskep, asseblief?”

Zaan trek die bak nader en Estian gee vir haar ’n antieke koekskep aan. Hulle is net drie mense wat doodgewoon gaan koffie drink en iets eet, probeer sy haarself oortuig. Al is dit om ’n tafel wat koning Arthur Estian sal beny. Al staan ’n leë ridderpak en toekyk. Al word hulle omring deur afbeeldings van toernooie en ander Middeleeuse tonele. En al is daar minstens twee folterinstrumente in die vertrek.

“Dit lyk heerlik.” Zaan hou haar oë op die quiche terwyl sy dit verdeel.

“Ek het maar die spinasie-en-feta gekies. Megan is mos ’n vegetariër.”

“Dis in elk geval my gunsteling ook.”

’n Doodgewone gesprek, sien jy, probeer Zaan haarself moed inpraat, maar sy weet iets is nie lekker nie. Alles aan hierdie dag voel ineens geforseerd. Megan wat haar uit die bloute kaai toe volg. Die besoek aan die grot en poel. Estian wat weier om verder te ry en aandring dat hulle Manor toe kom. Die staptog hierheen. ’n Kortpad wat nie soos ’n kortpad gevoel het nie. Een wat hulle juis deur die tuin met die mud maids neem.

En waarom Manor toe? Veral as Estian so gesteld is op sy privaatheid? Sy en Megan kon netsowel met die bergpad langs teruggestap het Creeks Cove toe. Estian kon maar die draai saamgestap en die hekke vir hulle oopgemaak het.

Sy probeer ongemerk aan haar baadjiesak voel. Dit gee haar effense gemoedsrus toe haar vingers die vorm van haar selfoon eien. Sodra die geleentheid hom voordoen, gaan sy Steyn bel of sms. Al is dit net sodat iemand ten minste weet waar sy haar bevind.

Steyn

“Die polisie. Net nog ’n paar vrae gevra,” hoor hy Mary agter hom sê.

Steyn draai weg van die venster waar hy staan en tande kners het. As hy Estian Roth op hierdie oomblik in die hande kry, sny hy sy knaters met ’n stomp mes af.

“Waar was ek?” vra Mary toe hulle weer hul sit kry.

“Estian wat teruggekom het.” Hy kry die woorde met moeite uit.

“O ja. Sien, dis toe nou nadat Miss Jane vir Tessa gevat het om haar voortande te laat trek dat almal besef het wat sy daarmee wou sê. Dat Tessa Sebastian se kind is, maar ook dat dit nodig was omdat Estian met haar lol.

“Miss Jane het met die tandetrekkery probeer keer dat Estian weer by Tessa sy lê kry, maar het nie besef dat sy daarmee soveel ander geheime ook op die lappe gebring het nie.

“Die Roos-ma’s het nou besef Estian en Tessa, en dalk ook Theresa, het dieselfde pa gehad. Sebastian.

“Meneer sien, dit is toe dat die mense op die Crags begin vermoed het waar Dirkie regtig vandaan kom. Dat Dirkie Estian se kind by Tessa is. En dat Tessa nog nader familie van hom was as net ’n halfsussie. Geen wonder Dirkie was soos hy was nie.”

Steyn wens hy het nooit op daardie bliksemse foon van Jane afgekom nie. Wens hy het net in die Kaap gebly en van daar af sy huis verkoop. Wens hy het nooit vrae begin vra nie.

“Maar dis nie al nie. Dit het die ouer Roos-vroue ook aan die wonder gesit oor Lalie.”

“Lalie?” vra Steyn verward. “Wat het Lalie daarmee uit te waai?”

“Kyk, Meneer moet weet ek het niks van hierdie dinge geweet toe Dirkie by my aangekom het nie, nè. Dis maar onlangs dat ek begin verstaan het wat aangaan.”

Mary kyk plafon toe en sug diep voor sy weer sy blik ontmoet. “Die ouer mense kon meneer Lategan, dis nou Lalie se pa, nog onthou.”

“Wat van Lalie se pa?”

“Hy was mos ’n baie skaam man. En hy was skaam oor hy nou nie so aantreklik was nie. Oor die haaslip, sien.”

Steyn kan haar net woordeloos aanstaar.

“Lalie het dalk haar kind vir aanneming afgeteken, maar nie in die Kaap soos daar vertel is nie. Mevrou Elizabeth was so klein en fyn, geen baba sou kon vat kry aan haar nie. Laat staan ’n knewel van ’n kind soos Estian.”

“Estian is Lalie se kind? En hy het by die Roths grootgeword? Maar ...”

Mary knik net, gee hom kans om die res van die som te maak.

“Sy was maar vyftien toe sy ... Lalie het soms saam met haar ma en pa op Crystal Crags gekom. En sy het later Estian se oppasser geword.”

Mary knik weer.

“Estian is Sebastian se kind by Lalie?”

“Lalie wou nooit sê wie haar kind se pa is nie. Daar was ’n storie destyds dat hy ’n onderwyser by haar skool was. Een het juis bedank en is daar weg net nadat Lalie besef het sy is swanger. Maar daar is by my geen twyfel nie. Estian lyk nes sy pa en van Lalie se kant af het hy die Lategan-haaslip vrygespring, maar sy kinders het nie. Die haaslippies bewys tegelyk hy is Lalie se kind en die pa van Tessa se kinders.”

Steyn probeer verwerk wat al die implikasies is, maar sy gedagtes tol. Hy skud sy kop asof hy sy verstand so weer op koers kan kry.

“En onthou, Miss Jane was ook swanger. Sy moes bang gewees het haar kind gaan ook ’n haaslippie hê. En as Miss Jane se kind ’n haaslippie sou hê, gaan almal vir seker weet wie dit is wat haaslippies maak. En hulle sou weet dis nie meneer Steyn of daardie meneer Douw nie.”

Mary staar ’n oomblik deur die venster. “En toe vind Miss Jane ná die tandetrekkery uit Tessa is reeds weer swanger.”

“Met Sylvester. Wat ook met ’n haaslippie gebore is. Dus ook Estian se kind.”

Mary knik. “Nie dat Miss Jane dit toe ooit uitgevind het nie, maar sy het voor haar dood al geweet die kanse is goed. Sy en Avril het planne probeer maak, maar alles het skeefgeloop.”

Die sitkamer voel te klein om hom. Te benoud. Knellend. “Mary, ek moet nou eers my gedagtes skoon kry. Ek gaan om die blok stap. Dis alles net te veel om in te neem.”

Hy steek vas op die drumpel, kyk om. Mary sit met haar gesig in haar hande.

“Mary, jy het dit nie reguit gesê nie, maar as jy Theresa se suster is en jy is nie Sebastian se kind nie, is Vister jou pa.”

Sy bly net so koponderstebo sit. “Ja, PaVister is my se pa.”

“Het hy geweet Theresa en Tessa is Sebastian se kinders?”

Sy snuif en draai haar kop weg, ontmoet nie sy blik nie. “Ek dink hy het vermoed van Theresa, maar PaVister het nie geweet van Tessa tot Miss Jane haar se tande laat trek het nie. Of dalk wou hy net nie weet nie.”

“Mary, jy weet dis Vister wat jou huis afgebrand het? Jou eie pa.”

Mary se gesig verskrompel.

“En hy het Avril gaan doodmaak toe hy op een of ander manier uitgevind het sy wil terugkom.”

’n Snik ruk deur haar.

“Hoe het hy geweet waar Avril is?”

Mary snuit weer haar neus en haal haar skouers op. “Hy het seker sy maniere. Hy het dan al die jare geweet Dirkie is by ons.”

“Maar toe hy nou by Avril uitkom, hoe ook al, hoekom maak hy toe nie vir Sylvester ook dood nie?”

Dié keer kyk sy na hom, haar oë blink van die trane. “Alrode se susters het hom vertel die kind het daardie middag by een van hulle se kinders gespeel. PaVister het dit seker eers te laat agtergekom. Hy was dalk bang iemand sien hom daar as hy nie vinnig padgee nie. Toe vat hy die Van Rensburg-meisiekind se ID en ander dokumente, maar vergeet van die selfoon. Hy het nog nooit een gehad nie, sien, daarom het hy nie daarvan onthou nie. Hy moes gedink het niemand sal haar mense kan opspoor nie. Maar toe bel Alrode se susters vir mevrou Tertia, al het Alrode gesê hulle mag niks vir enigiemand oor die kind of sy grootmaak-ma sê nie, en die volgende oomblik is die kind op Crystal Crags.”

“Maar waarom moes Dirkie en Sylvester se herkoms ten alle koste ’n geheim bly? Wat op Crystal Crags gebeur, bly mos op Crystal Crags? Al vir meer as ’n eeu. En waarom Dirkie doodmaak nadat die moontlike fluitjieblasers, eers Jane en nou ook Avril, uit die weg geruim is?”

Dit lyk asof daar ’n kalmte oor haar kom. “Oor die geld, Meneer. Estian se oom het nooit geglo Estian is Elizabeth se seun nie. Daarom wou hy Estian nie laat erf nie. Het net altyd vir alles op Crystal Crags betaal. Toe koop Estian ’n helikopter of ’n ding en die oom is briesend oor dit so duur was. En toe besluit hy dis die laaste strooi, nou gaan hy finaal sorg dat hy uitvind of Estian Elizabeth se kind was of nie. Hy is nou moeg om al die geld vir Estian te gee.”

“Maar Estian is tog Sebastian se seun?”

“Ja, maar Sebastian was nie met Lalie getroud nie. ’n Voorkind of buitekind tel glo nie by die Roths as dit by erf kom nie.

“En nou het die oom in Engeland glo mense aangestel om uit te vind wat hier aangaan. Hulle maak asof dit oor Miss Jane se verdwyning gaan, maar soek eintlik bewyse dat Estian nie Elizabeth se kind is nie.

“As hulle eers uitvind van die haaslipkinders, van die Lategan-haaslipoupa, is dit klaarpraat. En wat word dan van die Roose? Al wat hulle ken, is Crystal Crags. En Estian en Sebastian mag wees wat hulle wese wil, maar die Roose het nog nooit iets kortgekom nie. PaVister wou net sorg dat alles bly soos dit is vir die Roose.”

“Maar hy het jou huis afgebrand, jou man en Dirkie is dood in die brand.”

“Alrode was ’n ongeluk. Hy is mos maar net terug in die huis in omdat hy wou aanhou geld kry van Miss Jane af.” Sy druk haar vuiste teen haar oë. “Dis oor die mense wat begin dinge uitvind het, die mense wat die Engelse lord aangestel het, dat Dirkie ... Want wat gaan ’n Engelse lord hom steur aan die werksmense in ’n verre land? Die bewyse moes weg anders was die Roose sonder heenkome. Daarom moes PaVister nou vir Dirkie ...” Snikke sluk haar woorde in.

“Mary, ek gaan nou om die blok stap. Ek het asem nodig. Wanneer ek terugkom, vertel jy my hoe jy al hierdie dinge weet.”

 




	
Drie en dertig

Jojo

“Waar de hel is jy? Ek het al drie keer gebel.” Valk klink behoorlik omgekrap.

“Nie die foon gehoor nie en ek kan in elk geval nie antwoord terwyl ek bestuur nie. Ek is in Bronkhorstspruit.”

“En wat de bliksem maak jy daar? Ek wil by die gastehuis uitkom, magtag.”

“Ek soek Rika Krige. Vat ’n taxi of Uber.” Wat dit ook al is. Sy het nog nooit eintlik probeer uitvind wat die verskil is nie.

“Hoe het jy geweet sy is daar?”

“Ek weet nog nie vir seker nie. Ek onthou net sy het gesê sy het ’n kind hier.”

“En toe klim jy in jou kar en ry wie weet hoe ver sonder dat jy seker is? Fokkit, Jojo!”

“Bedaar, Valk. Ek bel jou later.” Jojo druk die foon dood. Dit was seker ’n bietjie impulsief van haar, maar Valk se gat as hy dink hy kan vir haar voorskryf. Buitendien, sy het die witbladsye gegoogle en daar is meer as een Krige gelys. Een moet familie wees.

En bel sou nie help nie, dan gee sy net vir Rika kans om te verdwyn.

Sou Zaan dalk gebel het? Nee, sien sy toe sy op haar foon kyk, net Valk en Joachim se boodskap. Vir Joachim sal sy sms as sy eers vir Rika Krige onder oë gehad het.

By die eerste adres het sy voor dooiemansdeur te staan gekom. By die tweede was daar net ’n huishulp wat sê die mense is na Ouma toe. Nee, sy weet nie waar bly Ouma of wat Ouma se naam is nie.

Hier, by die derde adres, staan ’n spul karre. Miskien verjaar Ouma? Is Ouma dalk Rika?

Die man wat die deur oopmaak se gesig is somber. “Jammer, maar vandag is net vir die familie. Ons sal die vriende later ’n geleentheid gee.”

Dit klink nie goed nie. Sy hoop nie dis wat sy dink dit is nie. “Ek is nie mooi seker of ek by die regte huis is nie. Woon Rika Krige dalk hier?”

“Nee, sy woon nie hier nie, maar sy is hier binne. My skoonma is vanoggend oorlede.”

Moet net nie vir my sê Rika was jou skoonma nie, wil sy pleit. “Ek is so jammer om dit te hoor. Kan ek dalk net gou vir Rika sien?”

“My ma en my skoonma was goeie vriendinne, ek dink nie dis nou die geleentheid ...”

Dankie tog! “Ek het spesiaal van Pretoria af gery. Dit sal nie lank duur nie.”

Hy gee ’n diep sug en vee oor sy pankop. “Ek sal by haar hoor. Ek kan jou ongelukkig nie innooi nie. Dis stampvol hier binne.”

“Die stoep is gaaf. Ek sal hier wag.” As hy haar aan Rika beskryf, sal sy waarskynlik wag tot die Wederkoms.

Toe nie. Rika se oë is rooierig, maar haar gelaatstrekke kalm toe sy uitkom. “Ek het gedink dit kan net jy wees toe my seun vir my sê daar is ’n bont rooikopvrou wat my soek.”

“Ek is jammer oor jou vriendin.”

Rika vee met ’n snesie onder haar neus. “Ek gaan haar baie mis, maar haar dood is ’n groot verligting. Sy het weke lank geweldige pyn verduur.” Rika beduie na twee draadstoele. “Kom ons sit. Jy wil seker weer oor Zaan uitvra.” Sy lyk heel gelate.

“Ek hoor jy het afgetree?”

Rika snork. “Ek het vir Hanli gesê wat ek laas teenoor jou laat glip het. Vir haar gesê die waarheid moet uitkom. Ons kan nie aanhou lieg nie. Dit dien veral geen doel ná Hugo se dood nie. Toe sy weier en my begin dreig, het ek net een aand stil-stil verdwyn. My sieleheil is vir my belangriker as ’n goeie salaris en pensioen.”

“Gee jy om as ek ons gesprek opneem?”

“Maak wat jy wil. Ek is moeg vir liegstories. Hier binne het ’n wonderlike vrou in die grootste pyn denkbaar verkeer en gesterf. ’n Goeie ma en eggenoot. Iemand wat altyd net aan ander gedink het. En sy moet in pyn sterf terwyl die Hanli’s van die lewe net aangaan. Aan niks en niemand anders as hulleself dink nie. So begaan is oor ’n naam dat hulle eerder sal lieg en ander dwing om te lieg as om reg en geregtigheid te laat geskied.”

Jojo skakel die selfoon se opnemer aan, identifiseer haarself, met wie sy praat en waar.

“Rika, jy het by ’n ander geleentheid vir my gesê Hugo Swiegelaar sal nooit selfmoord pleeg nie. Jy het ook gesê dat die vuurwapen die dag van Eduard se dood, toe jy by die vertrek ingekom het, op Zaan gerig was. Is dit korrek?”

“Dit is, maar kom ek vertel jou liewer die hele storie soos dit werklik gebeur het. Wat ek regtig gesien het. Dit sal tyd spaar.”

“Asseblief.”

“Zaan en Eduard was in die studeerkamer. Ek het nog vir hulle tee geneem voor ek dorp toe sou gaan, al was dit eintlik my vry oggend. Die middag sou ek inkopies vir die huis gaan doen. Ek was in die spens om my inkopielys te maak toe Hugo by die kombuisdeur ingestorm kom. Op sy hakke was Hanli. Nie een van hulle het my gesien nie.

“Hanli het Hugo probeer keer om verder te gaan. ‘Ons moet vanaand kom, nie helder oordag nie!’ het ek Hanli hoor sê. En verskoon my Frans, maar Hugo het geantwoord: ‘Teen vanaand is die fokken testament al deur getuies geteken, jou idioot.’

“Hy is daar uit. Hanli het nog daar gestaan met haar hand oor haar oë. Toe is sy agter hom aan.

“Ek was bekommerd en het hulle oomblikke later gevolg. Ek het ’n uitroep gehoor, maar kon nie die woorde uitmaak nie. Ek dink dit was Eduard. Hanli was aan die bopunt van die trap, skaars ’n tree van die studeerkamerdeur af toe die eerste skoot afgaan. Sy het gegil. Ek het altyd die hek se afstandbeheerder by my en het die paniekknoppie gedruk. Dit stuur ’n stil alarm na die gewapende reaksie van die sekuriteitsmaatskappy toe. Hulle bel jou nie terug nie, hulle kom net dadelik. Toe hardloop ek met die trap op. Wel, hardloop is seker nie die regte woord nie, maar vir my was dit so na aan hardloop as wat ek kon baasraak.

“Eers het ek net Hanli se rug gesien. Toe vir Hugo met die vuurwapen in sy hand. En toe vir Zaan, so van die sykant af. Oë soos pierings, albei hande oor haar mond. Die vuurwapen was op haar gerig. Point blank, soos hulle in die flieks sê. Toe eers sien ek Eduard lê. Hanli en Hugo het gepraat, maar ek was nie in ’n toestand om in te neem wat hulle sê nie. Nog ’n skoot het afgegaan. Ek het die ergste verwag, maar Zaan het nog daar gestaan. Later het ons gesien die skoot het die gesinsportret getref.

“‘Hugo! Sit neer daardie ding!’” het ek geskree. Hy het die loop na my kant toe geswaai, maar amper dadelik weer na Zaan toe. En dis toe dat Hanli sê hy het nou alles opgefok. Skuus, maar dis wat sy gesê het. En Hanli sê vir hom hy kan nie vir Zaan skiet nie. Nie met getuies by nie. Eers later het ek besef sy het eintlik net na my verwys, nie na haarself nie.

“Toe kom die gewapende reaksie daar aan en net daarna die polisie. En Hanli maak ’n storie op. Een wat net so halfpad ooreenstem met die waarheid, maar tog baie oortuigend geklink het. En toe dink ek ek het seker wat ek gesien het verkeerd geïnterpreteer. Onthou, alles was baie verwarrend. En toe Zaan ná die tyd begin saamlieg, toe dag ek dis ek wat seker kens is. Later het ek besef sy moes saam met hulle lieg vir haar eie oorlewing.”

“Wat dink jy sou gebeur het as jy daardie oggend wat jy veronderstel was om vry te hê, nie in die huis was nie?”

Sy huiwer nie ’n oomblik nie. “Hugo sou Zaan doodgeskiet het en hulle sou waarskynlik gesê het Zaan het Eduard geskiet en wou hulle ook skiet toe hulle op haar afkom.

“Hanli is net so skuldig aan Eduard se dood soos Hugo. Sy het geweet Hugo wil sy pa en Zaan dood hê. Alles wat ek gehoor het, dui daarop. Hy was buite homself, maar sy was berekend. Sy was net vies dat hy ’n gemors van die saak gemaak het, nie omdat haar pa dood is nie.”

Jojo lig haar wenkbroue. “Zaan het ook met die waarheid vorendag gekom, maar sy sê Hanli het vir hulle albei se lewe gepleit.”

“As jy in die loop van ’n vuurwapen kyk en verwag dat die sneller enige oomblik getrek gaan word, hoor jy nie veel nie. En as jy, ná jy met ’n vuurwapen aangehou is, besef jy het teen alle verwagting in tog oorleef, glo jy wat iemand wat jy dink jou gered het, sê.”

Jojo knik ingedagte en frons. “Hoekom het jy gelieg, Rika?”

“Ek was ’n lafaard. Ek was besorg oor my oudag, oor waar ek op my ouderdom gaan werk kry, maar ek was veral vrek bang vir die Swiegelaars.

“Die laaste maand was dit vir my hel om vir Hanli te werk terwyl ek weet sy was aandadig aan haar pa se dood. En toe daag jy daar op. En kort daarna hoor ek my vriendin is op sterwe. Toe kom ek hierheen. Ek wou net eers behoorlik van haar afskeid neem voor ek jou bel en vertel wat ek weet. Die papiertjie waarop jy jou nommer geskryf het, is nog al die tyd in my beursie.”

Jojo skakel die stemopnemer af. “Dankie, Rika. Ek is bly jy kon dit van jou gewete afkry.” Sy neem Rika se selfoonnommer ingeval Valk-hulle dit sal nodig hê.

Rika stap saam met haar na die BMW toe.

Voor sy inklim, laat rus Jojo haar hand op Rika se arm. “Ek glo jou vriendin sou vandag trots gewees het op jou.”

Rika se oë vul met trane. “Ek is maar net te bly sy weet nie dat ek vir sewe jaar gelieg het om my eie bas te red nie. Sy sou so teleurgesteld gewees het in my.”

“Maar jy het reggemaak.”

Rika laat sak net haar oë, draai om en stap weg.

’n Gewete is ’n bliksem, dit weet sy darem self teen die tyd. Rika gaan maar met hare moet saamleef.

Zaan

Megan gaan saam toe Zaan ná hulle geëet het, vra waar die toilet is.

Dié keer is dit ’n skildery van Middeleeuse gepeupel, sommige halfnaak en al dansende in ’n binnehof wat verdeel en ’n uitgang word. Die gang waarin hulle afstap, is dof verlig, die mure beskilder om soos bewerkte klip te lyk. Die deur na die gastetoilet is vir ’n verandering ’n gewone deur, maar versteek in ’n muurskildery van ’n gotiese poort na ’n kerker. Die kerkereffek is oorgedra na die vertrek daaragter. Die wasbak en toilet is gelukkig modern.

Zaan druk die deur met ’n sug van verligting agter haar toe, pluk haar selfoon uit en soek Steyn se nommer. Dalk kan hy aan ’n plan dink om by die Manor-hek in te kom.

In die Manor. Kan nie uitkom nie. Weet nie wat om te doen nie. Bang. Die boodskap wat opkom toe sy die stuurembleem druk, laat haar moed in haar skoene sak. Die SMS kan nie versend word nie. Geen sein nie.

Jojo

Voor sy die enjin aanskakel, sms sy eers vir Joachim. Hoe gaan jy by Vister uitkom en wanneer gaan jy? 

Hy antwoord feitlik onmiddellik. Het ’n rubberduckie met ’n enjin te leen gekry by Crystal Crags se buurmense. Hoef net om een rotspunt te vaar en dan is ek om Creeks Cove-heining en nog duskant spruit. Dis glo waar Vister se huis is. Duckie klaar in water. Ahoy!

Jojo tik so vinnig as wat sy kan. Dis gevaarlik! Spruit kom dan af? Hoekom nie wag nie?

Veilig duskant spruit. Moet iets doen. Raak mal alleen in my huis met niemand in kothuis. Ek mis jou. Kan netsowel erken, is 1e x in my lewe smoorverlief. xxx

Jojo sit haar hand op haar hart. Dit voel asof dit skoon deur die borsbeen wil klim.

Sy kyk af toe haar foon pieng. Die battery is so te sê pap. Ag, hells bells and buckets of blood. Dis natuurlik die stemopnemer wat die battery gevreet het. Sy skakel die foon oor na minimumbatteryverbruik, al weet sy dis eintlik te laat.

Haar kommer groei toe sy mooi nadink oor die situasie. Joachim is oor die sestig. Hy lyk gesond, maar as hy ooit die atletiese, avontuurlike soort was, is daar nou geen teken meer daarvan nie.

Met die battery wat feitlik pap is, kan sy nie bel nie. En Joachim gaan in elk geval nie vir haar luister nie.

Steyn moet haar maar vergewe as sy oorreageer. Guns asb? Joachim (Jock Wade) is na Vister toe vir n/vorsing. Bietjie bekommerd. Gaan met rubberduck om punt vaar. Kan jy dalk seker maak hy is ok? My selbattery feitlik pap.

Dit neem ’n rukkie voor Steyn antwoord. Nee! Stuur sy nommer dadelik vir my. Moet hom keer. Vister = moordenaar.

Jojo se vingers bewe so, sy kry skaars die knoppies gedruk. Die nommer gaan deur. Die enigste ander mens wat dalk sal kan help, is Irene. Haar gewete sal maar net in die slag moet bly. Sy stuur Irene se nommer ook met die boodskap: Bel h/die nr as jy hulp nodig het. Irene. Privaat speurder. Nog ’n pieng net nadat die boodskap gestuur is en haar sel is dood.

Jojo ry amper voor ’n toetende kar in, maar kry kort daarna ’n gaping en trap die petrol so ver haar kort been kan bykom.

Steyn

Eers Mary wat volgens die vrou van die blou huis skielik nie meer kapabel is om met hom te praat nie en nou dit ook nog! En amper het hy nie na die SMS gekyk nie.

Steyn bel Joachim onmiddellik toe hy die nommer kry. Geen antwoord nie, maar ten minste gaan die oproep nie direk oor na stempos nie. Hy het dus nog ’n sein. Hopelik kyk hy na sy boodskappe voor hy die sein verloor. “Joachim, Steyn Tredoux. Jojo het my gekontak. Moet onder geen omstandighede na Vister toe gaan nie. Hy is bad, bad news. Het etlike moorde gepleeg. Bel my dringend.”

Vyf minute later het Joachim nog nie teruggebel nie. Miskien is hy reeds op die water en het hy nie die foon gehoor nie. Steyn bel weer. Geen antwoord nie. Tien minute later gaan Joachim se foon onmiddellik oor na stempos. Dit kan net een ding beteken. Hy is waarskynlik reeds op of naby Crystal Crags.

Wie de hel Irene is, weet hy waaragtig nie, maar hy het hulp nodig. Hopelik het die privaat speurder ’n viertrek of ’n blitsige motorboot en ’n wapen.

 




	
Vier en dertig

Zaan

Estian het intussen ’n vuur in die kaggel aangesteek en ’n bottel rooiwyn haal asem op die ronde tafel. Drie kristalglase staan gereed. Alle tekens van hulle ete het verdwyn.

Zaan bly staan toe Megan weer gaan sit.

“Estian, dankie vir al jou moeite en als, maar ek wil graag huis toe gaan. Kan ek dalk nou die ekstra kaart kry?”

“Sit, Zaan, dit het weer begin reën.”

Hoe hy dit weet, is duister. Die gordyne van fyn kwiltwerk, as dit werklik gordyne is, is diggetrek.

“Buitendien, terwyl jy nou hier is, kan ek jou netsowel ’n bietjie van die huis wys. Ek werk al meer as ’n dekade daaraan. Jy sal, behalwe vir Megan, die eerste een wees wat dit sien.”

Sy bly staan. “Ek waardeer dit, maar ek wil liewer huis toe gaan. Ná vanoggend se geklim en -klouter smag ek na ’n warm bad.”

“Hier is veertien badkamers. Jy is welkom om enigeen te gebruik. Daar is japonne ook.” Hy spot met haar, sien sy aan die trek om sy mond.

“Ek wil huis toe gaan en in my eie badkamer bad.” Die tyd vir ordentlik probeer wees, is verby.

Hy gee ’n laggie. “Jy is welkom om hier te probeer uitkom.”

Zaan kyk om haar rond. Geen deurhandvatsels nie, selfs nie waar sy weet sy en Megan uit is nie.

“Hou jy my hier gevange, Estian?”

“Dis nie hoe ek dit sou stel nie. Ons het net ’n paar dingetjies waaroor ons moet gesels. Dis waarom ek Megan gevra het om jou op een of ander manier by die Manor te kry.”

Dan was sy reg. Sy het nie bloot toevallig hier beland nie. Zaan kyk na Megan. “En as ek nie op kaai was nie?”

Megan haal net haar skouers op.

“Dan sou sy jou by jou huis gaan oorreed het om saam met haar na die waterval te gaan kyk.” Estian skink die wyn, lig een van die glase na sy neus en ruik diep, skommel die wyn rond en proe. “Verruklik.”

“Waarom my eers na die waterval toe neem?”

“Om die skouspel te sien. Was dit nie die moeite werd nie? Buitendien, sou jy gekom het as Megan gesê het julle moet Manor toe kom? Ek dink nie so nie.”

Zaan onderdruk haar paniek. “Kan ons dan die gesprek verbykry, asseblief?”

“Jy sal ’n bietjie geduld moet gebruik. Ek moet eers die agtergrond skets.” Estian gee vir haar ’n glas wyn aan en stoot Megan s’n oor na haar toe voor hy ook gaan sit.

“So sestien jaar gelede het ek by ’n kruispad in my lewe gekom,” begin hy. “Ek was agt en twintig en die nuwe millennium het aangebreek. Dit het vir my gevoel asof ek nêrens inpas nie en nêrens heen op pad was nie.

“Ek het besef my oupagrootjie het die Manor presies ’n eeu tevore gebou. Dit was nadat hy uit die familiekasteel in die VK geskop is omdat hy agter sy hart aan met ’n sweefstokarties getrou het, in stede van met iemand van sy stand. Hier het hy en sy vrou ’n tipiese landed gentry-lewe gelei. Hier is onthaal en gefuif. Baldanse gehou waarvoor Kapenaars al die pad hierheen gekom het. Dis nou tot die eerste Wêreldoorlog uitgebreek het.

“My grootjie het vir sy vaderland gaan veg en met sy lewe daarvoor betaal. Sy vrou het ná die oorlog in Engeland opgeduik, hulle seun by die Roths gelos en is nooit weer gesien nie. Dit het daartoe gelei dat my oupa, wat toe ’n opgeskote knapie was, weer in die familie opgeneem is.

“Die eerste keer wat ’n Roth weer sy voete hier op Crystal Crags gesit het, was kort voor die Tweede Wêreldoorlog. My oupa het die oorlogswolke in Europa sien saampak en was nie bereid om ook met sy lewe vir volk en vaderland te betaal nie. Sy erflating in Suid-Afrika, Crystal Crags, was die oplossing. Dit het hom die gramskap van die familie op die hals gehaal, maar hy het tog sy deel van die familiefortuin gekry.

“Hier is hy met ’n Afrikaanse meisie getroud. Dit het hom nog verder van die familie vervreem, al het sy uit ’n ryk Bolandse familie met meer as een wynplaas gekom. Om haar gelukkig te hou het hy die Manor nie net gerestoureer nie, maar ook ’n hele nuwe vleuel laat aanbou.

“Uit hierdie huwelik is my pa, Sebastian, gebore. Dié is op sy ma se aandrang ook met ’n Bolandse meisie getroud. Ek is twee jaar later gebore. Ek was vyf toe die kleine, fyne Elizabeth verdwyn het. Die stories wat in die omgewing rondgelê het oor my pa wat haar dusdanig sou vermoor het, het veroorsaak dat mense ons die rug toekeer.

“Nadat ek my studie in Engeland opgeskop het, het ek hierheen gekom, net om uit te vind dis steeds die geval, al was Sebastian toe al ’n paar jaar dood. Dis hoekom ek met die eeuwending besluit het ek wil iets uitsonderliks met my lewe doen.

“As ek dan nou ’n uitgeworpene moet wees, het ek gedink, kan ek my eerder omring met mense soos ek. Mense wat ook swartskape is en weet hoe dit voel, pleks van die guns probeer wen van mense wat hulle neuse vir my optrek.

“Aanvanklik was my planne vaag, tot ek besluit het MaLalie verdien ’n groter, geriefliker plek as haar kothuis ná sy al die jare eers vir my en daarna vir die Manor verantwoordelik was. ’n Plekkie van haar eie waar sy haar voltyds kan toelê op haar kwiltwerk. Ek het haar gevra waar sy graag ’n huis sal wil hê. Sy wou naby die strandmeer wees en dis toe dat ek Creeks Cove begin konseptualiseer het. Terwyl ek nou die infrastruktuur daar moes aanlê, kon ek netsowel nog vier huise bou en kyk of ek die regte mense kan trek. Ek wou ’n mikrogemeenskappie van swartskape aan die gang kry.

“Op ’n manier was Creeks Cove ’n petribakkie. Ek het met groot sorg gekies wie hier mag koop.”

“Dit was dus van die begin af alles net een groot eksperiment?” vra Zaan oorbluf.

Estian gee haar ’n geïrriteerde kyk. “Ek hou nie daarvan dat jy so krities klink nie. Laat ek net eers my storie klaar vertel.” Hy staan op, gooi nog hout in die kaggel en staar ingedagte na die vlamme, asof hy daar weer die draad van die vertelling probeer optel.

Steyn

Darem ’n paar gelukskote in die chaos. Irene bly in Birkenshire. Sy het ’n viertrek en ’n pistool. En sy ken Joachim. Dus was sy onmiddellik bereid om te help, al kon hy haar eers gedurende die rit na Creeks Cove vertel wat hy weet van die Joachim-situasie.

Wat hom verras, is dat sy soveel weet van alles wat op Creeks Cove aangaan. Selfs van Vister. Tot hy iets wat Mary vir hom gesê het, onthou en dit by hom insink. “Jy is die privaat speurder wat aangestel is deur Estian se oom in Engeland. Of een van hulle.”

Irene kyk vlugtig na hom. “Ek kan sien daar is baie wat ons mekaar te vertelle het, maar nou moet ons eers vir Joachim by Vister wegkry. Vertel solank waarvoor Vister alles verantwoordelik was.”

“Ek sal meer by Mary moet uitvind, dis die vrou wat ...” Hy skud sy kop. “Dis alles te ingewikkeld en verweef. Glo my maar net, hy het Avril van Rensburg vermoor asook Mary se man en Dirkie Roos.”

“Dirkie Roos? Die seuntjie wat destyds verdrink het?”

“Hy het toe nie verdrink nie.” Steyn vertel haar kortliks van Dirkie, van die brand, van Avril. “Mary moet my nog vertel van die ander sogenaamde verdwynings.”

“Fokkit!” roep Irene uit toe ’n verkeerskonstabel ’n hele ent voor die eerste spruit uit die niet verskyn en sy hand in die lug hou. Sy rem en laat die venster oopgly. “Luister, dis ’n noodge...”

“Jammer,” val die man haar in die rede, “maar Mevrou moet terugdraai, die paaie is toe.”

“Jammer, maar Mevrou gaan deur.” Irene sit voet in die hoek. In die syspieëltjie sien Steyn hoe die man sy tweerigtingradio uitpluk en daarin begin praat.

“Moet ek die polisie bel?” vra hy bekommerd. “Hulle sal dalk ...”

“Om die storie aan hulle verduidelik te kry sal vir ewig vat en teen daardie tyd het Joachim ook ‘verdwyn’. En behalwe dat hy ’n goeie vriend is, is hy my huwelik se redding. En moenie verder uitvra nie. Vertel my meer van dié Mary en wat sy alles te sê gehad het. Die lite weergawe.”

Zaan

Megan wat sonder ’n woord die wynglas om en om draai en die atmosfeer in die hal ontsenu Zaan, maar uiteindelik kom sit Estian weer by hulle. Dit lyk asof hy darem weer sy humeur in toom het.

“Aanvanklik het die proefneming goed gewerk. Interessante vriendskappe is gevorm en dit was vermaaklik om die dinamika te sien ontvou. Steyn was die eerste groot teleurstelling. Eerstens omdat hy geskei is voor hy hierheen getrek het en daar dus een minder organisme in die petribakkie was. Tweedens het dit geblyk sy broer se dood was werklik ’n ongeluk. Tot my spyt. En derdens omdat hy seker die verveligste mens op die aardbol is. ’n Regte goody-goody. Die res van die swartskape het gelukkig daarvoor vergoed. Aanvanklik.

“Tertia was die tweede teleurstelling. Sy het nou wel haar man gehelp om die tydelike met die ewige te verwissel, maar sy is te dom om werklike donkerte te verstaan. Selfs haar substansiële wellus was maar bra oppervlakkig. En toe haak sy boonop by Douw vas.

“Jane was ’n goeie keuse tot sy swanger geword en ineens ’n gewete ontwikkel het.

“Net Megan het my belangstelling bly behou.” Hy knipoog vir Megan voor hy weer na Zaan kyk.

Zaan hou haar gesig doelbewus neutraal. Die terloopse manier waarop hy praat van dinge wat enige gewone mens sal verbyster, maak sy uitlatings nog skokkender. En dis baie duidelik dat Megan gelieg het. Daar is iets baie intiems tussen haar en Estian.

“’n Paar jaar later het die situasie ontplof, maar daarna, met net Tertia en Megan wat oorgebly het, was die vermaaklikheidsfaktor minimaal. In die sewe jaar ná Jane en Douw se verdwyning het ek my met nog meer erns toegelê op die Manor. Ek het besluit ek moet dit eers klaarkry en dan kan ek aktief iemand gaan soek om die fantasie met my te deel. Om die Lady of Crystal Manor te word.

“En net mooi toe die Manor reg is, wie stap in my lewe in? Die vrou wat perfek in die rol gaan pas. Iemand wat my nie sommer sal verveel nie. Iemand wat, soos ek, bereid is om norme te oortree en te kyk hoe ver ’n mens waarmee ook al kan wegkom. Iemand wat donkerte verstaan en omhels. Maar ook iemand wat op die oog af vir die gemeenskap aanvaarbaar is. Die soort vrou wat my oom sou goedkeur. Wat hom uiteindelik sal kan oortuig dat ek na my eie erfgeld kan omsien en nie meer van hom afhanklik hoef te wees vir elke sent nie. ’n Gesofistikeerde, beeldskone vrou met ’n uitsonderlike elegansie en ’n unieke teenwoordigheid.

“Jy, Zaan.”

Sy kan onmoontlik hoor wat sy hoor.

Estian glimlag. “Vandat ek my oë die eerste keer op jou gelê het, kon ek jou aan my sy sien. En toe ek eers in jou agtergrond gaan rondkrap, was daar by my geen twyfel meer nie. ’n Vrou wat haar man kan skiet, haar stiefseun-lover daarvoor aan die pen kan laat ry en boonop haar stiefdogter sover kry om haar daarmee te laat wegkom, is beslis iemand wat my waardig is. ’n Vrou wat ’n volwaardige Lady of Crystal Manor sal wees.”

’n Beweging uit die hoek van haar oog laat Zaan vinnig na Megan kyk. Sy is selfs nog bleker as gewoonlik. Haar oë spat vonke, maar haar lippe bly opmekaar geklem.

Estian vou sy hand om Megan s’n. “Megan, jy weet ek sal jou nooit verstoot nie. Zaan sal verstaan van ons. Jy sal altyd deel van my lewe wees, maar jy weet mos waarom dit met Zaan is wat ek moet trou.”

Megan laat sak haar oë.

Estian kom orent. “My beurt om ’n draai te loop. Megan, skink vir ons nog bietjie wyn in, toe?”

Zaan kan hom net verstar aankyk. Êrens het iets ernstig met Estian se bedrading verkeerd geloop.

Steyn

Irene vat nie kak van kabouters nie. Ook nie van verkeersmanne nie.

Steyn hou sy asem op toe sy om die laaste versperring ry sonder om haar te steur aan die geskree van manne in uniform agter haar. Maar sy ken haar voertuig en sy weet van bestuur. In die middel van die stroom is daar ’n angswekkende oomblik toe dit voel asof die viertrek meegesleur gaan word, maar die bande trap weer vas en sy kom deur.

“Geweet hier moet êrens teer onder ons wees.”

Steyn vee die sweet van sy voorkop af en grawe sy elektroniese sekuriteitskaart uit sy sak.

“Draai links by die hekke in. Ons moet aan die binnekant van die heining kom. Êrens ’n deurgang na die ander kant van die tweede spruit soek. Hoe nader aan die meer, hoe beter.”

Die hek is skaars oop of die viertrek is daardeur.

“Hou regs waar die pad verdeel,” beduie hy toe die vyftandvurk in sig kom.

’n Ent voor hulle Villa 5 bereik, hou hy sy hand in die lug. “Stop hier.” Hy wens hy kan net eers by Zaan se huis gaan inloer, hom vergewis sy is veilig, maar Joachim is die een wat in onmiddellike gevaar is. “As ek reg onthou, sal ons moontlik hier êrens kan deurgaan, daar is ’n soort klipdrif. Ek gaan gou kyk of ek kan sien waar dit is.”

Irene trommel net op die stuurwiel, ’n verbete trek om haar mond. Vandat hy haar die sogenaamde lite weergawe van Mary se storie gegee het, is sy net so bekommerd oor Joachim soos hy.

Zaan

Megan het die kuns vervolmaak om stilte as wapen in te span. Sy het net dwarsdeur Zaan gestaar toe sy probeer uitvind het wat aangaan. Probeer verduidelik het dat Estian onder ’n yslike wanindruk verkeer.

Nice en vervelig. Dis al wapen wat sý het, besluit Zaan toe Estian terugkeer.

“Estian, dis vir my ’n groot kompliment dat jy al hierdie dinge aan my toedig, maar dis nie die waarheid nie. Ek het Eduard nie geskiet nie, Hugo het. En Hanli het self haar besluite geneem sonder inmenging van my kant af. Hugo was ook nie my lover nie. Jammer om jou teleur te stel, maar ek is glad nie wie jy dink ek is nie.”

“Nice try, Zaan.” Sy glimlaggie is amper simpatiek. “Maar jy kan regtig nou ophou voorgee. Voorgee jy is anders as wat jy is. Voorgee jy weet nie ons is vir mekaar gemaak nie. Ek is moeg daarvoor dat jy hierteen skop.

“Buitendien, ek het self met Hugo gepraat. En Megan het ook. In afsonderlike gesprekke. En hy het vir ons albei dieselfde gesê.”

Zaan kyk hom onthuts aan. “Wanneer het julle met hom gepraat? Hoe het julle by hom uitgekom?”

Estian grinnik net.

Megan kyk stip voor haar uit.

“Dis ’n leuen,” besluit Zaan.

“Nee, dit is nie. Jy skuld my en Megan, Zaan. You owe us big. Huge.” Estian druk met sy kneukels op die tafel en kom regop. “Maar kom ek gaan wys jou eers nog ’n deel van jou toekomstige tuiste.”

Jojo

Dank die gode die gastehuis is aan Bronkhorstspruit se kant van Pretoria.

Jojo draf na haar kamer toe, druk die laaier onmiddellik in haar foon en begin bel.

Joachim se foon gaan dadelik oor na stempos. Dieselfde gebeur met Steyn en toe met Irene ook.

“Wat de fok het in jou gevaar, Jojo Richter?” hoor sy Valk se stem agter haar. “Laat staan my soos ’n idioot sonder ’n kar in die middel van die stad. En dit agter dinge aan wat al klaar afgehandel is.”

Die spanning van haar jaagtog en nou die antiklimaks dat nie een van die drie antwoord nie, raak skielik net te veel vir haar.

“Jojo?” Valk gee ’n paar tree nader. “Magtag man, jy is mos nie iemand wat huil nie?”

Sy voel Valk se arms om haar gaan en toe is daar nie keer nie.

“Dis Joachim,” snik sy slobberend. “Hy is by Vister en Vister is ’n moordenaar en Steyn het hom gaan soek en dalk Irene ook en nie een van hulle antwoord hulle fone nie. As ek daar gebly het, kon ek hom gekeer het.”

Hy stoot haar skielik weg. “Wat sê jy van Irene?”

“Ek het Steyn Irene se nommer gegee, my foonbattery was feitlik pap. En Hanli was kop in een mus met Hugo.”

“Fok, vrou, bly by een ding op ’n slag.” Hy ruk sy foon uit en druk ’n snelbelnommer. “Voice mail.”

“Ek sê jou mos. Joachim en Steyn ook. Dis daardie Creeks Cove. Zaan het my gesê hulle sukkel met seine.” Sy gryp haar foon weer en bel Zaan. Sy skud haar kop toe sy sien Valk kyk haar vraend aan. “Zaan s’n gaan ook oor na voice mail.”

Valk bel weer ’n nommer, dié keer een wat hy moet opsoek. Hy druk sy hand in sy broeksak en stap buitetoe. Deur die venster sien sy hom op en af stap terwyl hy praat en wag en praat en wag. Sy gebruik die kans om ’n draai te loop en haar gesig af te vee.

Hy is bleek toe hy weer inkom. “Niks fout met die toring naaste aan Creeks Cove nie. Die diensverskaffer is amper seker daar is ’n signal jammer aan die werk. Seinversteurders is teen die wet, maar daar is niks wat ons op die oomblik daaraan kan doen nie.”

“En ons sit hier.” En Joachim is van aangesig tot aangesig met ’n moordenaar. En dalk Irene en Steyn ook. As sy net nie hierheen gekom het saam met Valk nie, sou alles dalk anders gewees het.

Hy gee haar ’n kyk. “Was dit nou regtig nodig om Irene ook hierby in te sleep? Magtag, Jojo!”

“Ek het nie geweet wat anders om te doen nie. Steyn het hulp nodig gehad en Irene is al een wat die situasie ken.”

Valk hark deur sy hare. “Ons het vanoggend nog baklei. As sy iets moet oorkom, sal ek myself nooit vergewe nie.”

“Wel, dit help nie ons sit in ons hande en huil nie. Ten minste weet ons Steyn en Irene is waarskynlik op pad om Joachim te help. Daar is drie van hulle. Vister kan darem seker nie teen drie mense baklei nie.” Jojo weet sy probeer eintlik haarself daarmee troos.

“Wat weet jy van Vister?”

“Hy vang vis en gaan op walkabaouts om die boegoe in die hande te kry vir boegoe-aftreksel wat hy verkoop. Hy is die paaiboelie se oupagrootjie. Hy weet glo alles van die Duiwelsdriehoek. Al die legendes daar rondom.”

“Nou wie het hy doodgemaak?”

Jojo skud haar kop. “Steyn het net gesê Vister is-gelyk-aanteken moordenaar.”

Valk haal ’n swart kredietkaart uit sy beursie. “Kry vir ons ’n vlug Kaap toe. Die een wat ons gouste daar kry, al is dit ’n privaat vlug, maak nie saak wat dit kos nie.”

Hy klik sy tong toe sy foon weer lui. “Moet antwoord,” mompel hy nadat hy op die skerm gekyk het en stap weer buitetoe.

 




	
Vyf en dertig

Zaan

Een stel trappe boontoe voel dit asof sy in ’n tydmasjien beland het. Of een van H.G. Wells of Jules Verne se stories. Die muurskilderye in ’n ongemeubileerde onthaalvertrek beeld onmoontlike masjinerie met ’n Victoriaanse inslag uit. Fantasmagoriese lugskepe met eienaardige kontrepsies onderaan, treine wat vlieg, masjiene wat mans in vroue verander, is maar ’n paar wat sy raaksien. Teen ’n ander muur is vroue met boeselrokke en vreemde strukture om die bolyf wat hulle borste kaal laat in seksuele posisies oor ingewikkelde stellasies gedrapeer. Ander, in borstrokke maar verder naak, is vasgeknel tussen ratte en vreemdsoortige meganiese onderdele.

Een illusie lei tot ’n volgende; beeld wense uit, begeertes, behoeftes, perversie, wreedheid. Die dierlike in die mens is in die beelding losgelaat.

“Soos jy kan sien, het ek bietjie verveeld geraak met die Middeleeue. Hier het steampunk en retro-futurism my verbeelding op loop laat sit.” Daar is iets amper koorsigs in sy oë.

Dis asof die sinsbegogeling wat hy in sy huis geskep het, hom ook begogel. In hierdie huis is hy ’n ander mens as die een wat sy daarbuite ontmoet het. Dis asof die huis besit neem van hom. Asof die huis en sy kuns ’n wip is waarin hy homself gevang het.

Hier, besef sy, leef hy sy keersy uit. Hier oorweldig sy skadukant hom.

Zaan druk haar hande in haar baadjiesakke sodat hy nie kan sien hoe bewerig sy voel nie. “Estian, ek het groot waardering vir jou handewerk. Dis werklik geniaal. Jy het hier vir jou ’n monument geskep.” Nice en vervelig.

“Kry nou end.” Hy verhef nie sy stem nie, maar sy blik skroei oor haar. “Ek weet jy is ’n goeie toneelspeler. Dit het jy bewys op daardie video waarin daardie simpel vrou jou ingepraat het. Maar die tyd vir toneelspel is verby. Vir my kan jy nie bluf nie.”

Zaan raak yskoud. “Hoe weet jy van die video?”

“Daar is afluisterapparaat, verskuil agter interkomstelsels en daaraan gekoppel, sodat ek my nie oor batterye wat herlaai moet word, hoef te bekommer nie.”

“Estian, jy vertel te veel te gou.”

Zaan hoor skaars Megan se ergerlike tussenwerpsel. “Jy weet dus van elke woord wat in elke villa gesê word elke oomblik van die dag?” Sou Estian weet wat tussen haar en Steyn gesê is?

“Teoreties dalk, maar in praktyk, nee. Ek kan dit uiteraard nie heeltyd moniteer nie. Dis net as een van julle ’n interessante gas kry dat ek luister. Dis hoekom julle elke gas vooraf by die hekwagte moet aanmeld. Die hekwagte laat weet my betyds van elke besoeker en ek besluit wanneer ek wil inluister.

“Ongelukkig werk dit net in die huise. Daarom loop ek soms ’n gesprek mis wat ek graag sou wou gehoor het, soos die een tussen Jojo Richter en Steyn, aangesien hulle op die stoep gesit het. Ook gesprekke tussen die villa-inwoners as hulle nie die interkom gebruik om mekaar te vra of hulle kan kom kuier nie, is vir my verlore omdat ek nie weet wie wanneer waar rondloop nie – iets wat my frustreer.”

“Nietemin, ek het jou en daardie vrou afgeluister. Jy was briljant, maar jy het jou blootgestel terwyl daar ’n kortpad was. Een met gewaarborgde sukses. Dis hoekom ek en Megan toe maar moes inspring.”

“Waarvan praat jy?” Haar stem kom skor.

“Zaan, ons verstaan waarom jy Eduard uit die weg moes ruim. Ons albei weet daar kom ’n tyd wanneer ’n mens net eenvoudig moet doen wat jy moet. Dat dit nie anders kan nie. En soms is die neem van ’n lewe die enigste antwoord. Ek het dit kleintyd by MaLalie geleer. Nog voor ek eens geweet het sy is my ma.”

Zaan knipper haar oë verward.

“Ek was vyf toe Elizabeth, my pa se vrou, MaLalie gekonfronteer het.”

“Estian ...” onderbreek Megan hom waarskuwend, maar hy maak haar met ’n handgebaar stil.

“Ek het eers later uitgevind dit was oor my pa te dikwels by MaLalie se cottage aangedoen het. Elizabeth het glo vir MaLalie gesê sy sal toesien dat MaLalie van Crystal Crags af weggestuur word. Dat sy nog kan verduur dat Sebastian kinders maak by die Roose, aangesien dié self hulle kinders grootmaak, maar sy sien nie kans om kastig ma te speel vir nog ’n kind wat nie hare is nie. Dit was na my wat sy verwys het.

“Maar al wat ek werklik onthou, is dat ek en MaLalie op die oewer van die meer piekniek gehou het toe Elizabeth daar aankom en MaLalie begin inklim. MaLalie het tjoepstil na haar gestaan en luister en toe Elizabeth haar sê gesê het, haar so hard geklap dat Elizabeth geval het. MaLalie was seker ’n goeie halwe meter langer as Elizabeth en het maklik twee keer soveel geweeg. Sy het ewe kalm bo-op Elizabeth gaan sit, haar aan die strot beetgekry en haar gewurg tot sy ophou beweeg het.”

Estian bly stil, hou haar dop asof hy probeer peil wat haar ware reaksie is agter die verstomming wat sekerlik op haar gesig moet wys.

Jojo

Valk lyk grimmig toe hy weer binnetoe kom.

“Die uitslag van Wena se outopsie. Sover vasgestel kan word in ander ondersoeke, moes sy baie skerp gerem het voor die motor begin rol het. Iets wat net sin maak as iets of iemand voor haar motor ingeloop of sy op ’n ander manier geskrik het. Haar voorkop het die voorruit getref. Haar enkel het gebreek. Daar was inwendige beserings.

“Die kanse is uitstekend dat sy bewusteloos was. Dit is dus onwaarskynlik dat sy self uit die motor kon kruip. Tog het sy ’n ent van die wrak af gelê.”

Valk hark weer deur sy hare. “Almal wat Wena geken het, weet sy het soos die hond se gat bestuur. Altyd te vinnig gery. Dit moes ’n bydraende faktor tot die ongeluk gewees het, maar haar dood is veroorsaak deur, en ek haal aan: Blunt trauma to the back of the head – not accident related. Met ander woorde, iemand het haar uit die wrak gesleep en toe die doodslag toegedien.”

“En die ongeluk het net voor die eerste spruit van Bientangsbaai se kant af gebeur?”

Valk knik.

Jojo se keel trek toe. “As ek Joachim reg verstaan het, is dit nie te ver van waar Vister se huis is nie.”

Zaan

“Ek onthou ons is daarna na Vister toe,” hervat Estian toe Zaan niks sê nie.

Sy is gewoon nie daartoe in staat nie.

“Later het ek besef MaLalie het hom aangesê om Elizabeth te gaan begrawe. Wat hy glo gedoen het, net mooi daar waar jou huis deesdae staan.”

Zaan kyk vinnig na Megan. ’n Klein glimlaggie speel om haar mond. Dan is dit waar Megan aan haar evil spirit kom. Sy het hulle heeltyd met die waarheid, verskuil agter ’n evil spirit-storie, getart.

“Met een beslissende handeling,” vervolg Estian, “kon MaLalie my sonder inmenging verder grootmaak en Sebastian was ontslae van ’n vrou wat nooit by hom gepas het nie. Daar was geen venyn nie. Net ’n probleem wat opgelos moes word.

“Dieselfde met Theresa. Tessa se ma. Theresa wou met alle geweld van Crystal Crags af wegkom en natuurlik van Sebastian af. Vister het geweet Sebastian sou woedend wees en het haar soos ’n valk dopgehou.

“Theresa is na MaLalie toe. Gesê sy weet Elizabeth het nie net weggeloop nie. En ook dat haar ma, dis nou Theresa s’n, nie per ongeluk van ’n krans afgeval het nie. As MaLalie haar nie help om van Crystal Crags af weg te kom nie, gaan sy praat.

“Enige mens sien om na sy of haar eie belange. MaLalie is geen uitsondering nie. Sy het vir Theresa gesê sy sal haar help. Sy moet MaLalie by Mensvreterspoel ontmoet sodat hulle in die geheim planne kan maak. MaLalie het alleen daarvandaan teruggekom. Theresa is nooit weer gesien nie. Probleem opgelos.”

“Waarom vertel jy dit vir my, Estian?” vra Zaan hees toe hy stil raak.

“Dis tog voor die hand liggend. Sodat jy weet jy hoef nie voor my en Megan voor te gee nie. Ons verstaan dat probleemoplossing soms radikale stappe verg. Daarom was ons bereid om jou met Hugo uit te help. Dit sou immers vir jou haas onmoontlik gewees het om dit self te doen.”

Jy skuld my en Megan, het hy netnou gesê. En ook iets van ’n kortpad. ’n Skrikwekkende vermoede begin al hoe sterker by haar posvat. “Wanneer het julle met Hugo gepraat? Wanneer het hy julle vertel ek was die een wat Eduard geskiet het?” Elke woord kom pynlik.

“Toe ek jou agtergrond nagegaan het. Ek het opgevlieg boontoe en ’n ontmoeting met hom gereël. Gesê jy wil ’n huis by my koop en ek wil net seker maak jy is werklik onskuldig. Mislike vent. Dom ook. Hy het natuurlik steeds ’n obsessie oor jou gehad. Hy het geweet hy kan jou nie kry nie, maar wou ook nie hê jy moet by iemand anders geluk vind nie. Gedink hy gaan my afsit toe hy my sê dat jy Eduard geskiet het. En ook dat jy Hugo al verlei het nog voor jy met Eduard getroud was. Gedink dit gaan my skok dat ’n vrou van drie en twintig haar aanstaande stiefseun van sestien verlei. As hy maar weet hoe eroties die gedagte vir my was.”

Dit voel asof die mure beskilder met die bisarre lugskepe en onmoontlike treine en masjiene op haar wil inval. Dis natuurlik hoekom Hugo vir haar die e-pos gestuur het, ewe in sy skik dat hy agtergekom het waar sy is. Sy moet swaar sluk om die quiche binne te hou.

“Gaan ons nou uiteindelik die waarheid uit jou mond hoor?”

Om haar ewewig te probeer herwin, te probeer verwerk wat sy alles hoor, gaan staan sy voor een van die muurpanele en maak asof sy dit bestudeer terwyl sy eintlik probeer om nie die waansin wat daarin vervat is raak te sien nie. Hopelik dink Estian sy oorweeg of sy met die waarheid vorendag moet kom.

Steyn

“Ek dink ek het die klipdriffie gekry, maar dit lyk nie goed nie. Gelukkig het jou viertrek ’n enjinsnorkel, maar as die wiele nie die drif teen die regte hoek vat nie, het ons moeilikheid.

“Kan nou nie anders nie.” Irene laat gly albei vensters heeltemal oop. Sy volg sy aanwysings na ’n minder beboste deel ’n entjie laer af en stuur die viertrek deur die fynbos. Aan die rand van die sterk vloeiende water hou sy stil. “Jy’s reg. Dit lyk nie goed nie. Ek kan nie glo die spruit kan so lyk nie.”

“Ons moes miskien Caledon om gery het. ’n Boot in Bientangsbaai probeer kry het. Soos Joachim.”

“Nou te laat. En dit sou ons ure geneem het.” Irene woel aan die ratte. “Sê nou vir my mooi hoe lyk die drif as dit droog is.”

Hy verduidelik, maar voel so onseker. Hy was lanklaas hier. En alles lyk anders met die spruite in vloed.

“Oukei, hier gaan ons.”

Steyn kyk vlugtig na haar. Daar is ’n vasberade trek op haar gesig en sy leun effens vorentoe asof sy die voertuig só kan aanhelp.

“Fokkit,” mompel sy toe die stroom aan die voertuig begin ruk.

Steyn gryp vas waar hy ook al vasgrypplek vind. Die viertrek waggel en gly, waggel en gly. Die water raak dieper, pluk al hoe erger aan die voertuig. ’n Oomblik lank dink hy die wiele het die drif byster geraak.

“Kom, my baby, kom ma se kind,” hoor hy Irene prewel.

Al vier wiele trap weer vas en hulle is anderkant uit. Irene hou stil en stut haar voorkop teen die stuur. Sweet rol teen haar slape af.

“Ek sou dit jou nie kon nadoen nie,” sê Steyn, sy stem nog hees van spanning.

“Ek weet nie of ek kans sien om weer daardeur te gaan nie.”

Hy ook nie, maar dit help ook nie hulle gaan haal die bobbejaan agter die bult nie. “Kom tyd, kom raad. Nou moet ons eers kyk of ons vir Joachim kan opspoor. Van hier af sal ons moet stap. Dis nie ver nie, maar dis rotsagtig.” Steyn druk die deur oop. Hy wil liewer nie dink aan wat hulle dalk gaan vind nie en nog minder aan die moontlikheid dat hulle nou hier vasgekeer is.

Zaan

Eers toe Zaan haar kalmte min of meer herwin het, kyk sy na Megan. “En wanneer het jý met Hugo gepraat?”

“Laas Sondagaand. ’n Paar uur voor sy dood.” Die silwer blik is feitlik uitdrukkingloos, haar mond stroef.

“Hoe het jy by hom uitgekom?”

“Ek en Estian is met die giro Kaap toe waar hy reeds ’n Lear Jet gehuur het vir ’n privaat vlug. Van Lanseria af is ons met ’n gehuurde kar na Hugo toe.”

“En in die kompleks?”

“Dit was verspot maklik. Ek het vir Hugo gebel en gesê ek kan hom help om sy stiefma ’n les te leer. Hy het sekuriteit toestemming gegee dat ek kon inkom. Ek het hom vertel dat jy en Estian ’n affair het en dit staan my nie aan nie. Dat ek hom sal help om finaal van jou ontslae te raak. Dat ek dit kan laat lyk soos selfmoord. Hy sal nie geïmpliseer word nie aangesien hy daar bo is en daar geen konneksie is tussen my en hom waarvan enigiemand bewus is nie. En as ek uitgevang word, is dit my probleem.”

“Het hy nie gevra waarom jy hom nader as jy dit in elk geval op jou eie kon doen nie?” ’n Dowwe hoofpyn begin in haar slaap klop.

“Hy het. Ek het gesê ek moet weet wat die waarheid is sodat die selfmoordbrief wat jy gaan agterlaat geloofwaardig is. En hy is obviously die enigste een wat dit vir my kan sê. Die enigste een, behalwe jy, wat weet wat die waarheid is.”

“En wat sê hy toe?”

Leedvermaak flikker in Megan se blik. “Dat jy sy pa koelbloedig doodgeskiet het. Dat hy gedink het dis sodat jy en hy uiteindelik kan saam wees, maar hy besef nou dit het bloot oor die geld gegaan. Dat jy net te dom was om te besef die nuwe testament was nog nie geteken nie.”

Iets in Zaan word baie kalm en stil. Nice en vervelig werk opsigtelik nie. “Julle was eerlik met my, ek kan nou netsowel eerlik met julle wees. Kom ons gaan sit weer by die ronde tafel hier onder, dan vertel ek vir die eerste keer die volle waarheid. Nie eens Hugo het geweet wat werklik daardie dag gebeur het nie.”

Steyn

Steyn loer behoedsaam oor die rotse waaragter hy weet die vissershuis lê.

Presies wat hy verwag het, weet hy nie, maar beslis nie die prentjie van Vister en Joachim wat elkeen op ’n paraffienblik sit en gesels asof hulle beste vriende is nie. ’n Smeulende konka staan ’n entjie weg met ’n pot aan die kook daar bo-op. Hy kan die boegoe tot hier ruik.

Joachim haal ’n twaksak uit en bied dit ewe gemeensaam vir Vister aan. Vister neem ’n stewige knypie daaruit, vroetel ’n stuk koerant uit sy broeksak en draai vir hom ’n sigaret. Joachim stop sy pyp rustig en kry dit aan die brand.

“Wat gaan aan?” vra Irene ongeduldig waar sy ’n entjie agter hom buite sig hurk.

Steyn beweeg versigtig terug tot langs haar. “Hulle sit en gesels en rook saam soos beste pelle.” Hy skud sy kop. “Ek het dalk die hele situasie verkeerd gelees.”

Irene skud haar kop. “Nee, ek dink nie jy het nie. Dis my skuld dat Joachim daar sit. Hoe hy uitgevind het Jojo werk vir my, weet ek nie, maar hy het my gebel en ingeklim omdat ek haar in die slangnes – sy woord, nie myne nie – ingestuur het. Toe sê ek vir hom as hy dan so bekommerd is oor Jojo moet hý maar vir my uitvind wat van Jane en Douw geword het. Liefs by Vister, wat die geskiedenis van Crystal Crags die beste van almal ken.

“Nie dat ek bedoel het Joachim moet dadelik gaan nie. Ek het juis gesê ons sal eers ’n strategie moet uitwerk, maar Joachim het nog altyd sy eie kop gevolg. En ek dink hy probeer boonop vir Valk die loef afsteek om Jojo te beïndruk.

“Joachim maak Vister dalk op die oomblik mak, maar een of ander tyd gaan hy hom uitvra oor Jane en Douw.” Sy knyp haar neusbrug ’n oomblik lank met haar wysvinger en duim vas, kry klaarblyklik só beheer oor haar ontsteltenis. “Hoe moes ek geweet het Vister het self ’n paar moorde op sy kerfstok?”

Zaan

“Julle moet verstaan dat ek uit ’n armblanke-agtergrond kom. Ek is nie soos julle wat ryk grootgeword het en toe om watter rede ook al verwerp is nie. Ek is uit die staanspoor verwerp. Deur die samelewing daarbuite, maar ook binne my omgewing omdat ek slimmer en mooier en sexiër as die meisiekinders van my ouderdom was. Ek sê dit nie uit verwaandheid nie, dis bloot die waarheid.”

Estian knik goedkeurend. Megan staar haar net uitdrukkingloos aan.

“Ek moes my uit die armoede en agterlikheid baklei. Ek kon op niemand anders as myself staatmaak nie. Ek moes self sorg dat ek nooit weer oor geld bekommerd hoef te wees nie. Eduard het soos manna uit die hemel in my skoot geval. Alles het goed gegaan tot die dag toe hy agtergekom het Hugo is kompetisie.

“Ek het hom gepaai en oortuig dat ek nie vir Hugo wil hê nie. Ek kon hom selfs oortuig om Hugo uit sy testament te skryf.

“Die volgende oggend het Eduard my ingeroep en gesê hy het van plan verander. Hy wil skei en aangesien ons ’n voorhuwelikse kontrak het, sal ek net so kaal daar uitstap as wat ek daar ingestap het.” Dit verg al haar moed om dit so onbewoë te sê.

“Soos jy sê, Estian, soms moet ’n mens maar net doen wat jy moet doen om ’n probleem op te los.”

Daar is bewondering in Estian se oë. “Toe skiet jy hom?”

“Tussen die oë.”

 




	
Ses en dertig

Jojo

Dié keer vlieg hulle besigheidsklas omdat dit die enigste plek was wat sy op die vliegtuig kon kry.

Ná die holderstebolder pakkery en die gejaag lughawe toe, voel Jojo skoon uitasem. Valk sit al vandat hulle hul sitplekke ingeneem het stoïsyns voor hom en uitstaar.

“Wat nou van Havenga?” vra sy om die stilte te verbreek en haar aandag van haar bekommernis oor Joachim af te trek.

“Ek het net voor ons gery het, gehoor die vent was toe nooit eens ’n Recce nie. Hy was wel op die Grens vir ’n kort rukkie, maar is soos baie dusdanige ‘Recces’ ’n grootprater en liegbek. Soos die eks-Rhodesiërs destyds toe hulle Suid-Afrika toe gekom het en vir al wat gat en asem het, gesê het hulle was Selous Scouts.”

“Hy sou dus nie by ’n Boesman-spoorsnyer kon geleer het van die duwweltjie-ding nie?”

“Dis te betwyfel. Hy het erken hy en Hugo was Sondag oor middagete in ’n argument oor regskoste. Swiegelaar was glo woedend en ietwat besope toe hy daar weg is. Havenga sweer egter steeds – en nogal oortuigend, moet ek erken – hy het Swiegelaar nie weer gesien tot hy op sy liggaam afgekom het nie.”

“As dit so is, kan dit ook nie Carien wees nie. Sy sou nie sonder hulp vir Hugo kon gehang het nie. Sy is lank, maar totaal onatleties. Nie ’n spier in sig nie. En wie anders as haar pa sou haar kon gehelp het?”

“Ons moet dringend uitvind wie sy besoeker vroegaand was, of dit nou sy was of nie.” Valk se gesig verstroef weer. “Maar eers moet ons vir Joachim, Irene en Steyn opspoor. En Jojo, as Irene iets oorkom, sal ek jou nooit vergewe nie.”

En as Joachim iets oorkom, sal sy haarself nie kan vergewe nie. Oor soveel dinge.

Zaan

“En Hugo? Wanneer kom hy toe daar aan?” vra Estian uiteindelik ná die lang stilte waarin hy en Megan haar net aangestaar het.

“’n Paar sekondes voor ek die sneller getrek het. Dit was voordelig, want toe kon ek die vuurwapen in sy hande druk. Onder die indruk dat ons nou die lewe saam kan aanpak en seker ook omdat Rika Krige hom kort daarna met die wapen in sy hande gesien het, was hy heel gewillig om die blaam te dra vir die ‘ongeluk’. ’n Toekoms saam met Hugo was natuurlik nie deel van my plan nie. Ongelukkig was die nuwe testament toe nie geldig nie, maar ek was ten minste vry om nuwe weivelde te soek. Hoekom sal ek uit dieselfde krip aanhou eet as die wêreld se moontlikhede oop voor my gelê het?

“Dit het ek natuurlik nie vir Hugo gesê nie. Ek het hom aan ’n lyntjie gehou, hom sover gekry om Hanli te oorreed om my nie te impliseer nie. Hom laat glo ons kan bymekaar wees sodra die hofsake verby is. Maar toe sloer dit. En toe is die staat se saak sterker as wat ons gedink het dit sal wees. My geduld het opgeraak.

“Toe Hugo agterkom ek maak planne om ’n nuwe lewe te begin het hy ’n nuwe regspan gekry, sy deuntjie verander en die blaam op my probeer plaas.”

Zaan sit terug in haar stoel en kyk na Megan. “As dit so is dat julle my die guns gedoen het om van hom ontslae te raak, is ek min of meer dankbaar, maar julle het my bloot voorgespring. My planne was reeds agtermekaar. Ek sou hom hierheen lok en sorg dat Estian of Steyn hom uit my lewe help.”

Sy laat haar blik na Estian dwaal toe Megan nie reageer nie. “Jy sien, ek het jou en Steyn ook gespeel soos ’n mens ’n vis aan ’n lyn speel. Dit was pret, maar nou het ek genoeg gehad. Steyn, soos jy sê, is heeltemal te veel van ’n goody-goody. En jy? Dit was net te maklik om jou sover te kry om vir my te val. Wat nogal ’n teleurstelling was ná daardie aand in die restaurant toe ek gedink het ek het uiteindelik die regte man ontmoet. En nou moet ek boonop hoor jy is afhanklik van jou oom vir geld. Dankie, maar beslis nee, dankie.

“Jy en Megan kan natuurlik polisie toe gaan met hierdie kennis, maar daar is nêrens bewyse nie en dan is die volgende skaakskuif myne. Ek kan my onskuldige Zaan Mentz-gesiggie opsit en hulle inlig oor die skokkende dinge wat julle my vertel het. Dat julle Hugo vermoor het. Dat jou biologiese ma minstens twee vroue vermoor het en dat jy al die jare daarvan geweet het. En as ek moes raai, was dit ook Lalie wat jou pa uit die weg geruim het. En dit, glo ek, is maar die puntjie van die ysberg.

“Julle weet nou waartoe ek in staat is. Laat gaan my dus, laat my toe om die koopkontrak te kanselleer en spaar julleself baie ellende.”

Megan se mond het effens oopgeval. Estian se gesig is ’n masker.

“En as ek jou nie laat gaan nie?” Sy stem is skor.

“Gaan jy my ook laat verdwyn? ’n Bietjie riskant, dink jy nie so nie? Veral nou. Jojo Richter en die mense vir wie sy werk, sal nie ’n steen onaangeraak laat om uit te vind wat van my geword het nie.

“Soos jy tereg opgemerk het, Estian, ek kán toneelspeel as ek moet, en ek is skitterend in die rol van die onskuldige, die verontregte. Ek behoort ’n Oscar te kry vir daardie video en die manier waarop ek Jojo van my onskuld oortuig het. Ek het nou ’n paar mense aan my kant wat met hulle hande op die Bybel sal sweer dit was nie ek wat Eduard geskiet het nie, maar Hugo.

“Buitendien, ek glo nie jy het dit in jou om my dood te maak nie. Ek glo ook nie jy het Hugo vermoor nie. Volgens my het Hugo selfmoord gepleeg nadat ek die middag voor sy dood finaal vir hom gesê het ek is klaar met hom.

“Erken nou maar jy het verloor, Estian. Dat my skadukant joune troef. Dat al jou praatjies van boosheid en donkerte lippetaal is. Dat jy nie goed genoeg is vir my nie.”

Estian spring op, druk sy hande in sy sakke en begin heen en weer stap.

Steyn

“Dit sal beter wees as ons albei gaan, Steyn. Strength in numbers en so aan.”

Steyn skud sy kop. “Bly liewer hier as backup. Ek gaan al klaar sukkel om te verklaar hoe ek aan hierdie kant van die rivier beland het, maar as Vister jou ook sien, gaan hy weet daar is moeilikheid. En wie weet wat vang hy dan aan. Ten minste ken hy my.”

Dit lyk asof Irene weer wil stry, maar dan knik sy net. “Ek sal jou cover.” Sy haal die pistool so sag as moontlik oor.

Dis nie ’n fliek nie, wil hy vir haar sê, maar die vuurwapen troos tog. En dit lyk asof sy weet wat sy doen.

“Net een vraag, Irene. Waarom het julle tot dusver probeer agterkom wat van Jane geword het as julle eintlik vir die lord wou uitvind of Estian Elizabeth se biologiese seun is?”

“Ons kon nie net reguit begin uitvra oor Estian se herkoms nie. Jane het vir ons ’n minder opsigtelike invalshoek gegee. Sy het die lord voor haar verdwyning gekontak. Gesê sy kom ná haar bevalling Engeland toe en hulle moet oor Estian praat. Ons afleiding was dat die een wat haar laat ‘verdwyn’ het, hiervan geweet het en bang was Jane gaan die lord vertel wie se kind Estian in werklikheid is. Ons het geglo as ons kan uitvind wie die culprit was, sal ons nie net die raaisel rondom die verdwyning kan oplos nie, maar ook by die antwoord oor Estian se herkoms kon uitkom.” Sy glimlag skewerig. “Pleks ons jou net gevra het.”

“Vandag eers uitgevind Lalie is Estian se ma – soos ek jou in my lite weergawe gesê het. Oukei, weg is ek.”

Om sy aantog meer natuurlik te laat lyk, stap hy gebukkend ’n ent terug soos hulle gekom het, kom regop en loop gemaak luiters in die rigting van Vister se huis.

Hy is nog ’n hele ent weg toe Vister opspring en hom met bak arms inwag, sy oë behoedsaam.

“Dag, Vister. Gedink ek kom hoor of alles nog wel is hier by jou met dié dat jy vasgekeer is.” Hy knik in Joachim se rigting. “Middag. Ek sien Vister het darem geselskap. Ook hier gestrand?” Hy steek sy hand uit na Joachim. “Steyn Tredoux.” Hy hoop nou net Joachim blaker nie uit dat hulle al oor die foon gepraat het nie.

“Bietjie op die strandmeer verdwaal met my rubberduck en toe hier uitgekom.” Joachim stel homself voor en kry weer sy sit op die paraffienblik.

Vister bly staan. “Wat maak jy hier? Hoe kom jy hier?” vra hy bot terwyl sy oë heen en weer oor en agter Steyn soek.

“Oor die klipdriffie. En ek sê mos ...”

“Jy lieg.”

“Hoekom sal ek lieg?” Steyn kyk rond. Daar is nie nog ’n sitding nie, behalwe die trap na die vissershuis se stoepie. Hy maak hom daarop tuis.

Vister bly staan. “Wil ek ook weet.” Hy kyk van Joachim na Steyn, weer na Joachim. Weer na Steyn. “Wat gaan hier aan? Eers kom hierdie man hier aan met die kakstorie dat hy op die lagoon verdwaal het en vra toe uit oor die Duiwelsdriehoek. En nou kom jy hier aangesit. En jy weet ek is g’n gestrand nie, ek het my skuit en ek ken die lagoon. Ek kan gaan waar ek wil. Maar oor die klipdrif kom jy skaars met ’n four-by-four. En jy het nie een nie.”

“Een geleen.”

“Om te kom hoor of Vister oukei is? Ek glo eerder die son kom môre in die weste op.”

“Vister sê my die Duiwelsdriehoek het al ’n paar mense se lewe gekos,” kom Joachim tussenbeide.

“Wat neuk jy so met die Driehoek?” Spoeg spat uit Vister se mond.

“Maar jy het dan gesê ek is gelukkig ek het net verdwaal en dat die Driehoek my nie gevat het soos vir daardie vrou sewe jaar gelede nie. En die man wat haar gaan soek het ook.” Joachim sit heel rustig, maar sy oë verklap dat hy op sy hoede is. “Nou wil ek maar net graag weet van dié Driehoek en van sy twee slagoffers ook.”

Joachim is steeds vasbeslote om van Jane en Douw uit te vind, besef Steyn. Hy weet nog nie Vister skroom nie om te moor nie.

Die son, verskuil agter wolke, sit al laag op die horison. Hier wil hy nie wees wanneer dit donker word nie en hulle moet nog terug. Hoe, weet die fok alleen. Hy het gehoop die rubberduck is dalk die antwoord, maar die een wat aan die kaai vasgemaak is, is te klein. Dit sal nie meer as twee mense kan dra nie.

Zaan

“Sy bluf, Estian. Sy probeer ons net sover kry om haar te laat gaan. En sodra sy die kans kry, gaan sy ons verraai.”

Megan se woorde laat Zaan se moed in haar skoene sak, maar sy is verlig toe Estian sy heen-en-weer-stappery staak.

Megan se kwiksilwer blik ontmoet hare vreesloos. “Maar jy is reg. Dit was nie Estian wat Hugo uit die weg geruim het nie. Nes jy, het hy dit nie in hom nie. Toe Estian, danksy die videokameratjie wat ek in Hugo se kamer geplant het, sien wat die effek van die gif is, het hy kleinkoppie getrek.”

Zaan probeer haar gesig neutraal hou sodat haar skok nie wys nie. Dis nie net die verwysing na gif wat haar ontstel nie. Waarom sou Megan aanhou vertel hoe sy van Hugo ontslae geraak het? Wat haar aandeel was? Om te spog? Te wys hoe ’n ware moordenaar dinge doen? Of toets Megan haar koelbloedigheid? Twyfel Megan dalk nog of sy werklik probeer bluf het?

“Watse gif?” vra sy uiteindelik toe sy agterkom Megan kyk haar afwagtend aan. Sy probeer verveeld klink.

“Ek het duwweltjies, geweek in Boesmangif, by Vister gekry en in die townhouse gestrooi toe ek kastig die badkamer wou gebruik.”

“En jy hoop maar net hy gaan op die duwweltjies trap?” Sinies. Sy moet sinies lyk.

“Gee my kans.” Megan klik ergerlik met haar tong. “Ek het dit gestrooi waar mens kaalvoet in jou eie huis loop. Dis ook toe dat ek die kameratjie geplant en die agterdeur oopgesluit het om later weer te kan inkom. Direk daarna is ek daar uit met beloftes dat ek Hugo weer sal kontak.”

“Die kamera het net die slaapkamer, die ingang na die en suite-badkamer en die gang gedek. Kort voor lank is Hugo badkamer toe. Ek het geweet hy moes op die duwweltjies getrap het toe hy mankerig daar uitkom.”

Zaan lig net haar wenkbroue. As sy enigiets sê, gaan sy verraai hoe ontstem sy is.

“Die simptome het stadigaan begin inskop. Hy kon nie asem kry nie. Hy het op die bed gaan lê. Aan sy bewegings en gesigsuitdrukking kon ek aflei dat hy hoofpyn het. Later het hy begin opgooi en toe convulsions gekry. En toe het dit duidelik geword dat hy begin paralyzed raak. Dit was grusaam om te sien, moet ek erken.”

Dis nie spog nie. Nie nét spog nie. Megan spreek met haar vertelling die doodstraf oor haar uit, besef Zaan, maar sy kan net versteen sit en luister.

“Ons moes wag tot hy heeltemal geparalyze was. Toe eers kon Estian die sekuriteitseine jam. Ons het ’n ruk gewag en toe doodgewoon ingery asof ons inwoners was. Die hekwag was so verbouereerd dat hy ons laat deurry het toe Estian Creeks Cove se elektroniese sekuriteitskaart wys en sê daar moet fout wees met die hek se scanner ook.” Sy kyk na Estian. “Ek is dors, kry vir my ’n glas water.”

Estian gehoorsaam.

Steyn

Hy het net met ’n halwe oor geluister wat Vister Joachim begin toesnou het oor nuuskierigheid en mense wat hulle neuse indruk waar hulle nie moet nie.

Die pen moet maar uit die granaat getrek word.

“Mary het gepraat, Vister,” val Steyn die tirade dwarsweg in die rede. “Jou dogter, Mary.”

Vister verstar, Joachim vergete.

“Ek weet Jane het Dirkie by Mary versteek, en almal laat glo hy het verdrink. Ek weet dis jy wat Mary se huis aan die brand gesteek het. Dirkie is dood. Alrode ook.”

Vister antwoord nie.

“En ek weet van Avril ook.”

Steyn laat die stilte wat volg, broei. Joachim bly ook net tjoepstil.

“Weet jy wie die twee haaslipkinders se pa is?” vra Vister uiteindelik.

Steyn knik.

“Weet jy wie sy ma is?”

Steyn knik weer.

Daar is ineens iets soos oorgawe in Vister se liggaamshouding. “Dan weet jy wie die regte paaiboelie is.”

“Lalie.” Steyn sê die naam sag.

Vister knik en kyk af grond toe.

“Nou wil ek nog weet van Jane. En Douw.”

“Is dit hoekom die polieste nie hier is nie? Omdat jy nog steeds wil weet van Jane? Voor hulle my toesluit en die sleutel weggooi?”

“Onder andere.”

Vister se oë soek oor die meer voor hy weer na Steyn kyk. “Vandat sy in die annertyd geraak het, het Jane skielik baie vrae gehad. Ek dink sy het uitgevind van Estian en Tessa.

“Jane het lang ente gaan roei. Meer as tevore. Ek het die vrede nie vertrou nie. Ek het haar gevolg. Gesien sy het by Mary uitgekom. Soufie moes haar van Mary gesê het. Dié het by die Roos-vroumense mos uitgevind van haar wegloopsuster.

“Toe weet ek daar is vrot vis onderin die emmer. Ek het Jane begin dophou van die koppietjie hier agter die huis af. Gesien hoe sy en Avril skielik ewe danig is met mekaar.

“En toe, vroeg die oggend ná die groot storm, sien ek met die verkyker van die koppietjie af vir Jane in haar kano en daar is ’n kind by haar. Spring toe in my skuit om te kyk wat sy gaan aanvang en daar sien ek Lalie op die punt van hulle kaai staan. En sy beduie soos ’n mal ding ek moet na haar toe kom. Sy vertel my van Dirkie wat kastig verdrink het. En toe weet ons Jane moes die kind die vorige aand gaan vat en by haar weggesteek het.

“As Lalie nie geweet het nie, sou ek net gaan kyk het waarheen Jane die kind vat. Gekyk het wat kom daarvan. Maar Lalie was byna van haar kop af. My met allerhande dinge gedreig as ek nie van Jane en Dirkie ontslae raak nie.

“Ek kon Jane nie inhaal nie. Enjintjie op haar kano gehad. Maar ek het geweet sy moet op pad wees na Mary toe. Ek het haar ingewag by die laaste draai in die rivier toe sy nou op pad terug was. Stok in die propeller gedruk. Haar oor die kop geslaan met die spaan, maar nie hard genoeg nie. Sy was uit, maar gou weer aan die bykom. Kry toe haar kano omgekeer, maar sy was ’n sterk swemmer en sy het ’n life-jacket aangehad. Sy sou kon uitkom. Weer oor die kop geslaan. Ek kon nie kanse waag nie, toe maak ek haar met ’n tou vas agteraan my se skuitjie en sleep haar die hele ent van daardie kant af hierheen. Êrens langs die pad het sy verdrink. Of die tweede hou was dalk hard genoeg. Ek het haar hier agter die huis begrawe.”

Steyn weet hy moenie dink aan die ongebore kind wat saam met haar gesterf het nie. Hy weet hy moenie dink aan wat Jane deurgemaak het nie. Want dan stap hy vandag hier weg met bloed aan sy hande.

“Ek het vir Lalie gelieg en gesê ek het Dirkie ook weggemaak.”

“En Douw?” vra Steyn skor.

“Die volgende dag kom die drol hier in sy kano aan. Kom hoor of ek weet wat van Jane geword het. Toe sien hy die graf. Toe moer ek hom ook oor die kop en maak die graf groter. En ek stuur sy kano deur die mond wat in die nag oopgegaan het. En ek pak die graf toe met klippe.”

Steyn ontklem sy kake met moeite. “Maar hoekom, Vister? Hoekom moes Jane dood?”

“Ek dag jy weet alles?”

“Ek wil dit uit jou mond hoor.”

“Ek moes ontslae raak van Jane en Dirkie as ek nie wou hê dat ons almal alles verloor nie. Jane, het Lalie vermoed, wag net tot haar baba kom voor sy teruggaan Engeland toe. En daar gaan sy alles aan die lord uitblaker. Van Estian wat Lalie se kind is. En Dirkie was die bewys.

“Die weduwee se kruik sou opgedroog het nog voor jy snoek kan sê. Maar dis nie al nie. As Jane vir die lord ook sou sê dat Estian ’n kind by sy halfsuster gehad het, haar boonop al bygekom het vandat sy dertien was, sou Estian tronk toe gaan. En dan was dit nog ’n groter fokkop.

“Dis die swaarde wat Lalie oor my se nek gehou het.” Hy sug. “Ons is baie Roose. Waarheen sou ons gaan? En ieder geval, vir Lalie luister jy as jy nie skielik op ’n dag wil wegraak nie. Soos Elizabeth Roth. Soos Theresa. Of jy gly kastig by die grot en versuip in Mensvreterspoel soos Sebastian. Of jy neuk van ’n krans af soos my vrou.”

“Jou vrou?”

Vister sug. “Sy het geraai wat met mevrou Elizabeth gebeur het. Dat Lalie van haar ontslae geraak het. En my vrou het ’n los mond gehad.”

“En hoekom het Lalie van Sebastian ontslae geraak?”

“Seker maar net genoeg gehad van hom en gevoel Estian was toe al oud genoeg om die leisels oor te neem. En dalk oor die dogter.”

“Dogter?”

“Lalie het ’n dogter ook. Maar sy wou die kind nie hê nie. Sebastian was in die Kalahari toe die kind gekom het. Het gaan jag. Lalie teken haar toe af aan ’n pleegma. ’n Ryk vrou wat gedink het sy kan haar kaartjie hemel toe só koop. Lalie sê toe vir Sebastian die kind is dood.

“Maar toe die kind tien is, skryf die pleegma vir Lalie. Vra haar om die kind te kom haal, sy is onmoontlik. Lalie het geweier. Die pleegma dreig toe om vir Sebastian te sê. En Lalie weet dit kan net ’n kakspul afgee. En sy het in elk geval genoeg gehad van Sebastian.

“Toe raak Lalie uiteindelik ontslae van die man wat haar binneste, haar hart en haar se kop so stukkend gemaak het. En die pleegma weet wat goed is vir haar en bly van toe af tjoepstil.”

Zaan

Megan vee haar mond met die rugkant van haar hand droog en sit die waterglas neer.

“Dit was uiteindelik ek wat omtrent alles moes doen. Estian het wel gehelp om Hugo op die stoel te kry en hom op te hys, maar ek moes die stoel onder hom uitskop. En toe moes ek nog skoonmaak en opruim ook. Jy is reg. Estian is lily livered. Hy beeld vernietiging uit in sy paintings, maar hy sukkel om te vernietig. Vir my kom dit makliker. As mens die vrou wat jou grootgemaak het, kan doodmaak, kan jy enigiemand doodmaak.”

“Jou ma?”

“’n Regte ou kerktannie. Alles is boos. Alles is sonde. Elke Sondag moes ek in die kerk sit. Sondagskool toe gaan. Hoor ek gaan hel toe as ek rook. As ek drink. As ek dans. My soort musiek luister. En total hell and damnation as ek sou seks hê voor ek getroud is.

“Ek kon dit later nie meer verduur nie. Ek was sewentien toe dink ek ek gaan in elk geval hel toe want ek het al daardie dinge klaar gedoen. Ek kan netsowel van die ouvrou ontslae raak en ten minste vir ’n goeie rede in die hel beland. Sy wou my anyway lankal nie meer hê nie. En ek beslis nie vir haar nie.

“Moet dus nie met my rondfok nie, Zaan. Ek is nie Estian wat ander mense sy vuilwerk laat doen nie. Ek het die ouvrou in die oë gekyk terwyl sy vrek. En sy het gevrek omdat ek haar polse vir haar gesny het. In die bad. Nadat ek haar bedwelm het met chloroform. Ongelooflik watse reseppies mens selfs voor Google al op Yahoo! kon kry. En die bestanddele is so maklik om te bekom, jy sal lag as ek jou sê wat dit is.”

Megan kyk weer na Estian. “Jy is ’n idioot as jy Zaan glo. Sy probeer haar hier uitpraat. En ek weet dit, want Hugo het toe al die tyd nié vir my dieselfde as vir jou gesê nie. Ek het vir jou gelieg. Hugo ook. Jy was kompetisie, dus wou hy hê jy moet glo sy is tot moord in staat. Vir my het hy gesê hy het self sy pa geskiet. Hy wou Zaan ook skiet, maar toe kom die huishoudster daar aan.

“Hy het gesê nou sit hy met al hierdie probleme en hy kan hom nie eens daaraan troos dat hy Zaan een keer bygekom het nie. Die Zaan wat jy glo jou equal of meerdere is, bestaan nie, Estian. Sy is deep down net so ’n goody-goody soos Steyn.”

Zaan rol haar oë teatraal. “Word jy nie moeg vir al die idiotiese kletspraatjies nie, Estian? Jy wat so gou verveeld raak? Kan jy nie sien Megan probeer net om jou vir haarself te hou nie? As ek jy was, het ek daardie scold’s bridle beter benut.”

Megan begin lag. “Ek sien jy verstaan nog steeds nie, Zaan. Daardie scold’s bridle het ek gekoop om vir Estian aan te sit. Nie omdat hy so baie praat nie, maar omdat hy van sulke speletjies hou. Hoekom dink jy verveel vroue hom so gou? Want hulle verstaan hom en sy behoeftes nie. Hy hou daarvan om verneder te word. Veral terwyl hy pyn of ongerief moet verduur. Dis sy prikkel.

“Daar is net een ander soort seks wat hy meer geniet en dis taboe seks. Veral met jong meisiekinders. Tessa was maar dertien toe hy ...”

Estian klap met sy plat hand op die tafel. “Shut up!”

“En natuurlik ook met my.”

“Megan!” Estian kom halfpad orent. “Ek weet wat jy doen. Ek sal dit nie toelaat nie.”

Megan lag weer. “Te laat, Estian. Te laat.”

Om te dink sy het vir ’n oomblik geglo haar blufspel gaan werk. En dit sou dalk as sy haar nie hoofsaaklik op Estian toegespits het nie. Dit was ’n fatale flater, want die vyand is toe nie wie sy gedink het nie. En die vyand is baie gevaarliker as wat sy vermoed het. Megan gaan haar nie hier laat uitstap nie. Daaroor twyfel Zaan nie eens nie.

 




	
Sewe en dertig

Steyn

Hy het vrede met die onbekende dogter. Hy kan in elk geval ook net soveel inneem van al die gruwelikhede. “Hoe kon jy dit oor jou hart kry om jou agterkleinkind en jou dogter se man te laat doodbrand, Vister?”

“Haar man was ’n vark, maar ek het nie bedoel hy moet ook doodgaan nie. En Dirkie ... Ek was bang Lalie vind uit Dirkie leef nog en haal dit op my uit. Veral toe die ander enetjie ook nog hier aankom.”

Vister skud sy kop. “En toe lyk die nuwe kind nog nes Dirkie ook en boonop sien Wena hom. Tessa en haar nuwe kind is seker volgende op Lalie se lys, maar vir my was Wena die laaste. Verniet boonop, met dié dat jy en die nuwe vrou en wie weet wie almal ook nou weet van die tweede kind. Ek het nou genoeg gehad.”

Die implikasie slaan Steyn soos ’n klap teen die kop. Die arme Wena.

Vister tuur uit oor die meer. “Ek het vir Lalie gesê daardie nuwe vrou gaan net nuwe moeilikheid bring. En sy het. Estian grawe sy eie graf as hy dink sy plan met haar gaan werk.”

“Wat bedoel jy? Die nuwe vrou ... wat is Estian se plan?”

“Sy het mos nou so baie geld. Veral noudat haar stiefseun ook moer toe is, gaan sy seker nog ryker erf. En sy is mos nou so grênd en lyk so ordentlik. En die lord het glo self ’n oog vir ’n mooi vrou.

“Estian wil met haar trou en haar aan die lord oor die see gaan voorstel. Sy moet die lord oortuig Estian is Elizabeth se seun sodat hy sy erfporsie kan kry.” Vister skud sy kop. “Die man raak by die dag maller. Dis al daardie prente wat hy op die mure verf wat hom mal maak. En Megan help ook nie. Behalwe om hom nog maller te maak. Aard na haar ma.”

“Megan?”

“Ja, hulle is skelm. Bang Lalie vind uit. Maar ek weet wat tussen die twee aangaan. Vandat sy haar voete die eerste keer hier gesit het, het ek geweet Lalie se dogter is moeilikheid. En kyk wat gebeur nou die dag weer. As sy nie by Tertia se skoonmense uitgevind het waarheen Avril se geld oorbetaal word toe sy hoor dié wil terugkom nie, sou Lalie my nêrens heen kon stuur nie. Wildfontein. Nog nooit eens van die plek gehoor nie. En toe moes ek mos nou opsluit agter Avril aanneuk. Alles verniet.”

Steyn sukkel om by te hou. “Megan is Lalie se dogter?”

Vister knik. “As Megan haar nie soos ’n spook opdress nie en daardie goed van haar oë afhaal, sal jy dadelik sien Megan is ook Sebastian se kind. Megan en Estian is broer en suster. En ewe mal.”

Zaan

’n Luigeluid laat Estian opsigtelik skrik.

Megan frons. “Hoekom het jy nie die interkom afgeskakel nie?”

“Sodat MaLalie my kan kontak. Daar is mos nie ’n selsein nie.” Estian haal iets soos ’n koordlose foon uit sy sak. “Dis Tertia. Netnou vang sy iets simpels aan as ek nie antwoord nie.” Hy druk ’n knoppie.

“Estiaaan? Is jy daar? Estian, Tertia die Tert is dors. Tertia die Tert se drank is op. Sal koning Estian dalk kan help? Koning Estian het mos die gyro. Hy kan mos oor riviere vlieg.” Die sleeptong verklap waarom Tertia se drank op is.

Wat ’n dronk vrou kan doen om te help weet Zaan nie, maar nou moet sy elke kans benut. Zaan wag tot Estian weer die knoppie indruk om te praat. “Help!” gil sy so hard as wat sy kan. “Help my! Hel...”

Die rugkant van Megan se hand tref haar wang met soveel drif dat Zaan amper van die stoel aftuimel en letterlik sterre sien.

“Wat gaan aan, Estian? Est...” Megan gryp die foontjie uit Estian se hand en druk dit verwoed dood.

“Gaan sit die fokken interkom af. Nou. Heeltemal af. Jy kan jou sterre dank sy is poepdronk.”

Estian gee Megan ’n kyk, maar staan op. Hy gebruik ’n uitgang wat hy nog nie voorheen gebruik het nie – dié keer ’n gewone deur, maar ook verskuil in ’n muurskildery. Toe dit outomaties agter hom toemaak, is dit asof daar nooit ’n deur was nie.

Zaan vryf oor haar seer wang, maar probeer ongemerk na die ander muurpanele kyk, daar waar sy dink die uitgange is wat hulle al gebruik het. Die beste moontlikheid is die een na die gang toe wat sy al drie keer sien oopgaan het. Een keer toe sy en Megan ’n draai gaan loop het. Toe Estian, om dieselfde rede, en ook toe hy haar die eerste vloer van die vleuel met sy steampunk-kuns gaan wys het.

Ongelukkig lei dit dieper in die Manor in. Nie na buite nie.

Steyn

“Maar wat dan van die storie dat Megan se ma selfmoord gepleeg het?”

“Was die pleegma. Mos haar polse gesny. Megan het ’n paar jaar daarna hier aangekom. Lalie wou niks met haar te doen hê nie, maar Megan het met Estian se kop gesmokkel. Sy het een van die villas gekoop, maar sy is meer by die Manor as in haar eie plek. Gaan in die nag en kom dae later eers terug.

“Hoe sy voel oor Estian se planne met die nuwe vrou, weet nugter. Ek het hoeka gesien hulle sit vroegoggend op die kaai en gesels.”

“Wie?”

“Megan en die nuwe vrou. En dié is saam met Megan hier weg. Estian het hulle kom haal. Daar waar die paaie bymekaarkom. Nog nie teruggekom nie.”

Steyn se ingewande vries. “Hoe weet jy?”

Vister beduie na ’n verkyker wat langs die een paraffienblik staan. “Van die koppietjie af kan ek mos mooi sien wat gaan aan. Vister weet meer as enigiemand anders in hierdie plek.”

Hy hou sy kop skuins. Die drie tande kruip lank en geel agter sy lippe uit. “En raai, Vister weet nog iets. Verwag dit al heeldag. Het netnoumaartjies al begin, maar nou is sy behoorlik deur. Luister.”

Steyn se gedagtes woel te veel om in te neem wat Vister sê. Seemeeue krys en veraf is daar die klank van branders wat breek, dalk net ’n bietjie sterker as gewoonlik, maar dit is gewone Creeks Cove-geluide.

“Vister het genoeg gehad. Die polieste is deesdae te slim en in ’n tronk kry hulle my nie.”

Steyn hoor hom skaars. Hy dink niks daarvan toe Vister omdraai en wegstap in die rigting van die meer nie; sy gedagtes is by Zaan. Zaan en Megan wat saam hier weg is. Estian wat ...

“Wat nou?” roep Joachim uit. Steyn het amper van die man wat so stil sit en luister het, vergeet.

Vister begin hardloop, spring op die kaai. By die verste punt buk hy en vroetel aan die kaaipaal. En toe Steyn weer sien, spring hy in sy skuitjie en begin verbete roei. ’n Ent die meer in begin die skuit al hoe vinniger beweeg. ’n Stroom, besef Steyn, en toe ook wat Vister bedoel het. Die mond het oopgegaan. En Vister het waarlik genoeg gehad van beulskneg speel.

Zaan

“As jy my help om hier uit te kom, is Estian weer joune, Megan.” Zaan se keel voel rou van die spanning. Sy twyfel of Megan daarvoor gaan val, maar sy moet probeer.

“En dan blaker jy alles wat jy gehoor het uit? Dink jy ek is so fokken onnosel soos Estian? Ek het hom gesê hy is mal om jou te wil betrek om sy oom te bluf, maar nee. Luister is min. ‘Ons moet haar net hier kry en verduidelik, sy sal saamspeel, jy sal sien,’ sê hy vir my. En ek dink by myself, kom ons kyk of dit werk. Sebastian se geld is mos net soveel myne as Estian s’n.” Sy skud haar kop ergerlik. “Nee, ek het genoeg gehad.”

Zaan probeer nog uitwerk wat sy bedoel toe Megan opspring.

Binne ’n oogwink is sy by die ornate kas regs van die kaggel en begin kreunend en steunend daaraan skuif. Sy mik die kas in die rigting van die plek waar Estian verdwyn het, kom Zaan asof in ’n dwaal agter.

“My eie skuld. ’n Spell op jou geplaas dat jy nie vir Estian val nie en toe lok dit hom juis. Stupid, stupid, stupid!” Met elke “stupid” druk sy die kas harder.

Dit neem Zaan ’n paar sekondes om te besef wat Megan beoog. Die deur waaragter Estian verdwyn het, het na die hal se kant toe oopgemaak. As Megan die kas tot voor die deur geskuif kan kry, sal hy nie kan uitkom nie. Al die elektroniese kundigheid waarmee die deure ontwerp is, beteken uiteindelik niks in die aangesig van ’n praktiese oplossing nie.

Met Estian uit die pad, kan Megan met Zaan Mentz doen wat sy wil sonder enige inmenging van sy kant af. Zaan probeer weer agterkom waar hulle aanvanklik ingekom het, maar dis ’n onmoontlike taak.

Haar oë gaan na die gedeelte van die muurskildery wat die dansende gepeupel uitbeeld. Ten minste het sy ’n vae idee waar daardie deuropening was. Sy loer weer na Megan wat nog steeds die kas voor Estian se deur geskuif probeer kry, haar rug tans na Zaan toe gekeer.

Zaan gebruik die kans om versigtig van haar stoel af op te staan. Met net haar sokkies aan haar voete, kan sy hopelik stilletjies beweeg. Die knoppie of hefboom moet min of meer in die middel wees. Haar vingerpunte soek angstig oor die muurskildery se oppervlak. Een van die dansende vroue se tepels staan uit; sy druk, maar niks gebeur nie, probeer dit boontoe skuif, toe af.

Zaan wikkel die knoppie. Draai daaraan.

Megan kyk oor haar skouer net toe die deur voor Zaan oopgly. Sy skree iets, maar Zaan hoor die woorde nie. Die deur het vanself agter haar toegegly. Sy hardloop in die dofverligte gang af. Waarheen weet sy nie, maar enigiets is beter as om alleen saam met Megan in daardie hal agter te bly.

Steyn

“Wat de fok het in jou kop verkeerd geloop?” roep Irene uit terwyl sy aangestap kom en op Joachim afstuur.

“Waar is die sleutels?” Daar is nie tyd vir onderonsies nie.

“In die kar. Wat ...?”

“Jy moet saam met Joachim op sy rubberduck in Bientangsbaai probeer uitkom. So gou as moontlik. Gebruik elke liewe kontak wat jy het om hulp te kry. Joachim kan vir jou verduidelik waaroor dit gaan. Ek vat die viertrek. Ek moet by Crystal Manor uitkom.

“Jy kan g’n my kar ...”

“Irene, luister vir Steyn,” onderbreek Joachim haar. “Dis ’n krisis. En nog iets. Voor Steyn hier aangekom het, het ek en Vister nie net oor die Driehoek gepraat nie. Jojo het aan my genoem dat sy oor Boesmangif en duwweltjies opgelees het, toe vis ek by Vister ’n bietjie daaroor uit. Vister weet hoe om Boesmangif te maak. Beteken dit iets?”

“O fok.” Irene kyk verstar na Joachim. “Dit het te doen met Hugo Swiegelaar. Dis al wat ek kan sê, maar wat het Vister verder gesê?”

“Dat hy onlangs nog duwweltjies met gif gemaak het. Vir Megan. Sy het gesê sy wil dit hê vir haar goëlgoed.”

Irene kyk weer na Steyn. “Dit kan beteken Megan het iets met Hugo Swiegelaar se moord te doen gehad. Hoe onmoontlik dit ook al klink.”

Steyn haal diep asem. Paniek gaan hom nou niks baat nie. “Volgens Vister is Zaan saam met Megan en Estian hier weg.”

Irene snap dadelik. “Oukei, vat my kar. Ons sal probeer hulp kry.”

“Wat nou van die mond wat oopgegaan het? Gaan dit nie die duck insuig nie?” Joachim klink benoud.

Steyn kyk om na die rubberbootjie. “Hou so naby as moontlik aan die oewer. Julle behoort oukei te wees. Dis ’n sterkerige enjin. Vister het seker aapstuipe gekry daaroor.”

“Byna ’n koronêr geskiet. Sal die NSRI ook inlig oor Vister, maar ek dink nie hy gaan hom laat red nie, al maak hy dit deur die mond. Maar weg is jy. Ons sal regkom.”

“Versigtig net!” roep Irene agter Steyn aan toe hy wegswaai en in die rigting van die viertrek begin draf.

Hy weet nie van versigtig nie. Hy hoop net die kar kry hom aan die ander kant van die spruit.

En dan? Waar begin hy soek? Daar is die grotte, die poele, die Manor self, vlaktes fynbos, groentetuine, vrugteboorde, buitegeboue en wie weet wat nog.

Seker eers by die Manor, maar die laaste keer wat hy daar was, was toe hy en Estian sy huisplanne bespreek het, nog voor die villas van Creeks Cove gebou was. Die plek is ’n kasarm. Dit sal dae vat om die herehuis van hoek tot kant te deursoek.

Miskien is Zaan nog vrywillig daar, probeer hy homself troos. Dalk hou Megan en Estian geen onmiddellike gevaar vir haar in nie.

Of dalk is sy nog kop in een mus met hulle. Dalk het sy Megan betaal om Hugo uit die lewe te help. Hoe goed ken hy haar waarlik?

Zaan

Voetstappe klink ’n hele ent agter haar op, net toe sy by die trap kom wat na die steampunk-verdieping lei. Danksy ’n kinkel in die gang ’n entjie terug, sal Megan haar nog nie kan sien nie.

Zaan hou verby en hardloop dieper die gruwelhuis in. Hopelik dink Megan sy is met die trap op. Dit sal ’n voordeel wees. Die nadeel is sy het geen idee wat die huis vorentoe gaan oplewer nie.

Sy draai links in die volgende gang in.

’n Paar tree verder gaan staan sy. ’n Entjie voor haar is ’n afgrond. Moet ’n illusie wees, maar in die dowwe beligting lyk dit werklik asof die gangvloer versink is in ’n grot met ’n poel wat diep onder haar lê. Zaan gee ’n tree vorentoe. Sy voel verspot toe sy met haar voet die rand van die afgrond toets, maar dit lyk so eg. Sy waag ’n tree en toe nog een. Begin weer vinniger hardloop. Die volgende oomblik trap sy op lug.

Steyn

Fok tog! Hy moes Irene se pistool gevat het, besef hy toe hy die viertrek met moeite gedraai gekry het sodat die neus weer in die rigting van die rivier wys. Idioot wat hy is.

Nou te laat. Nou moet hy eers konsentreer om aan die ander kant van die rivier te kom sonder dat hy meegesleur word. En van diékant af lyk alles anders. Dit lyk ook asof die water nou nog vinniger beweeg.

Natuurlik, die mond wat oopgegaan het. Die voordeel is dat die rivier nou gouer sal afloop, maar dit kan ure duur, die hele nag dalk nog.

Steyn kners op sy tande. “Kom, Irene se baby, doen wat jy vir jou ma gedoen het,” prewel hy en stuur die viertrek in die rigting waar hy hoop en bid die driffie is.

Zaan

Pyn skiet deur kraakbeen, gewrigte, spier en vel. Sy bly lang oomblikke net so op ’n hoop lê, probeer om nie te kreun nie.

Sy het ongeveer vyf trappe ondertoe geval, besef Zaan toe die ergste pyn weggesypel het. Die rotsagtige trappe wat deel gevorm het van die vloerskildery, was toe regtig trappe.

Sy hoor geen voetstappe nie. Megan moet met die steampunk-trap op wees. Of sy het nie gesien Zaan draai links nie en het reguit aangehou. Of sy staan en luister om uit te vind waar Zaan is. Dalk nog hier bo aan die bopunt van die trappe. Dalk het Megan gehoor toe sy val en weet presies waar Zaan is.

Zaan sukkel so geluidloos as moontlik orent en loop mankerig die onbekende in.

Steyn

Die stroom druk die viertrek se neus meer se kant toe. Die bande gly. Vir een hartstilstandoomblik dink hy die water gaan hom vat, maar dan is daar weer traksie. Hy is amper aan die ander kant toe die voorwiel regs wegsak en die enjin tegelykertyd stol. Die water stoot teen die viertrek. Die voertuig begin wankel, wil-wil oorhel. Die enjin vat nie. Die deur wil nie oop teen die krag van die water nie.

Steyn sukkel bo-oor die ratkas na die passasierskant toe. Die passasiersdeur wil nog minder oop, maar die balans van die voertuig is beter danksy sy gewig aan diékant. Hy sal deur die venster moet klim as hy wil uitkom.

As ’n mens se kop deur ’n gat kan kom, kan jou lyf ook, sê hulle. Maar het “hulle” dit al self probeer?

Hy is halflyf deur die venster toe die viertrek begin skommel. Sy greep om die dakgedeelte bokant die venster verstyf. Met ’n laaste desperate poging trek hy die res van sy lyf uit en bliksem in die water net voor die viertrek omkantel.

Zaan

’n Ent verder loop die gang skielik dood teen ’n klipmuur. Dit neem Zaan ’n oomblik om te besef sy kan nie verder nie. Daar is geen uitgange na links of regs nie.

Of is dit nog ’n deur? Sy steek haar hand uit om te voel vir iets wat dalk daarop kan dui en ruk haar hand terug toe die muur onder haar vingerpunte beweeg. Dis nie ’n muur nie. Dis seildoek. ’n Soort gordyn, besef sy toe sy weer daaraan voel. Een wat geverf is om soos ’n klipmuur te lyk. Sy druk dit eenkant toe, glip deur en trek dit weer agter haar toe.

Toe sy omdraai om te sien wat nou voorlê, voel sy ineens blind. Die vloer, die mure langs en onder haar is pikswart. Ver in die gang af sien sy egter ’n flou skynsel.

“Lezaaaantjie?” hoor sy Megan se stem sangerig galm. “Le Sannie Whitetrash?”

Zaan begin na die ligskynsel toe hardloop. Êrens moet sy darem sekerlik uit hierdie waansin geïnspireerde helhool kan kom?

Steyn

Die stroom druk hom teen die onderstel van die viertrek wat nou op sy sy lê. Steyn soek en kry vastrapplek op die ongelyke bodem. Met die voorwiel as hefkrag probeer hy om die voertuig kom, vlakker water toe beweeg.

Uiteindelik is hy hande-viervoet en half versuip op die rand van die stroom en kan hy uitkruip. Hy hyg na asem toe hy op die oewer regop kom. Skaafplekke brand op sy hande en knieë. Kneusplekke wat hy opgedoen het toe hy hom deur die venster geworstel het, klop pynlik.

Hy gee homself skaars kans om sy asem terug te kry voor hy deur die fynbos begin vleg na Villa 1 se pad toe.

Die Manor-hekke moet op een of ander manier meganies kan oopmaak, ingeval die krag afgaan. Hy wens net hy het meer geweet van dié soort goed. Maar as dit moet, het hy hom voorgeneem, ry hy die verdomde hek plat. Dit was egter voor hy daarin geslaag het om Irene se viertrek te versuip. Hy sal in elk geval ’n ander voertuig in die hande moet kry. Dit sal uiteindelik tyd spaar. Hopelik.

Van Lalie af moet hy wegbly. Haar motortjie sal in elk geval nie hond haaraf maak teen ’n hek nie. By Tertia gaan dit net ’n geneuk afgee as sy besope is en hy haar moet probeer oorreed om vir hom die sleutels te gee.

As Vister die waarheid gepraat het, as Zaan en Megan nie tuis is nie, het hy daar egter nog ’n groter probleem met sleutels. Hy kan inbreek en soek, maar dit sal tyd vat. Of het een van hulle dalk nie gesluit nie en die sleutels in die kar gelos? Op Creeks Cove is daar mos kastig nie misdaad nie.

Zaan sal waarskynlik nog uit gewoonte haar Prado sluit, maar hopelik nie Megan nie. Megan wat moontlik aandadig was aan Hugo Swiegelaar se dood. Megan, wat Lalie se dogter is. Eintlik kan hy nie alles wat hy die afgelope paar dae gehoor en gesien het mooi inneem nie.

Of het Vister dalk vir hulle staan en lieg? Net die blaam op ander, op Lalie, probeer pak?

Miskien sit Zaan nog ewe in haar huis en is al die paniek puur verniet.

 




	
Agt en dertig

Steyn

Sy huissleutels is nog in sy bakkie wat by Irene se huis staan, onthou Steyn toe hy die laaste ent na Zaan se huis toe draf. Onnosel! Droë klere sou nie te versmaai gewees het nie. En hy sou ’n wapen van ’n aard daar kon gegryp het. ’n Spanner of ’n ding, ’n mes selfs. Sy selfoon is soek, kom hy ook agter. Miskien in die rivier verloor, of naby Vister se huis rond. Nie dat dit van enige waarde vir hom is terwyl daar in elk geval nie ’n sein is nie, maar dit kon dalk tog een of ander tyd handig te pas gekom het.

Zaan se Prado is gesluit en sommer van buite af al kan hy sien sy is nie tuis nie. Geen ligte aan nie en dis grou genoeg daarvoor. Die vae vlammetjie van hoop wat in hom bly brand het, word finaal gesnuit toe hy aan haar deur hamer en geen reaksie kry nie.

By Lalie is daar ligte aan, sien hy toe hy koes-koes agter haar huis om hardloop en ’n skietgebed opstuur dat sy hom nie sien nie.

Megan se huis is donker. Haar motor is ook gesluit. By Tertia is daar ligte aan. Shit. Hy sal maar vir Tertia moet trotseer.

Haar agterdeur is gelukkig buite sig van Lalie se kant af. Hy moet drie keer klop voor sy die deur oopmaak.

“Wassit?” Sy is dronker as dronk.

“Tertia, ek het jou kar nodig. Asseblief. Moet net nie vrae begin vra nie, dis dringend.”

Sy skud haar kop. “Nee, los my kar uit. Ek wil hoeka nou self gery het.”

“Waarheen? Die paaie is toe.”

Sy frons asof sy probeer onthou voor sy met ’n slap mond glimlag. “O ja, ek moet Manor toe gaan.” Haar ooglede hang halfmas oor haar oë.

“Manor toe? Hoekom?”

“Vir Estian geïnterkom. Vir drank. Oor jy nie hier was nie.”

“Het hy gesê hy gaan vir jou gee?”

“Ongeskik gewees. My sommer afgesny.”

“En hoe het jy gedink om deur die Manor-hek te kom?”

Sy staar hom met haar slap oë aan. “Bietjie vergeet daarvan.” Sy waggel effens, kry weer haar staan. “Maar ek onthou iemand het geskree.”

“Wat geskree? Wie?”

“Weet nie wie nie. Geklink soos ‘help my’.”

Steyn maak sy oë ’n oomblik lank toe. “Man of vrou?”

“Vrou. Dink ek. Maar toe gaan die interkom dood. Toe raak ek bietjie aan die slaap. Maar nou is Tertia dors.”

“Hoe lank terug?”

Sy haal haar skouers op.

“Waar is jou karsleutels?”

Sy frons, dink na. “In die kar vergeet, dink ek. Maar dis mos Creeks Cove. Baaaaie veilig.”

“Tertia, ek gaan jou kar vat en kyk wat by die Manor aangaan. Gaan in jou huis in, sluit alle buitedeure en vensters en moet vir niemand oopmaak nie. Oukei?”

“Bring vir my vodka saam, toe?”

“As jy vir my luister, kan jy al die drank in my huis kry. Wanneer ek terugkom. Sluit alles, onthou. En moet niemand binnelaat nie. Ook nie vir Lalie nie. Niemand nie.”

“Nie vir Lalie nie. Niemand nie,” herhaal sy en frons. “Hoekom nie vir Lalie nie?”

“Ek sal later verduidelik. Wanneer daar tyd is. En jy weer nugter is. Oukei?”

“Oukei. Maar maak gou. Tertia is dors.”

“Toe, gaan in. Nou dadelik.”

“Maar miskien het Lalie drank in haar ...”

“Tertia! Luister wat ek sê! Gaan in en sluit. Moet niemand laat inkom nie. Ook nie Lalie nie. Veral nie Lalie nie.”

“Oukei, oukei, oukei. Moenie op my skree nie.” Sy draai lomperig om, gaan binnetoe en trek die deur agter haar toe.

Steyn is al in die silwer BMW toe hy daaraan dink hy kon haar gevra het vir ’n mes of ’n wapen of ’n ding. Nou te laat. Hy kan nie verder tyd verspil nie. Hy moet uitvind wat de moer by die Manor aangaan.

Zaan

Dit was die verkeerdste besluit wat sy kon geneem het, besef Zaan toe sy agterkom die spiraaltrap wat sy geneem het, loop nie op ’n volgende verdieping uit waar sy skuiling kan soek in ’n kamer of êrens nie.

Die trap wentel omhoog in ’n toring in sonder enige deure wat daaruit vertak. In elk geval nie sover sy kan sien nie. Om haar krioel uitbeeldings van naakte en halfnaakte vroue wat lyk asof hulle in die trap se skag aftuimel, hulle gesigte vertrek in angs of pyn.

Zaan het nie tyd om te probeer agterkom wat nou eintlik uitgebeeld word nie, sy weet net dis ontstellend. Haar vlug met die toringtrap op voel soos ’n onderstebo hellevaart. Teruggaan kan sy nie. Van die bewing in die gietysterhandreling lei sy af Megan is ook op pad boontoe.

Een of ander tyd moet die trap einde kry. Haar kuite brand en haar asem jaag. Haar armspiere is al seer van die boontoe trek teen traliewerk. Haar elmboog pyn nog van die val ook.

Skielik is daar net drie trappe oor en toe is sy bo.

Sy kom uitasem tot stilstand in ’n ronde vertrek wat om die trap uitkring. Groter as die trapskag, maar nie ruim nie. Zaan som vinnig die situasie op. Regs lê ’n antieke handteleskoop in ’n kopermik op ’n tafeltjie voor ’n venster. ’n Hoërugstoel onder die tafel ingeskuif. Links min of meer dieselfde maar sonder teleskoop. Tussen die twee vensters ’n deur. Of ’n skildery van een.

“Lezaaantjie?” Megan klink gelukkig ook uitasem. En dit klink asof sy nog ’n hele ent ondertoe is. Ook asof sy tot stilstand gekom het. Dalk skep sy asem. “Gaan Rapunzel haar hare vir die prins laat sak? Oeps, te kort.” ’n Kraakgeluid klink op. Sy is weer op pad boontoe.

Zaan kyk wild rond, voel aan die deur. Dis ’n regte een met ’n handvatsel. Die deur is gesluit, maar die sleutel is in die slot. Dis stram, maar dit draai. Zaan stamp die deur oop en stap uit op ’n balkonnetjie. Vars seelug word op ’n sterkerige bries na haar toe aangedra. Sy haal gulsig asem, besef nou eers hoe bedompig dit in die huis is.

Die balkon loop om die vertrek wat om die trap gebou is. Konsentriese sirkels met die trap as middelpunt. Traliewerk van smeeyster baken die omtrek af. Geen trap elders heen nie.

Sy voel lighoofdig toe sy oorloer. Wat die balkon in die lug hou, kan sy nie raai nie. Dis maklik drie, vier verdiepings grond toe. Onder haar lê die tuine binne die poortjies waardeur hulle van die poel af gekom het. Hier en daar kan sy ’n mud maid uitmaak wat haar uit die grond uit probeer worstel.

’n Geluid laat haar omvlieg. Megan is amper bo. Haar kop steek reeds bokant die vloer van die ronde vertrek uit. Sy sal nie betyds by haar kan uitkom om haar by die trap te probeer afstamp nie.

Zaan probeer haastig die sleutel uit die deur kry sodat sy Megan binne-in die toring kan toesluit, maar die ding sit vas. Onnosel. Sy moes heel eerste daaraan gedink het. Of die teleskoop as wapen gegryp het. Dom!

Megan is bo. Zaan klap die deur toe en leun met haar volle gewig daarteen. Nêrens is daar iets wat sy voor die deur kan skuif nie. Niks behalwe haar eie gewig wat Megan kan keer nie. En Megan het die voordeel, sy is langer en swaarder as Zaan.

Steyn

Hy bring die motor met skreeuende bande tot stilstand, spring uit en hardloop na die geboutjie waarin die hekwag gewoonlik sit. Niemand daar nie.

As die hek geëlektrifiseer is, is hy moer toe. Hy raak vinnig aan die metaal. Niks gebeur nie. Hy sak op sy hurke en voel oral aan die binnekant van die staalkonstruksie of hy êrens ’n hefboom of meganisme kan opspoor. Niks. Ook nie aan die linkerkant van die hek nie. Nie tyd om verder te soek nie.

Weerskante van die hek is klipmure. Die wildwerende heining begin net mooi anderkant ’n diep donga wat nou soos ’n riviertjie al langs die pad loop. Die hek is die beste opsie.

Fok tog! Hy klim weer in die BMW, sit die sitplekgordel aan en tru terug so ver as wat hy kan, mik na die middel van die hek, jaag die toere van die enjin op en los die rem. Die BMW skiet vorentoe, versnel tot dit die hek tref en die volgende oomblik sit Steyn vasgepen tussen lugkussings.

Zaan

Sy begin die stryd teen Megan se stukrag verloor.

Zaan kners op haar tande en leun weer met soveel krag as moontlik teen die deur. As sy net beter vastrapplek gehad het, maar haar sokkies gly op die balkon se vloer wat nog nat is van die reën.

’n Ekstra harde stamp van binne af laat Zaan se een voet heeltemal onder haar uitglip. Sy herwin haar balans blitsig, maar die deur vlieg reeds oop.

Megan struikel buitetoe, herstel egter gou. Zaan retireer tot haar sitvlak teen die tralies druk. ’n Fout, besef sy toe Megan op haar afstorm.

Zaan systap haar net betyds.

Die balustrade kreun toe Megan dit tref. Vir ’n oomblik lyk dit asof sy bo-oor gaan tuimel, maar sy gryp die tralies vas en herwin haar ewewig.

Toe Megan omdraai, lyk iets aan haar eienaardig. En dis nie net die hatige uitdrukking op haar gesig nie. Dis Megan se oë, besef Zaan. Een is nog die kleur van kwiksilwer soos sy haar leer ken het, maar die ander is donkerbruin, amper swart. Nes Estian s’n.

Gekleurde kontaklense. Sy moes êrens een verloor het, dring dit tot Zaan deur, maar daar is nie tyd vir verder dink nie. Megan loods ’n tweede stormloop.

Steyn

Dis ’n moerse gesukkel, maar uiteindelik is hy uit die kar. Die neus van die BMW is in sy moer, maar die hek is net-net genoeg gebuig sodat hy hom deur die gaping tussen die hek en die raamwerk kan wikkel.

Steyn takseer die pad wat Manor toe lei terwyl hy sy asem terugkry. Hy kan die torings in die verte sien, maar hoë bome verskuil die res van die huis. As hy reg onthou, is dit ’n hele ent daarheen. En dit is die een steilte op die ander.

Hinkepink begin hy boontoe draf. Êrens moes hy sy knie geswik het, of dalk het dit seergekry in sy aanslag op die hek. Sy klere is nog klam en skaaf teen sy vel, brand waar sy beserings is.

Miskien het Tertia gedroom sy het iemand om hulp hoor roep. In haar toestand is enigiets moontlik. Miskien sit Zaan vrywillig daar bo in die huis saam met Megan by Estian en kuier. Maar miskien nie, en dan tel elke sekonde. Steyn begin vinniger draf.

Zaan

Megan se vingers klamp in Zaan se hare vas en sy ruk haar met geweld in die rigting van die tralies.

Sy staan nie ’n kans teen Megan nie, besef Zaan terwyl sy vergeefs uit haar greep probeer kom. Megan is nie net langer, groter en sterker nie, sy weet van baklei.

As sy maar net dadelik weer in die toringkamer ingegaan het, die deur van binne gesluit het. Maar alles het so vinnig gebeur.

Zaan gryp ook ’n vuisvol van die lang swart hare vas en pluk daaraan. Megan skree, maar dit klink meer asof dit uit woede is as uit pyn. Zaan probeer krap en byt soos Megan maak, maar haar naels is kort gesny en met haar langer arms bly Megan te ver buite haar bereik om werklik skade te berokken.

Megan vervat haar greep op Zaan se hare en kry dié keer met ’n swaaibeweging genoeg hefkrag en momentum om Zaan met haar rug teen die traliewerk vas te slinger. Êrens is daar ’n knarsgeluid. ’n Oomblik later leun Megan oor haar en probeer haar aan die nek beetkry.

Die geluid van metaal wat teen beton protesteer, klink op net voor Zaan voel hoe die boonste dwarsspar van die balustrade onder hulle gesamentlike gewig meegee.

Zaan gryp wild rond, kry een van die vertikale tralies beet net toe haar sokkies weer onder haar uitgly. Megan val met ’n kreun op haar. Die balustrade gee nog ’n knarsgeluid, gee verder mee. Vir ’n oomblik balanseer Megan nog min of meer bo-op Zaan terwyl sy wild rondtas, maar die smeeyster ruk uit die betonvloer van die balkon en gee heeltemal mee. Asof in stadige aksie tuimel Megan bo-oor haar.

Zaan gil toe sy saam met Megan oor die rand van die balkon gesleur word. Sy klou verbete aan die traliewerk en gryp rond met haar ander hand, kry nog ’n spar beet. Swaartekrag ruk pynlik aan haar armspiere, haar liggaam word ’n pendulum, maar sy klou net vaster.

Eers toe die geswaai ophou, maak sy haar oë oop. Die traliewerk waaraan sy hang, tril, maar die balustradepaal hou. Ver onder haar sien sy Megan lê. Sy lyk klein en broos met haar liggaam in ’n onnatuurlike posisie oor ’n mud maid gedrapeer.

Dis net ’n kwessie van tyd voor sy by hulle gaan aansluit, weet Zaan. Die geknars van beton wat sy greep op die balustradepaal verloor en die geluid van geroeste smeeyster wat nog verder meegee, bevestig haar vrees.

Steyn

Dis die gille wat sy aandag gevestig het op die katgeveg wat op een van die torings se balkonne aan die gang is. Hy is nog ’n goeie ent van die Manor af toe hy sien hoe een van hulle deur die lug trek en ná wat soos ’n geskokte ewigheid voel, met ’n dowwe plofgeluid die aarde tref.

Vir ’n oomblik kan Steyn nie beweeg nie. Hy bly net staar na die figuur wat swaai aan wat van die balkon se reling oorgebly het en nou skeefweg oor die afgrond hang. Aan die hare kan hy sien dis Zaan. Die verligting wat deur hom trek, is onbeskryflik. Maar dis net voorlopige verligting.

Sy eerste instink is om haar naam uit te roep, maar hy is bang dit laat haar onwillekeurig ’n verkeerde beweging maak, en haar situasie is reeds prekêr.

As hy net geweet het hoe de fok om by haar uit te kom. Betyds.

Zaan

Toe die reling min of meer stabiliseer, probeer Zaan haar versigtig optrek teen die trekkrag van die aarde in, maar die spierkrag ontbreek. Sy staak haar poging toe die reling verder oor die dieptes onder haar buig.

Haar arms voel asof dit uit die potjies wil skeur. Haar vingers begin al klaar lam raak.

“Zaan, moenie afkyk of beweeg nie, dis ek, Steyn.”

Haar eerste reaksie is om wel te probeer ondertoe kyk. Die reling tril weer en sy verstyf.

“Hou net vas. Asseblief, hou net vas. Moet niks probeer nie. Ek kom.”

Verligting syg deur haar, opgevolg deur moedeloosheid. Hoe gaan hy haar ooit vind in hierdie doolhof van ’n huis?

Steyn

Hy kon nie stilbly toe hy sien sy vererger net die situasie nie.

Wat de moer Estian gedink het hy doen toe hy die plek soos ’n ruïne geverf het, kan hy nie raai nie. Die huis het destyds al sonder enige hulp soos ’n hallusinasie gelyk.

Hy wonder vlugtig waar Estian is, maar daaraan kan hy nie nou aandag gee nie. Hy moet dinge so eenvoudig as moontlik hou sodat hy so gou as moontlik by Zaan kan uitkom. Die voordeur is te ver van daardie toring af om daar te probeer inkom.

Die toring self het net twee vensters heel bo. Of dit regtig daar is, weet hy nie, of daar dalk ander vensters is wat agter verf wegkruip ook nie. Weerskante van die toring versteur die trompe l’oeil-muurskildery sy sin vir oriëntasie nog verder. Dit lyk asof daar geen deur en vensters is nie, maar daar moet wees. Ten minste vensters, al is dit klaarblyklik toegeverf om die oog te bedrieg.

Met sy handpalms teen die mure begin hy links van die toring voel na enigiets wat dalk ’n ingang kan wees.

Zaan

Sy hou vas en hou vas, maar Steyn kom nie. Dalk het sy haar verbeel dat sy hom hoor praat het. Dalk was dit net wensdenkery. Dalk het sy Steyn se stem in haar verbeelding opgetower omdat sy nog nooit in haar lewe so bang was nie. Nie eens toe Hugo die pistool op haar gerig gehou het nie.

Maar nee, sy hét Steyn gehoor. Die kanse dat hy sy weg hierheen sal vind in die waansin van die Manor, is egter feitlik nul.

Sy probeer haar been lig en met haar voet aan die rand van die balkon raak, maar al wat gebeur, is dat haar hande effens ondertoe gly op die smeeystersparre.

Sal dit nie dalk beter wees as sy maar laat los nie? Dan is alles ten minste binne sekondes verby.

Nee. Dis nie ’n opsie nie. Buitendien, met haar luck val sy haar net aan stukke en nie dood nie.

Die bisarre gedagte wil-wil haar laat giggel. Sy moenie nou haar verstand ook nog verloor nie, net so mal raak soos die res van die mense hier rond nie.

Sy vervat haar greep. Die reling kraak en nog roesstukke dwarrel ondertoe.

 




	
Nege en dertig

Jojo

Hulle is nog nie eens van die vliegtuig af nie, toe bel Valk al.

“Waar de fok is jy?” hoor sy Irene se befoeterde stem.

Jojo slaak ’n diep sug van verligting en leun nader om beter te hoor.

“Op die lughawe. Kaapstad. Die vraag is waar de fok is jy en Joachim.”

“Ek sit gestrand in Bientangsbaai sonder voertuig en geen enkele donnerse mens antwoord my oproepe nie. En Joachim is in die hospitaal.”

Jojo versteen. Sy gryp die foon uit Valk se hand. “Wat makeer hom?”

“Dag, Jojo. Dit gaan goed met my ook, dankie.”

“Irene! Joachim?”

“Moenie panic nie. Joachim sal oukei wees. Ek sal verduidelik as julle hier kom. Kry nou net julle gatte in rat. Kom Mediclinic toe. En sê vir Valk as hy enigiemand ken wat sy sout werd is, moet hy hulle onmiddellik na Crystal Manor toe stuur. Verkieslik per helikopter, want geen boot sal dit op die oomblik op die meer kan waag nie. Steyn is daarheen met my kar, maar is ongewapen.”

“Wat soek Joachim in die hospitaal, Irene?” dring Jojo aan.

Irene sug. “Hy is op die oomblik so uit soos ’n kers, maar hy gaan regtig oukei wees.”

“Irene, sê my wat fout is met Joachim. Nou dadelik.”

“Oukei, hy het oorboord geval. Van die duck af. Amper verdrink toe hy ’n kramp in sy been kry. Maar ek het hom uitgekry, mond-tot-mond gegee. Hom by die hospitaal gekry met die hulp van mense wat op die oewer gestaan en foto’s neem het van die strandmeermond wat oopgegaan het. Hy word gemoniteer. Hy is fine. Hy is fokken fine, oukei? Hy moet net wees.”

Jojo luister verstorwe hoe die ystervrou in snikke uitbars.

Zaan

Haar vingers is gevoelloos, haar hele bolyf ’n bondel brandende spiere. Haar liggaam gaan binne die volgende paar oomblikke langs, of op, of ’n entjie van Megan op die grond uitgestrek lê in ’n eienaardige posisie. En sy kan niks daaraan doen nie.

Sy hoor ’n stampgeluid, maar dit klink ver weg. Haar ore suis in elk geval so, sy is nie seker of sy dit wel gehoor het nie.

“Zaan, ek gaan die reling probeer nadertrek, oukei?” Steyn se stem. Regtig syne.

Die reling begin beweeg. Word effens gelig. Sy is te bang om op te kyk. Sy weet net sy beweeg nader aan die balkon. Metaal knars. Die greep om haar elmboog voel soos ’n droom.

“Jy sal moet help, Zaan. Die ding wil nie verder nie. Ek gaan tot drie tel. Jy sal moet probeer om jou in my rigting te swaai en op drie te laat los sodat ek jou boontoe kan pluk. Probeer so gou moontlik vastrapplek kry. Dis amper soos wanneer iemand jou uit ’n swembad optrek. Oukei?”

Hoe gaan sy kan los as sy nie eens haar vingers kan voel nie?

“Oukei, Zaan?”

“Oukei,” kwaak sy amper onhoorbaar.

“Goed, hier gaan ons. Een. Twee. Drie!”

Sy laat los, vlieg deur die lug, maar kry nie vastrapplek nie. ’n Hand kry haar aan die waai van haar been beet. Pyn skiet deur haar knie toe dié met die balkonrand konnekteer. Die ander voet trap nog in die lug en dan is daar vastigheid onder haar, maar die pyn wat met die laaste pluk na veiligheid deur haar enkel vlam, is honderd maal erger as haar knie.

Steyn sak langs haar neer, vou sy arms om haar. “Fokkit,” fluister hy uitasem in haar hare. “Fokkit, maar dit was amper.”

Steyn

Amper is nie die woord nie. Vir ’n oomblik het hy gedink hulle gaan albei oor die rand donner.

In sy arms begin Zaan rittel en beef. Skok, besef hy. En hulle moet nog hier uitkom.

As hy net geweet het waar Estian is.

Hy kry haar onder die oksels beet en probeer haar verder van die balkonrand af wegtrek.

“My enkel!” gil Zaan en word slap in sy arms.

Lalie

Om lappies aanmekaar te kan werk, moet mens ’n stuk lap eers in stukkies sny. Sommige stukkies lap word afval, die res deel van die nuwe geheel. Elke stukkie lap het ’n doel. Elkeen dra daartoe by om ’n mooier kwilt of sloop of gordyn te maak – of dit ’n blokkie is wat sy kan gebruik en of dit een is wat ’n afvallappie word.

Die eliminasie van afvallappies is net so belangrik soos die keuse van die regte blokkie op die regte plek. Alles ter wille van die groter geheel.

Elizabeth en Theresa was afvalstukkies waarsonder die kwilt beter uitgekom het. Jane ook. En Douw, al het sy nie self daardie lappie uitgegooi nie.

Dirkie was ’n lappie met ’n weeffout. Dit het groot skade aan die kwilt gedoen, daarom moes sy dit lostrek en uithaal.

Avril was soos ’n afvallappie wat per ongeluk langs pleks van in die asblik beland het en weer per ongeluk opgetel is. Gelukkig het sy betyds raakgesien die lappie hoort ook nie in die kwilt nie.

Maar Wena. Soos ’n pragtige stuk lap waarop koffie per ongeluk omgeval het en die vlek nie kon uitwas nie. Daar was geen ander opsie as om dit ook maar asblik toe te stuur nie.

En dan is daar lappe wat nie aan hulle wil laat sny of werk nie. Wat die skêr stomp maak of wat skeeftrek wanneer jy dit die minste verwag. Wat nêrens pas nie, maar die lap was so duur, jy kan dit ook nie sommer net weggooi nie. Jy hou dit maar onder in ’n laai waar jy dit nie sien nie. Megan is so ’n stuk lap.

’n Mens kan tog nie jou spieëlbeeld in die asblik gooi nie. En Megan is haar spieëlbeeld, al lyk sy van buite soos Sebastian.

Megan wat hier aangekom het net toe Lalie dink sy kan haar lewe nou in rus en vrede slyt. Teruggekeer het soos ’n boemerang terugkom na die een wat hom gegooi het.

Megan wat die nuwe vrou vanoggend hier weg het nadat hulle op die kaai gesit en praat het. Wat hulle vir mekaar te sê het, weet nugter. Megan moet tog weet dat Estian planne het met die vrou. En Megan staan nie haar besitterskap maklik af nie. Hulle dink verniet sy weet nie wat aangaan nie.

Estian is soos daardie man wat in die waterpoel sy eie beeld gesien en daarop verlief geraak het. En sy eie beeld het Estian eers in Tessa gesien en toe in Megan.

Megan. Lalie sug. Vir Estian kon sy voorheen meesal voorsê, maar sedert Megan hier aangekom het, is die twee ’n onheilige alliansie waarteen sy haar nie kan verweer nie. Megan het Estian van haar vervreem. Megan het Estian oor die rand gedryf. En sy, die een wat aan hulle geboorte geskenk het, die een wat nog altyd planne kon bedink het, wat self die lappies vir haar kwilt uitgekies en geknip en gestik het, kon net magteloos toekyk.

Magteloos, soos toe Sebastian daardie dag haar siel gevat het toe sy skaars vyftien was. En haar siel kon sy nooit weer aanmekaargestik kry nie.

Steyn

Steyn trek Zaan stywer teen hom vas, probeer haar warm kry met sy liggaam. Die toringkamer se buitemuur is koud teen sy rug en die vloer onder sy blaker ook. En hard. Maar dis die minste van sy probleme.

Irene en Joachim sal binnekort hulp stuur. Hy moet dit net aanhou glo.

Hy het die enkel probeer set terwyl Zaan uit was, dit met repe van sy hemp vasgebind, maar sy verduur baie pyn vandat sy weer bygekom het.

Zaan het verduidelik hoe Megan Estian vasgekeer het, maar hy sal wel uiteindelik daar kan uitkom. En ná alles wat Zaan hom vlugtig vertel het, wil hy beslis nie met Estian kat en muis speel nie. Veral nie op sy eie terrein in hierdie riller van ’n huis nie.

Hy het die teleskoop gaan haal om darem te voel asof hy ’n wapen het en die deur na die toringkamer van buite af gesluit. As Estian deur een van daardie twee vensters probeer kom, sal hulle hom hoor en hy sal nie huiwer om die man hier af te smyt nie, al moet hy dan gevaar loop om saam met die vent te val. Gelukkig is die kanse skraal dat Estian sal weet waar hulle in hierdie enorme kasarm is.

“Megan! Zaan!”

Zaan verstyf in sy arms en loer op na hom. Hy druk sy vinger teen haar lippe.

Die stem kom van onder af. Dis onmiskenbaar Estian s’n.

Die vent moet nou net nie die gebreekte venster langs die toring sien waar hy ingekom het nie. Of is dit juis waarom Estian buite soek pleks van binne? Dink hy dalk Zaan het daardeur buitetoe ontsnap?

“Zaan! Ons kan dinge uitwerk!”

Verbeel hy hom of klink die stem nou nader?

“Megan! As jy iets aan Zaan doen, vergewe ek jou nooit nie! Sy is die antwoord op ons probleme, glo my! Sy ...” Estian se stem breek stomp af.

O fok. Moet net nie sê ...

“Megan?”

Steyn maak sy oë toe, maar hy weet skietgebedjies gaan nie help nie.

“Megan? Megaaaaan!” Die rouheid van die uitroep bevestig Steyn se vermoede. Estian het Megan se liggaam raakgesien.

“Nee! Nee! Megaaan! Megaaan! Neeee!” Die skreeu-huil dring deur murg en been.

Zaan begin van voor af bewe.

Dis net ’n kwessie van tyd, weet Steyn, voor Estian opkyk, die stukkende balustrade sien en twee en twee bymekaartel. Raai waar gaan hy hulle kom soek.

Jojo

“Jy gaan self die donnerse boetes betaal,” grom Valk toe ’n lig langs die pad flits.

“Bly stil en bel. Ek sorg dat ons daar kom en jy sorg dat Zaan-hulle hulp kry. Dis die ooreenkoms.”

“Ek het nou omtrent al almal gebel. Voertuie kan steeds nie deurkom nie. Die mond is oop. Hopelik loop die riviere vinniger af, maar intussen is die stroming sterker. ’n Vriend van my probeer ’n helikopter in die hande kry, maar dis binnekort donker.” Hy leun nader en loer na die spoedmeter. “Jojo, Joachim gaan oukei wees. Dit help nie jy jaag ons in ons moer in nie.”

“Hoe weet jy hy gaan oukei wees? En wat sou jy gedoen het as dit Irene was?”

Valk sug, maar antwoord nie.

Hulle is net deur die soveelste bergpas toe sy foon lui. “Ja, Irene?”

Alles in Jojo word yskoud.

Valk loer na haar terwyl hy luister. “Oukei, laat ek net gou vir haar sê. Joachim is wakker en wil met alle geweld huis toe gaan,” dra hy die boodskap oor.

Jojo lig haar voet effens van die petrolpedaal. Haar oë begin brand. Dankie. Dankie tog. “Sê vir hom hy bly net daar. Daar is ’n ding soos sekondêre verdrinking.”

Valk herhaal wat sy gesê het en luister dan weer. Sy wens sy kan hoor.

“Dit behoort te werk. Hulle moet net sorg dat hulle ekstra ligte saamneem. En gereedskap om die heining te sny as dit moet. Ja, ons behoort nou-nou daar te wees. Jojo bestuur soos ’n besetene. Goed, ek maak so. Kry jou daar. Lief vir jou, Irene. Trots op jou.”

Jojo loer onderlangs na hom. Verbeel sy haar of is sy wange effens pienkerig?

“Irene het iemand met ’n Unimog in die hande gekry en die eienaar is bereid om die kans te waag om die polisie daarmee deur die spruit te probeer kry. Ons kry Irene by die hospitaal. Jy kan na Joachim toe gaan en ek en sy sal gaan kyk wat by die spruit aangaan. As ons betyds is, kyk of ons kan saam ry en anderkant kan gaan help.”

Jojo trap die petrolpedaal weer dieper in.

Lalie

Die geluid van glas wat breek, laat haar ruk van die skrik. Die slag van haar voordeur wat oopklap ook.

Lalie bly verstar sit. Luister na die voetstappe wat teen die trap opkom.

Met haar oë steeds op die bopunt van die trap soek-soek haar hande oor en onder die lappe op die tafel na iets om haar mee te verdedig.

’n Kop word sigbaar en toe die res.

“Tertia?”

Sy is onvas op haar voete. Die blou oë lyk wild. Die mond is verbete getrek. In haar hand hou sy ’n leë bottel vas.

Lalie sug. “Tertia, ek hou nie drank aan nie. Hoeveel keer het ek dit nie al vir jou gesê nie?”

Tertia kom nader. “Baie keer al. Maar weet jy wat jy my nog nooit gesê het nie, Lalie?”

Vrees roer in Lalie se binneste. Dis nie net ’n dronk vrou wat hier voor haar staan nie. Dis ’n dronk vrou wat vergelding soek.

“Toe Steyn nou vir my sê ek moenie my deur oopmaak vir enigiemand nie, nie eens vir jou nie – veral nie vir jou nie – toe begin ek mos wonder hoekom. En toe gaan kyk ek na die datum waarop Avril vermoor is. En toe onthou ek wanneer ek vir jou en Megan gesê het Avril wil terugkom. En toe dink ek terug aan wanneer Vister kastig gaan boegoe soek het. En toe maak ek ’n paar sommetjies. En dis wat jy nooit vir my gesê het nie: dat jy Vister gestuur het om te keer dat Avril terugkom sodat niemand asseblief tog moet uitvind dat Estian haaslipkinders by Tessa gemaak het terwyl hy baie goed geweet het sy is sy halfsuster nie.

“Jy, Lalie, is die duiwel self, en Estian en Megan fokken bloedskandelike demone.”

Lalie gryp die skêr, net toe Tertia op haar afstorm.

Zaan

Estian se geskree en geweeklaag klink nog in haar ore lank nadat dit opgehou het. Sy gil weergalm nog in haar kop: “Ek sien julle! Ek sien julle!” Nou wag hulle net om sy voetstappe teen die trap op te hoor.

Steyn het haar gehelp om aan die agterkant van die toring, verste van die deur en vensters af, te kom en hier sit sy ewe nutteloos met ’n enkel wat sweerlik gebreek is.

Sy probeer die vrees en die pyn wegdink, op iets anders konsentreer. Onder haar lê die eienaardige dakkonstruksies van die Manor – die ene skerp hoeke en vreemde gradiënte, skadu’s en skemertes. In die laaste lig van hierdie skrikwekkende dag tel sy sewe skoorstene en vyf torings van verskillende hoogtes. Die een wat sy so dom was om in op te klim is nie die hoogste nie, dis wel die smalste.

’n Onbekende geluid klink op. ’n Enjin van ’n aard. Veel harder as ’n motor s’n, en anders. Dit word gevolg deur ’n sjwoep-sjwoep-geluid wat geleidelik spoed optel.

Jojo

Die bande skree op die teer toe sy voor Mediclinic se ingang stilhou. Irene wag hulle reeds in.

Sy pluk die deur oop. “Uit, Jojo. Ons kan dit dalk nog maak. Die Unimog is amper by die blokkade.”

Jojo gehoorsaam. Onverskrokke Irene kom weer eens tot die redding, maar dié keer gee Jojo nie om nie. Joachim is belangriker as om haar eksman en sy vrou te beïndruk.

“Saal 6,” onthou Irene waaragtig om te sê voor sy agter die stuur inwip en wegtrek.

Die ystervrou is terug.

Steyn

Hy staan met sy rug teen die muur langs die een venster en wag Estian in met die teleskoop in sy hand toe ’n geluid hom laat verstyf. Verbeel hy hom of hoor hy ’n helikopter? Steyn draai sy oor in die rigting van die geluid. Ja, waaragtig. Hy slaak ’n sug van verligting. Irene het woord gehou.

Nou moet hy net hoop en bid hulle is betyds voor Estian deur die venster kom.

’n Beweging regs van hom laat hom skrik, maar dis Zaan wat met haar rug teen die geronde muur op haar sitvlak aangeskuifel kom.

Sy sê iets, maar die klank van die naderende helikopter maak dit onmoontlik om te hoor. Hy kan wel liplees toe sy die lug in wys. Estian.

Hy kyk op. Fok tog. Nie Irene se mense nie. Estian se girokopter. Dis wat dit moet wees.

Die volgende oomblik lig die naaldekoker bo-oor die toring, sak tot voor hulle en draai skuins.

’n Skoot klap. Zaan gil.

Steyn staan vir ’n oomblik versteen. Hy dink nie, slinger net die teleskoop in die rigting van die giro se oorhoofse lemme, maar hy was oorhaastig. Die instrument val sonder om skade aan te rig ondertoe. Die enigste effek is dat Estian effens swenk.

Die girokopter hang so naby, Steyn kan Estian se grynslag sien toe hy die pistool weer lig.

Steyn val plat, hoor die skoot klap en toe ’n onaardse geluid voor die hele toring begin tril.

Die oorsaak is reg voor hom. Die naaste ski van die giro het aan die stuk reling wat oor die dieptes hang, vasgehaak. Pleks van sak, probeer Estian styg. Die reling ruk verder los uit die beton, maar nie heeltemal nie. Die toring sidder al hoe erger en stukke van die balkon breek en val ondertoe. Die giro kantel, begin tol.

Die slag is oorverdowend toe dit die aarde tref. ’n Kort oomblik later volg die ontploffing. En toe die glans van dansende vlamme teen die aandlug.

In die lig van daardie vlamme sien hy Zaan teen die toringmuur sit-lê, met haar kop wat slap teen haar skouer rus.

Jojo

Joachim draai sy kop dadelik weg toe sy die saal binnekom.

“En nou?” vra Jojo toe sy langs die bed staan. Hy is bleek, sy oë bloedrooi. Sy groot lyf lyk potsierlik op die smal hospitaalbed. Om een of ander rede laat dit trane in haar oë opstoot, maar sy sluk dit vinnig. “Joachim? Hoekom draai jy jou kop weg?”

“Ek het vir Irene gesê ek wil jou nie hier hê nie.”

Jojo frons. Wat op die aarde het sy verkeerd gedoen? “Hoekom nie?”

“Ek wou nie hê jy moet my só sien nie.” Hy bly wegkyk.

“Hoe?”

“Half verdrink en magteloos.”

’n Liggie gaan vir haar op. “Beter as heeltemal verdrink en in rigor mortis.”

Hy draai sy kop stadig na haar toe. “Jy is nie snaaks nie.” Hy kry dit nie heeltemal reg om nie te glimlag nie.

“Nee, ek is nie. Maar ek is ten minste ook nie van my sinne beroof nie. Wat de hel het jy gedink gaan jy regkry toe jy met ’n bleddie rubberduck na Vister toe is?”

“Vir jou wys ek is darem ook my sout werd. Kan planne maak. Kan help om agter die kap van die byl te kom. Vir jou wys ek is dalk nie Valk nie, maar ek het ook my deugde.” Hy kyk weer weg.

“En toe donner jy deugde en al in die water. En gee my ’n bleddie hartaanval. Want ek het vrede met Valk. Ek bekommer my morsdood oor jou. En kyk vir my as ek met jou praat, dêmmit.”

Joachim gehoorsaam. Daar is ’n hoopvolle kyk in sy oë.

Impulsief lig Jojo haar op haar tone, buig vooroor en soen hom vol op die lippe.

Lalie

Sy steek en steek en steek. Dis nie steke wat heelmaak nie. Dis steke wat stukkend maak. Soos Sebastian haar stukkend gesteek het. Al was dit nie met ’n skêr nie. Dit was sy wat uiteindelik die skêr geword het. Sebastian se skêr.

En toe wou hy haar nie meer hê nie. Toe was daar Theresa. En Tessa het uit die steekwond gekom soos Theresa uit haar ma se steekwond gekom het.

En toe wil hy Megan laat kom. Dit was te veel. Net te veel.

Sy kyk af na Tertia. Niks gaan uit hierdie steekwonde kom nie. Niks behalwe bloed nie.

Bloed. Estian en Megan. Tertia moes dit nie gesê het nie. Sy moes nie. Sy moes nie. Wat op Crystal Crags gebeur, bly op Crystal Crags.

Só het Sebastian haar geleer. En jy lap dit nie uit nie. Jy werk lappie vir lappie aanmekaar. Stekie vir stekie.

Daarom sal ek die steekwonde van jou woorde moet toewerk, Tertia. Stekie vir stekie. Sodat die woorde terug kan gaan na waar dit vandaan kom.

Steek, steker, steekste. Stekies vir die skêr. ’n Skêrtjie vir die steek. Dis mos wat jy vir my seun was, Tertia.

Steyn

Sy haal nog asem. Vlak, maar dis daar. So slank as wat sy is, het dit Steyn twee probeerslae gekos om haar slap liggaam oor sy skouer te kry en regop te kom. Die hitte van die vlamme onder die toring het hulle reeds bereik. Die wenteltrap ondertoe is eintlik te smal vir hom met sy vrag, maar daar is geen ander opsie nie.

Om hulle kraak die toring telkens. Sementstukke breek kort-kort los. Rook begin sy longe vul en laat sy oë brand.

Uiteindelik is hulle onder en kort voor lank by die deur na die kamer waar hy die ruit gebreek het om die venster te kan oopmaak. Dit was ’n moerse gesukkel om agter te kom hoe die deur in die eerste plek oopmaak, maar die stoel wat hy tussen die deur en kosyn ingedruk het toe hy besef die ding maak outomaties toe, hou dit darem nog oop.

Die venster is hulle enigste hoop, maar die lig van die vlamme buite stuit hom in sy spore. Hy sit Zaan versigtig neer om eers te kyk wat aangaan. Regs van hom staan die toring in ligte laaie. Daar moet êrens hout onder verf wees. Die giro se brandstof moes daarteen gespat het.

Links lyk dit beter ondanks die baie rook.

Al is dit ’n groot skuifraamvenster, is dit steeds ’n gesukkel om Zaan se slap liggaam daardeur te kry, maar einde ten laaste is hulle uit.

Wegkom van die vlamme is nou sy grootste prioriteit. ’n Ekstra harde klapgeluid laat hom opkyk. ’n Stuk brandende balk kom ondertoe getuimel. Hy gee pad, maar die stuk hout kap teen ’n uitsteeksel teen die muur en speel Fourth of July bo-oor hulle.

Steyn probeer die kooltjies oral afborsel terwyl hy aanhou wegbeweeg van die huis en die wrak van die giro af. Eers toe hy Zaan weer neersit, sien hy in die lig van die vlamme hoe erg die skade aan haar jeans is waar dit oor haar sitvlak span. ’n Stuk van die balk moes haar getref het. Toe eers ruik hy die hare wat smeul. Met sy hande probeer hy voel waar die hitte in die haredos is en druk dood en skud uit so vinnig as wat hy kan.

Eers toe hy seker is daar is nie meer kooltjies aan haar lyf en in haar hare nie, tel hy haar weer op, versigtig om nie aan die brandwonde te raak nie, en soek blindelings ’n pad wat hy weet daar moet wees. ’n Pad weg van hierdie helhool af.

Hy is omtrent twee honderd pynlike tree weg van die huis af en aan die einde van sy kragte toe hy begin hallusineer. Ligte skyn uit ’n monsteragtige ding wat in die donkerte opdoem en dis op pad na hulle toe. Dit voel asof hy in ’n Mad Max-fliek beland het.

Steyn gaan sit net daar met Zaan op sy skoot, bêre sy gesig in haar hare, al stink dit die ene skroei. Hy kan nie meer nie. Hy het sy verstand verloor.

Saterdag 27 Augustus

Steyn

Hy is in ’n hospitaal, besef Steyn toe hy bykom. Hy onthou die rit in die Unimog net vaagweg. Alles aan hom pyn. Verbande knel om sy hande, arms en skouer.

“Welkom terug.”

Sy kop wil bars toe hy te vinnig in die rigting van die stem kyk. Jojo. Sy lyk leepoog waar sy langs sy bed sit.

“Zaan?” Sy lippe is geswel en seer nes sy oë. Sy wang brand.

“Sy is deur die nag geopereer, Steyn. Hulle het die koeël uit haar bolyf verwyder. Sy het ook brandwonde opgedoen, sommige derdegraads, en haar enkel is gebreek.” Jojo ontmoet nie heeltemal sy oë nie.

“Maar sy gaan oukei wees? Sy gaan regkom? Sy gaan leef?”

Jojo se oë vul met trane. “Steyn, dis touch and go.”

 




	
Veertig

Donderdag 1 September

Steyn

Die watervalle weerskante van Duiwel-se-snoet het opgedroog. Die riviere het afgeloop en is weer spruitjies. Maar niks is weer normaal nie.

Dis die eerste keer dat hy hier op Creeks Cove kom sedert daardie nag uit die hel, vyf dae gelede. Die laaste van die brand is eergisteraand geblus. Toe eers kon die paaie weer oopgemaak word.

Om hom lyk dit op hierdie sogenaamde lentedag soos ’n monochrome foto. Alles tussen die twee spruite, van die meer se oewer af tot by die snoet, is skakerings van swart en grys met plek-plek nog ’n rokerigheid wat opslaan uit ’n verwoeste boomstam of struik.

Dis nie net die Manor wat in die slag gebly het nie. Brokstukke en vonke is wyd en syd gestrooi toe die giro ontplof het en die fynbos was ontvanklik. Tessa se kothuis het ook in vlamme opgegaan. Toe die brandbestryders uiteindelik by die huisie kon inkom, het hulle haar oorskot gevind en dié van ’n kind, nog in haar arms toegevou.

En toe draai die wind en die brand vlam weer op. Spring oor die pad en stuur die vlamme meedoënloos Creeks Cove toe.

Noodreddingswerkers het hulle in aller yl na die villas gehaas. Vier was verlate. In Lalie se villa ... Nee, daaraan wil hy nie dink nie.

Hier waar sy villa gestaan het, het net puin oorgebly en die ander villas lyk van hier af soos makabere ashope met net hier en daar ’n stuk muur wat nog swartgebrand bly staan het. Dis soos déjà vu, net veel erger en meer uitgestrek as die brand in die Skema. Amper soos landskapkuns wat die nasleep van die Oordeelsdag probeer uitbeeld.

Hy voel vuisvoos. Soveel lewens daarmee heen. Soveel verwoesting en vernietiging.

Hy het nog sy bakkie en sy lewe in die gehuurde Seepunt-woonstel. En tog voel dit asof hy alles verloor het. Die materiële dinge beteken niks. Sy geloof in die mensdom en sy oortuiging dat die goeie altyd die bose uiteindelik oorwin, is finaal daarmee heen. Dis wat sy grootste verlies is.

As Zaan boonop moet sterf ... Nee, dit durf hy nie eens dink nie.

Hy kon dit net nie meer in die hospitaal uithou nie. Hy moes uitkom. Weg van die simpatieke blikke. Die kopskud van die susters van die intensiewe eenheid elke keer as hy gaan vra of hy Zaan mag sien. Later smeek. En as nog een mens vir hom weer gaan sê haar lewe is in die Here se hande, gaan hy skree.

“Is Meneer seker Meneer moenie nog in die hospitaal wees nie?”

Steyn loer oor sy skouer. Soufie stap nader en kom voor hom staan, kyk hom op en af.

“Meneer lyk dan die ene mummie. Verbande oral. En so op die krukke. Hoe bestuur Meneer ooit?”

“Met moeite.” Sy mond trek pynlik toe hy onwillekeurig glimlag. ’n Brandende splinter van die balk het klaarblyklik sy wang getref. “Maar die verbande laat dit erger lyk as wat dit is. Dis meesal ligte brandwonde. Die krukke is maar net om die gewig van my knieë af te hou. Die ligamente het seergekry.” Hy haal sy skouers op. “Ek moes net kom kyk of alles wat ek gehoor het waar is.”

Soufie skud haar kop stadig. “Dis waar, Meneer, en tog kan ’n mens dit nie glo nie.”

“Ek verstaan julle huise het darem nie skade gely nie?”

“Vir ’n verandering het die Here na die Roose omgesien, Meneer. Die spruite was nog in vloed en het seker help keer dat die brand oorloop na ons toe. Maar dis eintlik die wind wat ons goedgesind was. En onse huise het mos sinkdakke, nie riet soos die villas nie. Rietdakke en fynbos gaan nie saam nie. Dis net ...” Haar oë vul met trane. “Dis net Tessa en Sylvester. Dit was seker maar die Here se wil. En PaVister ... Maar dit was sy eie besluit. En dit was dalk ’n goeie een, dink ek, noudat al die ape uit die moue kom.”

Die koerante het inderdaad elke dag iets nuuts om te verkondig, maar hy lees dit skaars. “Mary was by my in die hospitaal. Sy sê dis jy en sy wat saam agter die kap van die byl gekom het.”

“Ja, ons het. Sy het my gebel ná Meneer die eerste keer by haar was. My nommer by die padstal gekry. Sy het uitgevra oor Meneer oor sy so bekommerd was dat Meneer van Dirkie uitgevind het en toe begin ons oor al die ander dinge ook praat. Toe gaan ek na haar toe daardie Sondag.

“Ons het al twee bietjies-bietjies geweet. Sy van die ou dae meer, ek weer meer van nou se dae. Eers toe ons die bietjies bymekaarsit, het ons beginne verstaan. Van Sebastian. Van Estian. Van MaLalie. Van Megan. PaVister en die res. Daarna het ons mekaar kort-kort gebel as daar nog iets is wat ons onthou of wat ons uitgevind het. En so het ons dinge aanmekaargelas gekry.”

“Weet julle hoekom Vister Dirkie destyds laat bly leef het?” Daar is soveel hoekoms, hy kan maar êrens begin vra.

“Meneer onthou Dirkie se slanghandjie?”

Steyn knik. “’n Pofadder het hom glo gepik.”

“Dit was in die tyd voor PaVister geweet het Tessa is nie sy kleinkind nie. Lank voor haar tande getrek is.

“Dit het naby die vissershuis gebeur. PaVister het die pofadder vermorsel, maar die skade was gedaan. Dirkie sou daardie dag al dood gewees het, maar boesmansgif het hom gered. PaVister het vir hom ’n klein stukkie van ’n blaar gegee om te kou en fyngemaakte blare op die bytplek ingesmeer. Dirkie het by die dood omgedraai en sy handjie was vermink, maar hy het bly leef. PaVister het eendag, lank daarna, vir my gesê ’n mens maak nie dood wat jy aan die lewe help hou het nie. Ek het nou die dag eers agtergekom hy het dalk van Dirkie gepraat.”

“Maar uiteindelik het hy Dirkie tog doodgemaak.”

Soufie kyk weg oor die meer wat soos piouter onder die bewolkte lug lê. “Al in Sebastian se tyd het ons goed hier geleef. Baie beter as onse mense elders. Onder Estian nog beter. Ons het stewige huise met badkamers en songeisers vir warm water gekry. Spoeltoilette. Elektrisiteit. Nog nooit het ons ’n dag honger gely nie. Kos was volop. Lone goed. As daar moeilikheid was, het Estian, soos Sebastian voor hom, tussenbeide getree en dit uitgesorteer. Dis net die ding wat hulle oor meisiekinders gehad het wat die pap suur gemaak het.”

Sy kyk weer na Steyn. “PaVister moes uiteindelik kies tussen die lewe van ’n bloedskandekind wat in elk geval sonder verstand gebore is, en ’n lekker lewe vir die Roose op Crystal Crags. Die keuse was nie moeilik nie, maar hy was kwaad dat hy dit moes doen en hy het dit op Mary uitgehaal. Miskien ook op so ’n snaakse manier op Miss Jane. Daarom het hy die hele huis afgebrand.”

“En Avril?”

“Dieselfde keuse. Toe Tessa destyds terugkom nadat sy ses maande soek was, glo ek het MaLalie uit haar gebrabbel afgelei dat sy nog ’n kind in dié tyd gehad het. Ook dat Avril êrens ’n vinger in die paai gehad en die kind weggevat het. Maar sy het nie geweet of die kind ook ’n haaslippie was nie. Toe mevrou Tertia nou sê Avril wil terugkom, het MaLalie geweet sy kan dit nie toelaat nie. Veral nie met al die gesnuffel hier rond nie. Sy kon nie toelaat dat Estian se sondes op die lappe kom as dit wel ’n haaslippie is nie. En toe was dit. En sy sondes kom toe wel in die ope.”

“En al hierdie moord en doodslag was ter wille van ’n seun wat Lalie gehad het nadat Sebastian haar verkrag het? ’n Kind wat ’n besete man geword het?” Steyn skud sy kop. “Ek verstaan nie.”

Soufie sug diep. “’n Verkragkind wat van MaLalie weggeneem is, maar wat sy toe tog moes grootmaak.

“Die ding is, meneer Steyn, as ’n mens ’n kind grootmaak, of dit nou joune is of nie, of hy nou ’n verkragkind is of nie, jy raak lief vir hom. En dit was MaLalie se probleem. Ek dink dis hoekom sy vir Megan dadelik ná die geboorte vir pleegsorg weggegee het. Ek weet nie hoekom sy haar nie laat aanneem het nie. Dalk het dit haar beter laat voel. Wie sal weet?

“Maar omdat sy haar nie grootgemaak het nie, was daar nie ’n band tussen hulle nie. Selfs nadat Megan hier aangekom het, kon MaLalie haar op ’n afstand hou. Maar Estian is ’n ander storie. MaLalie se hele lewe het later om Estian gedraai. Om Estian en haar lappies. Net as mevrou Wena kom kuier het, kon dié haar aandag aftrek.”

Steyn versit sy krukke toe hy agterkom sy een arm word lam. “En toe verongeluk Wena. Kort nadat sy Sylvester gesien en gedink het dis Dirkie, die paaiboelie.”

“Die afgelope tyd het mevrou Wena mos al hoe meer begin uitvis oor Crystal Crags se dinge. En toe mevrou Wena mos nou vir Sylvester sien, toe moes MaLalie ’n plan maak voor mevrou Wena die klou by die oor bring.”

“Hoe weet jy dit was Lalie wat so besluit het en nie Vister nie?”

“Een van my dogters het daardie Woensdagmiddag vir MaLalie ’n paar goedjies gaan stryk met dié dat ons die vorige Vrydag nou nie tyd vir alles gehad het nie. Moes mos mevrou Zaan se plek skoonmaak.

“Die kind hoor toe hoe MaLalie vir mevrou Wena bel en vra om oor te kom. Mevrou Wena wou glo eers niks weet nie, seker so met die storm en in die nag en als, maar MaLalie het haar tog omgepraat gekry. My kind het niks daarvan gedink nie, tot die volgende dag. Toe ons nou hoor van mevrou Wena. Toe het die meisiekind vir my kom sê dit was vir haar snaaks dat MaLalie so knaend was.

“Ek dink MaLalie was stukkend oor wat sy geglo het sy moes doen, maar sy kon nie ’n ander uitweg sien nie – al was mevrou Wena haar enigste vriendin en al vir so lank. Eintlik dink ek dis toe dat MaLalie die laaste bontvarkie verloor het, as Meneer nou verstaan wat ek bedoel.”

Hy wil nog steeds nie dink aan die tafereel waarop die noodwerkers afgekom het nie, maar kan nie help om te onthou wat Irene vertel het nie.

’n Bebloede Lalie het langs Tertia se nog meer bebloede liggaam gesit met Tertia se kop op haar skoot. Terwyl sy heeltyd met haarself praat, het sy Tertia se mond met ’n gekromde naald en borduurgare in kruissteek probeer toewerk.

Lalie het glo vir een van die noodwerkers gesê sy wou Tertia se laaste woorde terugsit waar dit vandaan gekom het. Wou keer dat dit weer uitkom. Wat Tertia se laaste woorde was voordat Lalie haar herhaaldelik met die kleremakerskêr gesteek het, wou Lalie nie sê nie.

Soufie gee nog ’n sug. “Ek hoor MaLalie is Valkenberg toe gestuur vir waarneming.”

Steyn knik. “Ek het ook so gehoor.”

“En ek hoor mens kan Duiwelspiek van daar af sien.”

Hy het dit nie geweet nie, maar toepasliker kan mens seker nie kry nie. “Glo jy in Vister se Duiwelsdriehoek, Soufie?”

“Ek dink PaVister, of dalk MaLalie, het aanvanklik die Driehoek uitgedink om al die booshede toe te smeer, maar dit later self begin glo.

“Of miskien het PaVister maar net ’n verskoning gesoek vir hulle dade. En tog, die dinge het lank voor PaVister al begin gebeur. Selfs nog voor die Roths hier aangekom het. Mensvreterspoel word nie verniet so genoem nie. Maar ek dink die Roths het hulle eie boosheid saamgebring en só die boosheid wat reeds hier was nog sterker gemaak.”

Steyn vee oor sy oë wat steeds krapperig is. “Miskien het al die boosheid nou uitgebrand.”

Sofie beduie na die swartgebrande berg. “Daar sal fynbos weer groei. Eerste sal die brandlelies kom. Hulle het mos ’n brand nodig om te ontkiem. Daarna sal die res stadigaan weer uitgroei. Solank dit nie binne vyf jaar weer brand nie, sal alles wat deur die Here gemaak is, herstel. Hierdie grond laat hom nie besit van die mens en sy geboue nie.” Sy kyk op na hom. “Maar Meneer, tot die Oordeelsdag kom, sal die boosheid van die mens nooit uitbrande nie. Sal net weer ’n ander vorm aanneem.”

Steyn voel die vibrasie in sy hempsak net voor die gelui van sy selfoon opklink. Hy druk dit haastig teen sy oor.

“Steyn, Jojo hier. Jy moet hospitaal toe kom.” ’n Snik breek deur. “Dis Zaan.”

Maandag 31 Oktober

Jojo

Al het die afgelope ses weke verbygevlieg, was dit op ’n ander manier lank. Jojo kyk opgewonde in die aankomsaal rond, maar sien geen beer van ’n man met ’n grys kop en baard nie. Dalk het hy in die verkeer vasgeval.

“Jojo.”

Sy swaai om. Irene staan ’n entjie weg met haar motorsleutels en speel. “Ek het jou kom haal.” Sy wink met haar kop. “Kom ons kry koers.”

“Maar Joachim ...” Sy voel soos ’n seilskip wat skielik ’n windleegte slaan.

“Ek was anyway in die Kaap, toe bied ek aan om Joachim die trip te spaar. Hy werk kliphard aan sy nuwe storie.”

En sy storie is belangriker as om vir haar te kom haal? Ná ses weke weg van mekaar?

“Hy wou eers nie, maar ek het gesê ons het dinge om uit te sorteer en dit sal beter wees as ons dit afhandel sodat jy daarna net jou kuiertjie kan geniet.”

“Wat moet ons nog afhandel? Volgens my is alles op datum.”

“Ons praat in die kar. Dis te raserig hier.”

Jojo val met haar bagasiewaentjie langs Irene in. Irene se treë is te lank vir haar om behoorlik by te hou. En boonop stap Irene met mening. Amper asof sy kwaad is.

“Sigaret,” blaas Jojo toe hulle buite kom.

“Jy kan in die kar rook. Jy mag mos, al is ek nog al die jare verbied.” Irene rek haar treë nog langer.

“Irene, magtag! Ek kan nie byhou nie.”

Irene stap stadiger, maar Jojo is steeds ’n ent agter haar. Toe Jojo by die kar kom, het Irene al die motor se bagasieruim oop. Nog voor Jojo haar asem terughet, is die bagasie gebêre en stap Irene om bestuurder se kant toe.

Jojo klim ook in. Sy kan sweer Irene was moedswillig.

“En hoe voel dit om sestig te wees?” vra Irene en sluit die enjin aan.

“Vra vir Valk, hy het meer ondervinding.” Sy het nog nie kans gehad om mooi na te dink oor die danige mylpaal wat sy bereik het nie. Sy het skaars van haar verjaardag onthou. Dit het eers tot haar deurgedring dat sy verjaar toe daar ’n ruiker van Valk en Irene by haar afgelewer is.

Sestig. Sy kan dit eintlik nie glo nie. Wat het van die tien jaar geword sedert haar vyftigste verjaardag wat sy stoksielalleen en mismoedig deurgebring het?

“En as jy nou so dikbek lyk? Teleurgesteld dat jou lover boy jou nie eerder kom haal het nie?” Irene kyk vlugtig vir haar.

“Ek is nie dikbek nie en Joachim is g’n my lover boy nie. Ons is net vriende.” Sy steek ’n sigaret aan en maak die venster effens oop.

Irene draai af Somerset-Wes se kant toe. “Ek het nie van Joachim gepraat nie.”

Jojo kyk verward na haar. “Van wie de hel dan?”

“Ek het oë in my kop. En ek is dalk ’n pragmatis, maar dis nie te sê dat ek geen intuïsie het nie. Of gevoelens nie, for that matter.”

“Op die aarde waarvan praat jy?”

“Van Valk wat so anders is vandat julle teruggekom het van daar bo af. Valk wat my vra om vir jou ’n ruiker te stuur vir jou verjaardag. Bloody cheek wat hy het. Jy wat skielik in sy kar mag rook. Het dit dadelik geruik toe jy daar by die hospitaal uitgeklim het. Julle het mekaar weer gevind, of hoe? Toe julle daar bo was.”

Jojo snak behoorlik na haar asem. “Liewe donner, Irene, wat het jý gerook? Wat ook al dit is, dit moet sekerlik teen die wet wees.”

“Ek het gesorg dat jy en Joachim by mekaar uitkom. Gesorg dat julle tyd het om mekaar te leer ken. Tyd waarvoor ek jou nogal betaal het. Ek het hom vir jou eers uit Vister se kloue en toe uit die fokken strandmeer gered. En alles verniet.”

“Maar magtag, Irene, ek het gesit waar jy nou sit toe ek met my eie ore gehoor het hoe Valk vir jou sê hy is lief vir jou. Trots op jou. Sal hy dit nou doen as ons mekaar kastig weer gevind het?”

“Julle het my hulp nodig gehad. Dis maar al.” Daar is ’n blos op haar wange. “Buitendien, dit was juis weird. Valk sê nooit sulke goed nie. Nie eens voor ons getroud is nie. Ek was die een wat hom moes vra om te trou. En sy antwoord? ‘Ja, oukei, dis dalk nie ’n slegte plan nie.’”

Vir die eerste keer vandat sy Irene ontmoet het, voel Jojo ’n bietjie jammer vir haar. “Hoe is Valk anders vandat ons teruggekom het ‘van daar bo’ af?”

“Maak uit sy eie vir my koffie. Gee vir my sommer uit die bloute drukkies. Hou my hand vas as ons stap. Sulke sotlike goed. Dis nie hoe Valk is nie. En ons sekslewe het skielik weer ... Wel, newwermaaind. Die ding is, dit kan net sy bleddie skuldige gewete wees.”

“Hou jy nie van sulke ‘sotlike’ goed nie?” Jojo probeer haar gesig sedig hou.

“Nee! Ja. Ek ... natuurlik hou ek daarvan. Ek is ’n vrou, magtag, maar Valk was nog nooit so nie en ek het vrede gemaak daarmee. Ek het gedink deep down is hy darem sekerlik lief vir my.” Irene byt haar onderlip vas. Haar oë raak ongewoon blink.

“Irene, Valk het hom oor ’n mik geskrik toe hy hoor jy is saam met Steyn na Vister toe. My met die dood gedreig as jy iets sou oorkom. As jy my vra, is die man van voor af verlief op jou.”

“Wat bedoel jy van voor af? Hy was nog nooit verlief op my nie.”

“Wel, dan is hy nou vir die eerste keer. Halsoorkop.” En dit, besluit Jojo, is haar storie en daarby gaan sy hou. Uit haar mond sal Irene nie hoor watse werklik sotlikhede Valk kwytgeraak het nie. Veral nie noudat dit baie duidelik is dat Valk die lig gesien het nie. En oor haar dooie liggaam sal sy ooit aan iemand erken wat die uitwerking daarvan op haar was. Dat dit haar tog van balans af gegooi het, haar ’n lekker gevoel gegee het benewens die skuldgevoelens. Sy wil dit skaars aan haarself erken.

Irene is ’n lang ruk stil. “Dink jy regtig so? Verlief?”

“Ek dink regtig so. Geniet dit.”

Kilometers gaan in stilte verby voor Irene weer praat.

“Oor daardie pensioen ...”

“Ek is nie ’n charity case nie, Irene. Ek het ook nie help sorg dat Hugo in die tronk beland nie. Maar jy is baie welkom om vir my ’n ordentlike bonus te gee vir wat ek wel uitgerig het. En terloops, ek het vir Valk gesê dis die laaste keer wat ek saam met julle werk. Ek is klaar met aalmoeswerk. Soos jy weet, wil Joachim hê ek moet vir hom navorsing doen en daar het nog ’n skrywer navraag gedoen. En daar sal ander ook wees.”

Irene loer na haar, kyk dan weer voor haar. “En jy dink daardie soort aalmoesvrye navorsing gaan genoeg wees om jou onversadigbare nuuskierigheid te bevredig?”

“Heeltemal. Wat kan dan nou interessanter wees as om nuwe maniere uit te dink om moord te pleeg?”

“As jy so sê.”

“Ek sê so.”

“Dis jammer. Jy sien, daar is hierdie groep mense wat ...”

“Ek wil nie weet nie.”

Irene grinnik. “Hoekom nie? Jy is sekerlik immuun teen enigiets wat ek jou kan vertel noudat jy so vas besluit het?”

“Jy hoef nie so selftevrede te lyk nie. Ek gaan nie die aas vat nie.”

“Oukei. Sal maar iemand anders moet kry om uit te vind hoe de hel iemand ’n spul akoliete kan oortuig dat ...”

“Irene, sharrap.”

Irene gehoorsaam dié keer.

Akoliete? Jojo voel die weetgierigheid soos ’n kool vuur in haar binneste brand, maar toegee, sal sy nie. Sy het klaar besluit sy was haar hande van Valk en Irene en net mooi niks gaan haar van besluit laat verander nie.

Dis ’n enorme verligting toe hulle by Joachim se oprit indraai. Jojo moes behoorlik die laaste halfuur op haar tande byt om nie uit te vra oor die akoliete nie.

Joachim kom by die voordeur uitgestorm nog voor Irene die enjin afgesluit het. Jojo is skaars by die deur uit of hy vou haar in sy arms toe. “Ek het jou só gemis.”

Irene het reeds haar bagasie uitgehaal voor hy Jojo laat gaan.

“Hallo en koebaai, Joachim. Lekker kuier, Jojo. Jy verdien ’n ruskans.” Irene waai vir hulle van die bestuurderskant van die motor af. “O ja, Jojo. Hoe iemand ’n spul akoliete kan oortuig dat buiteruimtelike wesens die Overberg besoek het en dalk steeds besoek, wou ek nog sê. Bye!”

Buiteruimtelike wesens? Hier in die Overberg? Liewe donner. Sy het hoeka op History Channel ...

Jojo kyk die kar giftig agterna. Ellendige Irene. En dit nadat sy haar man vir haar teruggegee het.

Jojo neem ’n sluk van die droë rosé wat al vir haar amper so lekker is soos ’n Comfortjie.

Joachim het vir albei gesorg, maar by die huis is daar nie sulke lekker wyn nie. Dus geniet sy dit terwyl dit beskikbaar is. Veral nadat sy gesien het hoeveel hierdie landgoed se rosé in die drankwinkels kos.

Dit voel amper onwerklik om weer hier op die kothuis se stoep te sit. Die maand en ’n half wat sy terug was in Benoni, was daar nie veel tyd vir rustig agteroorsit nie. Sy was hoofsaaklik betrokke by Hanli se saak, maar Valk het haar ook kort-kort gebel om allerhande goed te verifieer of haar op hoogte te hou van dinge wat hier aan die gang was.

Ná die rit van die lughawe af verstaan Jojo beter waarom dit telkens Valk was wat kontak gemaak het en nie Irene nie.

En miskien kan sy Irene nie heeltemal verkwalik nie. Daar was baie kontak tussen hulle. Sy het ook gereeld by Valk kers opgesteek oor die Swiegelaar-dinge. Gelukkig is dié darem nou wat haar betref min of meer afgehandel – al begin die konsert nou eers vir die betrokkenes.

Hanli is aangekla van meineed, regsverydeling en ’n paar ander goed, asook van medepligtigheid aan Eduard se moord. Rika Krige gaan vir die staat getuig.

Hanli se man het reeds ’n egskeiding aanhangig gemaak en die kanse dat sy toesig oor die kinders sal kry, is feitlik nul. Sy sal waarskynlik besoekreg kry, maar ook dit sal beperk wees.

Dis ’n swaar straf vir ’n ma, maar net die manier waarop sy Rika behandel het, diskwalifiseer Hanli al klaar vir simpatie. Rika se seun het darem nou gesorg dat sy haar volle pensioen en aftredevoordele uit Eduard se boedel sal kry. Hulle gaan glo vir haar ’n granny flat bou en Rika lyk baie gelukkig met die hele situasie.

Tevredenheid daal oor Jojo. Sy was toe nou wel nie betrokke by die opklaar van die Crystal Crags-geheime nie – iets waaroor sy nou nog spyt is – maar sy het darem gehelp om die Swiegelaar-gemors uitgesorteer te kry.

Jojo kyk op toe Joachim om die hoek kom en stry teen die blyheid wat sy altyd voel wanneer sy hom sien. Die laaste ding wat sy wil wees, is deel van ’n geslaagde matchmaking-eksperiment geïnisieer deur haar eksman se vrou.

“Jammer ek is bietjie later as wat ons afgespreek het. Die Skype-sessie met my uitgewer het toe langer geduur as wat ek gedink het.” Joachim buk en soen haar op die wang. “Ek skink gou vir my ook ’n wyntjie.”

Jojo leun terug in haar stoel toe hy binnetoe verdwyn. Sy is bly hy het voorgestel hulle kuier hier op die kothuis se patio saam, eerder as by sy huis. Dit sal vir haar aardig voel in die huis waar hy saam met sy vrou gebly het.

“Darem ’n slapie ingekry? Of maak vlieg jou nie so moeg soos vir my nie?” vra hy toe hy kom sit.

Soveel dinge wat hulle nog nie van mekaar weet nie. “Ek slaap nie in die dag nie. Veral nie as dit sulke mooi weer is nie. Ek het my goed uitgepak en nou sit ek maar en dink aan alles wat die afgelope tyd gebeur het.”

“En wat is nuus?” vra hy terwyl hy haar sigaret vir haar aansteek.

“Wel, die jongste is dat Havenga nou amptelik deur die Menseregtekommissie ondersoek word.”

“Hy skyt seker in sy broek.” Joachim maak sy pyp brand.

“Min of meer. En tereg. Hy het glo een aand deelgeneem het aan ’n soort gang-rape in een van die townships, daai jare toe die noodtoestand afgekondig is en die weermag nog met die Casspirs daar ingevaar het.”

Joachim kyk haar met afgryse aan. “En om te dink Eduard Swiegelaar het die vent aanvanklik gehelp om skotvry daarvan af te kom. Nietemin, het Irene jou vertel dat die laaste legkaartstukkie in die Jane Summers-saak toe gister in sy plekkie ingepas het?”

Jojo skud haar kop. Nee, Irene was te besig om haar die kop te was, maar dit sê sy liewer nie.

“Steyn wou weet van Jane se babatjie. Of hy die pa was. Die outopsie het nou wel gewys dat die kleintjie nie ’n gesplete verhemelte gehad het nie, maar dis nie te sê dat Estian nié die pa was nie. Douw was, soos jy weet, die ander moontlikheid. Steyn het gesê dit sal hom gemoedsrus gee, enige kant toe. Hy wil net weet.”

“En?”

“Met Douw se beendere wat saam met Jane s’n opgegrawe is en Estian se oorskot wat ook beskikbaar was om DNS-monsters te neem, was dit nie moeilik om vaderskap te bepaal nie. Dit was nie Estian se kind nie.” Joachim trek-trek aan sy pyp. “En dit was ook nie Steyn s’n nie.”

Jojo knik nadenkend. “Dis dalk ’n goeie uitslag vir Steyn. Hy hoef nie verder oor die kind te treur nie. En dan is dit eintlik gepas dat Jane en Douw en hulle babatjie gelyktydig begrawe is. Jy was saam met Steyn by die herbegrafnis, het jy gesê?”

“Ja, ek het gevoel hy het darem iemand saam met hom daar nodig. Steyn was baie ontroer. Dit vang hom nogal dat Jane nie die vrymoedigheid gehad het om hom te vra vir hulp met die Dirkie-ding nie. Dit het mos gebeur kort nadat hy uitgevind het Jane het hom verneuk en sommer met twee mans. Nietemin, die grênde ma uit Engeland was ook daar en het op haar deftige manier verpletter gelyk. Steyn sê sy sukkel nou nog om te glo Jane is werklik dood.

“Douw se familie, daarenteen, het eerder gelyk asof hulle kom kyk het wat hulle kan aas as om laaste eer aan hom te betoon.”

“Was jy by Estian en Megan se begrafnisse?”

Joachim skud sy kop. “Nee, daarvoor het ek nie kans gesien nie. Volgens Steyn was net hy en die Roose daar. En die Roose het waaragtig oor Estian gehuil. Soufie het glo gesê ’n mens kan seker nie verwag dat ’n kind wat op vyf moet sien hoe sy regte ma die vrou doodmaak wat hy gedink het sy ma was, normaal kan grootword nie.”

Dood moet seker ’n oorsaak hê, maar in haar beskeie opinie kan niks as verskoning dien vir Estian se onheilighede nie. “En hoe voel Steyn oor Zaan?”

Joachim skud haar kop. “Hy praat nie oor Zaan nie.”

Jojo staar af in haar glas. “Dit sal tyd neem, maar hy sal anderkant uitkom.”

“Ek dink ons het nou genoeg oor ander mense gepraat,” sê Joachim ná ’n lang stilte en vat haar hand. “Ek weet jy het nog goed om af te handel in die noorde en hier sal ook seker nog ’n paar wurms uitkruip en sake wees om na om te sien, maar ek wil graag dink die belangrikste dinge is uitgesorteer. En ek wil graag dink ons kan ons nou bepaal by wat regtig belangrik is. By ons.”

Jojo het vermoed dit kom, dit kon sy aflei uit hulle gesprekke sedert hy amper verdrink het, maar sy is steeds nie gereed hiervoor nie.

“Joachim, kan ons nie ...”

“Jojo, asseblief, dit was nie maklik om my moed bymekaargeskraap te kry nie. Laat ek klaar praat, toe?”

Miskien is dit tog beter om dit agter die rug te kry. En dalk is sy tog gereed daarvoor. Daardie sagte oë van hom maak haar lam.

“Jojo, ek moes twee en sestig jaar oud word om te verstaan wat liefkry is. Vir die eerste keer in my lewe. Dis die wonderlikste ding wat nog ooit met my gebeur het. Ek is ’n man vol onsekerhede en lomphede, dit kan ek nie ontken nie. Ek is ook nie ’n held se gat nie, maar ek hoop jy sal nietemin kans sien om jou lewe saam met my te s...”

Haar hand skiet in die lug op. “Stop net daar. Joachim, as jy nou vir my gaan sê jy wil hê ek moet my lewe saam met jou slyt, staan ek nou hier op en gaan terug Benoni toe. Eerstens, ’n lewe is nie daar om geslyt te word nie. Dis daar om geleef te word. Tweedens ...” Êrens het sy haar asem saam met die “tweedens” verloor.

Die grys ruspes bokant sy oë roer. “Jou lewe saam met my deurbring? Is dit beter?”

Jojo rol haar oë.

“Saam met my die toekoms tegemoetgaan?”

“Bietjie melodramaties, maar beter.”

Sy oë begin blink. “Dan sien jy kans?”

“Kans waarvoor? Dit sal jy baie mooi moet uiteensit.”

“Wel, ek het gedink ons kan trou. Die res sal mos vanself uitwerk.”

“Trou? Sommer net so? Vanself uitwerk? Is jy laf?” Dit het sy waaragtig nie verwag nie. Gereeld saamkuier ja, besluit dis ’n verhouding of iets soos ’n kys, ja, maar trou? Jojo skud haar kop. “Jammer, Joachim, maar dis buite die kwessie. Veral as jy dink ek kan sommer net in jou oorlede vrou se skoene instap.”

“Maar dis nie ...”

“Ek is harde werk, Joachim, en dit gaan nie verander nie. Ons kan vriende wees, maar huis-huis speel is nie vir my nie en dit sal onregverdig teenoor jou wees om met iemand te trou wat nie bereid is om te verander en aan te pas nie.”

“Maar my magtag, Jojo! Het ek gevra dat jy moet verander? Dat jy nou skielik ’n huisvroutjie moet word?” Joachim kom orent, stap twee tree weg en draai weer na haar. “Ek het jou dan liefgekry nes jy is. Hoekom sal ek nou van jou verwag om te verander?”

“Want dis hoe trou werk.” Sy dwing haarself tot kalmte. “Ons ken mekaar drie maande, Joachim. Ek ontken nie ek het gevoelens vir jou nie. Sterk gevoelens, maar om dit nou al liefde te noem en te praat van trou, is malligheid. Ek raak skoon beangs as ek net daaraan dink dat ons in dieselfde huis moet bly.” Boonop een waar sy oorlede vrou die septer geswaai het. Aan ’n slaapkamer deel, wil sy nie eens dink nie.

Joachim staan haar lank net en aankyk voor hy diep sug en sy hande na haar toe uitsteek.

Sy laat toe dat hy haar uit die stoel optrek en leun teen sy bors toe hy haar teen hom vastrek. Nog nooit het sy so geborge by iemand gevoel nie. Hoekom sy nie die kans aangryp en instem om met hierdie lieflike man te trou nie, weet geen mens nie. Sy weet net sy kan nie.

“Nou goed,” sê hy met sy ken op haar kroontjie. “Ons leer mekaar eers beter ken. Sien jy daarvoor kans?”

Sien sy kans? Sy met haar appelwange en dubbelken. Haar waatlemoenboude en voos spanspekke vir borste. Sy wat ’n seilskippie aan die seil sal kan hou met die flappe aan haar boarms. Kangaroetjies in die sakke onder haar oë kan dra. Hoe op gods aarde kan ’n man, een soos Joachim, haar wil hê?

Agter geld kan hy nie aan wees nie. Hy weet sy het niks. Is hy dalk net so donners eensaam dat hy net mooi enigiemand sal vra om sy lewe te deel? Of hou hy dalk regtig van haar? Warts and all?

Nee, dit klink te goed om waar te wees en almal weet iets wat te goed klink om waar te wees is te goed. Vra maar enige slagoffer van ’n piramideskema.

“Jojo? Ek vra of jy kans sien.”

“Hoekom? Hoekom ek?”

Hy hou haar ’n entjie weg, sy oë die ene verwarring. “Jojo, verstaan jy dan nie hoe wonderlik jy is nie? Hoe absoluut smoorverlief ek op jou is nie? Juis omdat jy jý is.”

Sy sluk swaar.

“Ek is mal oor jou. Ek wil jou in my lewe hê. Hoe dit ook al uitwerk.”

Vandag leer sy baie van dapperheid, besef sy toe sy hom in die oë kyk. “Ek sien kans. Om jou beter te leer ken, bedoel ek. Nee, eintlik bedoel ek, ek wil graag. Baie graag. Jou beter leer ken.”

Sy hand vou om haar agterkop en dié keer is dit nie ’n talmende soen nie.

Jojo is uitasem toe hy haar laat gaan. Haar lyf is aan die brand soos dit in meer as sewentien jaar nie was nie.

“Ek begeer jou, Jojo.” Sy stem klink soos skuurpapier op skuurpapier.

Sy wil haar oorgee aan die oomblik. Aan Joachim. Haar lyf wil ook. Maar daar lê die knoop. Die spanspekborste. Die waatlemoenboude. Die binnebande om haar middel. Die sestigjarige dimpeldye.

Vandag leer sy ook baie van lafhartigheid. “Joachim, dis te gou. Dit was te lank gelede. Ek kan nie. Nie nou nie,” stotter sy dit uit. Sy weet nie eens of sy nog weet hoe nie.

Hy druk haar weer teen hom vas. Sy kan voel hy het nie gelieg toe hy sê hy begeer haar nie. “Dis oukei, Jojo. Een dag op ’n slag.” Hulle bly lang oomblikke so staan voor hy haar laat gaan. “Maar nou wil ek weet hoekom jy my nie gesê het jy het laas maand verjaar nie. Nogal sestig geword ook.”

“Dis nou nie juis iets wat ’n vrou graag wyd en syd verkondig nie. Ek moet seker vir Irene bedank dat sy jou ingelig het?”

“Sy het my netnou gebel. En ek en jy gaan dit behoorlik vier. Sommer elke dag van die week wat jy hier is. Vanaand is die eerste paaiement. Ek vat jou uit vir ete. Wat verkies jy? Seekos? Italiaans? Of wat?

Jojo grinnik. “Enigiets. Net nie carpaccio nie.”

 




	
Epiloog

Vrydag 1 September, een jaar later

Steyn

Die vrou wat oorkant hom sit, is mooi. Sy is sexy. Sy is intelligent en interessant. Sy is geïnteresseerd ook, dit kan hy sien aan die manier waarop sy oor haar wynglas na hom loer. En tog kon sy deur die hele middagete heen nie sy aandag vir langer as ’n paar minute op ’n slag hou nie.

Vir twee maande reeds neem hy vroue op ’n gereelde grondslag uit. Maar dis vergeefs. Hy kan Zaan nie uit sy gedagtes kry nie.

Snaaks genoeg is dit nie die Zaan wat hy voor die brand leer ken het wat hy telkens voor sy geestesoog sien nie, dis die Zaan toe sy die eerste keer in die hospitaal bygekom het, die dag toe Jojo hom gebel het terwyl hy met Soufie op daardie verskroeide stuk aarde gesels het.

Daar was meer verbande en pypies en kontrepsies as Zaan sigbaar. Sy kon nie praat nie, maar daardie oë het alles gesê. Dat sy bly was om hom te sien. Dat daar iets unieks en kosbaars tussen hulle is.

Elke dag het hy so dikwels as wat hy toegelaat is langs haar bed gesit. Sewe weke lank.

Gaandeweg het die verbande afgekom. Hier en daar was wel ’n derdegraadse brandwond, maar die res was nie so erg soos dit kon gewees het nie. Die koeëlwond en die skade wat dit aanvanklik aangerig het, het besonder goed genees en haar enkel het ná ’n operasie mooi aangegroei.

Tussendeur het hy haar gehelp om weer haar ID, bestuurderslisensie en kredietkaarte te vervang, haar banksake help uitsorteer. Die versekeringseise vir Villa 5 ook. Hy het begin rondkyk vir meer permanente verblyf as die selfsorgeenheid wat hy intussen gehuur het. Irene het gehelp om vir haar klere uit te soek. Die polisie het haar verklaring ná verklaring laat uitskryf. Alles terwyl sy skaars ’n woord gepraat het. Dit was asof sy haar toegeskulp het en nie woorde kon gebruik om haar los te maak van die gebeure nie.

Op ’n oggend het die hospitaal gebel met die nuus dat sy later die dag ontslaan word, hulle sal skakel wanneer die dokter vir oulaas gekyk het of alles wel is sodat hy haar kan kom haal. Maar toe hulle wel bel, was dit met die nuus dat sy ná die laaste doktersbesoek badkamer toe gegaan en verdwyn het.

’n Taxi het haar na ’n motorhuursaak geneem, kon Irene uitvind, en ook dat die motor by ’n Kaapse tak besorg is, maar daar het haar spoor verdwyn.

“Steyn, jy het nie ’n woord gehoor wat ek gesê het nie.” Die vrou oorkant hom kyk hom berispend aan.

Steyn sug. “Jy is reg. Ek is jammer.”

Sy sit haar glas driftig neer. “Wat dit ook al is, kry dit uit jou sisteem uit voor jy ander mense se tyd mors.”

Hy kyk haar agterna toe sy met ’n ergerlike gewieg van heupe die restaurant uitstap. Dit het hy verdien. Sy is reg.

Zaan

As hy nog leef, is daar êrens op hierdie aarde ’n gholfspelende ginekoloog wat nie weet hy het ’n dogter nie. Wat nie weet sy is ’n ruk lank van moord verdink nie. Wat nie weet sy is byna vermoor nie. Wat nie weet sy het tot ongeveer ’n jaar gelede die verkeerdste keuses denkbaar gemaak nie. Of dat sy in ’n toestand van paniek net minder as ’n jaar gelede besluit het om van die planeet af te klim nie. By wyse van spreke.

En dis sy verlies.

Êrens op die aarde, waarskynlik in Seepunt, is daar ’n fotograaf wat nie weet waar sy haar bevind nie. Nie weet waardeur sy die afgelope jaar is nie. Waarskynlik nie verstaan waarom sy besluit het om te verdwyn nie. Nie weet dat sy hom elke dag mis nie. Nie weet dat sy soms hardop met hom praat, probeer verduidelik wat haar beweegredes was nie. Soms vir ure in haar kop briewe aan hom formuleer nie.

En dit is haar verlies.

Dis ’n verlies waaraan sy iets kan doen, maar vrees weerhou haar daarvan. Vrees vir verwerping, maar veral vrees vir die diepte van haar gevoelens vir hom. Gevoelens wat sy nie geweet het bestaan nie en wat sy nie weet hoe om te verwerk nie.

Zaan stap buitetoe en krap oorskietrys uit in die bak langs die voëlbad met sy mosaïekinlegsels. In die enorme appelkoosboom kwetter en kweel die voëls. Die lug is ’n spesiale soort blou. Klein-Karoo-blou.

Sy kyk toe hoe die voëls op die rys toesak, hoe skermutselings ontstaan in hulle gretigheid en gulsigheid.

Sedert gister is Zaan Mentz die trotse eienaar van die doodgewone Klein-Karoo-drieslaapkamerhuis wat sy die afgelope jaar gehuur het. Een met ’n groentetuin. Met ’n blomtuin waarin ouderwetse blomme soos dahlias, stokrose, jakobregop en kappertjies groei. ’n Huis met die reg op ’n weeklikse leibeurt uit die murmelende watervore. ’n Huis wat met oudmodiese meubels en al nou aan haar behoort.

Van die meubels is werklik mooi stukke, maar dis eintlik die res wat haar meer plesier gaan gee. Sy kan nie wag om die ouderwetse stukke met hulle bal-en-klou-pote onder hande te neem nie. Te skuur en te verf. Nuwe kussings te laat maak.

Maar haar grootste projek is die stoep. Eers wil sy die vloer met mosaïek versier en daarna kan sy begin met muurpanele en ’n magdom ander planne wat sy het.

Sy kan nie wag om te begin nie. Al gril sy nog steeds vir bry. Al mis sy Steyn asof sy hom langer en beter geken het as wat die geval is.

En tog, aan jou dade word jy geken. Dis hoe sy weet wie en wat Steyn werklik is. Sy weet hy is ’n man wat alles tersyde sal stel ter wille van die welsyn van ander. ’n Man wat sal dreig om in te breek wanneer jy in ’n bondel verwesenheid op ’n bank lê en hom probeer wegjaag. Wat beseerdes in die middel van die nag sal aanry na ’n kliniek toe. Wat deur riviere in vloed sal ry ter wille van ’n man wat hy nog nie eens ontmoet het nie. Wat ’n huis uit die hel self sal aandurf, inbreek, in torings sal opklouter, jou sal red voor jy val, jou sal probeer beskerm met sy eie lewe. Aan jou sy bly terwyl jy baklei teen die Man met die Seis. Jou help met elke ding waaraan hy kan dink.

Hoeveel beter hoef ’n mens so ’n man te ken? En hoe kan jy aan so ’n man erken dat jy, selfs toe jy ’n regverdige geleentheid gegun is, steeds bly lieg het?

Nou nog weet sy nie waarom sy op daardie video wat Jojo gemaak het, nie met die volle waarheid vorendag gekom het nie. En omdat sy bly lieg het, kon sy nie aan die eksekuteur van Eduard se boedel verduidelik het waarom sy nie die erflating kan aanvaar en dit aan ’n trust vir Hanli en Hugo se kinders oorgeteken het nie. Ook die lewenspolis waarvan sy nog die begunstigde was, het sy laat belê en die opbrengs word na opheffingsprojekte in arm gebiede – onder meer in Bloekomboom – gekanaliseer.

Die aandele lê en skommel sonder dat sy daaraan raak. Net die geld wat sy van die versekering op Villa 5 gekry het, gebruik sy. Dit en die uitkoopsom wat die lord aan elkeen van die villa-eienaars of hulle nasate bewillig het om Crystal Crags as eenheid te kan verkoop. Iets waarin hy klaarblyklik nog nie kon slaag nie, al herstel die fynbos glo mooi. Al is die puin van die huise in trokke weggery.

Dit was met die opruiming van Villa 5 dat ’n werker op beendere afgekom het. Elizabeth s’n, word daar vermoed, het Jojo laat weet.

Jojo is die enigste een met wie sy nog kontak het. Nie dat Jojo weet waar Zaan haar bevind nie. Hulle kommunikeer net per e-pos.

Dis Jojo wat haar gehelp het om oor haar selfverwyt te kom. Wat haar daarop gewys het dit help nie sy voel baie van die dinge wat daardie laaste dag op Crystal Crags gebeur het, is haar skuld nie. Dat dit nie, soos sy later gedink het, beter sou gewees het as sy met Estian saamgespeel en gemaak het asof sy by sy planne sal inval nie. Jojo reken Megan sou dit in elk geval nie toegelaat het nie.

Jou instink het jou die pad gewys, Zaan, het Jojo geskryf. Vertrou dat daardie instink die regte een vir die oomblik was.

Dit het ’n ruk geneem voor sy haarself kon oortuig Jojo is reg. En nog langer om vrede te maak met die keuse wat sy daardie dag uitgeoefen het – om haar uit die situasie te probeer bluf, hoe futiel dit ook al was. Maar uiteindelik het sy wel gemoedsrus daaroor gekry.

Dis net vanoggend se brief wat haar vandag weer so melancholies stem, die herinneringe weer so duidelik na vore bring, haar weer laat nadink oor alles wat gebeur het. Oor besluite wat sy geneem het.

Sy gaan sit weer voor die skootrekenaar wat nog oopstaan op die stoeptafel. Sy slaan die deel oor wat oor Mary gaan. Oor hoe sy met Steyn se hulp ’n beskeie huis laat bou, groentetuine aangelê het en weer haar sopkombuis bedryf. Ook oor die Roose wat nog skaars gedink het aan ’n grondeis voor die lord die stuk aarde waarop hulle bly aan hulle bewillig het. Oor Soufie wat die padstal weer aan die gang gekry het. Oor Lalie wat ontoerekeningsvatbaar verklaar is en die res van haar lewe in ’n inrigting sal moet deurbring – boonop sonder haar lappies aangesien sy nie met ’n skêr vertrou kan word nie. En oor Joachim se nuutste boek.

Sy lees net die paragrawe wat haar weer aan die dink gesit het.

Joachim sien Steyn so dan en wan. Die twee het mos vriende geraak ná die episode met Vister. Steyn werk glo aan ’n nuwe koffietafelboek, maar Joachim sê hy lyk nog maar dwalende.

Zaantjie, ek verstaan dat jy tyd nodig gehad het. Jy is deur baie diep waters. Ek kan verstaan dat jy eers jou ekwilibrium wou vind. Maar die lewe is kort. Geluk is vlietend.

Wil jy nie maar vir Steyn ’n kans gee nie? Wil jy jou nie maar oopstel vir die lewe nie? Veral aangesien die Direkteur van Openbare Vervolgings klaarblyklik al ’n ruk terug besluit het om jou om menslikheidsoorwegings nie vir regsverydeling te vervolg nie?

Zaan maak haar oë toe. Ja, die DOV se besluit het ’n groot juk van haar skouers afgelig. En dit was amper net so ’n groot verligting om te hoor dat sy nie in die saak teen Hanli hoef te getuig nie. Die staatsaanklaer het daarteen besluit nadat hy na die video gekyk en besef het sy sal nie die staat se saak bevorder nie.

Ja, sy wil Steyn in haar lewe hê, verskriklik graag. Ja, sy wil haar oopstel vir die lewe, veral as Steyn deel kan wees daarvan.

Maar dan sal sy hom die waarheid moet vertel. Daar is nie plek vir leuens tussen mense wat saam deur hel is en nog nie anderkant uit is nie.

Jy hou nie aan lieg vir die een mens wat jou geleer het wat die verskil tussen drange en diep emosie is nie. En dit het Steyn, selfs in sy afwesigheid, vir haar geleer.

Hier in die Klein-Karoo is daar nie plek vir doekies omdraai nie. As ’n ding nie deur die son oopgebrand word nie, kraak dit oop in die sneeu.

Hier het sy besef ’n mens kan nie verander aan waar jy vandaan kom of hoe jy grootgemaak is nie, maar jy het ’n sê in wie en wat jy is ondanks daardie agtergrond.

Eduard het haar die kans gegun om haar lewe te verander en sy het dit aangegryp. Ongelukkig was sy nog te jonk en dom om te weet ’n mens moet kieskeurig wees oor wie jou die kans gun en oor wie jy wil wees wanneer jy aan die ander kant uitstap. Haar strewe na geld, kennis, sofistikasie, aanvaarding en respek het geboemerang.

Hier eers het sy besef waarom. Dat niks daarvan enigiets beteken voor ’n mens uitvind wie jy werklik is, jouself leer respekteer en vrede maak met sowel jou lig-as skadukante nie.

Hier het sy die grotvrou in die oë gekyk. Ingesien dat die grotvrou gebore is uit selfveragting. En noudat sy haarself leer ag het, sal die lig nie weer verdonker kan word deur ’n grotman nie.

Nou weet sy sy is soveel meer werd as dit. Sy is nou ’n ware man werd. ’n Man van integriteit. ’n Omgeemens.

’n Kragdadige man met mededoë vir ander. Iemand wat beskerm omdat hy omgee, nie omdat hy voordeel daaruit kan trek, of uit grootheidswaan wil bewys hy kan ander beheer en manipuleer nie.

Nie ’n perfekte man nie, maar een wat die verskil ken tussen reg en verkeerd. Goed en kwaad. Regverdigheid en onregverdigheid. Edel en onedel.

’n Man wat die waarheid verdien. Die volle waarheid.

As sy net die moed bymekaargeskraap kan kry.

Vrydag 8 September

Steyn

Die huis aan die oorkant van die straat waar hy parkeer het, is ’n regte Klein-Karoo-huis. ’n Boggeldak afgewerk met broekielace gooi skadu oor die voorstoep. Die voordeur is ’n oorspronklike happy-door met blou glas in die hoekies.

Steyn stap oor die straat, bly dan weer voor die trap na die stoep huiwer.

“Môre! Soek jy vir Zaan?” Dit kom van die buurman wat potplante op sy voorstoep water gee, sien Steyn toe hy rondkyk. “Sy is op die agterstoep. Stap sommer om, die hek is oop.” Die bejaarde man beduie na die motorhek regs van die huis.

Steyn knik. “Dankie, ek maak so.”

Die hek swaai sonder piep of kraak oop. Steyn stap al langs die sykant van die huis agtertoe. Voor hom is ’n enkelmotorhuis met ’n ouerige Bantam-bakkie daarin geparkeer.

Hy moet om ’n watertenk stap voor hy haar met haar rug na hom toe op die stoep sien werskaf. Haar hare blink in die sonlig wat deur die prieel skif – korter as voorheen, maar die verskroeide dele het uitgegroei. Die kortbroek vertoon slanke, bruingebrande bene. Welgevormde bene, maar teen een kronkel ’n lang litteken af tot in die waai van haar knie. Sy is kaalvoet. Die enkel wys operasieletsels.

Haar bewegings verstar. Sy moes sy blik op haar aangevoel het. Sy draai om.

Sy het nou ’n kuif. Die brandwond teen haar voorkop was diep. Maar verder is sy dieselfde pragtige Zaan. Of amper. Pragtig, maar nee, nie dieselfde nie. Iets is anders aan haar.

“Steyn?”

Is dit blydskap in haar oë? Of bloot verrassing?

“Hallo, Zaan. Jy moet Jojo maar kapittel. Sy het my hierheen geboelie die oomblik toe sy jou spoor gekry het.”

Vir ’n oomblik bly sy hom net aanstaar tot haar gesig opsigtelik ontspan. “Trust Jojo.”

“Ek kan gaan as jy wil. Ek het nou my belofte aan Jojo nagekom. Kom kyk of jy oukei is. Dis duidelik jy is. En ek is darem nie net daarvoor hier nie. Ek werk aan ’n fotoboek oor die Karoo. Onder meer oor hidrobreking. Fracking. Moet dus nie sleg voel as jy my liewer wil wegstuur nie.” Hy kan nie onthou dat hy al ooit uit senuagtigheid só gebabbel het nie. Daar is seker altyd ’n eerste keer.

“Ek het ystee gemaak. Met kruisement uit my eie tuin. Dis lekker verfrissend as dit so warm is. Kan ek vir jou ’n glas skink?”

Eers toe sy spiere ontspan, besef hy hoe op ’n knop getrek sy hele lyf was. “Sal lekker wees.”

Sy sit die bak waarin sy iets aan die meng was neer en hou haar besmeerde hande omhoog. “Gaan net dié gou afwas.”

“Wat is dit?”

“Bry. Ek is nog baie onhandig daarmee, maar ek leer gaandeweg. Kom sit solank. Ek is nou terug.”

Steyn stap boontoe en steek vas by ’n kleinerige vierkant op die stoepvloer wat beplak is met teëltjies van alle vorms en kleure. Saam begin dit ’n stilistiese patroon vorm wat vermoedelik deel sal word van ’n groter geheel.

“Dis baie mooi,” sê hy toe hy haar agter hom hoor. Hy neem die lang glas by haar. “Ek kan jou help as jy wil. Met die bry, bedoel ek.” Hy neem ’n sluk van die tee. Dit smaak na blomme agter die kruisementsmaak.

Zaan gee ’n laggie. “Dis ’n baie lang projek. Ek wil die hele stoepvloer doen.”

“Ek het tyd.”

“Steyn ...” Sy laat sak haar oë, kyk dan weer op. “Ek het gelieg. Op die video.”

Dit neem hom ’n paar sekondes lank om te verstaan waarna sy verwys. “Die een wat Jojo opgeneem het?”

Sy knik. “Sy het dit glo vir jou gespeel.”

Hy bly ’n oomblik stil terwyl hy die beelde op die video voor sy oë oproep. “Jy hét by Hugo geslaap, ’n seksuele verhouding met hom gehad?” Hy weet nie of hy regtig wil weet nie, maar sy lyk vasbeslote om die laaste sluier oor die waarheid te lig.

“Hugo het my begeerlik laat voel terwyl ek by my man niks gekry het nie, behalwe tevredenheid oor sy eksperiment wat uitgewerk het. Aanvanklik.” Sy skud haar kop. “Maar nee, daar was geen fisieke verhouding nie. Daaroor het ek nie gelieg nie. Ek het gelieg oor wat Eduard daardie oggend gesê het. Voor Hugo daar aangekom het.”

“Ek sal luister as jy wil vertel, maar jy hoef nie.”

“Ek moet.” Zaan gaan sit by die stoeptafel. Hy kies ’n stoel oorkant haar.

“Eduard het daardie oggend gesê hy het die vorige dag ’n emosionele besluit geneem. Dis nou toe hy Hugo weggejaag en gesê het hy gaan hom onterf.

“Nadat hy die nuwe testament opgestel het, het hy besef hy kan nie sy seun uit sy lewe stuur nie.

“Hy het my verwyt dat ek tussen hom en Hugo, en ook Hanli, gekom het. Gesê hy moes besef het ’n tert sal altyd ’n tert bly en hy kan nie glo dat hy sy seun so blootgestel het nie.

“Vir veertien jaar het hy my in luuksheid onderhou en probeer opvoed. In ruil het ek sy verhouding met sy kinders verwoes. Nou moet ek maar sien kom klaar. Hy gaan die testament opskeur en ’n egskeiding aanhangig maak. Ek kan die aandele hou wat hy vir my voor ons troue gegee het, maar verder is ek op myself aangewese.

“Hy het emosioneel geraak. ‘Jy het die Swiegelaar-naam nou lank genoeg oneer aangedoen!’ het hy uitgeroep net toe Hugo by die studeerkamer inkom. Hugo het net die laaste sin gehoor en gedink sy pa praat van hom.

“Die res is soos ek dit op die video verduidelik het.”

Steyn frons. “Jy het hom nie geskiet nie, reg?”

“Nee, ek het nie. En Hugo het sy pa verniet vermoor. Alles was reeds in sy en Hanli se guns beklink.”

Hy dink ’n oomblik na. “Dan het jy op ’n manier toe tog die Swiegelaar-naam beskerm. Die Eduard wat jou weggejaag het, was veragtelik. Jou weergawe laat hom soveel beter daarvan afkom as die waarheid.”

“Dit was nie doelbewus nie.”

“Hoekom het jy dan gelieg? Meer as een keer?”

“As ek op die video die waarheid sou vertel het, sou ek my saak versleg het. Ek sou ’n beter motief gehad het om van Eduard ontslae te raak. Dit is so. Maar dit het toe nie eens by my opgekom nie. Soms lieg mens, veral vir jouself, omdat jy nie die waarheid in die oë kan kyk nie. Ek het tot daardie oggend in Eduard se studeerkamer gedink hy is die een mens wat my nie minag nie. Wat my liefhet, geloof in my het, respek vir my het en weet hoe hard ek deur die jare probeer het. Die een mens wat my altyd sou beskerm.

“Op die video het ek die gebeure weergegee soos ek dit graag sou wou gehad het. Dat Eduard my kant sal kies teen Hugo. Ek kon selfs sewe jaar ná Eduard se dood nie aanvaar dat een en twintig jaar van my lewe ’n klug was nie.

“Nou het ek egter uiteindelik daarmee vrede gemaak dat ek vir Eduard ’n mislukte eksperiment was. Dat Eduard my nie liefgehad het nie. Dat ek vir veertien jaar iemand probeer wees het wat ek nie was nie; mense wat dit nie werd was nie, probeer beïndruk het. Probeer ontken het wie ek eintlik is. En dit ter wille van ’n man wat my steeds as ’n tert gesien het.

“En vir nog sewe jaar het ek watergetrap. Bestaan, nie geleef nie. Gewag oor uitsluitsel wat Hugo betref, maar eintlik weggekruip. Hoofsaaklik vir myself. Tot Hugo my die spreekwoordelike afgrond ingestamp het toe hy ’n nuwe regspan aangestel en die skille van my oë afgeval het.

“Drie en twintig jaar lank was ek white trash. Een en twintig jaar lank het ek probeer voorgee om iemand te wees wat ek nie is nie. Het ek self nie geweet wie en wat ek is nie, want die masker het in die gesig daaragter begin invreet.

“Die afgelope jaar het ek probeer vasstel wie Zaan Mentz is en of ek met haar sal kan saamleef. En ek het besef Zaan Mentz is die somtotaal van alles wat met my gebeur het, maar ook steeds in aanbou is. A work in progress.

“Dit het my amper ’n jaar geneem om te verstaan die lewe speel bok-bok-staan-styf met ’n mens as jy jou vrese toelaat om aan te teel. En ook dat jy jou eie paaiboelie is.

“Ek kan vir Eduard die skuld gee of vir Hugo of selfs Hanli of Irene, maar dis die paaiboelie binne-in my wat my oortuig het ek is nie goed genoeg nie en sal nooit wees nie – wat my te bang gemaak het om uit te vind wie ek werklik is.

“Nou het ek geleer om van myself te hou, myself te vertrou. Ek het Antje Somers makgemaak en stert tussen die bene weggestuur.”

Steyn staan op toe sy stilbly, druk sy hande in sy broeksakke en stap weg. By die bopunt van die stoeptrap gaan staan hy en kyk uit oor die werf. Die blomtuin, die groentetuin, die appelkoosboom, ’n roosbedding. Jasmyn wat teen die motorhuismure oprank. ’n Voëlbad versier met mosaïek.

Ironies dat die onskuldigste van mense, een sonder enige begrip van goed of kwaad, een wat in dié opsig die suiwerste soort onskuld verteenwoordig, op Crystal Crags uitgemaak is as ’n paaiboelie.

En ironies dat Zaan voor sy haar uiterlike letsels opgedoen het soveel meer verniel was as nou. Sy is soos die brandlelies wat die berg rooi geblom het ná die brand.

Nog meer ironies dat sy, onbewustelik, ook die paaiboelie in hom kon identifiseer. Die paaiboelie wat so baie soos sy pa klink. Maar hy het Karolina gehad en Karolina se troos was nog altyd sterker as sy pa se geskel.

Zaan moes daardie soort troos, haar innerlike Karolina, hier kom soek voor sy gereed was om aan te gaan. Dit verstaan hy nou. En hy het ook tyd nodig gehad, al het hy dit nie besef nie.

Hy draai om. “Is daar plek vir my in Zaan Mentz se lewe?”

“Daar woon ’n grotvrou in my, Steyn. Sy het geëvolueer, maar sy is steeds daar. Sy wil steeds begeer word, maar nou deur die regte man. En sy wil nie net begeer word nie, sy wil aanvaar en gerespekteer word vir wie en wat sy is. Dit moet jy weet voor jy my sulke vrae vra. Die vraag is eintlik, is daar plek vir Zaan Mentz net soos sy is in Steyn Tredoux se lewe?”

Steyn stap tot voor haar. Hy vee haar kuif weg met sy vingerpunte en laat rus sy lippe op die letsel wat sy daaragter wegsteek. “Mans is stommerike, Zaan. Ons weet partykeer net van een manier om ’n ding te sê wat ons nie in woorde kan omsit nie.”

Sy lig haar op haar tone. Haar lippe rus koel teen die litteken op sy wang. “Antwoord my op jou manier.”

Saterdag 9 September

Zaan

Steyn se rug blink van die sweet waar hy op sy knieë die bry eweredig in die voortjie tussen die teëlpatroon op die stoepvloer inwerk.

Zaan gaan hurk aan die ander kant van die paneel, loer vir hom onder haar kuif deur en betrap sy warm blik op haar. ’n Goedkeurende een. ’n Bewonderende een. Een wat duidelik sê sy is vir hom begeerlik. En meer as goed genoeg. Nes sy is.

“Hei, ons het werk om te doen. Moenie só vir my kyk nie.”

Sy lag net en begin ook bry tussen die stukkies teëls voor haar inwerk, vir die eerste keer sonder om te gril.

Sy het nie geweet dit kan só tussen ’n man en ’n vrou wees nie. So innig en tog so opwindend. Soveel passie en tog ook teerheid. Sy is steeds ’n grotvrou, maar nou is sy Steyn se grotvrou. Sedert gister na liggaam, maar lankal al op emosionele vlak. En op ’n ander vlak wat sy nie kan of wil benoem nie.

’n Vlak van eenwording so misterieus dat elke mens op hierdie aardbodem dit op een of ander manier probeer omskryf. Sangers, digters, prosaïste, prostitute, skilders, fliekmakers, Facebook-gebruikers, white trash, selfs elite ...

Iets so magies laat hom egter nie vasvat deur woorde of melodieë of op enige ander manier nie. Ook nie deur bry en teëltjies nie.

Maar nou, op hierdie oomblik, is dit haar en Steyn se manier.




	
Outeursnota

Paaiboelie speel in ’n fiktiewe ruimte af wat gebaseer is op ’n werklike ruimte in die Overberg.

Ek het die werklike omgewing gekies omdat dit so ongelooflik mooi is en hom so goed leen tot Paaiboelie se storieruimte. Daar was nog altyd vir my iets misterieus aan Vark-se-snoet tussen Hermanus en Stanford, veral wanneer die watervalle in die reënseisoen hulle lope bergaf neem. Die pad word dikwels as gevolg daarvan gesluit, maar gewoonlik net op een plek. Dit het onder meer weer gebeur terwyl ek aan Paaiboelie geskryf het – kort ná ek die pad in my storie laat sluit het.

Die strandmeer hou ook vir my ’n besondere bekoring in, en die Kleinrivier se nukke en giere is deel van ons daaglikse lewe.

Vir die doeleindes van my storie moes ek egter soveel verdraai en soveel aanpassings maak, soveel bylieg of weglaat, dat dit uiteindelik wel ’n fiktiewe ruimte geword het. Daar bestaan byvoorbeeld na die beste van my wete nie ’n Mensvreterspoel nie. Ook nie die grot bokant die poel nie. Crystal Manor, Crystal Crags en Creeks Cove is heeltemal uit my duim gesuig. Daarom kon ek eintlik nie anders as om bestaande plekname te verander nie.

Die Kortrivier, die Kortrivierberge en Kortrivierstrandmeer lyk dus soos die Kleinrivier, Kleinrivierberge en Kleinrivierstrandmeer maar is nie dieselfde nie.

Duiwel-se-snoet lyk nogal baie soos Vark-se-snoet, maar is my maaksel.

Bientangsbaai is nie Hermanus nie, Birkenshire is nie Stanford nie en Perlemoenbaai nie Gansbaai nie.

Die Duiwelsdriehoek bestaan nie.

Paaiboelie is niks meer as blote fiksie nie en wil niks meer as ’n lekker storie wees nie. Selfs aspekte wat op die werklikheid gebaseer is, moet dus as gefiksionaliseer beskou word.

Mense wat met die skryf van Paaiboelie vir my en my storie ontsaglik baie beteken het en vir wie ek uit die diepte van my hart bedank vir hulle aandeel, is:

My wonderlike lesers wat my op Facebook aangemoedig het om Jojo weer in my storie toe te laat nadat ek gebieg het sy klop aan my deur. Twee lesers in die besonder het ’n groot invloed op die verhaal gehad. Een het gesê: Ag, ek hoop regtig daar is iemand wat Jojo sien vir die wonderlike mens wat sy is, en dat hy haar sal liefhê met alles in hom! Asb? Toe daar voorstelle was dat Jojo weer by Valk moet uitkom, het ’n ander gesê: Ek looooooovvvvveeee Jojo, maar het groot respek vir Irene. Gee Jojo iemand nuut en spesiaal. Joachim het sy bestaan grotendeels te danke aan Hannelie van Tonder en Santhia Cilliers. Dankie vir julle meelewing!

Dibi Symington wat my op die nippertjie van ’n paar onvergeeflike regsflaters gered het en dit terwyl sy bitter besig was. Ek is baie diep in die skuld by haar. Enige regsverwante flaters wat nog in die storie voorkom, kan net voor my deur gelê word.

Wilna Adriaanse, my uitstekende keurder, vir die deeglike lees van die manuskrip, haar begrip van hoe stories behoort te werk en vermoë om raak te sien waar leemtes was. Haar dapperheid om eerlik met my te wees waar ek drooggemaak het, waardeer ek opreg. Sonder haar insette sou die storie veel flouer gewees het en baie dinge nie tot hulle reg gekom het nie. Waar die storie steeds mank gaan, is dit omdat ek nie in elke opsig vir haar geluister het nie.

My lankmoedige uitgewer Cecilia Britz, wat my ruimte gee om verbeeldingsvlugte tot storie te maak en my vergewe wanneer ek paniekerig raak en streng aanspreek as ek te krities oor my eie werk is.

Die taalversorger en proeflesers vir hulle insig en kundigheid, entoesiasme en harde werk.

Ernie Blommaert, die man in my lewe, wat ná meer as ’n dekade steeds met oneindige geduld huis en haard oppas wanneer ek weke lank weggaan om te skryf en verstaan dat ek soms nie in die gees aanwesig is nie omdat my kop met storiedinge besig is. Dankie, Blom – vir alles.

My verdraagsame vriende wat my ondersteun wanneer ek hulle nodig het en vergewe wanneer ek hulle afskeep.

Soos altyd, al my getroue lesers. Sonder al die e-briefies, Facebook-boodskappe, reaksies op my blog en nuusbrief en terugvoer op verskeie ander maniere, sou my lewe veel armer gewees het. Ek hoop julle geniet Paaiboelie, al is dit al weer ’n bietjie anders as die voorgangers.

Chanette woon in ’n skewerige huisie in die Overberg op die oewer van die Kleinrivier waar die man in haar lewe ’n rivierboot bedryf. Hier is sy bedrywig met allerlei storiedinge, probeer sy haar kat vlooiloos hou en haar tuin min of meer onkruidloos.

Wanneer sy ernstig aan die skryf is, gaan sy na haar skryfplekkie naby die suidelikste punt van Afrika. Daar worstel sy met haar karakters en stories, en probeer ystervarke van die watsoniabolle af weghou terwyl die twee oseane wat daar bymekaarkom, eb en vloed.

Sy hoop sy sien eendag ’n meermin.

Besoek gerus haar webwerf vir meer inligting oor haar en haar boeke by www.chanettepaul.co.za, gesels met haar op haar blog by www.chanettepaul.wordpress.com of twiet haar by @Chanettie. Sy is ook op Facebook bedrywig.

Om haar sporadiese e-nuusbrief te ontvang, kontak haar per e-pos by chanette@chanettepaul.co.za.

